Arabų pasakos 
(aštuoni tomai) 


VI 


tomas 
(607—756 NAKTIS) 


Iš rusų kalbos vertė 


Nida RUTKAUSKIENĖ 


E sie 


VILNIUS 1995 


UDK 892.7-3 Versta iš leidinio: 


Tu-33 KHHFA TBIC4A4YH H OAHOH HOGH, 
T. 6 
NymanGe, 1984 
o 
ISBN 9986-02-024-7 O Vertimas į lietuvių kalbą, Nida 
ISBN 9986-02-136-7(VI t.) Rutkauskienė, 1995 


O Eilių vertimas į lietuvių kalbą, 
Jonas Strielkūnas, 1995 
O Iliustracijos, A. Žvilius, 1995 


Pasaka 
apie Džudarą 


Dar pasakojama, karaliau, — pradėjo naują pasaką Šachra- 
zada, — kad vienas pirklys, vardu Omaras, turėjo tris sūnus. Vy- 
riausiasis buvo vardu Salimas, jauniausiasis — Džudaras, o vi- 
durinysis — Selimas. Pirklys auklėjo juos, kol jie suaugo į vyrus. 
Tačiau Džudarą tėvas mylėjo labiau negu jo brolius, ir kai šie 
tą suprato, ėmė neapkęsti jaunėlio. Netrukus ir tėvas pamatė, 
jog vyresnieji broliai nekenčia trečiojo, o kadangi buvo jau me- 
tuose, tai ėmė nerimauti, kad jam mirus Džudarui gyvenimas 
bus nesaldus. Tėvas pasikvietė kelis mokytus žmones ir liepė 
atnešti visus jo pinigus ir audeklus. Kai visa buvo atnešta, jis 
tarė: 

— O mokyti žmonės, padalykite šiuos pinigus ir audinius į 
keturias dalis, kaip nurodo įstatymas. 

Kai šie viską padalijo, pirklys atidavė kiekvienam sūnui po 
dalį ir sau paliko dalį sakydamas: 

— Štai mano turtas, kurį aš padalijau visiems. Nė vienas iš 
mūsų dabar neturi nieko, kas priklausytų kitam, ir kai numirsiu, 
tarp mano sūnų nekils ginčų. O tai, ką aš pasilikau sau, teks 
mano žmonai, šių sūnų motinai, kad turėtų iš ko gyventi... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septintoji naktis 
Kai atėjo šeši šimtai septintoji naktis, Šachrazada tęsė: 


Pasakojama, o laimingasai karaliau, kad pirklys padalijo savo 
pinigus ir audeklus į keturias dalis ir tris iš jų atidavė sūnums, 

o ketvirtąją pasiliko sau taręs: „Ši dalis teks mano žmonai, šių 
vaikų motinai, kad turėtų iš ko gyventi“. 

Neilgai trukus tėvas pasimirė. Vienas iš brolių nebuvo pa- 
tenkintas tuo, kaip pasielgė jų tėvas Omaras, ir vis reikalavo, 
kad Džudaras primokėtų jam. Jis tvirtino: 

— Pas tave mūsų tėvo pinigai! 

Džudaras su broliais kreipėsi į teismą. Susirinko garbingi mu- 
sulmonai, dalyvavę turto dalybose, ir paliudijo tai, ką žinojo. 
Per šį teismą Džudaras prarado šiek tiek pinigų, o ir jo bro- 
liai dėl šio ginčo taip pat turėjo išlaidų. Kurį laiką jie paliko 
jaunėlį ramybėje, bet netrukus vėl ėmė ieškoti priekabių. Vėl 
prireikė kreiptis į teismą ir mokėti teisėjams. Broliai tol ieškojo 
tariamos teisybės, kreipdamiesi čia į vieną tvarkos sergėtoją, čia 
į kitą, kol sukišo jiems visus savo pinigus ir liko be skatiko. Tada 
Džudaro broliai nuėjo pas motiną, ėmė tyčiotis iš jos, atėmė vis- 
ką, ką ši turėjo, sumušė ir išvarė. 

Motina atėjo pas savo trečiąjį sūnų, Džudarą, ir pasakė: 

— Žiūrėk, kaip pasielgė su manim tavo broliai, jie atėmė visą 
mano turtą! 

Ji ėmė svaidyti prakeiksmus nedorėliams, o Džudaras ją tldė: 

— Motinėle, nevainok jų, Alachas kiekvienam iš jų atseikės 
pagal nuopelnus. Aš, motinėle, tapau skurdžiumi, mano broliai 
taip pat skurdžiai, mat bylinėjimasis reikalauja daugybės pini- 
gų, o mes su jiedviem tiek kartų bylinėjomės. Tai nedavė jo- 
kios naudos, priešingai — mes praradome viską, ką tėvas mums 
paliko, o ir žmonės ėmė šaipytis iš mūsų. Tai nejaugi man dabar 
vėl duoti skundą ir stoti su jais prieš teismą? To nebus! Tu gy- 
vensi pas mane, aš atlaušiu tau papločio, kurį valgysiu pals, o 
tu pasimelsk už mane. Alachas atlygins ir man, ir tau. Palik juos 
ramybėje, jie taip pat gaus ko nusipelnę, Alachas teisingas. Pa- 
siguosk žodžiais to, kuris pasakė: 


Jei kvailas tave skriaudžia, geriausia nutylėti 
Ir laukti, kol galėsi už skriaudą atmokėti. 


Pamirški niekšo skriaudą kaib įprastą dalyką, — 
Jei kalnas kalną skriaustų, sulaužytų skriaudiką. 


Taip Džudaras ramino ir įkalbinėjo motiną, kol ši atlėgo ir 

sutiko likti pas jį. Kasryt Džudaras pasiimdavo tinklą ir eida- 
vo ar prie upės, ar į tvenkinius, ar kur kitur, kur lik telkšojo 
vanduo. Per dieną jis uždirbdavo dešimtinę ar dvi, o kartais ir 
tris. Jis išlaikė savo motiną, jiedviem netrūko nei valgio, nei gė- 
rimo. O jo broliai nei amato kokio mokėjo, nei prekyba ver- 
tėsi, ir ėmė juos kamuoti vargas ir nepritekliai. Jie pravalgė ir 
išleido tai, ką buvo atėmę iš motinos, ir atsidūrė tarp pačių pas- 
kutinių vargetų. Kartais jie ateidavo pas motiną ir žemindavosi 
prieš ją, skųsdamiesi alkiu. O motinos širdis gailestinga — ji duo- 
davo jiems sausos duonos ar, jei turėdavo, vakarykščio viralo 
ir sakydavo: 

— Greičiau valgykit ir eikit iš čia, kol negrįžo jūsų brolis. 
Jam bus nelengva jus čia matyti, ir tai nuteiks jo širdį prieš ma- 
ne, man bus gėda prieš jį. 

Broliai paskubomis valgydavo ir išeidavo. 

Ir štai vieną kartą, kai jie atėjo pas motiną, o toji padavė 
jiems viralo ir duonos, staiga sugrįžo Džudaras. Motina sutri- 
ko, jai pasidarė gėda, ji išsigando Džudaro pykčio ir žemai žemai 
nulenkė galvą prieš sūnų. O Džudaras plačiai nusišypsojo bro- 
liams ir tarė: 

— Mano namų durys atviros jums, o broliai! Kokia palai- 
minta diena! Kaip čia atsitiko, kad jūs mane šiandien aplankė- 
te? — Jis apkabino abu brolius, buvo jiems malonus ir vis kal- 
bėjo: — Aš nemaniau, kad jūs versite mane ilgėtis, kad neateisite 
aplankyti nei manęs, nei motinos. 

Broliai puolė atsiprašinėti: 

— Prisiekiam Alachu, o mūsų broli, mes pasiilgome tavęs, 
tačiau mus vis sulaikydavo gėda dėl to, ką esame padarę. Mes 
labai gailimės. Tai šėtono darbas, teprakeikia jį didysis Alachas, 
ir nėra mums didesnės palaimos, kaip būti šalia tavęs ir mo- 
tinos... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuntoji naktis 
Kai atėjo šeši šimtai aštuntoji naktis, Šachrazada tęsė: 


Pasakojama, o laimingasai karaliau, kad Džudaras, grižęs na- 
mo ir radęs ten savo brolius, tarė jiems: 

— Sveiki atvykę! Nėra man didesnio džiaugsmo, kaip ma- 
tyti jus! 

Motina labai apsidžiaugė: 

— O vaike mano, tenušviečia Alachas tavo veidą, tepadidina 
Alachas tavo gerovę! Tu toks kilniadvasis! 

— Sveiki atvykę, — pakartojo Džudaras, — likite pas mane. 
Alachas atlaidus, o visokio gero pas mane pakaks. 

Džudaras susitaikė su broliais, šie pavakarieniavo ir pernak- 
vojo pas jį. Rytą po pusryčių Džudaras pasiėmė tinklą ir jaus- 
damas didžiausią palaimą ištraukė darban. 

O broliai išėjo ir prasibastė iki vidurdienio. Kai sugrįžo, mo- 
lina padavė jiems pietus, o vakare parėjo Džudaras, parnešė mė- 
sos ir daržovių. Taip jie pragyveno visą mėnesį: Džudaras gaudė 
„žuvį, pardavinėjo ją ir leido pinigus motinai ir broliams išlai- 
kyti, o šie tik valgė ir pramogavo. Vieną dieną Džudaras nu- 
ėjo prie upės ir užmetęs tinklą ištraukė jį tuščią, tada užmetė 
dar kartą ir vėl ištraukė tuščią. „Čia nėra žuvies!“ — pagalvo- 
jo Džudaras ir paėjėjęs užmetė tinklą kitoje vietoje. Ir vėl tuščia! 
Džudaras ėjo ir ėjo iš vienos vietos į kitą nuo ryto iki pat va- 
karo, bet nesugavo nė mažiausios žuvytės. „Stebuklai! — tarė jis 
sau. — Ar žuvys upėje išnyko, ar kas čia dabar?“ 

Vakare Džudaras užsimetė ant pečių tinklą ir patraukė namo 
nusiminęs ir susirūpinęs, juk namie motina ir broliai laukė va- 
karienės. Pakeliui buvo kepykla, prie jos spausdami delnuose 
pinigus būriavosi žmonės ir laukė duonos. Džudaras stabtelė- 
jo ir atsiduso, o kepėjas, nekreipdamas dėmesio į laukiančius 
žmones, šūktelėjo: 

— Užeik, Džudarai! Tau reikia duonos? 

Džudaras neatsakė. Tada kepėjas vėl tarė: 

— Nesirūpink, jei dabar neturi pinigų. Imkis duonos kiek tau 
reikia, sumokėsi vėliau. 

— Duok man duonos už dešimtį pusskatikių, — paprašė Džu- 
daras. 

— Imk, ir dar še dešimtį pusskatikių, o rytoj atnešk man už 
dvi dešimtis žuvies, — atsakė kepėjas. 

— Prie galvos ir prie akių!! — padėkojo Džudaras. 


! Žodžiai, išreiškiantys besąlygišką sutikimą, paklusimą. 

Jis pasiėmė duoną, o už pinigus nusipirko šiek tiek mėsos 
ir žalumynų. „Rytoj visagalis palengvins mano dalią“, — galvojo 
sau eidamas namo. 

Motina išvirė valgyti, Džudaras pavakarieniavo ir atsigulė mie- 
goti. Kitą dieną jis pasiėmė tinklą ir jau buvo beišeinąs, bet mo- 
tina sustabdė jį: 

— Sėsk, papusryčiauk! 

Tačiau Džudaras atsisakė: 

— Pusryčiauk tu su broliais. 

Nuėjęs prie upės jis metė tinklą kartą, kitą, trečią, ėjo iš vie- 
nos vietos į kitą iki vėlyvos popietės, tačiau taip nieko ir ne- 
pagavo. Ištraukęs tinklą liūdnas pasuko namo. O kelias ėjo pro 
kepyklą. Džudarui prisiartinus, kepėjas nužvelgė jį, atskaičiavo 
jam sidabrinių, davė duonos ir pasakė: 

— Nesielvartauk, imk ir neškis! Nepasisekė šiandien — pa- 
siseks rytoj. 

Džudaras buvo bepradedąs aiškintis, tačiau kepėjas jį per- 
traukė: 

— Ša, nereikia aiškintis, jei tu būtum ką nors sugavęs, aš ma- 
tyčiau. O kai išvydau, kad grįžti be nieko, supratau, jog nepa- 
sisekė. Jei ir rytoj nieko nepeši, ateik ir imk duonos, nesigėdyk, 
tau visada duosiu skolon. 

Ir trečią dieną Džudaras ilgų ilgiausiai klaidžiojo nuo tven- 
kinio prie tvenkinio, bet veltui. Tada vėl nuėjo pas kepėją ir 
gavo iš jo duonos ir šiek tiek sidabro. Tai tęsėsi septynias dienas 
iš eilės. Tada Džudaras ne juokais sunerimo ir tarė sau: „Šian- 
dieną imsiu ir nueisiu prie Karūno? tvenkinio“. 

Nuėjęs nespėjo nė tinklo užmesti, o prie jo prisiartino rai- 
tas magribietis?. Jis buvo puikiai apsirengęs, ant mulo prisitai- 
sęs gražiai siuvinėtą krepšį, mulas dailiai pabalnotas — visa tai 
rodė keliautoją esant ne iš prastuolių. Prijojęs arčiau magribietis 
nusėdo nuo mulo ir tarė: 


? Karūnas — pasakiškai turtingas žmogus, kurio vardas 
minimas Korane. Karūno tvenkinys yra į pietus nuo 
viduramžių Kairo. Su šiuo tvenkiniu susiję daugybė 

legendų ir viena iš jų panaudota šioje pasakoje. 
3 Magribietis (magribas — vakarai) — 
šiaurės vakarų Afrikos gyventojas. 

— Ramybė tau, o Džudarai, Omaro sūnau. 

— Ir tau ramybė, o mano pone, chadži, — atsakė Džudaras. 

— O Džudarai, — tarė magribietis, — aš turiu vieną prašy- 
mą, ir jei tu patenkinsi jį, būsi gausiai atlygintas ir tapsi ma- 
no draugu, kad įvykdei mano norą. 

— O mano pone, chadži, — atsakė Džudaras, — sakyk, ką 
tu turi galvoje, aš mielai išklausysiu ir patenkinsiu tavo pra- 
šymą. 

— Perskaityk „Falichą“! — paprašė magribietis. 

Ir Džudaras kartu su juo perskaitė „Fatichą“*. Po to mag- 
ribietis išsitraukė šilkinę virvelę ir tarė Džudarui: 

— Surišk man rankas, tik stipriai suveržk, ir įstumk mane į 
tvenkinį. Truputį palaukęs žiūrėk: jei aš iškišiu iš vandens ran- 
ką — mesk ant manęs tinklą ir kuo greičiau trauk, o jei iški- 
šiu koją — žinok, kad aš nebegyvas ir palik mane. Paėmęs mulą 
ir krepšį, nueik į pirklių turgų ir surask ten žydą, vardu Šamia. 
Jam atiduok mulą, o jis tau atseikės šimtą dinarų. Pasiimk juos 
ir eik sau, tik laikyk paslaptyje visa, kas įvyko. 

Džudaras tvirtai surišo magribieį, — o tas vis mokė, kad stip- 
riau suveržtų, — ir įstūmė tvenkinin. Magribietis dingo vandeny, 
o po kurio laiko išniro kojos. Džudaras suprato, kad jis nebe- 
gyvas, paliko jį ir paėmęs mulą nuvedė jį į pirklių turgų. Čia 
jis pamatė minėtąjį žydą, sėdintį ant suolelio prie savo krau- 
tuvėlės. Žydas irgi pamatė Džudarą, greičiau ne jį, o mulą, ir 
sušuko: 

— Žmogus pražuvo, ir pražudė jį gobšumas! 

Jis pasitiko Džudarą ir padavė jam šimtą dinarų, prisakęs vis- 
ką laikyti paslaptyje. 

Džudaras, nešinas pinigais, pirmiausia nuėjo pas kepėją, pa- 
siėmė duonos, kiek jam reikėjo, ir padavė vieną dinarą. Kepėjas 
viską suskaičiavo ir pasakė: 

— Tu dar dvi dienas galėsi imti iš manęs duonos ir nieko 
nemokėti... 

Tuo tarpu išaušo rytas, ir Šachrazada nutraukė pasakojimą. 


* Faticha — pirmoji Korano sura (skyrius). 

Šeši šimtai devintoji naktis 


Kai atėjo šeši šimtai devintoji naktis, Šachrazada tęsė: 

Pasakojama, o laimingasai karaliau, kad kepėjas suskaičia- 
vęs Džudaro skolą ir paėmęs užmokestį pasakė, jog šis galėsiąs 
dar dvi dienas imti duonos už šį dinarą ir nieko nebemokėti. 

Tada Džudaras nuėjo pas mėsininką ir taip pat padavė di- 
narą. Išsirinkęs gabalą mėsos, likusius pinigus paliko mėsinin- 
kui, kad būtų ateičiai. Pasiėmęs dar šiek tiek žalumynų, Džu- 
daras grįžo namo ir čia pamatė, kad broliai kaulija iš motinos 
ko nors valgomo, o ši atsakinėja: 

— Pakentėkite, kol grįš jūsų brolis, aš juk nieko neturiu. 

— Imkite ir valgykite! — tarė įėjęs Džudaras. 

Broliai puolė prie duonos tarsi guliai, o Džudaras atidavė 
motinai likusį auksą sakydamas: 

— Čia tau, motute, o kai prašys broliai, duok ir jiems pi- 
nigų, kad galėtų nusipirkti maisto, kai manęs nebus. 

Kitą rytą Džudaras vėl pasiėmė tinklą ir nuėjo prie Karū- 
no tvenkinio. Jau ketino užmesti tinklą, bet staiga pamatė, kad 
artinasi kitas magribietis, raitas ant mulo, o apsitaisęs dar puoš- 
niau nei tas, kur vakar paskendo. Balno krepšyje jis turėjo dvi 
skryneles, o abiejose kišenėse — dar po skrynelę. 

— Ramybė tau, o Džudarai! — prabilo magribietis. 

— Ir tau ramybė, o mano pone, chadži! — atsakė Džudaras. 

— Ar vakar nebuvai sutikęs magribiečio, raito ant tokio pat 
mulo kaip šis? 

Džudaras išsigando ir ėmė išsisukinėti: 

— Ne, nieko nemačiau. (Jis bijojo, kad magribietis paklaus, 
kurlink anas nujojo, o jei pasakys, jog tas paskendo tvenkiny- 
je, tai šis gali pamanyti, kad jis tyčia jį paskandino, tad jam be- 
liko tik viską neigti.) 

— O vargšeli, — tarė magribietis, — tai juk mano brolis, jis 
mane aplenkė ir jojo pirmas. 

— Nieko nežinau, — gynėsi Džudaras. 

— Argi tu nesurišai jo ir neįstūmei į tvenkinį, argi jis nesakė 
tau: „Jeigu iškišiu ranką, mesk ant manęs tinklą ir greičiau trauk, 
o jei iškišiu kojas, tai būsiu negyvas, palik mane, o mulą nu- 
vesk žydui, vardu Šamia, ir gausi iš jo šimtą dinarų“? O išni- 

rus iš vandens jo kojoms, ar tu nenuvedei mulo žydui ir ar ne- 
gavai iš jo šimto dinarų? 

— Jei tu visa tai žinai, kodėl mane kamantinėji? — paklau- 
sė Džudaras. 

— Aš noriu, kad ir man tu taip pasitarnautum kaip mano 
broliui. 

Magribietis išsitraukė šilkinę virvelę ir tarė Džudarui: 

— Surišk mane ir įstumk vandenin, o jei man atsitiks taip 
pat kaip mano broliui, paimk mulą, nuvesk jį žydui ir gausi iš 
jo šimtą dinarų. 

— Eik šen, — sutiko Džudaras. 

Magribietis priėjo, Džudaras surišo jį ir pastūmė. Magribietis 
pūkštelėjo į vandenį ir paniro. Džudaras kiek palaukė ir pamatęs 
iš vandens kyšančias kojas sušuko: 

— Vargšas, jis nebegyvas! Jei Alachas panorės, aš kasdien 
sutiksiu po magribietį, raišiosiu juos, o už kiekvieną skenduo- 
lį gausiu po šimtą dinarų. 

Džudaras nuvedė mulą į turgų, o ten žydas pamatęs jį su- 
šuko: 

— Ir šitas nebegyvas! 

— Tebūnie sveika tavo galva! — atsakė Džudaras. 

— Štai koks atpildas gobšuoliams, — pasakė žydas ir paėmęs 
mulą davė Džudarui šimtą dinarų. Džudaras su pinigais grįžo 
namo ir atidavė juos motinai. Motina paklausė: 

— Sūnau, iš kur tie pinigai? 

Sūnus jai viską papasakojo ir motina sunerimo: 

— Tu daugiau neisi prie Karūno tvenkinio, aš bijau, kad 
magribiečiai tau nedovanos. 

— O motinėle, — aiškinosi Džudaras, — juk aš sumečiau juos 
į tvenkinį jiems patiems prašant. Ką gi man reikėjo daryti? Da- 
bar turiu verslą, kuris man duoda kasdien po šimtą dinarų, ir 
aš neužtrukdamas grįžtu namo. Prisiekiu Alachu, nenustosiu 
vaikščioti prie Karūno tvenkinio, kol bus likęs bent vienas mag- 
ribietis ir kol neišnykę jų pėdsakai. 

Ir trečią dieną jis vėl nuėjo prie tvenkinio, vėl prie jo pri- 
jojo magribietis, raitas ant mulo ir su kelioniniu krepšiu. Jis buvo 
apsirengęs dar puošniau nei pirmieji du. 

— Ramybė tau, o Džudarai, Omaro sūnau, — tarė jis. 

„Iš kur visi mane pažįsta?“ — pagalvojo Džudaras ir atsakė 
į pasveikinimą. 

Raitelis paklausė: 

— Ar prajojo čia magribiečiai? 

— Du, — atsakė Džudaras. 

— Kurlink jie nujojo? — paklausė raitelis. 

— Aš surišau juos ir įstūmiau į šį tvenkinį, — atsakė Džu- 
daras. — Jie paskendo. Ir tavęs laukia toks pat likimas. 

Magribietis nusijuokė: 

— O vargšeli, ar tu nežinai, kad kiekvienam savas likimas! 

Jis nusėdo nuo mulo ir paprašė: 

— O Džudarai, pasielk su manim taip pat kaip ir su anais 
dviem, — ir išsitraukė šilkinę virvelę. 

— Pasuk rankas, kad galėčiau surišti, — tarė Džudaras, — aš 
skubu, nėra laiko. 

Magribietis klusniai pasuko rankas, Džudaras jį surišo, o po 
to įstūmė tvenkinin. Pastovėjęs ir palaukęs, kas bus, Džudaras 
staiga nustebęs išvydo, kad magribietis iškišo iš vandens ran- 
kas ir sušuko: 

— O vargše, greičiau mesk tinklą! 

Džudaras užmetė tinklą ir ištraukė magribietį. O šis abie- 
jose rankose laikė po žuvį, žuvys buvo raudonos, koralų spal- 
vos. 

— Atidaryk skryneles, — paliepė jis Džudarui. Džudaras ati- 
darė skryneles, ir magribietis kiekvienon jų įdėjo po žuvį ir už- 
darė. Paskui jis apkabino Džudarą, pabučiavo jį į abu skruos- 
tus, kairįjį ir dešinįjį, ir sušuko: 

— Teapsaugo tave Alachas nuo bet kokios bėdos! Prisiekiu 
Alachu, jei tu nebūtum užmetęs tinklo ir ištraukęs manęs, tai 
aš, laikydamas šias žuvis ir nepaleisdamas jų, būčiau tūnojęs 
vandeny tol, kol būčiau prigėręs. Pats niekaip nebūčiau išsi- 
kapstęs. 

— O mano pone, chadži, — tarė Džudaras, — prašau tavęs 
Alacho vardu, papasakok man, kas nutiko aniedviem, kurie pa- 
skendo, kas tai per žuvys ir kuo čia dėtas žydas... 

Tuo tarpu išaušo rytas, ir Šachrazada nutraukė pasakojimą. 

Seši šimtai dešimtoji naktis 


Kai atėjo šeši šimtai dešimtoji naktis, Šachrazada tęsė: 

Pasakojama, o laimingasai karaliau, kad Džudarui paprašius 
magribietį papasakoti apie anuodu, kurie paskendo, magribie- 
tis ėmė pasakoti: 

— O Džudarai, žinok, kad tie, kurie paskendo — mano bro- 
liai. Vieno vardas buvo Abd as Seliamas, o kito Abd al Ach- 
medas. O mane vadina Abd as Samadu. Tas žydas — irgi mūsų 
brolis, jį vadina Abd ar Rachimu, tik jis visai ne žydas, o mu- 
sulmonas, malikitas? pagal tikėjimą. Mūsų tėvas išmokė mus 
įminti mįsles, atrasti lobius ir burti. Mes tol tobulinomės, kol 
mums tapo paklusnūs maridai, džinai ir ifritai“. Taigi mes bu- 
vome keturi broliai, o mūsų tėvas Abd al Vadudas mirdamas 
paliko mums didelius turtus. Mes dalijomės lobius, pinigus ir 
talismanus, kol priėjome iki knygų. Pasidalijome ir jas, tik su- 
siginčijome dėl vienos — „Protėvių sakmių“. Nėra knygos, ly- 
gios šiai! Ji neįkainojama ir neįmanoma jos atsverti jokiais bran- 
giaisiais akmenimis. Joje suminėti visi lobiai ir yra atsakymai į 
visus klausimus. Mūsų tėvas visada elgdavosi pagal šią knygą, 
o mes iš jos tebuvome įsiminę labai nedaug. Kiekvienas iš mūsų 
norėjo gauti tą knygą, kad galėtume sužinoti viską, kas joje su- 
rašyta. Kai paaiškėjo, kad nepasidalijame, atėjo mūsų tėvo šei- 
chas, tas pats, kuris jį buvo išauklėjęs ir išmokęs burtų ir ke- 
rėjimo, visi jį vadino Slapčiausiuoju Žyniu, ir tarė: „Duokite šen 
tą knygą!“ Mes padavėme jam knygą, ir jis pasakė: „Jūs esate 
mano sūnaus vaikai, aš negalėčiau nė vieno iš jūsų nuskriaus- 
ti. Tegul tas, kuris nori turėti šią knygą, eina ieškoti aš Šamar- 
dalio lobio ir atneša man dangaus skliautą, skrynelę stibiui lai- 
kyti, žiedą ir kardą. Žiedas turi maridą, vardu Dudenantis 
Griausmas, kuris tarnauja jam. Tam, kuris turi šį žiedą, nega- 


*Malikitas — musulmonų juristo Maliko ibn Ano, 
mirusio VIII a. pab., mokymo išpažintojas. Teisinė ir 
religinė Maliko sistema, kuri laikoma vienu iš keturių 
galimų musulmoniškojo tikėjimo aiškinimų, buvo 
plačiai paplitusi Magribe ir musulmoniškojoje 
Ispanijoje. * Marxidai, džinai ir ifritai — 
gerosios ir piktosios arabų dvasios. 

li įsakinėti nei karalius, ne sultonas; jei toks žmogus panorės val- 
dyti visą Žemę nuo krašto iki krašto, tai ir valdys. O dėl kar- 
do, tai jeigu jis bus apnuogintas prieš kariuomenę ir laikanty- 
sis jį pamojuos — pasuks kariuomenę atgal, o jeigu dar palieps 
kardui ir sumušti, iš jo išlėks ugninis žaibas ir visus nutrenks. 
O jeigu tas, kuris turi dangaus skliautą, panorės pamatyti visas 
šalis nuo Rytų ligi Vakarų, tai pamatys, ir galės tai padaryti ne- 
sikeldamas iš vietos. Kurią pusę jis nori pamatyti, tenlink turi 
nukreipti šį skliautą ir pažvelgti į jį — išvys tą Žemę ir jos gy- 
ventojus taip, lyg jie būtų čia pat. O jeigu supyks ant kokio nors 
miesto ir pasuks skliautą link saulės, kad sudegintų jį — mies- 
tas sudegs. Kas gaus skrynelę stibiui laikyti ir pasijuodins juo 
akis, pamatys visus paslėptus lobius. Štai tokia ir yra mano są- 
lyga: jei kuris nepajėgs atrasti lobio — neteks teisės į knygą, kny- 
gą gaus tas, kuris atneš visas keturias brangenybes“. 

Mes sutikome su šia sąlyga, ir Žynys mums paaiškino: „Ži- 
nokite, kad aš Šamardalio lobį valdo Raudonojo karaliaus vaikai. 
Jūsų tėvas mėgino atrasti šį lobį, bet jam nepavyko. Raudonojo 
karaliaus vaikai pabėgo nuo jo prie vieno tvenkinio, esančio 
Egipto žemėje, — Karūno tvenkinio. Jūsų tėvas pasivijo juos Egip- 
te, tačiau nespėjo nutverti, nes jie paniro į vandenį ir dingo, 
o tas tvenkinys yra užkeiktas...“ 

Tuo tarpu išaušo rytas, ir Šachrazada nutraukė pasakojimą. 


Šeši šimtai vienuoliktoji naktis 


Kai atėjo šeši šimtai vienuoliktoji naktis, Šachrazada tęsė: 

Pasakojama, o laimingasai karaliau, kad Slapčiausiasis Žy- 
nys dėstė keturiems jaunuoliams visą istoriją: 

— Jūsų tėvas grįžo, taip ir nepajėgęs pasiekti aš Šamarda- 
lio lobio, priklausančio Raudonojo karaliaus vaikams. Pasijutęs 
bejėgis prieš juos, jis atėjo pas mane ir ėmė skųstis. Aš nubrai- 
žiau jam spėjimų lentelę ir pamačiau, kad šis lobis bus atras- 
tas tik padedant jaunuoliui iš Egipto žemės, vardu Džudaras, 
Omaro sūnus. Tik jo dėka bus sugauti Raudonojo karaliaus vai- 
kai. Šis jaunuolis bus žvejys, ir susitikimas su juo įvyks prie Ka- 
rūno tvenkinio. Burtai išsipildys tik tuomet, kai Džudaras suriš 
tą laimingąjį ir įstums į tvenkinį. Jis kovos ten su Raudonojo 

karaliaus vaikais, ir tas, kuriam lemta surasti laimę, sučiups juos, 
o kuriam ne — žus ir iškiš kojas iš vandens. Tas, kuris nuga- 
lės, iš vandens iškiš rankas, ir reikės, kad Džudaras užmestų tin- 
klą ir ištrauktų jį iš tvenkinio. 

Mano broliai tarė: „Mes būtinai ten eisime, net jei ir Žūtu- 
me!“ — „Aš irgi eisiu“, — pasakiau. O tas mūsų brolis, kurį tu 
matei kaip žydą, pasakė: „Aš neturiu jokio noro“. Tada mes su- 
sitarėme su juo, kad jis taip pat keliaus su mumis į Egiptą per- 
sirengęs žydų pirkliu, ir kai kuris nors iš mūsų gaus galą tven- 
kinyje, paims iš Džudaro mulą, kelionmaišį ir sumokės jam šimtą 
dinarų. Kai tu sutikai pirmąjį mano brolį, jį Raudonojo kara- 
liaus vaikai užmušė. Jie nugalavo ir antrąjį mano brolį, o ma- 
nęs jie neįveikė, ir aš sučiupau juos. 

— Kurgi tie, kuriuos tu pagavai? — paklausė Džudaras. 

— Argi tu jų nematei, aš juos sukišau į skryneles, — nustebo 
magribietis. 

— Tai žuvys, — pasakė Džudaras. 

— Tai ne žuvys, o ilritai, pasivertę žuvimis, — paaiškino mag- 
ribietis. — O Džudarai, žinok, kad šį lobį galima surasti tik tau 
padedant. Ar tu sutinki keliauti su manim į Faso ir Miknaso? 
miestą? Mudu rasime lobį, ir aš tau duosiu tai, ko tu papra- 
šysi — juk tapai pagal Alacho priesaką mano broliu. Tu grįši 
į savo šeimą džiugia širdimi. 

— O mano pone, chadži, — sumurmėjo Džudaras, — ant ma- 
no sprando — motina ir du broliai... 

Tuo tarpu išaušo rytas, ir Šachrazada nutraukė pasakojimą. 


Šeši šimtai dvyliktoji naktis 


Kai atėjo šeši šimtai dvyliktoji naktis, Šachrazada tęsė: 
Pasakojama, o laimingasai karaliau, kad Džudaras paaiški- 
no magribiečiui: 
— Ant mano sprando — motina ir du broliai. Aš juos išlai- 
kau. Jeigu iškeliausiu su tavim, kas gi uždirbs jiems duoną? 
"Fasas ir Miknasas — du netoli vienas kito esantys 
Maroko miestai. Pasakotojas laiko juos vienu miestu. 


Viduramžių Fasas — mėgstama Maroko 
sultono buveinė. 

— Niekai, — atsakė magribietis, — jei reikia tik pinigų, tai 
mes tau duosime tūkstantį dinarų, tu juos paliksi motinai, ir tegu 
ji juos leidžia, kol grįši. Juk tu parsirasi greičiau, nei praeis keturi 
mėnesiai. 

Išgirdęs apie tūkstantį dinarų, Džudaras apsisprendė: 

— Duok, o chadži, man tūkstantį dinarų, aš juos paliksiu mo- 
tinai, O pats eisiu su tavim. 

Keliauninkas atskaičiavo jam tūkstantį dinarų, Džudaras nu- 
nešė juos savo motinai ir papasakojo, kas jam nutiko su mag- 
ribiečiu. 

— Imk šiuos dinarus, leisk juos pati ir maitink mano bro- 
lius, — pasakė Džudaras, — o aš su magribiečiu išvykstu į va- 
karus ir nebūsiu čia keturis mėnesius, bet po to tapsiu turtin- 
gas. Pasimelsk už mane, motule. 

— (O mano vaike, — tarė motina, — aš liūdėsiu be tavęs ir 
labai bijosiu, kad tau kas neatsitiktų. 

— Motinėle, — ramino ją Džudaras, — to, kurį saugo Ala- 
chas, bėda neištiks, o ir magribietis — geras žmogus. 

Džudaras ėmė visaip liaupsinti ir girti magribietį, kol pagaliau 
motina nusileido: 

— Tepalenkia Alachas į tave jo širdį! Keliauk su juo, ma- 
no vaike, galbūt tau pasiseks. 

Džudaras atsisveikino su motina ir išėjo, o kai sugrįžo pas 
magribietį Abd as Samadą, šis paklausė: 

— Ar pakalbėjai su motina? 

— Taip, ji mane palaimino, — atsakė Džudaras. 

— Tada sėsk už manęs. 

Džudaras sėdo ant mulo magribiečiui už nugaros ir abu pa- 
traukė kelionėn. 

Jie jojo nuo vidurdienio iki saulės laidos, Džudaras išalko, 
bet nematė, kad magribietis vežtųsi ką nors valgomo. 

— O mano pone, chadži, — prabilo jis, — ar tik nebūsi pa- 
miršęs pasiimti kelionėn paviržio? 

— Tu alkanas? — paklausė magribietis. 

— Taip, — atsakė Džudaras. 

Tada tas sustabdė mulą, abu nulipo žemėn ir magribietis 
paliepė Džudarui nukelti krepšį. Kai šis nukėlė, magribietis pa- 
klausė: 

— Ko norėtum, broli mano? 

— O ko tu turėtum? 

— Alacho vardu, sakyk, ko tu norėtum? — pakartojo mag- 
ribietis. 

— Duonos su sūriu, — atsakė Džudaras. 

— O varge, — sušuko magribietis, — duona su sūriu per men- 
ka tau, prašyk ko nors geriau! 

— Man dabar viskas gerai, — burbtelėjo Džudaras. 

— Mėgsti paskrudintus viščiukus? — paklausė magribietis. 

— Taip, — atsakė Džudaras. 

— O ar mėgsti ryžius su medumi? 

— Taip. 

Magribietis vis klausinėjo Džudarą, kol išvardijo dvidešimt 
keturis valgius, o Džudaras pamanė sau: „Tai apsėstasis, iš kurgi 
jis gaus man tuos patiekalus, kuriuos išvardijo, jei neturi nei vir- 
tuvės, nei virėjo“. O garsiai jis pasakė: 

— Gana! Tu man siūlai gausybę valgymų, o aš jų nematau. 

— Prašau, Džudarai, — tarė magribietis ir įkišęs ranką į ke- 
tais viščiukais. Paskui įkišo ranką antrą kartą ir ištraukė auksinę 
lėkštę su kebabu?. Po to tiek kartų kišo ranką į maišą, kol iš- 
traukė visus dvidešimt keturis patiekalus, kuriuos buvo pami- 
nėjęs. Džudaras apstulbo, o magribietis paragino: 

— Valgyk, vargšeli! 

— O pone, gal tu esi sukišęs į šį maišą virtuvę ir žmones, 
kurie verda? — paklausė Džudaras. 

Magribietis nusijuokė: 

— Tai užburtas maišas, jame yra tarnas, ir jei tu kas valandą 
paprašytum po tūkstantį patiekalų, jis tuoj pat patiektų. 

— Puikus maišas! — susižavėjo Džudaras. 

Jiedu sočiai pavalgė, o kas liko magribietis iškratė ir tuš- 
čius indus sudėjo atgal į maišą. Kyštelėjęs ranką dar kartą, jis 
ištraukė ąsotį. Abu atsigėrė ir apsiplovė, sukalbėjo maldą prieš 
saulės laidą, o ąsotį magribietis įkišo atgal į maišą. Ten pat įdėjo 
ir dvi skryneles, maišą užvertė ant mulo, užsėdo ir tarė Džu- 
darui: 


* Kebabas — mėsos patiekalas, keptas ant iešmo. 

— Sėsk, jojam toliau. 

Po kiek laiko jis paklausė: 

— O Džudarai, ar tu žinai, kokį atstumą mes nujojome nuo 
Misro? iki čia? 

— Prisiekiu Alachu, nežinau, — atsakė Džudaras. 

— Mes nujojome viso mėnesio kelią. 

— Kaipgi? — nustebo Džudaras. 

— O Džudarai, — tarė magribietis, — žinok, kad mulas, ant 
kurio jojame, — maridas iš maridų, jis per dieną gali nubėgti 
kelią, kuris nujojamas per metus. Ir tik dėl tavęs jis šį kartą ne- 
skubėjo. 

Jie jojo iki saulės laidos, o kai atėjo vakaras, magribietis iš- 
traukė iš maišo vakarienę. Rytą jis ištraukė pusryčius, ir taip jie 
keliavo keturias dienas: jodavo iki vidurnakčio, po to sustodavo, 
suguldavo pailsėti, o rytą vėl leisdavosi į kelią. Ko tik Džudaras 
užsimanydavo, prašydavo magribiečio, ir šis ištraukdavo iš maišo. 

Penktąją kelionės dieną jie pasiekė Fasą ir Miknasą ir įžengė 
į miestą. Kiekvienas sutiktasis mieste sveikino magribietį ir bu- 
čiavo jam ranką. Jiedu priėjo prie vienų vartų, pasibeldė, šie 
atsivėrė, ir pasirodė mergina, panaši į mėnulį. 

— O Rachma, dukrele mano, atrakink mums rūmus, — ta- 
rė magribietis. 

— Prie galvos ir prie akių, o tėveli! — atsakė mergina ir žengė 
pirma jų siūbuodama klubais. 

Džudaras net apsvaigo nuo to reginio. „Tai karaliaus duk- 
ra, ne kitaip!“ 

Mergina atrakino rūmus, magribietis nuėmė kelionmaišį nuo 
mulo ir paliepė jam: 

— Pranyk, telaimina tave Alachas! 

Žemė prasiskyrė, mulas prasmego, ir žemė vėl užsivėrė. 

— O globėjau! — sušuko Džudaras. — Garbė Alachui, ku- 
ris saugojo mudu, kai sėdėjome šiam gyvuliui ant nugaros! 

— Nesistebėk, Džudarai, — nuramino jį magribietis, — aš juk 
tau sakiau, kad šis mulas — ifritas. O dabar eime į rūmus. 

Jiedu įėjo į vidų, ir Džudaras buvo nustebintas gausybės pra- 


* Misras — vienas iš viduramžių Kairo pavadinimų. 

bangių kilimų, įvairių retenybių ir papuošalų iš brangakmenių 
ir metalų. 

Abu susėdo, ir magribietis liepė merginai atnešti kažkokį ry- 
šulį. Toji atnešė ir padėjo priešais tėvą. Šis atrišo jį ir ištrau- 
kė drabužius, kainuojančius kokį tūkstantį dinarų. 

— Apsirenk, o Džudarai, ir jauskis kaip namie! 

Džudaras apsirengė ir tapo panašus į kokį Vakarų karalių. 

Magribietis tuo metu vis kaišiojo ranką į maišą ir traukė iš 
jo indus su įvairiausiais valgymais, kol nukrovė stalą keturias- 
dešimčia patiekalų. 

— O pone, — pakvietė jis Džudarą, — eikš, valgyk, nepanie- 
kink mūsų... 

Tuo tarpu išaušo rytas, ir Šachrazada nutraukė pasakojimą. 


Šeši šimtai tryliktoji naktis 


Kai atėjo šeši šimtai tryliktoji naktis, Šachrazada tęsė: 

Pasakojama, o laimingasai karaliau, kad magribietis, įsive- 
dęs Džudarą į rūmus, nukrovė stalą keturiasdešimčia patieka- 
lų ir tarė: 

— Eikš, valgyk, nepaniekink mūsų stalo; mes nežinome, kokio 
valgio labiausiai norėtum, todėl tark žodį, ir tučtuojau paduo- 
sime. 

— Prisiekiu Alachu, o mano pone, chadži, aš mėgstu bet kokį 
valgį ir nieko nepeikiu, — atsakė Džudaras, — tad neklausinėk 
manęs ir duok viską, kas tau ateina į galvą, o aš tik valgysiu. 

Džudaras praleido pas magribietįį dvidešimt dienų: kiekvieną 
dieną jis buvo rengiamas vis naujais drabužiais, o valgiai atsi- 
rasdavo iš maišo. Magribietis nei mėsos, nei duonos pirko, nei 
ką virė, o viską traukė iš maišo, netgi įvairius vaisius. Dvide- 
šimt pirmąją dieną magribietis tarė: 

— O Džudarai, eime — šiandien turi būti atrastas aš Šamar- 
dalio lobis. 

Ir Džudaras patraukė kartu su juo. Jie perėjo visą miestą ir 
palikę jį sėdo ant mulų. Jojo iki vidurdienio, kol prijojo tekantį 
kanalą. Tada Abd as Samadas nulipo nuo mulo, tą patį padaryti 
liepė ir Džudarui. Džudaras nusėdo, o magribietis parodė ranka 
ženklą dviem vergams ir riktelėjo: „Vikriau!“ Vergai paėmė mu- 

lus ir nuėjo keliu. Kurį laiką jų nesimatė, o po to vienas grį- 
žo su palapine ir pastatė ją. Kitas atnešė kilimus, išklojo palapinę, 
išdėliojo pasieniais priegalvius ir alkūnramsčius. Tada vienas ver- 
gas atnešė abi skryneles su žuvimis, o kitas — kelionmaišį. Mag- 
ribietis pakvietė Džudarą, ištraukė iš maišo valgio ir abu papie- 
tavo. Po to magribietis pasiėmė skryneles ir pradėjo burti. 
Netrukus žuvys skrynelėse prakalbo: 

— Mes čia, o šio pasaulio burtininke, pasigailėk mūsų! 

Žuvys šaukėsi pagalbos, o magribietis vis būrė, kol skrynelės 
subyrėjo į šipulius ir juos nunešė vėjas. Priešais liko du suriš- 
tieji, kurie šaukė: 

— Pasigailėk, o šio pasaulio burtininke! Ką tu nori mums pa- 
daryti? 

— Aš noriu jus sudeginti, — atsakė magribietis, — bet jeigu 
jūs pažadate atverti man aš Šamardalio lobį, pasigailėsiu. 

— Mes pažadame atverti tau lobį, — atsakė surištieji, — bet 
su sąlyga, kad atsivesi žvejį Džudarą. Lobio nepasieksi be jo pa- 
galbos, niekas negali ten patekti, išskyrus Džudarą, Omaro sūnų. 

— Tą, apie kurį kalbate, aš atsivedžiau, jis čia, jis jus gir- 
di ir mato, — atsakė magribietis. 

Tuodu dar kartą patikino atversią lobį, ir magribietis atri- 
šo juos. 

Tada išsitraukė vytelę ir kelias karneolio plokšteles. Pasiė- 
mė kaitintuvą, įdėjo ten keletą anglių ir pūstelėjęs įkūrė ugnį. 
Tada atsinešė smilkalų ir pasakė: 

— O Džudarai, dabar aš kalbėsiu užkeikimus ir mesiu į ugnį 
smilkalus. Kai visa tai darysiu, nebegalėsiu kalbėti, nes burtai 
neveiktų. Noriu paaiškinti, ką tu turėsi daryti, kad mes gautu- 
me tai, ko norime. 

— Pamokyk mane, — tarė Džudaras. 

Ir magribietis pradėjo aiškinti: 

— Kai aš imsiu burti ir sumesiu smilkalus, vanduo nuslūgs, 
ir tu išvysi aukso vartus — tokio didumo, kaip būna miesto var- 
tai. Ant vartų kabos du metaliniai žiedai. Nusileisk prie tų vartų 
ir tyliai pabeldęs luktelėk. Tada pabelsk garsėliau ir vėl luktelėk, 
po to stipriai suduok tris kartus iš eilės. Išgirsi balsą, sakantį: 
„Kas čia toks drįsta belstis į lobyno vartus, nemokėdamas įminti 
paslapčių?“ Tu atsakyk: „Aš, žvejys Džudaras, Omaro sūnus“. 

Vartai atsivers, išeis žmogus su kardu rankoje ir tars: „Jei tu esi 
tas žmogus, kaip sakai, palenk galvą, aš tau ją nukirsiu“. Palenk 
galvą ir nebijok, kai jis pakels ranką su kardu ir kirs tau — pats 
kris priešais tave negyvas ir tu tuoj pamatysi, kad tai žmogus 
be sielos. O tau visai neskaudės ir nieko neatsitiks, tačiau jei 
nepaklusi šiam žmogui, jis tave užmuš. Tik klusnumu sunaikinsi 
jo kerus. Tada įeik pro vartus ir išvysi kitus vartus. Pasibelsk, 
ir išjos raitelis ant žirgo, ant peties laikydamas ietį. Raitelis pa- 
klaus: „Kas atvedė tave čionai, kur nevaikšto nei žmonės, nei 
džinai?“ Jis užsimos ietimi, o tu drąsiai atstatyk krūtinę. Jis smogs 
tau ir beregint pats pargrius, o tu pamatysi, kad tai tik kūnas 
be sielos. Bet jei tu jam nepaklusi, jis užmuš tave. Toliau ženk 
pro trečiuosius vartus. Tavęs pasitikti išeis Adomas su lanku ir 
strėlėmis, paleis į tave strėlę, o tu ir vėl atstalyk krūtinę. Strėlė 
pataikys, o šaulys kris be kvapo. Bet jei tu pabūgsi, jis užmuš 
tave. Toliau pamatysi ketvirtuosius vartus... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturioliktoji naktis 


Kai atėjo šeši šimtai keturioliktoji naktis, Šachrazada tęsė: 

Pasakojama, o laimingasai karaliau, kad magribietis kalbė- 
jo Džudarui: 

— Pasibelsk į ketvirtuosius vartus, jie atsivers, ir išrisnos di- 
džiulis liūtas. Jis iššieps nasrus ir puls tave norėdamas sudras- 
kyti, bet tu nebijok ir nesileisk į kojas; kai tik jis priartės, iš- 
tiesk jam ranką — ir jis kris negyvas, o tau nieko nealsitiks. Po 
to ženk pro penktuosius vartus. Priešais išeis juodas vergas ir 
paklaus: „Kas tu toks?“ Atsakyk jam: „Aš Džudaras“. Vergas tars: 
„Jei tu esi tas Žmogus, atverk šeštuosius vartus“. Tu prieik prie 
vartų ir ištark: „O Isa, pasakyk Musai, kad atrakintų vartus!“ 
Ir vartai atsivers. Įėjęs pamatysi du drakonus, vieną dešinėje, 
kitam kitą ranką, jie įkąs tau į rankas. Jei nepaklusi, jie sunaikins 
tave. Tada prieik prie septintųjų vartų ir pasibelsk. Pasirodys 
tavo motina ir pasakys: „Sveikas atvykęs, mano sūnau! Prieik, 
pasisveikinsime!“ O tu sakyk: „Nesiartink prie manęs ir nusi- 
renk!“ Ji suaimanuos: „O sūnau, aš juk tavo motina, aš tave iš- 

maitinau ir išauklėjau, kaipgi tu dabar mane apnuoginsi?“ Tu 
nenusileisk, sakyk: „Jei nenusirengsi, užmušiu tave“. Dirstelėk 
dešinėn, ant sienos pamatysi kabantį kardą, paimk jį, ištrauk iš 
makšties, užsimok ir liepk nusirengti. Ji išsisukinės, maldaus ir 
žeminsis prieš tave, o tu nesigailėk jos. Vos tik ji ką nors nu- 
sirengs, liepk vilktis kitą drabužį! Nenustok grasinęs, kol ji nu- 
sirengs viską ir parkris. Štai tada žinok, kad atlikai visas užduotis 
ir sunaikinai kerus. Toliau būsi saugus, tau niekas nebegrės. Įeik 
į lobyną ir pamatysi krūvas aukso, bet nesusiviliok juo. Loby- 
no vidury bus kambarys, užtrauktas užuolaida, kilstelėk ją ir pa- 
matysi raganių aš Šamardalį, gulintį aukso guolyje. Jo galvūgalyje 
bus apvalus daiktas, šviečiantis lyg mėnulis, — tai dangaus skliau- 
tas. Aš Šamardalis yra prisisegęs kardą, ant piršto mūvi žiedą, 
o ant kaklo turi grandinėlę, kuria parišta stibio juodylų dėžu- 
tė. Paimk visas keturias brangenybes, tik nieko nepamiršk. Ir 
nesumanyk nepaklusti — gailėsiesi, o ir aš turiu baimintis dėl 
tavęs. 

Magribietis pakartojo savo pamokymus antrą, trečią ir ketvirtą 
kartą, kol galų gale Džudaras pasakė: 

— Aš viską įsiminiau, bet kas gi gali atlaikyti tokius burtus 
ir iškęsti tokius baisumus? 

— O Džudarai, nebijok, visi tie kūnai yra be sielos, — ra- 
mino magribietis. 

— Pasikliauju Alachu! — sušuko Džudaras. 

Magribietis Abd as Samadas subėrė į ugnį miltelius ir ėmė 
kalbėti užkeikimus. Vanduo pradėjo sekti ir po kurio laiko pa- 
sirodė dugnas, o ten buvo vartai į lobyną. Džudaras nusileido 
prie vartų ir pabeldė į juos. Išgirdo kažką klausiant: 

— Kas ten toks drįsta belstis į lobyno vartus, nemokėdamas 
įminti paslapčių? 

— Aš, Džudaras, Omaro sūnus, — atsakė Džudaras. Vartai 
atsivėrė, išėjo žmogus su pliku kardu ir paliepė: 

— Palenk galvą. 

Džudaras pakluso, žmogus kirto jam ir pargriuvo. Tas pats 
atsitiko ir prie antrųjų vartų, ir dar prie kitų — taip Džudaras 
sunaikino septynerių vartų kerus. Tada pasirodė Džudaro motina 
ir tarė: 

— Sveikas, mano sūnau! 

— Kas tu tokia? — paklausė Džudaras. 

— Aš tavo motina, aš tave išmaitinau ir išauklėjau, aš ne- 
šiojau tave devynis mėnesius, — atsakė moteris. 

— Nusirenk drabužius! — paliepė Džudaras. 

— Tu mano sūnus, kaipgi tu mane apnuoginsi? — paklau- 
sė moteris. Tačiau Džudaras nesidavė perkalbamas ir suriko: 

— Renkis, o jei ne, nukirsiu galvą štai šituo kardu! 

Jis ištiesė ranką ir pagriebęs kardą ištraukė jį iš makšties. 
Užsimojęs moteriai pagrasino: 

— Jei nenusimesi drabužių, aš tave užmušiu. 

Kurį laiką moteris spyriojosi, tačiau Džudarui dar smarkiau 
pagrasinus šį bei tą nusimetė. 

— Renkis toliau, — ragino Džudaras. 

— O vaike mano, argi taip aš tave auklėjau! — kalbėjo mo- 
teris. 

Jis turėjo ilgokai grasinti, kol ji dar šį tą nusivilko. 

Taip tęsėsi tol, kol moteris liko tik vienais marškiniais. Tada 
ji paklausė: 

— O vaike mano, ar tavo širdis akmeninė? Tu išstatai ma- 
ne pajuokai atidengdamas mano gėdą. O vaike mano, juk tai 
draudžiama! 

Čia Džudaras nebeištvėrė: 

— Tavo tiesa, pasilik su marškiniais! 

Vos jis ištarė šiuos žodžius, ir moteris ėmė šaukti: 

— Jis suklydo! Muškite jį! 

Ant jo pasipylė smūgiai tarsi lietus. Lobio sargai supuolė ir 
taip jam išvanojo kailį, kad prisimintų visą gyvenimą. Po to jį 
išstūmė ir išmetė pro lobyno vartus, o vartai vėl užsivėrė. Kai 
tik jis išlėkė, magribietis pastvėrė jį — ir pačiu laiku, nes vėl plūs- 
telėjo vandenys... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkioliktoji naktis 
Kai atėjo šeši šimtai penkioliktoji naktis, Šachrazada tęsė: 
Pasakojama, o laimingasai karaliau, kad kai lobio sargai su- 


mušė Džudarą ir išmetė už vartų, vartai užsivėrė, ir juos vėl pa- 
slėpė paplūdęs vanduo. Abd as Samadas, magribietis, ėmė burti 

pasilenkęs prie Džudaro ir būrė tol, kol šis atgavo sąmonę ir 
grįžo iš nebūties. Tada magribietis paklausė 

— Ką gi tu padarei, nelaimingasis? 

Ir Džudaras ėmė pasakoti: 

— Aš įveikiau septynerių vartų kerus ir sutikau savo moti- 
ną. Mudu ilgai su ja žodžiavomės, ir ji po truputį nusirenginėjo, 
kol liko vien su marškiniais. Tada ji pasakė: „Neapnuogink ma- 
nęs, juk atidengti gėdą draudžiama“. Aš pasigailėjau ir palikau 
ją su marškiniais. Tada ji staiga ėmė šaukti: „Jis suklydo! Muškite 
jį!“ Atbėgo žmonės (aš nežinau, iš kur jie išdygo) ir taip įkrė- 
tė man, kad vos galo negavau, po to išmetė, o toliau nieko ne- 
beprisimenu. 

— Ar aš tau nesakiau: nebandyk nepaklusti! — papriekaiš- 
tavo magribietis. — Tu padarei blogai ir man, ir sau. Jei ji būtų 
nusivilkusi marškinius, mes būtume pasiekę tai, ko ieškojome, 
o dabar tu turėsi praleisti pas mane ištisus metus, iki ateis tokia 
pat diena kaip ši. 

Jis šūktelėjo vergams, šie atrišo palapinę ir nunešė ją, o ne- 
trukus grįžo ir atvedė mulus. Džudaras su magribiečiu sėdo ant 
jų ir grįžo į Faso miestą. 

Džudaras gyveno pas magribietį, ten jį gerai valgydino ir gir- 
dė, kiekvieną dieną jis rengdavosi puošniais drabužiais. Paga- 
liau praėjo metai ir išaušo skirtoji diena. 

— Štai ta diena, — tarė magribietis. — Eime! 

— Eime, — sutiko Džudaras. 

Magribietis išvedė jį iš miesto. Jie vėl pamatė tuos pačius 
vergus ir mulus, sėdo ir nujojo prie vandens. Vergai pastatė 
palapinę ir išklojo ją kilimais. Magribietis išsitraukė staltiesę ir 
juodu papietavo. Tada Abd as Samadas išsiėmė vytelę ir len- 
teles — kaip ir pirmą kartą. Atsinešęs smilkalus uždegė ugnį ir 
tarė: 

— O Džudarai, aš noriu tave pamokyti. 

— O mano pone, chadži, — atsakė Džudaras, — jei manai, 
kad aš užmiršau, kaip man karšė kailį, tai manyk, kad ir pa- 
mokymus užmiršau. 

— Tai tu viską atsimeni? — pasitikslino magribietis. 

— Taip! — tvirtai atsakė Džudaras. 

— Saugok savo gyvybę ir nemanyk, kad ta moteris tavo mo- 

tina, — dar patikino magribietis. — Tai yra lobio sargas, jis sten- 
giasi, kad tu neįvykdytum visų sąlygų. Aną sykį ištrūkai gyvas, 
o šį kartą, jei suklysi, tave išneš nebegyvą. 

— Jei aš suklysiu, tai būsiu vertas, kad mane sudegintų, — 
pasipūtė Džudaras. 

Magribietis subėrė ugnin miltelius ir ėmė burti. Srovė išseko. 
Džudaras nusileido prie vartų ir pasibeldė. Vartai atsivėrė, ir 
jis vėl sėkmingai praėjo septynias sargybas ir sutiko savo motiną. 

— Sveikas atvykęs, o mano sūnau! — pasveikino moteris. 

— Koks aš tau sūnus, prakeiktoji! — sušuko Džudaras. — Grei- 
čiau nusirenk drabužius! 

Moteris vėl visaip išsisukinėjo, bet buvo priversta nusivilk- 
ti vieną drabužį po kito, kol liko vien su marškiniais. 

— Nusivilk ir juos, prakeiktoji! — sušuko Džudaras. 

Moteris pakluso ir virto kūnu be sielos. Džudaras įžengė lo- 
byno vidun ir pamatė krūvas aukso, tačiau jis nekreipdamas dė- 
mesio pasuko tiesiai prie kambarėlio, kuriame gulėjo raganius 
aš Šamardalis. Jis buvo prisisegęs kardą, ant piršto mūvėjo žiedą, 
ant krūtinės jam kabojo dėžutė stibiui laikyti, o jo galvūgaly- 
je švytėjo dangaus skliautas. Džudaras priėjęs atsegė kardą, nu- 
movė žiedą, paėmė dėžutę, dangaus skliautą ir išėjo iš kambario. 
Staiga pasigirdo džiugi muzika, o lobio sergėtojai ėmė sveikinti 
Džudarą: 

— Teatneša tau laimę šios dovanos, o Džudarai! 

Muzika lydėjo jį visą kelią, iki pat magribiečio. Šis pa- 
matęs Džudarą nustojo būręs ir smilkęs, atsistojo ir apkabinęs 
pasveikino jį. Džudaras atidavė jam keturias brangenybes, o mag- 
ribietis šūktelėjo vergams, kurie tuoj pat išardę nunešė palapines 
ir atvedė mulus. Džudaras su magribiečiu sėdo raiti ir par- 
jojo į Faso miestą. Magribietis pasiėmė maišą ir ėmė traukti 
iš jo vaišes. Kai visa staltiesė buvo nukrauta valgiais, jis pa- 
kvietė: 

— O broli mano, Džudarai, vaišinkis! 

Džudarui prisikirtus iki soties, magribietis sukrovė maisto li- 
kučius į kitus indus, o tuščius sukišo atgal į maišą. Tada pa- 
sakė Džudarui: 

— O Džudarai, tu palikai savo šalį ir namus mums prašant 
ir dėl mūsų reikalo. Esu skolingas tau vieną norą. Sakyk, ko 

norėtum. Ko tik paprašysi, viską tau Alachas suteiks per ma- 
ne. Prašyk ir nesigėdyk — esi to vertas. 

— O mano pone, — tarė Džudaras, — aš norėčiau paprašyti 
didžiojo Alacho, o po to tavęs šito maišo. 

— Paduokite maišą! — šūktelėjo magribietis. 

Jis ištiesė maišą Džudarui: 

— Imk, dabar jis tavo. Ir jei tu būtum panorėjęs ko nors kito, 
būtum gavęs. Bet iš šio maišo, vargšeli, tu gausi tik maisto, o 
juk patyrei didelių vargų, ir aš buvau žadėjęs, kad tu grįši namo 
linksma širdimi. Iš šio maišo tu galėsi maitintis, bet gausi ir dar 
vieną maišą, pilną aukso ir brangiųjų akmenų. Be to, aš padėsiu 
tau grįžti į tavo šalį, ir tau nereikės pinigų, o maitinsiesi su šeima 
iš šio maišo. Įsidėmėk, kaip su juo reikia elgtis. Įkiši ranką ir 
tarsi: „Užkeikiu tave didžiaisiais tave valdančiųjų vardais, o šio 
maišo tarne, duok man tokį ir tokį patiekalą!“ Ir tu gausi tai, 
ko prašei, nors darytum tai tūkstantį kartų per dieną. 

Magribietis pasišaukė tarną su mulu ir pripildė Džudarui ke- 
lionės maišą — vieną kišenę pripylė aukso, kitą — brangakmenių 
ir kitų metalų. Tada tarė Džudarui: 

— Sėsk ant šio mulo, o vergas eis pirma tavęs. Jis rodys tau 
kelią, kol nuves iki tavo namų vartų. Tada nusiimk maišus, o 
mulą atiduok vergui, jis parves jį atgal. Tik niekam neatskleisk 
savo paslapties. Telydi tave Alachas. 

— Tepagausins Alachas tavo turtus! — atsisveikino Džuda- 
ras ir užvertęs maišus ant mulo užsėdo pats. 

Vergas ėjo pirm jo ir taip jie keliavo visą dieną ir visą naktį. 

Kitos dienos rytą Džudaras laimingai pasiekė savo miesto 
vartus. Čia jis nustebęs pamatė savo motiną, kuri sėdėjo ir prašė 
praeivių išmaldos. 

Lyg be galvos Džudaras šoko nuo mulo ir puolė prie mo- 
tinos, ši pamačiusi jį pravirko. Sūnus užsodino motiną ant mulo, 
o pats ėjo šalia įsitvėręs balnakilpės. Kai priėjo savo namus, Džu- 
daras nukėlė motiną, nuėmė kelionmaišius ir paliko mulą vergui, 
kuris tuoj pat apsisuko grįžti pas savo poną. O šis vergas bu- 
vo šėtonas, ir mulas taip pat šėtonas. 

Džudarui buvo be galo sunku matyti motiną prašant išmal- 
dos, todėl grįžęs namo jis tuoj paklausė: 

— (O motute, ar mano broliai sveiki? 

— Sveiki, — atsakė motina. 

— Tai kodėl tu prašai išmaldos? 

— Iš bado, sūnau, — atsakė motina. 

— Aš juk prieš išvykdamas daviau tau šimtą dinarų vieną 
dieną, šimtą dinarų kitą dieną ir dar tūkstantį dinarų tą dieną, 
kai išvykau, — nustebęs pasakė Džudaras. 

— O vaike mano, — atsakė motina, — tavo broliai mane ap- 
gavo, jie išviliojo iš manęs pinigus sakydami: „Mes norime už 
juos nusipirkti atsargų“. Jie atėmė iš manęs pinigus, o mane iš- 
vijo, ir aš išėjau į gatvę prašyti išmaldos, badas prispyrė. 

— O motute, — ramino ją Džudaras, — daugiau tu nevarg- 
si. Aš grįžau, ir tu daugiau niekuo nesirūpink. Štai maišas, pilnas 
aukso ir brangenybių, dabar turiu gausybę visokio gero. 

— O mano vaike, tu laimingas, tesidžiaugia tavim Alachas 
ir teprideda tau malonių! Eik, o mano sūnau, ir atnešk šiek tiek 
duonos, aš jau nuo vakar nieko burnoj neturėjau. 

Džudaras nusijuokė ir sušuko: 

— Pasislink arčiau, o motute, sakyk, kokio valgio tu norė- 
tum, ir aš tau tuoj pat duosiu! Man nereikia pirkti turguje ir 
nereikia, kad kas taisytų valgį. 


— O mano vaike, tu juk nieko neturi! — apsidairiusi tarė 
motina. 

— Visus patiekalus aš turiu maiše, — atsakė Džudaras. 

— O mano vaike, kad ir ką paduotum, tai padės man su- 
laikyti gyvastį kūne, — apsidžiaugė motina. 


— Tavo tiesa, — pasakė Džudaras, — kai visko trūksta, žmo- 
gus pasitenkina ir menkniekiu, o kai prakunta, nori ko nors gerė- 
liau. O aš turiu visko, kas tik įmanoma. Sakyk, ko norėtum! 

— O vaike mano, norėčiau šiltos duonos ir gabalėlio sū- 
rio, — paprašė motina. 

— Tai netinka dabar tau, o motute, — pertarė Džudaras. 

— Tu geriau žinai, pamaitink mane tuo, kas tinka, — nesi- 
ginčijo motina. 

— Dabar tau tiktų paskrudinta mėsa, kepti viščiukai ir ryžių 
plovas su pipirais, be to, dar dešros, moliūgas su įdaru ir kimštas 
paršiukas, dar tiktų šonkauliai, lakštiniai su migdolais, bičių me- 
dumi ir cukrumi, na ir pyragėliai su melasa ir baklava. 

Motina pamanė, kad sūnus iš jos juokiasi ir tyčiojasi. 

— Ajai, kas tau atsitiko, tu sapnuoji ar pamišai? — sušu- 
ko ji. 

— Kodėl tu manai, kad aš pamišau? 

— Todėl, kad tu vardiji nuostabiausius valgius, o kas gi 
įstengtų už tiek sumokėti ir kas juos mokėtų pagaminti? 

— Prisiekiu gyvenimu, aš būtinai tave pavaišinsiu viskuo, ką 
išvardijau! — sušuko Džudaras. 

— Bet aš nieko čia nematau! 

— Paduok man maišą! — paliepė Džudaras. 

Motina atnešė maišą, o benešdama pačiupinėjo ir suprato, 
kad jis tuščias. Tačiau Džudaras įkišo ranką ir ėmė traukti iš 
ten dubenis. Traukė tol, kol ištraukė viską, ką buvo išvardijęs. 

— O vaike mano, — nustebo motina, — toks mažas maiše- 
lis, be to, jis buvo tuščias, o tu tiek visko iš jo išėmei. Kurgi 
visa tai buvo? 

— O motute, — aisakė Džudaras, — žinok, kad šį maišelį man 
davė magribietis. Maišas užburtas ir turi tarną. Jei kas ko nors 
panorės ir ištars ties šiuo maišu vardus ir pasakys: „O šio maišo 
tarne, duok man tokį ir tokį patiekalą!“ — tuoj visko gaus. 

— O jei aš ištiesčiau ranką, — paklausė motina, — ir ko nors 
paprašyčiau? 

— Kišk ranką! — paliepė Džudaras 

Motina įkišo ranką ir tarė: 

— Užkeikiu tave vardais tų, kuriems tu paklūsti, maišo tarne, 
duok man įdarytų šonkauliukų! 

Tučtuojau pamačiusi, kad maiše atsirado dubuo, ji įkišo ran- 
ką ir ištraukė puikiausių šonkauliukų su įdaru. 

Paskui Džudaras dar paprašė duonos ir visko, ko tik panoro 
motina. Tada paaiškino jai: 

— O motute, kai pavalgysi, likučius sukrauk į kitus indus, 
o šiuos sudėk atgal į maišą: tik taip veikia burtai. O šį maišelį 
saugok. 

Motina išnešė maišelį ir paslėpė jį, o Džudaras dar perspėjo: 

— Neatskleisk šios paslapties, motute. Aš paliksiu maišelį tau, 
ir kai tik ko užsinorėsi, imk iš jo. Dalyk išmaldą ir maitink mano 
brolius, nesvarbu, būsiu aš ar ne. 

Jiedu susėdo ir ėmė valgyti. Staiga parsirado broliai, nes juos 
pasiekė gandas per vieną gatvės kaimyną, kuris pasakė: „Jūsų 
brolis grįžo raitas ant mulo, pirm jo ėjo vergas, o apsirengęs 
jis buvo tokiais drabužiais, kuriems lygių nerastum!“ 

Broliai pasiguodė vienas kitam: „O, kad mudu nebūtume nu- 
skriaudę savo motinos! Dabar ji būtinai papasakos jam, kaip mes 
pasielgėm. O, kokia gėda!“ Tačiau pagalvojęs vienas jų nuspren- 
dė: „Mūsų motina gailestinga, ir jeigu ji mudu užtars, tai jis ims 
mūsų gailėtis, o jeigu mes atsiprašysim, jis atleis“. 

Ir broliai patraukė pas Džudarą. Tas juos išvydęs atsistojo, 
pasisveikino ir pakvietė: 

— Sėskitės valgyt! 

Broliai susėdo ir ėmė valgyti, nes buvo visai nusilpę iš bado. 
Jie valgė, kol pasisotino, o tada Džudaras paliepė: 

— O broliai, paimkit maisto likučius ir išdalykite vargšams 
ir beturčiams. 

— Broli, — ėmė prašyli jie, — palik visa tai mums vaka- 
rienei. 

— Vakarienei jūs gausite daugiau, nei čia buvo, — atsakė 
Džudaras. 

Broliai paėmė valgius ir išnešę į gatvę ėmė kviesti kiekvieną 
praeinantį vargšą: 

— Eikš, imk ir valgyk! 

Kai nieko nebeliko, jie parnešė dubenis atgal ir Džudaras 
liepė motinai sukišti juos į maišą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešioliktoji naktis 


Kai atėjo šeši šimtai šešioliktoji naktis, Šachrazada tęsė: 

Pasakojama, o laimingasai karaliau, kad broliams baigus pie- 
tauti Džudaras liepė motinai sukišti dubenis į maišą. 

Pavakare Džudaras nuėjo į didįjį kambarį, ištraukė iš mai- 
šo keturiasdešimt patiekalų, išėjęs lyg niekur nieko atsisėdo tarp 
brolių, o motinai paliepė: 

— Nešk vakarienę. 

Motina nuėjo į kitą kambarį ir pamatė ten kupinus indus. 
Ji patiesė staltiesę ir ėmė nešti patiekalus, kol sunešė visus ke- 

turiasdešimt. Jie pavakarieniavo, o po vakarienės Džudaras liepė 
likučiais pamaitinti vargšus ir elgetas. 

Broliai viską išdalijo. Po vakarienės Džudaras ištraukė sal- 
dumynų, visi pavalgė, o tuo, kas liko, liepė pavaišinti kaimy- 
nus. Kitą dieną per pusryčius viskas pasikartojo. Taip truko de- 
šimt dienų, ir galų gale Salimas pasakė Selimui: 

— Kas čia per dalykai? Mūsų brolis pamaitina mus rytą, vi- 
durdienį, vaišina leidžiantis saulei ir vakare dar patiekia saldu- 
mynų, o viską, kas atlieka, išdalija vargšams. Tai sultoniškas el- 
gesys. Ir iš kur jis visa tai gauna? Ar tau niekada neparūpo 
išsiaiškinti, iš kur imasi tie įvairiausi valgiai ir saldumynai? Visko 
ir nesuvalgom, likučius jis atiduoda elgetoms, o mes niekada 
nematėm, kad jis ką nors pirktų ar kurtų ugnį. Jis neturi nei 
virtuvės, nei virėjo. 

— Prisiekiu Alachu, aš nežinau, — atsakė jam brolis. — Gal 
tu pažįsti ką nors, kas galėtų visa tai paaiškinti? 

— Niekas kitas nepaaiškins, nebent mūsų motina, — atsakė 
Salimas. 

Jie sugalvojo gudrybę, ir kai Džudaro nebuvo namie, atėjo 
pas motiną ir pasiskundė: 

— O motute, mudu alkani. 


— Gerai, — pasakė motina ir išėjo į kitą kambarį. 
Ten ji paprašė tarną atnešti maišą ir išėmė broliams karš- 
to valgio. 


— O motute, — pasiteiravo broliai, — šie valgiai karšti, nors 
tu nei virei, nei ugnį kūrei. 

— Jie iš maišo, — atsakė motina. 

— Kas tai per maišas? — susižvalgė broliai. 

— Tai užburtas maišas, o valgių prašyti reikia jo tarną. 

Ji viską jiems paaiškino ir pridūrė: „Niekam to nepasakokite“. 

— Mes saugosime paslaptį, o motute, — pažadėjo broliai, — 
tik pamokyk mus, kaip tai daroma. 

Motina pamokė, ir broliai ėmė kišti maišan rankas ir traukti 
viską, ko tik širdis geidė. O Džudaras nieko apie tai nežinojo. 

— O broli mano, ar ilgai mes gyvensime pas Džudarą lyg 
kokie tarnai ir misime jo išmalda? Ar nepadarius mums gud- 
riau? Imkim ir pasisavinkim šį maišą. 

— O kaip tu tą padarysi? — paklausė Selimas. 

— Mes parduosime brolį Sueco jūros'? valdytojui. 

— O kaip mes jį parduosime? — paklausė Selimas. 

— Nueisime pas valdytoją ir pakviesime jį su dar dviem žmo- 
nėmis į svečius. Tu tik viskam pritark, ką aš sakysiu Džudarui, 
ir vakare pamatysi, ką aš sugalvojau. 

Susitarę parduoti brolį, jiedu patraukė pas Sueco jūros val- 
dytoją. Atėję pasakė jam: 

— O valdytojau, mes atėjome su reikalu, kuris pradžiugins 
tave. 

— Puiku, — atsakė valdytojas. 

— Mes esame broliai, — toliau kalbėjo Salimas, — ir turime 
trečią brolį, niekam tikusį, plevėsą. Tėvas mirdamas paliko mums 
ganėtinai pinigų, bet kai juos pasidalijome, tas brolis savo dalį 
netrukus iššvaistė paleistuvystėms. Nuskurdęs ėmė skųstis mū- 
sų valdžiai sakydamas, kad pasisavinome ir jo, ir tėvo pinigus. 
Mes pradėjome bylinėtis ir sukišom teisėjams krūvą pinigų. Kiek 
palaukęs jis apskundė mus antrą kartą. Patyrėme didelių nuos- 
tolių, o jis vis neatstoja, ir mums labai neramu dėl tokio jo el- 
gesio. Norėtume parduoti jį tau. 

— O ar jūs galite įsigudrinti ir kaip nors jį atvesti čia, kad 
galėčiau greičiau išsiųsti jį jūron? — paklausė valdytojas. 

— Mes negalime jo atvesti, — tarė broliai, — bet tu atvyk pas 
mus į svečius ir atsivesk dar du žmones, tik ne daugiau. Kai 
brolis užmigs, mes visi penki pulsime, surišime jį, užkimšime 
burną, o naktį tu išsigabensi iš namų ir toliau daryk su juo ką 
nori. 

— Sutinku, — atsakė valdytojas, — tik ar jūs parduosite jį už 
keturiasdešimt dinarų? 

— Taip, — atsakė broliai, — po vakaro maldos ateik į tokią 
ir tokią gatvę ir rasi laukiant vieną iš mudviejų. 

— Eikite, — paliepė valdytojas. 

Broliai išėjo, grįžo pas Džudarą, kiek palūkėjęs Salimas priėjo 


prie jo ir pabučiavo ranką. 


" Sueco jūra čia vadinama Sueco įlanka, skirianti 
Sinajaus pusiasalį nuo Egipto. 

— Kas tau, broli? — paklausė Džudaras. 

— Žinok, aš turiu draugą, — pasakė Salimas, — kai tavęs ne- 
buvo, jis daug kartų kvietėsi mane į namus ir yra padaręs man 
galybę paslaugų. Jis gerbia mane, ir mano brolis jį pažįsta. Šian- 
dien susitikau jį, ir jis vėl mane pakvietė, bet aš atsakiau, kad 
negaliu palikti brolio. Tada jis liepė atsivesti ir brolį, aš atsa- 
kiau, kad jis nesutiks, bet va jei jis užeitų į svečius su savo bro- 
liais... O kadangi jo broliai sėdėjo greta, tai aš juos pakviečiau. 
Maniau, pakviesiu, o jie atsisakys, bet jie sutiko, ir tas draugas 
pasakė man: „Lauk manęs prie įėjimo į šventyklą, aš ateisiu kar- 
tu su broliais“. Bijau, kad jis tikrai ateis, ir man gėda prieš tave. 
Ar nepaguostum mano vargšės širdies, ar nepavaišintum jų šį- 
vakar? Tu turi daug gero, broli, bet jei nesutiksi, leisk juos at- 
sivesti į kaimyno namus. 

— O ko gi tau vestis juos pas kaimyną, — paklausė Džuda- 
ras, — ar mūsų būstas ankštas, ar mes neturime ko paduoti va- 
karienei? Gėdos turėtum man taip kalbėti. Tau tereikia paprašyti 
gardžių valgių ir saldumynų, ir atsiras jų tiek kiek reikės, ir dar 
liks. O jei manęs nebus, kai tu ateisi su žmonėmis, paprašysi 
motinos, ir ji tau visko duos su kaupu. Eik atsivesk juos, nes 
palaima įžengė į mūsų namus. 

Salimas pabučiavo Džudarui ranką ir išėjo. Atsisėdęs prie 
šventyklos durų palaukė, kol baigėsi vakarinės maldos metas. 
Kai išėjo valdytojas, jis nusivedė visus namo. Pamatęs svečius 
Džudaras pasisveikino: 

— Sveiki atvykę! 

Jis pasodino svečius ir susibičiuliavo su jais nežinodamas, kas 
jo laukia. Jis paprašė motinos patiekti vakarienę, ji ėmė traukti 
iš maišo valgius, o Džudaras tik įsakinėjo: 

— Nešk tą ir tą! 

Ir motina nešė, kol sunešė keturiasdešimt patiekalų. 

Jie iki soties prisivalgė, nukraustė indus, o jūreiviai manė, 
kad visos šios vaišės — Salimo. Praėjus trečdaliui nakties, Džu- 
daras paprašė saldumynų. Salimas patarnavo, o Džudaras su Se- 
limu sėdėjo, kol užsimanė miego. Džudaras pakilo ir nuėjo gulti, 
kiti taip pat sugulė. Kai Džudaras įmigo, visi atsikėlė ir užpuolė 
jį. Atsibudo Džudaras jau su užkimšta burna. Jie surišo jam ran- 
kas ir prisidengdami nakties tamsa išnešė iš namų... 

Tuo tarpu išaušo rytas, ir Šachrazada nutraukė pasakojimą. 
Šeši šimtai septynioliktoji naktis 


Kai atėjo šeši šimtai septynioliktoji naktis, Šachrazada tęsė: 

Pasakojama, o laimingasai karaliau, kad prisidengdami nak- 
ties tamsa Džudarą jie nešte išnešė iš namų ir kojas sukaustę 
grandinėmis pasiuntė jį į Suecą. Ir turėjo jis tarnauti ištisus metus 
nesipriešindamas, tylėdamas, kaip tarnauja belaisviai arba vergai. 
Štai kaip jam nutiko. 

O jo broliai rytą nuėję pas motiną klausia: 

— Motute, ar mūsų brolis Džudaras dar nepabudo? 

— Pažadinkit jį, — liepė motina. 

— Kur jis miega? 

— Su svečiais, — atsakė ji. 

O broliai lyg niekur nieko klausia: 

— Tai gal jis išėjo kartu su svečiais, kai mes miegojome? Pa- 
našu, kad mūsų broliui bus patikę svečiose šalyse ir jis vėl pa- 
noro patekti į lobyną. Mes girdėjome, kaip jis kalbėjosi su mag- 
ribiečiais, ir tie jam sakė: „Pasiimsime tave kartu ir parodysime 
tau lobį“. 

— Argi jis matėsi su magribiečiais? — paklausė motina. 

— O argi ne jie buvo pas mus svečiuose! — atšovė broliai. 

— Galbūt ir jis išvyko kartu su jais, — svarstė motina, — bet 
Alachas išves jį į tiesų kelią. Jam juk sekasi, ir jis būtinai grįš 
praturtėjęs. 

Motina guodė pati save, tačiau ašaros riedėjo per skruostus, 
taip sunku jai buvo skirtis su Džudaru. 

Broliams tas nepatiko. 

— O prakeiktoji, — tarė jie, — nejaugi tu taip myli Džuda- 
rą! Kai mudu išeinam ir pareinam, tu nei džiaugiesi, nei liū- 
di, argi mes ne tavo vaikai, kaip ir Džudaras? 

— Jūs mano vaikai, — atsakė motina, — bet jūs nelaimėliai, 
jūs neatnešėte man džiaugsmo. Nuo tos dienos, kai mirė jūsų 
tėvas, aš nepatyriau iš jūsų nieko gero. O dėl Džudaro, tai iš 
jo aš patyriau daug gero, jis užgydė mano širdį ir rodė man 
pagarbą. Ne šiaip sau aš dėl jo verkiu, nes tik iš jo malonės 
gyvenu ir aš, ir jūs. 

Tai išgirdę broliai baisiai perpyko, ėmė koneveikti motiną 
ir mušti ją. Įėję į kambarį puolė ieškoti maišo, o suradę pasi- 
ėmė iš vieno brangakmenius, iš kito — auksą ir užburtą mai- 
šelį. O motinai pasakė: 

— Čia mūsų tėvo turtas! 

— Ne, prisiekiu Alachu, — atsakė motina, — tai jūsų brolio 
Džudaro nuosavybė. Jis parsinešė viską iš magribiečių šalies. 

— Meluoji, — tyčiojosi broliai, — tai mūsų tėvo turtas ir dabar 
jis bus mūsų. 

Jie pasidalijo tai, ką rado, tik nesusitarė dėl užburto mai- 
šelio. Salimas sakė: „Aš pasiimsiu jį!“, o Selimas taip pat tvir- 
tino: „Aš pasiimsiu jį!“ Ir užvirė ginčai. Motina mėgino juos su- 
taikyti: 

— Vaikai, auksą ir brangenybes, kurios buvo maiše, jūs pa- 
sidalijote, o šio stebuklingo maišelio neįmanoma padalyti ar įkai- 
noti pinigais. Jeigu jūs suplėšysite jį, burtai pradings. Palikite jį 
man, ir aš jus maitinsiu, kai tik panorėsite, o pati pasitenkin- 
siu mažu kąsneliu ir tuo, kuo mane aprengsite iš savo malonės. 
Jūs imkite verstis prekyba ir būsite mano vaikai, o aš — jūsų 
motina. Tegul lieka viskas kaip buvę, bijokime gėdos: juk tik- 
riausiai jūsų brolis sugrįš. 

Tačiau broliai nepaklausė jos ir kiaurą naktį prasiginčijo. Juos 
išgirdo vienas lankininkas!! iš karaliaus svitos — jis buvo pakvies- 
tas į kaimyninį namą, o langas buvo atviras. Lankininkas pa- 
žvelgė pro langą ir aiškiai išgirdo visą ginčą ir tuos žodžius apie 
dalybas. Rytą jis nuėjo pas karalių Šams ad Daūlį, tuo metu jis 
buvo Egipto karalius. 

Įėjęs pas karalių lankininkas viską jam papasakojo, ir karalius 
pasiuntė sargybą atvesti Džudaro brolių. Liepė juos kankinti, ir 
tie prisipažino. Karalius atėmė iš jų maišelį, o pačius pasodi- 
no į kalėjimą. Džudaro motinai jis paskyrė tiek kasdieninių iš- 
mokų, kad jai užtektų. Štai kaip viskas nutiko. 


" Lankininkai (arabiškai „kavvas“) — sargai, kurie 
saugodavo užsienio pasiuntinius, kai šie vykdavo per 
miestą; jie paprastai būdavo surenkami janyčarų (turkų 
pėstininkų), kurie 1517 m. užkariavo Egiptą. 
Lankininkų paminėjimas reiškia, kad ši 
pasaka buvo užrašyta ne anksčiau 
kaip XVI amžiuje. 

O Džudaras, metus ištarnavęs Suece, buvo pasiųstas į lai- 
vą, kurį užklupo audra. Vėjas nubloškė jį ant uolos, ir laivas 
sudužo. Visa, kas jame buvo, paskendo, joks Žmogus nepasiekė 
kranto, tik Džudaras. Išlipęs į krantą jis ėjo, kol priėjo klajok- 
lių arabų stovyklą. Tie paklausė, kas jam nutikę, ir Džudaras 
pasipasakojo tarnavęs jūreiviu laive ir patekęs nelaimėn. Tarp 
arabų buvo vienas pirklys iš Džidos!*. Jis pasigailėjo Džudaro 
ir pasiūlė jam: 

— Jei nori, tarnauk man, egiptieti, aš tave aprengsiu ir pa- 
siimsiu į Džidą. 

Džudaras sutiko, ėmė tarnauti jam ir keliavo kartu, kol pa- 
siekė Džidą. 

Pirklys gerai elgėsi ir rodė pagarbą Džudarui. Vieną kartą 
jis sumanė nukeliauti į šventąsias vietas ir pasiėmė Džudarą į 
Meką. Kai jie atsidūrė ten, Džudaras eidamas šventąjį ratą!* pa- 
matė savo pažįstamą magribietį Abd as Samadą, kuris taip pat 
ėjo ratą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuonioliktoji naktis 


Kai atėjo šeši šimtai aštuonioliktoji naktis, Šachrazada tęsė: 

Pasakojama, o laimingasai karaliau, kad eidamas šventąjį ratą 
Džudaras pastebėjo savo pažįstamą magribietį Abd as Samadą, 
kuris taip pat ėjo ratą. Magribietis pamatęs jį pasisveikino ir pa- 
klausė, kaip jis gyvena. Džudaras pravirko ir papasakojo, kas 
jį ištiko. Tada magribietis parsivedė jį pas save, rodė jam pa- 
garbą ir aprengė nuostabiais drabužiais. 

— Visa, kas buvo bloga, paliko tave, o Džudarai, — pasa- 
kė jis ir pabūręs iš smėlio pamatė, kas atsitiko Džudaro bro- 
liams. 

— Žinok, o Džudarai, — tarė jis, — tavo broliams atsitiko taip 
ir taip ir dabar jie uždaryti Egipto karaliaus kalėjime. O tau te- 
nebūna ankšta pas mane, kol atliksi visas šventas apeigas, aš 
linkiu tau tik gero. 


'* Raudonosios jūros uostas. !? Apeiti ratą aplink Kaabą — 
viena iš svarbiausių kelionės į Meką apeigų. 

— O mano pone, — atsakė Džudaras, — dabar aš grįšiu ir 
atsisveikinsiu su pirkliu, pas kurį gyvenu, o tada ateisiu pas tave. 

— Ar tu skolingas pinigų? — paklausė magribietis. 

— Ne, — atsakė Džudaras. 

— Ką gi, eik ir atsisveikink su pirkliu, — pritarė magribie- 
tis, — nes tiems, kas suteikė tau duoną, turi jausti pareigą, jei 
esi doras. 

Džudaras nuėjęs pas pirklį atsisveikino pasakęs, kad sutiko 
brolį. 

— Eik ir atsivesk jį, mes jį pavaišinsime, — tarė pirklys. 

— Jam to nereikia, — paaiškino Džudaras, — jis turtingas žmo- 
gus ir turi daug tarnų. 

Tada pirklys davė Džudarui dvidešimt dinarų ir paprašė: 

— Atleisk mane nuo atsakomybės už tave. 

Džudaras atsisveikino su pirkliu ir išėjo. Pakeliui jis pamatė 
vieną vargšą žŽmogelį ir atidavė jam tuos dvidešimt dinarų. Nu- 
ėjęs pas Abd as Samadą, apsigyveno pas jį ir buvo tol, kol abu 
atliko visas apeigas. Tada magribietis padovanojo jam žiedą — 
tą, kurį Džudaras buvo paėmęs iš aš Šamardalio lobyno, ir tarė: 

— Imk šį žiedą, jis suteiks tau tai, ko trokšti. Jis turi tar- 
ną — Dudenantį Griausmą. Jei tau ko nors prireiks iš pasaulio 
gėrybių, patrink žiedą, ir prieš tave atsiras šis tarnas. Jis įvyk- 
dys viską, ko tu pageidausi. 

Jis patrynė žiedą, ir priešais jį išdygo tarnas. 

— Aš čia, o pone, ko pareikalausi, to gausi! Gal atstatyti tau 
sugriautą miestą, gal sugriauti pastatytą, užmušti karalių ar iš- 
blaškyti kariuomenę? — paklausė jis. 

— O Griausme, — tarė magribietis, — šis žmogus tapo ta- 
vo ponu, rūpinkis juo, — ir paleido tarną. 

O Džudarui pasakė: 

— Patrynus šį žiedą, atsiras tarnas, gali įsakyti jam ką tik 
panorėsi, jis nesiginčys su tavim. Keliauk į savo šalį ir saugok 
žiedą — jo padedamas tu nugalėsi savo priešus. Nepaniekink šio 
žiedo vertės. 

— O pone, — apsidžiaugė Džudaras, — tau leidus, aš vyk- 
siu į savo šalį. 

— Patrink žiedą, — tarė magribietis, — atsiras tarnas, tu sėsi 

jam ant nugaros, ir jei paliepsi šiandien pat nugabenti tave į 
savo šalį, taip ir padarys. 

Džudaras atsisveikino su Abd as Samadu ir patrynė žiedą. 
Atsirado Dudenantis Griausmas ir tarė: 

— Aš čia, reikalauk, ir bus įvykdyta! 

— Nugabenk mane šiandien pat į Egiptą, — tarė Džudaras. 

— Tavo valia, — atsakė tarnas. 

Jis pakėlė Džudarą, skrido su juo nuo vidurdienio ligi vi- 
durnakčio, tada nusileido šalia jo motinos namo ir dingo. Džu- 
daras įėjo pas motiną, o ši pašoko ir pravirko sveikindama jį. 
Ji papasakojo, kaip pasielgė karalius su jo broliais, kaip juos su- 
mušė ir atėmė užburtąjį maišelį, taip pat maišą su auksu ir bran- 
gakmeniais. Nelengva buvo Džudarmui girdėti, kad jo broliai ken- 
čia, ir jis tarė motinai: 

— Neliūdėk dėl to, kas jau praėjo, tuoj pamatysi, ką aš pa- 
darysiu ir kaip grąžinsiu savo brolius. 

Jis patrynė žiedą, atsirado tarnas ir tarė: 

— Aš čia, reikalauk — gausi! 

— Aš įsakau tau atgabenti man iš karaliaus kalėjimo mano 
brolius, — paliepė Džudaras. 

Tarnas prasmego į žemę ir išlindo iš jos tik karaliaus ka- 
lėjime. 

Salimas ir Selimas jautėsi baisiai suvaržyti ir nelaimingi ne- 
tekę laisvės. Jie ėmė laukti mirties, sakydami vienas kitam: „Pri- 
siekiu Alachu, o mano broli, užgriuvo mus bėda! Kiekgi laiko 
mes būsime uždaryti tame kalėjime? Verčiau numirti — tai būtų 
išsivadavimas“. 

Tik staiga prasivėrė žemė ir prieš juos išdygo Dudenantis 
Griausmas. Jis stvėrė abu brolius ir dingo su jais po žeme. Bro- 
liai net apmirė iš baimės, o atsipeikėję pamatė, kad stovi sa- 
vo namuose, o ten sėdi Džudaras ir motina greta. 

— Sveiki atvykę, — tarė Džudaras, — jūs nudžiuginote 
mane. 

Broliai nuleido galvas ir pradėjo verkti, o Džudaras rami- 
no juos: 

— Neverkite, šėtonas ir godumas sugundė jus taip pasielg- 
ti. Kaipgi jūs galėjote mane parduoti? Bet aš raminuosi prisi- 

mindamas Jusufą“: tai, ką su juo padarė broliai, dar baisiau, 
nei jūs pasielgėte su manimi, jie juk įmetė jį šulinin... 
Tuo tarpu išaušo rytas, ir Šachrazada nutraukė pasakojimą. 


Šeši šimtai devynioliktoji naktis 


Kai atėjo šeši šimtai devynioliktoji naktis, Šachrazada tęsė: 

Pasakojama, o laimingasai karaliau, kad Džudaras kalbėjo 
savo broliams: 

— Kaipgi jūs galėjote su manim taip pasielgti? Atgailauki- 
te prieš Alachą ir prašykite jo atleidimo — jis dovanos jums, nes 
jis atlaidus ir gailestingas. O aš jums atleidžiu. Tenebūna jums 
ankšta čia ir nieko blogo jums neatsitiks. 

Jis pavaišino juos ir nuramino jų širdis, o po to papasako- 
jo, ką patyręs Suece, kol susitiko šeichą Abd as Samadą. Pa- 
pasakojo ir apie žiedą. 

— O broli, — verkšleno jo broliai, — neteisk mūsų šį sykį, 
o jei dar kartą nusikalstume, elkis su mumis kaip nori. 

— Nieko baisaus, — atsakė Džudaras, — bet papasakokite 
man, ką padarė jums karalius? 

— Jis mus sumušė, grasino mums, — tarė broliai, — ir atėmė 
iš mūsų maišus. 

— Kaip jis išdrįso? — sušuko Džudaras. 

Jis patrynė žiedą, ir atsirado tarnas. Broliai tai pamatę iš- 
sigando — manė, kad Džudaras lieps juos užmušti. Jie puolė prie 
motinos ir ėmė prašyti: 

— O motute, meldžiame tavo pagalbos, o motute, užtark 
mudu! 

— Nebijokite, mano vaikai! — ramino juos motina. 

O Džudaras paliepė tarnui: 

— Aš įsakau tau atnešti viską, kas tik yra karaliaus ižde, — 
brangiuosius akmenis ir visa kita. Nepalik ten nieko ir atnešk 
užburtąjį maišelį ir brangenybių maišą, kuriuos karalius atėmė 
iš mano brolių. 


* Padavimas apie Jusufą (biblinį Juozapą), savo brolių 
parduotą vergovėn, yra pagrindas vienam iš 
labiausiai mėgstamų siužetų musulmonų 
pasakojamojoje literatūroje. 

— Klausau ir vykdau, — atsakė tarnas ir tučtuojau pradin- 
go. Surinkęs viską, kas buvo ižde, paėmė abu maišus ir atne- 
šęs sudėjo viską priešais Džudarą: — O mano pone, iždas liko 
tuščias. 

Džudaras liepė savo motinai saugoti maišą su brangenybėmis, 
užburtąjį maišelį pasiėmė pats, o tarnui pasakė: 

— Pastatyk man per naktį aukštus rūmus, nuliek juos auk- 
su ir išklok puikiais kilimais. Tegul neišaušta rytas, kol tu vi- 
so to nebaigsi. 

— Tebūnie taip, kaip tu nori, — atsakė tarnas ir prasmego 
žemėn. 

Džudaras išėmė iš maišo valgių, visi pasisotino, pasilinksmino 
ir sugulė miegoti. 

O tarnas tuo metu sukvietė savo pagalbininkus ir liepė jiems 
statyti rūmus. Vieni ėmė skaldyti akmenis, kiti statė, treti bal- 
tino, ketvirti tapė, o penktasis tiesė kilimus. Neišaušo dar ry- 
tas, o rūmai jau buvo paruošti. Tarnas stojo prieš Džudarą ir 
pranešė: 

— O pone, rūmai visiškai baigti ir sutvarkyti, jei nori pažvelgti 
į juos, tai kelkis ir eik. 

Džudaras išėjo kartu su savo motina ir broliais ir išvydo rū- 
mus, kuriems nebuvo lygių. Jų grožis apstulbino žiūrinčius, ir 
šie liko patenkinti. Rūmai iškilo pačioje kryžkelėje, ir Džuda- 
ras džiaugėsi jais ir kad neišleido nieko jų statybai. 

— Ar gyvensi šiuose rūmuose? — paklausė jisai motinos. 

— Gyvensiu, vaike mano! — apsidžiaugė motina ir paprašė 
jam Alacho palaiminimo. 

Džudaras vėl patrynė žiedą, išdygo tarnas ir tarė: 

— Aš čia! 

— Noriu, kad atvestum man keturiasdešimt nuostabių bal- 
taveidžių belaisvių, keturiasdešimt juodaodžių belaisvių, keturias- 
dešimt baltaveidžių belaisvių vyrų ir keturiasdešimt vergų. 

— Bus kaip tu nori! — atsakė tarnas ir su keturiasdešimčia 
savo pagalbininkų nuskubėjo į Hindo ir Sindo" šalis bei Persiją. 

Kai tik pamatydavo gražią merginą, pagrobdavo ją, jaunuo- 


5 Hindo šalis — Indija, Sindo šalis — sritis Indo 
upės žemupyje. 

lius taip pat sučiupdavo. Kitus keturiasdešimt pagalbininkų tarnas 
pasiuntė ieškoti keturiasdešimt negrų vergų. Atlikę užduotį visi 
sugrįžo pas Džudarą, ir buvo pilni namai žmonių. Džudaras liko 
patenkintas surinktais belaisviais ir liepė tarnui, kad duotų vi- 
siems gražius drabužius. 

— Jau yra! — atsakė tarnas. 

— Atnešk puošnius drabužius mano motinai ir man pa- 
čiam, — toliau įsakinėjo Džudaras. 

Kai tarnas viską sunešė, Džudaras aprengė belaisves ir ta- 
rė joms rodydamas į motiną: 

— Štai jūsų ponia, bučiuokite jai ranką ir pakluskite jai. Tar- 
naukite jai, baltosios ir juodosios! 

Tada aptaisė baltuosius belaisvius, ir šie pabučiavo Džudarmi 
ranką. Jis aprengė ir savo brolius. Pats tapo panašus į karalių, 
o jo broliai — į vizirius. Vienoje savo namo pusėje jis apgyven- 
dino Selimą su jo belaisvėmis, o kitoje — Salimą su jo belais- 
vėmis. Pats su motina apsigyveno naujuosiuose rūmuose. Visi 
dabar gyveno savo namuose tarsi sultonai. 

Štai kaip viskas jiems klojosi. 

Tuo tarpu karaliaus iždininkui kažko prireikė ižde. Jis nu- 
ėjo ten ir rado jį visiškai tuščią. Apie tokią tuštumą galima būtų 
pasakyti taip: 


Štai tie aviliai, kur medaus daug turėjo, 
Bet bitės išskrido — ir jie ištuštėjo. 


Iždininkas aiktelėjo ir susmuko be sąmonės. Atsipeikėjęs jis 
išlėkė iš iždo net durų neuždaręs ir nuskubėjęs pas karalių Šams 
ad Daulį tarė: 

— O tikratikių valdove, pranešu tau, kad šiąnakt iždas liko 
tuštutėlis. 

— Kur dėjai pinigus, kurie buvo mano ižde? — paklausė ka- 
ralius. 

— Prisiekiu Alachu, — sukuždėjo viziris, — aš jų neėmiau ir 
nežinau, kur viskas dingo. Vakar aš ten buvau ir mačiau, kad 
iždas pilnas, o šiandien ten visiškai tuščia, durys užrakintos, 
sklendės nenumuštos. Ten nebuvo įėjęs vagis! 

— O maišai ar prapuolė? — paklausė karalius. 

— Taip, — atsakė viziris. 
Karalius susigriebė už galvos... 
Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimtoji naktis 


Kai atėjo šeši šimtai dvidešimtoji naktis, Šachrazada tęsė: 

Pasakojama, o laimingasai karaliau, kad iždininkui pranešus, 
jog iždas tuščias ir maišai dingę, karalius susiėmė už galvos. Jis 
pašoko ant kojų ir sušuko: 

— Vesk! 

Iždininkas nuėjo pirmas, o karalius iš paskos. Įžengęs į iž- 
dą ir nieko ten neradęs, karalius didžiai nusiminė ir sušuko: 

— Kas apiplėšė mano iždą ir neišsigando mano rūstybės? 

Baisiai perpykęs jis išėjo ir sukvietė divaną. Susirinko kariuo- 
menės vadai, kiekvienas iš jų manydamas, kad karalius pyks- 
ta ant jo. Tačiau karalius paaiškino: 

— O kariai, žinokite, kad šią naktį buvo apiplėštas mano iž- 
das. Aš nežinau, kas tai padarė, kas išdrįso pasikėsinti į mano 
turtą, visai manęs nepaisydamas. 

— Kaipgi čia yra? — nustebo kariai. 

— Paklauskite iždininko. 

Tie paklausė iždininko ir išgirdo: 

— Vakar viskas buvo gerai, o šiandien nuėjau ir pamačiau, 
kad iždas tuščias, tačiau durys sveikos, niekas jų nelaužė. 

Kariai nustebo išgirdę tai, bet nespėjo dar prasižioti, kai įėjo 
lankininkas, tas, kuris anksčiau buvo įskundęs Salimą su Seli- 
mu, ir tarė: 

— O laiko karaliau, aš kiaurą naktį regėjau kažkokius sta- 
tytojus, o kai išaušo — jau stovėjo tokie rūmai, kuriems lygių 
nerasi. Aš pasiteiravau apie juos ir išgirdau, kad grįžo Džudaras 
ir pasistatė rūmus, kad jis turi daug belaisvių ir vergų, kad par- 
sivežė krūvas pinigų ir išlaisvino iš kalėjimo savo brolius. O da- 
bar jis sėdi sau namie tarsi sultonas. 

— Patikrink kalėjimą, — paliepė karalius. 

Keli žmonės nubėgo į kalėjimą ir neradę ten Salimo su Se- 
limu grįžę pranešė karaliui. 

— Aišku, — tarė karalius, — kas mano skriaudikas. Kas iš- 
laisvino iš kalėjimo Salimą su Selimu, tas paėmė ir mano pi- 
nigus. 

— Kas gi? — paklausė viziris. 

— Tai jų brolis Džudaras, — atsakė karalius. — Jis pasiėmė 
ir maišus. Pasiųsk, o viziri, pas jį emyrą su penkiasdešimčia žmo- 
nių, tegul jį ir jo brolius sučiumpa, užantspauduoja visą jų turtą, 
o pačius tegul atveda man. Aš juos pakarsiu. — Karalius buvo 
taip įpykęs, kad ėmė šaukti: — Vikriau! Greičiau siųsk emyrą, 
tegul atveda juos, o aš nubausiu. 

— Būk kantresnis, — tarė viziris, — juk Alachas kantrus ir ne- 
skuba bausti prasižengusių savo vergų. Su tuo, kuris, kaip sa- 
ko, per naktį pastatė rūmus, nesusidoros jokia kariuomenė. Aš 
bijau, kad emyras tik galą gaus, jei veršis pas Džudarą. Pakentėk, 
aš sugalvosiu planą ir mes rasime teisingą išeitį. O to, ko tu 
nori, pasieksi, o laiko valdove. 

— Sugalvok planą, o viziri, — atlėgo karalius. 

— Pasiųsk pas jį emyrą, — tarė viziris, — ir pasikviesk Džu- 
darą pas save. Aš būsiu labai atidus jam, elgsiuosi draugiškai, 
imsiu klausinėti, kaip jam sekasi, o tada jau matysim: jei jis ryž- 
tingas — gudrausime, o jei tešla — sučiupsime jį, ir daryk su juo 
ką nori. 

— Pasiųsk jo atvesti, — tarė karalius. 

Viziris pasikvietė emyrą, vardu Osmanas, ir liepė jam eiti 
pas Džudarą ir pakviesti jį, sakyti: „Karalius kviečia tave į sve- 
čius“. 

— Be jo negrįžk, — dar pridūrė karalius. 

O tas emyras buvo kvailys ir garbėtroška. Nuvykęs prie rūmų 
vartų jis pamatė eunuchą, sėdintį ant suolelio. Osmanui priėjus, 
šis nė neatsistojo, elgėsi taip, lyg niekas nebūtų priėjęs, nors su 
emyru buvo penkiasdešimt karių. Osmanas paklausė: 

— O verge, kur tavo ponas? 

— Rūmuose, — atsakė šis. 

Emyrui Osmanui kreipiantis, eunuchas sėdėjo kaip sėdėjęs, 
netgi atsirėmė, ir Osmanas supyko: 

— O bjaurus verge, negi tau ne gėda? Aš su tavim kalbu, 
o tu drybsai kaip netikėlis! 

— Eik sau ir daug neplepėk, — tarė eunuchas. 

Išgirdus tokius žodžius, emyrą visai persmelkė pyktis; jis pa- 
kėlė savo kuoką ir norėjo trinktelėti eunuchui, nes nežinojo, kad 
prieš jį — šėtonas. Pamatęs, kad emyras užsimojo kuoka, eunu- 
chas pakilo ir puolė jį, atėmė kuoką ir dar vožtelėjo keturis kar- 
tus. Penkiasdešimt emyro žmonių, pamatę, kad muša jų poną, 
nestovėjo rankas sudėję — išsitraukė kardus ir ketino užmušti 
vergą. 

— Jūs traukiate kardus, o šunys?! — sušuko vergas ir puo- 
lė juos su kuoka. Kam tik pataikė, tas krito negyvas, paplūdęs 
kraujais. Sargyba ėmė bėgti nuo vergo, o šis vis daužė juos, kol 
nuginė nuo savo rūmų vartų. Paskui sugrįžo ir ramiai sau at- 
sisėdo ant suolelio... 

Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimt pirmoji naktis 


Kai atėjo šeši šimtai dvidešimt pirmoji naktis, Šachrazada 
tęsė: 

Pasakojama, o laimingasai karaliau, kad eunuchas, nuvijęs 
nuo Džudaro namų emyrą Osmaną ir jo Žmones, sugrįžo prie 
vartų ir vėl atsisėdo ant suolelio. O emyras su savo žmonėmis, 
apdaužyti ir vos pasprukę, stojo prieš karalių Šams ad Daūlį ir 
pasakė viską, kaip buvo. Osmanas taip kalbėjo: 

— O laiko karaliau, priėjęs prie rūmų vartų pamačiau pa- 
sipūtusį eunuchą, sėdintį ant auksinio suolelio. Pastebėjęs, kad 
aš artinuosi, jis ne tik neatsistojo, netgi išsidrėbė, nors prieš tai 
sėdėjo tiesiai. Užkalbinau jį, o jis atsakinėjo man drybsodamas. 
Aš įpykau, išsitraukiau vėzdą ir norėjau suduoti, tačiau jis at- 
ėmė iš manęs vėzdą, sumušė mane ir mano žmones, pargrio- 
vė juos, ir mes pabėgome negalėję jo įveikti. 

Karalius supyko: 

— Tegul eina pas jį šimtas Žmonių! 

Ir štai šimtas žmonių patraukė link rūmų, puolė vergą, ta- 
čiau tas išėjo priešais su vėzdu ir tol daužė juos, kol privertė 
bėgti. Tada grįžo ir vėl atsisėdo ant savo suolelio. O tie šim- 
tas žmonių grįžo pas karalių, viską jam papasakojo ir pridūrė: 

— O laiko karaliau, mes pabėgome nuo jo, nes išsigan- 
dome. 

— Tegul eina pas jį du šimtai žmonių! — įsakė karalius. 

Nuėjo du šimtai, bet ir tuos vergas sumušė. Kai jie sugrį- 
žo, karalius pasikvietė vizirį ir tarė: 

— Įsakau tau, o viziri, eiti su penkiais šimtais žmonių ir kuo 
greičiau atvesti man tą eunuchą, taip pat jo poną Džudarą ir 
jo brolius. 

— O laiko karaliau, — atsakė viziris, — man nereikia karių, 
priešingai, aš eisiu be ginklo. 

Viziris nusimetė ginklus, apsirengė baltą drabužį ir pasiėmęs 
į ranką maldos vėrinį nuėjo vienas. Priėjęs Džudaro rūmus pa- 
matė, kad tas vergas tebesėdi. Viziris beginklis priėjo prie jo, 
mandagiai prisėdo šalia ir tarė: 

— Ramybė tau! 

— Ir tau ramybė, o žmogau! Ko reikia? 

Kai viziris išgirdo vergą tariant „o žmogau“, suprato, kad 
šis yra džinas, ir net suvirpėjo iš baimės, tačiau neišsidavė ir 
paklausė: 

— O pone, ar tavo ponas Džudaras namie? 

— Taip, jis rūmuose, — atsakė vergas. 

— O pone, nueik ir pasakyk jam: „Karalius Šams ad Daū- 
lis kviečia tave. Jis ruošia tau vaišes, siunčia tau linkėjimų ir pra- 
šo, kad pagerbtum jo namus ir paragautum jo vaišių“. 

— Pabūk čia, o aš su juo pasikalbėsiu, — atsakė vergas. 

Viziris liko laukti, kaip pridera, o maridas įėjo į rūmus ir 
tarė Džudarui: 

— Žinok, o pone, kad karalius siuntė pas tave emyrą su pen- 
kiasdešimčia žmonių, o aš jį sumušiau ir priverčiau bėgti. Ta- 
da jis pasiuntė šimtą Žmonių, ir tuos aš sumušiau. Pasiuntė du 
šimtus žmonių, jie irgi pabėgo, o dabar jis siunčia beginklį vizirį 
ir kviečia tave į svečius. Kaip ketini pasielgti? 

— Eik, pakviesk vizirį čionai, — paliepė Džudaras. 

Vergas išėjo ir pakvietė vizirį: 

— O viziri, eik pakalbėti su mano ponu. 

— Prie galvos! — atsakė viziris ir spėriai pasuko į rūmus. Įėjęs 
pas Džudarą pamatė, jog šis atrodo didingiau už patį karalių, 
o sėdi ant tokių kilimų, kokių ir karalius neišgali pasitiesti. Su- 
sijaukė vizirio galvoje visos mintys pamačius tokį rūmų grožį, 
puošmenas ir kilimus, ir pasijuto jis šalia Džudaro tikras var- 


46 


621 naktis 


geta. Jis pabučiavo žemę priešais šeimininką ir palinkėjo jam 
visokeriopo gero. 

— Kokiu reikalu atėjai, o viziri? — paklausė Džudaras. 

— O pone, — atsakė viziris, — karalius Šams ad Daūlis ta- 
ve myli, sveikina ir norėtų pažvelgti į tavo veidą. Jis paruošė 
vaišes, ar pamaloninsi tu jo širdį? 

— Jei jis mane myli, — tarė Džudaras, — perduok jam ma- 
no sveikinimus ir pasakyk, tegu ateina pas mane. 

— Prie galvos! — atsakė viziris. 

Džudaras išsitraukė žiedą ir patrynė jį. Atsirado žiedo tar- 
nas, ir Džudaras paprašė jo atnešti puikiausius drabužius. 

— Apsirenk jais, o viziri, — tarė Džudaras. 

Viziris pakluso, tada Džudaras leido jam eiti sakydamas: 

— Eik ir perduok karaliui mano žodžius! 

Ir išėjo viziris, aprengtas drabužiais, kokių niekada nebuvo 
vilkėjęs, ir nuėjo pas karalių, ir pasakė jam viską, ką matė pas 
Džudarą, ir išgyrė jo rūmus ir visa, kas juose buvo. O gale pri- 
dūrė: 

— Džudaras kviečia tave pas save. 

— Kilkite, kariai! — šūktelėjo karalius. 

Visi pašoko, ir karalius paliepė: 

— Sėskite ant žirgų, man atveskite manąjį, josime pas Džu- 
darą. 

Sėdo karalius raitas ir karių lydimas išjojo link Džudaro 
namų. 

O Džudaras tuo tarpu išsikvietė maridą ir paaiškino jam: 

— Aš noriu, kad tu atsivestum savo pagalbininkus ifritus, pa- 
sivertusius žmonėmis. Jie bus mūsų svita ir stovės kieme. Aš no- 
riu, kad karalius juos pamatęs išsigąstų, kad jo širdis sudrebėtų 
ir jis suprastų, jog esu stipresnis už jį. 

Tarnas greit pristatė du šimtus ifritų, apsirengusių kaip kariai 
ir ginkluotų puikiausiais ginklais. Visi jie buvo stiprūs ir augaloti. 
Kai karalius pamatė šiuos žmones, jo širdis išties sudrebėjo. Pa- 
kilęs į rūmus, jis išvydo Džudarą, sėdintį taip, kaip nesėdi joks 
karalius ar sultonas. Jis pasveikino rūmų šeimininką ir pridėjo 
rankas prie galvos. O Džudaras neatsistojo ir nepagerbė jo, ne- 
paprašė net sėstis, paliko stovėti... 

Tuo tarpu išaušo rytas, ir Šachrazada nutraukė pasakojimą. 

Šeši šimtai dvidešimt antroji naktis 


Kai atėjo šeši šimtai dvidešimt antroji naktis, Šachrazada tęsė: 

Pasakojama, o laimingasai karaliau, kad karaliui atėjus pas 
Džudarą, šis nepakilo jo pasitikti, nepagerbė jo ir nepakvietė net 
sėstis, paliko stovėti. Karalius visai sutriko, negalėjo nei atsisėsti, 
nei išeiti ir su baime galvojo: „Jei jis manęs bijotų, tai nesielgtų 
taip atsainiai, gali būti, kad jis ketina atsiskaityti su manim už 
tai, ką aš padariau jo broliams“. 

Tuo metu Džudaras prakalbo: 

— O laiko karaliau, tokiam kaip tu netinka skriausti žmo- 
nes ir atiminėti iš jų pinigus. 

— O pone, — sušuko karalius, — dovanok man, gobšumas 
privertė mane taip pasielgti, ir štai atėjo atpildas. Jei nebūtų nuo- 
dėmės, nebūtų ir atleidimo. 

Jis ėmė teisintis, atsiprašinėti už savo netikusį poelgį ir dar 
pasakė šias eilutes: 


Doras aini senolių taurių, 
Neminėk mūs darbų nedorų. 


Mes atleidom, kai tu mus skriaudei, 
Jei mes skriaudėm, atleisk mums už tai... 


Taip karalius aiškinosi ir nuolankiai teisinosi tol, kol Džu- 
daras ištarė: 

— Teatleidžia tau Alachas. 

Ir leido karaliui sėstis. Šis atsisėdo, o Džudaras apgaubė jį 
atleidimo skraiste ir liepė savo broliams padengti vaišių stalus. 
Pavalgius Džudaras aprengė karaliaus palydą, o jam pačiam pa- 
reiškė pagarbą. Tada karalius liepė saviškiams kilti ir visi jie išėjo 
iš Džudaro namų. 

Dabar karalius kasdien lankydavosi pas Džudarą ir divaną 
kviesdavo tik jo namuose. 

Jųdviejų meilė ir draugystė tolydžio stiprėjo. 

Praėjus kuriam laikui, kartą pasilikęs vienas su viziriu karalius 
prasitarė: 


48 


622 naktis 


— O viziri, aš nuogąstauju, kad Džudaras gali užmušti mane 
ir užimti mano karalystę. 

Viziris atsakė: 

— O laiko karaliau, nebijok dėl savo karalystės: Džudaras 
užima aukštesnę padėtį nei karalius ir karalystės užgrobimas pa- 
kenktų jo orumui. O jei bijai, kad tave užmuš, tai tu gi turi duk- 
terį, išleisk ją už Džudaro, ir būsite abu lygūs. 

— O viziri, — apsidžiaugė karalius, — tu būsi mūsų tarpininku. 

— Pasikviesk jį pas save, — patarė viziris. — Mes vakarosi- 
me kuriame nors kambaryje, o tu liepk savo dukrai apsireng- 
ti pačiais puošniausiais drabužiais ir praeiti pro šalį. Džudaras 
išvydęs ją įsimylės, o kai pamatysime, jog taip atsitiko, aš pa- 
sakysiu jam, kad čia tavo duktė. Lyg niekur nieko užvesiu po- 
kalbį, ir jis pradės pirštis jai. O kai tu apvesdinsi jį su savo duk- 
terimi, abu būsite kaip vienas. Tu būsi saugus, be to, jei jis 
mirtų, daug jo turto paveldėtum. 

— Tu teisus, o viziri! — pagyrė karalius. 

Jis paruošė vaišes ir pakvietė Džudarą. Šis atvyko į karaliaus 
dvarą ir didžioj linksmybėj praleido visą dieną. Karalius liepė 
savo žmonai aptaisyti dukrą gražiausiais drabužiais ir praeiti su 
ja pro kambarį, kur puotaujama. Ši viską padarė, kaip buvo liep- 
ta, ir jodvi praėjo pro šalį. Merginai netrūko grožio ir dailumo, 
ji buvo nuostabi, ir Džudaras ją pamatęs net aiktelėjo. Jo rankos 
ir kojos nutirpo, užplūdo meilė ir aistra, apėmė ilgesys ir su- 
sijaudinimas, net jo veido spalva persimainė. 

— Teneištiks tavęs bėda, o pone, — tarė tada viziris, — kodėl 
tau krito nuotaika ir ko dūsauji? 

— O viziri, kieno čia duktė? Tai ji pavergė mane ir atėmė 
man protą! — atsakė Džudaras. 

— Tai tavo bičiulio, karaliaus, duktė, — atsakė viziris. — Jei 
ji tau krito į širdį, aš pakalbėsiu su juo, ir jis išleis ją už tavęs. 

— O viziri, — sušuko Džudaras, — pakalbėk su juo! Prisie- 
kiu savo gyvybe, duosiu viską, ko panorėsi, ir karaliui duosiu 
viską, ko tik jis paprašys už savo dukterį, ir mes tapsime my- 
linčiais giminaičiais. 

— Taip ir bus, — atsakė viziris. 

Po to viziris tylutėliai pasišnekėjo su karaliumi ir paaiškino: 

— O laiko karaliau, tavo numylėtinis Džudaras ieško tavo 

artumo, prašo, kad įkalbėčiau tave ir tu išleistum už jo savo duk- 
terį Sit Asiją. Neapvilk dabar manęs ir leisk man tarpininkau- 
ti. Jis duos kaip išpirką viską, ko tik tu paprašysi. 

— Išpirką aš jau gavau, — atsakė patenkintas karalius, — o 
mano duktė — jo tarnaitė. Aš leisiu ją tekėti ir laikysiu tai jo 
malone... 

Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimt trečioji naktis 


Kai atėjo šeši šimtai dvidešimt trečioji naktis, Šachrazada tęsė: 

Pasakojama, o laimingasai karaliau, kad viziris kalbėjo ka- 
raliui Šams ad Daūliui: 

— Džudaras nori su tavim susigiminiuoti vesdamas tavo duk- 
terį. 

Karalius atsakė: 

— Išpirką aš jau gavau, mano duktė — jo tarnaitė, ir jo su- 
tikimą aš laikysiu malone. 

Kitą rytą karalius sušaukė divaną, pakvietė išrinktuosius ir 
paprastus, atvyko ir al Islamo šeichas“. Čia Džudaras ir pasi- 
piršo karaliaus dukteriai. 

— Išpirką aš jau turiu, — tarė karalius ir surašė vedybų su- 
tartį. 

Džudaras pasiuntė tarną atnešti maišo su brangenybėmis ir 
atidavė jį karaliui kaip išpirką už jo dukterį. Sudundėjo būgnai, 
suskambo fleitos, namai ėmė puoštis iškilmių girliandomis. 

Džudaras įėjo pas gražuolę ir tapo karaliui gimine. Gyve- 
no kurį laiką abu kaip lygus su lygiu, o paskui karalius mirė. 
Kariai ėmė prašyti Džudarą tapti sultonu ir visaip gundė jį. Šis 
atsisakinėjo, bet galų gale sutiko ir visi pripažino jį sultonu. Ant 
karaliaus Šams ad Daūlio kapo Džudaras liepė pastatyti mečetę 
ir skyrė pinigų jai išlaikyti. Ši mečetė stovėjo lankininkų kvar- 


5 Al Islamo šeichas (islamo mokytojas) — garbingas 
titulas; pradžioje buvo duodamas kiekvienam žymesniam 
mulfčiui — aukščiausiajam teisėjui. Nuo XVI a. šį titulą 
galėjo gauti tik Konstantinopolio muftis, kuris buvo 
aukščiausiasis religinis ir juridinis autoritetas visose 
turkams pavaldžiose žemėse. 

tale, o Džudaro namai buvo jemenitų kvartale". Kai tapęs sul- 
tonu Džudaras pastatė pastatus ir mečetę, kvartalą imta vadinti 
jo vardu, tai yra Džudaro kvartalu. Savo brolius Džudaras pa- 
darė viziriais: Salimą — dešinės pusės viziriu, Selimą — kairės 
pusės viziriu. Nepraėjo nė metai, o Salimas jau ir sako Selimui: 

— O mano broli, kiekgi taip truks? Nejaugi mes visą gyve- 
nimą būsime Džudaro tarnais ir nepasidžiaugsime nei valdžia, 
nei laime, kol jis gyvas? 

— O, kad taip jis galą gautų, tai mudu pasiimtume žiedą ir 
maišą! — tarė Selimas. Kiek pamąstęs pridūrė: — Tu protingesnis 
už mane, sugalvok kokią gudrybę. Gal užmuškime jį? 

— Jei aš sugalvosiu gudrybę, kaip jį nudaigoti, — pasakė Sa- 
limas, — ar tu sutiksi, kad aš būčiau sultonas, o tu dešinės pusės 
viziris ir kad žiedas tektų man, o maišas tau? 

— Sutiksiu! — atsakė Selimas. 

Ir sutarė jiedu užmušti Džudarą, nes pernelyg mylėjo gyve- 
nimo gėrybes ir valdžią. 

Sugalvojo Salimas su Selimu gudrybę, pasikvietė Džudarą 
ir tarė: 

— O broli, mes norime pasididžiuoti tavimi. Užeik į mūsų 
namus, paragauk mūsų vaišių, paguosk mūsų širdis. 

Jie visaip gudravo ir įkalbinėjo jį tol, kol Džudaras susido- 
mėjo: 

— Gal ir neblogai būtų! Kieno gi namuose bus vaišės? 

— Mano namuose, — atsakė Salimas, — pirma tu paragau- 
si mano vaišių, o po to — mano brolio. 

— Taip, tai turėtų būti neblogai, — tarė Džudaras ir atėjo 
į Salimo namus. 

Salimas patiekė vaišes, o į maistą Džudarui pridėjo nuodų. 
Džudaras suvalgė, jo kūnas suglebo ir čia pat jis krito negyvas. 


7 Musulmoniškuose viduramžių miestuose gyventojai 
grupuodavosi pagal gentinę priklausomybę dėl nesutari- 
mų, kurie ypač reiškėsi tarp kaisitų ir jemenitų. Kaisitais 

buvo vadinamos šiaurinės arabų gentys, iš kurių 
galingiausia buvo Kaiso gentis. Jemenitais 
vadintos pietinės arabų gentys ir 
apskritai visos tos, kurios 
nesutarė su kaisitais. 

Salimas pakilo ir norėjo numauti žiedą nuo piršto, bet šis 
nesidavė. Tada Salimas nupjovė pirštą peiliu ir patrynė žiedą. 
Priešais jį stojo maridas ir tarė: 

— Aš čia, reikalauk ko nori! 

— Čiupk mano brolį Selimą ir užmušk jį. Nunešk juos abu, 
nunuodytąjį ir užmuštąjį, ir numesk visų karių akivaizdoje, — 
paliepė Salimas. 

Maridas tuoj užmušė Selimą, paėmė abu negyvėlius ir nu- 
nešęs numetė prieš kariuomenės vadus, o šie tuo metu sėdė- 
jo balkone ir valgė. Pamatę, kad Džudaras ir Selimas negyvi, 
persigandę jie metė valgį ir paklausė maridą: 

— Kas pakėlė ranką prieš karalių ir vizirį? 

— Jų brolis Salimas, — atsakė maridas. 

Tuo metu įžengė pats Salimas ir sušuko: 

— O kariai, valgykite ir linksminkitės! Dabar aš turiu savo 
brolio Džudaro žiedą, — kalbėjo jis, — o prieš jus štai stovi ma- 
ridas, jis yra šio žiedo tarnas. Aš liepiau jam užmušti mano brolį 
Selimą, kad jis nesiginčytų su manim ir nesigvieštų valdžios. Jis 
juk apgavikas, ir aš bijojau, kad jis manęs neapgautų. O štai 
Džudaras, jis nebegyvas, ir aš tapau jūsų sultonu. Ar sutinka- 
te? Jei aš patrinsiu šį žiedą, jo tarnas visus jus išgalabys, ir di- 
delius, ir mažus... 

Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimt ketvirtoji naktis 


Kai atėjo šeši šimtai dvidešimt ketvirtoji naktis, Šachrazada 
tęsė: 

Pasakojama, o laimingasai karaliau, jog Salimas paklausė ka- 
rių, ar šie sutinka, kad jis taptų jų sultonu. Jei ne, pagrasino 
patrinti žiedą ir išsikviesti maridą, kuris juos visus išgalabys. Ka- 
riai atsakė sutinką pripažinti Salimą karaliumi ir sultonu. 

Tada Salimas liepė palaidoti savo brolius ir sukvietė diva- 
ną. Vieni žmonės nuėjo paskui laidotuvių eiseną, o kiti ėjo prie- 
šais Salimą!“. 


8 Ėjo priešais — Ly. pripažino naująjį karalių. 


52 


621 naktis 


Susirinkus divanui, Salimas sėdo į sostą ir visi prisiekė jam. 
Po to Salimas pareiškė: 

— Aš noriu sudaryti vedybų sutartį su savo brolio žmona. 

— Kai baigsis apsivalymo metas!?, — atsakė jam. 

Bet Salimas nenorėjo nieko girdėti. 

— Aš nenoriu žinoti nei apsivalymo, nei nieko! Prisiekiu gal- 
va, aš būtinai šiąnakt nueisiu pas ją! 

Buvo surašyta vedybų sutartis ir pasiųsta žinia apie tai Džu- 
daro žmonai, karaliaus Šams ad Daūlio dukrai. Toji tarė: 

— Gerai, tegu ateina. 

Kai Salimas įėjo, ji apsimetė besidžiaugianti juo, pasveiki- 
no jį ir maloniai priėmė, tačiau į vandenį įdėjo nuodų ir pra- 
žudė jį. Tada paėmusi sulaužė žiedą, kad jis daugiau niekam 
neatitektų, o stebuklingąjį maišą pradūrė. Tada pasiuntė pasiun- 
tinį, kad visa tai papasakotų al Islamo šeichui, o emyrams liepė 
išrinkti naują karalių, kuris juos valdytų. 

Tai štai kiek pasiekė mus iš pasakojimo apie Džudarą, ir tai 
viskas iki galo. 


5 Apsivalymo metas — laikotarpis, kai našlė ar 
išsiskyrusi moteris neturi teisės dar 
kartą ištekėti. 

Pasaka 
apie Adžibą ir Garibą 


Viena istorija pasakoja, kad senais laikais gyveno didis ka- 
ralius, vardu Kondemyras. Jis buvo garsus karalius, nenugali- 
mas vadas, tik jau labai garbaus amžiaus senelis. Ir padovanojo 
didysis Alachas jam, jau visai sukriošusiam, kūdikį — berniuką. 
Karalius pavadino jį Adžibu??, nes šis buvo labai gražus ir dailus. 
Berniukas buvo atiduotas prižiūrėti pribuvėjoms, žindyvėms, ver- 
gėms ir sugulovėms ir puoselėjamas augo, stiprėjo, kol sulau- 
kė septynerių metų. 

Tada tėvas paskyrė jam žynį iš savo tikėjimo žmonių, ir šis 
ištisus trejus metus aiškino berniukui įstatymus ir prasižengimus, 
mokė viso to, ką reikia išmanyti. Berniukas daug išmoko, ta- 
po ryžtingas, o jo mintys aiškios ir blaivios. Jis buvo mokytas, 
mokėjo gražiai kalbėti, visi jį gyrė kaip filosofą. Jis mėgdavo pa- 
siginčyti su mokslininkais, sėdiniuodavo su išminčiais. 

Tėvas matydamas tai buvo patenkintas. Paskui jis išmokė sū- 
nų jodinėti, svaidyti ietį ir kirsti kardu. Adžibas tapo puikiu rai- 
teliu, jis neturėjo dar ir dešimties metų, o jau pralenkė savo vien- 
mečius visuose dalykuose. Jis mokėjo daugybę kovos būdų ir 
tapo atkakliu reikalautoju ir nepaklusniu šėtoniuku. Jis jodavo 
medžioti ir gaudyti žvėrių, išsivesdavo tūkstančius raitelių ir už- 
puldavo karžygius, pastodavo kelią ir ėmė į nelaisvę karalių ir 
vadų dukteris. Pasipylė skundai jo tėvui. 

Tėvas pasišaukė penkis vergus ir paliepė jiems: 

— Sučiupkite tą šuniūkštį! 


2 Adžibas reiškia: nuostabusis. 

Tarnai puolė ir surišo Adžibą. Karalius liepė pliekti jį tol, 
kol šis neteko sąmonės. Tada karalius įkalino jį kambaryje, iš 
kurio negalėjai matyti nei dangaus, nei žemės, negalėjai atskirti, 
kur plotis, o kur ilgis. 

Adžibas praleido ten dvi dienas ir vieną naktį. Tada emy- 
rai nuėjo pas karalių, pabučiavo priešais jį žemę, ėmė prašy- 
ti, kad išlaisvintų Adžibą, ir karalius jį paleido. Po dešimties die- 
nų Adžibas naktų įslinko pas tėvą, kirto jam miegančiam ir nurito 
galvą. Išaušus rytui Adžibas sėdo į tėvo karalystės sostą, o žmo- 
nėms liepė vilktis šarvus, apnuoginti kardus ir išsirikiuoti jam 
iš kairės ir dešinės. 

Susirinkę emyrai ir vadai pamatė, kad jų karalius negyvas, 
o soste sėdi jo sūnus. Jie sumišo, o Adžibas pasakė: 

— O žmonės, jūs matėte, kas ištiko jūsų karalių. Kas paklus 
man, tam rodysiu pagarbą, o kas nepaklus, pasielgsiu taip kaip 
su tėvu. 

Išgirdę tokius žodžius, emyrai išsigando ir pripažino: 

— Tu mūsų karalius, mūsų buvusio karaliaus sūnau. 

Jie pabučiavo žemę tarp Adžibo rankų, o Adžibas apsidžiau- 
gė ir padėkojo jiems. Jis liepė nešti pinigus ir audeklus, apdo- 
vanojo emyrus puikiais drabužiais ir apipylė juos pinigais. Adži- 
bas visiems patiko, ir visi pakluso jam. Adžibas apdovanojo 
vietininkus ir klajoklių arabų šeichus, netgi nepaklusniems šis 
tas teko. Ir pakluso jam šalys, nusilenkė vergai, ir valdė jis, įsa- 
kinėjo ar draudė ištisus penkis mėnesius. 

Kartą jis susapnavo tokį sapną, kad pabudo išsigandęs ir pa- 
sibaisėjęs. Nesudėjo akių iki pat ryto, o rytą, kai sėdo sostan, 
jam iš kairės ir dešinės išsirikiavo kariai, pasišaukė jis aiškiare- 
gius, žvaigždininkus ir paprašė: 

— Išaiškinkite mano sapną! 

— O ką tu sapnavai, karaliau? — paklausė tie. 

Ir Adžibas papasakojo: 

— Aš mačiau priešais save tėvą. Jo varpa apsinuogino ir iš 
jos išlindo kažkas, didumo sulig bite. Tas kažkas ėmė augti ir 
tapo panašus į liūtą su nagais tarsi durklais. Kol aš spoksojau, 
jis puolė mane, suleido nagus ir perplėšė man pilvą. Aš pabudau 
išsigandęs ir pasibaisėjęs. 

Aiškintojai susižvalgė ir pamąstę atsakė: 

— O didysis karaliau, šis sapnas rodo, kad tavo tėvui gimė 
sūnus, ir judu nesutarsite. Jis tave nugalės. Sapnas perspėja tave 
būti atsargų. 

Išgirdęs tokį aiškinimą, Adžibas nustebo: 

— Aš neturiu brolio, kurio reikėtų bijoti, tad jūsų žodžiai — 
melas. 

— Mes pasakėme tai, ką turėjome pasakyti, — atsakė aiškin- 
tojai. 

Adžibas supyko ir apkūlė juos. 

Pakilęs jis nuėjo į savo tėvo rūmus ir apžiūrėjęs jo suguloves 
rado tarp jų vieną, nėščią jau septintą mėnesį. Tada paliepė 
dviem savo vergams: 

— Imkite šią vergę, nuveskite prie jūros ir paskandinkite. 

Vergai suėmė vergę už rankų ir nuvedė prie jūros. Jau no- 
rėjo paskandinti ją, bet atidžiau pažvelgę pamatė, kad toji kaip 
reta graži ir daili. Jie susitarė: 

— Kam mums skriausti šią vergę — nuvesime ją į girią ir 
nuostabiai gyvensime. 

Ir jie pasuko į šalį, ėjo dienas naktis, kol gerokai nutolo nuo 
gyvenamųjų vietų. Nusivedė ją į girią, kur augo gausybė me- 
džių, apkibusių vaisiais, ir tekėjo daug kanalų. Jie sutarė, kad 
abu patenkins savo geismus su verge, bet kiekvienas tvirtino: 

— Aš padarysiu tai pirmas! 

Jiedviem besiginčijant iš miško išlindo juodaodžiai žmonės, 
išsitraukė kardus ir puolė juos. Prasidėjo mūšis ir kova kardais 
ir ietimis. Tačiau nepraėjo nė akimirka, o vergai jau krito negyvi. 
Vergė ėmė viena klaidžioti po mišką, mito vaisiais, gėrė iš upelių 
ir taip gyveno, kol pagimdė berniuką. Vaikas buvo tamsaus gy- 
mio, dailus ir puikus. Motina pavadino jį Garibu"!, nes jis buvo 
svetimoje žemėje. Ji nutraukė naujagimiui virkštelę ir susupo jį 
į savo drabužius. Po to ėmė maitinti kūdikį, širdimi ir siela gai- 
lėdamasi buvusios didybės ir gero gyvenimo... 

Tuo tarpu išaušo rytas, ir Šachrazada nutraukė pasakojimą. 


2 Garibas reiškia: kitatautis, svetimas. 

Šeši šimtai dvidešimt penktoji naktis 


Kai atėjo šeši šimtai dvidešimt penktoji naktis, Šachrazada 
tęsė: 

Pasakojama, o laimingasai karaliau, kad vergė likosi girio- 
je ir maitino savo kūdikį. Ją buvo apėmęs begalinis ilgesys ir 
vienatvės baimė. Vieną dieną jai taip bebūnant staiga pasiro- 
dė raiti ir pėsti žmonės su sakalais ir medžiokliniais šunimis. Jų 
arkliai buvo apkrauti gervėmis ir garniais, Irako žąsimis, anti- 
mis, kitais vandens paukščiais bei žvėrimis, kiškiais, gazelėmis 
ir liūtais. 

Tai buvo arabai. Netrukus jie įžengė į girią ir pamatė tą ver- 
gę, o ant kelių jos sūnų, kurį jį maitino. Prisiartinę paklausė: 

— Tu žmogus ar džinė? 

— Žmogus, o arabų vyresnysis, — atsakė vergė. 

Medžiotojai perdavė visa tai savo vadui, o jį vadino Mirdasu. 
Jis buvo Kahtano genties? vadas. Su penkiais šimtais emyrų, sa- 
vo gentainių ir artimųjų, jis buvo išvykęs į medžioklę ir štai at- 
rado šią vergę. 

Ši viską papasakojo jiems apie save nieko nenuslėpdama, ir 
visi labai stebėjosi ja. Netrukus arabai vėl patraukė medžiok- 
lėn ir medžiodami pasiekė Kahtano genties stovyklą. 

Vergę Mirdasas pasiėmė su savimi, davė jai atskirą kambarį 
ir paskyrė penkias verges jai patarnauti. Jis labai pamilo ver- 
gę, netrukus įėjo pas ją ir pažino. Ji pastojo po pirmojo krau- 
jo, ir kai baigėsi jos mėnesiai, pagimdė berniuką. Pavadino jį 
Sahimu al Lailiu. Jis augo tarp auklių kartu su savo broliu, o 
užaugęs tapo protingas ir buvo emyro Mirdaso globojamas. 

Emyras atidavė abu berniukus fakihui? ir šis juos išmokė 
tikėjimo dalykų. Paskui emyras nusiuntė juos arabų karžygiams 
ir išmokė smeigti ietimi, kirsti kardu, svaidyti strėles. Dar ne- 
sulaukę penkiolikos metų, berniukai jau mokėjo viską, ką rei- 
kėjo mokėti, ir pralenkė visus šalies narsuolius. Garibas vienas 


2 Kahtano gentis (arba Kahtano sūnūs) — pietiniai 
arabai.“ Fakihas — įstatymų žinovas. 
Viduramžių Egipte taip pat vadinti 
mokyklų mokytojai. 

stodavo prieš tūkstantį karžygių, ir jo brolis Sahimas al Lailis 
taip pat. 

Mirdasas turėjo daug priešų, tačiau jo arabai buvo narsiausi 
iš visų arabų. Visi kaip vienas buvo didžiavyriai ir karžygiai, prie 
jų ugnies nepasišildysi?*. 

O kaimynystėje gyveno kitas arabų emyras, vardu Hasanas 
abu Sabitas, Mirdaso draugas. Jis pasipiršo kilmingai savo genties 
moteriai ir pasikvietė ta proga visus draugus, tarp jų ir Mirdasą, 
Kahtano genties vadą. Mirdasas sutiko ir iškeliavo pasiėmęs tris 
šimtus savo genties raitelių, o keturis šimtus palikęs saugoti ha- 
remo. Atvykęs pas Hasaną, jis buvo pasodintas pačioje garbin- 
giausioje vietoje. Visi karžygiai čia susirinko į vestuves, Hasa- 
nas iškėlė puotą, ir buvo labai linksma. Po iškilmių arabai 
išsiskirstė po savo gyvenvietes. 

Kai Mirdasas jau buvo netoli savo stovyklos, pamatė du už- 
muštuosius, o virš jų sklandė paukščiai. Sunerimo Mirdaso širdis 
ir nuskubėjo jis kuo greičiau namo. Jį pasitiko Garibas, apsi- 
taisęs šarvais, ir pasveikino sėkmingai sugrįžus. 

— Ką visa tai reiškia? — paklausė Mirdasas. 

— Mus užpuolė al Hamalis ibn Madžidas su savo žmonėmis, 
vedinas šimtais raitelių, — paaiškino Garibas. 

O atsitiko visa štai dėl ko. Emyras Mirdasas turėjo dukte- 
rį, vardu Mahdija, gražesnės už ją nė vienas, kas turi akis, ne- 
buvo matęs. Išgirdo apie ją al Hamalis, Benu Nabhano genties 
vadas, sėdo ant žirgo ir penkių šimtų raitelių lydimas atjojo pas 
Mirdasą ir pasipiršo Mahdijai. Bet Mirdasas nepriėmė jo pasi- 
piršimo ir tuščiomis išleido Al Hamalį atgal. Al Hamalis sekė 
Mirdasą, ir kai šis Hasano pakviestas išvyko, Al Hamalis su savo 
kariais sėdo ant žirgų ir užpuolė Kahtano gentį. Išmušė dau- 
gybę karių, o likusieji pabėgo į kalnus. Garibas su broliu ir šim- 
tine raitelių buvo išvykę į medžioklę gaudyti žvėrių ir grįžo tik 
po vidurdienio. Grįžę pamatė, kad al Hamalis užpuolęs stovyklą, 
pagrobęs visa, kas ten buvo, išsivedęs moteris. Svarbiausia — 
al Hamalis pagrobė Mahdiją, Mirdaso dukterį, ir išsivarė kar- 
tu su kitomis belaisvėmis. 


* T.y. niekas neatlaikydavo jų niršulio ugnies. 

Garibas, tai pamatęs, neteko nuovokos, jis riktelėjo broliui 
Sahimui al Lailiui: 

— O prakeiktosios sūnus, jis apiplėšė mūsų gyvenvietę ir 
pagrobė mūsų haremą! Pulkime priešą! Išlaisvinkim belaisvius 
ir moteris! 

Sahimas su Garibu, vedini šimtine raitelių, puolė vytis priešą. 
Garibo įniršis vis didėjo, jis šienavo galvas ir vertė užpuolikus 
gerti pražūties taurę. Jis pasivijo al Hamalį ir pamatė jo nelaisvėn 
patekusią Mahdiją. Nesustodamas puolė al Hamalį ir pervėręs 
jį ietimi nuvertė nuo žirgo. Dar nesutemus, dauguma priešų jau 
buvo išmušti, o likusieji pabėgo. Garibas išvadavo belaisvius ir 
sugrįžo prie palapinių, nešinas ant ieties al Hamalio galva. Jis 
kalbėjo eilėmis: 


Aš tas, kurį kovoj visi pažįsta, 
Net džinas manęs pulti neišdrįsta. 


Kai mano dešinioji kelia kardą, 
Tai ir kairioji briešą šauniai kerta. 


Manosios ieties dantys mūšin kviečia, 
Nelyg šventieji pusmėnuliai šviečia. 


Garibas aš, narsiausias iš klajoklių, 
Ir nebijau gyvųjų nei vaiduoklių. 


Garibas dar nespėjo baigti, o jau sugrįžo Mirdasas, pama- 
tė užmuštuosius ir paukščius, sklandančius virš jų kairėj ir de- 
šinėj. Išgaravo jo protas, o širdis sudrebėjo, tačiau Garibas nu- 
ramino jį ir pasveikino sugrįžusį. Jis papasakojo viską, kas ištiko 
stovyklą, kol jis buvo išvykęs. Mirdasas padėkojo sūnui už tai, 
ką šis buvo padaręs, ir sušuko: 

— Tu buvai teisingai išauklėtas, o Garibai! 

Mirdasas įsitaisė savo palapinėje, o stovyklos gyventojai ėmė 
girti jam Garibą sakydami: 

— O emyre, jei ne Garibas, niekas stovykloje nebūtų išsi- 
gelbėjęs. 

Mirdasas dar kartą padėkojo sūnui už tai, ką jis buvo pa- 
daręs... 

Tuo tarpu išaušo rytas, ir Šachrazada nutraukė pasakojimą. 
Šeši šimtai dvidešimt šeštoji naktis 


Kai atėjo šeši šimtai dvidešimt šeštoji naktis, Šachrazada tęsė: 

Pasakojama, o laimingasai karaliau, kad Mirdasui grįžus į 
savo stovyklą pas jį ėmė plaukti žmonės ir girti Garibą. Mir- 
dasas padėkojo sūnui už tai, ką šis buvo padaręs. Sužinojęs apie 
Mahdijos pagrobimą, Garibas išvadavo ją ir užmušė al Hamalį. 
Mergina tuo metu metė žvilgsnį, ir jis susipainiojo meilės pan- 
čiuose. Jo širdis nepajėgė jos užmiršti, jis paskendo meilėje ir 
aistroje, paliko jį miego saldybė, ir nebejautė jis malonumo nei 
gerdamas, nei valgydamas. Jis paleisdavo savo žirgą kiek tas įker- 
ta, ropštėsi į kalnus, kalbėjo eilėmis ir grįždavo tik dienai pa- 
sibaigus. Meilė ir beprotiška aistra darė savo. Jis atskleidė pa- 
slaptį vienam iš draugų, ir žinia pasklido po visą stovyklą, 
pasiekė ir Mirdasą. Tas ėmė svaidyti žaibais ir griaustiniais, sė- 
dosi ir stojosi, kriokė ir švokštė, keikė saulę ir mėnulį šaukdamas: 

— Štai atpildas tiems, kas auklėja nedorybės vaikus! Jei aš 
nepražudysiu Garibo, mane ištiks baisi gėda! 

Paskui jis pasitarė su vienu išmintingu savo genties vyru dėl 
Garibo nužudymo, atskleidė jam savo paslaptį, ir tas pasakė: 

— O emyre, jis vakar išgelbėjo iš nelaisvės tavo dukterį, bet 
jei mirtis neišvengiama, padaryk tai kieno nors kito ranka, kad 
niekas tavimi nesuabejotų. 

— Sugalvok gudrybę, kaip jį užmušti, — tarė Mirdasas, — aš 
noriu, kad tai padarytum tik tu. 

Ir patarėjas pasiūlė: 

— O emyre, pasek, kada jis išvyks į medžioklę, pasiimk šimtą 
raitelių ir surenk oloje pasalą. Stenkis, kad Garibas tavęs ne- 
pamatytų, kol neprijos arti, o tada pulk ir sukapok jį. Taip tu 
išvengsi gėdos. 

— Teisinga mintis! — apsidžiaugė Mirdasas. 

Iš savo Žmonių jis atrinko šimtą penkiasdešimt raitelių, ga- 
lingų amalekitų“, ir ėmė juos įkalbinėti ir kurstyti nužudyti Ga- 


> Amalekitai — viena iš genčių, senovėje gyvenusių 
Arabijos pusiasalyje. 

ribą. Mirdasas sekė jaunuolį, kol kartą jis išvyko pamedžioti ir 
nutolo į slėnius ir kalnus. Mirdasas išjojo su savo rūsčiaisiais ka- 
riais ir surengė Garibo kelyje pasalą, kad jį grįžtantį iš medžiok- 
lės galėtų užpulti ir užmušti. 

Kai Mirdasas su savo žmonėmis tūnojo pasislėpę tarp me- 
džių, staiga juos pačius užpuolė penki šimtai amalekitų, šešias- 
dešimt iš jų užmušė, devyniasdešimt paėmė į nelaisvę, o Mir- 
dasą surišo. 

O atsitiko štai kas: kai buvo užmuštas al Hamalis, likę gy- 
vi jo žmonės pabėgo. Jie pasiekė al Hamalio brolį ir apsakė jam 
viską, kas įvyko. Šis įpyko ir susišaukęs amalekitus išrinko penkis 
šimtus Žmonių, po penkiasdešimt uolekčių ūgio kiekvienas, ir 
iškeliavo keršyti už brolį. Pakeliui kaip tik sutiko Mirdasą ir jo 
narsuolius, tarp jų ir įvyko tai, kas jau sakyta. Paėmęs Mirda- 
są ir jo žmones į nelaisvę, al Hamalio brolis su savo kariais nu- 
lipo nuo žirgų ir leido visiems ilsėtis sakydamas: 

— O žmonės, stabai padėjo mums atkeršyti. Saugokite da- 
bar Mirdasą ir jo žmones, kol aš išsivesiu juos ir nužudysiu pačiu 
baisiausiu būdu. 

O Mirdasas surištas ėmė gailėtis savo užmačių: „Štai atpil- 
das už šventvagystę“, — mąstė jisai. 

Sargai sumigo džiaugdamiesi pergale, o Mirdasas su drau- 
gais gulėjo surišti ir praradę viltį likti gyvi. 

Štai taip klojosi Mirdasui. Tuo metu sužeistas Sahimas al Lai- 
lis atėjo pas savo seserį Makhdiją, ši pakilo jo pasitikti, pabučiavo 
jam rankas ir tarė: 

— Tenenudžius tavo rankos ir tenesidžiaugs tavo priešai! Jei 
ne tu su Garibu, mes nebūtume ištrūkę iš nelaisvės. Žinok, o 
mano broli, kad tavo tėvas su šimtu penkiasdešimčia raitelių iš- 
jojo užmušti Garibo. Tu juk žinai, kad Garibas praras gyvybę 
nekaltai, juk jis apgynė jūsų garbę ir išsaugojo jūsų turtą. 

Visa tai išgirdus, Sahimui akyse tamsu pasidarė. Jis skubiai 
apsivilko kario drabužius, sėdo ant žirgo ir pasuko ton pusėn, 
kur išjojo medžioti jo brolis. Suradęs jį pamatė, kad brolis pri- 
šaudęs daug Žvėrių, priėjęs prie jo pasisveikino ir paklausė: 

— O broli mano, kodėl tu išvykai nieko man nesakęs? 

— Prisiekiu Alachu, — atsakė Garibas, — kai pamačiau ta- 
ve sužeistą, norėjau, kad tu pailsėtum. 

— O broli mano, saugokis mano tėvo, — tarė Sahimas. 

Ir jis papasakojo Garibui, ką girdėjęs iš sesers: kad tėvas iš- 
jojo su šimtu penkiasdešimčia raitelių norėdamas jį užmušti. 

— Teužmeta Alachas jo pinkles ant jo paties kaklo! — su- 
šuko Garibas. 

Sahimas su Garibu pasuko namų link. Atėjo vakaras, bet jie 
nestabdė žirgų, kol neprijojo slėnio, kuriame buvo žmonių. Nak- 
ties tamsoje jie išgirdo arklių žvengimą, ir Sahimas perspėjo: 

— O broli, tai mano tėvas ir jo žmonės slepiasi šiame slė- 
nyje, sukime į šalį iš čia! — tačiau Garibas nušoko nuo žirgo 
ir metė pavadžius broliui sakydamas: 

— Pastovėk čia, kol aš sugrįšiu. 

Prisėlinęs jis pamatė, kad tie žmonės ne iš jo stovyklos, tačiau 
išgirdo juos minint Mirdaso vardą ir sakant: „Mes jį užmušime 
tik savo žemėje“. 

Jis suprato, kad Mirdasas pateko į jų nelaisvę, ir sušuko: 

— Prisiekiu Mahdijos gyvybe, aš nepasitrauksiu iš čia, kol 
neišlaisvinsiu jos tėvo! Neleisiu, kad ji liūdėtų! 

Garibas ilgai ieškojo Mirdaso ir pagaliau rado jį gulintį ir 
surištą virvėmis. Jis prisėdo šalia ir pasakė: 

— Teištrūksi tu, o dėde, iš šios gėdos ir pančių! 

Mirdasas pažinęs Garibą neteko galvos ir sušuko: 

— O vaike mano, aš tavo rankose! Išgelbėk mane ir tebus 
tai atpildas už auklėjimą. 

— Ar atiduosi man Makhdiją, jei aš tave išvaduosiu? — pa- 
klausė Garibas. 

— O vaike mano, prisiekiu tuo, kuo aš tikiu, ji bus tavo! 

Tada Garibas jį atrišo ir liepė eiti prie arklių pasakęs, kad 
ten laukia jo sūnus Sahimas. 

Mirdasas nėrė tamson ir surado Sahimą. Šis apsidžiaugė ir 
pasveikino tėvą su išsigelbėjimu, o Garibas tuo metu atrišinė- 
jo Žmones vieną po kito, kol išlaisvino visus devyniasdešimt. Jie 
pasitraukė atokiau nuo priešo, Garibas atvedė jiems jų arklius, 
pristatė ginklus ir paliepė: 

— Sėskite ant žirgų ir apsupkite priešą, jokite ratu ir šaukite: 
„O Kahtano šeimyna!“ Kai priešas sukils, atsitraukite į šalį, bet 
likite apsupę juos. 

Jau buvo prasidėjęs paskutinis nakties trečdalis, kai Garibas 
sušuko: 

— O Kakhtano šeimyna! 

Jo žmonės taip pat vienu balsu ėmė šaukti: „O Kahtano šei- 
myna!“ Kalnai atsiliepė jiems aidu ir priešams pasirodė, kad juos 
užpuolė tie žmonės. Jie stvėrė ginklus ir ėmė kapoti vienas kitą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimt septintoji naktis 


Kai atėjo šeši šimtai dvidešimt septintoji naktis, Šachrazada 
tęsė: 

Pasakojama, o laimingasai karaliau, kad al Hamalio žmonės, 
išgirdę šaukiant: „O Kahtano šeimyna!“ pakirdo iš miego, ir 
jiems pasirodė, jog tai Kahtano gentis juos užpuolė, ir šoko gintis 
kapodami vienas kitą. Garibas atitraukė savo žmones tolėliau, 
o priešai pjovėsi tarpusavyje, kol išaušo diena. Tada Garibas, 
Mirdasas ir devyniasdešimt jo narsuolių puolė likusius priešinin- 
kus ir nesunkiai juos nugalėjo: vienus užmušė, o kiti šoko bėgti. 

Kahtano sūnūs susirinko išsilaksčiusius arklius, pasiėmė at- 
sargas ir su visu laimikiu grįžo į stovyklą. Mirdasas vis dar ne- 
galėjo patikėti, kad jam pavyko pabėgti iš nelaisvės. Stovykla 
juos pasitiko džiūgaudama, jog viskas taip laimingai pasibaigė. 
Sugrįžėliai išsiskirstė po palapines. Garibas taip pat nuėjo į sa- 
vąją, o stovyklos jaunuomenė susirinko aplink, sveikino ir gy- 
rė jį. 

Tai pamatęs Mirdasas ėmė nekęsti Garibo net labiau negu 
pirma. Jis tarė savo bendrininkams: 

— Mano širdyje didėja neapykanta Garibui, mane liūdina, 
kad šie žmonės buriasi aplink jį. O rytoj jis pareikalaus iš manęs 
Mahdijos. 

Tada jo patarėjas pasiūlė: 

— O emyre, pareikalauk iš jo to, ko jis negali padaryti. 

Mirdasas apsidžiaugė. Ramus išmiegojo visą naktį, o rytą sė- 
do savo vieton. Jį apsupo arabai, atėjo ir Garibas su savo žŽmo- 
nėmis, lydimas stovyklos jaunuomenės. Priėjęs prie Mirdaso jis 
pabučiavo žemę priešais jį, Mirdasas liko patenkintas ir paso- 
dino jį greta savęs. 

— O dėde, — tarė Garibas, — tu pažadėjai man, tad vykdyk 
savo pažadą. 

— O vaike mano, — atsakė Mirdasas, — ji bus tavo tol, kol 
teka laikas, bet tu maža pinigų teturi. 

— O dėde, reikalauk ko nori, aš užpuldinėsiu arabų emy- 
rus jų žemėse ir jų stovyklose, karalius jų miestuose ir atnešiu 
tau pinigų, kuriais nuklosiu žemę nuo krašto iki krašto. 

— O vaike mano, — tarė Mirdasas, — aš prisiekiu visais sta- 
bais, kad atiduosiu Mahdiją tik tam, kuris atkeršys už mane ir 
nuplaus mano gėdą! 

— Pasakyk man, o dėde, — paklausė Garibas, — kuriam ka- 
raliui tu turi atkeršyti? Aš nuvyksiu pas jį ir sudaužysiu jo sostą 
į jo galvą. 

— O vaike mano, — ėmė pasakoti Mirdasas, — aš turėjau sū- 
nų, narsuolių narsuolį, ir jis su šimtu kitų narsuolių išvyko pa- 
medžioti. Jis jojo iš vieno slėnio į kitą ir nuklydo toli į kalnus. 
Pasiekė Gėlių slėnį ir rūmus Chamo, sūnaus Šiso, sūnaus Še- 
dado, sūnaus Halido“, o toje vietoje, mano vaike, gyvena vienas 
žmogus. Jis juodas, aukštas, septynių uolekčių ūgio, o kauna- 
si jis medžiais — išrauna ir grumiasi jais. Kai mano sūnus įžengė 
į tą slėnį, pasitiko šis milžinas ir pražudė jį ir šimtą jo raitelių. 
Išsigelbėjo tik trejetas iš jų, kurie grįžo ir papasakojo mums apie 
tai, kas atsiliko. Aš surinkau karalius ir išvykau kautis su mil- 
žinu, bet mes nepajėgėme jo įveikti. Aš prislėgtas ir noriu at- 
keršyti už sūnų. Prisiekiu, kad atiduosiu dukrą į žmonas tik tam, 
kas atkeršys už mano sūnų. 

Garibas tarė: 

— O dėde, aš vyksiu pas tą amalekitą ir atkeršysiu, Alacho 
padedamas, už tavo sūnų. 

— O Garibai, — pasakė Mirdasas, — jei tu jį nugalėsi, tau 
atiteks turtai ir pinigai, kurių nesunaikina ugnis. 

— Paliudyk, kad apvesdinsi mane, ir mano širdis taps tvir- 
ta, aš eisiu pasitikti savo likimo, — paprašė Garibas. 


* Tolėliau kalbama, kad šie rūmai priklausė Sasui, 
Šedado palikuoniui, Adijaus sūnui (pasaką apie Adijų 
žr. šio leidinio IV tome). Galima manyti, kad 
Chamo vardas čia įsiterpė dėl perrašinėtojo 
nedėmesingumo. 

Mirdasas sutiko ir pakvietė liudytojais stovyklos seniūnus. 

Garibas pasišalino džiaugdamasis, kad pildosi jo viltys. Nuėjęs 
pas savo motiną papasakojo, ką jam pavyko pasiekti, tačiau mo- 
tina tarė: 

— O vaike mano, žinok, kad Mirdasas tavęs nekenčia ir siun- 
čia tave prie šio kalno tik tam, kad aš nebeišgirsčiau daugiau 
tavo balso. Imk mane drauge ir nešdinkimės iš šio skriaudiko 
žemės. 

— O motute, — tarė Garibas, — aš neišvyksiu, kol nepasiek- 
siu, ko trokštu, ir nenugalėsiu priešo. 

Garibas permiegojo naktį, o kai rytą sušvito ir sužėrėjo saulė, 
jis dar nespėjo sėsti ant žirgo, jau laukė jo susirinkusi stovyk- 
los jaunuomenė, geriausi jo draugai. Jų buvo du šimtai, visi buvo 
pasirengę karo žygiui ir sakė Garibui: 

— Imk ir mus kartu, mes tau padėsime, o ir kelionėje ne- 
nuobodžiausi. 

Garibas labai apsidžiaugė ir padėkojo: 

— Teatlygins jums Alachas už mane visokeriopu geru, ke- 
liaukime drauge. 

Jojo Garibas su draugais dieną, jojo antrą, o pavakare su- 
stoję netoli aukšto kalno nusėdo nuo žirgų, padavė jiems pa- 
šaro, ir Garibas vienas patraukė kalno link. Netrukus jis pamatė 
olą, iš kurios sklido šviesa. Jis įėjo vidun ir rado ten seną se- 
nutėlį, kuriam buvo trys šimtai keturiasdešimt metų. Antakiai 
buvo užvirtę jam ant akių, o ūsai visai slėpė burną. Pažvelgęs 
į šį senelį, Garibas pajuto pagarbą jam ir nustebo, kad jis dar 
toks drūtas. O senelis tarė jam: 

— Vaike mano, tu, atrodo, esi iš tų nelabųjų, kurie lenkiasi 
akmenims, užuot garbinę visagalį valdovą, nakties ir dienos kū- 
rėją, besisukančio skliauto valdovą. 

Išgirdus šiuos žodžius, Garibui pakinkliai ėmė drebėti ir jis 
paklausė: 

— O seneli, kur gyvena tasai valdovas, aš norėčiau nusilenkti 
jam ir pasigėrėti juo? 

— Vaike mano, — atsakė senelis, — šio didingo valdovo ne- 
mato niekas pasaulyje, o jis visus mato. Jis gyvena aukštesniojoje 
buveinėje. Jis yra visur, visame tame, ką jis sukūrė. Jis yra visa 
ko kūrėjas, jis — didžiausias visų laikų pramanytojas. Jis sukū- 


65 


5. 1456 627 naktis 


rė žmones ir džinus ir pasiuntė pranašus, kad vestų žmones tei- 
singu keliu. Tuos, kurie jam paklūsta, jis nuveda į rojų, o tuos, 
kurie priešinasi — į ugnį. 

— Dėduliuk, — tarė Garibas, — o ką kalba tie, kurie lenkiasi 
šiam didžiam ponui, valdančiam viską pasaulyje? 

— O sūneli, — atsakė senelis, — aš esu iš aditų genties, kurie 
vis nusikalsdavo ir buvo nedori, ir Alachas pasiuntė jiems pra- 
našą, vardu Hudas, bet jie apšaukė jį melagiu, ir Alachas pra- 
žudė juos pasitelkęs bedvasį vėją. O aš kartu su minia savo tau- 
tos žmonių įtikėjau, ir mes išsigelbėjome nuo bausmės. Aš 
gyvenau prie samuditų? ir buvau liudytoju, kas jiems nutiko su 
pranašu Salihu. Po Saliho didysis Alachas pasiuntė savo draugą 
pranašą, vardu Ibrahimas“ pas Nimrudą, Kanano sūnų, ir įvyko 
tarp jų tai, kas įvyko. Mirė mano gimdytojai, tuo įtikėję, ir aš 
ėmiau melstis Alachui šioje oloje. O Alachas — didis jis! — ap- 
dovanojo mane tuo, ko aš nė nesitikėjau. 

— O dėdule, — paklausė Garibas, — ką aš turėčiau kalbė- 
ti, kad tapčiau vienu iš šio didžiojo pono sekėjų? 

— Tark: „Nėra kito dievo, išskyrus Alachą, o Ibrahimas — 
Alacho draugas““, — pasakė senelis. 

Ir Garibas atsidavė Alachui širdimi ir protu?“. 

— Tavo širdyje įsitvirtino islamo ir tikėjimo saldybė, — ta- 
rė jam senolis. 


" Ado ir Samudo gentys (aditai ir samuditai) buvo 
sunaikinti už nepaklusnumą pranašams. Apie tai kalba- 
ma Korano X suroje. * Ibrahimas — biblinis Abrao- 
mas, kurį musulmonai, remdamiesi Korano IV skyriaus 
žodžiais, vadina „Alacho draugu“. Apie Ibrahimo ir ka- 
raliaus Nimrudo kovą, pasibaigusią visišku pastarojo pra- 
laimėjimu, smulkiai pasakojama musulmonų legendose. 
* Antrosios musulmonų tikėjimo išpažinimo dalies 
pakeitimas aiškinamas tuo, kad „Pasakos apie 
Adžibą ir Garibą“veiksmas turėjo vykti dar 
prieš Mahometo gimimą. ** "Atsidavimas“ — 
žodžio „islamas“ pažodinis vertimas. Žmo- 
gus, atidavęs save Alachui, vadinamas 
„muslimu“. Nuo šio žodžio kilo ir 
islamo sekėjų pavadinimas 
(musulmonai) daugelyje 
europiečių kalbų. 

Jis išmokė Garibą kai kurių priesaikų ir supažindino su kai 
kuriais dalykais iš savo rankraščių. Paskui paklausė: 

— Koks tavo vardas? 

— Mano vardas Garibas, — atsakė jaunuolis. 

— O kur tu keliauji, Garibai? — paklausė senelis. 

Ir Garibas papasakojo jam, kas jį ištiko, viską nuo pradžios 
iki galo, ir baigė paminėdamas kalnų gulį*!, kurio ieškodamas 
čionai atvyko... 

Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimt aštuntoji naktis 


Kai atėjo šeši šimtai dvidešimt aštuntoji naktis, Šachrazada 
tęsė: 

Pasakojama, o laimingasai karaliau, kad Garibas priėmęs is- 
lamą papasakojo seneliui viską, kas jį ištiko, nuo pradžios iki 
galo ir baigė tuo, kad atvykęs čionai ieškoti kalnų gulio. 

Senolis nustebo: 

— O Garibai, ar tu pasiutęs, kad vienas eini pas kalnų gulį? 

— O valdove, mane lydi du šimtai raitelių, — tarė Garibas. 

— O Garibai, — šūktelėjo senolis, — tebūnie su tavimi nors 
ir tūkstantis raitelių, tu su juo nesusidorotum! Jį vadina „Gu- 
liu, ryjančiu žmones“ (tegelbsti mus Alachas!). Jis yra Chamo 
palikuonis. Jo tėvas — Hindis, kuris apgyvendino Indiją, jo vardu 
ta žemė ir pavadinta. Jis paliko po savęs gulį ir pavadino jį Sa- 
danu al Guliu, o šis tapo atkakliu engėju ir nepaklusniu šėto- 
nu, kuris nieko kito nevalgo, tik Adomo sūnus. Tėvas prieš mirtį 
uždraudė jam tai, bet jis nekreipė dėmesio į draudimą ir tapo 
dar ydingesnis. Tada tėvas po grumtynių ir didelių vargų išginė 
jį iš Indijos. Jis atėjo į šią žemę ir apsigyveno čia, jis pastodavo 
kelią ateinančiam ir išeinančiam, o po to grįžo į savo buveinę 
šiame slėnyje. Jis susilaukė penkių sūnų, stambių ir galingų. Kiek- 
vienas iš jų nebijo stoti prieš tūkstantį karžygių. Gulis prisigrobė 
daug pinigų, visokio grobio, arklių, kupranugarių ir karvių, kurių 


*1 Priešingai nusistovėjusiai nuomonei, kad gulė — 
moteriškos giminės būtybė, šioje pasakoje 
veikia gulis — vyras. 

dabar pilnas slėnis. Aš bijau dėl tavęs, jei eisi pas gulį, ir pa- 
prašysiu didžiojo Alacho, kad jis palaikytų tave viendievystės žo- 
džiais. Kai tu pulsi nelemtuosius, kartok „Alachas didis!“ — nuo 
šių žodžių netikėliai nelabieji tampa lengviau pažeidžiami. 

Paskui senelis davė Garibui plieninį vėzdą su dešimčia žiedų, 
sveriantį šimtą ritlių. Užsimojus tuo vėzdu žiedai džerškėdavo 
kaip griaustinis. Davė jam kardą, nukaldintą iš žaibo, trijų uo- 
lekčių ilgumo ir trijų pėdų pločio. Jei kirsi juo per uolą, per- 
skelsi pusiau. Davė jam šarvinius marškinius, skydą, raštų ritinėlį 
ir tarė: 

— Eik pas savo žmones ir siūlyk jiems islamą. 

Garibas išėjo džiaugdamasis įgytu tikėjimu ir grįžo pas sa- 
vuosius. Šie apsidžiaugė jį pamatę ir paklausė: 

— Kas tiek ilgai buvo tave sulaikęs? 

Garibas papasakojo jiems viską, kaip buvo, ir pasiūlė isla- 
mo tikėjimą. Jie visi atsidavė Alachui ir pramiegojo iki ryto, o 
rytą Garibas sėdo ant žirgo ir nujojo pas senelį atsisveikinti. At- 
sisveikinęs grįžo pas savuosius, tik staiga pasirodė raitelis, vi- 
sas apsikaustęs geležimi taip, kad matėsi tik akių kampučiai. Jis 
puolė Garibą šaukdamas: 

— Mesk viską, ką turi, arabpalaiki, o jeigu ne, aš tave nu- 
daigosiu. 

Garibas taip pat puolė jį ir užvirė mūšis, kuriame pražyla 
jauniklis ir iš siaubo išsilydo akmens siena. Beduinas kilstelė- 
jo skraistę ir staiga pasirodė, kad tai Sahimas al Lailis, Garibo 
brolis pagal motiną, Mirdaso sūnus! 

O jis atvyko čionai štai dėl ko: kai Garibas patraukė pas kal- 
nų gulį, Sahimo nebuvo namie. Grįžęs jis nerado Garibo, nu- 
ėjo pas savo motiną ir pamatė ją raudančią. Paklausė, ko ji ver- 
kia, ir ši papasakojo jam, kas atsitiko ir kad jo brolis išvyko. 
Sahimas net nepailsėjęs užsimetė kovos drabužius, sėdo ant žirgo 
ir jojo tol, kol surado brolį. O tada įvyko tai, kas jau sakyta. 
Kai Sahimas atsidengė veidą, Garibas pažino jį, palinkėjo jam 
ramybės ir paklausė: 

— Kodėl tu taip pasielgei? 

— Norėjau, kad tu pamatytum, kaip aš pasirengęs mūšiui, 
lyginant su tavim, ir mano jėgą kertant kardu ir duriant ietimi. 

Toliau jie keliavo drauge, Garibas pasiūlė Sahimui islamą, 
ir Sahimas taip pat atsidavė Alachui. Jie jojo tol, kol pasiekė 
slėnį. Kalnų gulis pamatė arklių kanopų sukeltas dulkes ir pa- 
liepė savo vaikams: 

— O vaikai, sėskite ant arklių ir atveskite man tą grobį. 

Penki jo sūnūs sėdo ant arklių ir leidosi link Garibo žmo- 
nių. Garibas pamatęs, kad juos puola šie penki amalekitai, spus- 
telėjo kulnais savo žirgą ir sušuko: 

— Kas jūs tokie, kokios giminės ir ko norite? 

Į priekį išjojo Falhūnas, Sadano, kalnų gulio, vyriausiasis sū- 
nus, ir tarė: 

— Lipkite nuo arklių ir suriškite viens kitam rankas, mes nu- 
varysime jus savo tėvui, kad jis vienus jūsų iškeptų, o kitus iš- 
virtų. Jis jau senokai yra valgęs Adomo sūnų. 

Tai išgirdęs Garibas pasileido prie Falhūno, užsimojo vėz- 
du taip, kad žiedai sudžerškėjo tarsi griaustinis. Falhūnas ap- 
stulbo, o Garibas smogė jam vėzdu, pataikė tarp menčių, ir 
Falhūnas krito žemėn tarsi aukšta palmė. Sahimas su keliais žmo- 
nėmis puolė jį ir surišo, po to apsuko apie kaklą virvę ir nu- 
tempė tarsi karvę. Falhūno broliai pamatę, kad Falhūnas pakliu- 
vo nelaisvėn, puolė Garibą, bet šis paėmė į nelaisvę dar tris, 
o paskutinysis gulio sūnus ištrūko ir parlėkė pas savo tėvą. 

— Kas tave parvijo ir kur tavo broliai? — paklausė Sadanas. 

— Juos paėmė į nelaisvę berniūkštis, kuriam nė plaukelis dar 
neželia, bet jis keturiasdešimties uolekčių ūgio. 

Išgirdęs tokius žodžius, Sadanas, kalnų gulis, užsirūstino: 

— Tenelaimina jūsų saulė! 

Paskui jis išėjo iš savo slėptuvės, išsirovė didžiulį medį ir pės- 
čias (jis buvo toks stambus, kad joks arklys negalėjo panešti) 
leidosi ieškoti Garibo ir jo Žmonių. 

Gulio sūnus nusekė įkandin tėvo. Jie prisiartino prie Gari- 
bo, ir Sadanas netaręs nė žodžio puolė jo žmones ir užsimo- 
jęs medžiu partrenkė penkis iš karto. Tada puolė Sahimą ir smo- 
gė jam medžiu, bet Sahimas išsisuko, ir smūgis nuėjo vėjais. 
Sadanas užpyko, sviedė medį į šalį ir metęsis ant Sahimo stvėrė 
jį, kaip vanagas stveria žvirblį. Garibas pamatęs, kad jo brolis 
Sadano naguose, sušuko: 

— Alachas didis! O luome Ibrahimo, Alacho ir Mahometo 
draugo, telaimina jį Alachas ir tesveikina!.. 
Tuo tarpu išaušo rytas, ir Šachrazada nutraukė pasakojimą. 


Šeši šimtai dvidešimt devintoji naktis 


Kai atėjo šeši šimtai dvidešimt devintoji naktis, Šachrazada 
tęsė: 

Pasakojama, o laimingasai karaliau, kad Garibas, pamatęs 
brolį Sadano naguose, sušuko: 

— Alachas didis! O luome Ibrahimo, Alacho ir Mahometo 
draugo, telaimina jį Alachas ir tesveikina! 

Pasukęs žirgą į kalnų gulio pusę, užsimojo vėzdu taip, kad 
sužvangėjo visi žiedai. Sušukęs „Alachas didis!“ jis smogė Sa- 
danui vėzdu per šonus taip, kad šis krito ant žemės netekęs są- 
monės, ir Sahimas išsprūdo jam iš rankų. Sadanas atsipeikėjo 
tik tada, kai buvo surištas ir sukaustytas. Jo sūnus, pamatęs tėvą 
nelaisvėje, pasisuko bėgti, bet Garibas raitas leidosi paskui jį ir 
smogė vėzdu tarp menčių. Gulio sūnus nukrito nuo žirgo, Ga- 
ribas surišo jį ir paguldė greta brolių ir tėvo. Stipriai supančiotus 
juos visus nusivarė tarsi kupranugarius. Kariai jojo jojo, kol pri- 
jojo tvirtovę. Ji buvo pilna visokio gero, įvairių rakandų ir re- 
tenybių. Garibas užėmė kalnų gulio sostą, — o jis anksčiau pri- 
klausė Sasui, sūnui Šiso?2, sūnaus Šedado, sūnaus Ado. Savo 
brolį Sahimą jis pastatė sau iš dešinės, o visi kiti artimieji su- 
sirinko iš kairės ir dešinės. 

Tada liepė atvesti Sadaną, kalnų gulį, ir paklausė: 

— Na, kaip tu pats sau atrodai, o prakeiktasis? 

Sadanas atsakė: 

— O pone, esu bjauriausioje padėtyje, pažemintas ir pasime- 
tęs. Aš ir mano vaikai surišti virvėmis nelyg kupranugariai. 

— Aš noriu, — tarė Garibas, — kad tu priimtum mano tikė- 
jimą, tai yra islamą, ir paskelbtum vienintelį visažinį valdovą, 
sukūrusi šviesą ir tamsą bei visokius daiktus (nėra kito dievo, 


2 Šisas — Sifo, trečiojo Adomo sūnaus, vardo 
arabiška forma. 

išskyrus jį, teisiantįjį valdovą!), ir kad pripažintum Ibrahimo, Ado- 
mo draugo, pranašišką luomą — ramybė jam! 

Ir priėmė Sadanas, kalnų gulis, ir jo vaikai islamą. Garibas 
liepė juos atrišti, ir jie buvo išlaisvinti iš pančių. Tada gulis Sa- 
danas pravirko ir puolė Garibui į kojas bučiuodamas jas. Tą 
patį padarė ir jo vaikai. Tačiau Garibas sustabdė juos, ir jie stojo 
greta kitų. 

Garibas kreipėsi: 

— O Sadanai! 

— Aš tavo paslaugoms, o pone! — atsiliepė Sadanas. 

— Koks šių svetimšalių likimas? — paklausė Garibas. 

— O valdove, — atsakė Sadanas, — tai mano grobis iš persų 
šalies. Bet čia dar ne viskas. 

— O kas gi dar? — paklausė Garibas. 

— O pone, — atsakė Sadanas, — dar yra Sabūro“?, persų ka- 
raliaus, duktė, vardu Fahr Tadža, o su ja šimtas belaisvių. 

Garibas nustebo tai išgirdęs ir paklausė: 

— Kaipgi tu visa tai pasiekei? 

— O emyre, — atsakė Sadanas, — kartą aš su sūnumis ir pen- 
kiais savo vergais išvykome pamedžioti, bet nieko neaptikome. 
Tada išsiskirstėme po stepes ir dykumas ir atsidūrėme vieno- 
je persų šalyje. Mes dairėmės grobio, staiga pasirodė dulkių de- 
besis, ir aš pasiunčiau vergą sužinoti, kas ten. Vergas kuriam 
laikui dingo, o paskui grįžo ir pranešė: 

— O valdove, ten karalaitė Fahr Tadža — Sabūro, persų, tur- 
kų ir deilemitų karaliaus, duktė — o su ja du tūkstančiai rai- 
telių. Jie kažkur keliauja. 

Aš tariau vergui: 

— Tu pranešei gerą žinią — nėra puikesnio grobio už šį! 

Mes su sūnumis puolėme persus, užmušėme tris šimtus rai- 
telių, dar tūkstantį du šimtus paėmėme į nelaisvę, pagrobėme 
Sabūro dukterį, brangenybes ir turtus, kuriuos ji vežėsi. Viską 
pargabenome į šią tvirtovę. 

Garibas išklausęs pasiteiravo: 

“ Sabūras (Šapūras) — trijų Sasanidų dinastijos persų 


karalių vardas. Sabūras (valdė 247-272 m.) pastatė 
garsiuosius rūmus Ktesifonte. 

— Ar tu nusidėjai su karalaite Fahr Tadža? 

— Ne, prisiekiu tavo galva, prisiekiu tuo tikėjimu, kurį pri- 
ėmiau! — atsakė Sadanas. 

— "Tu teisingai pasielgei, o Sadanai, — atsakė Garibas, — nes 
jos tėvas — šalies valdovas, jis būtinai sukvies kariuomenę ir pa- 
siųs jos ieškoti. Jis sunaikins šalį tų, kurie ją pagrobė. O tiems, 
kas negalvoja apie padarinius, likimas — ne draugas. Kurgi toji 
mergina, o Sadanai? 

— Aš jai kartu su jos belaisvėmis paskyriau atskirus rū- 
mus, — atsakė Sadanas. 

— Parodyk man tą vietą, — liepė Garibas. 

— Klausau ir vykdau! — atsakė Sadanas. 

Ir Garibas kartu su guliu Sadanu pakilę nuėjo prie karalaitės 
Fahr Tadžos rūmų. Jie rado ją nusiminusią, verkiančią ir pa- 
žemintą po buvusios didybės ir gerovės. 

Pažvelgė į ją Garibas, ir pasirodė jam, kad mėnulis nušvi- 
to, tada jis pagarbino Alachą, visa girdintį ir išmintingą. O Fahr 
Tadža pažvelgusi į Garibą pamatė, jog jis — galingas karžygys. 
Orus žvilgsnis sklido iš jo akių ir kėlė pasitikėjimą. Karalai- 
tė pakilusi pabučiavo jam ranką, o paskui puolė į kojas saky- 
dama: 

— O mūsų laikų didvyri, aš tavo valioje. Apgink mane nuo 
šio gulio, aš bijau, kad jis sunaikins mano mergystę ir po to 
suės mane. Pasiimk mane tarnauti tavo vergėms. 

— Tau niekas negresia, kol pasieksi savo tėvo šalį ir savo 
buvusios didybės vietą, — atsakė Garibas. 

Karalaitė palinkėjo jam ilgo gyvenimo ir didelės pagarbos. 

Garibas liepė atrišti persus, ir jie buvo išvaduoti. Po to jis 
kreipėsi į Fahr Tadžą: 

— Sakyk, kas išvedė tave iš rūmų į šias dykumas ir stepes 
ir kaip patekai plėšikams? 

— O valdove, — atsakė karalaitė, — mano tėvas ir jo kara- 
lystės gyventojai, be to, turkų, deilemitų ir magų šalys garbi- 
na ugnį kaip visagalį valdovą. Mūsų karalystėje yra šventovė, 
vadinama Ugnies šventove. Per šventes ten susirenka magų ir 
ugnies garbintojų dukterys ir pasilieka ten mėnesiui, o po to grįž- 
la į savo žemes. Ir aš pagal tą paprotį išvykau su savo belais- 

vėmis, o tėvas pasiuntė lydėti du tūkstančius raitelių, kad saugotų 
mane. Mus užpuolė šis gulis ir užmušė dalį mano žmonių, o 
likusius paėmė į nelaisvę ir įkalino šioje tvirtovėje. Štai kas at- 
sitiko, o garbusis narsuoli, teapsaugos tave Alachas nuo likimo 
žabangų. 

— Nebijok, aš pargabensiu tave namo, ten, kur tu buvai val- 
dovė, — pakartojo Garibas. 

Mergina palaimino jį ir pabučiavo jam rankas ir kojas. 

Garibas paliko ją, visiems įsakęs rodyti jai pagarbą. Permie- 
gojęs naktį, rytą jis atsikėlė, atliko apsiplovimą ir sukalbėjo maldą 
dviem rakatais, kaip reikia pagal mūsų tėvo Ibrahimo, Alacho 
draugo, — ramybė jiems! — tikėjimą. Tą patį padarė gulis ir jo 
sūnūs, o visi Garibo žmonės pasimeldė kartu jiems pridurmui. 
Paskui Garibas kreipėsi į Sadaną: 

— O Sadanai, ar neparodytum man Gėlių slėnio? 

— Gerai, o valdove, — atsakė Sadanas. 

Sadanas su sūnumis, Garibas su savo žmonėmis ir karalaitė 
Fahr Tadža su savo belaisviais išėjo laukan. Sadanas įsakė ver- 
gams ir vergėms tuo tarpu pjauti gyvulius, virti pietus ir patiekti 
juos po medžiais (jis turėjo šimtą penkiasdešimt vergių ir tūks- 
tantį vergų, kurie ganė kupranugarius, karves ir avinus). Tai- 
gi Garibas su savo žmonėmis patraukė į Gėlių slėnį. Jie išvy- 
do ten įdomiausių augalų, augančių grupėmis ir pavieniui, 
daugybę paukščių ant šakų. Jie čiulbėjo visokiausiais balsais, lakš- 
tingala be perstojo kartojo savo priedainį, o balandėlė, Aukš- 
čiausiojo kūrinys, visa aplinkui užtvindė savo balseliu... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimtoji naktis 


Kai atėjo šeši šimtai trisdešimtoji naktis, Šachrazada tęsė: 

Pasakojama, o laimingasai karaliau, kad Garibas su savo 
žmonėmis ir guliu vaikštinėdami po Gėlių slėnį išvydo daugybę 
paukščių, tarp jų balandėlę, Aukščiausiojo kūrinį, kuri savo gies- 
mėmis užpildė visą slėnį, išvydo lakštingalą, suokiančią nuostabiu 
balsu, strazdą, kurio giesmės žmogus nepajėgs apsakyti, purplelį, 
kurio balsas taip jaudina žmogų, karvelį, kurį aiškiu balsu pa- 


74 


630 naktis 


mėgdžiojo papūga. Pamatė ten vaismedžius, nokinančius viso- 
kių vaisių po porą, granatus ant medžių — rūgščius ir saldžius, 
abrikosus — migdolinius ir kamparinius, chorasaninį migdolą ir 
slyvas, kurių šakos pynėsi su žilvičio šakomis. Pamatė apelsinus, 
panašius į liepsnojantį deglą ir storaodes cirtinas, jų šakos net 
linko nuo vaisių. Saldžios cirtinos — vaistas tiems, kurie netu- 
ri apetito, o rūgščios gydo nuo geltos. Augo ten ir datulės, rau- 
donos ir geltonos, kūrinys Alacho, garbingas jo luomas! Apie 
tokį pat vaizdą kalba be galo įsimylėjęs poetas: 


Kai savo giesmę paukštis ten užgieda, 
Pamilusius jis kviečia į tą vietą. 


Lyg rojaus sodo kvapesiai ten laukia, 
Ten vaisiai noksta, tyros upės plaukia. 


Garibui patiko šis slėnis ir jis liepė čia pastatyti Fahr Tadžos, 
Chosrovų dukters, palapinę. Ir pastatė ją tarp medžių, ir išklojo 
kilimais. 

Garibas atsisėdo, jiems buvo paduotas valgis, ir visi valgė, 
kol pasisotino. Tada Garibas tarė: 

— O Sadanai! 

— Aš čia, o valdove, — atsiliepė Sadanas. 

— Ar turi kokio nors vyno? 

— Taip, aš turiu daug seno vyno, — atsakė Sadanas. 

— Atnešk mums šiek tiek, — paprašė Garibas. 

Sadanas pasiuntė dešimtį vergų, ir jie atnešė daug vyno, visi 
ėmė gerti, mėgautis ir linksmintis. 

Garibas buvo sužavėtas, jis prisiminė Mahdiją ir pasakė tokias 
eiles: 


Prisiminiau dieną, kai buvom kartu 
Ir manąją širdį viliojai vien tu. 


Prisiekti galiu, kad ne savo valia 
Tave palikau, — taib man lėmė dalia. 


Aš sveikinu tūkstantį kartų tave 
Ir vienišas, liudnas apraudu save. 

Visi vėl valgė, gėrė ir linksminosi tris dienas. Paskui grįžo 
į tvirtovę, ir Garibas pasišaukęs Sahimą, savo brolį, pasakė jam: 

— Imk šimtą raitelių ir grįžk pas savo tėvą, motiną ir gimi- 
nes — Kahtano sūnus. Atsivesk juos čionai, kad jie gyventų čia 
visą likusį gyvenimą, o aš su karalaite Fahr Tadža vykstu į persų 
žemes pas jos tėvą. Tu, Sadanai, — atsisuko į jį, — pasilik su 
savo sūnumis čia, kol aš grįšiu. 

— O kodėl tu neimi manęs kartu į persų žemes? — paklausė 
Sadanas. 

— Todėl, kad tu buvai paėmęs į nelaisvę Sabūro, persų ka- 
raliaus, dukterį, ir kai jis tave pamatys, tai paragaus tavo mė- 
sos ir atsigers tavo kraujo. 

Tai išgirdęs Sadanas garsiai nusijuokė, tarsi griausmas su- 
griaudė: 

— O valdove, prisiekiu tavo galva, jei persai ir deilemitai sto- 
tų prieš mane, aš tikrai pagirdyčiau juos pražūties gėrimu! 

— Taip ir būtų, — linktelėjo Garibas, — o dabar sėdėk sa- 
vo tvirtovėje, kol aš sugrįšiu. 

— Klausau ir vykdau, — atsakė Sadanas. 

Sahimas išvyko, o Garibas iškeliavo į persų šalį, lydimas žmo- 
nių iš Kahtano genties, o su juo ir karalaitė Fahr Tadža su savo 
žmonėmis. Visi pasuko persų karaliaus Sabūro miestų link. 

O karalius Sabūras laukė savo dukters grįžtančios iš Ugnies 
šventovės, bet ji laiku nepasirodė, ir karaliaus širdyje įsižiebė 
nerimas. Karalius turėjo keturiasdešimt vizirių, iš kurių seniausias, 
mokyčiausias ir gudriausias buvo viziris Didanas. Karalius krei- 
pėsi į jį: 

— O viziri, mano duktė užtruko ir nėra apie ją jokių Žinių, 
o grįžimo terminas jau praėjo. Pasiųsk žygūną į Ugnies šven- 
tovę, kad sužinotų, kodėl ji vėluoja. 

— Klausau ir vykdau! — atsakė viziris. 

Jis išėjo, pasikvietė žygūnų vadą ir liepė: 

— Tuojau pat keliauk į Ugnies šventovę! 

Žygūnas išvyko ir keliavo tol, kol pasiekė Ugnies švento- 
vę. Jis ėmė klausinėti dvasiškių apie karaliaus dukterį, o šie at- 
sakė: 

— Šiemet jos nematėme. 


76 


630 naktis 


Tada žygūnas savo pėdomis grįžo atgal ir pasiekęs Isbanyro*“ 
miestą, nuėjo pas vizirį papasakoti, ką sužinojo. Viziris nuėjo 
pas karalių Sabūrą ir pranešė jam. Karalius persimainė, metė 
savo vainiką žemėn, stvėrė rautis barzdą ir be nuovokos krito 
žemėn. Pašlakstytas vandeniu, jis atsigavo su ašaromis akyse ir 
nuliūdusia širdimi. Tada jis prakalbo tokiais žodžiais: 


Raudos ir kantros be tavęs man reikėjo, 
Rauda greit atėjo, kantra neskubėjo. 


Išskyrė likimas mus valandą juodą, 
Netikęs jo būdas — be gėdos išduoda. 


Pasikvietęs dešimtį emyrų, liepė sėsti jiems ant žirgų ir pa- 
siėmus dešimtį tūkstančių raitelių kiekvienam vykti į kurį nors 
klimatą“? ieškoti Fahr Tadžos. 

Emyrai tuoj sėdo ant Žirgų ir su savo žmonėmis išvyko. Fahr 
Tadžos motina ir jos vergės apsitaisė juodai, barstė pelenus, ver- 
kė ir aimanavo. 

Štai kaip buvo jiems... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt pirmoji naktis 


Kai atėjo šeši šimtai trisdešimt pirmoji naktis, Šachrazada 
tęsė: 

Pasakojama, o laimingasai karaliau, kad karalius Sabūras pa- 
siuntė savo karius ieškoti dingusios dukters, o jos motina su savo 
vergėmis apsitaisė juodai. 


* Vietoj Isbanyro, kaip rašoma originale, reikėtų skaityti 
„Asbanabras“. Taip vadinosi persų karalių žiemos re- 
zidencijos Ktesifonto pietinė dalis. Tai miestas Babiloni- 
joje, kurį arabai kartu su priešais esančiu miestu 
Selevkija vadino bendru vardu „al Madain“ — 
„miestai“. Todėl prieš keletą eilučių ir sakoma, 
kad Garibas išvyko į „persų karaliaus miestus“, 

o pats Isbanyro miestas toliau vadinamas 
Isbanyru al Madainu. ** Arabų geografai, 
sekdami graikais, dalijo jiems žinomas 
žemes į septynias išilgines juostas, arba 
klimatus (nuo graikiško „klima“ — 
polinkis), iš pietų į šiaurę. 

O Garibui kelionėje buvo štai kaip: jis keliavo dešimt die- 
nų, o vienuoliktąją pamatė priekyje dulkes, kylančias iki pat dan- 
gaus. Garibas pašaukė emyrą, kuris vadovavo persams, ir pa- 
siuntė jį išsiaiškinti, kas ten dedasi. 

— Klausau ir vykdau! — atsakė emyras ir paraginęs savo žirgą 
nujojo į dulkių debesį. 

Pamatęs žmones pasiteiravo, kas jie tokie. 

— Mes iš Benu Hitalio genties, o mūsų emyras — as Sam- 
samas al Džarachas. Mes dairomės, ką čia apiplėšus, mūsų yra 
penki tūkstančiai raitelių. 

Persas skubiai grįžo atgal ir pasakė Garibui, ką sužinojęs. 
Garibas sušuko Kahtano sūnums ir persams: 

— Griebkitės ginklų! 

Visi pasirengė kautis. Klajokliai pasitiko juos šūksniais: „Gro- 
bis! Grobis!“ O Garibas šaukė: „Teužtraukia jums Alachas gėdą, 
o arabų šunes!“ 

Garibas metėsi priešų pusėn ir susirėmė su jais tarsi galingas 
narsuolis šaukdamas: 

— Alachas didis! Ei, už Ibrahimo, Alacho draugo, — ramybė 
jiems! — tikėjimą! 

Ir užvirė kova, ir įsiplieskė baisios kirstynės: švytravo kar- 
dai, girdėjosi šūksmai ir riksmai. Kova truko, kol diena ėmė 
trauktis vakarop. Užslinko tamsa, ir kariai atsiskyrė vieni nuo 
kitų. Garibas nusivedė savo Žmones ir pamatė, kad iš Kahta- 
no sūnų Žuvę penki, iš persų — septyniasdešimt trys, o iš as Sam- 
samo — daugiau kaip penki šimtai raitelių. 

As Samsamas nusėdo nuo žirgo nenorėdamas nei valgio, nei 
miego. Jis pasakė savo žmonėms: 

— Gyvenime nesu regėjęs tokio mūšio. Tas jaunuolis kovoja 
ir kardu, ir vėzdu, bet aš rytoj išeisiu į mūšio lauką, pakviesiu 
jį kovai ir išpjausiu tuos arabus. 

O Garibą, grįžusį pas savuosius, pasitiko karalaitė Fahr Tadža 
verkdama ir išsigandusi dėl to, kas įvyko. Ji pabučiavo jo ko- 
ją balno kilpoje ir tarė: 

— Tebūnie sveikos tavo rankos ir tenesidžiaugia tavo prie- 
šai, o mūsų laikų karžygy! Garbė Alachui, kuris šiandien tave 
išsaugojo. Žinok, aš bijau, kad tie klajokliai nepadarytų tau ko 
pikta. 

Garibas nusijuokė išgirdęs tokius jos žodžius ir nuramino jos 
širdį, padrąsino ją sakydamas: 

— Nebijok, karalaite! Jei priešai užtvindytų visą šią dykumą, 
aš sunaikinčiau juos aukščiausiojo ir galingiausiojo jėga! 

Karalaitė padėkojo jam, palinkėjo nugalėti priešus ir pasi- 
šalino pas savo belaisves. Garibas nusėdo nuo žirgo, nusiplo- 
vė nuo rankų ir drabužių netikėlių kraują ir kartu su savo kariais 
permiegojo naktį sergėdami vieni kitus. 

Rytą abi kariuomenės vėl sėdo ant žirgų ir susitiko mūšio 
lauke, vakarykščių kautynių vietoje. Priekyje savo kariaunos jojo 
Garibas. Priartėjęs prie netikėlių, jis spustelėjo savo žirgą ir su- 
šuko: 

— Ar stos prieš mane varžovas, ne tinginys ir ne ištižėlis? 

Ir stojo prieš jį galingas amalekitas, aditų genties palikuo- 
nis, ir puolė jis Garibą šaukdamas: 

— Ei, arabpalaiki, še tai, ko prašeisi, džiaukis, tuojau žūsi! 

Jis turėjo geležinę buožę, sveriančią dvidešimt ritlių, ir už- 
simojęs smogė Garibui, tačiau šis išsisuko nuo smūgio, o buožė 
susmigo žemėn per uolektį. Kai amalekitas pasilenkė, Garibas 
tvojo jam geležiniu vėzdu ir perskėlė kaktą. 

Jo priešininkas krito nugalėtas, o Alachas paskubėjo pasiųsti 
jo sielą į ugnį. Garibas ėmė jodinėti šen ir ten palei priešo ka- 
riuomenę, didžiuotis prieš juos ir ieškoti kito drąsuolio, kuris 
su juo susikautų. Išjojo prieš jį antras karys ir žuvo. Išjojo ir tre- 
čias, ir dešimtas, ir visus Garibas užmušė. 

Pamatę, kaip kaunasi Garibas ir kokie jo smūgiai, netikėliai 
ėmė vengti kovos ir trauktis nuo jo. Emyras pažvelgė į juos ir 
sušuko: 

— Tenelaimina jūsų Alachas!“ Aš pats su juo kausiuosi! 

Jis pasitikrino savo ginkluotę, spustelėjo žirgą ir susitikęs ko- 
vos lauke su Garibu tarė: 

— Vargas tau, arabų šunie, kaip tu išdrįsai stoti prieš ma- 
ne ir užmušinėti mano žmones? 

— Kaukis! Atkeršyk už mano užmuštus karžygius! — atkir- 
to jam Garibas. 


* Pasakotojas, matyt, ne visada prisimena, kad pasakos 
veiksmas vyksta dar ikiislaminiais laikais. 

As Samsamas puolė Garibą, šis sutiko jį atstatęs krūtinę ir 
ramia širdimi. Jie taip mušėsi vėzdais, kad apstulbo į juos žiū- 
rėdamos abi kariuomenės. Jiedu apsuko ratą aplink kovos lauką 
ir vėl susirėmė apipildami vienas kitą smūgiais. Garibas ir per- 
gudraudavo as Samsamą, ir išsisukdavo, o as Samsamui nepa- 
sisekė — Garibas pataikė jam į krūtinę, ir šis griuvo žemėn ne- 
gyvas. Tada jo žmonės visi kaip vienas puolė Garibą, o šis 
pasitiko juos šaukdamas: 

— Alachas didis! Jis palaiko ir atneša pergalę, jis padaro be- 
ginklius tuos, kurie atmeta Ibrahimo, Alacho draugo, — ramybė 
jiems! — tikėjimą!.. 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt antroji naktis 


Kai atėjo šeši šimtai trisdešimt antroji naktis, Šachrazada tęsė: 

Pasakojama, o laimingasai karaliau, kad kai as Samsamo 
žmonės susitelkę puolė Garibą, šis pasitiko juos šaukdamas: 

— Alachas didis! Jis palaiko ir atneša pergalę, jis padaro be- 
ginklius tuos, kurie juo netiki! 

Išgirdę minint visa ką nugalintį valdovą, kurio nemato niekas, 
o jis regi visus“, netikėliai susižvalgė ir tarė: 

— Kas tai per žodžiai, nuo kurių imame drebėti ir praran- 
dame ryžtą, nuo kurių sutrumpėja gyvenimas. Ir nesame girdėję 
žodžių, malonesnių už šiuos! 

Paskui jie ėmė sakyti vieni kitiems: 

— Sustokime, nutraukime mūšį, paklauskime, kas tai per žo- 
džiai. 

Jie parodė, kad nebekovos, nulipo nuo žirgų ir seniūnai su- 
sirinko pasitarti. Jie norėjo eiti pas Garibą ir sutarė, kad eis de- 
šimt žmonių. Išrinko dešimt pačių verčiausių, ir jie patraukė prie 
Garibo palapinių. 

Garibas ir jo žmonės įsitaisė palapinėse stebėdamiesi, kodėl 
priešas atsisako kovos. Taip jiems bebūnant, priėjo tie dešimt 


* Dažnai pasikartojanti „Pasakoje apie Garibą ir Adži- 
bą“ citata iš Korano (VI skyrius, 
103 posmas). 


80 


632 naktis 


ir paprašė leidimo pasikalbėti su Garibu. Jie pabučiavo jam ran- 
kas ir palinkėjo didybės ir ilgo gyvenimo, o Garibas paklausė: 

— Kodėl gi jūs atsisakėte mūšio? 

— O valdove, tu sustabdei mus žodžiais, kuriuos šaukei 
mums. 

— Kokius nelabuosius jūs garbinate? — paklausė Garibas. 

— Mes meldžiamės Vadui, Suvai ir Jagusui“, Nuho genties 
valdovams, — atsakė atėjusieji. 

— O mes, — atsakė Garibas, — garbiname tik didįjį Alachą, 
sukūrusį viską pasaulyje ir globojantį visa, kas gyva. Garbina- 
me tą, kuris sukūrė dangų ir žemę, iškėlė kalnus ir išsunkė van- 
denis iš akmenų, užaugino medžius ir priveisė dykumose žvė- 
rių. Tai Alachas — vienintelis ir visagalis. 

Atėjusieji išklausė, ir nuo tokių žodžių, aiškiai bylojančių vien- 
dievystę, jų krūtinės atlėgo. 

— Iš tiesų šis dievas — didis valdovas, maloningas ir gailes- 
tingas. O ką mums pasakyti, kad taptume musulmonais? — pa- 
klausė jie. 

— Sakykite, — tarė Garibas, — „Nėra kito dievo, išskyrus Ala- 
chą, o Ibrahimas — Alacho draugas“! 

Ir tie dešimt žmonių nuoširdžiai atsidavė Alachui. 

Tada Garibas kreipėsi į juos: 

— Jei islamo saldybė iš tiesų apsigyveno jumyse, tai eikite 
pas savo žmones ir siūlykite jiems islamą. Jeigu priims — išsi- 
gelbės, o jei atsisakys, mes sudeginsime juos ugnimi! 

Dešimt pasiuntinių grįžo pas savuosius ir pasiūlė jiems is- 
lamą, paaiškino tiesos kelią į tikrąjį tikėjimą, ir tie priėmė is- 
lamą širdimi ir žodžiu. Tada visi nubėgo prie Garibo palapi- 
nių, bučiavo žemę ties jo kojomis, linkėjo jam didybės ir aukštos 
padėties. 

— O mūsų valdove, — sakė jie, — mes tapome tavo vergais. 
Įsakyk ką nori: mes tau paklusnūs ir malonūs ir daugiau su ta- 


* Vadas, Suva ir Jagusas — vardai trijų stabų, 
minimų Korano XXI skyriuje (22 posmas). Korano 
komentatorių nuomone, šiais vardais buvo vadinami 
dori ir teisingi vyrai, kuriems jų gentainiai 
pastatė paminklus, ilgainiui tapusius 
garbinimo objektais. 

vim nesiskirsime, nes per tave Alachas išvedė mus į tiesos kelią. 

— Keliaukite su visu savo turtu ir vaikais, — atsakė Gari- 
bas, — vykite pirma mūsų į Gėlių slėnį, į Saso, Šiso sūnaus, tvir- 
tovę, o aš palydėsiu Fahr Tadžą, karaliaus Sabūro dukterį, ir 
grįšiu pas jus! 

— Klausome ir vykdome! — atsiliepė šie ir tuojau pat leidosi 
į kelią džiaugdamiesi, kad priėmė islamą. Jie pasiūlė islamą savo 
žmonoms ir vaikams, ir tie irgi tapo musulmonais. Jie išardė 
savo palapines, pasiėmė mantą, gyvulius ir išvyko į Gėlių slė- 
nį. Tenai Sadanas, kalnų gulis, ir jo sūnūs išėję pasitiko juos. 
Bet Garibas buvo juos pamokęs: „Kai jūsų pasitikti išeis kalnų 
gulis ir norės jus sučiupti, paminėkite Alachą, visa ko kūrėją. 
Išgirdęs minint didžiojo Alacho vardą, Sadanas nesivels į peš- 
tynes ir svetingai jus priims“. 

Taip ir atsitiko. Sadanas su vaikais išėjo pasitikti atvykusiųjų 
ir jau norėjo juos pulti, tačiau jie ėmė garsiai minėti didįjį Ala- 
chą, ir Sadanas kuo puikiausiai juos priėmė. Jis paklausė, kaip 
jiems sekėsi, ir šie papasakojo, kad buvo susitikę su Garibu. Sa- 
danas džiaugėsi jais, davė jiems pastogę ir apipylė malonėmis. 
Štai kaip viskas buvo. 

O Garibas kartu su karalaite Fahr Tadža tęsė kelionę į Is- 
banyro miestą. Jie jojo penkias dienas, o šeštąją pamatė prieš 
save dulkių debesį ir pasiuntė vieną persą parnešti žinių. Šis nu- 
jojo dulkių debesies link ir grįžo greičiau už paukštį. 

— O valdove, — tarė jis, — šias dulkes sukėlė tūkstantis rai- 
telių, mūsų draugų, kuriuos karalius pasiuntė ieškoti savo dukters 
Fahr Tadžos. 

Tai sužinojęs Garibas liepė savo kariams nusėsti nuo žirgų 
ir pastatyti palapines. Jie taip ir padarė. O kai atvykėliai pri- 
siartino, pasitiko juos ir papasakojo jų vadui Tumanui viską apie 
karalaitę Fahr Tadžą. Tumanas įėjo pas karalaitį Garibą, pabu- 
čiavo žemę priešais jį ir paklausė, ar sveika karalaitė. Garibas 
pasiuntė vadą į jos palapinę, Tumanas nuėjo pas ją, pabučia- 
vo jai rankas ir kojas ir papasakojo, kaip laikosi jos tėvas ir mo- 
tina. O karalaitė papasakojo jam, kas ją buvo ištikę ir kaip Ga- 
ribas išgelbėjo ją nuo kalnų gulio... 

Tuo tarpu išaušo rytas, ir Šachrazada nutraukė pasakojimą. 

Šeši šimtai trisdešimt trečioji naktis 


Kai atėjo šeši šimtai trisdešimt trečioji naktis, Šachrazada tęsė: 

Pasakojama, o laimingasai karaliau, kad karalaitė Fahr Tadža 
papasakojo Tumanui viską, ką patyrusi per tą nelemtą kalnų gulį 
ir visą nelaisvės metą. Papasakojo, kad jei ne Garibas, Sadanas 
būtų ją surijęs. 

— Mano tėvas turėtų atiduoti Garibui pusę savo karalys- 
tės, — tarė ji. 

"Tumanas išėjo, grįžo pas Garibą, pabučiavo jam rankas ir 
kojas, padėkojo už malonę ir paklausė: 

— Ar nereikėtų, tau leidus, o valdove, man grįžti į Isbanyro 
miestą ir nudžiuginti karalių gera naujiena? 

— Keliauk sau ir paprašyk jį geros dovanos už gerą naujie- 
ną, — patarė Garibas. 

Tumanas išvyko, o Garibas pajudėjo iš paskos. Tumanas jojo 
vis greičiau ir greičiau, kol pasiekė Isbanyrą al Madainą. Pa- 
kilęs į rūmus, pabučiavo žemę priešais karalių Sabūrą, o šis pa- 
klausė: 

— Kaip reikalai, o gerų žinių nešėjau? 

— Aš tau nieko nesakysiu, kol neapdovanosi manęs, — pa- 
sakė Tumanas. 

— Nudžiugink mane, ir aš patenkinsiu tavo prašymą! — su- 
šuko karalius. 

— O laiko karaliau, pasidžiauk karalaite Fahr Tadža, — ta- 
rė Tumanas. 

Išgirdęs minint dukterį, karalius krito be žado. Pašlakstytas 
rožių vandeniu, karalius atsigavo ir ėmė šaukti Tumanui: 

— Eik šen, greičiau! Pradžiugink mane! 

Tumanas žengė žingsnį į priekį ir išdėstė jam visa, kas nutiko 
karalaitei Fahr Tadžai! 

Išklausęs visa tai, karalius net suplojo rankomis ir sušuko: 
„O vargšelė Fahr Tadža!“ 

Tada liepė duoti Tumanui dešimt tūkstančių dinarų ir pa- 
dovanojo jam Isfahano?“ miestą su visomis apylinkėmis. 

Tada pasikvietė savo emyrus ir tarė jiems: 


* Isfahanas — miestas ir provincija centriniame Irane. 

— Sėskite visi ant žirgų, josime pasitikti karalaitės Fahr T'a- 
džos! 

Vyriausiasis enuchas pranešė naujieną karalaitės motinai ir 
visoms moterims. Jos apsidžiaugė, o Fahr Tadžos motina ap- 
dovanojo eunuchą drabužiais ir davė jam tūkstantį dinarų. Mies- 
to gyventojai, išgirdę šią žinią, ėmė puošti prekyvietes ir namus, 
karalius su Tumanu raiti išjojo pasitikti Garibo. Pamatęs jį ka- 
ralius Sabūras nulipo nuo žirgo ir paėjėjo kelis žingsnius pės- 
čias. Garibas taip pat nušoko nuo žirgo ir pėsčias priėjo prie 
karaliaus. Jiedu apsikabino ir palinkėjo vienas kitam ramybės. 
Sabūras ėmė bučiuoti Garibui rankas dėkodamas už gerą darbą, 
sustatė greta viena kitos palapines, ir Sabūras nuėjo pas duk- 
terį. Ši pakilusi apkabino jį, ėmė pasakoti, kas atsitiko ir kaip 
Garibas išvadavo ją iš kalnų gulio. 

— Prisiekiu tavo gyvenimu, o gražuolių valdove, aš apipil- 
siu jį dovanomis! — sušuko jos tėvas. 

O karalaitė tarė: 

— Padaryk jį savo žentu, o tėveli, turėsi gerą pagalbininką 
kovoje su priešais, jis juk drąsuolis! (Ji taip pasakė todėl, kad 
jos širdis spėjo palinkti į Garibą.) 

— O mano dukra, — tarė karalius, — argi tu nežinai, kad ka- 
ralius Hiradšachas padovanojo šimtą tūkstančių dinarų, o jis yra 
Širazo ir jo apylinkių karalius, didelės kariuomenės ir puikių ka- 
rių šeimininkas? 

Išklausė Fahr Tadža tėvo žodžius ir sušuko: 

— O tėve, nenoriu to, ką tu čia man priminei, o jei priversi 
mane, aš nusižudysiu! 

Karalius nuėjo pas Garibą, šis pakilo, o karalius Sabūras at- 
sisėdo. Jis žiūrėjo į Garibą ir negalėjo akių atitraukti. Širdies 
gilumoje jis pagalvojo: „Prisiekiu Alachu, atleistina, kad mano 
duktė pamilo šį beduiną!“ 

Pasivaišinę visi pernakvojo naktį, o rytą sukilo ir kiek pa- 
joję pasiekė miestą. 

Karalius įjojo į miestą drauge su Garibu, petys prie peties, 
ir buvo tai didžiai džiugi diena. Fahr Tadža sugrįžo į savo rū- 
mus, ten, kur buvo didi ir gerbiama. Ją pasitiko motina ir ver- 
gės, kurios tuoj ėmė šaukti iš džiaugsmo. Karalius Sabūras sėdo 
į savo sostą ir pasodino Garibą sau iš dešinės. Didikai, dvariškiai, 


84 


633 naktis 


emyrai, vietininkai ir viziriai sustojo kairėje ir dešinėje, visi savo 
vietose. Jie pasveikino karalių sėkmingai sugrįžus, o šis tarė savo 
karalystės didžiūnams: 

— Kas mane mylite, apdovanokite Garibą drabužiais. 

Ir pasipylė Garibui drabužiai tarsi lietus. Pasisvečiavęs de- 
šimt dienų, Garibas užsimanė keliauti savais keliais, bet kara- 
lius vėl apdovanojo jį drabužiais ir savo tikėjimu prisiekė, kad 
Garibas išvyksiąs tik po mėnesio. 

— O karaliau, — ėmė aiškinti Garibas, — aš esu pasipiršęs 
vienai arabų mergaitei ir noriu grįžti pas ją. 

— Kuri iš jų puikesnė: tavo pasirinktoji ar Fahr Tadža? — 
paklausė karalius. 

— O laiko karaliau, — atsakė Garibas, — kur jau ten vergui 
iki pono! 

Tačiau karalius nutraukė jį: 

— Fahr Tadža — tavo tarnaitė, nes tu ją išvadavai iš gulio 
nagų, ir nebus jai kito vyro, tik tu! 

Garibas pakilo, pabučiavo žemę priešais karalių ir tarė: 

— O laiko valdove, tu esi karalius, o aš — vargšas Žmogus, 
tu turbūt paprašysi didelės išpirkos? 

— O vaike mano, — atsakė karalius Sabūras, — žinok, kad 
karalius Hiradšachas, Širazo ir jo apylinkių valdovas, piršosi Fahr 
Tadžai ir siūlė jai šimtą tūkstančių dinarų, tačiau aš pasirinkau 
tave ir skiriu tave savo valstybės kalaviju ir savo krašto skydu. 

Tada karalius kreipėsi į savo karalystės didžiūnus: 

— Paliudykite, o mano karalystės žmonės, kad aš išleidžiu 
savo dukterį Fahr Tadžą už savo sūnaus Garibo... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt ketvirtoji naktis 


Kai atėjo šeši šimtai trisdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad Sabūras, persų ka- 
ralius, pasakė savo karalystės didžiūnams: 

— Paliudykite, kad aš išleidžiu savo dukterį Fahr Tadžą už 
savo sūnaus Garibo! 

Karalius padavė Garibui ranką, ir karalaitė tapo jo žmona. 

Garibas paprašė karaliaus: 

— Sakyk, kokios norėtum išpirkos, kad galėčiau ją tau pri- 
statyti. Saso tvirtovėje aš turiu nesuskaičiuojamą galybę turtų ir 
brangenybių. 

— O vaike mano, — tarė Sabūras, — nenoriu iš tavęs nei tur- 
tų, nei brangenybių. Aš tik paimsiu kaip išpirką už ją al Džam- 
rakano, Dešto ir al Ahvazo“? miesto karaliaus, galvą. 

— O laiko valdove, aš joju, surinksiu savo žmones, nuvyk- 
siu pas tavo priešą ir suniokosiu jo šalis! — atsakė Garibas. 

Karalius palinkėjo jam sėkmės, ir žmonės išsiskirstė. 

O pats sau karalius galvojo, kad jeigu Garibas nuvyks pas 
al Džamrakaną, Dešto karalių, tai niekada nebegrįš. 

Išaušus rytui karalius sėdo ant žirgo, Garibas irgi. Sabūras 
pakvietė karius, visi susirinko į plyną lauką, ir karalius tarė: 

— Pažaiskite ietimis, palinksminkite mano širdį! 

Ir persų didvyriai ėmėsi bandyti savo ietis, o po kiek lai- 
ko Garibas tarė: 

— O laiko karaliau, aš norėčiau pasivaržyti su persų riteriais, 
bet tik su viena sąlyga. 

— Kokia ta sąlyga? — paklausė karalius. 

— Aš apsirengsiu plonais drabužiais, paimsiu ietį be ietigalio, 
apvyniosiu ją audeklu, sumirkytu šafranu. Tegul mane puola nar- 
suoliai ir stipruoliai, kurių ietys bus su ietigaliais. Jei mane kas 
nors nugalės, tam aš padovanosiu savo sielą, o jei aš nugalėsiu, 
tai paliksiu jam žymę ant krūtinės, ir tegu pasitraukia iš lauko. 

Karalius šūktelėjo kariuomenės vadui, kad išvestų priekin per- 
sų karžygius. Tas atvedė tūkstantį du šimtus persų didžiūnų, iš- 
rinkęs juos iš daugybės stiprių ir drąsių vyrų. Karalius pasakė 
jiems persų kalba: 

— Tas, kuris nukaus šį beduiną, teprašo iš manęs ko tik no- 
ri — viską duosiu! 


“ Deštas (stepė) — pavadinimas stepių rajono, besiri- 
bojančio su al Ahvazu. Al Ahvazas — svarbiausias to 
paties pavadinimo provincijos miestas, priklausantis 
Abasidų valstybei. Al Ahvazo sritis (senovinė 
Suziana, dabar Chuzistanas) driekėsi Irano 
pietuose ir garsėjo cukraus gamyba 
iš cukranendrių. 

Lenkdami vienas kitą jie pasuko link Garibo, puolė jį, ir tapo 
aišku, kas yra kas. 

Garibas sušuko: 

— Pasikliauju Alachu, Ibrahimo, Alacho draugo, dievu, vi- 
so pasaulio dievu, nuo kurio nieko nepaslėpsi. Jis vienintelis ir 
visa nugalintis, nepasiekiamas niekieno žvilgsnio! 

Išėjo amalekitas iš turtingos persų genties, bet Garibas ne- 
davė jam laiko net atsistoti kaip reikiant prieš jį ir paženklino 
pripildydamas jo krūtinę šafrano. Šis pasisuko, ir Garibas su- 
varė jam ietį į kaklą, tada priešas nuvirto ir tarnai išnešė jį iš 
kovos lauko. Išėjo prieš Garibą antras, ir tą jis paženklino, iš- 
ėjo trečias, ketvirtas, penktas, ir ėjo kovotojai vienas po kito, 
kol Garibas paženklino juos visus. O palaikė jį kovoje didysis 
Alachas iki pat galo. 

Tuomet buvo paduotas valgis, atnešta vyno, visi pasistipri- 
no ir išgėrė. Ir Garibas išgėrė, ir susidrumstė jo protas. Paki- 
lęs jis išėjo su reikalu ir norėjo grįžti, bet paklydo ir nuėjo į 
Fahr Tadžos rūmus. Pamačiusi jį mergina žado neteko. 

— Eikite į savo kambarius, — susigaudžiusi riktelėjo ji savo 
vergėms. 

Tos išsiskirstė, o Fahr Tadža atsistojo ir pabučiavusi Gari- 
bui ranką tarė: 

— Užeik, o mano pone, kuris išvadavai mane iš gulio! Aš 
visiems laikams tavo belaisvė! 

Ji nusivedė Garibą prie guolio, apkabino jį, ir Garibui su- 
kilo aistra. Atėmė jis Fahr Tadžai nekaltybę ir liko miegoti su 
ja iki ryto. 

Štai kaip viskas įvyko, o karalius manė, kad Garibas išėjo. 
Išaušus rytui Garibas įžengė pas karalių, šis atsistojo pasitikdamas 
jį ir pasodino šalia savęs. Paskui ėmė rinktis didikai, bučiavo 
žemę priešais karalių ir stojo jam iš kairės ir dešinės. Jie šne- 
kučiavosi apie Garibo dorybę ir kalbėjo: 

— Garbė tam, kuris apdovanojo jį tieka dorybių tokiame jau- 
name amžiuje! 

Taip besišnekučiuodami staiga pro langą jie pamatė dulkių 
debesį, sukeltą žirgų kanopų. Karalius riktelėjo savo greitiesiems 
Pasiuntiniams: 

— Vargas jums, lėkite ir parneškite man žinią, kas ten. 

Vienas raitelis tuoj pat išrūko ir netrukus grįžo sakydamas: 

— O karaliau, tose dulkėse aš pamačiau šimtą raitelių kar- 
žygių, o jų emyras vardu Sahimas al Lailis. 

Tai išgirdęs Garibas apsidžiaugė: 

— O valdove, tai mano brolis, kurį aš buvau pasiuntęs vienu 
reikalu. Aš joju jo pasitikti. 

Garibas sėdo ant žirgo kartu su šimtu savo genties raitelių, 
Kahtano sūnų. Įkandin jo nusekė tūkstantis persų — nėra didy- 
bės, didesnės už Alacho! Visi jojo, kol susitiko su Sahimu. Broliai 
nulipo nuo žirgų ir apsikabino. Po to vėl sėdo raiti ir Garibas 
paklausė: 

— O broli mano, ar tu nuvedei savo žmones į Saso tvirto- 
vę Gėlių slėnyje? 

— O broli mano, — atsakė Sahimas, — kai tas netikėlis šu- 
va išgirdo, jog tu tapai kalnų gulio tvirtovės šeimininku, jo pyktis 
tau dar labiau padidėjo ir jis pasakė: „Jei aš nedingsiu iš šių 
žemių, sugrįš Garibas ir pasiims mano dukterį Mahdiją net be 
išpirkos!“ Jis pasiėmė dukterį, susirinko giminaičius ir žmonas, 
pasiėmė turtus ir iškeliavo į Irako žemę. Ten įžengė į Kufą ir 
paprašė karalių Adžibą globos. Jis ketina atiduoti jam savo duk- 
terį Mahdiją. 

Išgirdus tokius savo brolio Sahimo al Lailio žodžius, Gari- 
bo siela ko neišskrido iš nusiminimo ir jis sušuko: 

— Prisiekiu islamo tikėjimu, Ibrahimo, Alacho draugo, tikė- 
jimu, prisiekiu didžiuoju visagaliu, aš vykstu į Irako žemę ir su- 
kelsiu ten visus ant kojų. 

Jie parjojo į miestą ir Garibas su savo broliu Sahimu nuė- 
jo į karaliaus rūmus ir pabučiavo žemę. Karalius pakilo pasi- 
tikdamas Garibą ir palinkėjo ramybės Sahimui. Garibas papa- 
sakojo karaliui, kas atsitiko, ir šis liepė siųsti su Garibu dešimt 
tūkstančių raitelių, narsiausių persų. Per tris dienas jie susiruošė 
ir išvyko. Jojo jojo, kol prijojo Saso tvirtovę. Garibo pasitikti 
išėjo Sadanas su sūnumis. 

Nusėdę nuo žirgų, jie pabučiavo Garibo kojas balnakilpė- 
se. Garibas papasakojo kalnų guliui, kas atsitiko, ir Sadanas pa- 
siūlė: 

— O valdove, gyvenk tvirtovėje, o aš su sūnumis ir kariuo- 
mene vyksiu į Iraką, sugriausiu ar Rustako“! miestą ir atvesiu 
tau suimtą visą šio miesto kariuomenę. 

Garibas padėkojo, tačiau užginčijo: 

— Ne, Sadanai, mes keliausime kartu! 

Sadanas apsidžiaugė ir padarė taip, kaip jis liepė. Tvirtovę 
saugoti paliko tūkstantį karžygių, o patys patraukė į Iraką. 

Štai kaip klojosi Garibui. 

O Mirdasas su savo žmonėmis jojo tol, kol pasiekė Irako 
žemę. Ten jis pasiėmė gerą dovaną ir leidosi su ja į Kufą. Pa- 
dėjo dovaną priešais Adžibą ir pabučiavęs žemę palinkėjo jam 
viso to, ko linkima karaliams. Paskui tarė: 

— O pone, aš atvykau pas tave ieškodamas pagalbos... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt penktoji naktis 


Kai atėjo šeši šimtai trisdešimt penktoji naktis, Šachrazada 
tęsė: 

Pasakojama, o laimingasai karaliau, kad Mirdasas, stojęs prieš 
Adžibą, pasakė: 

— Aš atėjau ieškoti tavo pagalbos. 

— Kas tave nuskriaudė? Aš apginsiu tave, net jeigu tai bū- 
tų Sabūras, persų, turkų ir deilemitų karalius, — atsakė Adžibas. 

— O laiko karaliau, — tarė Mirdasas, — mane skriaudžia ne 
kas kitas, o berniukas, kurį aš pats užauginau. Radau jį priglu- 
dusį prie motinos krūtinės viename slėnyje. Aš vedžiau tą moterį 
ir ji pagimdė man sūnų. Pavadinau jį Sahimu al Lailiu, o jos 
sūnaus vardas buvo Garibas. Jis užaugo ant mano kelių ir ta- 
po deginančiu žaibu ir baisia bėda. Jis užmušė Hasaną, Benu 
Nabhano*2 vadą, sunaikino daugybę tvirtų vyrų ir nugalėjo daug 


* Rustakas (pers.) — apskritis, apylinkė. Taip pavadin- 
tas miestas buvo Farso apylinkėje, t.y. Irane, ir čia 
minimas greičiausiai todėl, kad rimavosi su prieš tai 
einančiu žodžiu „Irakas“. ** Arabiškame tekste yra 

aiški pasakotojo klaida. Jei skaitytojas pamena, 
Garibo užmuštas Benu Nabhano genties 
vadas buvo ne Hasanas, o al 
Hamalis ibn Madžidas. 

karžygių. Aš turiu dukterį, kuri tinka tik tau, bet jis pareikalavo 
jos iš manęs, ir tada aš panorau, kad jis atneštų man Sadano, 
kalnų gulio, galvą. Jis nuvyko ten ir susikovė su guliu, paėmė 
jį į nelaisvę ir dabar gulis tarnauja jam. Girdėjau, kad jis pri- 
ėmė islamą ir verčia žmones į savo tikėjimą. Jis išvadavo Sa- 
būro dukterį iš gulio nelaisvės ir tapo Saso, sūnaus Šiso, sūnaus 
Šedado, sūnaus Ado, tvirtovės šeimininku. O ten buvo bran- 
genybių pirmųjų ir paskutiniųjų bei lobiai žmonių, gyvenusių 
ten anksčiau. Garibas iškeliavo palydėti Sabūro dukters ir grįš 
tik su persų turtais. 

Išgirdus tai Adžibo veidas net pagelto, jis visai persimainė 
ir suprato, kad jam galas. 

— O Mirdasai, — paklausė jis, — ar šio berniuko motina yra 
su tavim, ar su juo? 

— Su manim, mano palapinėse. 

— O koks jos vardas? 

— Jos vardas Nusra. 

— Tai ji! — sušuko Adžibas. 

Mirdasas pasiuntė žmones jos atvesti. Adžibas žvilgtelėjo į 
ją, pažino ir suriko: 

— O prakeiktoji, kurgi vergai, kuriuos aš pasiunčiau su ta- 
vim? 

— Jie užmušė vienas kitą dėl manęs, — atsakė Nusra. 

Adžibas išsitraukė kardą ir mostelėjęs juo perkirto moterį pu- 
siau. Išvilkę ją išmetė, o į Adžibo širdį įslinko nerimas. 

— O Mirdasai, — tarė jis, — apvesdink mane su savo duk- 
terimi. 

— Ji viena iš tavo tarnaičių, — nuolankiai atsakė Mirda- 
sas, — aš leidžiu ją už tavęs, o pats esu tavo vergas. 

— Aš noriu pamatyti šios pasileidėlės sūnų, kad galėčiau pra- 
žudyti jį, leidęs dar visaip pasikankinti. 

Adžibas liepė duoti Mirdasui kaip išpirką už jo dukterį tris- 
dešimt tūkstančių dinarų, šimtą rietimų siuvinėto šilko, ataus- 
to auksu, šimtą atraižų su apvadu, skarų ir auksinį vėrinį. Mir- 
dasas su visu tuo turtu išėjo ir ėmė uoliai rengti Mahdiją 
vestuvėms. 

Štai kaip viskas buvo. O Garibas tuo metu keliavo, kol pa- 
siekė al Džezyrą (tai pirmasis miestas Irake, gerai įtvirtintas ir 

nepaimamas), ir įsakė įsikurti šalia jo. Miesto gyventojai pamatę, 
kad prie miesto sienų kariuomenė įsirengė stovyklą, uždarė var- 
tus, ėmė stiprinti sienas ir nuėję pas karalių pranešė jam apie 
tai. Karalius pažvelgė pro rūmų gynybines angas ir pamatė pla- 
čiai nusidriekusią persų kariuomenę. 

— O žmonės, ko nori šie persai? — paklausė karalius. 

— Nežinome, — atsakė jam žmonės. 

Šį karalių vadino ad Damigu“,, nes jis gerai kaudavosi dvi- 
kovose ir mūšio lauke. Tarp jo pagalbininkų buvo vienas žmo- 
gus, panašus į liepsnojantį nuodėgulį, kurį vadino Stepių Liū- 
tu. Karalius pasišaukė jį ir tarė: 

— Eik pas tuos žmones ir paklausk, koks reikalas ir ko jie 
iš mūsų nori, ir greitai sugrįžk. 

Stepių Liūtas nulėkė tarsi vėjas. Prie Garibo palapinių jį pa- 
sitiko keli arabai ir paklausė: 

— Kas tu ir ko tu nori? 

— Aš pasiuntinys, šio miesto valdovo žygūnas, esu pasiųs- 
tas pas jūsų poną, — atsakė jis. 

Arabai liepė jam eiti kartu ir nuvedė pro palapines ir vė- 
liavas iki pat Garibo palapinės. Garibui pranešė apie pasiuntinį. 

— Atvesk jį čionai! — paliepė Garibas. 

Atvestas pasiuntinys pabučiavo žemę, palinkėjo Garibui am- 
žinos garbės ir amžino gyvenimo. 

— Kokiu reikalu atėjai? — paklausė Garibas. 

— Esu Džezyro miesto karaliaus ad Damigo pasiuntinys. Ma- 
no karalius yra karaliaus Kandemyro, Kufos miesto ir Irako že- 
mės valdovo, brolis, — atsakė Stepių Liūtas. 

Tai išgirdęs Garibas pravirko iš džiaugsmo ir paklausė pa- 
siuntinį: 

— Koks tavo vardas? 

— Mano vardas Stepių Liūtas. 

— Eik pas savo poną ir pasakyk jam: „Šių palapinių šeimi- 
ninkas yra Garibas, sūnus Kandemyro, Kufos valdovo, kurį už- 
mušė jo sūnus. Garibas atėjo, kad atkeršytų Adžibui, šuniui iš- 
davikui“. 


“ Ad Damigas reiškia: sužeidžiantis galvą. 

Pasiuntinys džiugus grįžo pas karalių ad Damigą ir pabučiavo 
žemę. Karalius paklausė: 

— Tai ką gi ten radai, Stepių Liūte? 

— O valdove, tas kariuomenės vadas — tavo brolio sū- 
nus, — atsakė Stepių Liūtas ir perpasakojo karaliui visą pokal- 
bį su Garibu. 

Karalius pamanė, kad sapnuoja. 

— Ei, Stepių Liūte, — perklausė jisai, — ar viskas, ką tu pa- 
sakei, tiesa? 

— Prisiekiu tavo galva, tiesa, — atsakė Stepių Liūtas. 

Karalius liepė savo didžiūnams sėsti ant žirgų, pats padarė 
tą patį, ir visi nujojo prie Garibo palapinių. 

Garibas išėjo pasitikti karaliaus ad Damigo, jie apsikabino 
ir pasveikino vienas kitą. Nuėję prie palapinių jiedu susėdo gar- 
bingose vietose, o ad Damigas nepaliovė džiaugtis sulaukęs bro- 
lio sūnaus. Jis kalbėjo: 

— Aš vis suku galvą, kaip atkeršyti už tavo tėvą, ir man liūd- 
na, nes neturiu tiek jėgos prieš tą šunį — tavo brolį. Jis turi di- 
delę kariuomenę, o mano kariuomenė maža. 

— Dėde, juk aš ir atvykau, — atsakė Garibas, — kad atker- 
šyčiau, nuplaučiau tą gėdą ir nuvaryčiau jį nuo žemės. 

— O mano brolio sūnau, — pridūrė ad Damigas, — tu turi 
atkeršyti dvigubai: už tėvą ir už motiną. 

— Kas atsitiko motinai? — paklausė Garibas. 

— Adžibas, tavo brolis, ją užmušė, — atsakė ad Damigas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt šeštoji naktis 


Kai atėjo šeši šimtai trisdešimt šeštoji naktis, Šachrazada tęsė: 

Pasakojama, o laimingasai karaliau, kad ad Damigas, Ga- 
ribo dėdė, pasakė: 

— Tavo motiną užmušė tavo brolis Adžibas. 

— O kodėl jis ją užmušė? 

Ir ad Damigas papasakojo Garibui, kaip žuvo jo motina ir 
kad Mirdasas atidavė savo dukterį Adžibui ir šis nori ją vesti. 

Tai išgirdus Garibui protas išgaravo iš galvos, jis žado ne- 
teko. O galų gale atsipeikėjęs suriko savo kariams: 

— Ant žirgų! 

— O mano brolio sūnau, — paprašė ad Damigas, — palū- 
kėk, kol susiruošiu su savo žmonėmis, aš josiu drauge. 

— Neturiu jėgų laukti, — atsakė Garibas. — Ruoškis ir pri- 
sidėsi prie manęs jau Kufoje. 

Garibas išjojo ir pasiekė Babilio“ miestą. Šį miestą valdė ka- 
ralius, vardu Džamakas, jis turėjo dvidešimt tūkstančių raitelių, 
dar penkiasdešimt tūkstančių jų surinko iš aplinkinių gyvenviečių. 
Garibo kariai pasistatė šalia Babilio palapines, o Garibas parašė 
laišką Babilio valdovui ir įdavė jį pasiuntiniui. Pasiuntinys prijojo 
vartus ir ėmė šaukti: 

— Aš pasiuntinys! 

Vartų sargas nuėjo pas karalių Džamaką ir pranešė apie at- 
vykėlį. Karalius liepė jį atvesti. Vartų sargas įleido pasiuntinį ir 
nuvedė jį pas karalių. Pasiuntinys pabučiavo žemę ir atidavė Dža- 
makui laišką. Džamakas atplėšė jį ir perskaitė: „Garbė Alachui, 
pasaulių valdovui, valdovui visa ko, kas gyva ir negyva, kuriam 
paklūsta viskas! Tai Garibas, karaliaus Kandemyro, Kufos ir Ira- 
ko žemių valdovo, sūnus rašo karaliui Džamakui. Nuo pat šio 
laiško įteikimo akimirkos tu privalai duoti atsaką ne kaip nors 
kitaip, o tik sudaužydamas savo stabus ir pripažindamas vienin- 
teliu visažinį karalių, tamsos ir šviesos kūrėją, sukūrusį viską, 
kas tik yra, ir kuriam paklūsta viskas. Jei neįvykdysi, ką aš tau 
įsakau, pasistengsiu, kad ši diena tau būtų pati nelaimingiau- 
sia. Ramybė tiems, kas eina tiesos keliu ir saugosi netikusių 
darbų, kas paklūsta aukščiausiajam valdovui, ponui paskutiniosios 
ir pirmosios gyvasties, kuris sako daiktui „Būk!“ — ir jis atsi- 
randa“. 

Karalius Džamakas perskaitė šį laišką, ir jo veidas net pa- 
gelto, jo akys pamėlynavo. Jis ėmė šaukti pasiuntiniui: 

— Eik pas savo poną ir pasakyk jam: „Rytoj paryčiu bus mū- 
šis ir pjautynės, tada taps aišku, kas yra narsus karžygys!“ 

Pasiuntinys grįžo pas Garibą ir viską persakė. Garibas įsa- 
kė savo žmonėms ruoštis mūšiui, o Džamakas liepė pastatyti savo 
palapines priešais Garibą. Kariai siūbtelėjo tarsi jūra iš krantų, 


“ Babilis — nedidelis miestelis Mesopotamijoje, netoli 
senojo Babilono griuvėsių. 

kiaurą naktį kunkuliavo, o išaušus rytui abi kariuomenės raitos 
išsirikiavo eilėmis ir ėmė mušti litaurus. Netrukus buvo para- 
ginti karštakraujai žirgai, ir užtvino jais žemės ir dykumos. 

Į priekį išsiveržė karžygiai. Pirmasis, išėjęs į kovos lauką, 
buvo Sadanas, kalnų gulis. Jis laikė ant peties didžiulį medį ir 
šaukė: 

— Aš gulis Sadanas! Ar atsiras man priešininkas? Ar atsiras 
priešininkas? Tik tenedrįsta stoti tinginys ir bejėgis. 

O savo sūnums Sadanas šaukė: 

— Vargas jums, neškite šen malkas ir ugnį, aš alkanas! 

Sūnūs šūktelėjo savo vergams, tie pririnko malkų ir vidur 
lauko užkūrė ugnį. O į Sadano šauksmą atsiliepė žmogus iš ne- 
tikėlių, iš nuodėmingųjų amalekitų. Ant peties jis turėjo vėzdą, 
primenantį laivo stiebą, ir puolė Sadaną šaukdamas: 

— Vargas tau, o Sadanai! 

Išgirdęs šiuos žodžius, Sadanas pyktelėjo ir užsimojo vėzdu 
taip, kad šis net sušvilpė ore. Jis kirto amalekitui, bet tas atrėmė 
jo smūgį savo vėzdu, ir medis visu svoriu kartu su vėzdu už- 
griuvo amalekitą, perskėlė jam galvą, ir vargšas krito tarsi aukšta 
palmė. Sadanas sušuko: 

— Tempkite šį riebuilį ir greičiau kepkite! 

Vergai paskubomis nudyrė amalekitui odą ir pakepė jį. Tada 
padavė guliui Sadanui, šis kaipmat jį sušveitė ir apčiulpė kau- 
liukus. 

Pamačius, ką Sadanas padarė jų draugui, netikėliams net 
plaukai pasišiaušė, o jų veidų spalva persimainė. „Kuris tik eis 
kovoti su juo, — sakė jie, — tą jis suris ir apčiulps kaulelius, atims 
žemiškąjį gyvenimą“. 

Išsigandę gulio ir jo sūnų, jie nebestojo į mūšį, o apsisukę 
ėmė bėgti atgal į savo miestą. 

— Vykitės bėglius! — šūktelėjo Garibas saviesiems. 

Persai ir arabai puolė Babilio karaliaus žmones, apipylė juos 
kardų kirčiais ir iškapojo dvidešimt tūkstančių ar net daugiau. 
Bėgliai susigrūdo tarpuvartėje. Jie buvo netekę daugelio savų- 
jų, be to, niekaip negalėjo užsidaryti vartų, ir persai čia juos 
pavijo. Pastvėręs vieno užmuštųjų vėzdą, Sadanas pamojavo juo 
prieš Žmones ir įsiveržė į aikštę. Tada puolė prie karaliaus Dža- 

mako rūmų, stojo prieš jį akis į akį ir kirto vėzdu. Karalius be 
žado susmuko žemėn. 

Tada Sadanas puolė tuos, kurie buvo rūmuose, ir ėmė vi- 
sus traiškyti. Gyventojai neištvėrę ėmė šaukti: „Pasigailėk! Pa- 
sigailėk!..“ 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt septintoji naktis 


Kai atėjo šeši šimtai trisdešimt septintoji naktis, Šachrazada 
tęsė: 

Pasakojama, o laimingasai karaliau, kad Sadanas, įsiveržęs 
į karaliaus rūmus, ėmė visus iš eilės žudyti, kol žmonės ėmė 
šaukti: „Pasigailėk! Pasigailėk!“ 

— Suriškite savo karalių, — paliepė jiems Sadanas. 

Jie surišo karalių ir pakėlė ant rankų. Taip ir nusivarė Sa- 
danas visus tarsi avių bandą ir atvedė pas Garibą. Tuo metu 
didžioji dalis miesto gyventojų jau buvo žuvę nuo Garibo ka- 
rių kardų. 

Atsigavęs karalius Džamakas pasijuto esąs surištas ir išgir- 
do gulį sakant: 

— Šis karalius bus man vakarienei! 

Išgirdęs tai Džamakas kreipėsi į Garibą: 

— Aš tavo valioj, apgink mane! 

— Priimk islamą, ir būsi išgelbėtas nuo gulio ir nuo bega- 
linio kankinimo ugnimi, — pasiūlė Garibas. Ir Džamakas priėmė 
islamą širdimi ir balsu. 

Tada Garibas liepė atrišti jam pančius, ir netrukus Džamakas 
jau siūlė islamą savo žmonėms. Visi tapo musulmonais ir atsi- 
stojo pagerbti Garibo. 

Džamakas grįžo į savo miestą, paruošė valgius ir gėrimus. 
Visi praleido naktį greta Babilio, o kai išaušo rytas, Garibas liepė 
kilti į kelią. Visi jojo, kol pasiekė Mejafarikiną“. Čia pamatė, 
kad miestas tuščias: pasirodo, gyventojai išgirdę, kas dėjosi Ba- 
bilio mieste, paliko savo žemes ir pasitraukė į Kufos miestą ir 


“ Mejafarikinas — miestas aukštutinėje Mesopotami- 
joje, įsikūręs piečiau Tigro ištakų. 

papasakojo Adžibui, kas atsitiko. Adžibui viskas viduje net užvirė, 
jis surinko savo karžygius, pranešė jiems apie Garibo atvyki- 
mą ir liepė ruoštis mūšiui su savo broliu. Jis suskaičiavo savo 
žmones — jų buvo trisdešimt tūkstančių raitelių ir dešimt tūks- 
tančių pėsčiųjų. Tada jis pareikalavo, kad susirinktų pas jį pen- 
kiasdešimt tūkstančių žmonių, raitų ir pėsčių. Pats Adžibas sėdo 
raitas ir vedinas didžiule, plačiai nusidriekusia kariuomene jojo 
penkias dienas. Savo brolio kariuomenę rado apsistojusią prie 
Mosulo ir pastatė savo palapines priešais jį. 

Garibas vėl parašė laišką ir paklausė saviškių: 

— Kas iš jūsų perduos laišką Adžibui? 

Pašoko Sahimas ir tarė: 

— O laiko karaliau, aš eisiu su tuo laišku ir parnešiu tau at- 
sakymą. 

Garibas padavė jam laišką, ir Sahimas išėjo pas Adžibą. 
Adžibui buvo pranešta apie jį, ir tas liepė atvesti pasiuntinį. Sa- 
himui atėjus, Adžibas paklausė: 

— Kas tave atsiuntė? 

— Aš atėjau nuo persų ir arabų karaliaus, Kisros** žento že- 
mės valdovo. Jis siunčia tau laišką. Atsakyk į jį. 

— Duok tą laišką! — tarė Adžibas. 

Sahimas padavė laišką, Adžibas atplėšė jį ir perskaitė. Jame 
buvo parašyta: „Vardan Alacho, maloningojo ir kilniaširdžio! Ra- 
mybė Alacho draugui Ibrahimui! Laiško įteikimo akimirką pa- 
skelbk vieninteliu karalių — geradarį, priežasčių priežastį, vari- 
nėjančią debesis, ir atsisakyk stabų garbinimo. Jei tu atsiduosi 
islamui, tai būsi mano brolis ir mūsų valdovas, ir aš atleisiu tau, 
kad tu nužudei mano tėvą ir motiną, ir nebekaltinsiu tavęs dėl 
to, ką tu padarei. O jei tu nepadarysi to, ką liepiu, perpjausiu 
tau gerklę, nuniokosiu tavo šalį, ir netruks ateiti tavo mirtis. Aš 
daviau tau patarimą, ir tebus ramybė tiems, kas eina tiesos keliu 
ir paklūsta aukščiausiajam karaliui“. 

Adžibas perskaitė šį laišką ir suprato, kas jam gresia. Jo akys 
iššoko ant kaktos, jis net sugriežė dantimis iš pykčio ir sudraskęs 
laišką numetė jį. 

“ Kisra (iškreiptas Chosrovas) — dviejų persų karalių 


(iš Sasanidų dinastijos) arabiška vardo forma. Ji tapo 
bendrine, reiškiančia „karalius“. 

Sahimui tas nepatiko ir jis šūktelėjo: 

— Tenudžiovins Alachas tau ranką už tai, ką tu padarei! 

Adžibas sušuko sargybai: 

— Čiupkite jį, tą šunį, ir užkapokite kardais! 

Jo žmonės puolė Sahimą, tačiau šis išsitraukė kardą, ėmė 
gintis ir užmušė daugiau kaip penkiasdešimt karių. Nenustoda- 
mas mojuoti kardu ėjo, kol pasiekė savo stovyklą ir sugrįžo pas 
Garibą. O šis paklausė: 

— Kas tau, Sahimai? 

Sahimas papasakojo jam, kas atsitiko, ir Garibas ištarė: 

— Alachas didis! 

Jis buvo kupinas pykčio ir ėmė mušti karo būgną. 

Sėdo raiti karžygiai, išsirikiavo didvyriai, susirinko narsuo- 
liai, ir ėmė suktis žemė po žirgų kojomis. Vyrai įsivilko į ge- 
ležį, į nariuotus šarvus, apsijuosė kardais, pasikabino ilgas ie- 
tis. Ir Adžibas su savaisiais sėdo ant žirgų, ir puolė tauta tautą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai trisdešimt aštuntoji naktis 


Kai atėjo šeši šimtai trisdešimt aštuntoji naktis, Šachrazada 
tęsė: 

Pasakojama, o laimingasai karaliau, kad kai Garibas su savo 
žmonėmis sėdo ant žirgų, tą patį padarė ir Adžibas. Ir stojo į 
mūšį tauta prieš tautą, ir prasidėjo didysis karo teismas, ir niekas 
nebuvo pamirštas šiame teisme. O teisėjas užčiaupė savo burną 
ir neištarė nė žodžio, tik pasipylė kraujas, tekėjo jis upeliais, iš- 
rašydamas ant žemės vingriausius raštus. Pražilo žmonės, o kova 
vis stiprėjo ir vis pikčiau virė. Slidinėjo, pynėsi kojos, tvirtas buvo 
drąsuolis, besiveržiantis į mūšį, ir apsisukęs puldavo bėgti bailys. 

Kariai grūmėsi mūšyje, kol diena ėmė slinkti vakarop. Nu- 
sileido nakties tamsa, ir tada sugaudė litaurai, skelbdami mū- 
šio pabaigą. Kariai persiskyrė, abi kariuomenės grįžo į savo pa- 
lapines ir pernakvojo ten naktį. 

O rytą vėl sugaudė litaurai, skelbdami naują kovą ir kirs- 
tynes. Vilkosi kariai kovos drabužius, juosėsi puikius kardus, ri- 
šosi ietis, dėjosi lygias beplunksnes strėles ir drąsinosi šūksniais: 
„Šiandien nesitrauksime!“ 

Ir išsirikiavo kariai tarsi patvinusi jūra, ir pirmasis, pradė- 
jęs mūšį, buvo Sahimas. Jis paragino savo žirgą ir nuskriejo tarp 
eilių žaisdamas ietimis ir kardais ir rodydamas visokiausius kovos 
būdus, kol neteko žado visi, kas tik ką nors suvokė. Jis šaukė: 

— Ar atsiras man priešininkas? Ar atsiras priešininkas? Te- 
nesiartina prie manęs tinginys ar ištižėlis! 

Ir išjojo į priekį raitelis iš netikėlių. Sahimas neleido jam net 
užsimoti, dūrė ietimi ir nuvertė nuo žirgo. Tada išjojo ant- 
ras — ir tą užmušė, išjojo trečias — ir tą nudūrė, išjojo ketvir- 
tas — ir tą nužudė. Taip jis nugalėjo visus, kas išjodavo prie- 
šais jį, ir tai truko iki vidurdienio. Kai negyvi gulėjo jau du šim- 
tai galiūnų, Adžibas šūktelėjo savo žmonėms ir liepė jiems pulti. 
Puolė karžygys karžygį, ir užvirė baisi kova. Skambėjo nušveisti 
kardai, žmogus puolė žmogų, liejosi kraujas, o kaukolės virto 
Žirgų pasagomis. 

iaurus mūšis tęsėsi, kol diena ėmė slinkti vakarop. Atėjo 
naktis, viską apgaubė tamsa, ir kariūnai išsiskirstė po savo pa- 
lapines. Permiegojusios naktį, rytą abi kariuomenės sėdo raitos 
ir vėl ėmė mosuoti kardais. Musulmonai laukė, kad Garibas, 
kaip paprastai, išjos su vėliavomis, tačiau jis nepasirodė. Sahimo 
vergas nuėjo prie jo brolio palapinės, bet jo ten nerado. Paklausė 
tarnus, klojančius jam patalą, tačiau šie nieko nežinojo apie savo 
poną. 

Sahimas labai susigraužė ir išėjęs pranešė viską kariams. Ka- 
riai atsisakė kovoti sakydami: 

— Jei Garibas dingo, jo priešai mus pražudys! 

O Garibas dingo dėl vienos paslaptingos priežasties, ir apie 
tai papasakosime iš eilės. O buvo štai kaip. 

Adžibas, grižęs po kovos su savo broliu Garibu, pasikvie- 
tė vieną iš savo pagalbininkų, kurį vadino Sajaru, ir tarė jam: 

— O Sajarai, aš tausojau tave tokiai dienai kaip ši. Įsakau 
tau eiti į Garibo stovyklą, nusigauti iki karaliaus palapinės ir at- 
vesti man Garibą. Parodyk savo vikrumą. 

— Klausau ir vykdau! — atsakė Sajaras. 

Jis nuėjo į priešo stovyklą ir prasigavo į Garibo palapinę. 
Sutemo naktis, ir visi žmonės nuėjo gulti, o Sajaras ištvermin- 
gai stovėjo patarnautojo vietoje. Garibas užsimanė gerti ir 
paprašė Sajarą vandens. Tas padavė jam ąsotį su vandeniu, prieš 

tai įmaišęs ten bandžo. Nebaigė Garibas net kaip reikiant at- 
sigerti, o jau jo galva gulėjo ten, kur ir kojos. Sajaras susupo 
jį į savo apsiaustą ir išsinešė. Nunešęs tiesiai į Adžibo palapi- 
nę, Sajaras stojo priešais Adžibą ir numetė jam po kojų Ga- 
ribą. 

— Kas tai, Sajarai? — paklausė Adžibas. 

— Tavo brolis Garibas, — atsakė Sajaras. 

— Telaimina tave stabai! Atrišk ir atgaivink jį! — sušuko nu- 
džiugęs Adžibas. 

Sajaras davė pauostyti Garibui acto, ir šis atsigavo. Atsimer- 
kęs pamatė, kad jis surištas ir ne savo palapinėje. 

— Nėra jėgos ir galybės, didesnės už Alacho, didžiojo ir aukš- 
čiausiojo! — pratarė Garibas. 

— Tu keli prieš mane kardą, — užriko brolis, — o šunie, tu 
trokšti mano mirties ir nori keršyti už savo tėvą ir motiną! Šian- 
dien aš suvesiu jus draugėn ir išvaduosiu pasaulį nuo tavęs! 

— O negarbingas šunie, — sušuko Garibas, — tu pamatysi, 
prieš ką atsisuks nedorybės ir ką nugalės tikrasis valdovas, kuris 
žino viską, kas tūno slapčiausiame širdies kamputyje, paliks jis 
tave kankintis ir gailėtis! Pasigailėk savo sielos ir tark kartu su 
manimi: „Nėra kito dievo, tik Alachas, o Ibrahimas — Alacho 
draugas!“ 

Adžibas po šių Garibo žodžių ėmė šnarpšti ir kriokti, keikti 
savo akmeninį dievą ir paliepė atvesti budelį su kraujo kili- 
mėliu“. 

Tačiau pakilo vienas iš Adžibo vizirių, pabučiavo žemę (o 
jis buvo slapta musulmonas, tik niekuo neišsidavė, vaidino ne- 
tikėlį) ir tarė: 

— O laiko karaliau! Neskubėk, kol nepaaiškės, kas nugalė- 
jo mūšyje. Jei mes laimėsime, tai galėsime ir užmušti, o jei mus 
nugalės, tai turėdami jį gyvą turėsime savo rankose ir jėgą. 

— Viziris teisus, — pritarė emyrai... 

Tuo tarpu išaušo rytas, ir Šachrazada nutraukė pasakojimą. 


“ Kraujo kilimėlis — kilimėlis, ant kurio būdavo 
statomas pasmerktasis prieš bausmę ir į 
kurį susigerdavo jo kraujas. 

Šeši šimtai trisdešimt devintoji naktis 


Kai atėjo šeši šimtai trisdešimt devintoji naktis, Šachrazada 
tęsė: 

Pasakojama, o laimingasai karaliau, kad Adžibui užsimanius 
užmušti Garibą atsistojo viziris ir pasakė: 

— Neskubėk! Mes visada spėsime jį užmušti! 

Tada Adžibas liepė sukaustyti savo brolį grandinėmis, su- 
raišioti pančiais ir paliko savo palapinėje, prisakęs jį saugoti tūks- 
tančiui galingų vyrų. 

O Garibo žmonės visur ieškojo savo karaliaus, bet nerado. 
Išaušus dienai jie atrodė tarsi avių banda be piemens. Tada gu- 
lis Sadanas ėmė šaukti: 

— O žmonės, vilkitės kovos drabužius ir pasitikėkite mūsų 
valdovu, kuris nukreips nuo jūsų priešą! 

Arabai ir persai pakluso, įsinėrė į geležį ir apsivilkę gran- 
džiuotais šarvais sėdo raiti. Genčių vadai ir vėliavnešiai išjojo 
priekin. Tada priešais visus pasirodė Sadanas, kalnų gulis. Ant 
pečių jis nešėsi dvidešimt ritlių sveriantį vėzdą ir ėmė staipy- 
tis ir skėryčiotis šūkaudamas: 

— O stabų vergai, ženkite šiandien į priekį! Šiandien dvikovos 
diena. Kas mane pažįsta, tam gana mano pykčio, o kas nepa- 
žįsta, tam leisiu pajusti, kas aš esu. Aš — Sadanas, karaliaus Ga- 
ribo draugas. Ar atsiras man priešininkas? Ar yra priešininkas? 
Teneišeina prieš mane bailys ar ištižėlis! 

Ir išjojo į priekį netikėlių karžygys, panašus į liepsnojantį deg- 
lą, ir puolė Sadaną. Sadanas kirto jam vėzdu, sulaužė šonkaulius, 
ir vargšelis krito žemėn nekvėpuodamas. Sadanas ėmė šaukti sa- 
vo sūnums ir belaisviams: 

— Kurkite ugnį ir kepkite kiekvieną netikėlį. Paruoškite jį ir 
duokite gerai pačirškėti ant ugnies. Po to atneškite man, aš pa- 
pietausiu! 

Vergai padarė taip, kaip jis liepė. Sukūrę vidury kovos lauko 
ugnį, įmetė ten karžygį, o kai jis buvo jau apkepęs, padavė Sa- 
danui. Šis sudraskė jo mėsą dantimis ir apčiulpė kaulus. 

Pamatę, ką kalnų gulis Sadanas padarė, netikėliai labai iš- 
sigando, o Adžibas ėmė šaukti saviškiams: 

— Vargas jums! Pulkite šį gulį, muškite jį ir kirskite kardais! 

Sadaną puolė dvidešimt tūkstančių žmonių, apsupo jį ir ėmė 
mėtyti į jį trumpakotes ietis ir strėles. Greit jis jau turėjo dvi- 
dešimt keturias žaizdas, iš kurių žemėn tekėjo kraujas. Jis liko 
vienas. Tada musulmonų karžygiai puolė netikėlius, prašydami 
pagalbos pasaulių valdovą, kovojo ir mušėsi, kol baigėsi diena. 
Tada kovotojai išsiskirstė. 

Sadanas pateko į nelaisvę. Jis buvo tarsi apgirtęs, nes ne- 
teko daug kraujo. Jį stipriai surišo ir nuvedė ten, kur buvo Ga- 
ribas. Šis pamatęs suimtą Sadaną suriko: 

— Nėra jėgos ir galybės, didesnės už Alacho, didžiojo ir aukš- 
čiausiojo! O Sadanai, ką visa tai reiškia? 

— O valdove, — atsakė Sadanas, — Alachas — garbė jam ir 
didybė! — lėmė sunkumus ir palengvėjimą, ir neišvengiamai vie- 
ną ir kitą! 

— Tu teisus, o Sadanai, — pritarė Garibas. 

Adžibas tą naktį buvo linksmas ir kalbėjo savo žmonėms: 

— Sėskite rytoj ant žirgų ir pulkite musulmonų kariuomenę, 
kad jų neliktų nė pėdsako. 

— Klausome ir vykdome! — atsakė jo žmonės. 

O musulmonai tą naktį kentėjo sumušti ir verkė savo kara- 
liaus ir Sadano. Sahimas ramino juos: 

— O žmonės, nenusiminkite, didžiojo Alacho pagalba jau arti! 

Sahimas sulaukė vidurnakčio ir išėjo į Adžibo stovyklą. Jis 
sėlino tarp palapinių tol, kol pamatė Adžibą, didingai sėdintį 
savo soste ir apsuptą didikų. 

Sahimas buvo apsirengęs tarsi patarnautojas. Priėjęs prie už- 
degtų žvakių, jis nuėmė nuodegas ir slapčia užbėrė ant jų la- 
kiojo bandžo. Paskui išėjo iš palapinės ir šiek tiek palaukė. Ban- 
džo dūmai pasklido, pasiekė Adžibą ir jo didikus ir visi nuvirto 
žemėn tarsi negyvi. 

Sahimas nuėjo prie palapinės — kalėjimo — ir pamatė ten 
Garibą ir Sadaną. O šalia palapinės snūduriavo tūkstantis sar- 
gybinių. 

— Vargas jums, nemiegokite! — suriko Sahimas. — Saugo- 
kite tą, kuris jus nuskriaudė, uždekite deglus! 

Sahimas paėmė deglą, įkūrė jį nuo medgalio, pabarstė ban- 
džu ir pakėlęs aukštyn apėjo su juo apie palapinę. Nuo ban- 
džo pasklidęs dūmas lindo visiems į šnerves ir migdė. O Sa- 

himas al Lailis turėjo kempinę, suvilgytą actu. Jis tol kaišiojo 
ją uostyti belaisviams, kol šie atsipeikėjo. Tada jis juos atrišo 
ir nuėmė grandines, belaisviai džiaugėsi jį matydami ir laimi- 
no jį. Paskui jie susirinko sargų ginklus ir išėjo. 

— Eikite į savo stovyklą! — paliepė Sahimas, o pats sugrį- 
žo į Adžibo palapinę. Susupo Adžibą į savo apsiaustą ir išsi- 
nešė. Jis gabeno jį į musulmonų stovyklą, o kilniaširdis valdovas 
globojo jį visą kelią iki pat Garibo palapinės. Ten Sahimas pra- 
skleidė savo apsiaustą, ir Garibas pamatė surištą savo brolį Adži- 
bą. Garibas buvo patenkintas. 

— Alachas didis, jis padeda ir palaiko, — ištarė jis. 

Palinkėjęs Sahimui gerovės, jis paprašė atgaivinti Adžibą. Sa- 
himas priėjo prie Adžibo ir davė jam pauostyti acto su smil- 
kalais. Adžibas atsipeikėjo nuo apkvaitimo, atsimerkė ir pamatė, 
kad yra surištas ir sukaustytas. Tada nudūrė akis žemėn... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimtoji naktis 


Kai atėjo šeši šimtai keturiasdešimtoji naktis, Šachrazada tęsė: 

Pasakojama, o laimingasai karaliau, kad kai Sahimas apkvai- 
tino Adžibą ir pagrobęs atnešė jį savo broliui Garibui, šis lie- 
pė jį atgaivinti. Atsigavęs Adžibas suprato esąs nelaisvėje ir su- 
rištas, nuleido galvą, o Garibas tarė: 

— O prakeiktasis, pakelk galvą! 

Adžibas pakėlė galvą ir pamatė aplink persus ir arabus. Jo 
brolis išdidžiai sėdėjo soste, o tai rodė jo valdžią. Adžibas ty- 
lėjo, nepratarė nė žodžio. Tada Garibas paliepė: 

— Nurenkite šį šunį! 

Jį nurengė ir tol plakė rimbais, kol nusilpo jo kūnas ir nutilo 
balsas, o Garibas paliko šimtą raitelių jį saugoti. 

Kai Garibas baigė kankinti savo brolį, netikėlių stovykloje 
pasigirdo šūksmai: 

— Nėra kito dievo, tik Alachas! 

— Alachas didis! 

O taip atsitiko štai dėl ko. 

Karalius ad Damigas, Garibo dėdė, Garibui išvykus iš al 
Džezyros, savo mieste per dešimt dienų surinko dvidešimt tūks- 

tančių raitelių ir nusivijo Garibą. Netrukus jis atsidūrė netoli mū- 
šio vietos ir pasiuntė savo greitąjį pasiuntinį sužinoti naujienų. 
Tas negrįžo visą dieną, o parjojęs papasakojo, kas ištiko Garibą 
ir jo brolį. Ad Damigas palaukė, kol sutemo naktis, o tada su- 
šuko netikėlių kariuomenei: 

— Alachas didis! 

Jo žmonės paleido į darbą aštrius kardus, Garibas išgirdo 
triukšmą ir paprašė savo brolį Sahimą al Lailį sužinoti, kas de- 
dasi priešo kariuomenėje ir kodėl šaukiama „Alachas didis!“ Sa- 
himas prisiartino prie kautynių vietos ir paklausė tarnų, kas čia 
dedasi. Šie atsakė, kad su dvidešimčia tūkstančių raitelių atvyko 
ad Damigas, Garibo dėdė. Jis prisiekė: „Prisiekiu Ibrahimu, Ala- 
cho draugu, aš nepaliksiu savo brolio sūnaus ir pasielgsiu taip, 
kaip elgiasi garbingi žmonės. Aš išvaikysiu šimtus netikėlių ir 
padarysiu malonumą visagaliui valdovui“. Ir nakties tamsoje su 
savo žmonėmis puolė netikėlius. 

Sahimas grįžo pas savo brolį Garibą ir papasakojo, ką te- 
nai veikia jo dėdė. Garibas sušuko saviškiams: 

— Stverkite ginklus, sėskite ant žirgų ir lėkite į pagalbą mano 
dėdei. 

Kariai šoko ant žirgų ir puolė nedorėlius kardais. Nespėjo 
dar išaušti rytas, o jie jau buvo apie penkiasdešimt tūkstančių 
priešo karių išmušę ir apie trisdešimt tūkstančių paėmę į nelaisvę. 
O likusieji išsibėgiojo kairėn ir dešinėn. 

Musulmonai, palaikyti Alacho, pergalingai sugrįžo, ir Garibas, 
sėdęs ant žirgo, sutiko savo dėdę ad Damigą, palinkėjo jam ra- 
mybės ir padėkojo už tai, ką jis padarė. 

— Kaip čia sužinojus, — tarė ad Damigas, — ar žuvo tas šuva 
per susirėmimą"? 

— Nusiramink, dėde, atvėsink akis! — tarė Garibas. — Žinok, 
jis čia, pas mane, guli surištas. 

Ad Damigas labai apsidžiaugė, abu karaliai linksmi parjo- 
jo į stovyklą, nulipo žemėn ir įėjo į palapinę. O ten nerado Adži- 
bo! Garibas ėmė šaukti ir pykti: 

— O sūnau Ibrahimo, Alacho draugo, ramybė jums! Tai bent 
dienelė, baisi diena! 

O tarnams užriko: 

— Vargas jums! Kur mano skriaudėjas? 


103 


640 naktis 


— Kai tu išvykai, ir mes jojome kartu, nes tu mums nelie- 
pei jo įkalinti, — atsakė tarnai. 

— Nėra jėgos ir galybės, didesnės už Alacho, — suaimana- 
vo Garibas. 

O jo dėdė ramino jį: 

— Neskubėk ir nesirūpink! Kurgi jis pasidės, jei mes jį per- 
sekiojame. 

O dėl Adžibo pabėgimo buvo kaltas jo tarnas Sajaras, kuris 
slėpėsi stovykloje. Jis negalėjo patikėti, kad Garibas išjojo, nieko 
nepalikęs palapinėje saugoti belaisvių. Truputį luktelėjęs jis už- 
sivertė Adžibą ant nugaros ir išnešė į lauką, o Adžibas dar buvo 
neatsigavęs nuo plakimo. Sajaras ėjo kiek tik pajėgdamas kiaurą 
naktį, o rytą sustojo prie upelio po obelimi. Paguldęs Adžibą 
ant Žemės, nuprausė jam veidą, Adžibas atsimerkė ir pamatęs 
Sajarą tarė: 

— O Sajarai, nuvežk mane į Kufą. Aš sustiprėsiu, surinksiu 
karžygius, karius ir galiūnus ir sutriuškinsiu savo priešą. Be to, 
Sajarai, žinok, kad aš esu alkanas. 

Sajaras nuėjo į brūzgynus, sugavo stručio jauniklį ir atnešė 
savo ponui. Jis papjovė paukštį, sukapojo, pririnko žagarų, skil- 
tuvu įskėlė ugnį ir iškepė paukštį. Pamaitino juo Adžibą, pagirdė 
vandeniu iš upelio, ir Adžibo siela atsigavo. Tada Sajaras su- 
rado kažkokių klajoklių stovyklą, pavogė ten arklį, atvedė jį Adži- 
bui, užsodino jį ir patraukė į Kufos miestą. 

Jie jojo kelias dienas. Kai atsidūrė jau netoliese, juos pa- 
sitiko vietininkas ir palinkėjo karaliui Adžibui ramybės. Jis ma- 
tė, kad karalius dar silpnas po to, ką jam teko patirti. Įžengęs 
į miestą, karalius pasikvietė gydytojus, ir kai šie atvyko, 
įsakė: 

— Išgydykite mane greičiau nei per dešimtį dienų! 

— Klausome ir vykdome! — atsakė gydytojai. 

Jie ėmė slaugyti Adžibą, šis pasveiko ir pasitaisė, o tada liepė 
savo viziriui parašyti laiškus visiems vietininkams, ir viziris parašė 
dvidešimt vieną laišką. Visus laiškus išsiuntė, ir vietininkai su- 
rinkę kariuomenę išskubėjo į Kufą... 

Tuo tarpu išaušo rytas, ir Šachrazada nutraukė pasako- 
jimą. 

Šeši šimtai keturiasdešimt pirmoji 
naktis 


Kai atėjo šeši šimtai keturiasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad Adžibas pasiuntė laiš- 
kus, kuriuose liepė surinkti kariuomenę, ir kariuomenė patraukė 
į Kufą. Garibas nusiminė sužinojęs, kad Adžibas pabėgo, ir pa- 
siuntė jo vytis tūkstantį didžiavyrių, paskleidęs juos visais keliais. 
Tie jodinėjo dieną naktį ir neaptiko jokių Adžibo pėdsakų, tada 
grįžo pas Garibą ir viską papasakojo. Garibas norėjo pasikal- 
bėti su savo broliu Sahimu, bet jo taip pat niekur nebuvo. Ga- 
ribas jau ėmė baimintis likimo pinklių ir didžiai graužėsi, bet 
staiga įžengė pats Sahimas ir pabučiavo žemę. Garibas pašoko: 

— Kur tu buvai, o Sahimai? 

— O karaliau, — atsakė Sahimas, — aš nuvykau į Kufą ir pa- 
mačiau, kad šuva Adžibas grįžo į savo valdas ir pasikvietė gy- 
dytojus. Tie gydė, jis pasveiko ir parašė laiškus savo vietinin- 
kams, kurie surinko ir atvedė jam kariuomenę. 

Garibas paliepė savo kariams kilti į žygį. Jie pasiėmė pala- 
pines ir patraukė į Kufą. Priartėję pamatė aplink miestą kariuo- 
menę nelyg patvinusią jūrą, kurios nei galo, nei krašto nema- 
tyti. Garibas sustatė savo karius prieš šią kariuomenę. Jie 
pasistatė palapines ir iškėlė vėliavas. Tuo tarpu jau buvo su- 
temę, tad uždegė ugnis, ir kariuomenės stebėjo viena kitą iki 
pat ryto. Rytą karalius Garibas atsikėlė, atliko apsiplovimą ir 
sukalbėjo maldą dviem rakatais, kaip liepia Ibrahimo, Alacho 
draugo, — ramybė jiems abiems! — tikėjimas. Sugaudė būgnai, 
suplazdėjo vėliavos, kariai užsidėjo šarvus ir sėdo ant žirgų — 
stojo mūšin. 

Kovos vartus pirmasis atkėlė karalius ad Damigas, karaliaus 
Garibo dėdė. Jis nuginė savo žirgą palei karių eiles ir buvo ma- 
tomas abiem kariuomenėms. Jis žaidė ietimis ir kardais, erzi- 
no karžygius ir stebino karius. 

— Ar atsiras man priešininkas? Tenesiartina tinginys ir išti- 
žėlis! Aš — karalius ad Damigas, karaliaus Kandemyro brolis! 

Ir išjojo priešais jį galiūnas iš netikėlių karžygių, panašus į 
liepsnojantį deglą, ir nieko nesakęs puolė ad Damigą. Ad Da- 

migas pasitiko jį ieties dūriu į krūtinę, ir jos smaigalys išlindo 
per pečius. Ir Alachas paskubėjo pasiųsti jo sielą į ugnį — bjauri 
tai vieta! Išjojo prieš ad Damigą antrasis — ir ad Damigas jį už- 
mušė. Išjojo trečias — ir tą nugalavo. Taip jis įveikė septynias- 
dešimt šešis karžygius. 

Daugiau niekas nebenorėjo su juo kautis, ir nedorėlis Adži- 
bas suriko savo kariams: 

— Vargas jums, o žmonės! Jei eisite prieš jį vienas po ki- 
to, jis nepaliks gyvo nė vieno iš jūsų nei stovinčio, nei sėdin- 
čio. Pulkite jį vieningomis gretomis, išvaduokite žemę nuo mūsų 
priešų, sumeskite jų galvas po arklių kanopomis! 

Supleveno, suplazdėjo vėliavos, susimaišė minios, ir pasipylė 
žemėn kraujas, prasidėjo karo teismas, ir neliko nuošaly nė vie- 
nas. Stiprus buvo kovoje garbingas ir tvirtas, o nedorėlis apsi- 
sukęs bėgo netikėdamas, kad baigsis kada nors ši diena ir at- 
eis tamsi naktis. Mūšis ir kirstynės tęsėsi, kol diena pasuko 
vakarop ir ant kovos lauko nusileido tamsa. Tada netikėliai pra- 
dėjo mušti kautynių pabaigos būgnus, bet Garibas nesutiko baigti 
kovos, priešingai, jis puolė daugiadievius, o paskui jį — visi tik- 
ratikiai viendieviai. Kiek jie nuritino galvų, kiek sutrupino rankų 
ir šonkaulių, kiek sukapojo kelių ir gyslų, kiek pražudė vyrų ir 
jaunuolių! Rytas dar neišaušo, o netikėliai ėmė trauktis ir bėgti. 
Kai nušvito žėrinti aušra, musulmonai jau persekiojo juos bė- 
gančius ir daugiau kaip dvidešimt tūkstančių jų paėmė į nelaisvę, 
parsivedė visus surištus. O Garibas įsitaisė ties Kufos vartais ir 
liepė šaukliui skelbti visame mieste, jog bus pasigailėta tų, kurie 
nustos garbinę stabus ir pripažins vieninteliu visažinį valdovą, 
sukūrusį žmones, tamsą ir šviesą. Ir ėmė šauklys visose aikštėse 
skelbti, kaip liepė Garibas, apie pasigailėjimą, ir priėmė islamą 
visi, kas ten buvo, dideli ir maži. Jie visi susirinko prieš kara- 
lių Garibą ir dar kartą garsiai atsidavė Alachui. Garibas didžiai 
apsidžiaugė, laisvai atsikvėpė ir atlėgo jo krūtinė. Jis pasiteiravo 
apie Mirdasą ir jo dukterį Mahdiją, ir jam atsakė, kad šio ka- 
raliaus stovykla įsikūrusi už Raudonojo kalno. Garibas pasikvietė 
savo brolį Sahimą ir tarė: 

— Išsiaiškink, kaip ten yra su tėvu. 

Sahimas sėdo ant žirgo, pasikabino pilką ietį ir nedelsdamas 
nujojo link Raudonojo kalno. Jis visur ieškojo, bet neaptiko nė 

žinelės apie Mirdasą, nė pėdsako jo žmonių, tik pamatė klajoklių 
arabų šeichą, seną ir palinkusį nuo metų naštos. Sahimas pa- 
klausė jo, kur dingo tie žmonės, kur jie iškeliavo, ir šeichas at- 
sakė: 

— O vaike mano, Mirdasas išgirdęs, kad Garibas įkūrė sto- 
vyklą prie Kufos, labai išsigando, pasiėmė savo dukterį, savo 
žmonas ir visas belaisves bei vergus ir pasitraukė į stepes bei 
dykumas. 

Išklausęs šeichą Sahimas grįžo pas Garibą ir viską jam pa- 
pasakojo. Garibas labai nuliūdo. Jis sėdo į savo tėvo sostą, atvėrė 
jo lobynus ir išdalijo visiems narsuoliams. Jis liko Kufoje ir visur 
išsiuntinėjo seklius, kad sužinotų, koks Adžibo likimas. Garibas 
liepė sukviesti karalystės didikus, visi buvo jam malonūs — ir 
didikai, ir paprasti žmonės. Garibas apdovanojo didikus puošniais 
drabužiais ir liepė rūpintis savo valdiniais... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt antroji 
naktis 


Kai atėjo šeši šimtai keturiasdešimt antroji naktis, Šachrazada 
tęsė: 

Pasakojama, o laimingasai karaliau, kad Garibas apdovanojo 
Kufos didikus ir liepė jiems rūpintis savo valdiniais. Kartą su 
šimtu raitelių jis išvyko medžioti. Bejodami prijojo slėnį, kuriame 
augo vaismedžiai, tekėjo upeliai, knibždėte knibždėjo paukščių, 
laigė gazelės ir stirnos. Siela veržte veržėsi čionai, svaiginantys 
kvapai žadino geidulius. Medžiotojai praleido slėnyje nuostabią 
dieną ir liko ten nakvoti. Rytą Garibas atliko apsiplovimą, su- 
kalbėjo maldą dviem rakatais ir pašlovino Alachą, padėkojo jam. 
Staiga pasigirdo ir nuvilnijo per slėnį riksmai ir triukšmas. Ga- 
ribas tarė Sahimui: 

— Išsiaiškink, kas ten dedasi! 

Sahimas iš karto nuėjo tenlink ir netrukus pamatė krūvas pa- 
grobto turto, belaisves moteris bei vaikus. Jis paklausė piemenį, 
kas čia atsitiko, ir šis jam atsakė: 

— Tai karaliaus Mirdaso, Kahtano sūnų vado, haremas. Tai 
jo ir jo genties turtas. Vakar al Džamrakanas užmušė ir apiplėšė 

Mirdasą, paėmė jo moteris ir pagrobė visą stovyklos turtą. Toks 
jau al Džamrakano būdas — jis užpuldinėja ir pastoja kelią, tai 
niekam nepaklūstantis plėšikas, su kuriuo nesusitvarko nei kla- 
jokliai, nei karaliai. Jis — šių vietų piktasis. 

Išgirdęs, kad tėvas nužudytas, moterys paimtos į nelaisvę, 
o turtas išgrobstytas, Sahimas tuojau pat grįžo pas brolį Gari- 
bą ir pranešė jam viską. Garibas pliekste užsiplieskė, sukilo jame 
įtūžis, noras nuplauti gėdą ir atkeršyti. Jis leidosi kartu su sa- 
vo žmonėmis, ieškodamas tam tinkamos progos, kol pagaliau 
pamatė priešus. Jis sušuko: 

— Alachas didis, jis nuteis tuos, kurie nusikalsta, išduoda ti- 
kėjimą ir yra negarbingi! 

Vienu ypu jis užmušė dvidešimt vieną karžygį, paskui be- 
baimis sustojo pačioje karščiausioje mūšio lauko vietoje ir šūk- 
telėjo: 

— Kur al Džamrakanas? Tegul jis išeina, aš leisiu jam gurkš- 
telėti iš mirties taurės ir išvaduosiu nuo jo gimtąsias vietas! 

Dar nebaigus Garibui kalbėti, al Džamrakanas išjojo į priekį. 
Jis buvo gyvas siaubas, panašus į kalno luitą, aprengtą plienu. 
Tai buvo labai aukštas amalekitas. Jis puolė Garibą, kaip puola 
plėšikas — netaręs nė žodžio, be pasveikinimo. Garibas pasiti- 
ko jį nelyginant kraujo ištroškęs liūtas. Al Džamrakanas turė- 
jo sunkų vėzdą iš kiniškos geležies — jei būtų sudavęs juo per 
kalną, tai būtų sugriovęs jį. Jis pakėlė ranką ir kirto Garibui per 
galvą, bet Garibas išsisuko nuo smūgio, vėzdas pataikė žemėn 
ir susmigo jon per pusę uolekties. Tada Garibas savuoju vėz- 
du smogė al Džamrakanui per rankos riešą ir sutrupino jam pirš- 
tus. Al Džamrakanas akimirkai išmetė iš rankų vėzdą, o Garibas 
pasilenkė balne, stvėrė jį greičiau, nei žaibas švysteli, ir vožė 
juo Džamrakanui per šonus. Plėšikas išsitiesė ant žemės tarsi 
aukšta palmė. Čia prišoko Sahimas, surišo jam rankas ir surištą 
nutempė. Garibo karžygiai puolė al Džamrakano karius ir iš- 
mušė penkiasdešimt žmonių, o likusieji ėmė bėgti ir bėgo tol, 
kol atsidūrė prie savo stovyklos. Ten pradėjo garsiai šaukti, ir 
visi, kas tik buvo tvirtovėje, sėdo raiti ir puolė jų pasitikti. Iš- 
klausinėjo bėglius ir sužinojo viską, kas įvyko. Supratę, kad jų 
ponas paimtas į nelaisvę, vienas kitą lenkdami nuskubėjo jam 


į pagalbą. 

Karalius Garibas tuo metu buvo nulipęs nuo žirgo ir liepęs 
atvesti jam al Džamrakaną. Kai jį atvedė, šis nusižeminęs tarė 
Garibui: 

— Aš tavo valioje, o laiko karaliau! 

— O arabų šunie, — sušuko Garibas, — kaipgi tu pastoji kelią 
Alacho vyrams ir nebijai pasaulių valdovo? 

— O pone, kas toks yra pasaulių valdovas? — paklausė al 
Džamrakanas. 

Garibas sušuko: 

— O šunie, ką iš nelabųjų tu garbini? 

— O pone, — atsakė al Džamrakanas, — aš meldžiuosi dievui 
iš datulių, lydyto sviesto ir medaus, po to jį suvalgau ir gaminu 
kitą. 

Garibas taip užsikvatojo, kad net nuvirto aukštielninkas, o 
paskui paaiškino: 

— O neišmanėli, garbinti galima tik didįjį Alachą, kuris su- 
kūrė tave ir visus daiktus, gyvus ir negyvus. Nuo jo niekas nepa- 
sislėps, jis valdo viską. 

— O kur tas didysis dievas, aš norėčiau jam nusilenkti? — 
paklausė al Džamrakanas. 

— Ei tu, žinok, kad šį dievą vadina Alachu, jis sukūrė dangų 
ir žemę, užaugino medžius ir privertė tekėti upes. Jis sukūrė žvė- 
ris ir paukščius, sukūrė rojų ir pragaro ugnį. Jis pasislėpė nuo 
žvilgsnių: jis mato, bet pats yra nematomas. Jis gyvena aukščiau- 
sioje buveinėje. Jis — tas, kuris mus sukūrė ir apdovanojo, garbė 
jam. Nėra kito dievo, tik jis! 

Išklausė visa tai al Džamrakanas, ir atsivėrė jo širdis, pasi- 
šiaušė plaukai ant galvos, ir jis paklausė: 

— O pone, ką aš turėčiau pasakyti, kad tapčiau toks kaip 
jūs ir įtikčiau tam didžiam ponui? 

— Tark: „Nėra kito dievo, tik Alachas, o Ibrahimas, jo drau- 
gas, — Alacho pasiuntinys“, — pamokė Garibas. 

Al Džamrakanas ištarė išpažinimą ir buvo įtrauktas į laimin- 
gųjų sąrašą. 

— Ar pajutai islamo saldumą? — paklausė Garibas, ir al 
Džamrakanas atsakė: 

— Taip! 

Tada Garibas liepė jį atrišti. 

Išlaisvintas Džamrakanas pabučiavo žemę priešais Garibą, 
o po to — jo koją. 

Bet čia staiga pakilo dulkės, uždengusios visą dangaus pa- 
kraštį... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt trečioji 
naktis 


Kai atėjo šeši šimtai keturiasdešimt trečioji naktis, Šachra- 
zada tęsė: 

Pasakojama, o laimingasai karaliau, kad al Džamrakanas pri- 
ėmęs islamą pabučiavo žemę priešais Garibą, o tuo metu to- 
lumoje pakilo dulkių debesis, uždengęs visą dangaus pakraštį. 

— O Sahimai, išsiaiškink, kas ten per dulkės? — paprašė Ga- 
ribas. 

Sahimas skriste išskrido, tarsi kylantis paukštis. Kurį laiką jo 
nebuvo, o paskui grįžo ir tarė: 

— O laiko karaliau, tas dulkes kelia Amyro sūnūs, al Džam- 
rakano draugai. 

— Sėsk ant žirgo, jok pasitikti savo draugų ir pasiūlyk jiems 
islamą, — liepė Džamrakanui Garibas. — Jei jie tavęs paklausys, 
tai išsigelbės, o jei ne — mes pasišvaistysime tarp jų su kardais. 

Al Džamrakanas sėdo ant žirgo ir vijo jį, kol sutiko savo 
draugus. Jis ėmė šaukti jiems, šie pažino jį, nulipo nuo žirgų 
ir pasiliko savo poną pėsti. 

— Džiaugiamės, kad tu sugrįžai, o mūsų valdove. 

— O) žmonės, — tarė al Džamrakanas, — kas man paklus, tas 
išsigelbės, o kas ne, tą priversiu šiuo kardu! 

— Liepk mums, ką tiktai nori, — atsakė jie, — mes paklu- 
sime tavo įsakymui. 

— Tarkite kartu su manimi, — liepė al Džamrakanas: — „Nėra 
kito dievo, tiktai Alachas, o Ibrahimas — Alacho draugas“. 

— O valdove, — paklausė jo žmonės, — iš kur tokie žodžiai? 

Ir al Džamrakanas papasakojo jiems, kaip susidūrė su Ga- 
ribu. 

— O žmonės, — tarė jis, — argi nežinote, kad aš, jūsų 
vadas, susidūrimo įkarštyje kovos lauke buvau paimtas į ne- 

laisvę. Tas žmogus privertė mane pajusti gėdą ir pažeminimą. 

Visą tai išklausę al Džamrakano žmonės pakartojo viendie- 
vystės žodžius ir kartu su savo vadu patraukė pas Garibą. Pa- 
bučiavę Žemę jo akivaizdoje, jie dar kartą pakartojo savo atsi- 
davimą islamui, palinkėjo Garibui pergalių ir didybės. 

Garibas labai džiaugėsi ir kalbėjo: 

— Keliaukite dabar, žmonės, į savo stovyklas ir siūlykite is- 
lamą savo giminaičiams. 

Tačiau al Džamrakanas ir jo žmonės paprieštaravo: 

— Ne, o valdove, mes nepaliksime tavęs. Eisime, pasiimsi- 
me savo vaikus ir sugrįšime! 

— Gerai, — sutiko Garibas, — eikite ir prisijunkite prie manęs 
Kufos mieste. 

Al Džamrakanas su savo žmonėmis sėdo ant žirgų ir grįžo 
į savo stovyklą. Ten jie pasiūlė islamą savo moterims ir vaikams, 
ir šie visi iki vieno priėmė jį, atsidavė Alachui. Tada išsiardė 
palapines, pasiėmė arklius, kupranugarius, avis ir iškeliavo Kufos 
link. 

Garibas taip pat parvyko į Kufą, kur karžygiai sutiko jį iš- 
kilminga eisena. Jis įžengė į karališkuosius rūmus ir sėdo į savo 
tėvo sostą, o jo narsuoliai sustojo jam iš kairės ir dešinės. Įė- 
jo jo siųstieji sekliai ir pranešė, kad jo brolis nuvyko pas Omano 
miesto, kuris yra Jemeno žemėje, valdovą al Džalandą ibn Kar- 
karą. Išgirdęs tokias žinias, Garibas įsakė savo Žmonėms ruoštis, 
kad po trijų dienų galėtų išvykti. Trisdešimčiai tūkstančių žmo- 
nių, kuriuos jis buvo paėmęs į nelaisvę per pirmąjį susidūrimą, 
pasiūlė priimti islamą. Dvidešimt tūkstančių iš jų sutiko tai pa- 
daryti, o dešimt tūkstančių atsisakė, ir Garibas juos užmušė. 

Netrukus atvyko al Džamrakanas su savo žmonėmis ir pa- 
bučiavo žemę priešais Garibą. Garibas apdovanojo juos gražiais 
drabužiais, o Džamrakaną paskyrė karo vadu. 

— O Džamrakanai, — pasakė jis, — sėsk ant žirgo, pasiimk 
savo giminės karžygius, imk dar dešimt tūkstančių raitelių ir vesk 
šią kariuomenę į al Džalando ibn Karkaro, Omano miesto val- 
dovo, šalį. 

— Klausau ir vykdau! — atsakė al Džamrakanas. 

Kariai paliko savo žmonas ir vaikus Kufoje ir leidosi į 
kelią. 

Garibas pasilikęs ėmė apžiūrinėti Mirdaso haremą. Jo žvilgs- 
nis sustojo ties Mahdija, kuri gyveno čia kartu su kitomis mo- 
terimis, ir Garibas apalpo. Pašlakstytas rožių vandeniu, jis at- 
sigavo, apkabino Makhdiją ir nusivedė ją į kambarį. Ten jiedu 
kiek pasėdėjo, o paskui be jokio sangulavimo nuėjo miegoti. Iš- 
aušus rytui, Garibas sėdo savo karalystės sostan ir apdovano- 
jo savo dėdę ad Damigą. Jis paskyrė jį viso Irako vietininku, 
be to, pavedė jam rūpintis Mahdija, kol pats grįš iš karo žygio 
prieš savo brolį. Al Damigas priėmė šias pareigas, o Garibas 
su dvidešimčia raitelių ir dešimčia tūkstančių pėsčiųjų karių pa- 
traukė į Omano žemes Jemeno šalyje. 

Dar prieš tai, kai Adžibas su savo žmonėmis priartėjo prie 
Omano miesto, jo gyventojai pamatė kylančias dulkes, ir al Dža- 
landas ibn Karkaras pasiuntė žygūnus išsiaiškinti, kas atvyko. Žy- 
gūnai po kurio laiko grįžo ir pasakė, kad atjoja Irako valdovas, 
karalius, kurio vardas Adžibas. 

Al Džalandas nustebo, kad Adžibas atvyko į jo žemes, ta- 
čiau gavęs patvirtinimą įsakė savo žmonėms eiti ir pasitikti ka- 
ralių. 3 

Jie išėję pasitiko Adžibą ir pastatė jam palapines prie miesto 
vartų. Pats Adžibas verkdamas ir liūdinčia širdimi nuėjo pas al 
Džalandą (o Adžibo pusseserė buvo al Džalando žmona, jis tu- 
rėjo su ja vaikų). Al Džalandas, pamatęs savo giminaitį taip at- 
rodantį, paklausė: 

— Sakyk man, kas atsitiko? 

Adžibas papasakojo jam viską nuo pradžios iki galo, kas at- 
sitiko su broliu, ir pridūrė: 

— O karaliau, jis liepia žmonėms melstis dausų valdovui ir 
draudžia garbinti stabus ar kitus dievus. 

Išgirdęs tokius dalykus, al Džalandas tapo nuodėmingas ir 
piktas, jis sušuko: 

— Prisiekiu saule, šviesos valdove, aš nepaliksiu gyvo nė vie- 
no iš tavo brolio žmonių! Kur tu išsiskyrei su jais ir kiek jų? 

— Aš palikau juos Kufoje. Jų yra penkiasdešimt tūkstančių 
raitelių, — atsakė Adžibas. 

Al Džalandas pasikvietė savo Žmones ir savo vizirį Dževa- 
merdą ir tarė: 

— Pasiimk septyniasdešimt tūkstančių raitelių ir vyk į Kufa 

pas musulmonus. Atvesk man juos čionai gyvus, noriu pakankinti 
juos visokiausiais būdais. 

Dževamerdas su visa kariuomene išvyko į Kufą ir jojo dieną, 
jojo antrą, jojo septynias dienas, o tada nusileido į slėnį, kur 
augo medžiai, noko vaisiai, čiurleno upeliai. Čia Dževamerdas 
liepė savo žmonėms sustoti... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt ketvirtoji 
naktis 


Kai atėjo šeši šimtai keturiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad Dževamerdas, al 
Džalando pasiųstas su kariuomene į Kufą, prijojo slėnį, kuria- 
me augo medžiai ir tekėjo upeliai. Jis liepė savo žmonėms su- 
stoti, ir visi ilsėjosi iki vidurnakčio, tada Dževamerdas įsakė keltis 
ir joti toliau. Pats aplenkė vilkstinę ir nujojo priekin vienas. Ne- 
trukus jis nusileido į slėnį, kuris buvo dar gražesnis: čia augo 
medžiai, kvepėjo gėlės, giedojo paukščiai, siūravo šakos. Pats 
šėtonas kepštelėjo al Dževamerdui, ir šis ėmė kalbėti eilėmis: 


Kariuomenę savo į mūšį aš mesiu, 
Belaisvių pulkus aš namo parsivesiu. 


Aš karžygius žemių visų įbauginsiu, 
Težino visi, kad savuosius apginsiu. 


Garibą nelaisvėn baėmęs surišiu 
Ir linksmas, laimingas bo mūšio sugrįšiu. 


Šarvais apsikaustęs, aš kardą pakelsiu 
Ir mūšy ne vieną makaulę praskelsiu. 


Nespėjo Dževamerdas baigti, ir iš už medžių išlindo išdidžiai 
užrietęs nosį karys. Jis visas buvo apkaustytas geležimi. Stojęs 
skersai kelio jis ėmė šaukti Dževamerdui: 

— Stok, arabų vagie! Mesk ginklus ir drabužius, lipk nuo žir- 
go ir gelbėk savo sielą! 

Nuo tokių žodžių Dževamerdui net akys aptemo. Išsitrau- 
kęs kardą jis šaukdamas puolė al Džamrakaną. 

— O arabų vagie, kaip tu drįsti pastoti man kelią, juk aš al 
Džalando ibn Karkaro kariuomenės vadas ir privalau atvesti su- 
rištą Garibą ir jo žmones! 

— Och, kaip tai aišaldo man kepenis! — sušvogždė tai išgirdęs 
al Džamrakanas ir puolė Dževamerdą su šiais žodžiais lūpose: 


Štai aš, karžygys, kurį žino kiekvienas, 
Nes šiurpina priešus aštrus mano plienas. 


Štai aš -Džamrakanas, viltis paskutinė, 
Nes manosios ietys ne vieną nuskynė. 


Garibas — manasis emyras, valdovas, 
Jis didvyris tikras, kai blieskiasi kovos. 


Imamas jisai, jis tikėjimo stulpas, 
Jam priešų gauja pasiduoda apstulbus. 


Ir skleidžia jisai Ibrahimo tikybą, 
Nors akys netikėlių įniršiu žiba. 


Iš kur čia atsirado al Džamrakanas? Kai jis išvyko iš Kufos, 
keliavo dešimt dienų, o vienuoliktąją sustojo pailsėti ir ilsėjo- 
si iki vidurnakčio. Tada al Džamrakanas liepė tęsti žygį, o pats 
nujojo pirmas ir nusileido į šį slėnį. Čia jis išgirdo eilėmis kal- 
bantį Dževamerdą ir puolė jį tarsi įsiutęs liūtas, kirto kardu ir 
perkirto pusiau. Tada palūkėjo, kol jį pasivijo kariuomenės ved- 
liai, ir pranešė, kas įvyko. 

— Pasiskirstykite, — liepė jis, — po penkis, kiekvienas pasi- 
imkite po penkis tūkstančius žmonių ir jodinėkite aplink slėnį, 
o aš būsiu su Benu Amyro žmonėmis. Kai pirmosios priešų eilės 
priartės iki manęs, aš pulsiu juos šaukdamas: „Alachas didis!“ 
Išgirdę mano riksmą, pulkite juos skelbdami garbinimo žodį, ka- 
pokite juos kardais. 

— Klausome ir vykdome! — atsakė vedliai. 

Jie apjojo savo narsuolius ir supažindino su šiuo planu. Auš- 
tant kariai jau buvo išsisklaidę po visą slėnį. Priartėję priešai 

buvo panašūs į avių kaimenę, užtvindžiusią ir lygumas, ir šlaitus. 
Čia al Džamrakanas su Benu Amyro kariais ir puolė juos šauk- 
dami: 

— Alachas didis! 

Juos išgirdo ir tikratikiai, ir netikėliai. Musulmonai iš visų 
pusių ėmė šaukti: 

— Alachas didis! Jis neša pergalę ir palaiko, jis apleidžia tuos, 
kurie netiki! 

Kalnai ir kalvos, visa, kas žalia ir kas išdžiūvę, atsiliepė į šį 
šauksmą skelbdami: 

— Alachas didis! 

Netikėliai pasimetė, ėmė kapoti vienas kitą, o dorieji mu- 
sulmonai puolė juos tarsi liepsnojantys deglai, ir matėsi aplink 
tik krintančios galvos, trykštantis kraujas ir sumišę bailiai. Dar 
nebuvo galima gerai įžiūrėti veidų, o jau buvo žuvę du treč- 
daliai netikėlių. Alachas pasiskubino pasiųsti jų sielas į ugnį (koks 
bjaurus toks galas!), likusieji ėmė bėgti ir išsisklaidė po stepes, 
o musulmonai persekiojo juos imdami į nelaisvę ir žudydami 
iki pat vidurdienio. Sugrįžo jie, vedini septyniais tūkstančiais be- 
laisvių, o iš netikėlių sugrįžo tik trisdešimt šeši tūkstančiai, ir 
tie patys kone visi sužeisti. Musulmonai, Alacho padedami, grįžo 
su pergale. Jie prisirinko arklių, ginklų, įvairaus krovinio, pa- 
lapinių ir su tūkstančiu raitelių pasiuntė visa tai į Kufą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt penktoji 
naktis 


Kai atėjo šeši šimtai keturiasdešimt penktoji naktis, Šachra- 
zada tęsė: 

Pasakojama, o laimingasai karaliau, kad kai tarp al Džam- 
rakano ir Dževamerdo įvyko susidūrimas, al Džamrakanas už- 
mušė jį patį, išžudė jo žmones, daugybę paėmė į nelaisvę, pa- 
grobė daug turto, arklių ir krovinio ir pasiuntė visa tai su 
tūkstančiu raitelių į Kufą. Tada al Džamrakanas ir kiti islamo 
kariai nusėdo nuo žirgų ir pasiūlė belaisviams priimti islamą. 
Šie atsidavė Alachui širdimi ir žodžiu, tuo didžiai nudžiugindami 
al Džamrakano karius. Jie išlaisvino juos iš pančių ir visi ap- 

sikabino. Al Džamrakanas tapo dar didesnės kariuomenės va- 
du ir leido savo žmonėms visą dieną ir visą naktį ilsėtis. Pa- 
ryčiu jie vėl pajudėjo į kelią ir pasuko al Džalando ibn Kar- 
karo žemių link. O tūkstantis raitelių su grobiu jojo, kol pasiekė 
Kufą ir pranešė Garibui viską, kas įvyko. Garibas nudžiugo, pra- 
linksmėjo ir tarė kalnų guliui: 

— Sėsk ant žirgo, pasiimk dvidešimt tūkstančių žmonių ir vyk 
paskui al Džamrakaną. 

Gulis Sadanas su sūnumis sėdo raiti ir vedini dvidešimčia 
tūkstančių raitelių išvyko į Omano miestą. 

Tuo metu netikėlių bėgliai pasiekė šį miestą verkdami ir 
šaukdami apie ištikusią nelaimę ir bėdą. 

Al Džalandas ibn Karkaras apstulbęs paklausė: 

— Kas gi tai per bėda? 

Jie papasakojo, kaip viskas atsitiko, o al Džalandas supykęs 
riktelėjo: 

— Vargas jums, kiekgi jų ten buvo? 

— O karaliau, — atsakė jam kariai, — jie turėjo dvidešimt vė- 
liavų ir po kiekviena buvo po tūkstantį raitelių. 

A! Džalandas tai išgirdęs suriko: 

— Tenenuleis saulė jums savo palaiminimo! Vargas jums! 
Kaip galėjo jus nugalėti dvidešimt tūkstančių, kai jūsų buvo sep- 
tyniasdešimt tūkstančių raitelių, vien Dževamerdas kovos įkarštyje 
vertas trijų tūkstančių! 

Didžiai nusiminęs jis išsitraukė kardą ir bardamas bėglius 
puolė juos kapoti, liepęs tiems, kurie buvo šalia, griebti juos. 
Jo žmonės taip pat išsitraukė kardus ir išgalabijo bėglius visus 
iki vieno, o kūnus numetė šunims. 

Paskui al Džalandas pasikvietė sūnų ir tarė jam: 

— Sėsk ant žirgo ir su šimtu tūkstančių raitelių jok į Iraką. 
Sunaikink jį iki pamatų. 

Al Džalando sūnus buvo vardu al Kuradžanas. Jo tėvo ka- 
riuomenėje nebuvo šaunesnio kario: jis vienas stodavo prieš tris 
tūkstančius raitelių. Al Kuradžanas liepė išnešti savo palapines, 
ir sukruto jo karžygiai, sukilo vyrai ir ėmė ruoštis, rengtis ka- 
ro apranga. Netrukus susiruošė ir vienas paskui kitą išjojo. Al 
Kuradžanas jojo pirmas, jis buvo patenkintas savimi ir kal- 


bėjo: 

Štai aš — Kuradžanas, šlovė mano griaudžia, 
Ir stebėj, ir miestuos nedorėlius spaudžia. 


Kiek priešų, kai mindė juos manosios kojos, 
Maurojo kaib karvės ir smėly voliojos. 


Kariuomenių kiek išblaškiau, nugalėjau, 
Kai galvas kaib rutulius aš ridinėjau. 


Užpulsiu dabar butiniausiai Iraką, 
Te kraujas tarytum lietus žemėn teka. 


Paimsiu nelaisvėn Garibą, jo žmones, 
Tebijo kiekvienas manos nemalonės. 


Taip jie keliavo dvylika dienų, kol pamatė dulkes, dengian- 
čias visą dangaus pakraštį. Al Kuradžanas pasiuntė žygūnus, taręs 
jiems: 

— Parneškite man žinią, kas ten kelia dulkes! 

Žygūnas išvyko. Netrukus jis pamatė vėliavas ir grįžęs pra- 
nešė: 

— (O karaliau, tai musulmonai! 

Al Kuradžanas apsidžiaugė ir paklausė: 

— O ar suskaičiavai juos? 

— Suskaičiavau vėliavas, jų dvidešimt, — atsakė Žygūnas. 

— Prisiekiu savo tikėjimu, — tarė al Kuradžanas, — aš nie- 
ko prieš juos nesiųsiu, stosiu mūšin pats vienas ir pribarstysiu 
jų galvų žirgams po kojų! 

O tas dulkes kėlė al Džamrakanas. Jis apžvelgė netikėlių ka- 
riuomenę ir pamatė, kad ji — nelyginant iš krantų išsiliejusi jūra. 
Jis liepė savo žmonėms sustoti ir statyti palapines. Jie taip ir pa- 
darė, be to, iškėlė vėliavas, vis minėdami aukščiausiąjį valdo- 
vą, tamsos ir šviesos kūrėją, valdantį viską pasaulyje, tą, kuris 
mato viską, bet pats yra neregimas ir būna aukščiausioje bu- 
veinėje. Garbė ir didybė jam, nėra kito dievo, išskyrus jį! 

Netikėliai taip pat nusėdo nuo žirgų ir pasistatė palapines. 
Al Kuradžanas įsakė jiems: 

— Viską susiruoškite, pasiimkite ginklus ir miegokite tik ap- 

sirengę. Kai stos paskutinis nakties trečdalis, sėskite raiti ir su- 
trypkite šią mažą saujelę. 

Tačiau al Džamrakano siųstas seklys buvo čia pat ir girdėjo 
viską, ką netikėliai sugalvojo. Jis grįžo ir papasakojo apie tai al 
Džamrakanui, o šis kreipėsi į savo narsuolius sakydamas: 

— Pasiruoškite ginklus ir stojus nakčiai atveskite visus mu- 
lus ir kupranugarius. Surinkite varpelius, skambalėlius ir tarš- 
kynes, sukabinkite gyvuliams po kaklais (o kariuomenėje buvo 
daugiau kaip dvidešimt tūkstančių kupranugarių ir mulų). 

Musulmonai palaukė, kol netikėliai sumigo, tada al Džam- 
rakanas liepė savo žmonėms sėsti ant arklių, ir tie sėdo pasi- 
kliaudami Alachu ir prašydami pasaulių valdovo pagalbos. Al 
Džamrakanas liepė jiems ginti kupranugarius ir nešulinius gy- 
vulius į netikėlių stovyklą ir smaigstyti juos ietimis. Musulmo- 
nai taip ir padarė: su visais mulais ir kupranugariais užgriuvo 
netikėlių palapines. Varpeliai, skambalėliai, tarškynės kėlė baisų 
triukšmą, o iš paskos lėkė musulmonai šaukdami: „Alachas di- 
dis!“ 

Skardėjo kalnai ir kalvos, minėdami aukščiausiąjį valdovą — 
garbė jam ir didybė! Ir lėkė arkliai, įtraukti į šią didžią gud- 
rybę, ir mindė palapines, pilnas miegančiųjų... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt šeštoji naktis 


Kai atėjo šeši šimtai keturiasdešimt šeštoji naktis, Šachrazada 
tęsė: 

Pasakojama, o laimingasai karaliau, kad al Džamrakanui su 
savo žmonėmis, arkliais ir kupranugariais naktį užpuolus mie- 
gančius netikėlius, daugiadieviai šoko pasimetę ir puolė ginklais 
kapoti vienas kitą. Jie kovėsi tol, kol išmušė vieni kitus, o ati- 
džiai apsižiūrėję suvokė, kad nėra nė vieno užmušto musulmono. 
Tada daugiadieviai suprato, jog tai — tyčia jiems paruošta gud- 
rybė. Al Kuradžanas sušuko išlikusiems kariams: 

— O palaidūnų sūnūs, tai, ką mes ketinome padaryti jiems, 
jie iškrėtė mums. Jų gudrumas pranoko mūsų gudrumą! 

Jis jau norėjo pulii musulmonus, bet staiga pakilo dulkės, 
genamos vėjo, išsiskleidė lyg palapinė ir uždengė dalį dangaus. 

Pro dulkes pasimatė žvilgantys šalmai, blizgantys šarvai, o po 
jais — šaunūs kariai, apsijuosę indiškais kardais, pasikabinę lanks- 
čias ietis. Visa tai pamatę, netikėliai nestojo į mūšį, tik kiekvienas 
būrys pasiuntė po žygūną, tie nulėkė į priekį ir netrukus grį- 
žo su žinia: „Musulmonai!“ Artėjanti kariuomenė buvo toji, kurią 
Garibas pasiuntė su kalnų guliu. Jos priekyje jojo Sadanas. 
Kariuomenė pasiekė musulmonų stovyklą, ir tada visi kartu ne- 
lyginant liepsnojantys deglai puolė netikėlius ir ėmė švaistytis 
aštriais kardais ir virpančiomis rudeiniškomis* ietimis. Nuo dau- 
gybės dulkių pajuodo diena ir aptemo žvilgsniai, ir ištvermin- 
gi buvo puolantys drąsuoliai, ir bėgo bailiai neištvėrę, slėpėsi 
stepėse ir dykumose. Kraujas tekėjo žeme tarsi upės, o kariai 
tęsė kovą, kol užgeso diena ir atėjo naktis, atnešusi tamsą. 

Tada musulmonai atsitraukė nuo netikėlių, išsiskirstė po pa- 
lapines ir užvalgė. Paskui visi sumigo ir miegojo, kol naktis per- 
sivertė į antrą pusę, kol ėmė aušti besišypsanti diena. Tada mu- 
sulmonai sukalbėjo rytinę maldą ir išjojo į mūšį. O al Kuradžano 
žmonės po mūšio apsižiūrėjo, kad dauguma jų sužeisti, du treč- 
daliai iš viso suniokoti kardų ir iečių antgalių. Al Kuradžanas 
tarė: 

— O žmonės, rytoj mes išjosime į mūšio lauko vidurį ir aš 
susikausiu su tais, kurie manęs verti. 

Kai išaušo rytas ir nušvito sužėrėjo dienos šviesa, abi kariuo- 
menės sėdo ant žirgų, kariai ėmė garsiai šaukti, apnuogino gin- 
klus, atstatė pilkas ietis ir išsirikiavo kovai ir kirstynėms. Kovą 
pradėjo al Kuradžanas, al Džalando ibn Karkaro sūnus. 

Jis šūktelėjo: 

— Teneprieina šiandien prie manęs tinginys ar ištižėlis! 
(Al Džamrakanas ir gulis Sadanas tuo metu stovėjo po vėlia- 
vomis.) 


* Pagal liaudies padavimus žodis „rudeiniškasis“ kilęs 
nuo vardo Rudeinė. Tai legendinio Samharo žmona, 
kuri taip pat kaip ir jos vyras mokėjo gaminti 
puikias ietis. Iš tikrųjų Samharas — ne meistro 
vardas, o vietovės Afrikoje pavadinimas, (iš 
ten į Arabiją buvo gabenamos ge- 
riausios tais laikais ietys). 

Į kvietimą atsiliepė Benu Amyro genties vadas. Jis išjojo į 
aikštės vidurį ir stojo prieš al Kuradžaną. Jie puolė vienas ki- 
tą lyg du avinai ir kurį laiką badėsi. Po to al Kuradžanas metėsi 
ant vado, stvėrė jį už drabužio rankovės, timptelėjo, išmetė iš 
balno ir smarkiai trenkė vargšą žemėn. Tuo metu prišoko ne- 
tikėliai, surišo jį ir nunešė į palapines. 

Al Kuradžanas ėmė staipytis ir didžiuodamasis ieškoti naujo 
priešininko. Išjojo antras vadas ir taip pat pateko nelaisvėn. Al 
Kuradžanas grūmėsi vis su naujais vadais ir visus paėmė nelais- 
vėn: apie vidurdienį turėjo jų jau septynetą. 

Tada al Džamrakanas suriko tokiu balsu, kad sugaudė vi- 
sas laukas, jį išgirdo abi kariuomenės. | 

Sujaudinta širdimi jis puolė al Kuradžaną tardamas šias eiles: 


Štai aš - Džamrakanas, rūsti mano siela, 
Visiems su manim susikauti nemiela. 


Aš grioviau tvirtoves, daužiau aš jų šonus, 
Palikdavau tik apraudoti lavonus. 


O tu, Kuradžanai, tiesas bripažinki, 
Netikėlio kelio net neprisiminki. 


Vienintelį Dievą tikėk, kurs sukūręs 
Kadaise ir dangų, ir kalnus, ir jūras. 


Jei vergas Alachui didžiam atsiduoda, 
Išvengęs kančių, rojuj randa paguodą. 


Al Kuradžanas tai girdėdamas ėmė kriokti ir baubti, keik- 
ti saulę ir mėnulį ir metėsi pasitikti al Džamrakano sakydamas: 


Štai aš - Kuradžanas, didžiausias narsuolis, 
Net liūtas babūgsta, manęs neužpuolįęs. 


Ėmiau aš tvirtoves, liūtus aš medžiojau, 
Kiekvienas karys mano kardo bijojo. 


Jei tu, Džamrakanai, dar tuo abejoji, 
Tai štai su tavim aš į dvikovą stoju. 

Po tokių jo žodžių al Džamrakanas puolė jį jausdamas šir- 
dyje stiprybę. Jie taip kapojosi kardais, kad net suošė karių eilės, 
smaigstė vienas kitą ietimis, ir vis stiprėjo jų balsai. Jie grūmėsi 
ir kovojo, kol saulė priartėjo prie laidos ir diena ėmė eiti va- 
karop. Tada al Džamrakanas dar kartą puolė Kuradžaną ir su- 
davęs jam vėzdu į krūtinę nuvertė žemėn tarsi palmę. Musul- 
monai jį surišo ir nutempė už virvės kaip kupranugarį. Kai 
negarbingieji pamatė savo poną nelaisvėje, juos apėmė nežinios 
žmonių“ įtūžis ir jie puolė musulmonus, norėdami išvaduoti savo 
poną. Tačiau juos pasitiko musulmonų karžygiai ir paliko vo- 
liotis ant žemės. Išlikę gyvi ėmė bėgti ieškodami išsigelbėjimo, 
o įkandin jų skambėjo ir skambėjo kalavijai. 

Musulmonai vijo juos, kol išsisklaidė po kalnus ir stepes. Ta- 
da ėmėsi rinkti grobį, o jo buvo daug, ir dar kokio — arkliai, 
palapinės ir visa kita! 

Tada musulmonai patraukė toliau, ir al Džamrakanas pasiūlė 
al Kuradžanui islamą, ėmė grasinti jam ir bauginti, o kad šis 
nepriėmė islamo, jam perpjovė gerklę, o galvą iškėlė ant ieties. 

Musulmonai traukė į Omano miestą. Netikėliai papasakojo 
savo karaliui, kad sūnus žuvęs, o kariuomenė sumušta. Tai iš- 
girdęs al Džalandas trenkė savo vainiką į žemę ir ėmė taip niršti, 
mušti sau per veidą, kad iš šnervių pasirodė kraujas, o jis pats 
parkrito ant žemės be sąmonės. Pašlakstytas rožių vandeniu, ka- 
ralius atsigavo, pasikvietė vizirį ir tarė: 

— Rašyk laišką visiems vietininkams ir liepk jiems nepalik- 
ti nė vieno, galinčio kirsti kardu, smeigti ietimi ar nešioti lan- 
ką. Tegul visus veda čionai! 

Viziris parašė laiškus ir įdavė juos pasiuntiniams. Vietinin- 
kai surinko ir atvedė didžiulę kariuomenę — šimtą tūkstančių 
ir aštuoniasdešimt tūkstančių karių, buvo paruoštos palapinės, 
kupranugariai ir grynakraujai žirgai. Jau ketino jie kilti į žygį, 
bet pamatė artėjančius al Džamrakaną ir gulį Sadaną su sep- 
tyniasdešimčia tūkstančių raitelių: kariai buvo panašūs į rūsčius 
liūtus, kaustyte apkaustyti geležimi. 


“ Nežinios žmonės — ikiislamiškieji arabai, musulmo- 
nai. Nežinios metu arabai vadina periodą 
iki islamo atsiradimo. 

Pamatęs artėjančius musulmonus, al Džalandas apsidžiaugė 
ir sušuko: 

— Prisiekiu saule, šviesos šaltiniu, aš nepaliksiu nė vieno prie- 
šų žmogaus, nieko, kas galėtų bent žinią parnešti. Sugriausiu Ira- 
ką ir atkeršysiu už savo sūnų, karžygį, tiek kovų kovojusį, ir ne- 
atšals manyje ugnis. 

Paskui jis kreipėsi į Adžibą: 

— O Irako šunie, štai prekė, kurią tu mums atgabenai! Pri- 
siekiu tais, kuriuos aš garbinu, jei neatlyginsiu savo priešinin- 
kams, nužudysiu tave pačiu baisiausiu būdu. 

Tai išgirdęs Adžibas labai nusiminė ir ėmė gailėtis, kad at- 
vyko čionai. Jis palaukė, kol musulmonai sustojo ir surikiavo 
savo palapines, kol visai sutemo naktis (o jis su kitais, kas buvo 
likę iš jo būrio, stovėjo šiek tiek atokiau nuo visų), ir pasakė 
saviškiams: 

— O mano dėdės sūnūs, žinokite, kai pasirodė musulmonai, 
mudu su al Džalandu be galo išsigandome. Aš supratau, kad 
jis negalės apginti manęs nuo savo brolio ar ko nors kito. Ma- 
nau, kai visi sumerks akis, mes turėsime pasitraukti iš čia ir ke- 
liauti pas karalių Jarubą ibn Kahtaną“, jo kariuomenė didesnė 
ir valdžia stipresnė. 

Žmonės išklausė ir pasakė: 

— Štai kur protingas sprendimas! 

Adžibas liepė ties palapinių angomis uždegti ugnį, o nak- 
čiai sutemus išžygiuoti. Visi taip ir padarė, kaip jis liepė. Ry- 
tas nespėjo išaušti, o jie jau buvo toli nuo čia. Rytą al Džalandas 
ir du šimtai šešiasdešimt tūkstančių karių, apkaustytų geležimi 
ir aprengtų šarvais ir grandžiuotais marškiniais, ėmė mušti kovos 
litaurus ir išsirikiavo mūšiui ir kovai. Al Džamrakanas su Sa- 
danu sėdo raiti prieš savo keturiasdešimties tūkstančių raitelių, 
galingų didvyrių, kariuomenę. Po kiekviena vėliava ėjo tūkstantis 
stiprių ir puikių karžygių, puolime jie visi buvo pirmieji. Abi 


* Jarubas ibn Kahtanas — Kahtano arabų pietinių 
genčių protėvio sūnus. Nuo seno Kahtano sūnūs 
priešpriešindavo save Alacho palikuonims — 
šiauriniams arabams. Šių genčių kova, 
atspindinti amžiną žemdirbių ir klajoklių 
priešiškumą, vėliau be galo liūdnai 
atsiliepė arabų tautos istorijai. 

kariuomenės išsirikiavo ieškodamos progos pradėti mūšį. Jie ap- 
nuogino kardus ir atstatė iečių smaigalius, pasiruošę išgerti mir- 
ties taurę. Pirmasis, atvėręs karo vartus, buvo Sadanas, pana- 
šus į tvirto akmens uolą ar kurį nors iš džinų — maridų. Išėjo 
jo pasitikti galiūnas iš netikėlių pusės, tačiau jį Sadanas užmušė 
ir suriko savo sūnums ir tarnams: 

— Kurkite ugnį ir kepkite šį nukautąjį! 

Jie taip ir padarė — padavė jį iškeptą Sadanui. Sadanas su- 
valgė ir kaulelius apčiulpė, o netikėliai žiūrėjo iš tolo ir aikčiojo: 

— O saule, šviesos šaltini! 

Jie pabūgo kautis su Sadanu, tačiau al Džalandas suriko savo 
žmonėms: 

— Užmuškite tą bjaurybę! 

Ir stojo prieš Sadaną vienas iš netikėlių vadų. Sadanas jį 
užmušė, užmušė ir kitus, ėjusius po jo, iš viso trisdešimt kar- 
žygių. 

Piktieji netikėliai atsisakė kovoti su juo teisindamiesi: 

— Kas gi kausis su džinais ir galiūnais! 

Bet al Džalandas nenurimo: 

— Pulkite jį su visu šimtu kovotojų ir pristatykite jį man su- 
rištą arba negyvą! 

Išjojo šimtas karių ir puolė Sadaną iškėlę kardus ir atstatę 
ietis. O Sadanas pasitiko juos kietesne už titnagą širdimi, skelb- 
damas vienatinį teisiantį valdovą, kurio vienas darbas neatitraukia 
nuo kito. Jis sušuko „Alachas didis!“ ir ėmė mojuoti kardu. Pra- 
dėjo ristis žemėn galvos, ir nereikėjo jam kirsti daugiau kaip po 
vieną kartą — septyniasdešimt keturi priešininkai gulėjo negy- 
vi, o likusieji pabėgo. 

A! Džalandas sušuko dešimčiai vadų, kurių kiekvienas tu- 
rėjo po tūkstantį karių: 

— Užmėtykite žirgą ietimis, kad jis kristų žemėn, o tada čiup- 
kite jį! 

Dešimt tūkstančių raitelių puolė Sadaną, tačiau jis sutiko juos 
tvirta širdimi. Al Džamrakanas ir musulmonai, pamatę, kokia 
gausybė netikėlių lekia į Sadaną, sušuko „Alachas didis!“ ir puolė 
jiems priešais. Tačiau jie nespėjo dar pasiekti Sadano, kai jo ar- 
klys jau krito nukautas, o pats Sadanas paimtas į nelaisvę. Mu- 
sulmonai mušė netikėlius, kol sutemo diena ir aptemo akys. 
Žvangėjo aštrūs kardai, tvirtas buvo kiekvienas puolantis kar- 

žygys ir pasimetę blaškėsi bailiai, ir atrodė musulmonai tarp ne- 
tikėlių tarsi balta dėmė juodo jaučio kailyje... 
Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt septintoji 
naktis 


Kai atėjo šeši šimtai keturiasdešimt septintoji naktis, Šach- 
razada tęsė: 

Pasakojama, o laimingasai karaliau, kad užvirė mūšis tarp 
musulmonų ir netikėlių, ir atrodė musulmonai tarp netikėlių tarsi 
balta dėmė juodo jaučio kailyje. Mūšis ir kautynės tęsėsi iki pat 
sutemų, tik tada kariuomenės atsiskyrė viena nuo kitos. Buvo 
užmušta nesuskaičiuojama daugybė netikėlių. Al Džamrakanas 
ir jo žmonės grįžo labai liūdėdami Sadano, ir nemielas jiems 
buvo nei valgis, nei miegas. Suskaičiavę savuosius, suprato, kad 
užmuštųjų arti tūkstančio. Al Džamrakanas tarė: 

— O žmonės, aš išeisiu į vidurį lauko, į kautynių vietą, už- 
mušiu jų didvyrius, pagrobsiu moteris, išsivesiu į nelaisvę ir iš- 
pirksiu jomis Sadaną, tepagelbsti man teisiantysis valdovas, kurio 
vienas darbas neatitraukia nuo kito. 

Nurimo musulmonų širdys, jie apsidžiaugė ir išsiskirstė po 
palapines. 

O al Džalandas grįžo į savo palapinę ir pakilo savo kara- 
lystės sostan. Jį apsupo dvariškiai, ir al Džalandas paliepė at- 
vesti jam Sadaną. Kai gulis buvo atvestas, al Džalandas suriko 
jam: 

— O pasiutęs šunie, o niekingiausias iš arabų, o nešiojan- 
tis malkas?!, ar tu užmušei mano sūnų al Kuradžaną, mūsų laikų 
narsuolį, nugalintį priešus, nukaunantį karžygius? 


* Užuomina į Korano CXI skyriaus priešpaskutinį pos- 
mą: „O jo žmona nešios malkas“. Šis skyrius nukreiptas 
prieš vieną pikčiausių Mahometo priešų, jo dėdę 
Abd al Uzą ibn Abd al Mutalibą, pramintą 
Abu Lahabu („ugnies tėvas“). Neapykanią 
sūnėnui jam kurstė žmona, o už tai prana- 
šas išpranašavo jai, jog nešiosianti mal- 
kas, kai jos vyras spirgės 
pragaro liepsnose. 

— Jį užmušė al Džamrakanas, karaliaus Garibo kariuomenės 
vadas, o aš suvalgiau jį iškeptą, nes buvau alkanas, — atsakė 
Sadanas. 

Tai išgirdus al Džalandui akys iššoko ant kaktos ir jis lie- 
pė nukirsti Sadanui galvą. Atėjo budelis ir prisiartino prie Sa- 
dano ketindamas įvykdyti paliepimą. Tada Sadanas pasirąžė, su- 
traukė grandines, puolė budelį, išplėšė iš jo rankų kardą, kirto 
ir nuritino jam galvą. 

Paskui Sadanas pasisuko į al Džalandą, tačiau šis pašoko iš 
sosto ir pabėgo. Sadanas ėmė švaistytis aplink ir užmušė dvi- 
dešimt penkis žmones iš karaliaus artimųjų, o likusieji išsilakstė. 
Netikėlių stovykloje kilo triukšmas, Sadanas išpuolė laukan ir 
ėmė kapoti nedorėlius kairėn ir dešinėn, o šie skyrėsi prieš jį 
ir davė jam kelią. Taip Sadanas kardu prasiskynė kelią, išėjo 
iš stovyklos ir pasuko link musulmonų palapinių. O musulmonai, 
išgirdę priešo stovykloje triukšmą, pagalvojo: „Galbūt jie sulaukė 
pastiprinimo?“ Taip jiems besvarstant pasirodė Sadanas, visi be 
galo apsidžiaugė, o labiausiai al Džamrakanas. Jis su kitais mu- 
sulmonais sveikino Sadaną ir džiūgavo, kad viskas jam gerai bai- 
gėsi. 

Štai taip viskas klojosi musulmonams. 

O netikėliai, pabėgus Sadanui, vėl susirinko į karaliaus pa- 
lapinę, ir karalius pasiguodė jiems: 

— O žmonės, prisiekiu saule, šviesos šaltiniu, prisiekiu nakties 
tamsa ir dienos šviesa, prisiekiu mirgančiomis žvaigždėmis, ne- 
maniau, kad man šiandien pavyks išsigelbėti! Jei būčiau pakliuvęs 
jam į rankas, tikriausiai būtų mane suvalgęs. Nebūčiau jam vertas 
daugiau nei miežiai, kviečiai ar kurie kiti iš javų. 

— O karaliau, — atsakė jam žmonės, — nesame matę kito 
tokio, kuris elgtųsi taip kaip tas gulis. 

— (O žmonės, — sušuko karalius, — kai išauš rytas, apsirenkite 
kovos drabužiais ir sėdę ant žirgų sutrypkite juos! 

O musulmonai susirinko džiaugdamiesi, kad Alachas juos pa- 
laiko ir kad gulis Sadanas grįžo. Al Džamrakanas kalbėjo: 

— Rytoj kovos lauke parodysiu jums, koks esu ir ko vertas. 
Prisiekiu Alacho draugu Ibrahimu, kad nubausiu juos baisiausia 
mirtimi ir kaposiu aštriu kardu tol, kol praras nuovoką kiekvie- 
nas, bent kiek jos turįs. Aš ketinu pulti kairįjį ir dešinįjį spar- 

ną. Kai pamatysite, jog aš puolu karalių, kuris stovės po vėlia- 
vomis, ryžtingai lėkite paskui mane, kad Alachas atliktų darbą, 
dėl kurio jau nuspręsta. 

Kiaurą naktį abi kariuomenės sergėjo viena kitą, o kai iš- 
aušo diena ir saulė pasirodė jos laukiantiems, kariai akimirks- 
niu jau buvo ant žirgų. Suklykė išsiskyrimo varnas, žmonės su- 
sižvalgė, kariai išsirikiavo mūšiui. O kovos vartus pirmasis atkėlė 
al Džamrakanas, jis ėmė staipytis ir erzinti priešą kviesdamas 
jį susiimti. 

Al Džalandas su savo žmonėmis jau norėjo pulti priešą, ta- 
čiau staiga visi pamatė kylančias dulkes, ėmusias dengti visą dan- 
gaus pakraštį. Jos aptemdė dieną, bet pūstelėjo visi keturi vė- 
jai ir išblaškė, išnešiojo jas, o tada pasirodė tie, kurie tas dulkes 
kėlė: tai buvo geležimi apsikaustę karžygiai, drąsūs kariai. Tai 
buvo aštrūs kardai, žudančios ietys ir žmonės tarsi liūtai, ku- 
rie nieko nepaiso ir nieko neišsigąsta. Abi kariuomenės, pama- 
čiusios šias dulkes, nepradėjo mūšio, o pasiuntė žvalgus suži- 
noti, kas ten per ateiviai. Ir nuskuodė pasiuntiniai, ir dingo 
dulkėse, o po kiek laiko grįžo, ir netikėlių pasiuntinys prane- 
šė, kad ten — musulmonų būrys kartu su savo karaliumi Ga- 
ribu. Musulmonų pasiuntinys taip pat grįžo ir pranešė atvyks- 
tant karalių Garibą ir jo žmones. Musulmonus nudžiugino ši 
žinia ir jie nujojo pasitikti karaliaus. Nusėdę nuo arklių ir pa- 
bučiavę Žemę priešais jį, palinkėjo jam ramybės... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt aštuntoji 
naktis 


Kai atėjo keturi šimtai keturiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad musulmonų kariai 
apsidžiaugė pamatę karalių, pabučiavo žemę priešais jį, apsu- 
po ir sveikino atvykusį, o karalius tarė: „Sveiki!“ ir džiaugėsi jų 
sėkme. Visi parjojo į stovyklą, pasistatė palapines, susmeigė ve- 
liavas, ir karalius Garibas sėdo valdžios sostan, apsuptas kara- 
lystės didžiūnų. Jam papasakojo viską, kas ištiko Sadaną. 

Tuo metu susirinkę netikėliai ėmė ieškoti Adžibo, bet ne- 
rado jo nei tarp karių, nei palapinėse. Jie papasakojo al Dža- 
landui ibn Karkarui apie jo pabėgimą, ir karalius net persimainė, 
jis įsikando į pirštą ir sušuko: 

— Prisiekiu saule, šviesos šaltiniu, tai šuva išdavikas! Jis su 
savo žmonėmis pabėgo į stepes ir dykumas, o šio priešo nie- 
kas nesustabdys, nebent žiauriausia kova; pasisemkite ryžto, pa- 
drąsinkite savo širdis, sergėkitės musulmonų! 

O Garibas savo Žmonėms tarė: 

— Pasisemkite ryžto, padrąsinkite savo širdis ir šaukitės pa- 
galbon Viešpatį, kad padėtų jums kovoje su priešu. 

— O karaliau, — atsakė kariai, — tu pamatysi, kaip mes elg- 
simės mūšio lauke! 

Abi kariuomenės miegojo, kol išaušo šviesa spindintis ir Žė- 
rintis rytas, kol virš kalnų viršūnių ir slėnių sužaižaravo saulė. 
Pabudęs Garibas sukalbėjo maldą dviem rakatais, kaip liepia Ib- 
rahimo, Alacho draugo, — ramybė jiems abiems! — tikėjimas. 
Tada parašė laišką, su kuriuo pasiuntė pas netikėlius savo brolį 
Sahimą. Sahimui atėjus pas juos, šie paklausė: 

— Ko tu nori)? 

— Noriu matyti jūsų valdovą! — atsakė Sahimas. 

— Luktelėk, kol mes paklausime jo paties, — atsakė netikėliai. 

Sahimas liko stovėti, o netikėliai pranešė apie Garibo pa- 
siuntinio atvykimą ir paklausė al Džalandą, ką toliau daryti. 

— Veskite jį pas mane! — linktelėjo karalius. 

Sahimą atvedė, ir karalius paklausė: 

— Kas tave atsiuntė? 

— Karalius Garibas, — atsakė Sahimas, — tas, kurį Alachas 
paskyrė visų arabų ir nearabų valdovu. Imk jo laišką ir duok 
atsakymą. 

Al Džalandas paėmė laišką, atplėšė jį ir perskaitė: „Vardu 
Alacho, maloningojo ir gailestingojo, vardu amžinojo, vienintelio 
ir didžiojo, kuris žino viską, vardu Nuho, Saliho, Hudo ir Ib- 
rahimo pono, viso, kas yra pasaulyje, valdovo vardu! Ramybė 
tiems, kurie eina teisingu keliu ir bijo blogų darbų pasekmių, 
tiems, kurie paklūsta aukščiausiajam karaliui ir siekia tiesos bei 
atiduoda pirmenybę paskutiniajam gyvenimui, o ne pirmajam! 
Ir toliau: Džalandui nedera garbinti nieko kito, išskyrus Alachą, 

vienintelį, visa nugalintį, nakties, dienos ir besisukančio dangaus 
Kūrėją. Jis pasiuntė skaisčiuosius pranašus ir privertė tekėti upes, 
jis iškėlė dangų ir nudriekė žemę, jis išaugino medžius ir pa- 
leido paukščius į lizdus, o žvėris į dykumas. Jis — tai Alachas! 
— garbingas, visa atleidžiantis, nuosaikus ir užtariantis, jo ne- 
pasiekia niekieno žvilgsnis. Jis apsupa dieną naktimi, jis pasiuntė 
pranašus ir paleido pasaulin knygas. Žinok, o Džalandai, kad 
nėra kito tikėjimo, išskyrus Ibrahimo, Alacho draugo, tikėjimą. 
Priimk islamą, ir išsigelbėsi nuo aštraus kardo, o paskutiniaja- 
me gyvenime — nuo kankinimų ugnimi. Jei atsisakysi islamo, 
ruoškis mirčiai ir lauk savo žemių niokojimo, pradings tavo pėd- 
sakai čia. Pasiųsk pas mane šunį Adžibą, aš atkeršysiu jam už 
tėvą ir motiną“. 

Visa tai perskaitęs al Džalandas tarė Sahimui: 

— Perduok savo ponui, kad Adžibas su savo žmonėmis pa- 
bėgo ir mes nežinome, kur jis dabar. O dėl al Džalando, tai 
jis neatsisakys savo tikėjimo ir rytoj bus mūšis. Saulė atneš mums 
pergalę. 

Sahimas grįžo pas savo brolį ir persakė jam visa, ką girdėjęs. 
Musulmonai išmiegojo, o rytą vilkosi kovos drabužiais, sėdo ant 
grynakraujų žirgų ir ėmė garsiai minėti karalių, atnešantį per- 
galę, kūnų ir sielų kūrėją. Jie ištarė pagarbinimus, ir kovos būg- 
nai sutratėjo taip, kad žemė drebėjo. Į priekį išjojo didvyriai kar- 
vedžiai, narsuoliai galiūnai ir ėmė dairytis priešininko. Kovą 
pradėjo al Džamrakanas, jis išjojo į kovos lauko vidurį ir ėmė 
švaistytis kardu bei strėlėmis, apstulbindamas visus, kas turėjo 
protą. Jis šaukė: 

— Ar atsiras man priešininkas? Ar atsiras varžovas? Tene- 
prieina šiandien prie manęs tinginys ar paliegėlis! Aš užmušiau 
al Kuradžaną, al Džalando sūnų! Kas stos prieš mane man at- 
keršyti ? 

Al Džalandas, išgirdęs minint sūnų, sušuko savo žmonėms: 

— O palaidūnių sūnūs, atveskite man šį karžygį, kuris už- 
mušė mano vaiką! Aš paragausiu jo mėsos ir atsigersiu jo kraujo! 

Šimtas narsuolių puolė al Džamrakaną, tačiau jis užmušė dau- 
gumą iš jų ir privertė bėgti emyrą. Al Džalanas, pamatęs, kas 
darosi, paliepė saviškiams: 

— Pulkite jį vieningomis gretomis! 

Ir sumojavo jie savo baisiąja vėliava, ir susimaišė tauta su 
tauta. Nušuoliavo Garibas su savo žmonėmis, susidūrė abi ka- 
riuomenės tarsi dvi jūros, išsijuosę darbavosi Jemeno kardai ir 
ietys, niokojo krūtines ir kūnus, kol abi kariuomenės aiškiai pa- 
matė mirties angelą. Dulkės kilo iki pat dausų, apkurto ausys, 
sustingo liežuviai, mirtis supo žmones iš visų pusių. Tvirtai sto- 
vėjo drąsuoliai ir bėgo neatlaikę bailiai, o kariai tęsė mūšį, kol 
diena pakrypo vakarop. Sugaudė pabaigos būgnai, paliko vie- 
nas kitą kovotojai ir visi būriais grįžo į savo palapines... 

Tuo tarpu išaušo rytas, ir Šachrazada nutraukė pasakojimą. 


Šeši šimtai keturiasdešimt devintoji 
naktis 


Kai atėjo šeši šimtai keturiasdešimt devintoji naktis, Šach- 
razada tęsė: 

Pasakojama, o laimingasai karaliau, kad pasibaigus mūšiui 
kariai paliko vienas kitą ir kiekvienas būrys sugrįžo į savo pa- 
lapines. Garibas sėdo savo karalystės sostan, o jo bendražygiai 
išsirikiavo aplink. Jis pasiguodė saviškiams: 

— Aš nusiminęs ir liūdnas, kad tas šuo Adžibas pabėgo ir 
nežinau, kur jis dabar. Jeigu jo nesurasiu ir neatkeršysiu, nu- 
mirsiu iš graužaties! 

Į priekį išėjo Sahimas al Lailis, Garibo brolis, pabučiavo že- 
mę ir tarė: 

— O karaliau, aš eisiu į netikėlių stovyklą ir išsiaiškinsiu viską 
apie tą šunį Adžibą. 

— Eik ir sužinok visą teisybę apie tą šerną! — apsidžiaugė 
Garibas. 

Sahimas apsimetė esąs iš netikėlių, persirengė jų drabužiais 
ir tapo panašus į vieną iš jų. Jis nuėjo prie priešo stovyklos ir 
pamatė, kad jie visi miega, apkvaitę nuo mūšio ir kautynių. Ne- 
buvo nė vieno budinčio, išskyrus sargus, Sahimas prasmuko vi- 
dun ir susirado karaliaus palapinę. Pamatė, kad jis miega, o gre- 
ta daugiau nieko nėra. Tada prislinkęs Sahimas davė jam 
pauostyti lakiojo bandžo, ir karalius tapo lyg negyvas. Tada Sa- 
himas išėjo, atsivedė mulą, susupo karalių į antklodę iš jo guolio, 
užvertė ant mulo, iš viršaus pridengė dembliais ir nugabeno prie 

Garibo palapinės. Jis įėjo pas karalių, o ten buvusieji nepaži- 
no jo ir paklausė: 

— Kas tu? 

Sahimas susijuokė ir atidengė veidą, kad visiems pasirodytų. 

— Kodėl tu taip padarei? — paklausė Garibas. 

— (O karaliau, štai tau al Džalandas ibn Karkaras, — atsa- 
kė Sahimas. 

Jis išvyniojo jį, ir visi pažino al Džalandą. 

— O Sahimai, pažadink jį! 

Sahimas davė al Džalandui pauostyti acto su smilkalais, ir 
šiam išlėkė iš nosies bandžas. Jis atmerkė akis ir pamatė atsi- 
dūręs tarp musulmonų. 

— Kas čia per bjaurus sapnas? — tarė jis, užsimerkė ir vėl 
užmigo. 

Tačiau Sahimas bakstelėjo jam kumščiu ir sušuko: 

— Atsimerk, o prakeiktasis! 

— Kur aš? — paklausė atsimerkęs al Džalandas. 

— Tu prieš karalių Garibą, Irako karaliaus Kandemyro sūnų. 

Tai išgirdęs al Džalandas pasakė: 

— O karaliau, aš tavo valioje. Tik žinok, kad ne aš čia kaltas. 
Tai tavo brolis įvėlė mus į šį karą, jis sukėlė tarp mudviejų ne- 
santaiką, o pats pabėgo. 

— O ar tu žinai, kurlink jis iškeliavo? — paklausė Garibas. 

— Ne, prisiekiu saule, šviesos šaltiniu, — atsakė al Džalan- 
das, — aš nežinau, kur jis iškeliavo! 

Garibas liepė sukaustyti al Džalandą ir saugoti jį, o visiems 
kitiems leido išsiskirstyti. Al Džamrakanas su savo žmonėmis taip 
pat grįžo į savo palapines. 

— O mano dėdės vaikai, — tarė jis, — aš šiąnakt ruošiuosi 
atlikti darbą, kuriuo nušviesiu savo veidą prieš karalių Garibą. 

— Daryk, ką sumanęs, mes nuolankūs ir paklusnūs tavo įsa- 
kymui, — tarė kariai. 

— Imkite ginklus, o aš eisiu kartu su jumis. Išsėlinkite tyliai, 
kad nė skruzdės nesuuostų. Paskliskite aplink netikėlių palapines, 
o kai išgirsite mano pagarbinimą, imkite laiminti Alachą ir šau- 
kite: „Alachas didis!“ O tada atsitraukite miesto vartų link. Pra- 
šysime didžiojo Alacho pagalbos. 


Kariai pasiruošė ginklus ir sulaukę vidurnakčio apsupo ne- 

tikėlių stovyklą. Kiek palaukęs al Džamrakanas kirto kardu per 
skydą ir sušuko: „Alachas didis!“ Visas slėnis sugaudė nuo jo 
balso, o jo žmonės taip pat ėmė šaukti: „Alachas didis!“ Ir nuo 
balsų skambėjo slėniai ir kalnai, smėlynai ir kalvos, taip pat žmo- 
nių paliktos stovyklos. Netikėliai pabudo ir lyg pakvaišę puo- 
lė vienas kitą kardais, o musulmonai tuo metu pasišalino ir at- 
sitraukė prie miesto vartų. Ten nukovė sargus, įsiveržė vidun, 
užgrobė miestą su visu ten buvusiu turtu ir moterimis. 

Štai kaip klojosi al Džamrakanui. O karalius Garibas išgirdęs 
šūksnius „Alachas didis!“ sėdo raitas, tą patį padarė ir jo ka- 
riai, visi ligi vieno. Sahimas nujojo pirmas ir prijojęs susidūri- 
mo vietą suprato, kad Benu Amyras ir al Džamrakanas užpuolė 
netikėlius ir pagirdė juos iš mirties taurės. Jis grįžo ir papasa- 
kojo viską savo broliui. Garibas palinkėjo al Džamrakanui ge- 
rovės, o netikėliai nesustodami kapojo tuo metu vienas kitą ašt- 
riais kardais. Pagaliau išaušo diena ir viskas aplinkui nušvito. 
Garibas šūktelėjo savo Žmonėms: 

— Pulkite, o kilmingieji, padarykite malonumą visažiniui ka- 
raliui. 

Ir puolė tikratikiai netikėlius, ir sušvytravo kardai, ir ėmė 
varpyti ietys veidmainių netikėlių krūtines. Šie panoro pasislėpti 
mieste, tačiau juos pasitiko al Džamrakanas ir jo gentainiai. Krū- 
tinė į krūtinę susigrūmė jie tarp kalnų, ir išguldė al Džamra- 
kanas daugybę žmonių, o likusieji išsibėgiojo po stepes ir dy- 
kumas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimtoji naktis 


Kai atėjo šeši šimtai penkiasdešimtoji naktis, Šachrazada tęsė: 

Pasakojama, o laimingasai karaliau, kad musulmonų kariuo- 
menė, užpuolusi netikėlius, suniokojo juos aštriu kalaviju, ir ne- 
tikėliai išsibėgiojo po stepes ir dykumas. O musulmonai tol per- 
sekiojo juos ir žudė, kol nuginė į daubas ir skardžius. Tada 
musulmonai sugrįžo į Omano miestą. Karalius Garibas įėjo į 
al Džalando rūmus ir sėdo jo karalystės sostan. Bendražygiai 
išsirikiavo jam iš kairės ir dešinės. Jis pasiuntė al Džalando, ir 
šis skubiai buvo jam pristatytas. Garibas vėl pasiūlė jam priimti 


131 


Gj 650 naktis 


islamą, tačiau al Džalandas atsisakė ir tada Garibas įsakė nu- 
kryžiuoti jį ant miesto vartų ir tol svaidė į jį strėlėmis, kol jo 
kūnas pasišiaušė tarsi ežys. Tada Garibas apdovanojo al Džam- 
rakaną ir pasakė jam: 

— Dabar tu miesto valdovas.ir šeimininkas, gali čia teisti ir 
bausti: juk tu savo kardu ir su savo žmonėmis jį užkariavai. 

Al Džamrakanas pabučiavo Garibui koją ir padėkojo, palin- 
kėjo jam amžinų pergalių, didybės ir laimės. Garibas atvėrė 
miesto iždą ir pažvelgė, kokio gero ten esama. Tada išdalijo 
daug pinigų kariuomenės vadams, vėliavnešiams ir pasižymėju- 
siems kariams, apdovanojo moteris ir vaikus — dalijo pinigus 
dešimt dienų. 

Po viso to kartą naktį jis susapnavo baisų sapną ir pabudo 
persigandęs ir nustėręs. Jis pažadino savo brolį Sahimą ir ta- 
rė jam: 

— Aš sapnavau, tarsi mes slėnyje, o tas slėnis didžiulis! Ant 
mūsų leidosi du plėšrūs paukščiai, didesnių už juos nesu ma- 
tęs, o jų kojos — tarsi ietys. Jie puolė mus, ir mes išsigando- 
me jų — štai ką sapnavau. 

— O karaliau, tai reiškia pavojingą priešą, saugokis jo, — at- 
sakė Sahimas. 

Garibas tą naktį nebeužmigo, o rytą pareikalavo žirgo ir sėdo 
ant jo. Sahimas paklausė: 

— Kur susiruošei, broli? 

— Šįryt man suspaudė širdį, noriu pajodinėti dešimtį dienų, 
kad krūtinė atsikvėptų. 

— Pasiimk tūkstantį karių, — tarė jam Sahimas. 

— O ne, josime tik mudu, — atsakė Garibas, — ir niekas dau- 
giau. 

Garibas su Sahimu sėdo raiti ir nujojo per slėnius ir pievas. 
Jie keliavo iš vieno slėnio į kitą, iš vienos pievos į kitą, kol pri- 
jojo nuostabų slėnį. Ten augo medžiai, nokinantys vaisius, te- 
kėjo upeliai, kvepėjo gėlės, ant šakų visokiais balsais giedojo 
paukščiai. Lakštingala maloniu balseliu kartojo savo treles, sklido 
balandėlės dainelė, užsnūdusį žadino lakštingalos posmai, strazdas 
giedojo nelyg žmogus, o karveliui ir balandžiui aiškiu balsu ati- 
tarė papūga. Ant medžių visų valgomų vaisių noko poromis. Jau- 
nuoliams patiko šis slėnis, jie užvalgė vaisių, alsigėrė iš kana- 

lo ir atsisėdo medžių paunksnėje. Juos apėmė snaudulys — garbė 
tam, kuris nemiega! Taip jiems bemiegant nėrė iš viršaus du 
galingi maridai, kiekvienas iš jų užsivertė sau ant pečių po žmo- 
gų ir pakilo aukštyn. Netrukus jie jau buvo virš debesų. Sahi- 
mas su Garibu pabudo ir susigaudė tarp dangaus ir žemės. Pa- 
žvelgė, kas juos neša, ir pamatė: tai du maridai, vieno iš jų galva 
tarsi šuns, kito — kaip beždžionės, o patys jie panašūs į palmę. 
Plaukai abiejų — kaip arklio uodegos, nagai lyg liūtų. 

— Nėra jėgos ir galybės, didesnės už Alacho! — sušuko tai 
pamatęs Garibas su Sahimu. 

O viskas štai kaip buvo. Vienas džinų karalius, vardu Mu- 
rišas, turėjo sūnų Saiką, kuris mylėjo džinę mergaitę, vardu 
Nadžma. Saikas su Nadžma pasivertę paukščiais susitikinėdavo 
šiame slėnyje, o Garibas su Sahimu pamatę juos nutarė, jog tai 
paukščiai, ir paleido į juos strėlę. Strėlė pataikė į Saiką, ir jis 
pasruvo krauju. Nusiminusi Nadžma sučiupo Saiką ir nuskrie- 
jo nešina juo ir bijodama, kad ir jos neištiktų tas pats. Ji nu- 
nešė jį ir paliko prie jo tėvo rūmų. Vartų sargai pakėlė jį ir nu- 
nešę paguldė prie tėvo kojų. Murišas pažvelgė į sūnų, pamatė 
jam tarp šonkaulių kyšant strėlę ir suaimanavo: 

— Oje, mano sūnau! Kas tau taip padarė? Aš sugriausiu jo 
šalį ir priartinsiu jo mirtį, nors tai būtų ir didžiausias iš džinų 
karalių! 

Saikas atmerkė akis ir pratarė: 

— O tėveli, mane užmušė ne kas kitas, o žmogus iš Upe- 
lių slėnio. 

Dar nebaigus kalbėti, jo siela paliko kūną. Tėvas taip ėmė 
mušti sau per veidą, kad net kraujas pasirodė iš burnos. Jis pa- 
sišiaukė du maridus ir liepė: 

— Skriskite į Upelių slėnį ir atneškite man visus, ką ten rasite! 

Maridai pakilo ir pasiekę Upelių slėnį pamatė ten miegan- 
čius Garibą ir Sahimą. Stvėrė juos, nusinešė ir atidavė Muri- 
šui. 

Atsibudę Sahimas su Garibu pasijuto tarp dangaus ir žemės 
ir suriko: 

— Nėra jėgos ir galybės, didesnės už Alacho, didžiojo ir aukš- 
čiausiojo!.. 

Tuo tarpu išaušo rytas, ir Šachrazada nutraukė pasakojimą. 

Šeši šimtai penkiasdešimt pirmoji naktis 


Kai atėjo šeši šimtai penkiasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad maridai sučiupo Ga- 
ribą su Sahimu ir atnešė juos Murišui, džinų karaliui. Stoję prieš 
Murišą, jiedu pamatė jį, lyg aukštą kalną sėdintį savo soste, o 
jo kūnas turėjo keturias galvas: vieną liūto, vieną dramblio, vieną 
panteros ir vieną leopardo. 

— O karaliau, — tarė maridai, atnešę Garibą su Sahimu, — 
štai tie, kuriuos mes radome Upelių slėnyje. 

Karalius pažvelgė į juos pykčio kupinomis akimis ir ėmė 
šnarpšti, iš šnervių jam pažiro žiežirbos, ir išsigando jo visi ten 
buvę. 

— O šunes tarp žmonių, jūs užmušėte mano sūnų ir užde- 
gėte ugnį mano kepenyse! — sušuko jis. 

— O kas tas tavo vaikas, kurį mes užmušėm, ir kas jį ma- 
tė? — paklausė Garibas. 

— Ar ne jūs buvote Upelių slėnyje, ar ne jūs, pamatę jį 
paukščio pavidalu, paleidote medinę strėlę ir ar jis nenumi- 
rė? — suriko karalius. 

— Aš nežinau, — atsakė Garibas, — kas užmušė paukštį! Pri- 
siekiu didžiuoju valdovu, vieninteliu ir amžinu, kuris žino vis- 
ką apie viską, prisiekiu Alacho draugu Ibrahimu, mes nematėme 
paukščio ir neužmušėme nei žvėries, nei paukščio! 

Murišas, išgirdęs Garibą prisiekinėjant Alachu ir jo didybe, 
pranašu bei Alacho draugu Ibrahimu, suprato, kad Garibas — 
musulmonas. O Murišas garbino ugnį, ne visagalį valdovą. Jis 
šūktelėjo savo žmonėms: 

— Atneškite man mano valdovą! 

Tie atnešė jam auksinę krosnį, pastatė priešais ir užkūrė ugnį. 
[metė ten apdavų, ir pakilo iš krosnies žalia, mėlyna ir gelto- 
na ugnis. Karalius ir visi, kas ten buvo, krito pasliki prieš šią 
agnį. Garibas su Sahimu tuo metu minėjo didžiojo Alacho vie- 
1atinumą, aukštino jį ir kartojo, kad Alachui pavaldu visa, kas 
ik sukurta. Karalius kilstelėjo galvą ir pamatė, kad Garibas ir 
jahimas stovi, o ne guli parkritę žemėn, ir sušuko: 

— O šunes, ko gi jūs nepuolate kniūbsti? 

— O prakeiktieji, — atsiliepė jam Garibas, — kniūbsti žmo- 
nės puola tik prieš valdovą, kurį garbina, prieš tą, kuris visa esa- 
ma perveda iš nebūties į būtį, prieš tą, kuris išsunkia vandenį 
iš tvirčiausios uolos, prieš tą, kuris nei stovi, nei sėdi, prieš Nu- 
ho, Saliho, Hudo ir Ibrahimo, Alacho draugo, valdovą. Jis — 
tasai, kuris sukūrė rojų ir ugnį, medžius ir vaisius, jis — Ala- 
chas, vienintelis ir visa nugalintis. 

Tai išgirdęs Murišas suriko savo tarnams: 

— Suriškite tuos šunis ir paaukokite juos mano Dievui! 

Sahimą ir Garibą surišo ir jau norėjo mesti į ugnį, tik staiga 
griuvo viena iš rūmų šaudymo angų, krito ant krosnies ir su- 
daužė ją, o ugnis užgeso ir virto pelenais, sklandančiais po orą. 

Garibas sušuko: 

— Alachas didis! Jis mus palaikė ir leido nugalėti. Jis apleido 
tuos, kurie netiki! Alachas aukščiau tų, kurie lenkiasi ugniai, o 
ne visagaliui valdovui. 

Tačiau karalius nesutiko: 

— Tu burtininkas ir apžavėjai mano Dievą, todėl jam taip 
ir atsitiko. 

— O pasiutėli, — tarė Garibas, — jei ugnis ir turėtų paslaptį 
ir savo įrodymus, būtų apsigynusi nuo to, kas jai kenkia. 

Po šių žodžių karalius suurzgė ir ėmė siautėti keikdamas ugnį 
ir šaukdamas: 

— Prisiekiu savo tikėjimu, aš sunaikinsiu jus ne kitaip, o tik 
ugnimi. 

Jis įsakė įkalinti Garibą su Sahimu ir pasišaukęs šimtą maridų 
liepė jiems prinešti daug malkų ir užkurti ugnį. Maridai taip ir 
padarė, ir suliepsnojo laužas, kuris degė iki ryto. 

Murišas su visu savo auksiniu sostu, išpuoštu brangakmeniais, 
buvo užkeltas ant dramblio, o jį apsupo džinų gentys (jų yra 
daugybė visokių rūšių). Buvo atvestas Garibas su Sahimu. Pa- 
matę ugnies liepsnas, jaunuoliai ėmė šauktis vienintelio ir visa 
nugalinčiojo pagalbos, didingojo pagalbos — to, kuris sukūrė die- 
ną ir naktį, kurio nepasiekia žvilgsniai, o jis visus regi. Jis ma- 
loningas ir visa žinantis, ir jaunuoliai be paliovos maldavo jo 
užtarimo. Staiga iš vakarų pakilo debesis, jis ėmė plaukti į rytus, 
ir prapliupo lietus, tarsi jūra patvino. Ugnis užgeso. Persigan- 

dęs karalius ir jo kariai sugužėjo į rūmus, ir karalius kreipėsi 
į vizirį ir į karalystės didžiūnus klausdamas: 

— Ką jūs pasakysite apie šiuos Žmones? 

— O karaliau, jeigu būtų buvusi ne jų tiesa, nebūtų atsiti- 
kę tai, kas atsitiko. Mes sakome, kad jie stovi tikrame ir teisin- 
game kelyje, — atsakė šie. 

— Ir man dabar aiški tiesa ir tikrasis kelias. Garbinti ugnį 
klaidinga! — sušuko karalius. — Jeigu ji būtų valdovė, tai tik- 
riausiai būtų apsigynusi nuo lietaus, kuris ją užgesino, ir nuo 
akmenų, kurie sudaužė krosnį paversdami ją pelenais. Aš įti- 
kėjau tuo, kas sukūrė ugnį ir šviesą, šešėlį ir karštį. O ką jūs 
pasakysite? 

— O karaliau, mes seksime paskui tave nuolankiai ir klus- 
niai, — atsakė didžiūnai. 

Karalius pasikvietė Garibą, o kai šis atėjo, pakilo ir pabučia- 
vo jį tarpuakin. Taip pat pasielgė ir su Sahimu. Kariai susispietė 
aplink Garibą ir Sahimą, bučiavo jiems rankas ir galvas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt antroji naktis 


Kai atėjo šeši šimtai penkiasdešimt antroji naktis, Šachrazada 
tęsė: 

Pasakojama, o laimingasai karaliau, kad Murišas, džinų ka- 
ralius, su savo žmonėmis radęs kelią į islamą, liepė pakviesti 
Garibą ir jo brolį Sahimą ir pabučiavo juos tarpuakin. Karalystės 
didžiūnai taip pat spietėsi aplink, stengdamiesi pabučiuoti jau- 
nuoliams rankas ir galvas. Paskui Murišas sėdo savo karalystės 
sostan, pasisodino Garibą sau iš dešinės, o Sahimą iš kairės ir 
paklausė: 

— Ką turime sakyti, kad taptume musulmonais? 

— Sakykite: „Nėra kito dievo, išskyrus Alachą, o Ibrahi- 
mas — Alacho draugas“, — tarė Garibas. | 

Karalius kartu su savo žmonėmis širdimi ir žodžiu priėmė 
islamą, ir Garibas ėmė mokyti juos maldų. 

Po kurio laiko Garibas prisiminė savo žmones ir atsiduso, 
o džinų karalius pasakė: 

— Nusiminimas praėjo ir dingo, atėjo džiaugsmas ir links- 
mybės. 

— O karaliau, — tarė Garibas, — aš turiu daug priešų ir bijau 
dėl savo tautos. 

Ir jis papasakojo jam viską nuo pradžios iki galo apie tai, 
kas įvyko tarp jo ir jo brolio Adžibo. Džinų karalius pasiūlė: 

— O žmonių karaliau, aš pasiųsiu pasiuntinius parnešti Ži- 
nių apie tavo tautą, o tavęs tai jau neišleisiu, kol neatsigėrėsiu 
tavo veidu. 

Jis pakvietė du galingus maridus, Kailadžaną ir Kuradžaną. 
Atskridę maridai pabučiavo žemę, o karalius įsakė jiems: 

— Lėkite į Jemeną ir sužinokite viską apie šių Žmonių ka- 
riuomenę ir būrius. 

— Klausome ir vykdome, — atsakė maridai ir išlėkė išskri- 
do į Jemeną. 

Štai kaip klojosi Garibui ir Sahimui. O musulmonų kariai 
tą rytą su savo vadais sėdo ant žirgų ir atjojo į karaliaus Ga- 
ribo rūmus, pasiruošę jam tarnauti. Tačiau eunuchai pasakė 
jiems: 

— Karalius su broliu auštant sėdo ant žirgų ir išjojo. 

Vadai nutarė keliauti į kalnus ir slėnius ieškoti karaliaus ir 
tol ėjo pėdomis, kol pasiekė Upelių slėnį. Čia jie pamatė pa- 
mestus Garibo ir Sahimo ginklus ir besiganančius arklius. Jie 
suprato: karalius dingo šioje vietoje! 

Jie išsisklaidė po slėnį ir tris dienas ieškojo, tačiau neapti- 
ko nė menkiausio pėdsako. Tada vadai apverkė jaunuolius, pa- 
sišaukė žygūnus ir liepė jiems: 

— Eikite per visus miestus, tvirtoves ir įtvirtinimus, sužino- 
kite ką nors apie mūsų karalių. 

— Klausome ir vykdome! — atsakė žygūnai ir išsiskirstė, kiek- 
vienas pasirinkęs kurį nors klimatą. 

O Adžibą tuo metu per žvalgus pasiekė žinia, kad jo bro- 
lis dingo ir apie jį nėra jokios žinios. Adžibas dėl to labai ap- 
sidžiaugė ir pralinksmėjo. Jis nuėjo pas karalių Jarubą ibn Kah- 
taną (ten ieškojo apsaugos, ir Jarubas jį priglaudė), ir šis davė 
jam du šimtus tūkstančių amalekitų. Adžibas su šia kariuomene 
nužygiavo prie Omano miesto ir įkūrė ten stovyklą. Džamra- 
kanas ir Sadanas išėjo iš miesto ir susikovė su juo, tačiau dau- 

gybė musulmonų buvo užmušta, ir priešas įžengė į miestą, už- 
sidarė vartus, sustiprino sienas. Kaip tik tuo metu atskrido ma- 
ridai al Kailadžanas ir al Kuradžanas. Jie pamatė, kad musul- 
monai apgulti. Džinai palaukė nakties ir įsisuko tarp netikėlių 
su kardais, tie kardai buvo nepaprasti, kiekvienas jų dvylikos 
uolekčių, ir jei žmogus kirstų tokiu per akmenį, suskaldytų jį. 
Džinai puolė netikėlius šaukdami: 

— Alachas didis, jis atneša pergalę ir palaiko, jis apleidžia 
tuos, kas atmeta Ibrahimo, Alacho draugo, tikėjimą. 

Maridai stvarstė ir žudė netikėlius, o iš burnų ir šnervių jiems 
virto ugnis. Netikėliai iššokdavo iš savo palapinių ir pamatydavo 
klaikų vaizdą, nuo to vaizdo jiems šiaušėsi plaukai ir temo są- 
monė. Netrukus jie visai prarado protą, stvėrė kardus ir puo- 
lė vienas kitą, o maridai tuo tarpu šienavo netikėlių galvas šauk- 
dami: 

— Alachas didis! Mes karaliaus Garibo tarnai, o Garibas — 
džinų karaliaus Murišo draugas! 

Kardai švytravo tarp netikėlių iki vidurnakčio, ir jiems ro- 
dėsi, kad kiekvienas kalnas — tai ifritas. Jie skubiai krovėsi ant 
kupranugarių palapines, daiktus, pinigus ir ruošėsi bėgti. Pats 
pirmasis pabėgo Adžibas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt trečioji naktis 


Kai atėjo šeši šimtai penkiasdešimt trečioji naktis, Šachrazada 
tęsė: 

Pasakojama, o laimingasai karaliau, kad netikėliai susiruo- 
šė bėgti, o pats pirmasis iš jų pabėgo Adžibas. Musulmonai ste- 
bėjosi tuo, kas įvyko, ir taip pat buvo išsigandę džinų. O maridai 
tuo tarpu tol lipo bėgantiems netikėliams ant kulnų, kol išblaškė 
juos po stepes ir dykumas. Gyvi po ifritų antpuolio išliko tik 
penkiasdešimt tūkstančių iš buvusių dviejų šimtų tūkstančių ama- 
lekitų. Sumušti ir sužeisti jie pasuko atgal į savo žemes, o ma- 
ridai pasakė musulmonams: 

— O kariai, karalius Garibas, jūsų ponas, ir jo brolis linki 
jums ramybės. Jie svečiuose pas džinų karalių Murišą ir netrukus 
grįš. 

Išgirdę žinią, kad Garibas gyvas ir sveikas, musulmonai labai 
apsidžiaugė ir padėkojo maridams: 

— Tenudžiugins Alachas jus gera žinia, o garbingosios dva- 
sios! 

Grįžę maridai nuėjo pas karalių Garibą ir karalių Murišą. 
Rado juos sėdinčius ir papasakojo viską, ką matė ir kaip pa- 
sielgė. Karaliai palinkėjo jiems atpildo už gerą darbą, o Gari- 
bo širdis nurimo. 

Po kiek laiko karalius Murišas pasiūlė Garibui: 

O broli mano, aš noriu pavedžioti tave po mūsų žemę ir 
parodyti Jafiso, Nuho?? sūnaus, — ramybė jiems! — miestą. 

— O karaliau, daryk, kaip sumanei! — atsakė Garibas. 

Karalius liepė atvesti Garibui ir Sahimui du žirgus, visi sėdo 
ir išjojo. Kartu su jais susiruošė kelionėn tūkstantis maridų. Kai 
jie pajudėjo, atrodė lyg dalis išilgai perskelto kalno. Ilgai jie ke- 
liavo per kalnus ir klonius, kol pagaliau atvyko į Jafiso, Nuho 
sūnaus — ramybė jiems abiems! — miestą. Jų pasitikti išėjo miesto 
gyventojai, dideli ir maži. Murišas įžengė į miestą lydimas pui- 
kiausios eisenos, jis pakilo į Jafiso, Nuho sūnaus, rūmus ir sėdo 
į karalystės sostą. Šis sostas buvo marmurinis, dešimties laiptelių 
aukščio, su auksinėmis grotelėmis, išklotas įvairiausiais spalvotais 
šilkais. Kai miesto gyventojai susirinko priešais karalių, šis pa- 
klausė: 

— O Jafiso, Nuho sūnaus, palikuonys, kam lenkėsi jūsų tėvai 
ir seneliai? 

— Mūsų tėvai garbino ugnį ir mes darome taip, tu gi Žinai 
geriau už mus, — atsakė jam gyventojai. 

— O žmonės, — ėmė aiškinti karalius, — mes pamatėme, kad 
ugnis — tai kūrinių kūrinys didžiojo Alacho, valdovo, kuris su- 
kūrė viską pasaulyje. Kai aš tą supratau, atsidaviau Alachui, vie- 
ninteliam, visa nugalinčiam, sukūrusiam naktį ir dieną, ir be- 
sisukantį dangaus skliautą. Jo nepasiekia kitų žvilgsniai, o jis regi 
viską, jis maloningas ir visa žinantis. Priimkite gi islamą — jūs 
išsigelbėsite nuo visavaldžio pykčio, o paskutiniajame gyveni- 
me — nuo kankinimo ugnimi. 

 Jafisas — biblinis Jafetas, Nojaus (Nuho) sūnus. 


Toliau Jafiso miestas vadinamas 
Džabarsu. 

Miesto gyventojai atsidavė Alachui širdimi ir žodžiais, o Mu- 
rišas paėmė Garibą už rankos ir parodė jam Jafiso miestą — kaip 
jis pastatytas ir kokių stebuklų jame esama. Viename kamba- 
ryje jam parodė Jafiso ginklus, ir Garibas pamatė kardą, paka- 
bintą ant auksinio kablio, ir paklausė: 

— (O karaliau, kieno tas kardas? 

— Tai Jafiso, Nuho sūnaus, kardas. Juo jis kovėsi su žmo- 
nėmis ir džinais. Jį nukalė išminčius Džardumas ir įrašė jame 
didžiuosius vardus. Jei tuo kardu kirstumei kalną, suskaldytum 
ji: Ši kardą vadina al Mahiku?*: jei jis krinta ant žmogaus — nu- 
žudo jį, jei ant džino — sunaikina. 

Garibas, išgirdęs iš Murišo apie tokias puikias kardo savy- 
bes, iš karto paprašė: 

— Aš norėčiau apžiūrėti šį kardą. 

— Tai, ko tu nori, prieš tave, — atsakė karalius. 

Garibas ištiesė ranką ir paėmęs kardą ištraukė jį iš makš- 
tų. Ir sužvilgo jis, ir mirtis ėmė blykčiodama šokinėti ant jo aš- 
menų. Jis buvo dvylikos pėdų ilgio ir trijų pėdų pločio. Gari- 
bas norėjo išmėginti jį, ir karalius Murišas leido: 

— Jeigu tu sugebėsi juo užsimoti, tai imk. 

— Gerai, — tarė Garibas. 

Jis paėmė kardą į ranką ir atrodė, lyg laikytų kelionės lazdą. 
Visi ten buvusieji — žmonės ir džinai — nustebo ir sušuko: 

— Imk šią brangenybę, dėl kurios dūsauja žemių karaliai, 
ir sėsk ant žirgo, aš tau rodysiu kelią. Tu pasižymėjai, o kar- 
žygių pone! — tarė Murišas. 

Garibas sėdo ant žirgo, Murišas irgi, o paskui juos ir visi 
kiti Žmonės ir džinai... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt ketvirtoji 
naktis 


Kai atėjo šeši šimtai penkiasdešimt ketvirtoji naktis, Šachra- 
zada tęsė: 


3 Al Mahikas reiškia: žudantis, naikinantis. 

Pasakojama, o laimingasai karaliau, kad karalius Murišas sėdo 
Jafiso mieste ant žirgo, o žmonės ir džinai — paskui juos. Ka- 
raliai jojo pro tuščius rūmus ir namus, dykvietes ir vartus. Pa- 
galiau jie atsidūrė už miesto ir ėmė jodinėti po vaismedžių so- 
dus, kur tekėjo upeliai, čiulbėjo kalbantys paukščiai, šlovinantys 
tą, kuriam priklauso galybė ir amžinybė. 

Jie klajojo tol, kol atėjo vakaras, tada sugrįžo ir pasiliko nak- 
čiai Jafiso, Nuho sūnaus, rūmuose. Jiems ten buvo padengtas 
staliukas, jie pavalgė, ir Garibas kreipėsi į džinų karalių: 

— O karaliau, aš norėčiau vykti pas savo žmones ir karius, 
nes nežinau, kaip jiems be manęs sekasi. 

— O broli mano, — ėmė jį atkalbinėti karalius Murišas, — 
prisiekiu Alachu, nenoriu su tavim skirtis ir neleisiu tau išvykti 
anksčiau nei po mėnesio, aš noriu pasilepinti tave regėdamas. 

Garibas nebegalėjo jam prieštarauti ir visą mėnesį pragyveno 
Jafiso mieste. Praėjus sutartam laikui, buvo suruoštos vaišės, ka- 
ralius Murišas padovanojo jam visokių retenybių, tauriųjų metalų 
ir brangenybių: smaragdo, Badachšano rubinų, deimantų, aukso 
ir sidabro luitų, taip pat muskuso, šilko, atausto auksu, atrai- 
žų. Jis paruošė Garibui ir Sahimui šilko drabužius, dygsniuo- 
tus auksu, o Garibui padarė dar ir vainiką, nusagstytą perlais 
ir brangakmeniais, — jis buvo neįkainojamas. Visas šias dova- 
nas sudėjo į maišus, pašaukė penkis šimtus maridų ir tarė jiems: 

— Ruoškitės, rytoj palydėsite Garibą su Sahimu į jų šalį. 

— Klausome ir vykdome, — atsakė maridai. 

Visi nuėjo miegoti, pasiruošę rytą iškeliauti. Tačiau kai atėjo 
laikas išvykti, staiga pasirodė arkliai, pasigirdo tratantys būgnai, 
riaumojančios triūbos ir visą Žemę užtvindė maridai. Jų buvo 
septyniasdešimt tūkstančių — skraidančių ir nardančių, o jų ka- 
ralius buvo vardu Barakanas. 

Šis kariuomenės pasirodymas turėjo svarbią ir keistą prie- 
žastį, ir buvo tai jaudinantis ir neįtikimas dalykas, apie kurį pa- 
pasakosime iš eilės. 

Barakanas buvo Raudonojo Chalcedono miesto ir Auksinių 
rūmų valdovas. Jo valioje buvo penki ąsočiai, kiekviename iš 
jų slypėjo po penkis tūkstančius maridų. Jis ir jo gentis vieto- 
je visavaldžio valdovo garbino ugnį. Šis karalius buvo Murišo 

dėdės sūnus, o tarp Murišo žmonių buvo vienas nedoras ma- 
ridas, kuris tik dėl akių priėmė islamą. Jis pasislėpė tarp savo 
gentainių, o paskui išėjo ir ėjo, kol pasiekė Raudonojo Chal- 
cedono slėnį. Ten nuėjo į karaliaus Barakano rūmus ir pabu- 
čiavo žemę priešais jį. Palinkėjęs jam amžinos garbės ir laimės, 
papasakojo apie tai, kad Murišas priėmė islamą. Barakanas pa- 
klausė, kaip visa tai įvyko, kad Murišas atsižadėjo savo tikėji- 
mo, ir maridas jam smulkiai apsakė. Klausydamasis jo Barakanas 
ėmė kriokti ir šnopuoti, keikti saulę, mėnulį ir ugnį, svaidan- 
čią žiežirbas, ir sušuko: 

— Prisiekiu savo tikėjimu, aš užmušiu savo dėdės sūnų, jo 
tautą ir tą žmogų! Nė vieno iš jų nepaliksiu gyvo! 

Jis sušaukė džinų gentis, atrinko iš jų septyniasdešimt tūks- 
tančių maridų ir žygiavo su jais iki pat Džabarso miesto. Jie ap- 
supo miestą, pasistatė palapines, o Barakanas apsistojo netoli var- 
tų. Murišas pasiuntė vieną maridą: 

— Eik pas tuos karius, paklausk, ko jie nori, ir kuo greičiau 
sugrįžk. 

Maridas nuėjo į Barakano stovyklą, ten jį pasitiko atvykė- 
liai maridai klausdami: 

— Kas tu toks? 

— Murišo pasiuntinys! — atsakė maridas. 

Jį atvedė pas Barakaną ir maridas puolė prieš jį kniūbsčias. 

— O valdove, — tarė jis, — mano ponas pasiuntė mane pas 
jus sužinoti, kas atsitiko. 

— Sugrįžk pas savo poną ir perduok: „Tai Barakanas, tavo 
dėdės sūnus, atvyko tavęs pasveikinti...“ 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt penktoji 
naktis 


Kai atėjo šeši šimtai penkiasdešimt penktoji naktis, Šachra- 
zada tęsė: 

Pasakojama, o laimingasai karaliau, kad maridas, Murišo pa- 
siuntinys, nuėjęs pas Barakaną pasakė: 

— Mano ponas siuntė mane sužinoti, kas atsitiko. 


143 


655 naktis 


O Barakanas atsakė jam: 

— Grįžk pas savo poną ir perduok jam: „Atvyko Barakanas, 
tavo dėdės sūnus, ir nori tave pasveikinti“. 

Maridas sugrįžo pas savo poną ir papasakojo jam apie tai. 
Tada Murišas pasakė Garibui: 

— Pasėdėk savo vietoje, aš nueisiu, pasisveikinsiu su savo dė- 
dės sūnumi ir grįšiu pas tave. 

Jis sėdo raitas ir pasuko link palapinių. O Barakanas visa 
tai sugalvojo tyčia, kad išviliotų Murišą ir sučiuptų jį. Jis per- 
spėjo maridus: 

— Kai pamatysite, kad aš jį apkabinau, čiupkite ir suriškite. 

— Klausome ir vykdome, — atsakė jam maridai. 

Karalius Murišas atvyko ir įėjo į savo dėdės sūnaus palapinę. 
Šis pakilo, pasitiko jį ir apkabino, tada puolė džinai, surišo ir 
sukaustė jį. 

Murišas pažvelgė į Barakaną ir paklausė: 

— Kodėl tu taip padarei? 

— O šunie tarp džinų, — sušuko Barakanas, — tu atsisakei 
savo tikėjimo, savo tėvų ir senelių tikėjimo, ir priėmei tikėjimą, 
kurio nepažįsti! 

— O mano dėdės sūnau, — tarė Murišas, — aš pamačiau, kad 
Ibrahimo, Alacho draugo, tikėjimas — tiesa, o bet koks kitas — 
melas. 

— Kas tau taip pasakojo? — paklausė Barakanas. 

— Garibas, Irako karalius, — atsakė Murišas, — jis mano rū- 
muose laikomas didžiausioje pagarboje. 

— Prisiekiu ugnimi ir šviesa, tamsa ir karščiu, aš užmušiu 
ir jį, ir jus visus! — Ir Barakanas supykęs liepė įkalinti Murišą. 

Murišo tarnas pamatęs, kas ištiko jo poną, pasuko atgal, par- 
bėgo į miestą ir pranešė viską jo žmonėms. Kilo triukšmas ir 
visi šoko ant arklių. Garibas paklausė: 

— Kas atsitiko? 

Jam viską paaiškino. Tada jis pasišaukė Sahimą ir paprašė: 

— Pabalnok man arklį, vieną iš tų, kuriuos man buvo da- 
vęs karalius Murišas. 

— O broli mano, — paklausė Sahimas, — nejaugi tu kausiesi 
su džinais? 

— Taip, — atsakė Garibas, — aš kausiuosi su jais Jafiso, Nuho 

sūnaus, kardu ir prašysiu mūsų pono Ibrahimo, Alacho drau- 
go, — ramybė jiems! — pagalbos. 

Sahimas pabalnojo Garibui sartą žirgą iš džinų žirgų, panašų 
į tvirtovę iš tvirtovių. Garibas apsirengė mūšio apranga, išėjo 
ir sėdo raitas. Džinų būriai taip pat buvo pasiruošę kovai, vi- 
si šarvuoti ir ginkluoti. Pats Barakanas su savo žmonėmis taip 
pat sėdo raitas, išrikiavo karius, ir kariuomenės stojo į kauty- 
nes. Pirmas pradėjo mūšį Garibas. Jis išjojo į kovos lauką ir ap- 
nuogino Jafiso, Nuho sūnaus, — ramybė jiems! — kardą. Nuo 
šio sklido ryški šviesa, spiginanti į akis visiems džinams. Tai su- 
kėlė jų širdyje baimę. Garibas žaidė kardu, kol apkvaito dži- 
nų protas, tada jis sušuko: 

— Alachas didis! Aš — karalius Garibas, Irako karalius! Nėra 
kito tikėjimo, išskyrus Ibrahimo, Alacho draugo, tikėjimą. 

Barakanas, išgirdęs Garibo žodžius, sušuko: 

— Štai kas pakeitė mano dėdės sūnaus tikėjimą ir atgrasė 
jį nuo savo tikėjimo! Prisiekiu, aš nesėsiu į savo sostą, kol ne- 
nukirsiu Garibui galvos, nesustabdysiu jo kvėpavimo ir negrą- 
žinsiu savo dėdės sūnaus ir jo žmonių į savo tikėjimą! Pražu- 
dysiu visus, kas man priešinsis. 

Jis sėdo ant balto kaip popierius dramblio, panašaus į aukštą 
bokštą, riktelėjęs sudavė gyvuliui plienine ietimi, kuri sulindo 
jam į mėsą. Dramblys sutrimitavo, ir Barakanas pasuko jį į mūšio 
lauką, į kovos vietą. Priartėjęs prie Garibo ėmė šaukti: 

— O šunie tarp žmonių, kas atvedė tave į mūsų žemę? Tu 
sugadinai mano dėdės sūnų ir jo žmones, perviliojai juos iš vieno 
tikėjimo į kitą! Žinok, ši diena — paskutinė tavo gyvenime. 

— Šalin, niekingiausias iš džinų! — atsakė Garibas. 

Barakanas išsitraukė trumpakotę ietį ir užsimojęs paleido ją 
į Garibą, bet pro šalį, tada paleido antrąją. Garibas pagavo ją 
ir užsimojęs metė į dramblį taip, kad pataikiusi į vieną šoną ji 
išlindo pro kitą, ir dramblys krito negyvas. Barakanas nuvirto 
nuo jo tarsi aukšta palmė. Garibas neleido jam nė sujudėti, pri- 
šoko ir kirto jam Jafiso, Nuho sūnaus, kardu per sprandą taip, 
kad Barakanas neteko sąmonės. Pripuolę maridai surišo jam ran- 
kas, o Barakano žmonės matydami visa tai pajudėjo iš savo vietų 
trokšdami jį išvaduoti, tačiau ir Garibas jau lėkė į juos, o kartu 
su juo — tikratikiai džinai. Alachas suteikė Garibui šaunumo — 

jis pamalonino viskuo besirūpinantį valdovą ir užburtuoju kardu 
numalšino keršto troškulį. Kiekvienas, kurį paliesdavo šiuo kardu, 
būdavo palaužtas, ir jo siela nespėjusi pakilti liepsnodama virs- 
davo pelenais! Tikratikiai puolė netikėlius džinus, pradėjo lai- 
dyti ugnies strėles, ir visur ėmė rūkti dūmai. Garibas švaistė- 
si tarp jų, ir visi prasiskirdavo prieš jį. Karalius Garibas pasiekė 
karaliaus Barakano palapinę, prie kurios jau stovėjo al Kaila- 
džanas ir al Kuradžanas, ir sušuko maridams: 

— Atriškite savo poną Murišą! 

Šie atrišo ir sudaužė jo grandines... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt šeštoji 
naktis 


Kai atėjo šeši šimtai penkiasdešimt šeštoji naktis, Šachrazada 
tęsė: 

Pasakojama, o laimingasai karaliau, kad Garibas sušuko al 
Kailadžanui ir al Kuradžanui: 

— Atriškite savo poną! 

Ir jie atrišo ir sudaužė grandines. 

Tada karalius Murišas paliepė: 

— Atneškite man kovos aprangą ir atveskite skraidantį žirgą. 

Karalius turėjo du skraidančius žirgus, vieną jų davė Garibui, 
o kitą pasiliko sau. Įsinėręs į kovinę aprangą jis sėdo raitas ir 
kartu su Garibu nuskrido mūšio vieton. Žirgai nešė juos, o iš 
paskos skubėjo jų žmonės ir visi šaukė: 

— Alachas didis! Alachas didis! 

Jiems atsiliepė žemė, kalnai, slėniai ir kalvos. Murišas su Ga- 
ribu sugrįžo tik tada, kai buvo užmušta daugiau kaip trisdešimt 
tūkstančių maridų ir šėtonų. Visi susirinko į Jafiso miestą. Ka- 
raliai sėdo į savo sostus ir ėmė ieškoti Barakano, bet niekur jo 
nerado, nes paėmę į nelaisvę mūšio įkarštyje jį pamiršo. Tuo 
metu vienas ifritas iš jo tarnų atskubėjo pas jį, atrišo ir nune- 
šė, pakilęs virš žmonių galvų. Nešamas Barakanas matė, kad dau- 
gelis jo žmonių žuvę, o kiti bėga. Ifritas skrido su juo dangu- 
mi, o kai nusileido Raudonojo Chalcedono mieste, Auksiniuose 
rūmuose, karalius Barakanas sėdo į savo karalystės sostą, susi- 


146 


656 naktis 


* 1, 
* 


- X 
. "7 */4 


rinko pas jį Žmonės, likę gyvi po mūšio, ir pasveikino laimin- 
gai sugrįžus. 

— (O žmonės, — tarė karalius, — kokia gi čia laimė, jei mano 
kariuomenė sumušta, aš buvau paimtas į nelaisvę, o mano garbė 
džinų genčių akyse sutepta? 

— (O karaliau, — atsakė Barakano žmonės, — valdovai visais 
laikais ir laimėdavo, ir pralaimėdavo. 

— Aš būtinai atkeršysiu ir nuplausiu savo gėdą, antraip džinai 
juoksis iš manęs, — susijaudinęs tarė Barakanas. 

Jis parašė laiškų ir pasiuntė juos tvirtovės gyventojams. Visi 
nuolankūs ir paklusnūs susirinko pas jį, Barakanas surengė ap- 
žiūrą, ir pasirodė, jog jų buvo trisdešimt tūkstančių ir dar dvi- 
dešimt tūkstančių maridų — milžinų ir šėtonų. 

— Kam tau mūsų prireikė? — klausė jie. 

— Ruoškitės po trijų dienų žygin, — atsakė karalius. 

— Klausome ir vykdome, — nusilenkė šie. 

Štai kaip sekėsi karaliui Barakanui. O karalius Murišas grįžęs 
ėmė ieškoti Barakano, tačiau niekur jo nerado. 

— Jei būtumėt paskyrę šimtą maridų jo saugoti, jis nebūtų 
pabėgęs, — su apmaudu tarė Murišas. — Ir kurgi jis nuo mū- 
sų pasislėpė? 

Paskui jis tarė Garibui: 

— Žinok, mano broli, kad Barakanas — netikėlis. Su kerš- 
tu jis nedels, būtinai surinks būrius ir ateis su jais čionai. Aš 
norėčiau aplenkti jį ir užklupti, kol tebėra silpnas po pralaimė- 
jimo. 

— Štai kur teisingas sprendimas ir nepaneigiama nuomo- 
nė! — sušuko Garibas. 

— O broli mano, — tęsė Murišas, — tegu maridai nuneša jus 
į jūsų šalį, o mane palikite čia susikauti su netikėliais, taip man 
bus ramiau. 

— O ne, — atsakė Garibas, — prisiekiu kukliuoju didžiad- 
vasišku globėju, aš neišvyksiu iš šių žemių, kol nesunaikinsiu visų 
netikėlių džinų ir kol jų sielų Alachas nepasiųs į ugnį (koks bjau- 
rus toks galas!). Išsigelbsti tik tas, kas lenkiasi Alachui, vienin- 
teliam, visa nugalinčiam! 

— Tada bent jau Sahimą pasiųsk į Omano miestą, gal jis ten 
pasveiks (o Sahimas sirgo), — patarė Murišas. 

Jis riktelėjo maridams: 

— Nuneškite Sahimą, šiuos pinigus ir dovanas į Omano 
miestą. 

— Klausome ir vykdome, — atsakė maridai. 

Ir nunešė jie Sahimą ir dovanas į žmonių šalį. O Murišas 
parašė laiškus į savo tvirtoves visiems vietininkams, ir šie su- 
sirinko, iš viso šimtas ir šešiasdešimt tūkstančių. Pasirengę vi- 
si išžygiavo į Raudonojo Chalcedono šalį, į Auksinius rūmus. 
Per dieną jie nuėjo kelią, kuris įveikiamas per metus, ir pasiekė 
vieną slėnį, kuriame sustojo poilsio. Sugulė miegoti ir miego- 
jo iki ryto, o rytą ketino joti toliau, bet staiga pasirodė džinų 
būrys. Visi pakilo šaukti, dvi kariuomenės susirėmė ir puolė vie- 
na kitą. Prasidėjo kirstynės, grumtynės vis stiprėjo, mūšis žiaurėjo 
ir ėmė darytis visai nekaip. Reali tapo esamybė ir užgeso vil- 
tys, nutilo kalbos ir svarstymai, sutrumpėjo ilgi gyvenimai, ir pa- 
juto netikėliai pažeminimą ir proto aptemimą. Švaistėsi Garibas 
kardu skelbdamas vieninteliu visavaldį, aukščiausiąjį, kuriam len- 
kiamasi, ir dar vakarui neatėjus buvo užmušta apie septynias- 
dešimt tūkstančių negarbingųjų. Sugaudė pabaigą skelbdami li- 
taurai, ir kariai persiskyrė... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt septintoji 
naktis 


Kai atėjo šeši šimtai penkiasdešimt septintoji naktis, Šach- 
razada tęsė: 

Pasakojama, o laimingasai karaliau, kad kariuomenėms iš- 
siskyrus Murišas su Garibu grįžo į palapines. Pirmiausia jie nu- 
šveitė savo ginklus, paskui buvo atnešta vakarienė, jiedu pavalgė 
ir pasveikino vienas kitą su pergale (jų kariuomenėje buvo nu- 
kauta truputį daugiau kaip dešimt tūkstančių maridų). 

O Barakanas tuo metu sėdėjo palapinėje gailėdamas savo 
užmuštų pagalbininkų. 

— O žmonės, jei mes būtume taip kovęsi su priešininku tris 
dienas, jie būtų pražudę mus visus iki vieno, — kalbėjo jis. 

— Ką gi mums dabar daryti, o karaliau? — paklausė žmo- 
nės. 

— Užpulsime juos nakties tamsoje, kai jie miegos ir niekas 
negalės jų perspėti. Pasiruoškite ir pulkite mūsų priešus, užgriū- 
kite juos visi kaip vienas. 

— Klausome ir vykdome! — atsakė Barakano žmonės. 

Ir jie ėmė rengtis puolimui. Tarp jų buvo vienas maridas, 
vardu Džandalis, kurio širdis buvo pasiruošusi priimti islamą. 
Pamatęs, kam rengiasi netikėliai, jis tyliai išsmuko ir nuėjęs pas 
Murišą ir Garibą papasakojo jiems, ką netikėliai sugalvojo. 

Murišas atsisuko į Garibą ir paklausė: 

— O broli, ką darysime? 

— Šiąnakt užpulsime netikėlius pirmieji ir galingojo karaliaus 
valia išblaškysime juos po stepes ir dykumas. 

Taip pasakęs Garibas pasišaukė džinų vyresniuosius ir pa- 
aiškino: 

— Jūs ir jūsų Žmonės pasiimkite ginklus ir sutemus pėsti tyliai 
šimtinė po šimtinės išsmukite iš stovyklos, palikite palapines tuš- 
čias ir pasislėpkite aplinkiniuose kalnuose. Kai pamatysite tarp 
palapinių priešininką, pulkite iš visų pusių. Būkite ryžtingi ir pa- 
sikliaukite jūsų Viešpačiu, Alachas jus palaikys, o ir aš būsiu 
su jumis. 

Atėjo naktis, ir netikėliai užgriuvo palapines šaukdamiesi į 
pagalbą ugnį ir šviesą. Kai jie atsidūrė tarp palapinių, tikrati- 
kiai iš visų pusių puolė juos melsdami pasaulių valdovo pagalbos 
ir šaukdami: 

— O maloningiausias iš maloningiausių, o visų esybių kū- 
rėjau! 

Kur jie žengė, ten liko gulėti pakirsti ir atšalę kūnai. Rytas 
dar nespėjo išaušti, ir netikėliai virto kūnais be sielos, o išlikę 
gyvi pasitraukė į stepes ir slėnius. 

Murišas su Garibu, Alacho sustiprinti, sugrįžo nugalėję ir pri- 
sigrobę netikėlių turto. Permiegoję naktį jie vėl iškeliavo į Rau- 
donojo Chalcedono miestą ir Auksinius rūmus. 

O Barakanas, kai kova pakrypo jo nenaudai ir kai nakties 
tamsoje buvo sumušta didžiuma jo kariuomenės, pabėgo kar- 
tu su tais, kurie išliko gyvi. Jis pasiekė savo miestą, nuėjo į rū- 
mus, susirinko būrių likučius ir pasakė: 

— O žmonės, pasiimkite kas ką turite ir prisijunkite prie ma- 
nęs Kafo kalnuose, pas Mėlynąjį karalių, Margųjų rūmų šeimi- 
ninką. Jis atkeršys už mus. 


150 


657 naktis 


Barakano žmonės pasiėmė savo pačias, vaikus, turtą ir iš- 
keliavo į Kafo miestą. Murišas su Garibu, Pasiekę Raudonojo 
Chalcedono miestą ir Auksinius rūmus, pamatė, kad vartai atviri 
ir mieste nėra nė gyvos dvasios, nėra ko nė paklausti. Murišas 
pasikvietė Garibą, ėmė rodyti jam Raudonojo Chalcedono miestą 
ir Auksinius rūmus. Miesto sienų pamatai buvo iš smaragdo, 
vartai — iš raudonojo chalcedono, sukalti sidabrinėmis vinimis. 
Jo namų ir rūmų stogai buvo iš alojos ir sandalmedžio. Atvy- 
kėliai pasklido po miesto gatves ir skersgatvius, pasiekė Auk- 
sinius rūmus, ėjo iš vieno perėjimo į kitą, kol pamatė statinį iš 
badachšaniškojo rubino. Grindys ten buvo iš smaragdo ir ru- 
bino! Murišas su Garibu vaikščiojo po rūmus, apstulbinti jų gro- 
žio. Jie ėjo iš vienos vietos į kitą, kol perėjo septynis perėjimus. 
Įžengę rūmų vidun, pamatė keturis portikus, kiekvienas jų buvo 
skirtingas. Vidury rūmų buvo raudonojo aukso baseinas, virš 
kurio stūksojo auksinės liūtų skulptūros, o jiems iš nasrų tekėjo 
vanduo. Toliau jie pamatė nuostabų dalyką. Salės priekyje sto- 
vintis portikas buvo nuklotas kilimais, austais spalvotu šilku, o 
po juo stovėjo du sostai, padaryti iš gryno aukso, išpuošti perlais 
ir brangiaisiais akmenimis. 

Murišas su Garibu sėdo į Barakano sostą ir Auksiniuose rū- 
muose surengė dideles iškilmes... 

Tuo tarpu išaušo rytas, ir Šachrazada nutraukė pasakojimą. 


Šeši šimtai penkiasdešimt aštuntoji 
naktis 


Kai atėjo šeši šimtai penkiasdešimt aštuntoji naktis, Šachra- 
zada tęsė pasakojimą: 

Pasakojama, o laimingasai karaliau, kad Murišas su Garibu 
sėdo į Barakano sostą ir surengė dideles iškilmes, o paskui Ga- 
ribas paklausė Murišą: 

— Ką tu ketini toliau daryti? 

— O žmonių karaliau, — atsakė Murišas, — aš pasiunčiau šim- 
tą raitelių sužinoti, kur yra Barakanas, kad mes galėtume joti 
įkandin jo. 

Jie išbuvo Auksiniuose rūmuose tris dienas, kol sugrįžo ma- 


ridai. Tie papasakojo, kad Barakanas išvyko į Kafo kalnus prašyti 


151 


658 naktis 


Mėlynojo karaliaus pagalbos, ir šis priėmė jį savo globon. Mu- 
rišas paklausė Garibą: 

— Ką pasakysi, o broli? 

— Jeigu mes juos užpulsime, jie atsakys tuo pačiu. 

Murišas su Garibu liepė kariams ruoštis po trijų dienų iš- 
keliauti. Kai jau buvo visiškai pasirengę ir ruošėsi kilti į kelią, 
parsirado maridai, kurie buvo išgabenę Sahimą ir dovanas. Jie 
priėjo prie Garibo ir pabučiavo žemę. Garibas pasiteiravo, kaip 
laikosi jo žmonės, ir maridai atsakė: 

— Tavo brolis Adžibas, pabėgęs po susidūrimo, pasuko į In- 
dijos žemes ir nuvyko pas Jarubą ibn Kahtaną, viską papasa- 
kojo šiam karaliui ir paprašė pagalbos. Šis pažadėjo padėti ir 
parašė laiškus visiems savo vietininkams. Suplūdo kariuomenė 
lyg išsiliejusi jūra — nei galo, nei krašto nematyti, — ir jis ke- 
tina sugriauti Iraką. 

Tai išgirdęs Garibas sušuko: 

— Težūsta netikėliai! Didysis Alachas atneš islamui perga- 
lę, aš jiems užvirsiu kovą ir mūšį! 

— (O žmonių karaliau, — tarė Murišas, — prisiekiu Aukščiau- 
siuoju, aš būtinai keliausiu su tavim į tavo karalystę ir kovosiu 
su tavo priešais, aš padėsiu pasiekti tai, ko tu nori. 

Garibas padėkojo jam, ir dar vieną naktį permiegojęs jis iš- 
vyko į Kafo kalnus. Keliavo visą dieną, kol pasiekė Marguosius 
rūmus ir Marmurinį miestą. Tai buvo miestas, pastatytas iš ak- 
menų, o pastatė jį Barikas ibn Fakis, džinų tėvas. Jis pastatė ir 
Marguosius rūmus, o pavadino juos taip todėl, kad šie buvo pa- 
statyti iš sidabrinių ir auksinių plytų, ir niekur daugiau žemė- 
je tokių nėra. Kai priartėjo prie Marmurinio miesto ir iki jo liko 
tik pusdienis kelio, kariai sustojo poilsio ir Murišas pasiuntė su- 
žinoti nujienų. Žygūnas sulakstė ir grįžęs pranešė: 

— O karaliau, Marmuriniame mieste yra tiek džinų būrių 
kiek lapų ant medžių ar lašų per lietų. 

— Ką gi darysime, o žmonių karaliau? — paklausė Murišas. 

— O karaliau, — patarė Garibas, — padalyk savo žmones į 
keturias dalis ir tegul jie apsupa priešo kariuomenę. Paskui te- 
sušunka pagarbinimą „Alachas didis!“ ir teatsitraukia. Visa tai 
turi įvykti vidurnaktį. Pažiūrėsime, kas dėsis džinų gentyje. 

Murišas susikvietė savo žmones ir padalijo juos taip, kaip 
liepė Garibas. Jie pasiruošė ginklus ir ėmė laukti nakties. Ta- 
da pajudėjo, apsupo priešą ir pradėjo šaukti: 

— Alachas didis! Už Ibrahimo, Alacho draugo, — ramybė 
jiems! — tikėjimą! 

Netikėliai pabudo ir šių žodžių išgąsdinti ėmė puldinėti vieni 
kitus, kol patekėjo aušra. Žuvo didžiuma jų, išliko tik mažuma. 

Garibas sušuko tikratikiams džinams: 

— Pulkite tuos, kas liko iš netikėlių. Aš su jumis, ir Ala- 
chas — jūsų pagalbininkas! 

Jis pats taip pat puolė mūšin ir apnuoginęs savo žudantį dži- 
nų kardą ėmė kapoti nosis, pražildė ne vieną galvą ir priver- 
tė priešą bėgti. Jis surado Barakaną, vienu kirčiu atėmė jam 
gyvybę ir susitepęs jo krauju nulipo nuo žirgo. Paskui tą patį 
padarė Mėlynajam karaliui. Kai išaušo diena, nebebuvo nei ne- 
tikėlių karių, nei pasiuntinių. Murišas su Garibu įėjo į Marguo- 
sius rūmus ir pamatė, kad ten viena plyta iš aukso, kita iš si- 
dabro, slenksčiai krištoliniai, o stovi tie rūmai ant smaragdo 
pamatų. 

Rūmuose buvo baseinas su fontanu, ties juo gulėjo paklo- 
ti šilko kilimai, išsiuvinėti auksu ir puošti brangiaisiais akmenimis. 
Ten buvo tiek turtų, kad nei suskaičiuosi, nei aprašysi. Jie įė- 
jo į haremo patalpą ir pamatė, kaip ten švaru ir puiku. Gari- 
bas viską apžiūrėjo ir tarp moterų pamatė merginą, už kurią gra- 
žesnės nebuvo regėjęs. Jos drabužiai kainavo, matyt, tūkstantį 
dinarų, aplink ją stovėjo šimtas vergių, kurios prilaikė jos dra- 
bužio kraštą auksiniais kabliukais. Atrodė ji tarsi mėnulis tarp 
žvaigždžių. Pamačius tokią gražuolę, Garibui pasimaišė protas, 
jis pasimetė ir paklausė vieną belaisvę: 

— Kas ši mergina? 

— Tai Kaukab as Sabahė“*, Mėlynojo karaliaus duktė, — at- 
sakė jam... 

Tuo tarpu išaušo rytas, ir Šachrazada nutraukė pasakojimą. 


* Kaukab Sabahė reiškia: rytinė Žvaigždė. 

Šeši šimtai penkiasdešimt devintoji 
naktis 


Kai atėjo šeši šimtai penkiasdešimt devintoji naktis, Šachra- 
zada tęsė: 

Pasakojama, o laimingasai karaliau, kad Garibas paklausė 
vieną belaisvę: 

— Kas šioji mergina? 

— Tai Kaukab as Sabahė, Mėlynojo karaliaus duktė. 

Tada Garibas kreipėsi į karalių Murišą: 

— O džinų karaliau, aš noriu vesti šią merginą. 

— Ir rūmai, ir tai, kas juose yra, — turtai ir vaikai, — tavo 
grobis, — atsakė Murišas. — Jei tu nebūtum sugalvojęs gudry- 
bės ir nebūtum nugalėjęs Barakano ir Mėlynojo karaliaus bei 
jo žmonių, jie būtų mus visus pražudę. Pinigai — tavo pinigai, 
o visi rūmų gyventojai — tavo vergai. 

Garibas padėkojo Murišui už gerus žodžius ir priėjo prie 
merginos. Pažvelgė į ją, įsižiūrėjo atidžiau ir karštai pamilo ją. 
Taip pamilo, kad pamiršo Fahr Tadžą Sabūro, persų, turkų ir 
deilemitų karaliaus, dukterį, pamiršo Mahdiją. Šios merginos mo- 
tina buvo Kinijos karaliaus duktė, kurią Mėlynasis karalius pa- 
grobė iš jos rūmų ir atėmė jai nekaltybę. Ji pastojo nuo jo ir 
pagimdė jam mergaitę, kuri buvo tokia graži ir daili, kad ka- 
ralius pavadino ją Kaukab as Sabahe, ir tapo ji gražuolių val- 
dove. Motina mirė, kai mergaitei buvo vos keturiasdešimt dienų, 
ir augino ją auklės ir eunuchai. Jai buvo jau septyniolika me- 
tų, kai atsitiko tai, apie ką pasakota. Buvo užmuštas jos tėvas, 
o ją pačią karštai pamilo Garibas. Jis paėmė jos ranką į savą- 
ją ir įėjo pas ją tą pačią naktį, ir rado ją dar nekaltą. 

i mergina nekentė savo tėvo ir džiaugėsi, kad jis žuvo. Ga- 
ribas įsakė sugriauti Marguosius rūmus, ir jie buvo sugriauti. 
Visus rūmų turtus padalijo džinams, o Garibui teko dvidešimt 
vienas tūkstantis plytų, auksinių ir sidabrinių. O iš kitų turtų ir 
brangenybių visko teko tiek, kad nei suskaičiuosi, nei išmatuosi. 
Karalius Murišas pasikvietė Garibą ir ėmė jam rodyti Kafo kal- 
nus bei jų įdomybes. Jie nuvyko prie Barakano tvirtovės, sugrio- 
vė ją ir pasidalijo turtus. Paskui sugrįžo į Murišo tvirtovę ir pra- 

leido ten penkias dienas. Garibas panoro grįžti į savo šalį, ir 
Murišas pasišovė jį lydėti. 

— O žmonių karaliau, — tarė jis, — aš eisiu greta tavęs ir 
lydėsiu tave į tavo šalį. 

— Ne, prisiekiu Ibrahimu, Alacho draugu, — sušuko Gari- 
bas, — aš neleisiu tau vargintis ir neimsiu nieko iš tavo valdi- 
nių, išskyrus al Kailadžaną ir al Kuradžaną. 

— O karaliau, — spyrėsi Murišas, — pasiimk dešimtį tūkstan- 
čių džinų raitelių, jie lydės tave ir tarnaus tau. 

— Aš pasiimsiu tik tuos, kuriuos minėjau, — atsiliepė Garibas. 

Tada Murišas liepė tūkstančiui maridų nešti Garibo grobį 
ir lydėti jį iki pat jo karalystės. O dviem maridams, al Kaila- 
džanui ir al Kuradžanui, liepė likti su Garibu ir tarnauti jam. 

— Klausome ir vykdome! — atsakė maridai. 

— Neškite turtus ir Kaukab as Sabahę, — paliepė Garibas 
ir jau ketino sėsti ant savo skraidančio žirgo, tačiau Murišas jį 
sulaikė: 

— Šis žirgas, o broli, gali gyventi tik mūsų žemėje. Jeigu jis 
atsidurs Žmonių žemėje, mirs. Bet aš turiu kitą, jūrų žirgą, jam 
lygaus nerasi nei Irako, nei kurioje kitoje Žemėje. 

Jis liepė atvesti tą žirgą, ir ką dabar Garibas pamatė, bu- 
vo sunkiai suvokiama protu. Žirgą supančiojo, ir al Kailadža- 
nas stvėrėsi jį nešti, al Kuradžanas taip pat užsivertė ant savęs 
kaip pajėgė, o Murišas apkabino Garibą ir pravirko, kad rei- 
kia skirtis. 

— O broli mano, — sakė jis, — jei tau kada nors bus sun- 
ku, pasiųsk man žinią, ir aš ateisiu pas tave su kariuomene, kuri 
sunaikins žemę ir tai, kas ant jos bus. 

Garibas padėkojo jam už malonę ir nesavanaudišką ištiki- 
mybę. 

Maridai su Garibu ir žirgu per dvi dienas ir vieną naktį įvei- 
kė penkiasdešimties metų kelią ir atsidūrė ties Omano miestu. 
Jie įsitaisė netoliese pailsėti, ir Garibas kreipėsi į al Kailadžaną: 

— Eik ir sužinok apie mano žmones. 

Maridas nulėkė ir sugrįžęs pasakė: 

— (O karaliau, ties tavo miestu — netikėlių kariuomenė, tarsi 
Ištvinusi jūra. Tavo žmonės kaunasi su jais, jau dunda būgnai, 
ir al Džamrakanas įžengė į mūšio lauką. 

— Didysis Alache! — tai išgirdęs sušuko Garibas. — O Kai- 
ladžanai, pabalnok man žirgą, duok šarvus ir ietį! Šiandien bus 
proga kovos lauke atskirti karžygį nuo bailio. 

Al Kailadžanas pakilo ir atnešė Garibui tai, ko šis prašė. Ga- 
ribas užsidėjo šarvus, pasikabino Jafiso, Nuho sūnaus, kardą ir 
sėdęs ant žirgo nujojo ten, kur spietėsi kariuomenės būriai. Al 
Kailadžanas ir al Kuradžanas tarė jam: 

— Tu pailsėk ir leisk mums eiti pas netikėlius ir išblaškyti 
juos po stepes ir dykumas, kad neliktų nieko nei iš jo žmonių, 
nei iš alsuojančių ugnimi“?. Tepadės mums Alachas, aukščiau- 
siasis ir visagalis. 

— Prisiekiu Ibrahimu, Alacho draugu! — sušuko Garibas. — 
Aš leisiu jums kautis tik tada, kai ir pats būsiu ant žirgo! 

O visa ši kariuomenė atsidūrė čia dėl nuostabaus dalyko... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimtoji naktis 


Kai atėjo šeši šimtai šešiasdešimtoji naktis, Šachrazada tęsė: 

Pasakojama, o laimingasai karaliau, kad Garibas pasiuntė al 
Kailadžaną parnešti žinių iš savo miesto ir šis grįžęs pasakė: 

— Prie tavo vartų stovi didžiulė kariuomenė. 

O ta kariuomenė štai kaip ten atsirado. Kai Adžibas su Ja- 
rubo ibn Kahtano kariuomene atėjo į šį miestą, pasirodė al Kai- 
ladžanas ir al Kuradžanas ir sumušė netikėlių kariuomenę. Adži- 
bas susiruošė bėgti, pasakęs savo kariams: 

O žmonės, jeigu jūs grįšite pas Jarubą ibn Kahtaną ir pa- 
sakysite, kad jo kariuomenė sumušta, o jo sūnus žuvo, jis už- 
sirūstinęs pasakys: „Jei ne jūs, tai mano žmonės ir mano sūnus 
nebūtų žuvę“. Ir išmuš mus visus iki vieno. Mano manymu, tu- 
rėtume vykti į Indijos šalis ir kreiptis į karalių Tarkananą. Jis 
už mus atkeršys. 

— Vesk mus, telaimina tave ugnis! — atsakė jam žmonės. 

Jie keliavo daug naktų ir dienų, kol priėjo Hindo miestą. 
Ten pasiprašė priimami karaliaus Tarkanano, ir šis juos priėmė. 


S T.y. džinų. 

Adžibas įėjo, pabučiavo žemę priešais valdovą ir palinkėjo jam 
viso to, ko linkima karaliams. Paskui tarė: 

— O karaliau, apgink mane, tesergsti tave ugnis, kupina žie- 
žirbų, tesaugo tave nakties tamsa savo niūria juoduma. 

Indijos karalius pažvelgė į Adžibą ir paklausė: 

— Kas tu toks ir ko tu nori? 

— Aš — Adžibas, Irako karalius, — atsakė Adžibas, — ma- 
ne nuskriaudė mano brolis. Jis priėmė islamą ir vergai tapo jam 
paklusnūs. Jis užkariavo daug šalių ir visą laiką gainiojo mane 
iš vienos šalies į kitą, o štai dabar aš atėjau pas tave prašyti pa- 
galbos. 

Indijos karalius, girdėdamas tokius Adžibo žodžius, čia sto- 
josi, čia sėdosi, o paskui sušuko: 

— Prisiekiu ugnimi, aš atkeršysiu už tave ir neleisiu, kad kas 
nors nesilenktų ugniai, mano valdovui! 

Jis pasišaukė savo sūnų ir pasakė: 

— O vaike mano, ruoškis, žygiuosi į Iraką. Pražudyk visus, 
ką ten rasi, surišk tuos, kurie nesilenkia ugniai, kankink juos ir 
bjaurok, bet neužmušk, o atvesk man, aš juos kankinsiu viso- 
kiausiais būdais, leisiu jiems pajusti pažeminimą, ir bus tai pa- 
moka visiems, kas mūsų laikais nori mokytis. 

Karalius parinko aštuoniasdešimt tūkstančių karių, raitų ant 
žirgų, ir aštuoniasdešimt tūkstančių ant žirafų. Pasiuntė su sa- 
vo sūnumi dešimt tūkstančių dramblių. Ant kiekvieno jų buvo 
sandalo medžio neštuvai su aukso grotelėmis, o šių neštuvų 
plokštelės ir vinys buvo auksinės ir sidabrinės. Ant kiekvienų 
neštuvų buvo po sostą iš smaragdo ir aukso. Dar jis pasiuntė 
kovos vežimus, kiekviename jų buvo po aštuonis žmones, mo- 
kančius kautis įvairiausiais ginklais. O karaliaus sūnus buvo tų 
laikų narsuolis, ir nebuvo šaunumu jam lygių. Jo vardas buvo 
Radšachas. Per dešimtį dienų viskas buvo suruošta, ir kariai iš- 
plaukė tarytum debesys. Po dviejų mėnesių jie pasiekė Oma- 
no miestą ir apsupo jį. Adžibas džiaugėsi manydamas, jog dabar 
tikrai laimės. Al Džamrakanas su Sadanu jų pasitikti išėjo į lauko 
vidurį. Sutratėjo būgnai, sužvengė žirgai, o al Kailadžanas vi- 
sa tai matė. Jis grįžo ir papasakojo viską karaliui Garibui. Ga- 
ribas, kaip jau minėta, taip pat sėdo raitas ir išjojo pas netikėlius 
laukdamas, kas išeis jo pasitikti ir atvers kovos vartus. Išjojo taip 

pat ir Sadanas ir ėmė kviesti sau priešininką. Žengė tada į priekį 
karžygys iš Indijos karžygių. Sadanas nedavė jam laiko nė pa- 
siruošti, kirto vėzdu ir sutrupino jam kaulus, partiesė ant žemės. 
Tada stojo prieš Sadaną antrasis, ir tą jis užmušė, stojo trečias, 
ir tas buvo nugalėtas. Sadanas užmušinėjo juos vieną po kito, 
kol nugalėjo trisdešimt kovotojų. Tada su juo kautis išėjo Ba- 
tašas al Akranas“. Buvo tai tikras karžygys, mūšio lauke ver- 
tas penkių tūkstančių kovotojų, tikras karaliaus Tarkanano brolis. 
Išėjęs prieš Sadaną jis tarė: 

— O arabų vagie, kaip tu gali sau leisti žudyti Indijos ka- 
ralius ir imti nelaisvėn jos karžygius! Ši diena — paskutinė ta- 
vo žemiškajame gyvenime. 

Sadano akys net paraudo tai išgirdus, ir jis puolė Batašą. Kir- 
to jam vėzdu, bet smūgis nepavyko ir Sadanas, savo paties vėzdo 
parblokštas, krito žemėn. Nespėjo nė apsidairyti, o jau buvo su- 
rištas ir sukaustytas, netikėliai nutempė jį savo stovyklon. Al 
Džamrakanas, pamatęs savo draugą nelaisvėje, sušuko: 

— Ė, už Ibrahimo, Alacho draugo, tikėjimą! 

Spustelėjęs savo žirgą kulnimi, jis puolė Batašą al Akraną. 
Kuri laiką jie trypė vienas priešais kitą. O po to Batašas puo- 
lė al Džamrakaną, timptelėjo jį už rankovės, ištraukė iš balno 
ir numetė žemėn. Jis buvo surištas ir nutemptas netikėlių sto- 
vyklon. Prieš Batašą ėjo ir ėjo kariuomenės vyresnieji, kol buvo 
paimti į nelaisvę dvidešimt keturi musulmonai. Tai matydami 
musulmonai didžiai nusiminė, o Garibas išsitraukė auksinį šimto 
dvidešimties ritlių svorio vėzdą — tai buvo Barakano, džinų ka- 
raliaus, vėzdas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt pirmoji naktis 
Kai atėjo šeši šimtai šešiasdešimt pirmoji naktis, Šachraza- 
da tęsė: 
Pasakojama, o laimingasai karaliau, kad Garibas, pamatęs, 


kas ištiko jo karžygius, išsitraukė auksinį vėzdą, anksčiau pri- 
klausiusį Barakanui, džinų karaliui, paragino savo jūrų žirgą, ir 


* Batašas al Akranas reiškia: nugalintis didvyrius. 

šis nuskriejo tarsi vėjas. Garibas iššuoliavo į priekį ir atsidūręs 
vidury lauko sušuko: 

— Alachas didis! Jis atnešė pergalę ir nusisuko nuo tų, kurie 
nepripažino Ibrahimo, Alacho draugo, tikėjimo! 

Tada šoko prie Batašo, trenkė jam vėzdu, ir Batašas nuvirto 
žemėn, o Garibas atsisuko į musulmonus ir pamatęs savo brolį 
Sahimą al Lailį paprašė: 

— Surišk šitą šunį! 

Sahimas išgirdo ir prišokęs prie Batašo čiupo jį ir tvirtai su- 
rišo. Musulmonai stebėjosi šiuo karžygiu, o netikėliai klausinėjo 
vienas kitą: 

— Kas šis karys, išėjęs iš jų gretų ir paėmęs į nelaisvę mūsų 
draugą? 

Garibas kvietė į dvikovą, ir jam atsiliepė indų karžygys. Ga- 
ribas trenkė jam vėzdu, ir šis išsitiesė ant žemės. Al Kailadžanas 
su al Kuradžanu surišo jį ir perdavė Sahimui. Garibas ėmė į 
nelaisvę vieną karžygį po kito, kol susidarė penkiasdešimt du 
garsūs vadai. Taip baigėsi diena, sududeno pabaigos būgnai, 
ir Garibas pasitraukė iš kovos lauko. Jis pasuko į musulmonų 
stovyklą ir pirmasis jį pasitiko Sahimas. Jis pabučiavo jam ko- 
ją balnakilpėje ir pasakė: 

— Tenenudžius tavo rankos, o laiko didvyri! Pasakyk mums, 
kas tu, narsuoli? 

Garibas pakėlė nuo veido iš grandelių suvertą antveidį, ir 
Sahimas jį pažino. 

— O žmonės, — apsidžiaugė jis, — tai jūsų karalius ir jūsų 
ponas Garibas, jis grįžo iš džinų Žemės! 

Musulmonai, išgirdę minint savo karalių, šoko žemėn nuo 
savo arklių, ėjo prie jo, bučiavo jam kojas kilpose, linkėjo jam 
ramybės ir džiaugėsi jo sėkme. Jie įžengė su juo į Omano mies- 
tą, ir Garibas sėdo savo karalystės sostan. Jo žmonės apsupo 
jį didžiai džiūgaudami, padavė valgį ir visi pavalgė, o tada Ga- 
ribas papasakojo jiems viską, kas jam nutiko Kafo kalnuose, pas 
džinus. Jo žmonės labai stebėjosi tuo ir garbino Alachą už jo 
išgelbėjimą. 

Al Kailadžanas ir al Kuradžanas nepaliko Garibo. Garibas 
liepė savo Žmonėms eiti miegoti ir jie išsivaikščiojo po namus. 
Šalia jo neliko nieko, išskyrus maridus. Garibas paklausė: 

— Ar jūs nuneštumėt manęs į Kufą, kad galėčiau pasimė- 
gauti savo haremu, o paskui sugrįžtume nakčiai baigiantis? 

— O pone, tai lengviausia, ko tu galėtum paprašyti. 

O juk tarp Kufos ir Omano buvo šešiasdešimties dienų kelio 
skubančiam raiteliui. Al Kailadžanas pasakė al Kuradžanui: 

— Aš nešiu jį ten, o tu parneši atgal. 

Al Kailadžanas pakėlė Garibą ir nuskrido, o al Kuradžanas 
lėkė greta. Praėjo ne daugiau kaip valanda, o jie jau pasiekė 
Kufą ir pasuko su Garibu prie rūmų vartų. 

Garibas nuėjo pas savo dėdę ad Damigą, šis pakilęs pasvei- 
kino jį ir Garibas paklausė: 

— Kaip laikosi mano žmona Fahr Tadža“ ir mano žmona 
Makhdija? 

— Jos sveikos ir puikiausiai laikosi, — atsakė al Damigas. 

Eunuchas nuėjo ir papasakojo moterims apie Garibo atvy- 
kimą. Jos ėmė džiaugsmingai šūkauti ir padavė eunuchui do- 
vaną“. Netrukus pas jas įžengė pats Garibas, ir moterys paki- 
lusios jį pasveikino. Jie ėmė kalbėtis, atėjo ad Damigas ir 
Garibas papasakojo jam, kokių nuotykių patyręs su džinais. Ir 
al Damigas, ir moterys labai stebėjosi tuo. 

Likusią nakties dalį jis permiegojo su Fahr Tadža, o auštant, 
atsisveikinęs su giminėm, žmonom ir dėde ad Damigu, išėjo pas 
maridus, sėdo al Kuradžanui ant nugaros, greta jo skrido al Kai- 
ladžanas, ir nespėjo dar išsisklaidyti tamsa, o jie jau buvo Oma- 
no mieste. Kartu su savo žmonėmis vilkosi Garibas šarvais ir 
įsakė atverti vartus. Čia staiga pamatė iš netikėlių stovyklos at- 
jojant karžygį, kuris išlaisvino ir atvedė al Džamrakaną, gulį Sa- 
daną ir kitus į nelaisvę paimtus vadus. Jis perdavė juos Gari- 
bui, musulmonų karaliui, ir musulmonai labai apsidžiaugė, kad 
jų vadai išgelbėti. Visi sėdo ant žirgų, o jau buvo nuskambė- 
ję litaurai, kviečiantys į mūšį ir kautynes. Netikėliai taip pat jau 
sėdėjo raiti ir buvo išsirikiavę eilėmis... 


"7 Čia klaida originale: vietoj Fahr Tadžos, apie kurios 
numanomą mirtį buvo šnekama šiek tiek anksčiau, 
turėtų būti Kaukab as Sabahė. * Pagal arabų 
paprotį kiekvienas atnešęs džiugią žinią, turi 
teisę gauti dovaną, o jos vertė priklauso 
nuo pranešimo svarbos ir 
dovanotojo turtingumo. 


160 


661 naktis 


Tuo tarpu išaušo rytas, ir Šachrazada nutraukė pasakojimą. 
Šeši šimtai šešiasdešimt antroji naktis 


Kai atėjo šeši šimtai šešiasdešimt antroji naktis, Šachrazada 
tęsė: 

Pasakojama, o laimingasai karaliau, kad kai musulmonų 
kariai išjojo į mūšio ir kovos lauką, pirmasis kovon stojo ka- 
ralius Garibas. Jis išsitraukė savo žudantį kardą, Jafiso, Nuho 
sūnaus, — ramybė jiems! — kardą. Ir paragino savo žirgą, ir nu- 
skriejo tarp karių eilių šaukdamas: 

— Kas mane pažįstate, tam užteks mano pykčio, o kas ne- 
pažįstate, turėsite progą pažinti. Aš — karalius Garibas, Irako 
ir Jemeno karalius, aš — Garibas, Adžibo brolis. 

Radšachas, Indijos karaliaus sūnus, išgirdęs Garibo žodžius 
paliepė vyresniesiems: 

— Atveskite man Adžibą! 

Kai jį atvedė, Radšachas tarė: 

— Tu žinai, kad ši košė — tavo košė, nes tu ją užvirei. Štai 
tavo brolis mūšio lauke, eik pas jį ir parvesk man jį suimtą, aš 
pasodinsiu jį atbulą ant kupranugario ir maitosiu visą kelią iki 
pat Indijos. 

— O karaliau, pasiųsk prieš jį ką nors kitą, aš apsirgau, — 
atsakė Adžibas. 

Radšachas tai išgirdęs ėmė švokšti ir riaumoti: 

— Prisiekiu ugnimi, kupina kibirkščių, ir šviesa, ir šešėliu, 
ir karščiu, jei tu neišeisi prieš brolį ir kuo skubiausiai neatve- 
si jo man, aš nukirsiu tau galvą ir nutrūks tavo kvėpavimas! 

Išjojo Adžibas, padrąsino save širdyje, prisiartino prie brolio 
kovos lauke ir sušuko: 

— O arabų šunie ir niekingiausias iš tų, kurie įkala kuolus 
palapinėms, ar tavo jėgoms rungtis su karaliais! Priimk tai, kas 
tave ištiks, ir pasidžiauk savo mirtimi! 

Garibas tai išgirdęs paklausė: 

— Kas tu, karaliau? 

— Aš tavo brolis, — atsakė Adžibas, — ir ši diena — paskutinė 
tavo diena žemiškajame gyvenime! 

Supratęs, kad tai jo brolis Adžibas, Garibas suriko: 

— Tebus atkeršyta už mano tėvą ir motiną! 

Jis atidavė savo kardą al Kailadžanui, puolė Adžibą su vėzdu 
ir sudavė jam baisų smūgį, vos nesulaužė jam šonkaulių, tada 
čiupo už apykaklės, timptelėjo, išmetė iš balno ir trinktelėjo į 
žemę. Prie jo prišoko abu maridai, tvirtai surišo ir nuvedė Adži- 
bą, pažemintą ir paniekintą. Garibas džiaugėsi paėmęs į nelaisvę 
savo priešą ir prabilo eilėmis: 


Jau tikslas basiektas, jau baigėsi žygis, 
Už tai aš dėkoju tau, Viešpatie didis! 


Aš augau niekingas, graudus, neturtingas, 
Bet viską man davė Alachas dosningas. 


Kraštų daug bavergęs, dabar aš karalius, 
Bet šito nebūtų be Viešpaties valios! 


Pamatęs, kas nutiko Adžibui, Radšachas pareikalavo savo žir- 
go, įsinėrė į šarvus ir nujojo į kovos lauką. Jis prisiartino prie 
karaliaus Garibo ir suriko jam: 

— O niekingiausias iš arabų, nešiojantis malkas, tu leidi sau 
imti į nelaisvę karalius ir karžygius? Lipk nuo arklio, surišk ran- 
kas, pabučiuok man koją ir paleisk mano narsuolius. Eik su ma- 
nim į mano karalystę sukaustytas grandinėmis, tada aš tau do- 
vanosiu ir padarysiu tave mūsų žemės šeichu?? ir tu turėsi ten 
duonos kąsnį! 

Tai išgirdęs, Garibas ėmė taip juoktis, kad net atsilošė, ir 
tarė: 

— O pasiutęs šunie ir sukiaulėjęs vilke, tu pamatysi, prieš 
ką atsisuks piktžodžiavimas! 

Jis sušuko Sahimui: 

— Atvesk suimtuosius! 

Kai juos atvedė, Garibas čia pat nukirto jiems galvas. 

Čia Radšachas puolė Garibą, kaip puola galingieji, susiėmė 
su juo, kaip imasi nepaklūstantis užsispyrėlis. Jiedu čia išsiskir- 


“ Šeichas — pažodžiui: senolis, šiuo atveju — kaimo 
seniūnas. 

davo, čia vėl susikibdavo — taip grūmėsi iki tamsos. Tada pa- 
sigirdo pabaigos būgnai... 
Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt trečioji naktis 


Kai atėjo šeši šimtai šešiasdešimt trečioji naktis, Šachraza- 
da tęsė: 

Pasakojama, o laimingasai karaliau, kad sududenus pabai- 
gos būgnams kariai išsiskirstė, kiekvienas karalius pasuko iš mū- 
šio lauko. Juos ėmė sveikinti su sėkme, o musulmonai pasakė 
Garibui: 

— Tau neįprasta, o karaliau, užtęsti kovą. 

— O žmonės, — atsakė Garibas, — aš koviausi su karaliais 
ir karžygiais, bet nemačiau geresnio kovotojo už šį narsuolį. Aš 
norėjau išsitraukti Jafiso kardą, nukauti jį, tačiau atidėjau tai ma- 
nydamas, kad paimsiu jį į nelaisvę ir jis dar pasitarnaus islamui. 

Štai kaip sekėsi Garibui. O Radšachas sugrįžo į palapinę, 
sėdo savo sostan. Susirinko jo karalystės didžiūnai ir pasiteiravo 
apie priešininką. Jis atsakė: 

— Prisiekiu ugnimi, kupina žarijų, gyvenime aš nemačiau kar- 
žygio, panašaus į jį. Rytoj paimsiu jį į nelaisvę ir parsivesiu pa- 
žemintą ir paniekintą. 

Kariai pramiegojo iki ryto, o sudundėjus karo būgnams pa- 
siruošė mūšiui ir kovai: prisisegė kardus, ėmė šūkauti ir sėdę 
ant grynakraujų eiklių žirgų išjojo iš stovyklų. Kariai užpildė že- 
mę, kalvas, slėnius ir visą plačią vietovę. Pirmasis, stojęs į kovą, 
buvo narsus karžygys ir drąsus liūtas — karalius Garibas. Jis ėmė 
didžiuotis ir staipytis erzindamas: 

— Ar atsiras man priešininkas? Ar atsiras priešininkas? T'e- 
neišeina prieš mane šiandien tinginys ar ištižėlis! 

Dar nebaigė jis tų žodžių, ir išjojo prieš jį Radšachas, rai- 
tas ant dramblio, panašaus į didžiulį kupolą. Ant dramblio buvo 
sostas, pririštas šilkinėmis virvelėmis. Dramblio varovas sėdėjo 
tarp dramblio ausų ir laikė rankoje kablį, kuriuo ragino gyvulį, 
o šis siūbavo kairėn dešinėn. Drambliui priartėjus prie Garibo 
žirgo, šis, niekada tokio dalyko nematęs, šastelėjo į šoną. Ga- 
ribas nulipo nuo žirgo ir atidavė jį al Kailadžanui, o pats išsi- 

traukė savo žudantį kardą ir pėsčias nuėjo prie Radšacho, at- 
sidūrė priešais dramblį. O Radšachas, kai bijodavo būti nugalėtas 
kovoje su kokiu nors karžygiu, visada sėsdavo ant dramblio pa- 
siėmęs daiktą, vadinamą alvahaku (tai panašu į tinklą, platų apa- 
čioje ir siaurą viršuje, apatinėje jo dalyje — žiedas, per kurį per- 
verta šilkinė virvė. Jodamas link raitelio su žirgu, jis užmesdavo 
ant jų tinklą ir traukdavo už virvės. Tada raitelis nulipdavo nuo 
žirgo, ir Radšachas paimdavo jį į nelaisvę. Jau ne vieną jis buvo 
tokiu būdu nugalėjęs). 

Kai Garibas priartėjo prie jo, Radšachas ištiesė ranką, pa- 
skleidė tinklą virš Garibo, tinklas išsivyniojo, Radšachas patraukė 
jį ir užsikėlė Garibą šalia savęs ant dramblio. Tuojau ėmė šaukti 
ant gyvulio, kad šis greičiau suktų į stovyklą, tačiau al Kaila- 
džanas ir al Kuradžanas, kurie nepaliko Garibo, pamatę, kas da- 
rosi su jų ponu, čiupo dramblį, o Garibas tuo metu pasiraivė 
tinkle ir suplėšė jį. Al Kailadžanas ir al Kuradžanas stvėrė Rad- 
šachą, surišo jį virve iš palmių plaušų ir nusivedė. Kariai puolė 
vieni kitus, ir rodės, kad susidūrė dvi banguojančios jūros ar 
du kalnai. 

Iki pat debesų pakilo dulkės, ir mirtis pažvelgė kariams į 
akis. Mūšis vis stiprėjo, pasipylė kraujas. Žiauri buvo kova, kariai 
grūmėsi ir kovėsi taip, kad smarkiau jau nebegalima. Kai saulė 
pasuko vakarop ir užslinko nakties tamsa, sugaudė būgnai, ir 
kovotojai persiskyrė. Buvo užmušta daugybė musulmonų, ko- 
vojusių tą dieną, ir dar daugiau jų buvo sužeista. Tai padarė 
priešininkai, sėdėję ant dramblių ir žirafų. Garibui buvo sun- 
ku į tai žiūrėti, jis liepė gydyti sužeistuosius ir kreipėsi į savo 
didžiūnus klausdamas: 

— Kokia jūsų nuomonė? 

— O karaliau, — atsakė šie, — mums pakenkė tik drambliai 
ir žirafos, jei jų nebūtų buvę, mes būtume nugalėję priešą. 

Čia al Kailadžanas ir al Kuradžanas pasisiūlė: 

— Mes abu išsitrauksime kardus ir pulsime juos, užmušime 
daug priešų. 

Tada žengė priekin vienas Omano gyventojas (jis buvo al 
Džalando patarėjas) ir prabilo: 

— O karaliau, aš atsakau už šią kariuomenę, jei tu man pa- 
klusi ir išklausysi manęs. 

Garibas atsisuko į savo vyresniuosius ir tarė: 

— Kad ir ką pasakytų šis išmintingas žmogus, klausykite jo! 
— Klausome ir vykdome! — atsakė vyresnieji... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt ketvirtoji 
naktis 


Kai atėjo šeši šimtai šešiasdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad Garibas paliepė vy- 
resniesiems: 

— Kad ir ką pasakytų šis Žmogus, klausykite jo! 

— Klausome ir vykdome! — atsakė vyresnieji. 

Tada tas žmogus išsirinko dešimt vyresniųjų ir paklausė: 

— Kiek karžygių turite kiekvienas? 

— Dešimt tūkstančių, — atsakė šie. 

Jis pasikvietė juos visus į ginkų sandėlį ir davęs penkiems 
tūkstančiams iš jų šautuvus pamokė, kaip reikia šaudyti. 

Nušvitus aušrai netikėliai susiruošė, išstatė priekin dramblius 
ir žirafas, kariai buvo su visa ginkluote, o karžygiai išėjo į priekį. 
Garibas su savo kariais taip pat buvo raiti ir išsirikiavę eilėmis. 
Sugaudė litaurai, ir priešas paleido į juos gyvulius. Tada tas žmo- 
gus suriko šauliams, šie griebė strėles ir šautuvus. Pasileido strė- 
lės bei švinas ir susmigo gyvuliams į šonus, tie ėmė riaumoti, 
blaškytis ir šoko atgal — ant karių ir karžygių, ėmė trypti ir min- 
dyti juos. Musulmonai puolė netikėlius ir apsupo juos nuo kairės 
iki dešinės. Drambliai trypdami išblaškė netikėlius po stepę ir 
dykumą, o musulmonai lipo jiems ant kulnų, nešini kardais iš 
indiško plieno. Nedaug kas išsigelbėjo nuo dramblių ir žirafų, 
taigi karalius Garibas grįžo laimingas ir patenkintas. Rytą visi 
dalijosi grobį ir išbuvo šioje vietoje penkias dienas. Tada Ga- 
ribas sėdo savo sostan ir pareikalavo atvesti jam Adžibą. 

— O šunie, — pasakė jis, — tu kurstai prieš mus karalius, bet 
tas, kurio valdžioje viskas, palaiko mane kovoje prieš jus. Pri- 
imk islamą — ir tu išsigelbėsi, aš atsisakysiu keršto už tėvą ir 
motiną ir paskirsiu tave karaliumi, kaip kad tu buvai, ir pats 
būsiu tau paklusnus. 

— Aš neatsisakysiu savo tikėjimo, — atsakė Adžibas. 

Garibas sukaustė jį geležinėmis grandinėmis ir liepė saugoti 
šimtui galingų vergų. Tada kreipėsi į Radšachą ir paklausė: 

— O ką tu pasakysi apie islamo tikėjimą? 

Ir Radšachas atsakė: 

— O valdove, aš priimsiu jūsų tikėjimą: jeigu jis nebūtų tei- 
singas, jūs nebūtumėt mūsų nugalėję. Ištiesk ranką, ir aš paliu- 
dysiu, kad nėra kito dievo, išskyrus Alachą, ir kad Alacho drau- 
gas Ibrahimas — Alacho pasiuntinys. 

Garibas apsidžiaugė, kad jis priėmė islamą, tik dar paklausė: 

— Ar įsitvirtino tavo širdyje tikėjimo saldybė? 

— Taip, o mano valdove, — atsakė Radšachas. 

— Ar tu keliausi į savo šalį, į savo karalystę? — pasidomė- 
jo Garibas. 

— O karaliau, — atsakė Radšachas, — mano tėvas užmuš ma- 
ne, nes aš atsisakiau jo tikėjimo. 

— Aš eisiu su tavim, — pasakė Garibas, — ir atiduosiu ta- 
vo valdžion tavo žemes, tavęs klausys šalys ir vergai, o Alachas, 
kilniaširdis ir dosnus, padės tau. 

Radšachas pabučiavo Garibui ranką ir koją, o Garibas pa- 
rodė malonę tam žmogui, kuris sugalvojo planą ir kurio dėka 
buvo nugalėtas priešas. Jis padovanojo jam krūvą pinigų, o pas- 
kui kreipėsi į al Kailadžaną ir al Kuradžaną: 

— (O džinų vadai! 


— Mes tavo paslaugoms! — atsakė šie. 
— Aš noriu, kad jūs nuneštumėte mane į Indijos šalį. 
— Klausome ir vykdome! — atsakė maridai. 


Garibas pasiėmė kartu al Džamrakaną ir Sadaną, kuriuos nu- 
nešė al Kuradžanas, o patį Garibą su Radšachu ėmėsi nešti al 
Kailadžanas. Ir pasuko visi į Indijos pusę... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt penktoji naktis 
Kai atėjo šeši šimtai šešiasdešimt penktoji naktis, Šachrazada 
tęsė: 


Pasakojama, o laimingasai karaliau, kad Garibas su al Džam- 
rakanu, guliu Sadanu ir Radšachu, nešami maridų, pasuko į In- 

dijos žemes. Išskrido jie leidžiantis saulei, ir naktis dar buvo ne- 
sibaigusi, kai jie jau buvo Kašmyre“, nutūpė ant vienų rūmų, 
maridai paleido juos, ir visi nulipo rūmų laiptais žemyn. O Tar- 
kananas iš pabėgėlių jau buvo sužinojęs, kas nutiko jo sūnui ir 
jo kariuomenei. Jis baisiai susirūpino, nebegalėjo užmigti ir nie- 
kas jo nebedžiugino. Tarkananas sėdėjo mąstydamas apie sa- 
vo reikalus, tik staiga pas jį būriu įėjo visi atskridusieji. Pamatęs 
savo sūnų ir tuos, kurie buvo su juo, karalius apstulbo, jis iš- 
sigando maridų ir jau norėjo bėgti, tačiau Radšachas sulaikė jį: 

— Kur tu, o išdavike, o ugnies garbintojau? Paliauk garbi- 
nęs ugnį ir nusilenk visavaldžiui karaliui, nakties ir dienos kū- 
rėjui, kurio nepasiekia žvilgsniai! 

Klausydamas šių jo žodžių, tėvas laikė rankoje geležinį vėzdą 
ir dabar jį paleido į Radšachą. Šis išsisuko nuo jo, ir vėzdas 
trenkdamasis į kampą suskaldė tris akmenis. 

— O šunie, — sušvogždė Tarkananas, — tu pražudei kariuo- 
menę, atmetei savo tikėjimą ir dabar atėjai atimti to tikėjimo 
iš manęs! 

Jis puolė Radšachą, bet Garibas pasitiko jį, kirto jam per 
sprandą ir pargriovė. Al Kailadžanas ir al Kuradžanas stipriai 
suveržė jį virvėmis, o visas haremas išsibėgiojo. Garibas sėdo 
į karalystės sostą ir tarė Radšachui: 

— Teisk savo tėvą! 

Radšachas kreipėsi į Tarkananą: 

— O senoli, paklydėli, priimk islamą ir išsigelbėsi nuo ug- 
nies ir nuo visavaldžio valdovo pykčio. 

Tačiau Tarkananas atsisakė tai padaryti: 

— Aš mirsiu tik išlaikęs savo tikėjimą! 

Tada Garibas išsitraukė savo žudantį kardą ir kirto juo Tar- 
kananui. Šis krito žemėn perkirstas pusiau, o Alachas paskubėjo 
pasiųsti jo sielą į ugnį (o, kokia bjauri tai buveinė!). Garibas 
įsakė jį pakabinti ant vartų. Taip ir buvo padaryta: viena pu- 
sė pakabinta kairėje, kita — dešinėje. 

Visi kartu jie išbuvo iki vakaro, tada Garibas liepė Radša- 
chui apsirengti karaliaus drabužiais. Šis apsirengė ir sėdo į tėvo 


“ Kašmyras — Indijos sritis. Pasakotojas turi omenyje 
didžiausią srities miestą. 

sostą. Garibas atsisėdo dešinėje, o al Kailadžanas su al Kura- 
džanu ir guliu Sadanu sustojo iš dešinės ir kairės. 

Karalius Garibas paliepė jiems: 

— Kiekvieną iš didžiūnų, kuris įeis, suriškite ir neleiskite nė 
vienam vyresniajam pasprukti iš jūsų rankų! 

— Klausome ir vykdome, — atsakė šie. 

O vyresnieji jau ėmė rinktis į rūmus tarnybon. Pirmasis, kuris 
įėjo, buvo vyriausiasis vadas. Jis pamatė, kad karalius kabo per- 
kirstas pusiau, ir pasimetė, nustėro nebeišmanydamas, ką da- 
ryti. Tada prie jo pripuolė al Kailadžanas, timptelėjo už apy- 
kaklės, pargriovė žemėn, surišo ir nuvilko jį į rūmus. Saulė dar 
nebuvo kaip reikiant patekėjusi, o maridas jau buvo surišęs tris 
šimtus penkiasdešimt vyresniųjų ir visus juos atvedė Garibui. 

— O žmonės, — tarė jiems Garibas, — ar jūs matėte savo 
karalių, pakabintą ant rūmų vartų? 

— Kas tai padarė? — paklausė vyresnieji. 

— Tai padariau aš, Alacho padedamas, — atsakė Gari- 
bas, — ir visus, kas man prieštaraus, ištiks tas pats. 

— Ko tu iš mūsų nori? — paklausė vyresnieji. 

— Aš — Garibas, Irako karalius, aš tas, kuris nugalėjo jūsų 
karžygius. Radšachas priėmė islamo tikėjimą ir tapo didžiu val- 
dovu ir jūsų karaliumi. Priimkite islamą — išsigelbėsite, tik ne- 
prieštaraukite, nes gailėsitės. 

Jie ištarė tikėjimo išpažinimo žodžius ir buvo įrašyti į laimin- 
gųjų sąrašą. Garibas paklausė: 

— Ar tikrai jūsų širdis jaučia tikėjimo saldybę? 

— Taip, — atsakė vyresnieji. 

Garibas liepė juos atrišti, apdovanojo visus ir tarė: 

— Eikite pas savo žmones ir siūlykite jiems islamą. Kas pri- 
ims, palikite gyvą, o kas atsisakys — užmuškite... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt šeštoji naktis 
Kai atėjo šeši šimtai šešiasdešimt šeštoji naktis, Šachrazada 
tęsė: 


Pasakojama, o laimingasai karaliau, kad Garibas pasakė Rad- 
šacho kariams: 

— Eikite pas savo žmones ir siūlykite jiems islamą: kas jį pri- 
ims, palikite gyvą, o kas atsisakys — užmuškite. 

Tie išėję sukvietė žmones, kurie buvo jiems pavaldūs ir ku- 
riems jie įsakinėjo, pasiūlė jiems priimti islamą, ir kariai atsi- 
davė Alachui, išskyrus nedaugelį — tie buvo užmušti. Kai Ga- 
ribui tai papasakojo, jis pagarbino didįjį Alachą ir pašlovino jį 
sakydamas: 

— Garbė Alachui, kuris palengvino mums šį darbą, atliko- 
me jį be mūšio! 

Garibas praleido Kašmyre keturiasdešimt dienų, kol palenkė 
sau visas šalis, sugriovė ugnies garbinimo namus ir jos laiky- 
mo vietas. Ten jis pristatė mečečių, visai mažyčių ir didelių, o 
Radšachas surišo į ryšulius nesuskaičiuojamą daugybę reteny- 
bių bei dovanų ir laivais išsiuntė visa tai. 

Tada Garibas sėdo al Kailadžanui ant nugaros, o Sadanas 
su al Džamrakanu sulipo ant al Kuradžano ir atsisveikinę su vi- 
sais išskrido. Lėkė iki baigėsi naktis ir dar aušrai neišaušus pa- 
siekė Omano miestą. Juos pasitiko giminės ir pasveikino džiaug- 
damiesi sugrįžus. Pasiekęs Kufos vartus, Garibas liepė atvesti 
savo brolį Adžibą, o kai šis buvo atvestas, įsakė jį nukryžiuo- 
ti. Sahimas atnešė geležinius kablius ir įsmeigė juos Adžibui į 
pakinklius. Jį pakabino ant Kufos vartų ir Garibas liepė laidyti 
į jį strėles. Laidė tol, kol Adžibas pasišiaušė nuo jų tarsi ežys. 
Tada Garibas įžengė į Kufą, įėjo į savo rūmus ir sėdęs savo 
karalystės sostan valdė šalį visą dieną. Dienai baigiantis jis nuėjo 
į savo haremą. Kaukab as Sabahė pakilo jo pasitikti ir apka- 
bino jį, belaisvės pasveikino jį laimingai sugrįžus, ir Garibas iš- 
buvo su Kaukab as Sabahe visą dieną ir naktį. 

Rytą jis atsikėlė, atliko apsiplovimą ir sukalbėjo rytinę maldą. 
Tada sėdo savo karalystės sostan ir ėmė ruoštis vestuvėms su 
Makhdija. Papjovė tris tūkstančius avinų, du tūkstančius karvių, 
tūkstantį ožkų, penkis šimtus kupranugarių, penkis šimtus arklių, 
keturis tūkstančius vištų ir daugybę žąsų. Tai buvo vestuvės, į 
kurias panašių tais laikais islamo žemėse nėra buvę. 

Garibas įėjo pas Mahdiją ir atėmė jai nekaltybę. Jis praleido 
Kufoje dešimt dienų, o po to prisakė savo dėdei, kad būtų tei- 
singas valdiniams, ir su savo haremu bei karžygiais iškeliavo. 
Keliavo, kol pasiekė laivus su dovanomis ir retenybėmis. Jis iš- 

dalijo kariams laivus su visu tuo, kas juose buvo, ir jo karžy- 
giai smarkiai praturtėjo. Po to jis vėl keliavo, kol pasiekė Ba- 
bilio miestą. Garibas apdovanojo savo brolį Sahimą al Lailį ir 
paskyrė jį šio miesto sultonu... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt septintoji 
naktis 


Kai atėjo šeši šimtai šešiasdešimt septintoji naktis, Šachra- 
zada tęsė: 

Pasakojama, o laimingasai karaliau, kad Garibas apdovanojo 
savo brolį Sahimą garbės drabužiais ir paskyrė jį šio miesto sul- 
tonu. Garibas praleido su juo dešimt dienų ir vėl išžygiavo. Ke- 
liavo nesustodamas, kol pasiekė gulio Sadano tvirtovę. Čia pen- 
kias dienas pailsėjo ir tada tarė al Kailadžanui ir al Kuradžanui: 

— Vykite į Isbanyrą al Madainą, eikite į Kisros rūmus ir su- 
žinokite naujienas apie Fahr Tadžą. Atgabenkite man žmogų iš 
karaliaus artimųjų, kuris papasakotų, kas įvyko. 

— Klausome ir vykdome! — atsakė džinai ir išskrido į Isba- 
nyrą al Madainą. 

Lėkdami tarp dangaus ir žemės, pamatė plačiai nusidriekusią 
kariuomenę, panašią į patvinusią jūrą. Al Kailadžanas tarė al 
Kuradžanui: 

— Nusileiskime ir pažiūrėkime, kas ten per kariuomenė. 

Jiedu nusileido, pavaikščiojo tarp karių ir suprato, jog tai per- 
sai. Vieną žmogų paklausė, kieno tai kariai ir kur jie eina, ir 
tas atsakė: 

— Pas Garibą, einame užmušti jo ir visų tų, kurie yra su juo. 

Tai išgirdę maridai pasuko prie karaliaus, šių karių vado, 
palapinės (jo vardas buvo Rustamas). Palaukę, kol persai sumigs 
savo guoliuose ir Rustamas taip pat užsnūs, jie pakėlė karalių 
su visu guoliu ir dar prieš vidurnaktį visi atsirado karaliaus Ga- 
ribo stovykloje. Jie nuėjo prie Garibo palapinės ir paklausė: 

— Ar leidi? 

Tai išgirdęs Garibas atsisėdo ir atsakė: 

— Leidžiu! Įeikite! 

Įėjo maridai ir įnešė guolį su miegančiu Rustamu. 

— Kas čia toks miega? — paklausė Garibas. 

— Tai persų karalius, — atsakė maridai, — vedęs didžiulę ka- 
riuomenę. Jis Žygiavo užmušti tavęs ir tavo žmonių. Mes atne- 
šėme jį tau, kad viską papasakotų. 

— Atveskite man šimtą narsuolių, — įsakė Garibas. 

Kai juos atvedė, jis liepė: 

— Išsitraukite kardus ir stokite ties šio perso galva. 

Jie taip ir padarė, kaip liepė Garibas. Rustamas atsibudo ir 
pamatė virš savo galvos kardų kupolą. Jis užsimerkė ir ištarė: 

— Koks bjaurus sapnas! 

Al Kailadžanas bakstelėjo jį kardo galiuku, ir tas atsisėdęs 
paklausė: 

— Kur aš? 

— Tu esi priešais karalių Garibą, persų karaliaus žentą. Koks 
tavo vardas ir kur keliauji? — paklausė maridas. 

Išgirdęs minint Garibo vardą, Rustamas pamanė pats sau: 
„Miegu ar nemiegu?“ 

Sahimas kirto jam ir tarė: 

— Kodėl neatsakai? 

Rustamas pakėlė galvą ir paklausė: 

— Kas atnešė mane iš mano palapinės, kur aš buvau tarp 
savo Žmonių? 

— Tave atnešė šie du maridai, — atsakė Garibas. 

Kai Rustamas pažvelgė į al Kailadžaną ir al Kuradžaną, taip 
ir pridėjo sau į apatinius. Maridai šoko prie jo atkišę iltis, iš- 
sitraukė kardus ir užriko: 

— Argi tu neprieisi ir nepabučiuosi žemės priešais karalių 
Garibą? 

Rustamas išsigando maridų ir įsitikino, jog nemiega. Atsi- 
stojo, priėjo, pabučiavo žemę ir tarė: 

— Tepalaimina tave ugnis, tebūnie ilgas tavo gyvenimas, o 
karaliau! 

— O persų šunie, — atsakė jam Garibas, — ugniai nesimel- 
džiama, nes ji kenkia ir būna naudinga tik gaminant maistą. 

— O kam gi meldžiamasi? — paklausė Rustamas. 

— Meldžiamasi Alachui, kuris sukūrė tave tokį, koks esi, kuris 
sukūrė dangų ir žemę. 

— O ką man pasakyti, kad tapčiau vienu iš šio pono sekėjų 
ir būčiau priimtas į šį tikėjimą? — paklausė persas. 

— Pasakyk: „Nėra kito dievo, išskyrus Alachą, o Ibrahi- 
mas — Alacho draugas“, — tarė Garibas. 

Rustamas ištarė išpažinimą ir buvo įtrauktas į laimingųjų są- 
rašą. Po to jis tarė: 

— Žinok, o mano valdove, kad tavo uošvis, karalius Sabū- 
ras, norėjo tave užmušti ir pasiuntė mane su šimtu tūkstančių 
karių, prisakęs nieko gyvo iš jūsų nepalikti. 

— Nejaugi tai jo atpildas už tai, kad išgelbėjau nuo nelai- 
mės ir žūties jo dukterį? — susikrimto Garibas. — Alachas at- 
lygins jam už tai, ką jis čia sumanė! Beje, kaip tavo vardas? 

— Rustamas, Sabūro vyresnysis, — atsakė persas. 

— Taip pat ir mano vyresnysis, — pridūrė Garibas. — O Rus- 
tamai, kaip gyvena karalaitė Fahr Tadža? 

— Tebus gyva tavo galva ilgiau, o laiko karaliau! 

— Nuo ko ji mirė? — paklausė Garibas. 

— O valdove, — atsakė Rustamas, — kai tu išvykai pas brolį, 
viena belaisvė atėjo pas karalių Sabūrą, tavo uošvį, ir paklausė: 

— Pone, argi tu liepei Garibui miegoti greta mano ponios 
Fahr Tadž? 

— Ne, prisiekiu ugnimi! — sušuko karalius. Jis išsitraukė kar- 
dą, nuėjo pas Fahr Tadžą ir tarė: 

— O netikėle, kaip tu leidai šiam beduinui miegoti šalia sa- 
vęs, kol jis nesumokėjo išpirkos ir neiškėlė vestuvių? 

— O tėveli, juk tai tu leidai jam miegoti šalia manęs, — at- 
sakė Fahr Tadža. 

— Ar jis lietė tave? — paklausė Sabūras. 

Fahr Tadža tylėjo nuleidusi galvą. Sabūras sušaukė aukles 
ir belaisves ir įsakė: 

— Imkite šią paleistuvę ir apžiūrėkite jos gėdą! 

Moterys čiupo Fahr Tadžą, apžiūrėjo ir pasakė karaliui: 

— O karaliau, jos nekaltybės nebėra! 

Karalius puolė Fahr Tadžą ir norėjo ją užmušti, bet paki- 
lo jos motina ir užstojo ją: 

— O karaliau, neužmušk jos, iš tavęs visi juoksis, geriau įka- 
link ją kokioje nors vietoje, kur ji pati numirtų. 

Karalius laikė Fahr Tadžą uždaręs, kol atėjo naktis. Tada 
atidavė ją dviem savo artimiems tarnams pasakęs: 

— Eikite ir įmeskite ją į Džeihūno“! upę, tik niekam apie tai 
nepasakokite. 

Jie padarė, kaip karalius liepė, ir uždengė Fahr Tadžą už- 
maršties skraiste, ir baigėsi jos laikas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt aštuntoji naktis 


Kai atėjo šeši šimtai šešiasdešimt aštuntoji naktis, Šachrazada 
tęsė: 

Pasakojama, o laimingasai karaliau, kad Garibui paklausus 
apie Fahr Tadžą Rustamas papasakojo jam visą istoriją, kaip tė- 
vas paskandino ją upėje. 

Kai Garibas tai sužinojo, jam aptemo akys ir užplūdo pyktis. 

— Prisiekiu Alacho draugu, — sušuko jis, — aš vyksiu pas tą 
šunį, padarysiu jam galą ir nusiaubsiu jo žemes! 

Jis pasiuntė laišką al Džamrakanui, Mejafarikino ir Mosulo 
valdovui, o po to kreipėsi į Rustamą ir paklausė: 

— Kiek su tavim karių? 

— Su manim yra šimtas tūkstančių persų karžygių, — atsa- 
kė Rustamas. 

— Pasiimk dešimt tūkstančių ir eik pas savo tautiečius, įvelk 
juos į kovą. O aš ateisiu tau iš paskos. 

Rustamas sėdo ant žirgo dešimties tūkstančių savo karių prie- 
šakyje ir išjojo pas savo tautiečius, mintyse sakydamas: „Aš at- 
liksiu darbą, kuris nušvies mano veidą prieš karalių Garibą“. 
Rustamas jojo septynias dienas ir priartėjo prie persų stovyk- 
los tiek, kad beliko pusdienis kelio. Tada jis padalijo savo karius 
į keturis būrius ir įsakė jiems: 

— Apsupkite priešo kariuomenę ir pulkite ją su kardais. 

— Klausome ir vykdome! — atsakė kariai. 

Jie jojo nuo vakaro ligi vidurnakčio, kol apsupo visą per- 
sų kariuomenę. O persai Rustamui dingus nesitikėjo jokio mūšio 
ir buvo visiškai ramūs. Musulmonai puolė juos šaukdami: 


— Alachas didis! 


“ Džeihūnas — senovinis Amudarjos upės Vidurinėje 
Azijoje pavadinimas. 

Persai pabudo ir ėmė kapoti vienas kitą kardais, slidinėjo 
jų kojos, ir pajuto jie visažinio valdovo rūstį. Rustamas siautėjo 
tarp jų, kaip ugnis siautėja sausame medyje. Naktis dar nesibaigė, 
o visa persų kariuomenė virto negyvėliais, bėgliais ir sužeistai- 
siais. Musulmonai užgrobė jų nešulius, palapines, iždą su pinigais, 
arklius ir kupranugarius. Jie įsikūrė persų palapinėse ir ilsėjo- 
si, kol atvyko karalius Garibas. Pamatęs, kaip pasielgė Rusta- 
mas ir kokią jis sugalvojo gudrybę sumušti persus ir įveikti jų 
kariuomenę, apdovanojo jį ir pagyrė: 

— O Rustamai, tai tu nugalėjai persus, ir visas grobis tavo. 

Rustamas pabučiavo karaliui ranką ir padėkojo. Visą šią die- 
ną jie ilsėjosi, o po to išžygiavo toliau, į persų karalystę. O bėg- 
liai jau buvo sugrįžę, jie nuėjo pas karalių Sabūrą ir pasiskundė, 
kokia nelaimė įvyko, kokia bėda ištiko ir kokie prasti reikalai. 
Sabūras paklausė: 

— Kas jus ištiko ir kas atnešė šį blogį? 

Bėgliai papasakojo, kaip viskas įvyko, kaip priešai užpuolė 
juos naktį, tamsoje. 

— Kas gi jus užpuolė? — klausė Sabūras. 

— Užpuolė ne kas kitas, o tavo kariuomenės išdavikas, pri- 
ėmęs islamą, — tarė bėgliai. — O Garibas visai neatėjo pas mus. 

Tai išgirdęs karalius metė savo vainiką žemėn ir sušuko: 

— Po šito mes esame nieko verti! 

Jis kreipėsi į savo sūnų Vardšachą: 

— Sūnau, niekas daugiau netinka šiam darbui, tik tu! 

— Prisiekiu tavo gyvenimu, o tėve, aš būtinai parvesiu su- 
pančiotus Garibą ir jo didžiūnus ir užmušiu visus, kurie su juo 
atkeliauja. 

Jis suskaičiavo savo karius, ir pasirodė, kad jų yra du šimtai 
dvidešimt tūkstančių. Viską susiruošę jie permiegojo naktį, o rytą 
ketino išjoti. 

Staiga pasirodė dulkių kamuolys, uždengęs visą dangaus pa- 
kraštį ir užtemdęs akis. Karalius Sabūras kaip tik jojo atsisveikinti 
su sūnumi, bet kai pamatė šias dulkes, pasiuntė žygūną išsiaiš- 
kinti, iš kur jos kyla. 

Žygūnas nuskubėjo ir netrukus grįžo sakydamas: 

— O valdove, tai Garibas atvyksta su savo karžygiais. 

Tuoj sudėjo ryšulius, kariai išsirikiavo mūšiui, o Garibas pa- 

siekęs Isbanyrą al Madainą ir pamatęs, kad persai ketina kautis, 
paragino savo Žmones: 

— Pulkite juos, telaimina jus Alachas! 

Mostelėjo vėliavnešiai vėliavomis, ir susimaišė arabai su per- 
sais, ir susimaišė tauta su tauta, ir pasipylė kraujas upeliais, ir 
sielos pajuto mirtį, ir žengė pirmyn drąsuolis, ir suko atgal bailys. 
Mūšis ir kautynės tęsėsi, kol pasisuko vakarop diena ir sudundėjo 
pabaigos būgnai. Kariai paliko vienas kitą ir kautynių lauką. Sa- 
būras liepė pastatyti palapines prie miesto vartų. Karalius Garibas 
taip pat pasistatė savo palapines priešais persus, ir visi išsiskirstė 
po jas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai šešiasdešimt devintoji naktis 


Kai atėjo šeši šimtai šešiasdešimt devintoji naktis, Šachrazada 
tęsė: 

Pasakojama, o laimingasai karaliau, kad karaliaus Garibo ir 
karaliaus Sabūro kariuomenė atsiskyrė viena nuo kitos ir visi 
išsivaikščiojo po savo palapines. Kai išaušo rytas, kariai sėdo 
ant grynakraujų žirgų, ėmė šūkauti, rinkosi ietis ir movėsi šarvus. 
Išjojo į priekį narsuolių vadas, drąsus liūtas Rustamas — jis pir- 
masis atkėlė kovos vartus, paragino žirgą į kovos lauką ir su- 
šuko: 

— Alachas didis! Aš — Rustamas, arabų ir persų karžygių 
vadas! Ar atsiras man priešininkas? Teneišeina prieš mane tin- 
ginys ar ištižėlis! 

Į jo kvietimą atsiliepė Tumanas iš persų kariuomenės. Jis pa- 
sileido tiesiai į Rustamą, o šis paragino žirgą jo link. Baisi dvi- 
kova įvyko tarp jų: Rustamas prišokęs kirto jam savo vėzdu, ku- 
ris svėrė septyniasdešimt ritlių, ir įspaudė Tumanui galvą į 
krūtinę. Tumanas parkrito žemėn negyvas ir plūsdamas krau- 
jais. Nelengva buvo į tai žiūrėti karaliui Sabūrui, jis liepė sa- 
viškiams pulti musulmonus, ir jie puolė kviesdamiesi į pagalbą 
saulę, šviesos šaltinį, o musulmonai kreipėsi į visavaldį valdo- 
vą. Daug persų stojo prieš arabus ir privertė juos paragauti iš 
pražūties taurės. Tada Garibas suriko ir ryžtingai metėsi į priekį, 
išsitraukęs savo žudantį Jafiso kardą. Al Kailadžanas ir al Ku- 

radžanas vis laikėsi ties jo balnakilpe. Garibas nesustodamas mo- 
javo kardu, kol pasiekė vėliavnešį. Tada kirto kardo plokštuma 
jam per galvą, ir vėliavnešys be sąmonės krito žemėn. Maridai 
nutempė jį savo stovyklon. Pamatę, kad jų vėliava krito, per- 
sai pasisuko į miesto vartus ir leidosi bėgti. Musulmonai su kar- 
dais vijosi juos iki pat vartų, čia persai susigrūdo ir daugybė 
jų žuvo, nes niekaip nepajėgė užsidaryti vartų. Tada Rustamas, 
al Džamrakanas, Sadanas, ad Damigas, al Kailadžanas ir al Ku- 
radžanas bei kiti didvyriai musulmonai ir karžygiai viendieviai 
užgriuvo netikėlius persus, ir upeliais pasipylė skersgatviuose ne- 
tikėlių kraujas. Persai nebeištvėrė ir ėmė šaukti: 

— Pasigailėjimo! Pasigailėjimo! 

Musulmonai nuleido kardus, o persai metė ginklus ir šar- 
vus, ir nusivarė juos musulmonai kaip avių bandą. Garibas grįžo 
į savo palapinę, pasidėjo ginklus ir apsirengė didybės rūbais 
(prieš tai nusiplovęs netikėlių kraują). Tada jis sėdo į savo ka- 
ralystės sostą ir liepė atvesti persų karalių. Jį atvedė ir pasta- 
tė priešais Garibą. 

— O persų šunie, — tarė Garibas, — kas paskatino tave taip 
pasielgti su savo dukra? Tu nusprendei, kad aš netinku jai į vy- 
rus? 

— O karaliau, — atsakė Sabūras, — nesmerk manęs už tai, 
aš jau atlikau atgailą. O pasiltikau tave pasirengęs kautis tik iš 
baimės. 

Tai išgirdęs Garibas liepė patiesti Sabūrą ir mušti jį. Jį mušė 
tol, kol nutilo jo dejonės, tada pakėlė ir nunešė pas suimtuo- 
sius. Paskui Garibas pasišaukė persus ir pasiūlė jiems islamą. 
Šimtas dvidešimt tūkstančių jų tapo musulmonais, o likusiems 
buvo atimta gyvybė kardu. Visi mieste buvę persai priėmė is- 
lamą. 

Garibas sėdo raitas ir su puikia palyda įjojo į Isbanyrą al 
Madainą. Jis sėdo į Sabūro, persų karaliaus, sostą. Tada ėmėsi 
dėkoti ir dovanoti dovanas, dalyti grobį ir auksą, dalijo ir per- 
sams, ir šie pamilo Garibą, linkėjo jam pergalių, didybės ir ilgo 
gyvenimo. Tada Fahr Tadžos motina prisiminė savo dukterį ir 
surengė apraudojimą. Rūmai prisipildė aimanų ir verksmo. Ga- 
ribas išgirdo raudančias moteris, nuėjo pas jas ir paklausė: 

— Kas atsitiko? 

Į priekį išėjo Fahr Tadžos motina ir pasakė: 

— O pone, kai tu atvykai, aš prisiminiau savo dukrą ir pa- 
galvojau: „Jeigu ji būtų gyva, būtų apsidžiaugusi tavimi“. 

Garibas paverkė karalaitės ir vėl sėdęs sostan liepė atvesti 
Sabūrą. Kai jis, svirduliuojantis ir sukaustytas grandinėmis, buvo 
atvestas, Garibas paklausė: 

— O persų šunie, ką tu padarei su savo dukterimi? 

— Aš atidaviau ją tokiam ir tokiam ir liepiau nuskandinti 
Džeihūno upėje, — atsakė Sabūras. 

Garibas pasikvietė tuos du žmones ir paklausė: 

— Ar tai, ką jis sako, tiesa? 

— Taip, — atsakė jie, — tik, o karaliau, mes nenuskandinome 
jos, o pasigailėjome ir paleidome tarę: „Ieškok savo sielos iš- 
sigelbėjimo Džeihūno krantuose ir nebegrįžk į miestą, nes ka- 
ralius užmuš ir tave, ir mus abu“. Štai ir viskas, ką mes žino- 
me... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimtoji naktis 


Kai atėjo šeši šimtai septyniasdešimtoji naktis, Šachrazada 
tęsė: 

Pasakojama, o laimingasai karaliau, kad tie du Žmonės pa- 
pasakojo Garibui istoriją, nutikusią Fahr Tadžai, ir pridūrė: „Mes 
palikome ją ant Džeihūno upės kranto“. Tai išgirdęs Garibas 
pasikvietė žvaigždžių būrėjus ir tiems atėjus paprašė: 

— Paburkite ant lentos su smėliu, pažiūrėkite, kas nutiko Fahr 
Tadžai: ar ją dar laiko gyvenimas savo grandinėse, ar ji jau mi- 
rusi? 

Žvaigždininkai pabūrė ant lentos su smėliu ir pasakė: 

— O karaliau, mums atrodo, kad karalaitė gyva ir pagim- 
dė berniuką. Abu jie dabar vienoje džinų gentyje, ir ji bus toli 
nuo tavęs dvidešimt metų. Suskaičiuok, kiek jau metų tu kelio- 
nėje. 

Garibas suskaičiavo, kiek metų jo nebuvo, ir pasirodė, jog 
praėjo aštuoneri metai. Jis sušuko: 

— Nėra galybės, didesnės už Alacho, didžiojo ir aukščiau- 
siojo! 


177 


12. 1486 670 naktis 


Jis pasiuntė pasiuntinius į tvirtoves ir įtvirtinimus, kurie buvo 
pavaldūs Sabūrui, ir jų gyventojai paklusniai atvyko. Garibui be- 
sėdint savo rūmuose, staiga pakilo dulkių debesys, kurie uždengė 
visą dangaus pakraštį, o aplink net sutemo. Garibas šūktelėjo 
al Kailadžanui ir al Kuradžanui: 

— Sužinokite, kas ten per dulkės? 

Abu maridai išlėkė ir dingo dulkių debesyje. Pastvėrę vie- 
ną iš raitelių atnešė Garibui ir pastatė priešais jį. 

— Klausk šito, jis vienas iš anų karių, — pasakė jie. 

— Kieno tai kariuomenė? — paklausė Garibas. 

— O karaliau, — atsakė belaisvis, — tai karaliaus Hiradšacho“*, 
Širazo valdovo, kariuomenė, jis ateina susikauti su tavim. 

O visa štai kaip buvo. Įvykus susidūrimui tarp Sabūro, persų 
karaliaus, ir Garibo, atsitiko va kas: karaliaus Sabūro sūnus su 
saujele savo tėvo žmonių pabėgo ir ėjo, kol pasiekė Širazo mies- 
tą. Ten nuėjo pas karalių Hiradšachą ir pabučiavo žemę (o jo 
skruostais riedėjo ašaros). Hiradšachas tarė jam: 

— Pakelk galvą, berniuk, ir pasakyk man, ko tu verki. 

— O karaliau, — atsakė jaunuolis, — pas mus atvyko arabų 
karalius Garibas, užgrobė mano tėvo karalystę, sumušė persus 
ir privertė juos išgerti pražūties taurę. — Ir jis papasakojo Hi- 
radšachui viską iki smulkmenų, kas jiems nutiko. 

Išgirdęs tokius Sabūro sūnaus žodžius, Hiradšachas paklausė: 

— O mano žmona ar sveika? 

— Dabar viskas Garibo, — atsakė karalaitis. 

Hiradšachas užsirūstino: 

— Prisiekiu savo galva, nepaliksiu žemėje nei beduino, nei 
musulmono! 

Jis parašė laiškus, išsiuntė visiems savo vietininkams, ir šie 
susirinko. Hiradšachas suskaičiavo karius, ir pasirodė, kad jų yra 
aštuoniasdešimt penki tūkstančiai. Tada jis atrakino sandėlius 
ir išdalijo žmonėms šarvus, ginklus ir visa kita ir iškeliavo su 
jais į Isbanyrą al Madainą. Stovykla įsikūrė priešais miesto vartus. 

Al Kailadžanas ir al Kuradžanas priėjo prie Garibo ir pa- 
bučiavę jam kelius paprašė: 


92 Arabiškame tekste dėl perrašinėtojo išsiblaškymo yra 
įrašyta „Vardšachas“. 

— O valdove, užgydyk mūsų širdis, atiduok šį priešą mums. 

— Štai jis prieš jus! — leido Garibas. 

Maridai nuskrido ir nusileido šalia Hiradšacho palapinės. Hi- 
radšachas sėdėjo savo soste, jam iš dešinės sėdėjo Sabūro sū- 
nus, o visi kiti vadai buvo sustoję aplink dviem eilėmis ir ta- 
rėsi, kaip sumušti musulmonus. 

Al Kailadžanas priėjęs stvėrė Sabūro sūnų, o al Kuradžanas 
pagriebė Hiradšachą ir abu nunešė Garibui. Šis liepė mušti juos, 
kol praras sąmonę. Po to maridai grįžo ir išsitraukę kardus, kurių 
niekas kitas nebūtų galėjęs pakelti, nuleido juos ant netikėlių 
galvų. Alachas paskubėjo pasiųsti jų sielas į ugnį (o, kokia tai 
nemaloni vieta!). Netikėliai bematė tik du žybsinčius kardus, ker- 
tančius žmones nelyginant javus. Jie bėgo iš palapinių, šoko ant 
nebalnotų arklių, o maridai persekiojo juos dar dvi dienas ir 
daugybę užmušė. Sugrįžę pabučiavo Garibui ranką, o Garibas 
padėkojo jiems už tai, ką jie padarė. 

— Grobis, kurį laimėjote iš netikėlių, atiteks jums, niekam 
nebus išdalytas, — tarė jis. 

Maridai palinkėjo Garibui gerovės, išėjo pasiėmę savo turtą, 
ir ramiai apsigyveno tėvynėje. 

Štai kaip klojosi Garibui... 


Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt pirmoji 
naktis 


Kai atėjo šeši šimtai septyniasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad Garibas, privertęs 
bėgti Hiradšacho karius, liepė al Kailadžanui ir al Kuradžanui 
visą jų turtą pasiimti kaip grobį, su niekuo nesidalijant. Jie taip 
ir padarė ir ramiai apsigyveno tėvynėje. 

O netikėliai nesustodami bėgo iki pat Širazo ir ten susto- 
jo apverkti žuvusiųjų. 

Karalius Hiradšachas turėjo brolį, vardu Sairanas Burtininkas. 
Tais laikais niekas nemokėjo burti geriau už jį. Jis gyveno ne 
kartu su savo broliu, o Vaisių tvirtovėje, kur buvo daug me- 
džių, upelių, paukščių ir gėlių. Tarp jos ir Širazo miesto buvo 

pusdienis kelio. Bėgliai nuvyko į šią tvirtovę ir verkdami bei 
šaukdami sugužėjo pas Sairaną Burtininką. Jis paklausė: 

— Ko jūs verkiate, o žmonės? 

Jie pranešė, kas įvyko, ir papasakojo, kaip maridai pagro- 
bė jo brolį Hiradšachą ir Sabūro sūnų. Išgirdus tai, Sairanui akys 
aptemo ir jis sušuko: 

— Prisiekiu savo tikėjimu, aš užmušiu Garibą ir jo žmones, 
nieko nepaliksiu iš jo žmonių, nė vieno, kad nebūtų net kas žinią 
praneša. 

Jis ėmė burbėti kažin kokius užkeikimus ir kviesti Raudo- 
nąjį karalių. Kai šis pasirodė, liepė jam: 

— Lėk į Isbanyrą al Madainą ir užpulk Garibą, sėdintį ten 
soste! 

Jis išlėkė ir atsidūrė prieš karalių Garibą, o šis jį pamatęs 
išsitraukė savo žudantį kardą ir kartu su al Kailadžanu bei al 
Kuradžanu puolė jį. Užvirė kova tarp jų ir Raudonojo karaliaus 
kariuomenės. Žuvo penki šimtai trisdešimt jos žmonių, o pats 
Raudonasis karalius buvo smarkiai sužeistas. Jis apsisuko ir pa- 
bėgo, sumušti ir sužeisti jo žmonės taip pat pabėgo. Visi grį- 
žo į Vaisių tvirtovę ir šaukdami apie bėdą bei nelaimę susirinko 
pas Sairaną Burtininką. 

— O išminčiau, — sakė jie, — Garibas turi Jafiso, Nuho sū- 
naus, kardą: kiekvienas, ką juo paliečia, būna nugalėtas. Su juo 
ir du maridai iš Kafo kalnų, kuriuos jam davė karalius Muri- 
šas. Tai jis atėmė gyvasų Barakanui, kai šis įžengė į Kafo kalnus. 
Jis užmušė Mėlynąjį karalių ir pražudė daugybę džinų. 

— Išeik, — paliepė visa tai išklausęs burtininkas. 

Raudonasis karalius pranyko, o burtininkas ėmėsi burti ir 
iškvietė maridą, vardu Zaazis. Davė jam drachmą lakiojo bandžo 
ir tarė: 

— Skrisk į Isbanyrą al Madainą, pasiversk žvirbliu, prasi- 
skverbk į Garibo rūmus, ir kai nieko nebus, o Garibas užsnūs, 
pakišk jam po nosimi bandžo ir atgabenk jį man. 

— Klausau ir vykdau! — atsakė maridas. 

Jis nulėkė į Garibo rūmus, pasivertė žvirbliu ir nutūpė ant 
lango. Jis luktelėjo, kol atėjo naktis ir didžiūnai išsiskirstė po 
miegamuosius. Garibui užmigus, nusileido ir išsiėmęs grūsto 
bandžo įbėrė Garibui į nosį. Garibo kvėpavimas apsilpo, ir ma- 

ridas susupęs jį į užtiesalą pakėlė ir nusinešė. Jis skrido tarsi 
gūsingas vėjas ir dar neatėjus vidurnakčiui pasiekė Vaisių tvir- 
tovę. 

Maridas atidavė Garibą Sairanui Burtininkui, ir šis padėkojo 
jam už atliktą darbą. Jis norėjo iš karto užmušti Garibą, kol šis 
dar apkvaitęs nuo bandžo, bet vienas iš Sairano žmonių sulaikė 
jį sakydamas: 

— O išminčiau, jei tu jį užmuši, džinai sugriaus mūsų šalį, 
nes karalius Murišas — jo draugas, ir užpuls mus su visais sa- 
vo ifritais. 

— Tai ką mums su juo daryti? — paklausė Sairanas. 

— Mesk jį apsvaigusį į Džeihūną, jis paskęs ir niekas dau- 
giau apie jį nebegirdės, o Murišas nesužinos, kas jį įmetė. 

Ir Sairanas paliepė maridui nunešti Garibą ir įmesti į Džei- 
hūno upę... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt antroji 
naktis 


Kai atėjo šeši šimtai septyniasdešimt antroji naktis, Šachrazada 
tęsė: 

Pasakojama, o laimingasai karaliau, kad maridas nunešė Ga- 
ribą iki Džeihūno ir turėjo jį įmesti į upę. Tačiau jam buvo sun- 
ku tą padaryti ir jis, surišęs iš medžių plaustą, užkėlė Garibą 
ir pastūmėjo pasroviui. Upė pagavo plaustą ir nusinešė. 

Štai kaip buvo Garibui. Tuo tarpu rytą jo žmonės susirin- 
ko tarnauti jam ir rado tik jo vėrinį guolyje. Jie ėmė laukti, kol 
pasirodys karalius, tačiau Garibas nesirodė, didžiūnai pasišau- 
kė vartų sargą ir liepė jam eiti į haremą paieškoti karaliaus. 

— Jam nebūdinga užtrukti iki tokio vėlyvo meto. 

Vartų sargas nuėjo, tačiau hareme jam atsakė: 

— Mes nematėme jo nuo vakar. 

Vartų sargas grįžęs viską pasakė didžiūnams. Šie pasimetę 
tarė vienas kitam: 

— Paieškokime, gal jis išėjo pasivaikščioti į sodą. 

Jie paklausė sodininką: 

— Ar nematėte kur vaikštinėjančio karaliaus? 

— Ne, čia jo nematėme, — atsakė sodininkas. 

Karaliaus artimieji nusiminė ir apieškojo visus pašalius, o die- 
nai baigiantis verkdami susirinko draugėn. 

Al Kailadžanas ir al Kuradžanas ėmė sukti ratus virš miesto 
ieškodami Garibo, bet neparnešė jokios žinelės apie jį. Žmo- 
nės apsirengė juodai ir ėmė guostis vergų valdovui, tam, ku- 
ris elgiasi tik taip, kaip pats nori. Tai štai kaip viskas buvo. 

O Garibas tuo metu gulėjo užmestas ant plausto. Plaustas 
nešė jį penkias dienas ir srovė išplukdė jį į sūrią jūrą. Bangos 
ėmė supti, purtyti ir iškratė iš jo bandžą. Garibas atsimerkęs pa- 
matė, kad yra atsidūręs vidury jūros, o bangos nešioja jį kaip 
žaisliuką. Jis sušuko: 

— Nėra jėgos ir galybės, didesnės už Alacho, didžiojo ir aukš- 
čiausiojo! Žiūrėk tik! Kas gi su manimi taip pasielgė? 

Tuo metu, kai jis blaškėsi neišmanydamas, kaip pasielgti, pa- 
sirodė laivas. 

Garibas pamojavo keliautojams, ir šie priplaukę paėmė jį. 

— Kas tu toks būsi, iš kokios tu šalies? — paklausė jie. 

— Pavalgydinkite ir pagirdykite mane, kad siela sugrįžtų, — 
paprašė Garibas, — o tada aš jums viską papasakosiu. 

Jam atnešė vandens ir maisto, jis pavalgė ir atsigėrė, o Ala- 
chas vėl grąžino jam suvokimą. 

— O žmonės, kokios jūs tautybės ir koks jūsų tikėjimas? — 
paklausė jis tada. 

— Mes iš Kurdžėjaus ir meldžiamės stabui, vardu Minkašas. 

— Kad prasmegtumėt — ir jūs, ir tas, kam jūs meldžiatės, 
o šunes! — sušuko Garibas. — Negalima garbinti nieko, išsky- 
rus Alachą, kuris sukūrė viską pasaulyje. Kai jis sako kam nors 
„Būk!“ — tatai ir atsiranda! 

Įsiutę ir stiprūs keliautojai puolė jį ir norėjo sučiupti. Ga- 
ribas neturėjo jokio ginklo, tačiau kiekvieną, kas jam suduodavo, 
jis pargriaudavo ir atimdavo gyvybę. Jis nugalėjo keturiasdešimt 
žmonių, tada keliautojai puolė jį visu būriu, ir jis neatlaikė. Ga- 
ribą jie stipriai surišo ir pasakė: 

— Mes užmušime jį tiktai savo žemėje, parodę savo karaliui. 

Tuo tarpu išaušo rytas, ir Šachrazada nutraukė pasakojimą. 


182 


672 naktis 


Šeši šimtai septyniasdešimt trečioji 
naktis 


Kai atėjo šeši šimtai septyniasdešimt trečioji naktis, Šachra- 
zada tęsė: 

Pasakojama, o laimingasai karaliau, kad keliautojai puolę su- 
rišo Garibą ir pasakė: 

— Mes užmušime jį tiktai savo žemėje. 

Jie plaukė toliau, kol pasiekė Kurdžėjaus miestą. Tas, ku- 
ris įkūrė šį miestą, buvo žiaurus amalekitas. Ties kiekvienais 
miesto vartais jis buvo pastatęs po varinį žmogų, gudriai pada- 
rytą. Kai į miestą atvykdavo koks svetimšalis, tas žmogus im- 
davo pūsti trimitą. Visi, kas būdavo mieste, išgirsdavo tai, pa- 
stverdavo ateivį ir užmušdavo, jei tik jis nepriimdavo jų tikėjimo. 
Įvedus į miestą Garibą, varinis žmogus sukėlė tokį triukšmą ir 
taip sukaukė, kad išgąsdino net karaliaus širdį. Jis atsistojo ir 
nuėjo pas savo stabą. Nustebęs pamatė, jog jam iš burnos, nosies 
ir akių veržiasi ugnis ir dūmai. Į stabo pilvą buvo įlindęs šė- 
tonas ir kalbėjo už jį: 

— O karaliau, tau pasitaikė žmogus, vardu Garibas. Jis liepia 
žmonėms atsisakyti savo tikėjimo ir lenktis vienam Dievui. Kai 
jis pas tave ateis, nesigailėk jo. 

Karalius nuėjo ir sėdo sostan. Netrukus atvedė Garibą, pa- 
statė jį priešais karalių ir tarė: 

— O karaliau, mes aptikome šį jaunuolį skęstantį. Jis neti- 
ki mūsų dievais. 

Jie papasakojo karaliui, kaip viskas buvo, ir karalius įsakė: 

— Veskite jį į didžiojo stabo namus ir papjaukite priešais sta- 
bą. Jis turėtų būti patenkintas tuo. 

— O karaliau, — tarė viziris, — bus negerai, jei tu jį papjau- 
si — jis numirs tą pačią minutę. 

— Tada mes uždarysime jį belangėje, paskui pririnksime mal- 
kų ir sudeginsime jį, — persigalvojo karalius. 

Žmonės pririnko malkų ir degino jas iki ryto. Rytą atėjo ka- 
ralius ir susirinkus visiems miesto gyventojams liepė atvesti Ga- 
ribą. Pasiuntiniai nuėjo jo atvesti, bet nerado ir sugrįžę pranešė 
karaliui, kad jis pabėgo. 

— O kaipgi jis pabėgo? — paklausė karalius. 

— Mes matėme, kad grandinės ir pančiai numesti, o durys 
užrakintos. 

Karalius sušuko nustebęs: 

— Ar jis į dangų pakilo, ar žemėn prasmego? 

— Nežinome! — atsakė sargai. 

— Eisiu pas savąjį Dievą ir paklausiu apie tą žmogų, — nu- 
sprendė karalius, — jis papasakos man, kur galėjo dingti belaisvis. 

Karalius atsistojo ir nuėjo pas savo stabą, ketindamas pul- 
ti prieš jį ant žemės. Tačiau jo nebuvo. Karalius ėmė trintis akis: 
„Gal aš miegu ir sapnuoju?“ Jis paklausė vizirį: 

— O viziri, kur mano Dievas ir mano belaisvis? Prisiekiu savo 
tikėjimu, o šunie tarp vizirių, jeigu tu nebūtum man pataręs jo 
sudeginti, aš būčiau jį papjovęs. Tai jis pavogė mano Dievą ir 
aš būtinai atkeršysiu. 

Jis išsitraukė kardą ir nukirto viziriui galvą. O Garibas ir sta- 
bas išnyko štai dėl kokio labai keisto dalyko. 

Karalius įkalino Garibą patalpoje, gretimoje tai, kurioje buvo 
laikomas stabas. Garibas ėmė minėti didįjį Alachą ir prašyti jo, 
didingojo, garbingojo, pagalbos. Jį išgirdo maridas, paskirtas sau- 
goti stabą ir kalbėjęs jo kalba. Beklausant marido širdį užplū- 
do ramybė ir jis pamanė: „Kokia gėda man prieš tą, kuris mane 
visur regi, o aš jo nematau!“ Jis priėjo prie Garibo, puolė jam 
į kojas ir paklausė: 

— O mano pone, ką man pasakyti, kad tapčiau vienu iš tavo 
sekėjų ir priimčiau tavo tikėjimą? 

— Pasakyk: „Nėra kito dievo, išskyrus Alachą, o Ibrahi- 
mas — Alacho draugas“, — atsakė Garibas. Maridas ištarė išpa- 
žinimą ir buvo įtrauktas į laimingųjų sąrašą. Šio marido vardas 
buvo Zalzalis ibn al Muzalzilis. Jo tėvas buvo vienas iš didžiųjų 
džinų karalių. Maridas išvadavo Garibą iš pančių, pačiupo kartu 
ir stabą ir nuskrido į aukštybes... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt ketvirtoji 
naktis 


Kai atėjo šeši šimtai septyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad maridas čiupo Ga- 
ribą ir stabą ir pakilo su jais į aukštybes. 

Karalius tuo tarpu užėjo pas stabą paklausti, ką šis manąs 
apie Garibą, tačiau nerado jo. Šio karaliaus kariai, pamatę, kas 
atsitiko, atsižadėjo stabų ir išsitraukę kardus užpuolė savo ka- 
ralių, o po to šoko vienas ant kito. Tris dienas jie švytravo kar- 
dais, kol galų gale visi žuvo, o gyvi liko tik du vyrai. Vienas 
jų nugalėjo kitą ir užmušė jį. Prišoko jų vaikai ir užmušė jį patį, 
o patys grūmėsi, kol neliko gyvų. Moterys ir merginos šoko bėgti 
ir išsisklaidė po gyvenvietes ir tvirtoves. Miestas tapo tuščias, 
ir liko jame gyventi vien pelėdos. 

Štai kas atsitiko miesto gyventojams. 

O dėl Garibo, tai Zalzalis ibn al Muzalzilis pakilo su juo ir 
pasuko į savo šalį, į Kamparo salas, į Krištolinius rūmus pas 
užburtąjį veršiuką. Karalius al Muzalzilis turėjo margą veršiu- 
ką, kurį jis puošė papuošalais ir rengė audeklu, ataustu grynuoju 
auksu. Jis laikė šį veršiuką savo dievu. Kartą al Muzalzilis su 
savo žmonėmis aplankė veršiuką ir rado jį labai išsigandusį. 

— O mano dieve, kas tave išgąsdino? — paklausė jis. 

Šėtonas, tupėjęs veršiuko pilve, suriko: 

— O Muzalzili, tavo sūnus, padedamas Irako karaliaus Ga- 
ribo, priėmė Ibrahimo, Alacho draugo, tikėjimą! 

Jis papasakojo viską iki smulkmenų, kas atsitiko. Išklausęs 
veršiuko pasakojimą, karalius sutrikęs išėjo ir sėdo sostan. Ne- 
trukus jis pakvietė savo karalystės didžiūnus ir viską jiems pa- 
pasakojo. 

— Ką gi darysime, o karaliau? — paklausė jie. 

— Kai mano sūnus atvyks ir jūs pamatysite, kad aš jį apka- 
binau, griebkite jį. 

— Klausome ir vykdome! — atsakė didžiūnai. 

Po dviejų dienų atvyko Zalzalis ir jau norėjo patekti pas savo 
tėvą, o kartu su juo buvo Garibas ir Kurdžėjaus karaliaus stabas. 
Jiems einant pro rūmų vartus, sargyba sučiupo juos ir atvedė 
karaliui Muzalziliui. Karalius piktu žvilgsniu nužvelgė sūnų ir tarė: 

— O šunie tarp džinų, negi tu atsisakei savo tikėjimo, savo 
tėvų ir senelių tikėjimo? 

— Aš priėmiau tikrąjį tikėjimą, o tu — vargas tau! — priimk 
islamą ir išsigelbėsi nuo visavaldžio valdovo, nakties ir dienos 
kūrėjo, pykčio, — atsakė Zalzilis. 

Karalius užsirūstinęs sušuko sūnui: 

— O pasileidėli, tu man į akis sakai tokius žodžius? 

Jis liepė uždaryti jį, o po to kreipėsi į Garibą: 

— O tu žmogpalaiki, kaip tu taip paveikei mano sūnaus protą 
ir išvedei iš tikėjimo? 

— Aš tik išvedžiau jį iš klystkelio į teisingą kelią, — atsakė 
Garibas, — iš ugnies į rojų, iš nedorybės į tikėjimą. 

Karalius sušuko maridui, vardu Sajaras: 

— Imk šį šunį ir numesk Ugnies slėnin, tegu jis ten galą 
gauna! 

O tai buvo toks slėnis, kur nuo karščio ir žėruojančių an- 
glių žūdavo kiekvienas. Ten nusileidusysis neištverdavo nė mi- 
nutės. Visą šį slėnį supo aukšti, lygūs kalnai be jokio išėjimo. 
Prakeiktasis Sajaras priėjo, čiupo Garibą ir nuskrido su juo, tai- 
kydamas į negyvenamąjį pasaulio ketvirtį“?. Kai iki šio slėnio be- 
liko viena valanda kelio, ifritas pavargo nešti Garibą ir nusileido 
į slėnį, kuriame augo medžiai, tekėjo upeliai ir noko vaisiai. Ma- 
ridas pavargęs sustojo, ir Garibas nulipo jam nuo nugaros (jis 
buvo supančiotas). Ifritas iš to nuovargio užmigo ir ėmė knarkti. 
Garibas tol krapštėsi su pančiais, kol išsilaisvino, tada pasiėmė 
sunkų akmenį ir trenkė juo ifritui į galvą. Akmuo sutrupino jam 
kaukolę, ir jis tučtuojau gavo galą. O Garibas nuėjo tolyn per 
slėnį... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt penktoji 
naktis 


Kai atėjo šeši šimtai septyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad Garibas užmušęs ma- 
ridą ėjo per slėnį ir pamatė, kad šis slėnis — saloje vidur jū- 
ros. Ši sala buvo didelė ir augo joje visokiausių vaisių, kokių 


“ Negyvenamasis pasaulio ketvirtis (al Rub al 
Hali) — vienas iš pavadinimų plačios dykumos, 
nusidriekusios Arabų pusiasa- 
lio pietryčiuose. 

tik gali panorėti burna ir liežuvis. Garibas valgė šiuos vaisius 
ir gėrė vandenį iš upelių. Slinko mėnesiai ir metai, Garibas gau- 
dė žuvį ir mito ja. Taip nuo visų atsiskyręs jis pragyveno vie- 
natvėje septynerius metus. Kartą jam besėdint nusileido iš dan- 
gaus du maridai, nešini po žmogų. Jie pamatė Garibą ir 
užkalbino jį: 

— Ei, kas tu toks ir iš kokios tu genties? 

Garibui buvo užaugę ilgi plaukai, todėl maridai nusprendė, 
kad jis džinas, ir paklausė, kas jam nutikę. 

— Aš ne džinas, — pasakė jiems Garibas. 

Ir papasakojo viską iki smulkmenų, kas jam buvo atsitikę. 
Maridai užjautė jį ir pasiūlė: 

— Pabūk dar čia, kol mes nunešime šiuos du avinus mūsų 
karaliui: vienas bus jam pietums, o kitas — vakarienei. 

Garibas padėkojo jiems ir paklausė: 

— Kur tie jūsų avinai? 

— Tai šie du žmonės, — atsakė maridai. 

— O apgink mane Ibrahimo, Alacho draugo, Dieve, visa ko 
valdove, kuriam visi paklūsta! — sušuko Garibas. 

Maridai nuskrido, o Garibas sėdi ir laukia. Po dviejų die- 
nų maridai sugrįžo, atnešė jam drabužius, aprengė ir pakėlę jį 
nuskrido į aukštybes. Netrukus žemė dingo iš akių, ir Garibas 
išgirdo danguje angelų tariamus pagarbinimus. Į maridą ėmė 
lėkti viena angelų ugninė strėlė, ir maridas gelbėdamasis pasuko 
žemėn. Kai iki žemės beliko tiek, kiek lekia ietis, strėlė jį pa- 
vijo. Garibas nušoko ifritui nuo pečių, o šis bemat virto pele- 
nais. Garibas nusileido tiesiai į jūrą ir paniro per du žmogaus 
ūgius į vandenį. Iškilęs į paviršių jis plaukė dieną, naktį, antrą 
dieną, kol siela nusilpo ir jis susitaikė su mintimi, kad žus. Trečia 
diena dar nebuvo prasidėjusi, o Garibas jau nebeturėjo vilties 
išsigelbėti. Tik staiga pamatė priešais save aukštą kalną. Gari- 
bas pasuko jo link ir užsiropštė aukštyn. Jis ėmė vaikščioti po 
tą kalną. Mito žemės augalais, pailsėjęs dieną ir naktį, nusileido 
nuo kalno kitoje jo pusėje. Keliavęs dvi dienas, pasiekė mies- 
tą, čia augo medžiai, čiurleno vanduo, į dangų stiebėsi sienos 
ir bokštai. Priėjusį prie miesto vartų, jį pačiupo vartų sargai ir 
nuvedė pas karalienę. 

Karalienės vardas buvo Džanšachė, ji turėjo penkis šimtus 

metų. Kiekvieną, kuris ateidavo į jos miestą ir būdavo parodytas 
jai, ji vesdavosi pas save, suguldavo su juo, o šiam baigus sa- 
vo darbą, užmušdavo. Taip ji buvo nugalabijusi jau daugybę 
vyrų. Kai jai atvedė Garibą, šis jai patiko ir ji paklausė: 

— Koks tavo vardas, koks tikėjimas ir iš kokios tu šalies? 

— Mano vardas Garibas, — atsakė Garibas, — esu Irako ka- 
ralius, o mano tikėjimas — islamas. 

— Mesk savo tikėjimą, priimk manąjį, ir aš tekėsiu už tavęs, 
tu tapsi karaliumi, — pasiūlė karalienė. 

Garibas pažvelgė į ją pykčio kupinomis akimis ir suriko: 

— Prapulk tu su savo tikėjimu! 

Tada karalienė ėmė šaukti: 

— Tu keiki mano stabą, o jis iš raudonojo chalcedono ir pa- 
puoštas perlais bei brangakmeniais! 

Paskui pašaukė tarnus: 

— Ei, žmonės, uždarykite jį vienam kambary su stabu, gal 
tai suminkštins jam širdį! 

Garibas buvo uždarytas kartu su stabu ir užrakintas... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt šeštoji 
naktis 


Kai atėjo šeši šimtai septyniasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad Garibą uždarė vie- 
noje patalpoje su stabu ir užrakino duris, o sargai nuėjo savo 
keliais. Garibas pažvelgė į stabą ir pamatė, kad jis iš raudonojo 
chalcedono, o ant kaklo jam kabo vėrinys iš perlų ir brangak- 
menių. Garibas priėjo prie stabo ir pakėlęs jį trenkė žemėn. Sta- 
bas virto duženų krūva. Tada Garibas užmigo ir miegojo, kol 
išaušo diena. Rytą karalienė sėdo savo sostan ir paliepė: 

— Ei, žmonės, atveskite man belaisvį! 

Žmonės nuėjo Garibo ir atvėrę duris pamatė, jog stabas su- 
daužytas. Jie taip ėmė muštis per veidus, kad iš akių kampu- 
čių pasruvo kraujas. Jie pribėgo prie Garibo ir norėjo jį pačiupti, 
bet šis sudavė kumščiu vienam ir užmušė, tas tuojau pat ir nu- 
mirė. Kirto kitam — ir tą užmušė. Taip nugalavo dvidešimt pen- 

kis žmones, o likusieji pabėgo. Rėkdami jie nulėkė pas kara- 
lienę Džanšachę. 

— Kas atsitiko? — paklausė šioji. 

— Belaisvis sudaužė tavo stabą ir užmušė tavo žmones, — 
atsakė tarnai. Jie papasakojo, kaip viskas buvo, o karalienė metė 
žemėn savo vainiką šaukdama: 

— Stabai daugiau nebeturi vertės! 

Ji sėdo raita ir su tūkstančiu karių pasuko ten, kur stovė- 
davo stabas. Jie pamatė, kad Garibas išėjo laukan ir pasiėmęs 
kardą ėmė kapoti karžygius, žudyti vyrus vieną po kito. Pamačius 
Garibą ir jo drąsą, Džanšachę užplūdo meilė jam. Ji tarė sau: 
„Nebereikia man stabų, aš tik noriu, kad šis svetimšalis likusį 
mano gyvenimą pragulėtų man ant krūtinės!“ 

O savo žmonėms ji pasakė: 

— Palikite jį ir pasitraukite! 

Priėjusi arčiau, ėmė kažką murmėti, ir Garibo alkūnė tapo 
nejudri, rankos nusilpo, o kardas iškrito iš rankų. 

Ji pastvėrė ir surišo jį, pažemintą, paniekintą ir pasimetusį. 
Džanšachė grįžo ir sėdo sostan, o visiems savo žmonėms lie- 
pė išeiti. Likusi menėje viena su Garibu tarė jam: 

— O arabų šunie, tu sudaužei mano stabą ir užmušei žmo- 
nes! 

— O prakeiktoji, — atsakė Garibas, — jeigu tai būtų buvęs 
dievas, jis būtų apgynęs save. 

— Gulkis su manim, ir aš atleisiu tau, — pasiūlė karalienė. 

— O ne, aš nedarysiu to! — sušuko Garibas. 

— Prisiekiu savo tikėjimu, aš tave žiauriai kankinsiu! — pa- 
grasino karalienė. 

Ji pasisėmė vandens, pabūrė virš jo ir aptėškė Garibą. Šis 
pavirto beždžione. Karalienė jį maitino ir girdė, tačiau laikė už- 
dariusi ir paskyrė žmogų jį saugoti. Šis prižiūrėjo jį dvejus metus. 
Paskui vieną dieną ji pasišaukė Garibą ir paklausė: 

— Ar klausysi manęs? 

— Taip, — linktelėjo galva Garibas. 

Karalienė apsidžiaugė ir išvadavo jį iš kerų. Padavė mais- 
to, jiedu pavalgė, ir Garibas ėmė žaisti su ja ir bučiuotis. Ka- 
ralienė ėmė pasitikėti juo ir atėjus nakčiai atsigulė ir pasikvietė 


Garibą. 


190 


676 naktis 


— Eikš, atlik tą, ką privalai. 

— Gerai, — atsakė Garibas. 

Jis atsisėdo jai ant krūtinės ir čiupęs už kaklo perlaužė jį. 
Tol laikė sugniaužęs, kol karalienė išleido dvasią. Apsidairęs jis 
pamatė atvirą podėlį, kuriame rado nublizgintą kardą ir skydą 
iš kiniškos geležies. Puikiai apsitaisęs kovai, jis palaukė ryto, o 
tada atsistojo prie rūmų vartų. Atėjo pasiruošę tarnauti emyrai 
ir pamatė Garibą su visa karine apranga. Jis kreipėsi į emyrus: 

— (O žmonės, nustokite melstis stabams, nusilenkite visaži- 
niam karaliui, nakties ir dienos kūrėjui, žmonių ponui, prike- 
liančiam gyventi kaulus, sukūrusiam visa ką pasaulyje, kuriam 
paklūsta viskas. 

Netikėliai, tai išgirdę, puolė Garibą, o šis šoko ant jų tar- 
si įsiutęs liūtas ir tol švaistėsi tarp jų, kol daugybę užmušė... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt septintoji 
naktis 


Kai atėjo šeši šimtai septyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad Garibas puolė ne- 
tikėlius ir daugybę jų išmušė. Artėjant vakarui netikėlių susirinko 
daugiau ir jau norėjo sučiupti Garibą, bet staiga iš kažkur at- 
sirado tūkstantis maridų ir su tūkstančiu kardų puolė netikėlius. 
Jiems vadovavo Zalzalis ibn Muzalzilis, jis buvo pirmosiose ko- 
votojų gretose. Maridai pasidarbavo tarp netikėlių savo kardais 
ir pagirdė juos iš pražūties taurės. Didysis Alachas paskubėjo 
pasiųsti jų sielas į ugnį. Iš Džanšachės žmonių nebeliko nieko, 
neliko nė vieno, net žinelei nunešti. O miestiečiai ėmė šaukti: 

— Pasigailėjimo! Pasigailėjimo! 

Jie įtikėjo teisiančiuoju valdovu, kurio niekas negali atitraukti 
nuo pradėto darbo. Įtikėjo Chosrovų sunaikintoju, milžinų nu- 
galėtoju, pirmo ir paskutiniojo gyvenimo tvarkytoju. 

Zalzalis pasisveikino su Garibu ir pasidžiaugė jo išsigelbė- 
jimu. Garibas paklausė: 

— Kas tau pranešė apie mane? 

— O valdove, — atsakė Zalzalis, — kai tėvas mane uždarė, 
o tave pasiuntė į Ugnies slėnį, aš dvejus metus praleidau ka- 
lėjime. Po to jis mane išleido ir praėjus dar metams aš vėl grįžau 
prie to, kas buvo anksčiau. Aš užmušiau savo tėvą, kariuomenė 
man pakluso, o štai jau metai, kai aš jai vadovauju. Kartą aš 
užsnūdau (o tu visą laiką buvai mano mintyse) ir susapnavau, 
kad tu kovoji su Džanšachės žmonėmis. Pasiėmiau šį tūkstan- 
tį maridų ir atlėkiau pas tave. 

Garibas stebėjosi tokiu sutapimu. Jis pasiėmė Džanšachės ir 
jos žmonių pinigus ir paskyrė miestui savo valdytoją. 

Maridai pakėlė Garibą su pinigais ir nuskridę jie praleido 
naktį Zalzalio mieste. Garibas pasisvečiavo pas Zalzalį šešis mė- 
nesius, o po to panoro išvykti. Zalzalis padovanojo jam daug 
dovanų, sunešė viską į vieną vietą: dovanas ir pinigus iš Kur- 
džėjaus miesto. Zalzalis liepė maridams nešti dovanas ir turtus, 
o pats paėmė Garibą. Visi pakilo ir pasuko į Isbanyro al Ma- 
daino miestą. Dar prieš vidurnaktį jie jau buvo ten. Garibas pa- 
žvelgė žemyn ir pamatė, kad miestas apsuptas ir apsiaustas tokios 
kariuomenės, kad atrodo lyg jūra. Jis paklausė Zalzalį: 

— O broli mano, dėl ko tokia apsiaustis? Ir iš kur ši kariuo- 
menė? 

Garibas nusileido ant rūmų stogo ir pašaukė: 

— Ei, Kaukab as Sabahe. Ei, Mahdija! 

Jos pabudo ir nieko nesuprasdamos paklausė: 

— Kas mus šaukia tokiu metu? 

— Aš, jūsų valdovas Garibas, nuostabaus dalyko kūrėjas, — 
atsakė Garibas. 

Abi moterys, išgirdusios savo valdovo žodžius, labai apsi- 
džiaugė, o drauge su jomis ir vergės bei eunuchai. 

Garibas nusileido, moterys puolė prie jo ir ėmė garsiai šne- 
kėti, rūmai sušurmuliavo. Atėjo iš savo miegamųjų vyresnieji ir 
paklausė: 

— Kas yra? 

Įėję į rūmus paklausė eunuchus: 

— Gal pagimdė kuri nors iš belaisvių“? 


“* Tokia prielaida kilo dėl džiaugsmingų šūksnių, kurie 
paprastai pasigirsta hareme gimus kūdikiui. 

— Ne, — atsakė eunuchai, — tačiau džiaukitės: sugrįžo ka- 
ralius Garibas. 

Emyrai apsidžiaugė, o Garibas pasisveikinęs su moterimis iš- 
ėjo pas savo draugus. Šie puolė prie jo, ėmė bučiuoti jam rankas 
ir kojas, šlovino didįjį Alachą ir garbino jį. Garibas sėdo sos- 
tan, o artimieji susirinko aplink ratu. Garibas paklausė apie ka- 
riuomenę, kuri laikė juos apsupusi. 

— O karaliau, — atsakė jam žmonės, — štai jau trys dienos, 
kai mes apsupti. Tarp jų yra ir džinų, ir žmonių. Mes nežinome, 
ko jie iš mūsų nori. Tarp mūsų ir jų nebuvo nei mūšio, nei po- 
kalbio. 

— Rytoj pasiųsime jiems laišką ir sužinosime, ko jie nori, — 
pasakė Garibas. 

O jo valdiniai dar pridūrė: 

— Jų karaliaus vardas Muradšachas, jo klauso šimtas tūks- 
tančių raitelių, trys tūkstančiai pėstininkų ir du šimtai įvairių gen- 
čių džinų. 

O ši kariuomenė atsirado čia dėl labai įdomios priežasties... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt aštuntoji 
naktis 


Kai atėjo šeši šimtai septyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad didžiulė kariuomenė 
prie Isbanyro miesto atsirado dėl labai įdomios priežasties. Kai 
karalius Sabūras pasiuntė savo dukrą su dviem žmonėmis, pri- 
sakęs paskandinti ją Džeihūno upėje, jie to nepadarė, o tik pa- 
sakė jai: 

— Eik savo keliu ir nesirodyk tėvui, nes jis užmuš ir mus, 
ir tave. 

Fahr Tadža ėjo pasimetusi, neišmanydama, kur dingti, ir kal- 
bėjo pati sau: „O Garibai, kur tavo akys, kad tu pamatytum, 
kokioje padėtyje aš atsidūriau!“ 

Ji ėjo iš vienos žemės į kitą, iš slėnio į slėnį, kol priėjo vieną 
vietą, priaugusią medžių. Ten tekėjo kanalai, o vidury stūkso- 
Jo tvirtovė. Ji buvo aukšta, į viršų stiebėsi kolonos, ir viskas čia 

buvo panašu į rojų. Fahr Tadža pasuko link šios tvirtovės ir įėjo 
vidun. Ten viskas buvo išklota šilko kilimais, aplink daug auk- 
sinių ir sidabrinių indų. Ji rado ten šimtą nuostabiausių vergių, 
kurios pamačiusios Fahr Tadžą pakilo ir pasveikino ją many- 
damos, jog ji — viena iš džinų merginų. Jos paklausė, kas ji to- 
kia, ir Fahr Tadža pasisakė esanti persų karaliaus duktė. Ji pa- 
pasakojo, kas ją ištiko, ir vergės, išgirdusios jos istoriją, ėmė 
gailėtis jos ir raminti. Jos kalbėjo: 

— Nuramink savo sielą, atvėsink akis. Tu turėsi ką valgyti 
ir gerti, turėsi kuo apsirengti, mes visos tau patarnausime. 

Fahr Tadža padėkojo joms, vergės padavė jai valgio, ir ji 
valgė, kol pasisotino. 

Fahr Tadža paklausė: 

— O kas šių rūmų šeimininkas ir jūsų valdovas? 

— Mūsų ponas, — atsakė vergės, — yra karalius Salsalis ibn 
Dalis. Jis ateina kiekvieną mėnesį vienai nakčiai, o rytą išeina 
valdyti džinų genčių. 

Fahr Tadža išbuvo pas jas penkias dienas ir pagimdė ber- 
niuką, panašų į mėnulį. Jam nukirpo virkštelę, stibiu pajuodi- 
no akis ir pavadino jį Muradšachu. Jis augo ant motinos kelių. 
Netrukus pasirodė karalius Salsalis, jis jojo ant balto kaip po- 
pierius dramblio, aukščio sulig bokštu, o lydėjo jį būriai dži- 
nų. Karalius įėjo į rūmus. Vergės pasitiko jį ir bučiavo priešais 
jį žemę, Fahr Tadža buvo tarp jų. Karalius nužvelgė ją ir pa- 
klausė verges: 

— Kas ši mergina? 

— Sabūro, persų, turkų ir deilemitų karaliaus, duktė. 

— Kas ją čionai atvedė? — paklausė karalius, ir vergės vis- 
ką apie ją papasakojo. 

Karalius nusiminė, bet nuramino ją: 

— Neliūdėk, pakentėk, kol tavo sūnus užaugs ir taps didelis. 
Tada aš eisiu į persų šalį ir nuritinsiu tavo tėvui galvą nuo pečių, 
o tavo sūnų pasodinsiu į persų, turkų ir deilemitų sostą. 

Fahr Tadža pakilusi pabučiavo karaliui ranką ir palinkėjo jam 
gerovės. Ji gyveno ir auklėjo savo sūnų kartu su karaliaus vaikais. 

Vaikai išmoko jodinėti ir pradėjo vykti į medžiokles gaudyti 
žvėrių. Fahr Tadžos sūnus taip pat išmoko medžioti, jis gaudė 
plėšriuosius liūtus ir ragaudavo jų mėsą, tad jo širdis tapo kie- 

tesnė už akmenį. Sulaukęs penkiolikos metų, jis ėmė gilintis į 
savo sielą ir paklausė motinos: 

— O motute, kas mano tėvas? 

— Vaike mano, — atsakė motina, — tavo tėvas — karalius Ga- 
ribas, Irako karalius, o aš — persų karaliaus duktė. 

Po to ji papasakojo, kaip viskas buvo, ir berniukas paklausė: 

— Tai nejaugi mano senelis liepė užmušti tave ir mane? 

— Taip, — atsakė Fahr Tadža. 

— Prisiekiu tuo, kiek esu skolingas tau, kad užauginai, — su- 
šuko Muradšachas, — aš eisiu į tavo tėvo miestą, nukirsiu jam 
galvą ir atnešiu ją tau. 

Jo sprendimas nudžiugino Fahr Tadžą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai septyniasdešimt devintoji 
naktis 


Kai atėjo šeši šimtai septyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad Muradšachas, Fahr 
Tadžos sūnus, pasiėmė du šimtus maridų, su kuriais kartu augo, 
ir iškeliavo. Jie ėmė užpuldinėti, plėšikauti pakelėse, klajoti iš 
vienos vietos į kitą, kol pasiekė Širazo žemę. Jie užpuolė šį mies- 
tą, Muradšachas įsiveržė į rūmus ir nukirto galvą karaliui, sė- 
dinčiam soste. Jie išmušė daugybę miesto gynėjų, o likusieji ėmė 
prašyti pasigailėjimo, bučiuoti Muradšachui kelius. Muradšachas 
suskaičiavo juos, ir pasirodė, kad dabar jis turi dešimt tūkstančių 
raitelių. Jie visi sutiko jam tarnauti. 

Tada visi patraukė į Balhą“, užmušė ten karalių, įveikė jo 
kariuomenę ir pavergė jo gyventojus. Po to nuvyko į Nurei- 
ną — Muradšachas vedė ten jau trisdešimt tūkstančių karių. Nu- 
reino valdovas pasitiko juos ir savo noru atidavė jam savo pi- 


6 Muradšacho kariuomenės maršrutas gana savotiškas. Iš 
Balho, įsikūrusio prie Amudarjos, jie nuvyko į Nurei- 
ną — nedidelį miestelį netoli Urmijos ežerų. Po to 
keliavo į Samarkandą, po to į Alhatą šalia Vano 
ežero, kad galų gale atsidurtų Isbanyre, 
prie Tigro upės. 

nigus, retenybes ir trisdešimt tūkstančių karių. Toliau jie patraukė 
į persiškąjį Samarkandą ir užėmė jį, paskui — į Abhlatą ir taip 
pat užėmė. Ėjo vis toliau ir toliau, ir ką tik prieidavo pakeliui, 
viską užkariaudavo. Muradšachas jau buvo didelės kariuome- 
nės vadas, turėjo daug pinigų ir retenybių, kuriuos buvo pakeliui 
pagrobęs. Jis dalijo visa tai kariams, o šie mylėjo jį už narsu- 
mą ir dosnumą. 

Pagaliau jie pasiekė Isbanyrą al Madainą, ir Muradšachas 
paliepė: 

— Palaukite čia, kol aš atsivesiu likusią kariuomenę, nuga- 
lėsiu savo senelį ir pastatysiu jį prieš savo motiną. Tepasidžiaugia 
jos širdis. O po to nukirsiu jam galvą. 

Jis pasiuntė žmones atgabenti savo motinos. Tai štai kodėl 
tris dienas nebuvo mūšio. Tuo metu ir atvyko Garibas, o su 
juo ir Zalzalis su keturiasdešimčia tūkstančių savo maridų, kurie 
nešė dovanas ir pinigus. Garibas išklausinėjo miesto gynėjus, bet 
niekas nieko nežinojo apie apgulusią juos kariuomenę. 

— Mes nežinome, iš kur jie, jie tris dienas nepradėjo mū- 
šio ir mes nekovojome su jais. 

Atvyko Fahr Tadža, ir jos sūnus Muradšachas apkabino ją 
ir tarė: 

— Pasėdėk savo palapinėje, kol atvesiu tau tavo tėvą. 

Fakr Tadža palinkėjo jam pasaulių valdovo, dangaus ir žemės 
pono, palaikymo. Atėjus rytui, Muradšachas sėdo ant žirgo, du 
šimtai jo maridų stojo jam iš dešinės, o karaliaus kariai — iš kai- 
rės, ir sutratėjo kovos būgnai. Garibas tai išgirdęs sėdo ant žirgo 
ir pakvietė savo žmones mūšiui. Džinai stojo jam iš dešinės, o 
žmonės iš kairės. Muradšachas išjojo į priekį, visas šarvuotas ir 
ginkluotas, ir ėmė jodinėti ten ir atgal kviesdamas: 

— O žmonės, teišeina prieš mane jūsų karalius: jeigu jis mane 
įveiks, taps abiejų kariuomenių šeimininku, o jei aš nugalėsiu, 
tai užmušiu jį kaip ir bet kurį kitą. 

— Šalin, arabų šunie! — sušuko Garibas. 

Ir jiedu puolė vienas kitą. Kovėsi ietimis, kol šios sulūžo, 
kapojosi kardais, kol šie ištrupėjo, jie susieidavo ir išsiskirda- 
vo — grūmėsi iki vidurdienio. Krito jų žirgai, ir jiedu susiėmė 
stovėdami ant žemės. Staiga Muradšachas griebęs pakėlė Ga- 
ribą ir jau norėjo trenkti žemėn, tačiau Garibas sučiupo jį už 

ausų ir smarkiai patraukė. Muradšachas pasijuto taip, lyg dangus 
būtų užklojęs žemę. Jis sukliko visa gerkle: 

— Aš tavo valioje, o laiko karžygy! 

Garibas jį surišo... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimtoji naktis 


Kai atėjo šeši šimtai aštuoniasdešimtoji naktis, Šachrazada 
tęsė: 

Pasakojama, o laimingasai karaliau, kad Garibui pačiupus 
Muradšachą už ausų ir timptelėjus, tas ėmė šaukti: 

— Aš tavo rankose, o laiko karžygi! 

Garibas jį surišo, ir maridai, Muradšacho bendražygiai, puolė 
ir norėjo išlaisvinti jį, tačiau Garibas su tūkstančiu maridų at- 
rėmė juos, jie jau būtų įveikę Muradšacho maridus, tačiau šie 
ėmė prašyti pasigailėjimo ir metė ginklus. 

Netrukus Garibas jau sėdėjo savo palapinėje (o ši buvo iš 
žalio šilko, siuvinėta raudonuoju auksu ir apvedžiota perlais ir 
brangiaisiais akmenimis) ir laukė atvedamo Muradšacho. Šis atėjo 
žvangčiodamas grandinėmis, suraišiotas pančiais. Pažvelgęs į Ga- 
ribą, Muradšachas iš gėdos nuleido galvą, o Garibas paklausė: 

— O arabų šunie, kas tu per vienas, kad išsirengei kovon 
prieš karalius ir nori su jais varžytis? 

— O valdove, nesmerk manęs už tai, aš turiu pasiteisini- 
mą, — atsakė Muradšachas. 

— Koks gi tas tavo pasiteisinimas? — paklausė Garibas. 

— O valdove, žinok, kad aš atėjau atkeršyti Sabūrui, persų 
karaliui, už savo tėvą ir motiną. Jis norėjo juos užmušti, bet ma- 
no motina išsigelbėjo, o ar mano tėvas gyvas, ar ne, nežinau. 

— Prisiekiu Alachu, — atsakė jam Garibas, — tu išlaisvintas! 
Bet kas tavo tėvas ir motina, kuo vardu tavo tėvas ir motina? 

— Mano tėvo vardas Garibas, jis yra Irako karalius, o ma- 
no motina — Fahr Tadža, Sabūro, persų karaliaus, duktė, — at- 
sakė Muradšachas. 

Tai išgirdęs Garibas sukliko ir krito be žado. Pašlakstytas 
rožių vandeniu, jis atsipeikėjo ir paklausė Muradšachą: 

— Tai tu esi Garibo ir Fahr Tadžos sūnus? 

— Taip, — atsakė Muradšachas. 

— Tu — karžygys, karžygio sūnus! — sušuko Garibas. — 
Nuimkite nuo mano sūnaus pančius! 

Sahimas su al Kailadžanu priėjo ir išlaisvino Muradšachą. 
Garibas priglaudė sūnų prie krūtinės ir pasisodino greta. 

— Kur tavo motina? — paklausė jis. 

— Ji pas mane, mano palapinėje, — atsakė Muradšachas. 

— Atvesk ją čionai! 

Muradšachas sėdo raitas ir nujojo prie savo palapinių. Jo 
žmonės pasitiko jį ir apsidžiaugė, kad jis išsigelbėjo. Jie mėgi- 
no jį klausinėti, tačiau išgirdo: 

— Klausimams dabar ne laikas! 

Jis nuėjo pas savo motiną ir viską jai papasakojo. Ji be galo 
nudžiugo. Sūnus nuvedė ją pas tėvą, jiedu apsikabino ir buvo 
labai laimingi. Fahr Tadža priėmė islamą, tą patį padarė ir Mu- 
radšachas. Jie visi atsidavė Alachui širdimi ir žodžiu, ir Gari- 
bas buvo patenkintas, kad jie tapo musulmonais. 

Tada pasikvietė karalių Sabūrą ir jo sūnų Vardšachą, ėmė 
barti juos už jų poelgius, pasiūlė jiems islamą, bet šie atsisakė, 
ir tada juos pakorė ant miesto vartų. 

Miesto gyventojai džiaugėsi, puošė miestą, o Muradšachui 
uždėjo Chosrovų vainiką, ir tapo jis persų, turkų ir deilemitų 
karaliumi. Savo dėdę ad Damigą Garibas pasiuntė į Iraką val- 
dytoju, ir tapo jam pavaldžios visos žemės ir visi vergai. O Ga- 
ribas gyveno savo karalystėje ir teisingai elgėsi su valdiniais, žmo- 
nės jį pamilo, ir gyveno jis smagiai ir maloniai, kol jį aplankė 
Malonumų Griovėja ir Suėjimų Ardytoja. Tebūnie garbė tam, 
kurio didybė ir buvimas amžinas, tam, kuris dalija malones savo 
kūriniams. 

Tai štai kiek mus pasiekė žinių apie Garibą ir Adžibą. 

Pasakojimas 
apie Utbą ir Rėją 


Pasakojama taip pat, kad Abd Alachas ibn Mamar al Kai- 
sis kalbėjo: 

Kažkuriais metais, kai aš atlikau šventąją kelionę į šventuosius 
Alacho namus, pabaigęs chadžą grįžau aplankyti pranašo kapo 
(telaimina jį Alachas ir tesveikina!). 

Ir štai kartą naktį sėdėdamas sode tarp kapo ir mimbaro““ 
staiga išgirdau silpną vaitojimą. Balsas buvo švelnus, aš įsiklau- 
siau ir supratau, ką jis sako: 


Tau pagailo balandėlio, kurs tankynėj rauda, 
Bet ar žino tas balandis, kaip tau širdį skauda? 


O galbūt taib sielvartauji brisiminęs mielą, 
Tą, kuri surado kelią ir į tavo sielą? 


O naktie, kokia ilga tu tam, kuris paliego, — 
Juk ir meilė, ir kantrybė jau nuo jo babėgo. 


Negali tu užmigdyt jo, kai aistra liebsnoja, 
Kai skausmai nelyg žarijos degint nenustoja. 


Pilnatis baliudyt gali, kaip karštai aš myliu 
Ją, į pilnatį panašią, sbindinčią už mylių. 


“ Mahometo kapas yra Medinos mieste; mimbaras — 
mečetėje esanti katedra, iš kurios imamas sako 
pamokslą. Vykdant Mahometo norą, tarp jo 
kapo ir Medinos mečetės užsodin- 
tas gražus sodas. 

Nemaniau, jog taib mylėsiu, kolei neužgriuvo 
Ta nelaimė, — niekada man taib sunku nebuvo. 


Balsas nuščiuvo, ir aš nebesusigaudžiau, iš kur jis sklido, bet 
staiga tas balsas vėl ėmė aimanuoti ir kalbėti: 


Ar šviesus šešėlis Rėjos vėl tave aplankė, 
Kai lyg garbanos jos juodos tamsis žemę dengė? 


Nemigos nakty vėl švyti meilės sbindulėlis, 
Vėl suaudrino tau sielą tas šviesos šešėlis. 


Sušukau aš nakčiai, kai ji tartum jura sruvo 
Ir tamsos galingos bangos daužėsi ir griuvo: 


„O naktie, kokia ilga tu, kaib slegi bedalį, 
Tą, kurį tik ryto saulė vėl brikelti gali“. 


O jinai atsakė: „Kam gi kaltint naktį ilgą? 
Dar ilgiau, karštai bamilus, ašaros jums žvilga“. 


Aš pakilau ir nuėjau balso pusėn. Kalbėjusysis dar nebuvo 
baigęs paskutinio posmo, kai aš atsidūriau šalia jo. Ir pamačiau 
be galo gražų jaunuolį, kuriam dar ir pūkelis nežėlė, o ašaros 
per skruostus buvo nutiesusios du latakėlius... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt pirmoji 
naktis 


Kai atėjo šeši šimtai aštuoniasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad Abd Alachas ibn 
Mamaras al Kaisis pasakojo: pasigirdus eilėms, aš pakilau ir pa- 
sukau į balso pusę. Kalbantysis dar nebuvo baigęs paskutiniojo 
posmo, o aš jau stovėjau greta jo. Ir pamačiau jaunuolį, kuriam 
dar nė pūkelis nežėlė, o ašaros dviem takeliais buvo nutekėjusios 
skruostais. 

— Koks tu puikus jaunikaitis! — tariau jam. 

O jis paklausė: 

— Kas tu toks, o žmogau? 

— Aš Abd Alachas ibn Mamaras al Kaisis. 

— Ko tu nori? — paklausė jaunuolis. 

— Aš sėdėjau sode, — pasakiau jam, — ir niekas šiąnakt ma- 
nęs netrikdė, išskyrus tavo balsą. Aš išpirksiu tave savo siela, 
sakyk, kas tave slegia. 

— Sėskis, — pakvietė jaunuolis, — aš esu Utba ibn al Dža- 
banas ibn al Munzyras, ibn al Džamuhas al Ansaris. Aš atėjau 
į genčių mečetę ir kalbėjau rakatus, kritau kniūbsčias, o po to 
paėjau į šalį, kad galėčiau susikaupti Dievo pagarbinimui. Staiga 
priėjo moterys, panašios į mėnulius, o tarp jų buvo reto gro- 
žio, nuostabiai tobula mergina. Ji stabtelėjo prie manęs ir pa- 
sakė: „O Utba, ką tu pasakytum apie suartėjimą su ta, kuri ieško 
suartėjimo?“ Ir ji nuėjo palikusi mane, daugiau nieko apie ją 
negirdėjau ir neaptikau jos pėdsakų. Ir štai dabar aš sutrikęs 
blaškausi iš vienos vietos į kitą! 

Jis suriko ir netekęs nuovokos krito žemėn. Kai atsipeikė- 
jo, jo veido brokatas buvo išteptas varsu“'. Jis pasakė tokias eiles: 


Aš tolimoj šaly širdim tave regiu, 
Bet nežinau, ar tu regi mane sykiu. 


Ilgiuosi aš tavęs ir dusauju liūdnai, 
Mano dvasia — tenai, o atmintis — čionai. 


Gyventi nesaldu, kai be tavęs esu, 
Net rojaus soduose man būtų nešviesu. 


— O Utba, mano brolio sūnau, — pasakiau aš, — sugrįžk pas 
savo Viešpatį ir paprašyk atleisti nuodėmes. Juk tau teko iškęsti 
kantrybės išbandymą. 

— Tai dar toli! — sušuko jis. — Aš nenusiraminsiu, kol negrįš 
mimozų rinkėjai“. 


“ Varsas — augalas, kurio sultys dažo geltona spalva. 
€ T.y. niekada! Šis priežodis paremtas padavimu 
apie du Anazo gentics žmones, kurie išėjo 
rinkti mimozų ir negrįžo. 

Aš pasilikau su juo, kol išaušo rytas, o po to pasikviečiau 
į mečetę. Mes sėdėjome ten, kol baigėsi vidurdienio malda, tada 
pasirodė moterys, tačiau tos merginos tarp jų nebuvo. 

— O Utba, — tarė jos, — ką tu manai apie ieškančią tavo 
artumo? 

— Kas jai atsitiko? — paklausė Utba. 

— Tėvas pasiėmė ją ir išvyko į as Samavą, — atsakė mote- 
rys. 

Aš paklausiau, kuo vardu toji mergina, ir jos atsakė: 

— Tai Rėja, al Gitrifo as Suleimo dukra. 

Tada Utba pakėlė galvą ir pasakė: 


Rytmetį Rėja išvyko be jokios žinios, 
Į Samavą iškeliavo karavanas jos. 


O bičiuliai, kaib be jos aš vienišas kenčiu, 
Gal jus galit man baskolint ašarų graudžių? 


— O Utba, — tariau, — aš turiu daug pinigų ir galiu sumokėti 
garbingiems žmonėms. Prisiekiu Alachu, aš išleisiu juos tavo aky- 
se, kad tu patirtum trokštamą malonumą ir dar daugiau. Eime 
į ansarų susirinkimą“. 

Mes kreipėmės į Ansarų tarybą, aš juos pasveikinau, ir jie 
gražiai man atsakė. Tada tariau: 

— O susirinkusieji, ką jūs žinote apie Utbą ir jo tėvą? 

— Jis yra vienas arabų vadų, — atsakė ansarai. 

— Žinokite, kad Utbą žudo nelaiminga meilė. Aš labai no- 
rėčiau, kad jūs man padėtumėte ir vyktumėte su manim į as 
Samavą. 

— Klausome ir vykdome, — atsakė ansarai. 

Išvykome visi kartu, aš su Utba ir šie žmonės. Keliavome, 
kol pasiekėme Benu Suleimo gyvenvietę. Al Gitrifas sužinojo, 
kur mes esame, ir skubiai išėjo mūsų pasitikti. 

— Geriausi linkėjimai jums, o kilmingieji, — pasakė jis. 


* Ansarai (pažodžiui: pagalbininkai) — taip islamo 
istorijoje vadinti palikuonys tų Medinos gyventojų, 
kuric palaikė Mahometą jam keliaujant 
iš Mekos į Mediną. 

— Ir tau to paties linkime! Mes — tavo svečiai. 

— Tebus ši vieta, kurią jūs pasirinkote, erdvi ir verta jū- 
sų, — atsakė jis. 

Al Gitrifas nulipo nuo žirgo ir liepė tą patį padaryti vergams. 
Vergai patiesė kilimus ir demblius, ėmė pjauti avis ir avinus, 
tačiau mes įspėjome: 

— Neragausime tavo vaišių, kol tu nepatenkinsi mūsų pra- 
šymo. 

— O koks jūsų prašymas? — paklausė jis. 

— Mes peršame Utbą ibn al Džabaną ibn al Munzyrą, la- 
bai garbingą ir aukštakilmį, tavo garbingajai dukrai. 

— O broliai, — atsakė al Gitrifas, — ta, kuriai jūs peršatės, 
pati sprendžia, aš nueisiu ir papasakosiu jai apie jūsų atvykimą. 

Piktas jis pakilo ir nuėjo pas Rėją. Mergina iš karto tą pa- 
stebėjo ir paklausė: 

— O brangus tėveli, tavo išvaizda labai aiškiai rodo pykčio 
pėdsakus. 

— Pas mus atvyko ansarų žmonės, kurie peršasi tau, — pa- 
aiškino tėvas. 

— Tai dori žmonės (aš prašau inūsų pranašą jiems atleidi- 
mo, telaimina juos Alachas ir tesveikina), — atsakė Rėja. — O 
ką tokį man perša? 

— Jaunuolį, kuris vardu Utba ibn al Džabanas, — atsakė Git- 
rifas. 

— Aš esu girdėjusi apie Utbą, esą jis įvykdo, ką pažadėjęs, 
ir pasiekia to, ko nori, — pasakė Rėja. 

— Prisiekiu, už jo aš tavęs neleisiu! — sušuko al Gitrifas. — 
Man jau pranešė apie tavo pokalbius su juo. 

— To nebuvo, — atsakė Rėja, — tačiau aš prisiekiu, kad an- 
sarams nebus šiurkščiai atsakyta. Jei atsakai, atsakyk mandagiai. 

— O kaip? — paklausė al Gitrifas. 

— Padidink išpirką, ir jie atsitrauks. 

— Kaip tu puikiai sugalvojai! — sušuko al Gitrifas. 

Jis skubiai išėjo ir pranešė: 

— Mergina sutiktų, tačiau ji nori išpirkos, kuri atitiktų jos 
vertę. Kas tuo pasirūpins? 

— Aš! — atsakiau aš. (Taip kalbėjo Abd Alachas.) 


Gitrifas atsakė: 

— Aš noriu už ją tūkstančio apyrankių iš raudonojo aukso, 
penkių tūkstančių dirhemų, nukaltų Hadžare“, tūkstančio apsiaus- 
tų ir dryžuotų drabužių bei penkių skilvių ambros'?!. 

— Tebus taip, — atsakiau, — ar tada tu sutiksi? 

Al Gitrifas man atsakė: 

— Sutiksiu! 

Tada Abd Alachas pasiuntė į Nušviestąją Mediną kelis žmo- 
nes iš ansarų, kad tie atvežtų viską, kas buvo pažadėta duoti. 
Tuo metu pjovė avis ir avinus, gamino valgį. 

Mes taip praleidome, — kalbėjo Abd Alachas, — keturias- 
dešimt dienų. Po to al Gitrifas tarė: 

— Imkite savo merginą. 

Mes išsinešėme ją neštuvais, o Gitrifas davė jai dovanų, ku- 
rias nešė trisdešimt kupranugarių. Tada jis atsisveikino su mumis 
ir išvyko. O mes keliavome, kol iki Nušviestosios Medinos be- 
buvo likęs vienas perėjimas. Staiga mus užpuolė raiteliai (aš ma- 
nau, kad jie buvo iš Benu Suleimo). Utba puolė juos ir kele- 
tą užmušė, po to gavęs smūgį ietimi pasviro į šoną ir nuvirto 
žemėn. Tuo metu mums į pagalbą atėjo vietiniai gyventojai ir 
nuvijo tuos raitelius. Tačiau Utbos laikas baigėsi, mes ėmėme 
raudoti: 

— Oje, Utba! 

Mergina, tai išgirdusi, šoko nuo kupranugario ir pripuolė prie 
Utbos. Ji ėmė graudžiai verkti ir kalbėti eilėmis: 


Kantrybės nė lašelio savy neberandu, 
Beliko guosti sielą: išeis ji ten, kur tu. 


Gal ji teisesnė būtų, lengviau gal būtų jai, 
Jei būtų ji numirus anksčiau, nei tu žuvai? 


Atrodo, nieks bo mūsų jau draugo nesupras 
Ir siela giminingos kitos nebesuras. 


"“ Hadžaras — taip vadinosi keli miestai ir gyvenvietės 
pietų Arabijoje. 7 Ambra — lengvai tirpstanti, 
malonaus kvapo medžiaga. Apdirbta ambra 
paprastai laikoma išdžiovintuose 
skrandžiuose. 

Po kiek laiko ji sukliko ir taip pat baigė jai skirtą laiką. Mes 
iškasėme kapą ir palaidojome juos amžinose dulkėse. Aš grįžau 
į savo gentainių žemę ir pragyvenau ten septynerius metus. Pas- 
kui teko keliauti į Hindžazą, ir aš įžengiau į Nušviestąją Mediną, 
trokšdamas būti apšviestas ir pažadėjau sau: „Prisiekiu Alachu, 
būtinai aplankysiu Utbos kapą!“ 

Aš nuvykau tenai ir staiga žiūriu: ant jo auga aukštas me- 
dis, papuoštas raudonais ir žaliais kaspinais. 

— Kaip vadinasi šis medis? — paklausiau aš artimiausių gy- 
ventojų. 

— Tai nuotakos ir jaunikio medis, — atsakė jie. 

Aš pabuvau prie Utbos kapo vieną dieną ir vieną naktį ir 
iškeliavau. Tai buvo paskutinis kartas, kai aš ką nors apie jį gir- 
dėjau, atleisk jam, didysis Alache! 

Pasakojimas 
apie Hindę, an Numano dukterį 


Pasakojama, kad Hindė, an Numano duktė, buvo puikiau- 
sia savo meto moteris. Jos grožį ir dailumą aprašė al Hadža- 
džas. Jis ir pasipiršo jai, nepagailėjęs didelių pinigų, ir vedė ją, 
sutikęs duoti, be išpirkos, dar dešimt tūkstančių dirhemų. Jis kurį 
laiką gyveno su ja, o vieną dieną įėjo į jos būstą, kai ji Žvel- 
gė į savo veidą veidrodyje ir kalbėjo: 


Teisybę sakant, Hindė juk kumelaitė buvo, 
Arabų grynaveislė, bet mului ji pakliuvo. 


Kai gimsta kumelaitė, tai sukuria ją Dievas, 
O jeigu gimsta mulas, tai mulas ir jo tėvas. 


Tai išgirdęs al Hadžadžas išėjo ir daugiau pas ją nebegrį- 
žo, o šioji nežinojo, kad ją girdėjo. Al Hadžadžas panoro išsi- 
skirti ir pasiuntė jai Abd Alachą ibn Tahyrą, kad tas juos iš- 
skirtų. Abd Alachas ibn Tahyras nuėjo pas Hindę ir tarė: 

— Al Hadžadžas ibn Tahyras praneša, kad yra skolingas tau 
du šimtus tūkstančių dirhemų išpirkos. Šie pinigai yra čia, pas 
mane, o aš esu įgaliotas išskirti tave su juo. 

— Žinok, o ibn Tahyrai, — atsakė Hindė, — kol mudu bu- 
vome kartu, prisiekiu Alachu, nebuvo dienos, kad aš juo bū- 
čiau džiaugusis. Jei mes išsiskirsime, prisiekiu Alachu, aš dėl to 
niekada neliūdėsiu. O šie du šimtai tūkstančių dirhemų — do- 
vana tau už mano išvadavimą iš sakifų'* šuns. 


" Hadžadžas buvo kilęs iš sakifitų, vyravusių Taifo mies- 
te, esančiame šalia Mekos, genties. 

Ši istorija pasiekė tikratikių valdovą Abd al Maliką ibn Mer- 
vaną"*. Jis išgirdo apie jos grožį ir dailumą, jos stuomens liau- 
numą, jos kalbos švelnumą, jos meilius žvilgsnius ir pasiuntė val- 
dovas savo pasiuntinius, kad jai pasipirštų... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt antroji 
naktis 


Kai atėjo šeši šimtai aštuoniasdešimt antroji naktis, Šachra- 
zada tęsė: 

Abd al Malikas ibn Mervanas, kurį pasiekė gandas apie šios 
moters grožį ir dailumą, pasiuntė pasiuntinius, kad jai pasipirštų. 
Ji atsakė laišku, kuriame po Alacho pagarbinimo ir maldos už 
jo pranašą Mahometą (telaimina jį Alachas ir tesveikina!) pa- 
rašė: „Žinok, o tikratikių valdove, jog iš indo jau lakė šuo“. 

Tikratikių valdovas perskaitė laišką, nusijuokė iš tokių jos 
žodžių ir parašė jai pranašo (telaimina jį Alachas ir tesveikina!) 
žodžius: „Jei atsitiktų taip, kad iš kurio nors jūsų indo palak- 
tų šuo, teišplaus jis tą indą su smėliu septynis kartus“. Ir nuo 
savęs pridūrė: „Nuplauk purvą nuo suteptos vietos“. 

Hindė perskaitė, ką parašė tikratikių valdovas, ir negalėjo 
su tuo nesutikti. Ji vėl parašė jam po palaiminimo Alachui: „Ži- 
nok, o tikratikių valdove, kad aš sutiksiu tekėti už tavęs tik su 
viena sąlyga. Jei tu paklausi: „Kokia tai sąlyga?“ — aš atsaky- 
siu: „Tegul mano neštuvus į tą miestą, kur tu gyveni, neša al 
Hadžadžas su savo palyda. Ir tegul jis būna kasdieniniais dra- 
bužiais ir basas“. 

Abd Malikas perskaitė ir linksmai bei garsiai nusijuokė. Liepė 
surasti al Hadžadžą ir pranešti, ką šis turės daryti. Al Hadža- 
džas, perskaitęs tikratikių valdovo paliepimą, su viskuo sutiko 
nesiginčydamas. 

Hindei buvo liepta ruoštis, ji susiruošė ir sėdo į neštuvus. 
Al Hadžadžas su savo palyda atvyko iki Hindės vartų. Čia jau 
laukė Hindė, jos vergės ir eunuchai. Kai eisena pajudėjo, al Ha- 


* Abd al Malikas ibn Mervanas — Omejadų 
dinastijos kalifas (valdė 685-705 m.). 

džadžas nulipo nuo arklio, basas priėjo prie kupranugario. Jis 
paėmė jį už pavadžio ir ėjo priešais Hindę, o ši šaipėsi ir juokėsi 
iš jo. Taip pat elgėsi ir jos pirtininkė bei vergės. Ji paprašė pir- 
tininkę: 

— Kilstelėk uždangą! 

Pirtininkė atmetė užuolaidėlę, ir Hindė atsidūrė akis į akį 
su al Hadžadžu. Ji vėl ėmė iš jo juoktis, o al Hadžadžas tarė: 


Tu dabar juokiesi, Hinde, ar meni dar vis, 
Kaib balikdavau tave aš verkti per naktis? 


Ji atsakė jam: 


Negalvoju jau dabar aš, kai laisvai žvelgiu, 
Kiek esu braradus turtų, dovanų brangių. 


Turtą galim užgyventi, laimė vėl sugrįš, 
Kai niekingas, menkas vyras mums nebejgris. 


Ji išdykavo ir juokėsi visą kelią, kol vilkstinė atvyko į kali- 
fo miestą. Čia ji numetė žemėn dinarą ir tarė al Hadžadžui: 

— O kupranugario varove, aš pamečiau dirhemą, surask jį 
ir paduok man. 

Al Hadžadžas pažvelgė į žemę ir pamatęs ten dinarą pasakė 
moteriai: 

— Tu pametei dinarą. 

— Ne, dirhemą, — atšovė Hindė. 

— Ne, dinarą, — ginčiojosi al Hadžadžas. 

Tada Hindė sušuko: 

— Garbė Alachui, kuris vietoje kritusio"* dirhemo davė mums 
dinarą! Duokš jį! 

Al Hadžadžui pasidarė gėda. Jis palydėjo Hindę iki pat tik- 
ratikių valdovo Abd al Maliko ibn Mervano rūmų, ji pradėjo 
gyventi su valdovu ir tapo jo numylėtine... 


"* Arabiškame originale žodis, kurį išvertėme „kritęs“, 
taip pat turi reikšmę „žemas“, „menkavertis“. Šiuo 
žodžių žaismu Hindė nori pasakyti, kad vietoje 
netikusio al Hadžadžo Alachas duoda jai 
į vyrus garbingą kalifą. 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt trečioji 
naktis 


Kai atėjo šeši šimtai aštuoniasdešimt trečioji naktis, Šachra- 
zada tęsė: 

Pasakojama, o laimingasai karaliau, kad Hindė, an Numa- 
no duktė, tapo tikratikių valdovo numylėtine, tačiau ši istorija 
nė kiek ne nuostabesnė nei pasakojimas apie Ikrimą ir Huzeimą. 

Pasakojimas 
apie Ikrimą ir Huzeimą 


Pasakojama, o laimingasai karaliau, kad tikratikių valdovo 
Suleimano ibn Abd al Maliko valdymo metais gyveno žmogus, 
vardu Huzeima ibn Bišyras iš Benu Hasado genties. Jis buvo 
garbingas Žmogus, turėjo daug turto ir daug draugų. Slinko me- 
tai, ir laikas jį įveikė — nebereikalingas tapo jis draugams, ku- 
riems anksčiau dalijo malones ir padėjo pinigais. Dar kurį laiką 
bičiuliai prisimindavo jį, o vėliau jiems tai nusibodo. Huzeima 
tatai supratęs nuėjo pas savo žmoną (o tai buvo jo dėdės duktė) 
ir tarė jai: 

— O mano dėdės dukra, aš matau, kaip pasikeitė mano bro- 
liai, todėl nusprendžiau nė kojos nekelti iš namų, lauksiu, kol 
aplankys mane mirtis. 

Jis užsidarė duris ir mito tik tuo, ką dar turėjo namie, ta- 
čiau baigėsi jo atsargos ir jis nebeišmanė, ką toliau daryti. 

Huzeimą pažinojo Ikrima al Fajadas ar Ribis, al Džezyros 
valdytojas. Kartą sėdėdamas priėmimų salėje jis prisiminė Hu- 
zeimą ibn Bašyrą ir paklausė: 

— Kaip jam sekasi? 

— Jo padėtis baisi, — išgirdo atsakymą, — jis užsidarė ir ne- 
beišeina iš namų. 

— Taip atsitiko tik per begalinį jo dosnumą, — palingavo gal- 
va Ikrima al Fajadas. — Kaipgi jis nesusiranda pagalbininko ir 
užtarėjo! 

— Jis nesurado tokio, — atsakė susirinkusieji. 

Atėjus nakčiai Ikrima paėmė keturis tūkstančius dinarų, įsi- 
dėjo juos į maišą ir liepė pabalnoti žirgą. Slapčia jis išėjo iš na- 

mų ir nuvyko pas Huzeimą. Prie jo vartų paėmė iš tarno maišą, 
tarną paleido, o pats stumtelėjo vartus ir įėjo. Huzeima pasi- 
tiko jį, ir Ikrima padavė jam maišą sakydamas: 

— Pagerink savo padėtį. 

Huzeima paėmė maišą ir pajuto, kad tas sunkus. Jis palei- 
do maišą ir stvėrė svečio žirgą už kamanų: 

— Kas tu toks, teišpirks tave mano siela? 

— Ėhė, — atsakė Ikrima, — aš todėl ir atvykau pas tave tokiu 
metu, kad tu neatpažintum. 

— Aš tavęs nepaleisiu, kol neatpžinsiu, — pasakė Huzeima. 

Tada Ikrima tarė: 

— Aš esu Džabyr Asarat al Kiramas?*. 

— Pridurk ką nors daugiau, — prašė Huzeima. 

— Ne! — atsakė Ikrima ir išjojo. 

Huzeima nuskubėjo pas savo dėdės dukterį ir tarė: 

— Džiaukis, Alachas atsiuntė gėrį ir greitą pagalbą. Jeigu tai 
dirhemai, tai jų daug. Kelkis, uždek žiburį. 

— Nebeturime ko uždegti, — atsakė jam žmona. 

Ir Huzeima praleido naktį glostydamas maišą, jausdamas di- 
narų kietumą ir netikėdamas, kad tai dinarai. 

Grįžęs namo Ikrima sužinojo, kad jo žmona pasigedo jo ir 
klausinėjo, kur jis. Kai jai pranešė jį išvykus, ji ėmė įtarinėti ir 
abejoti juo: 

— Jei al Džezyros valdytojas išvyksta po vidurnakčio vienas, 
be tarnų ir slapčia nuo artimųjų, tai jis, be abejo, vyksta pas 
kitą žmoną ar sugulovę, — tarė ji Ikrimai. 

— Alachas žino, aš nebuvau pas jokią moterį, — teisinosi Ik- 
rima. 

— Tai papasakok man, kur tu buvai, — kvotė žmona. 

— Aš tokiu metu išvykau todėl, kad norėjau, jog manęs ne- 
pažintų. 

— Tu būtinai turi man papasakoti! — šūktelėjo Ikrimos 
Žmona. 

— O ar tu išsaugosi paslaptį, jei aš tau papasakosiu? — pa- 
klausė Ikrima. 

5 Džabyr Asarat al Kiramas — tai išgalvotas 


vardas, reiškiantis: ištaisantysis kilniaširdžių 
neapsižiūrėjimą. 

— Taip, — atsakė Žmona. 

Tada Ikrima jai viską smulkiai papasakojo ir paklausė: 

— Ar tu nori, kad aš dar ir prisiekčiau? 

— Ne, ne, — atsakė žmona, — mano širdis nurimo, aš tikiu 
tuo, ką tu papasakojai. 

Na o Huzeima rytą atsiskaitė su kreditoriais ir pagerino savo 
padėtį. Tada ėmė ruoštis pas Suleimaną ibn Abd al Maliką (jis 
tomis dienomis buvo Palestinoje). Nuvykęs Huzeima sustojo prie 
kalifo durų ir paprašė dvariškių leidimo įeiti. Vienas dvariškis 
nuėjo pas Suleimaną ir pranešė, kad laukia Huzeima, kuris buvo 
garsus savo kilnumu, ir Suleimanas tą žinojo. Jis leido Huzei- 
mai užeiti. Šis įėjo ir pasveikino valdovą taip, kaip reikia sveikinti 
kalifus. Suleimanas ibn Abd al Malikas paklausė: 

— O Huzeima, ko tu taip ilgai nesirodei? 

— Mano padėtis buvo prasta, — atsakė Huzeima. 

— Kas gi tau sutrukdė anksčiau mus aplankyti? 

— Silpnumas, o tikratikių valdove, — atsakė Huzeima. 

— O kaipgi tu dabar radai išeitį? — paklausė Suleimanas. 

— Žinok, o tikratikių valdove, — ėmė pasakoti Huzeima, — 
aš buvau savo namuose, kai vidury nakties į vartus pasibeldė 
kažkoks žmogus, ir atsitiko man su juo taip ir taip, — ir papa- 
sakojo viską smulkiai, kaip buvo. 

Suleimanas paklausė: 

— O tu pažinai tą žmogų? 

— Aš jo nepažinau, o tikratikių valdove, — atsakė Huzei- 
ma, — ir tai atsitiko todėl, kad jis buvo persirengęs ir tepasa- 
kė: „Aš esu Džabyr Asarat al Kiramas“. 

Suleimanas ibn Abd al Malikas užsidegė smalsumu sužinoti 
šio Žmogaus vardą ir pasakė: 

— Jeigu mes jį žinotume, apdovanotume už tokį kilnumą! 

Suleimanas pririšo Huzeimai ibn Bišrui vėliavą“ ir paskyrė 
jį al Džezyros valdytoju vietoj Ikrimos al Fajado. Huzeima at- 
sisveikino ir išvyko į al Džezyrą. Kai priartėjo prie jos, Ikrima 
ir miesto gyventojai išėjo jo pasitikti. Valdytojai pasisveikino ir 
kartu įjojo į miestą. 

Huzeima apsistojo Emyrato namuose, pareikalavo išlaikymo, 
o iš Ikrimos paprašė ataskaitos. Kai viską sutikrino, pasirodė jog 


"“ T.y. suteikė karinę (ne tik pasaulietinę) valdžią jam 
skirtoje teritorijoje. 

trūksta didelių pinigų. Huzeima pareikalavo, kad Ikrima juos ati- 
duotų. 

— Neturiu iš ko atiduoti, — pasakė Ikrima. 

— Pinigus atiduoti būtina, — laikėsi savo Huzeima. 

— Aš jų neturiu, daryk su manim, ką nori. 

Ir Huzeima liepė nuvesti Ikrimą į kalėjimą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt ketvirtoji 
naktis 


Kai atėjo šeši šimtai aštuoniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad kai Huzeima liepė 
įkalinti Ikrimą al Fajadą, vėl pasiuntė pas jį žmogų su reikala- 
vimu atiduoti trūkstamus pinigus, tačiau Ikrima atsakė: 

— Aš ne iš tų, kurie saugo pinigus savo garbės kaina: el- 
kis, kaip manai esant būtina. 

Huzeima liepė surakinti jam kojas geležimi ir laikyti kalė- 
jime. Ikrima išbuvo ten mėnesį ar daugiau, tai išsekino jį ir pa- 
kenkė jam. Žinia apie tai pasiekė jo dėdės dukterį, toji be galo 
susikrimto. Ji pasišaukė vieną savo atleistinę moterį, pasižyminčią 
skvarbiu protu ir daugybe žinių, ir tarė jai: 

— Tuojau pat eik pas emyrą Huzeimą ibn Bišrą ir sakyk jam: 
„Turiu tau patarimą“. Jei kas kitas norėtų tai išgirsti, sakyk: „Pa- 
sakysiu tai tik emyrui“. Kai tave nuves pas jį, paprašyk, kad jūsų 
niekas daugiau negirdėtų, tada sakyk: „Ką gi tu padarei? Tu 
atsilyginai Džabyrui Asarat al Karimui įkalindamas jį ir žiauriai 
sukaustydamas grandinėmis!“ 

Moteris padarė viską, kaip buvo liepta, ir Huzeima išgirdęs 
tuos žodžius sušuko iš visų jėgų: 

— Vargas man! Tai iš tikrųjų jis? 

— Taip, — atsakė moteris. 

Huzeima liepė tuojau pat atvesti jam žirgą. Kai jį pabalnojo, 
sukvietė miesto didžiūnus ir visi kartu nujojo prie kalėjimo vartų. 
Kai vartai buvo atverti, Huzeima ir visi kas buvo su juo įėjo 
vidun ir pamatė, kad Ikrima sėdi smarkiai pasikeitęs. Jis buvo 
išsekęs nuo mušimų ir skausmo. Kai Ikrima pamatė Huzeimą, 

jam pasidarė labai gėda dėl to ir jis nuleido galvą, o Huzeima 
pripuolė prie jo ir ėmė bučiuoti jo galvą. Tada Ikrima nuste- 
bęs pakėlė akis ir paklausė: 

— Kas verčia tave taip daryti? 

— Tavo poelgio kilnumas ir nežmoniškas mano atpildas už 
tai, — atsakė Huzeima. 

— Alachas atleis ir tau, ir man, — atsiliepė Ikrima. 

Huzeima liepė kalėjimo prižiūrėtojui nuimti Ikrimai grandines 
ir uždėti jam pačiam. 

— Ką gi tu ketini daryti? — paklausė Ikrima. 

— Aš noriu patirti tą patį, ką patyrei tu. 

— Vardan Alacho! — šūktelėjo Ikrima. — Nedaryk to! 

Tada jiedu kartu išėjo ir nuėjo iki Huzeimos namų. Ikrima 
atsisveikino su Huzeima ir jau norėjo eiti toliau, bet Huzeima 
jį sulaikė: 

— Reikia pasirūpinti tavo išvaizda, man gėda prieš tavo žmo- 
ną labiau nei prieš tave patį. 

Jis liepė paruošti pirtį ir nuėjo ten abu su Ikrima. Ikrima 
pėrėsi, o Huzeima jam patarnavo. Po pirties Huzeima padova- 
nojo Ikrimai puošnius drabužius ir pasodino ant puikaus žirgo. 
Be to, liepė užkrauti ant jo daug pinigų. Abu kartu jie nujojo 
prie Ikrimos namų ir paprašė leidimo atsiprašyti jo žmonos. Hu- 
zeima atsiprašė, o po to pasiūlė Ikrimai vykti kartu su juo pas 
Suleimaną ibn Abd al Maliką, kuris tomis dienomis buvo ar 
Ramloje'?. 

Ikrima sutiko ir jie iškeliavo. Kai nuvyko į vietą, Suleima- 
no ibn Abd al Maliko dvariškis nuėjo pas jį ir pranešė, kad at- 
vyko Huzeima ibn Bišras. Tai išgąsdino kalifą: 

— Argi al Džezyros valdytojas gali atvykti be mano įsaky- 
mo? Tai gali atsitikti tik dėl ypatingos priežasties. 

Jis leido Huzeimai įeiti ir net nepasisveikinęs paklausė: 

— O Huzeima, kas tave atvijo? 

— Gėris, o tikratikių valdove! — atsakė Huzeima. 


— Koks gi? 


7" Ar Ramla — vienas iš reikšmingiausių Palestinos 
miestų. Jį įkūrė Suleimanas ibn Abd al Malikas, tuo 
metu buvęs Palestinos vietininku. Tapęs kalifu, 
jis dažnai ten gyvendavo. 


214 


684 naktis 


— Aš suradau Džabyrą Asarat al Kiramą ir norėjau tave 
pradžiuginti, nes mačiau, kad tu degi noru jį pažinti ir pama- 
tyti, — atsakė Huzeima. 

— Kas gi jis? — paklausė kalifas. 

— Tai Ikrima al Fajadas. 

Suleimanas pakvietė jį, Ikrima priėjo ir pasveikino kalifą. 

— Sveikas atvykęs! — pasveikino jį kalifas. — O Ikrima, ta- 
vo geras darbas atnešė tau tik bėdą. Surašyk man ant popie- 
riaus visus savo rūpesčius ir tai, ko tau trūksta. 

Kai Ikrima tai įvykdė, kalifas liepė tuojau pat viską pada- 
ryti ir davė jam dar dešimt tūkstančių dinarų be viso to, ko jis 
prašė. Be to, pridėjo dar dvidešimt skrynių drabužių. Paskui liepė 
atnešti ietį ir pririšęs jam vėliavą paskyrė jį al Džezyros, Armė- 
nijos ir Azerbaidžano vietininku. 

— Huzeimos galia perėjo tau, — pasakė kalifas Ikrimai, — jei 
norėsi — paliksi jį, jei norėsi — pašalinsi. 

— Ne, aš grąžinsiu jį atgal, o tikratikių valdove, — atsakė Ik- 
rima. 

Ikrima ir Huzeima kartu išėjo iš kalifo rūmų ir buvo Sulei- 
mano ibn Abd al Maliko vietininkai visą ilgą jo valdymo lai- 
kotarpį. 

Pasakojimas 
apie Junusą ir nepažįstamąjį 


Pasakojama taip pat, kad Chišamo ibn Abd al Maliko ka- 
lifato laikais gyveno žmogus, vardu Junusas, — raštininkas. Jį visi 
pažinojo. Kartą jis leidosi kelionėn į Siriją. Su juo vyko reto gro- 
žio ir dailumo vergė, ji turėjo visa, kas reikia, ir buvo verta šim- 
to tūkstančių dirhemų. Kai Junusas buvo nebetoli Damasko, ka- 
ravanas sustojo pailsėti prie tvenkinio. Susėdę prie vandens 
pavalgė, ką turėjo pasiėmę, o po to Junusas išsitraukė burdiuką 
su datulių vynu. Tuo metu prie jo prisiartino jaunuolis — dai- 
laus veido ir labai išdidus, jis jojo ant sarto žirgo, o jį lydėjo 
du eunuchai. 

— Ar priimsi svečią? — paklausė atvykėlis. 

— Taip, — atsakė Junusas. 

Jaunuolis nusėdo nuo žirgo ir paprašė: 

— Pagirdyk mus savo gėrimu! 

Junusas pagirdė svečią, o šis atsiduso: 

— O, kad taip tu dabar padainuotum! 

Junusas uždainavo: 


Pasaulio grožybes visas joj randu, 
Kai myliu aš ją, nemiegot man saldu. 


Svečias buvo sužavėtas, o Junusas dar kelis kartus jį pavai- 
šino, ir jaunuolis apsvaigo. Jis paprašė: 
— Liepk savo vergei padainuoti. 
Vergė uždainavo: 
Štai hurija žvelgia — gražiausia pasaulį, 
Nei pilnatis jai neprilygsta, nei saulė. 

Svečias buvo be galo patenkintas. Junusas vėl jį vaišino, ir 
jaunuolis išbuvo su juo iki pat vakarinės maldos, o po maldos 
jis paklausė Junusą: 

— Ko tu atvykai į šį miestą? 

— Atvykau, kad gaučiau tai, kuo galėčiau užmokėti savo sko- 
lą ir pataisyti savo reikalus, — atsakė Junusas. 

— Ar tu parduotum man šią vergę už trisdešimt tūkstančių 
dirhemų? — paklausė svečias. 

— O, kaip man reikia šiuo metu Alacho pagalbos ir kad jis 
bent šiek tiek pridurtų““. 

— Ar tave patenkins keturiasdešimt tūkstančių? — paklausė 
svečias. 

— Tai padengs mano skolą, bet aš liksiu tuščiomis ranko- 
mis, — atsakė Junusas. 

— Aš imu ją už penkiasdešimt tūkstančių dirhemų ir duo- 
du tau priedo drabužius ir pinigų kelionės išlaidoms. Be to, da- 
lysiuosi su tavim viskuo, kol būsi Čia. 

— Manyk, jog tau pardaviau tą merginą, — linktelėjo Junusas. 

O svečias paklausė: 

— Ar tu patikėsi, kad pinigus už ją aš tau pristatysiu rytoj, 
o šiandien aš ją išsivežu, ar paliksi ją pas save, kol aš atvyk- 
siu rytoj su pinigais? 

Girtumas, baimė, o kartu ir gėda prieš jaunuolį paskatino 
Junusą pasakyti jam: 

— Taip, aš pasitikiu tavim, imk ją, ir telaimina tave Alachas! 

Jaunuolis paliepė vienam iš savo tarnų: 

— Pasodink ją ant savo arklio, sėsk už jos ir jok. 

Pats sėdo ant savo žirgo, atsisveikino su Junusu ir išjojo. 
Kai jaunuolis dingo iš akių, pardavėjas ėmė mąstyti ir supra- 
to, kad apsiriko, taip pardavęs vergę: „Ką aš padariau, — ta- 
rė jis sau, — kodėl atidaviau savo vergę nepažįstamam žmogui? 
Net jei ir žinočiau, kas jis toks, kur man jį rasti?“ 

Taip susimąstęs jis prasėdėjo iki rytmečio maldos. Jo draugai 
nuskubėjo į Damaską, o jis sėdėjo neišmanydamas, ką daryti. 
Saulė kepino vis kaitriau, ir tapo nebemalonu ten ilgiau pasi- 


7? Šiais žodžiais Junusas mandagiai leidžia suprasti, kad 
pasiūlyta suma jam atrodo per maža. 

likti. Junusas jau ketino eiti Damaskan, tačiau persigalvojo: „Jeigu 
aš iš čia pasitrauksiu, gali atsitikti taip, kad pasiuntinys ateis ir 
manęs neras, būsiu suklydęs antrą kartą“. 

Taip jis sėdėjo pavėsyje prie sienos tol, kol saulė pasuko va- 
karop. Tada pasirodė eunuchas, vienas iš tų, kurie buvo su jau- 
nuoliu. Junusą užplūdo begalinis džiaugsmas, ir jis pagalvojo sau: 
„Nepamenu, jog kada nors būčiau labiau džiaugęsis“. Eunuchas 
priėjo prie jo ir tarė: 

— O pone, mes privertėme tave laukti. 

Junusas buvo taip susijaudinęs, kad nieko neatsakė. 

— Ar tu pažįsti žmogų, kuris paėmė tavo vergę? — paklausė 
eunuchas. 

— Ne, — atsakė Junusas. 

— Tai al Validas ibn Sachlis“?, sosto įpėdinis, — pasakė eu- 
nuchas. 

Junusas patylėjo, tada eunuchas tarė: 

— Eime, sėsk ant žirgo. 

Jis buvo atsivedęs žirgą, ant kurio ir pasodino Junusą. 

Jiedu jojo, kol prijojo vienus namus. Įėjo vidun, ir Junusas 
pamatė savo vergę, kuri pašoko ir pasveikino jį. Junusas pa- 
klausė: 

— Kaip su tavim elgiasi tas, kuris tave nupirko? 

— Jis apgyvendino mane šiame kambaryje ir davė man viską, 
ko reikėjo, — atsakė mergina. 

Junusas truputį pasikalbėjo su ja, tada vėl įėjo eunuchas, na- 
mų šeimininkas, ir pakvietė eiti. Eunuchas nuvedė jį pas savo 
poną, ir pasirodė, jog tai vakarykštis svečias. 

Jis sėdėjo savo soste ir paklausė Junusą: 

— Kas tu? 

— Raštininkas Junusas. 

— Sveikas atvykęs! — šūktelėjo jaunuolis. — Prisiekiu Alachu, 
aš labai norėjau tave pamatyti! Girdėjau pasakojant apie tave. 
Na, kaip šiąnakt miegojai? 

— Gerai, teišaukština tave didysis Alachas! — atsakė Junusas. 


" T.y. būsimasis kalifas al Validas ibn Abd al Malikas 
(valdė 705-715 m.). Ibn Sachlis („dosnumo sūnus“) — 
viena iš al Valido pravardžių. 

— Galbūt, — paklausė al Validas, — tu gailėjaisi to, kas vakar 
įvyko, ir širdyje manei: „Atidaviau savo vergę nežinia kam ir 
nežinau nei jo vardo, nei iš kokios jis šalies“. 

— Apsaugok Alache, o emyre, kad aš būčiau pagailėjęs ver- 
gės! — sušuko Junusas. — Jei aš būčiau ją ir padovanojęs emyrui, 
tai būtų mažiausia iš to, ką jam galima dovanoti... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt penktoji 
naktis 


Kai atėjo šeši šimtai aštuoniasdešimt penktoji naktis, Šach- 
razada tęsė: 

Pasakojama, o laimingasai karaliau, kad raštininkas Junusas 
pasakė al Validui ibn Sachliui: 

— Apsaugok Alache, kad aš būčiau pagailėjęs vergės, net jei 
būčiau ją padovanojęs emyrui, tai būtų mažiausia iš to, ką jam 
dera dovanoti. Ši mergina netinka jo padėčiai. 

— Prisiekiu Alachu, — atsakė al Validas, — o aš gailėjausi, 
kad paėmiau ją iš tavęs ir kalbėjau: „Juk tai svetimšalis, jis manęs 
nepažįsta, o aš užlėkiau ir sugluminęs jį savo skubotumu paė- 
miau merginą“. Ar tu prisimeni, ką buvome susitarę? 

— Taip, — atsakė Junusas. 

Tada al Validas paklausė: 

— Ar tu parduosi man šią vergę už penkiasdešimt tūkstan- 
čių dinarų? 

— Taip, — atsakė Junusas. 

— Ei, tarne, atnešk pinigus! — šūktelėjo al Validas. 

Kai tarnas padėjo pinigus, ibn Sachlis pasakė: 

— Ei, tarne, paduok tūkstantį penkis šimtus dinarų. 

Tarnas atnešė ir tuos pinigus. 

— Štai užmokestis už tavo vergę, — ėmė aiškinti al Vali- 
das: — šis tūkstantis dinarų — už tavo gerą nuomonę apie mus, 
0 penki šimtai dinarų — tau kelionės išlaidoms ir dovanoms ar- 
timiesiems. Tu patenkintas? 

— Patenkintas, — atsakė Junusas ir pabučiavo jam ranką saky- 
damas: — Prisiekiu Alachu, tu pripildei man akis, ranką ir širdį. 

— Prisiekiu Alachu, — atsakė al Validas, — aš nebuvau su 
mergina vienumoje ir dar nepasigrožėjau jos dainavimu, atveskite 
ją čionai! 

Kai vergė atėjo, jis liepė jai sėsti ir dainuoti. Ji dainavo taip: 


O tu, kuris pasaulyje gražiausias, 
Meilingo veido karžygy kilniausias! 


Nestinga turkams ir arabams grožio, 
Bet tavo grožis juos visus užgožia. 


Buk maloningas mylinčiai, gražuoli, 
Nors kaib dvasia sušildyki jos guolį. 


Net apkalbos su tavimi nebaido, 
Net nemiegot smagu prie tavo veido. 


Aš ne pirma tave įsimylėjau, 
Jau daugelio širdžių nepagailėjai. 


Bet trokštu kuo ilgiau turėti mielą, 
Tų už turtus brangesnis ir už sielą. 


Al Validas grožėjosi ir dėkojo Junusui, kad gerai išauklėjęs 
ir išmokęs merginą. 

— Ei, tarne, atvesk žirgą su balnu ir kamanom, — šūktelė- 
jo al Validas, — kad jis galėtų joti, ir mulą, kad neštų jo ne- 
šulius. O Junusai, — pridūrė jis, — kai tik sužinosi, kad visa kas 
perėjo mano žinion, atvyk, ir aš pripilsiu tavo saujas gėrybių, 
pakelsiu tave į aukštesnį luomą ir praturtinsiu visam gyvenimui. 

— Aš pasiėmiau pinigus ir išvykau, — pasakojo Junusas, — 
o kai kalifatas atiteko al Validui, aš aplankiau jį ir, prisiekiu Ala- 
chu, jis įvykdė tai, ką pažadėjo. Jis parodė man dar didesnę pa- 
garbą, ir buvau aš ten puikiausioje padėtyje, užėmiau aukštą vie- 
tą. Padidėjo mano galimybės ir padaugėjo pinigų, įgijau tiek 
žemės valdų ir turtų, kad man užteko iki mirties, užteks ir po 
manęs — mano įpėdiniams. Taip ir gyvenau pas al Validą, kol 
jį užmušė. Tepasigaili jo didysis Alachas! 

Pasakojimas 
apie ar Rašidą ir merginą 


Pasakojama, kad tikratikių valdovas Harūnas ar Rašidas ėjo 
kartą su savo viziriu Džafaru Barmakidu ir pamatė kelias mer- 
ginas, semiančias vandenį. Kalifas priėjo arčiau norėdamas at- 
sigerti, lik staiga viena mergina atsisuko į jį ir pasakė: 


Tepbasitrauks tava dvasia 
Nuo mano guolio, kai miegu, 


Kad nebedegintų manęs 
Liebsna, kurią kentėt baugu. 


Ligonis, apimtas aistros, 


Vaitojo guoly be draugų. 


Ir aš tokia, patsai žinai. 
Ar bus dar mums abiem smagu? 


Tikratikių valdovui patiko merginos grožis ir jos iškalba... 
Tuo tarpu išaušo rytas, ir Šachrazada nutraukė pasakojimą. 


Seši šimtai aštuoniasdešimt šeštoji 
naktis 


Kai atėjo šeši šimtai aštuoniasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad kai tikratikių val- 
dovas išgirdo tokias merginos eiles, jam patiko jos grožis ir iš- 


kalba. Jis paklausė: 

— O garbingųjų dukra, šios eilės — tavo ar kieno nors kito? 

— Mano, — atsakė mergina. 

— Jei tai tiesa, išsaugok jų esmę, bet pakeisk rimą, — ryžosi 
patikrinti ją kalifas. 

Ir mergina padeklamavo: 


Tebasitrauks tava dvasia 
Nuo mano guolio, kai naktis, 


Kad nebedegintų manęs 
Liebsna, kurios pilna širdis. 


Ligonis, apimtas aistros, 
Pakilt iš guolio nebandys. 


Ir aš tokia, patsai žinai. 
Ar mus drauge dar kas matys? 


— Šie posmai taip pat pasisavinti, — tarė kalifas. 
— Ne, tai mano žodžiai, — paprieštaravo mergina. 
— Jei tavo, tai išsaugok jų esmę, bet pakeisk rimą. 
Ir mergina padeklamavo: 


Tepasitrauks tava dvasia 
Nuo mano guolio vienąkart, 


Kad nebedegintų manęs 
Liepsna, kurią sunku ištvert. 


Ligonis, apimtas aistros, 
Ugniniam guoly prašo gert. 


Ir aš tokia, patsai žinai. 
Ar dar žadi duris bravert? 


— Šios eilės irgi pasisavintos, — tarė kalifas. Merginai paprieš- 
taravus, jog tai esančios jos pačios eilės, kalifas vėl tarė: 

— Jeigu tai tavo žodžiai, išsaugok jų esmę, tik pakeisk rimą. 

Ir mergina padeklamavo: 


Tebasitrauks tava dvasia 
Nuo mano guolio tamsoje, 

Kad nebedegintų manęs 
Liebsna manojoj širdyje. 


Ligonis, apimtas aistros, 
Prieš mirtį guoly jaučia ją. 


Ir aš tokia, patsai žinai. 
Ar grįš dar meilė ir svaja? 


— Kieno gi tu tokia esi? — pasidomėjo tikratikių karalius. 

— To, kurio palapinė pačiame viduryje ir kurio kuolai pa- 
tys aukščiausi, — atsakė mergina. 

Tada tikratikių valdovas suprato, kad ši mergina yra gen- 
ties vyriausiojo dukra. 

— O tu iš kokių arkliaganių būsi? — paklausė mergina. 

— Iš tų, kurių medžiai aukščiausi ir vaisiai labiausiai prinokę. 

Mergina pabučiavo priešais jį žemę sakydama: 

— Tesustiprins tave Alachas, o tikratikių karaliau! 

Ji palinkėjo jam gerovės ir nuėjo su kitomis arabų dukte- 
rimis. 

— Būtinai turiu ją vesti, — tarė kalifas Džafarui. Džafaras nu- 
ėjo pas merginos tėvą ir pasakė jam: 

— Kalifas nori tavo dukters. 

— Su meile ir pagarba, — atsakė jam tėvas, — tebus ji nu- 
vesta kaip tarnaitė jo didenybei mūsų valdovui, tikratikių ka- 
raliui. 

Jis parengė savo dukterį ir pristatė kalifui. Šis vedė ir gy- 
veno su ja, ir buvo ji mylimiausia jo žmona. Jos tėvui kalifas 
padovanojo daug gėrybių, kad iškeltų jį tarp arabų. Kiek vė- 
liau merginos tėvas perėjo didžiojo Alacho malonėn, ir kalifą 
pasiekė žinia apie jo mirtį. Kalifas liūdnas nuėjo pas savo žmoną, 
ir kai toji pamatė jį tokį, nuėjo į savo kambarį, nusimetė visus 
puošnius drabužius, apsivilko gedulo drabužį ir ėmė raudoti. 
Žmonės paklausė: 

— Kas yra? 

— Mano tėvas numirė, — atsakė ji. 

Žmonės nuėjo pas kalifą ir papasakojo jam tai, šis pakilo ir 
nuskubėjęs pas žmoną paklausė, kas jai tą pasakė. 

— Tavo veidas, o tikratikių valdove, — atsakė ji. 

— Kaipgi? — nesuprato kalifas. 

— Nuo to laiko, kai aš pas tave apsigyvenau, tik vieną kartą 
mačiau tave tokį, o aš neturėjau dėl ko daugiau nerimauti, tik 
dėl savo tėvo, juk jis jau buvo senas. Tegyvensi tu ilgiau, o tik- 
ratikių valdove! 

Kalifo akys paplūdo ašaromis ir jis ėmė guosti žmoną, ne- 
tekusią gimdytojo. Kurį laiką ji pagyveno liūdėdama tėvo, o pas- 
kui išėjo ten, kur ir jis, tebūna maloningas Alachas jiems visiems. 

Pasakojimas 
apie al Asmajų ir tris merginas 


Pasakojama, kad tikratikių karalių Harūną ar Rašidą vieną 
naktį kamavo nemiga. Jis atsikėlė ir ėmė vaikščioti iš kamba- 
rio į kambarį, tačiau didžiulis nerimas niekaip nepaliko jo širdies. 
Rytą jis įsakė: 

— Atveskite man al Asmajų! 

Eunuchas išėjo pas vartų sargus ir pasakė: 

— Tikratikių valdovas liepia jums atvesti al Asmajų! 

Kai al Asmajus atėjo, tikratikių valdovui buvo pranešta apie 
tai. Kalifas pasisodino jį šalia ir pasveikinęs paprašė: 

— O Asmajau, aš noriu, kad tu papasakotum pačią gražiausią 
istoriją, kokią tik esi girdėjęs, apie moteris ir jų eiles. 

— Klausau ir vykdau! — atsakė al Asmajus. — Aš esu daug 
girdėjęs, bet niekas nėra man taip patikę kaip trys eilėraščiai, 
kuriuos ištarė trys merginos... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt septintoji 
naktis 


Kai atėjo šeši šimtai aštuoniasdešimt septintoji naktis, Šach- 
razada tęsė: 

Pasakojama, o laimingasai karaliau, kad al Asmajus kalbė- 
jo tikratikių karaliui: 

— Esu daug girdėjęs, bet niekas man taip nepatiko kaip eilės, 
kurias ištarė trys merginos. 

— Papasakok man tą istoriją, — paprašė kalifas. 

Ir al Asmajus ėmė pasakoti. 

Žinok, o tikratikių valdove, kad aš gyvenau Basroje ir kartą 
labai perkaitau. Ėmiau ieškoti vietos, kur galėčiau atsikvėpti, bet 
neradau. Dairiausi kairėn dešinėn ir staiga pamačiau dengtą per- 
ėją tarp dviejų namų. Ten buvo pašluota ir palaistyta, stovėjo 
suolas, o virš jo buvo atvertas langas. Aš atsisėdau ant suolo 
ir jau ruošiausi prigulti, bet išgirdau švelnų merginos balsą: 

— O sesutės, šiandien susirinkome prasiblaškyti, imkime ir 
sudėkime tris šimtus dinarų. Tegul kiekviena iš mūsų pasako 
vieną eilėraščio posmą. Kuri padeklamuos patį švelniausią, patį 
gražiausią posmą, tai ir atiteks šie trys šimtai dinarų. 

— Su mielu noru, — atsakė merginos. 

Pradėjo vyriausioji, o jos eilės buvo tokios: 


Stebėjaus, kai sapne jis atėjo bas mane, 
Stebėčiaus dar labiau, jei ateitų ne sapne. 


Tada prabilo vidurinioji: 


Kai mylimo šešėlį sapne aš pamatau, 
Tariu aš jam: „Tebus čia jauku ir gera tau!“ 


Ir užbaigė jauniausioji: 


Tam atiduočiau sielą, kuris tamsiom naktim 
Už muskusą kvapnesnis, kai guli su manim. 


„Jeigu jis dar ir gražus, tai reikalas tikrai baigtas“, — tariau 
sau ir atsistojęs nuo suolo jau norėjau eiti. Staiga durys atsivėrė, 
ir išėjo mergina sakydama: 

— Pasėdėk, o šeiche! 

Aš vėl prisėdau ant suolo. Mergina padavė man popierėlį, 
ir aš pamačiau be galo gražų braižą, su tiesiais elifais išriestomis 
ha ir apvaliomis ka“. Ten buvo štai kas parašyta: „Pranešame 
šeichui, — teprailgina Alachas jo dienas! — kad mes esame trys 
merginos — seserys — ir susirinkome papramogauti. Sudėjome 
tris šimtus dinarų ir sutarėme: kuri iš mūsų pasakys pačias švel- 


8 Arabų abėcėlės raidės. 

niausias ir gražiausias eiles, tai ir atiteks trys šimtai dinarų. Mes 
pasirinkome tave teisėju spręsti šį reikalą. Sakyk, kaip tau at- 
rodo“. 

— Rašalinę ir popieriaus, — paprašiau aš. 

Mergina trumpam dingo ir atnešė man pasidabruotą raša- 
linę ir paauksuotus kalamus. Aš parašiau tokias eiles: 


Papasakosiu jums aš apie tris gražuoles, 
Kurių protingą šneką girdėjau iš šalies. 


Tarytum ryto žaros nuostabus jų veidai. 
Beviltiškai pamilo jaunuolis jas už tai. 


Jos vienos užsidarė (miegojo jau visi), 
Kad niekas negalėtų slapčia basiklausyt. 


Ir kiekviena išsakė, ką slepia jos širdis, 
Lyg žaisdamos bradėjo varžytis eilėmis. 


Prabilo vyresnioji, be galo išdidi, 
Gražiai sutvisko dantys lyg deimantai balti: 


„Stebėjaus, kai sapne jis atėjo pas mane, 
Stebėčiaus dar labiau, jei ateitų ne sapne“. 


Kai ji badeklamavo šybsodama kaltai, 
Prabilo ir antroji karštai ir įkvėptai: 


„Kai mylimo šešėlį sapne aš bamatau, 
Tariu aš jam: „Tebus čia jauku ir gera tau!“ 


Atsakė joms jaunylė, aistringa ir švelni, 
Tais žodžiais, kur už medų mums būna saldesni: 


„Tam atiduočiau sielą, kuris tamsiom naktim 
Už muskusą kvapnesnis, kai guli su manim“. 


Kai abmąsčiau kaip reikiant aš išgirstas eiles 
Ir teko būt teisėju, įvertint gražuoles, 


Paskyriau birmą vietą jainiausiajai, žinia, 


Jos žodžių atvirumas įtikino mane. 

Tada atidaviau raštelį merginai. Ji sugrįžo pastogėn, ir aš iš- 
girdau ten šokant ir plojant taip, kad numirėlis prisikeltų. „Man 
nebėra ką čia veikti“, — pamaniau ir jau buvau beeinąs, tik stai- 
ga viena mergina sušuko: 

— Pasėdėk dar, Asmami! 

— O iš kur tu žinai, kad aš Asmamis? — paklausiau. 

— O senoli, nors nuo mūsų paslėptas tavo vardas, bet ei- 
lės nepaslėptos. 

Aš vėl-atsisėdau, ir pro vartus išėjo mergina, nešina dubeniu 
vaisių ir dubeniu saldumynų. Aš paragavau vaisių ir saldumynų 
ir padėkojau merginai. Jau vėl norėjau eiti, bet kažkuri mergina 
šūktelėjo: 

— Luktelėk, o Asmami! 

Aš pakėliau akis, išvydau rožinę rankutę geltonoje rankovėje 
ir pamaniau, kad tai šviečia mėnuo pro debesis. Mergina metė 
man piniginę, kurioje buvo trys šimtai dinarų, ir tarė: 

— Tai mano pinigai, jie — dovana tau nuo manęs už tavo 
sprendimą... 

— O kodėl tu nusprendei jaunėlės naudai? — paklausė tik- 
ratikių valdovas. 

Al Asmajus paaiškino: 

— O tikratikių valdove, tepailgina Alachas tavo gyvenimą, 
vyriausioji pasakė: „Stebėjaus, kai sapne jis atėjo pas mane“. Tai 
paslėpta ir abejotina: gali taip atsitikti, o gali ir ne. Dėl vidu- 
riniosios, tai sapne pro ją praslinko vaizduotės kūrinys, ir ji pa- 
sveikino jį. Na, o jaunėlė tiesiai pasakė, kad gulėjo su mylimuoju, 
kaip būna tikrovėje, jautė jo kvėpavimą, kuris dvelkė mieliau 
už muskusą, ir yra pasiruošusi paaukoti už jį savo sielą. O siela 
aukojama tik už tai, kas brangiausia gyvenime. 

— Tu pasižymėjai, o Asmajau! — sušuko kalifas ir taip pat 
davė jam tris šimtus dinarų už pasakojimą. 

Pasakojimas 
apie Ibrahimą Mosulietį ir velnią 


Pasakojama, kad Abu Ischakas Ibrahimas Mosulietis kartą 
kalbėjo: 

Aš paprašiau ar Rašidą padovanoti man kokią nors dieną, 
kad galėčiau pabūti su savo giminėmis ir draugais. Jis leido man 
tai padaryti šeštadienį. Grįžau namo ir ėmiau taisyti sau valgį, 
gėrimus ir visa tai, ko reikia. O vartų sargams liepiau uždaryti 
vartus ir nieko neįleisti. Kai aš buvau menėje apsuptas mote- 
rų, pas mane staiga įėjo senolis. Jis buvo gražus ir kėlė pagarbą, 
buvo baltai apsirengęs, su minkštais marškiniais ir tailesanu ant 
galvos. Rankose jis laikė kelionės lazdą su sidabrine rankena, 
nuo jo dvelkė gaivus kvapas, užpildęs visą kambarį. Tačiau aš 
įsiutau, kad senolis įėjo pas mane, ir pasižadėjau išvaikyti ne- 
tikusius vartų sargus. Senolis pasveikino mane puikiausiais Žo- 
džiais, aš jam atsakiau ir pasiūliau sėstis. Jis atsisėdo ir mudu 
ėmėme kalbėtis apie dykumų arabus ir jų eiles. Mano pyktis 
išgaravo, ir aš pamaniau, gal tarnai norėjo suteikti man džiaugs- 
mo, kad įleido čionai tokį žmogų — mokytą ir sąmojingą. 

— Ar norėtum užkąsti? — paklausiau senolį. 

— Ne, — atsakė jis. 

— O gal norėtum atsigerti? 

— Tegul bus, kaip tu nori, — atsakė senolis. 

Aš išgėriau vieną ritlį ir jam daviau tiek pat. Po to jis ta- 
rė man: 

— O Abu Ischakai, ar nenorėtum man ko nors padainuo- 
ti — mes pasigrožėtume tavo menu, kuriuo aplenki ir papras- 
ta, ir išrinktąjį. 

Senio žodžiai mane supykdė, bet aš susitvardžiau ir paėmęs 
liutnią užgavau stygas ir uždainavau. Senolis tarė: 

— Puiku, o Abu Ischakai! 

Tada aš dar labiau užpykau ir pagalvojau: „Maža to, kad 
atėjo pas mane be leidimo, kimba su prašymais, o čia dar va- 
dina vardu nežinodamas, kaip į mane kreiptis“. 

— Tęsk toliau, o aš su tavim pasirungsiu, — po kiek laiko 
pasiūlė senolis. 

Aš iškenčiau ir tai ir paėmęs liutnią uždainavau. Stengiau- 
si būti atidus ir dainavau rūpestingai, nes anas pasakė: „Aš su 
tavim pasirungsiu“... 

Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt aštuntoji 
naktis 


Kai atėjo šeši šimtai aštuoniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad senolis tarė Abu Is- 
chakui: 

— Tęsk toliau, o aš su tavim pasirungsiu. 

Aš iškenčiau ir šį įžūlumą, — kalbėjo Abu Ischakas, — ir pa- 
ėmęs liutnią uždainavau. Dainuodamas buvau atidus ir rūpes- 
tingas, nes senolis pasakė: „Aš su tavim pasirungsiu“. Senolis 
buvo sužavėtas ir sušuko: 


— Puiku, o mano pone! — ir paklausė: — Ar tu leisi man 
dainuoti ? 
— Tavo reikalas! — atsakiau jam ir pagalvojau, kad silpnas 


jo protelis, jei ruošiasi dainuoti po to, ką išgirdo. 

Senolis paėmė liutnią, ėmė ją derinti ir, prisiekiu Alachu, 
man pasirodė, kad liutnia prakalbo aiškia arabų kalba, nuostabiu, 
manieringu balsu! Senolis ėmė dainuoti: 


Man kepenis skauda, — barduočiau aš jas 
Ir birkčiau mainais neskylėtas, naujas. 


Bet neperka niekas manų kepenų, 
Nes kas už sveikas įsigeistų senų? 

Ir štai aimanuoju jau daugel dienų 
Tarytum girtuoklis, užsbringęs vynu. 


Prisiekiu Alachu, — kalbėjo Abu Ischakas, — aš pamaniau, 
kad durys, sienos ir viskas, kas yra namuose, atsiliepia jam ir 
dainuoja kartu. Jo balsas buvo toks puikus, kad man net atrodė, 
jog mano kūno dalys ir net drabužiai dainuoja kartu. Aš sėdėjau 
apstulbęs ir negalėjau nei kalbėti, nei pajudėti, taip pakerėjo man 
širdį. O senolis dainavo: 


Po to dar 


Al Livo balandės, barskriskit namo — 
Aš jūsų ilgiuosi gūdžioj vienumoj. 


Parskridę mane jos abkūlė sparnais, 
Vos nesuviliojo jaunystės sapnais. 


Ir šaukia išėjusį vėl atgalios, 
Lyg būtų nuo vyno bakvaišusios jos. 


Per amžius nesu aš regėjęs tokių: 
Nors rauda — nė ašaros joms iš akių. 


taip: 


O vėjau iš Nedždo, kai badvelki tu, 
Širdy dar labiau pasidaro graudu. 


Balandė burkuoja štai ryto metu 
Tarp lauro ir gluosnio šakų supintų. 


Užrauda lyg mažas vaikelis jinai, 
Ko aš neturėjau, išlieja liudnai. 


Ji sako, kad meilė įgrysta, kai ji 
Šalia, ir išbėsta, kai būna toli. 


Visaib aš bandžiau ir vis viena kenčiau, 
Tačiau gal geriau, kai jos namas arčiau. 


Nors nėr iš to namo artumo naudos, 
Jei ta, kurią myli, tavęs nebaguos. 

Paskui senolis tarė: 

— O Ibrahimai, sudainuok priedainį, kurį girdėjai, sudainuok 
jį taip pat ir išmokyk to savo vergės. 

— Pakartok priedainį, — tariau aš. 

Bet senolis papurtė galvą. 

— Nereikia kartoti, tu jau pasigavai jį ir turi. 

Tai taręs jis išnyko. Aš nustebau ir stvėręs kardą nubėgau 
prie haremo durų, tačiau pamačiau, kad jos užrakintos. Aš pa- 
klausiau verges: 

— Ką jūs girdėjote? 

— Mes girdėjome puikiausią ir nuostabiausią dainavimą. 

Nieko nesuprasdamas nuėjau prie vartų ir pamačiau, kad jie 
uždari. Paklausiau vartų sargus apie senolį, o jie nustebo: „Koks 


senolis? Prisiekiam Alachu, pas tave šiandien niekas nebuvo įė- 
[4 


ęs“. 
Aš grįžau atgal laužydamas galvą, kas gi tai vis dėlto bu- 
vo, tik staiga iš kambario kampo prašneko kažkas nematomas: 

— Ne bėda, o Abu Ischakai, aš Abu Mura?!, tai aš buvau 
šiandien tavo sugėrovas. Nesibaimink. 

Aš nuvykau pas ar Rašidą ir papasakojau jam šią istoriją. 
Ar Rašidas paprašė: 

— Pakartok priedainį, kurį tu iš jo išmokai. 

Aš paėmiau liutnią ir ėmiau skambinti. Staiga pasirodė, kad 
priedainiai tvirtai įstrigę mano širdyje. 

Ar Rašidas buvo sužavėtas ir ėmė gerti klausydamas jų, nors 
neturėjo aistros vynui. Paskui atsiduso: 

— O, kad taip man jis būtų leidęs pasimėgauti savo daina- 
vimu, kaip kad leido tau. 

Ar Rašidas liepė apdovanoti mane, aš pasiėmiau dovanas 
ir išvykau. 


* Abu Mura („kartėlio tėvas“) — velnias. 

Pasakojimas 
apie Džamilį ir jo dėdės sūnų 


Pasakojama, kad eunuchas Masrūras kalbėjo: 

Kartą naktį tikratikių valdovą ar Rašidą kamavo nemiga. Jis 
paklausė: 

— O Masrūrai, kas iš poetų yra už vartų? 

Aš išėjau ir pamačiau Džamilį ibn Mamarą al Uzri“. Tariau 
jam: 

— Kalbėkis su tikratikių valdovu! 

— Klausau ir vykdau! — atsakė Džamilis. 

Aš grįžau, jis įėjo paskui mane ir atsidūrė priešais Harūną 
ar Rašidą, pasveikino valdovą, kaip dera sveikinti kalifą. Ar Ra- 
šidas atsakė į jo pasveikinimą, liepė sėstis ir paklausė: 

— O Džamili, ar tu žinai kokį nors nuostabų pasakojimą? 

— Taip, o tikratikių valdove, — atsakė Džamilis, — tik kas 
tau labiau patiktų: ar tai, ką aš mačiau ir patyriau, ar tai, ką 
girdėjau ir įsiminiau? 

— Papasakok man, ką tu matei ir patyrei, — paliepė kalifas. 

— Gerai, o tikratikių valdove, — atsakė Džamilis, — atsigręžk 
į mane visa savo esybe ir ištempk ausis. 

Ar Rašidas paėmė pagalvėlę iš auksu siuvinėto raudono bro- 
kato, prikimštą stručio plunksnų, ir pasikišo sau po šonu, tada 
atsirėmė į ją alkūnėmis ir tarė: 


* Džamilis ibn Mamaras — žymus Omejadų epo- 
chos poetas (mirė, atrodo, 701 m.). Jo, kaip Harūno 
ar Rašido (valdė 780-809 m.) pašnekovo, 
minėjimas yra daug kur pasitaikantis 
„1001 nakties“ anachronizmas. 

— Pasakok, o Džamili! 

— Žinok, o tikratikių valdove, — tarė Džamilis, — kad ma- 
ne buvo pavergusi viena mergina, aš ją mylėjau ir dažnai lan- 
kydavau... 


Tuo tarpu išaušo rytas, ir Šachrazada nutraukė pasakojimą. 


Šeši šimtai aštuoniasdešimt devintoji 
naktis 


Kai atėjo šeši šimtai aštuoniasdešimt devintoji naktis, Šach- 
razada tęsė: 

Pasakojama, o laimingasai karaliau, kad tikratikių karalius 
Harūnas ar Rašidas pasirėmė į brokato pagalvėlę ir tarė: 

— Pasakok, o Džamili! 

Ir Džamilis pradėjo: 

— Žinok, o tikratikių valdove, kad mane buvo pavergusi vie- 
na mergina, aš mylėjau ją ir dažnai lankiau. Ji buvo mano sva- 
jonių mergina — tai, ko aš troškau iš gyvenimo. Netrukus jos 
tėvai išvyko kartu su ja ieškoti geresnių ganyklų, ir aš jos ku- 
rį laiką nemačiau. Ilgesys nedavė man ramybės ir traukė prie 
jos, mano siela šnibždėjo, kad keliaučiau pas ją. 

Vieną tokią naktį ilgesys ėmė net purtyti mane ir aš atsikė- 
liau, užmečiau ant kupranugario balną, apsivyniojau turbaną, 
apsirengiau savo drapanom, apsijuosiau kardu, prisirišau ietį ir 
sėdęs ant kupranugarės išjojau. Jojau ieškoti merginos ir sparčiai 
raginau savo gyvulį. Išvykau nekokią naktį — ji buvo tamsi ir 
netinkama kelionei. Turėjau įveikti šlaitus, slėnius ir kalnus. Iš 
visų pusių girdėjosi liūtų riaumojimas, vilkų staugimas ir kitų 
žvėrių balsai. Mano mintys susijaukė, širdis sunerimo, o liežuvis 
nenustojo minėti didžiojo Alacho. 

Taip bejojant mane įveikė miegas, ir mano kupranugarė nu- 
nešė mane ne tuo keliu, kuriuo ketinau joti. Miegas visai už- 
liūliavo mane, tik staiga pajutau smūgį į galvą. Išsigandęs pa- 
budau ir baisėdamasis žvelgiau į medžius aplink ir upę. Šakose 
klegėjo ir visais balsais čiauškėjo paukščiai, medžiai buvo su- 
sipynę šakomis vienas su kitu. Aš nulipau žemėn, paėmiau kup- 
ranugarę už pavadžio ir atsargiai skindamasis kelią išvedžiau ją 
iš to brūzgyno į lygumą. Tada pataisiau balną ir tiesus sėdau 

raitas ant jos, tik neišmaniau, kurlink man sukti ir kur mane 
likimas nuves. Įsistebeilijau į dykumą ir vidur jos pastebėjau blyk- 
čiojant ugnelę. Bakstelėjau kupranugarę kulnu ir pasukau į tą 
ugnį. Priartėjęs įsižiūrėjau ir pamačiau palapinę, įsmeigtą ietį su 
plazdančia vėliava, arklius ir laisvai besiganančius kupranuga- 
rius. „Su šia palapine bus susijęs koks svarbus dalykas, — pa- 
maniau sau, — juk aplink dykumoje daugiau nieko nėra“. Aš 
prijojau prie palapinės ir tariau: 

— Ramybė jums, palapinės gyventojai, Alacho malonė ir jo 
palaiminimas! 

Iš palapinės išėjo jaunuolis, kokių devyniolikos metų. Jis buvo 
panašus į mėnesį, kai nušvinta, o iš jo akių sklido narsa. 

— Ir tau ramybė ir Alacho malonė bei palaiminimas, o broli 
arabe! — tarė jis. — Jaučiu, kad tu būsi išklydęs iš kelio. 

— Taip ir yra, — atsakiau aš, — parodyk man kelią, Alachas 
tau atlygins! 

— O broli arabe, ši vietovė pilna liūtų, o naktis apsiniaukusi, 
laukinė, labai tamsi ir šalta, aš bijau, kad tave sudraskys žvė- 
rys. Lik pas mane, čia jauku ir erdvu, o kai išauš rytas, paro- 
dysiu tau kelią. 

Aš nulipau nuo kupranugarės, supančiojau ją ilgu pavadžiu, 
nusimečiau kelionės drabužius ir šiek tiek pasėdėjau. Jaunuo- 
lis papjovė vieną avį, priėjęs įpūtė ugnį, ir ši gerai įsidegė. Tada 
nuėjo į palapinę ir atnešė susmulkintų prieskonių ir druskos. Jis 
pjaustė mėsą gabalais, kepė ją ant ugnies, maitino mane, o pats 
čia dūsavo, čia ašarojo. Kartą jis net šūktelėjo ir graudžiai pra- 
virko sakydamas: 


Vien atodūsiai jam liko, 
Ir sustingo jo vyzdžiai. 


Sąnario nebėr jo kūne, 
Kur nediegtų sopuliai. 


Byra ašaros, karščiuoja 
Jis, bet kančią nutylės. 


Netgi priešai jį apgaili — 
Vargas tam, ką apgailės. 

Tada aš supratau, o tikratikių valdove, — kalbėjo Džami- 
lis, — kad šis jaunuolis įsimylėjęs ir tai jį kankina. Meilę atpa- 
Žįsta tik tas, kas pats yra pajutęs jos skonį. Aš pagalvojau: „Gal 
pasidomėti juo? — bet nuvijau šią mintį manydamas: — Kaip- 
gi aš užpulsiu jį su klausimais, jei esu svečias jo būste“. Aš su- 
silaikiau neklausinėjęs, pavalgiau mėsos, kiek man reikėjo, o bai- 
gus valgyti, jaunuolis įėjo į palapinę ir įnešė švarų dubenį, gražų 
ąsotį ir šilkinę skraistę, kurios pakraščiai buvo išsiuvinėti rau- 
donuoju auksu. Be to, jis atsinešė butelį su rožių vandeniu ir 
muskusu. Mane nustebino šis prašmatnumas ir mandagumas, ir 
aš tariau: 

— Nesu matęs dykumoje tokio prašmatnumo. 

Mes nusiplovėme rankas, truputį pasikalbėjome ir jaunuo- 
lis nuėjo į palapinę. Jis užsidengė nuo manęs gražaus brokato 
užuolaida ir tarė: 

— Eikš, o arabe, gulkis į guolį: užtektinai šiąnakt pavargai, 
daug sunkumų patyrei keliaudamas. 

Aš įėjau ir pamačiau žalio brokato patalynę. Nusimečiau vi- 
sus drabužius ir praleidau naktį, kokios nebuvau matęs gyve- 
nime... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimtoji naktis 


Kai atėjo šeši šimtai devyniasdešimtoji naktis, Šachrazada 
tęsė: 

Pasakojama, o laimingasai karaliau, kad Džamilis kalbėjo: 

Aš praleidau naktį, kokios nebuvau matęs gyvenime. Visą 
laiką galvojau apie tą jaunikaitųį. Kai naktis apgaubė žemę ir akys 
užsimerkė, staiga išgirdau silpną balsą, už kurį minkštesnio ir 
švelnesnio nebuvau girdėjęs. Pakėlęs tarp mūsų nuleistą užuo- 
laidą, išvydau merginą. Gražesnio veido nebuvau regėjęs. Ji sė- 
dėjo greta jaunuolio, abu verkė ir skundėsi vienas kitam aist- 
ros kančiomis, meile ir susijaudinimu, suartėjimo ilgesiu. „O 
Alacho stebukle, — pamaniau aš, — kas gi ta antroji būtybė? 
Kai aš įėjau į šią palapinę, mačiau tik jaunuolį, su kuriuo dau- 
giau nieko nebuvo“. Paskui pagalvojau: „Be abejonės, tai dži- 
nų dukra, pamilusi šį jaunuolį, ir jiedu čia susitikinėja vienu- 

moje“. Atidžiai įsižiūrėjęs į merginą supratau, kad ji vis dėlto 
žmogus, arabė. Atsidengusi veidą ji nušvito skaisčiau už saulę, 
ir palapinė paskendo jos šviesoje. Įsitikinęs, jog ši būtybė — jau- 
nuolio mylimoji, aš prisiminiau kitą įsimylėjėlį ir nuleidęs užuo- 
laidą užsidengiau veidą ir užmigau. 

Atėjus rytui, apsirengiau savo drabužiais, apsiploviau ir su- 
kalbėjau tas maldas, kurios buvo man būtinos. Tada kreipiausi 
į jaunuolį: 

— O broli arabe, ar tu, suteikęs man tiek malonių, neno- 
rėtum parodyti man kelio? 

Jaunuolis pažvelgė į mane ir tarė: 

— Neskubėk, o arabe! Svečio viešnagė trunka tris dienas, ir 
aš nepaleisiu tavęs, kol jos nepraėjo. 

Taip aš praleidau pas jį tris paras, — pasakojo Džamilis, — 
o kai atėjo ketvirtoji diena, mudu susėdome pasišnekėti. Aš pa- 
klausiau jaunuolį, kuo jis vardu ir kokios kilmės. 

— Aš esu, — tarė jaunuolis, — iš Benu Uzros genties. Ma- 
no vardas — toks, aš sūnus tokio ir tokio, o mano dėdė — tas 
ir tas. 

Pasirodė, o tikratikių valdove, kad jis buvo mano dėdės sū- 
nus ir priklausė garbingiausiems Benu Uzros genties namams. 

— O mano dėdės sūnau, — paklausiau aš, — kas tave pri- 
vertė išeiti vieną į šią dykumą? Kaip tu galėjai taip nevertinti 
savo turtų ir savo tėvų turtų, kaip tu palikai savo vergus ir verges 
ir likaisi vienui vienas tokioje vietoje? 

Jaunuolis išklausė manęs, o tikratikių valdove, ir jo akys pa- 
sruvo ašaromis, jis tarė: 

— O mano dėdės sūnau, aš pamilau savo pusseserę ir bu- 
vau pavergtas, pasidariau beprotis nuo tos meilės ir buvau pa- 
kerėtas aistros jai. Aš negalėdavau su ja išsiskirti. Kai mano mei- 
lė dar labiau sustiprėjo, aš pasipiršau jai, tačiau dėdė atsakė man 
ir išleido ją už vieno uzrito. Jis paėmė ją ir išsivežė ten, kur 
ji gyvena štai jau antri metai. Kai ji nutolo, kai jos nebematė 
mano akys, meilės jaudulys ir stiprus ilgesys privertė mane palikti 
gimines, išsiskirti su bičiuliais, artimaisiais ir su visais turtais. Aš 
apsigyvenau vienas šioje palapinėje, čia, dykumoje, ir vienatvė 
tapo mano draugu. 

— Kurgi jų palapinės? — paklausiau aš. 

— Jos netoliese, ant to kalno viršūnės, — parodė jis, — kiek- 
vieną naktį, kai akys sulimpa ir naktis nurimsta, mergina slapčia 
išeina iš stovyklos, apie tai niekas nežino, ir aš patenkinu sa- 
ve kalbėdamas su ja, o ji taip pat patenkina save. Štai taip ir 
gyvenu, guosdamasis ja vieną valandą per naktį, ir teužbaigia 
Alachas darbą, kuris turi būti atliktas: arba aš laimėsiu pavy- 
duolių pykčiui, arba teišsprendžia tai už mane Alachas, o jis pui- 
kiausias iš teisėjų. 

Kai jaunuolis man visa tai papasakojo, o tikratikių valdo- 
ve, — kalbėjo Džamilis, — aš susirūpinau, nebeišmaniau, ką ir 
galvoti, taip užplūdo mane pavydas jam. 

— O mano dėdės sūnau, — tariau, — ar nenorėtum, kad aš 
tau pasakyčiau gudrybę, joje tu rasi, jei Alachas panorės, bū- 
dą pataisyti savo padėtį ir kelią į tikrą sėkmę. Alachas išvaduos 
tave nuo to, ko tu bijaisi. 

— Kalbėk, o dėdės sūnau, — tarė jaunuolis. 

Ir aš tariau: 

— Kai sutems naktis ir mergina ateis, sodink ją ant mano 
kupranugarės, kuri greitai bėga, o pats sėsk ant savo žirgo, aš 
irgi sėsiu ant kurios nors kupranugarės ir visą naktį josime. Rytas 
dar nebus išaušęs, o mes jau būsime perkirtę stepes ir dyku- 
mas. Tu pasieksi, ko trokšti, ir turėsi savo širdies mylimąją. Ala- 
cho žemių lygumos plačios, prisiekiu savo siela, turtu ir kardu... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt pirmoji 
naktis 


Kai atėjo šeši šimtai devyniasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad Džamilis pasiūlė savo 
dėdės sūnui pagrobti merginą ir naktį su ja išjoti. Žadėjo pa- 
dėti ir pagelbėti, kol tik bus gyvas, o jaunuolis tarė: 

— O mano dėdės sūnau, aš pirma su ja pasitarsiu. Ji pro- 
tinga ir nuovoki. 

Žemę apgaubė naktis, — kalbėjo Džamilis, — atėjo metas pa- 
sirodyti merginai. Jaunuolis laukė jos nustatytu laiku, bet ji ne- 
įprastai vėlavo. Aš mačiau, kaip jaunuolis išėjo iš palapinės ir 


238 


691 naktis 


jų i . 
š LGA 
; I 1. 
ė'1 M | / " 


| 
V 


L — 


147 


užčiaupęs burną ėmė kvėpčioti vėją, pučiantį iš tos pusės, iš kur 
ji turėjo ateiti. Jis traukė tą kvapą ir kalbėjo eilėmis: 


Rytinis vėjau, tu dvelki 
Iš tos tolios šalies, kur ji. 


O vėjau, tu su ja matais. 
Ar nežinai, kada ateis? 


Grįžęs į palapinę jis kurį laiką verkdamas pasėdėjo, o paskui 
tarė: 

— O mano dėdės sūnau, mano pusseserei šiandien iš tiesų 
bus kas nors atsitikę. Kas nors įvyko arba ją sulaikė kokia nors 
kliūtis. Pabūk čia, kol aš grįšiu su kokia žinia. 

Paėmęs kardą ir skydą, jis dingo nakties tamsoje. Po kurio 
laiko grįžo pas mane kažkuo nešinas. Šūktelėjo man, ir aš nu- 
skubėjau jo pasitikti. 

— O mano dėdės sūnau, ar žinai, kas atsitiko? — paklausė 
jis. 

— Ne, prisiekiu Alachu, — atsakiau. 

— Šiąnakt mane kartu su mano pussesere ištiko nelaimė. Ji 
ėjo pas mus ir sutiko liūtą. Jis sudraskė ją. Štai beliko tik tai, 
ką tu matai. 

Jis paleido iš rankų tai, ką nešė. Tai buvo merginos nuo- 
graužos ir jos kaulų liekanos. Jaunuolis pravirko ir tarė: 

— Neik niekur iš čia, kol aš sugrįšiu, jei to panorės didy- 
sis Alachas. 

Ir jis išėjo. Po kiek laiko jaunuolis sugrįžo nešinas liūto galva. 
Jis numetė ją ir paprašė vandens. Aš padaviau jam, jis nuplo- 
vė liūtui nasrus ir ėmė jį bučiuoti, dar labiau raudodamas žu- 
vusios merginos. Jis kalbėjo: 


O liute, nelaimę patsai juk prisišaukei tu — 
Žuvai, bet vis tiek man be savo mielosios graudu. 


Juk tu padarei, kad vienatvėj man butų kraupu, 
Juk vidurius žemės tu pavertei josios kapu. 


Ir lemčiai sakau aš, balaužtas bėdos nelauktos: 
„Apsaugok, Alache, kad aš nemylėčiau kitos“. 

— O mano dėdės sūnau, — tarė jis po to, — prašau tave Ala- 
cho vardu, vardan mudviejų artumo ir giminystės, patenkink ma- 
no paskutinį norą. Tu tuoj pamatysi mane mirusį, ir kai šitai 
atsitiks, apiplauk mane, susuk kartu sū šiomis mano dėdės duk- 
ters kaulų liekanomis į marškinius ir palaidok mudu viename 


kape. O ant kapo užrašyk: 


Mes gyvenome žemėj šioj linksmai ir laimingai, 
Ir namai, ir tėvynė glaudė mus gailestingai. 


Bet išskyrė likimas mus akimirką sunkią, 
Šiandien įsčiose žemės mus tik įkapės jungia. 


Jis vėl ėmė raudoti ir nuėjo į palapinę. Pasirodęs iš ten ėmė 
dūsauti ir šūkčioti, išleido ilgą aimaną ir atsisveikino su gyve- 
nimu. Man buvo sunku žiūrėti, tai man pasirodė taip didu, kad 
iš to sielvarto vos nenukeliavau paskui jį. Aš priėjau prie jau- 
nuolio ir paguldžiau jį, padariau tai, ko jis prašė, susukau abu 
į vieną drobulę ir palaidojau kartu viename kape. Išbuvau prie 
kapo tris dienas, o po to išvykau. Dvejus metus atjodavau ir 
lankiau juos, tai štai kokia jų istorija, o tikratikių karaliau... 

Išklausė ar Rašidas Džamilio pasakojimą ir sutiko, kad tai 
nuostabi istorija, ir parodė jam malonę, ir apdovanojo jį. 

Pasakojimas 
apie Muavijų ir beduiną 


Pasakojama, o laimingasai karaliau, kad tikratikių valdovas 
Muavijus“? sėdėjo kartą vienoje iš savo menių Damaske. Lan- 
gai buvo praviri į visas puses, ir oras laisvai sruvo iš visur. Ka- 
lifas sėdėjo sau ir žvelgė kažkur į šalį, o diena pasitaikė karš- 
ta, jokio vėjelio. Buvo vidurdienis, pati kaitra, kai Muavijus 
pamatė žmogų, kurį degino karšta žemė, jis ėjo pasišokinėda- 
mas, nes buvo basas. Pažiūrėjo į jį kalifas ir paklausė savo pa- 
šnekovus: 

— Ar yra Alachas sukūręs (didis jis ir garbingas!) ką nors 
nelaimingesnio nei tas, kuris šią valandą yra kelyje, kaip ana 
tas Žmogus? 

— Galbūt jis keliauja pas tikratikių valdovą? — ištarė kažkas. 

— Prisiekiu Alachu, — sušuko kalifas, — jei jis vyksta pas ma- 
ne, aš jį apdovanosiu, o jei jis nuskriaustas, aš jį užtarsiu! Ei, 
berniuk, stok prie vartų, ir jei tas arabas“ norės pas mane užeiti, 
nekliudyk jam. 

Tarnas išėjo ir arabui prisiartinus paklausė: 

— Ko tu nori? 

— Noriu pas tikratikių valdovą. 

— Užeik! — tarė tarnas. 

Beduinas įėjo ir pasveikino kalifą... 


8 Muavijus ibn Abu Sufjanas — Omejadų di- 
nastijos pradininkas (valdė nuo 660 iki 680 m.). 
*“ Arabais miestelėnai vadino beduinus — 
klajoklius, o patys save vadino 
„arabų vaikais“. 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt antroji 
naktis 


Kai atėjo šeši šimtai devyniasdešimt antroji naktis, Šachra- 
zada tęsė: 

Pasakojama, o laimingasai karaliau, kad kai eunuchas leido 
arabui įeiti, šis įžengęs pasveikino tikratikių valdovą. Muavijus 
paklausė: 

— Kieno tu žmogus? 

— Aš iš Benu Temimo genties, — atsakė beduinas. 

— Kas tave atvedė čionai tokiu metu? — paklausė kalifas. 

— Aš atėjau pasiskųsti tau, ieškau tavo užtarimo, — atsakė 
beduinas. 

— Prieš ką? 

— Prieš Mervaną ibn al Chakamą“, tavo vietininką. 

Ir beduinas pradėjo eilėmis: 


Muavijau, vade dosnus, išmintingas, 
Esi didžiadvasis, kilnus ir teisingas. 


Aš tavo bagalbos šaukiuosi — supraski, 
Vilties neatimki teisybę surasti. 


Nubauski teisingai tu mano skriaudėją, 
Už mirtį baisiau man jisai nusidėjo. 


Pagrobęs Suadą tarytum plėšrūnas, 
Man atėmė žmoną žiaurusis gašlūunas. 


Norėjo jisai ir mane nužudyti, 
Bet mirt dar ne laikas, dar meilė man švyti. 


Išgirdęs šio žmogaus ištartas eiles, kurios tarsi ugnis sklido 
iš jo burnos, Muavijus pasakė: 


“ Mervanas ibn al Chakamas (valdė 684-685 m.) 
Muavijaus laikais buvo Medinos ir 
al Hidžazo valdytoju. 

— Prieglobstis ir jaukumas tau, o broli arabe! Papasakok apie 
save ir kas tau nutiko. 

— O tikratikių valdove, — atsakė beduinas, — aš turėjau žmo- 
ną, mylėjau ją ir džiaugiausi ja. Mano akys rasdavo atgaivą, ir 
siela buvo rami. Turėjau aš keletą kupranugarių, kurie dirbo 
man, ir taip aš išlaikydavau save. Tačiau mus ištiko nederlius, 
pražudęs ir pėdas, ir kanopas“, ir aš tapau neturtėliu. Kai sunyko 
tai, ką aš turėjau rankose, ir dingo visas turtas, mano padėtis 
pablogėjo. Aš buvau paniekintas ir tapau nemalonus tiems, kurie 
anksčiau norėdavo mane aplankyti. Suados tėvas sužinojęs, kokia 
prasta mano padėtis, atsiėmė ją iš manęs, o manęs atsisakė, išvijo 
ir šiurkščiai su manim pasielgė. Aš atėjau pas tavo vietininką 
Mervaną ibn al Chakamą tikėdamasis jo palaikymo. Jis pasikvietė 
Suados tėvą ir ėmė klausinėti jį apie mane. 

— Aš jo visai nepažįstu, — atsakė tas. 

Tada aš pasiūliau: 

— Tegu Alachas pataria emyrui! Jei jis teiktųsi pakviesti tą 
moterį ir paklausti apie tai, ką šnekėjo tėvas, tiesa taptų akivaizdi. 

Mervanas pasiuntė atvesti Suados. Kai ji stojo prieš Mervaną, 
krustelėjo kažkas jo viduje, jis susižavėjo ja ir tapo mano var- 
žovu, nebeklausė manęs ir pasiuntė mane į kalėjimą. Pasijutau 
tarsi nukritęs iš dangaus ir vėjo nuneštas į negyvenamą vietą. 
Mervanas paklausė Suados tėvą: 

— Ar nenorėtum apvesdinti manęs su savo dukterimi už tūks- 
tantį dinarų ir dešimt tūkstančių dirhemų? Aš prisiekiu, kad iš- 
vaduosiu ją iš to arabo! 

Suados tėvą suviliojo tokia kaina ir jis sutiko. Emyras lie- 
pė atvesti mane, pažvelgė kaip įsiutęs liūtas ir įsakė: 

— O beduine, išsiskirk su Suada! 

— Aš nesiskirsiu, — atsakiau. 

Emyras atidavė mane būriui savo tarnų, tie mane visaip kan- 
kino, aš nemačiau kitos išeities ir išsiskyriau. Tada mane vėl už- 
darė į kalėjimą ir išbuvau ten, kol baigėsi apsivalymo metas ir 
emyras vedė Suadą, o mane paleido. Ir štai aš atėjau pas ta- 
ve ieškoti užtarimo. 


* T.y. pražuvo ir kupranugariai, ir arkliai — visas 
klajoklio turtas. 

Beduinas baigė savo pasakojimą ir dar pridūrė tokias eiles: 


Ugnis širdy manojoj 
Liebsnoja, skaudžiai švyti, 


Ir serga mano kūnas, 
Ir negaliu bagyti. 


Žarijos karštos sielą 
Grasina pražudyti, 


Ir ašaros kaip liūtys 
Jau nepaliauja lyti. 


Tik Viešpats ir emyras 
Dar gali palaikyti. 


Jis visas ėmė drebėti, kalenti dantimis, krito be žado ir ėmė 
raitytis lyg sužeista gyvatė. Muavijus išklausęs jo pasakojimo su- 
šuko: 

— Ibn al Chakamas nusižengė tikėjimo įstatymams, nuskriau- 
dė musulmoną ir pasikėsino į jo haremą... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt trečioji 
naktis 


Kai atėjo šeši šimtai devyniasdešimt trečioji naktis, Šachra- 
zada tęsė: 

Pasakojama, o laimingasai karaliau, kad tikratikių valdovas 
Muavijus išgirdęs beduino pasakojimą sušuko: 

— Ibn al Chakamas nusižengė tikėjimo įstatymams, nuskriau- 
dė musulmoną ir pasikėsino į jo haremą. — Paskui pridūrė: — 
Tu, beduine, papasakojai tokį dalyką, kokio dar nebuvau gir- 
dėjęs! 

Muavijus pareikalavo rašalinės ir popieriaus ir parašė Mer- 
vanui ibn al Chakamui: „Mane pasiekė žinia, kad tu nusikal- 
lai tikėjimo įstatymo pavaldiniui. Tam, kuris valdo, tiktų nukreipti 
šalin savo žvilgsnį nuo aistrų ir sulaikyti sielą nuo pasimėga- 
vimų“. 

Toliau jis dar surašė daugybę samprotavimų, tarp kurių buvo 
ir tokios eilės: 


Mes tavo bylą tiriame, tave mes žadam teisti, 
Taigi brašyki Viešpatį tau nuodėmes atleisti. 


Aplankė mus jaunuolis tas, nuliūdęs, nelaimingas, 
Ir basiskundė, kad buvai tu jam negailestingas. 


Aš Dievui priesaiką daviau, — ir nieks jos nesumindys, 
Antraib juk negalėčiau aš tikratikiu vadintis. 


Jei drįsi neįvykdyti šio mano laiško valios, 
Tai tavo mėsą kalnuose jau greit kapos erelis. 


Tad išsiskirk su Suada ir siųsk man karavaną, 
Kumeitas su ibn Zibanu tegu ją čion gabena. 


Tada susuko laišką, užantspaudavo savo spaudu, pasišaukė 
al Kumeitą ir Nasrą ibn Zibaną (su svarbiais reikalais siųsda- 
vo juos visada, nes jie buvo ištikimi), šie išvyko ir netrukus at- 
sidūrė al Medinoje. 

Jie nuėjo pas Mervaną ibn al Chakamą, pasveikino jį, ati- 
davė laišką ir viską paaiškino. Mervanas perskaitė ir apsiverkė. 
Tada nuėjo pas Suadą ir viską jai papasakojo. Jis negalėjo prie- 
šintis Muavijui ir čia pat, dalyvaujant al Kumeitui ir Nasrui ibn 
Zibanui, išsiskyrė su Suada. Suruošė kelionėn abu pasiuntinius, 
o kartu su jais ir Suadą ir parašė Muavijui laišką, kuriame kal- 


bėjo: 


Palauk, tikratikių emyre! Juk išties 
Aš vykdau tavo priesaiką be gaišaties. 


Nenusikaltęs tau aš nuo senų laikų, 
Tad kam dabar mane vadint apbgaviku? 


Kaip saulė mums švytėk tu veidu brakilniu, 


Nėra juk tau lygių tarb džinų ir žmonių. 

Laišką užantspaudavo ir atidavė pasiuntiniams. Šie iškelia- 
vo ir grįžę pas Muavijų perdavė jam laišką. Muavijus perskai- 
tė ir tarė: 

— Jis parodė didelį klusnumą ir nepaprastai išgyrė šią moterį. 

Kalifas liepė atvesti Suadą ir buvo sužavėtas ją išvydęs. Jis 
dar nebuvo matęs tokio grožio, dailumo ir liaunumo, o prakal- 
binęs ją įsitikino, kad šioji moka gražiai pakalbėti ir yra man- 
dagi. 

— Atsiųsk man tą beduiną! — įsakė kalifas. 

Atvestas beduinas atrodė siaubingai, taip jį buvo pakeitęs 
laikas ir širdgėla. 

— O beduine, — tarė Muavijus, — ar tu nusiramintum, jei 
mainais už Suadą aš tau duočiau tris verges — aukštakrūtes mer- 
ginas, panašias į mėnulį, o su kiekviena iš jų dar po tūkstantį 
dinarų ir paskirčiau iš iždo tokias išmokas kasmet, kad tau už- 
tektų ir tu būtum turtingas? 

Beduinas tai išgirdęs tik sudejavo, ir Muavijus pamanė, kad 
jis numirė. Kai tas atsipeikėjo, kalifas paklausė: 

— Kaip jautiesi? 

— Baisiai blogai jaučiuosi ir esu šlykščiausioje padėtyje. Ieš- 
kojau tavo užtarimo ir tikėjausi teisingumo prieš ibn al Chakamo 
neteisybę. Kurgi man dabar ieškoti pagalbos prieš tavo netei- 
sybę? — atsakė beduinas ir padeklamavo: 


Neverski manęs — Viešpats tau dovanos! — 
Pagalbos brašyti ugny nuo liepsnos. 


Suadą grąžink tam, kuris toks graudus, 
Ir rytą, ir vakarą rauda skurdus. 


Maldauju gražiuoju man ją atiduot, 
Jei tai badarysi - neliausiu dėkot. 


Po to jis tarė: 

— Prisiekiu Alachu, o tikratikių valdove, jeigu tu man duo- 
tum viską, ką valdai kalifate, aš nieko neimčiau mainais už Su- 
adą! 

Ir vėl padeklamavo: 

Tebus vien Suadą mylėti man leista, 
Ta meilė atstoja man orą ir maistą. 


Muavijus tarė: 

— Tu prisipažįsti, kad išsiskyrei su ja, Mervanas taip pat iš- 
siskyrė. Leiskime jai pasirinkti: jei pasirinks kitą, išleisime ją už 
jo, jei grįš pas tave, tu ją atgausi. 

— Tebūnie taip, — sutiko beduinas. 

Muavijus paklausė: 

— Kaip tu manai, Suada, kas tau mieliau: ar tikratikių val- 
dovas su savo garbingumu, didybe, rūmais, valdžia, turtais ir 
visu tuo, ką pas jį matei, ar Mervanas ibn al Chakamas su savo 
neteisingumu ir žiaurumu, ar šis beduinas su savo badu ir ne- 
turtu? 

Suada atsakė: 


Štai tas, nors išalkęs ir liūdnas kas dieną, 
Brangesnis už giminę man ir kiekvieną, 


Už didį valdovą, Mervaną nešvarų, 
Už tuos, kam nestinga dirhemų, dinarų. 


Ir dar pridūrė: 

— Prisiekiu Alachu, o tikratikių valdove, aš ne tokia, kad pa- 
likčiau jį dėl laikino atsitiktinumo ir dienų apgaulės. Jam pri- 
klauso sena draugystė, kurios negalima užmiršti, ir meilė, ku- 
ri nesusidėvi. Man labiausiai tinka kęsti su juo vargą, nes su juo 
pažinau ir džiaugsmą. 

Muavijus buvo nustebintas jos proto, meilės bei ištikimybės 
ir liepė išmokėti jai dešimt tūkstančių dirhemų ir atidavė juos 
beduinui, o šis pasiėmė savo žmoną ir išėjo. 

Pasakojimas 
apie Damrą ir jo mylimąją 


Pasakojama taip pat“, o laimingasai karaliau, kad kartą naktį 
Harūną ar Rašidą kamavo nemiga. Jis pasiuntė tarnus pakviesti 
al Asmajaus ir Huseino al Halio. 

— Pasakokite! Tu, Huseinai, pradėk, — paprašė valdovas, kai 
jie atėjo. 

— Gerai, o tikratikių valdove, — atsakė Huseinas. — kažkuriais 
metais aš nusileidau į Basrą, kad savo kasida“ pašlovinčiau Mu- 
chamedą ibn Suleimaną ar Rabiją. Jis išklausė mane ir liepė pa- 
silikti Basroje. Kartą aš išėjau į Mirbadą“ ir pasukau al Mahalijos 
gatve. Mane labai išsekino karštis, ir aš priėjau prie didelių vartų, 
norėdamas paprašyti atsigerti. Čia išvydau merginą, panašią į 
svyruojančią šakelę, jos akys buvo ilgesingos, antakiai išlenkti, 
skruostai ovalūs. Ji vilkėjo granato spalvos palaidinę ir apsiaustą 
iš Sano. Jos kūnas buvo baltesnis už marškinius, iš po kurių bo- 
lavo dvi krūtys tarsi granatai ir pilvas — tarytum koptijos me- 
džiagos ryšulys su klostelėmis, panašiomis į balto popieriaus ri- 
tinėlius, pripildytus muskuso. Ant jos kaklo kabėjo ir tarp krūtų 
leidosi smilkalų dėželė iš gryno aukso su kuprele, lūpos buvo 
kaip koralai, dantys it perlai. Ir visa ji neapsakomai kvepėjo. 


* Šis pasakojimas yra „Pasakos apie Džubeirą ibn Umei- 
rą ir Budurę“, kuri išspausdinta IV šio leidinio tome, 
variantas. * Kasida — lyrinė poema, jos paskutinėje 

dalyje būna pagarbinimas konkrečiam asmeniui, 
kuriam ji skiriama. “ Mirbadas — viena iš 
pagrindinių senosios Basros aikščių, ji 
buvo vakarinėje miesto dalyje. 

Tačiau ši mergina buvo sutrikusi ir pasimetusi, ji vaikštinėjo tarp 
namų čia nueidama, čia vėl grįždama. Ji tarsi žengė per įsimy- 
lėjėlių kepenis, o jei pažvelgtum į kojas, nebegirdėtum net jos 
kojų žiedų skambesio. 

Ji buvo tokia, kaip yra pasakęs poetas: 


Žavumynai jos visi 
Traukia grožio sbindesy. 


Aš pajutau jai didelę pagarbą, o tikratikių valdove, priėjau 
arčiau norėdamas ją pasveikinti ir pajutau, kad ir namas, ir gatvė 
persmelkti muskuso kvapu. Aš palinkėjau jai ramybės, o ji at- 
sakė man vos girdimu balsu — jos širdis buvo sudeginta mei- 
lės liepsnos. Aš tariau jai: 

— O ponia, aš senukas svetimšalis, kamuojamas troškulio. 
Ar neįsakytum paduoti man gurkšnelį vandens, o tu už tai gausi 
dangišką atlygį? 

— Atstok nuo manęs, o senoli, — atsakė mergina, — aš ne- 
turiu laiko galvoti apie vandenį ir valgį... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt ketvirtoji 
naktis 


Kai atėjo šeši šimtai devyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad mergina atsakė: 

— O senoli, aš neturiu laiko galvoti apie vandenį ir valgį. 

— Kodėl gi, o ponia? — paklausiau aš. 

— Todėl, kad aš myliu tą, kuris man neteisingas, ir trokš- 
tu to, kuris manęs nenori, — atsakė mergina. — O be to, esu 
iškankinta seklių. 

— O ponia, argi yra visoje žemės platybėje kas nors, kurio 
tu norėtum, o tavęs nenorėtų? — paklausiau. 

— Taip, — atsakė mergina, — ir tai dėl to, kad jis perdėm 
gražus, tobulas ir pasipūtęs. 

— O ko tu čia stovi? 

— Pro čia jis vaikšto, ir dabar kaip tik laikas jam pasirody- 
ti, — atsakė mergina. 

— O ponia, — paklausiau aš, — ar jūs kada nors buvote su- 
sitikę, ar buvo koks nors pokalbis, sukėlęs tokią širdgėlą? 

Mergina sunkiai atsiduso, per skruostus pabiro ašaros lyg ra- 
sa, krintanti ant žolės. Ji atsakė eilėmis: 


Mes buvom lyg gluosnio šakelių bora, 
Gyvenimas buvo mums laimė tikra. 


Bet rėžiantis peilis išskyrė staiga, 
Ir ieško kitos vienišoji šaka. 


— O mergaite, — paklausiau aš, — kiek toli siekia tavo meilė 
šiam jaunuoliui? 

— Kai matau saulę ant jo namų sienos, man atrodo, kad tai 
jis pats. Kartais aš jį netyčia pamatau ir sutrinku — atrodo, jog 
kraujas ir siela dingsta iš mano kūno ir savaitę ar dvi aš bū- 
nu lyg be proto. 

— Atleisk man, — tariau, — aš įsimylėjęs taip kaip ir tu, mano 
protas užvaldytas meilės, aš suliesėjau ir nusilpau. Matau, kad 
ir tavo veido spalva pasikeitusi, oda suplonėjusi, o tai liudija 
apie meilės kančias. Na ir kaipgi galėjai tu neįsimylėti, jei esi 
Basros žemėje! 

— Prisiekiu Alachu, — atsakė mergina, — kol nebuvau pa- 
milusi to jaunuolio, buvau be galo išdidi, puiki savo grožiu ir 
savo vertės suvokimu, aš buvau pakerėjusi visus Basros didžiū- 
nus, kol nepavergė tas jaunuolis. 

— O mergaite, — paklausiau, — kas gi judu išskyrė? 

— Likimo žabangos, — atsakė mergina, — istorija, kuri mus 
ištiko, tiesiog neįtikima. Neirūzo“ dieną aš buvau namuose ir 
pasikviečiau keletą Basros merginų, tarp jų ir Sirano vergę, kuri 
Omane jam kainavo aštuoniasdešimt tūkstančių dirhemų. O ši 
mergina buvo tiesiog mane įsimylėjusi. Atėjusi ji prišoko prie 
manęs ir vos nesuplėšė gnaibydama ir kandžiodama. Po to mes 
likome vienos, mėgavomės vynu ir laukėme, kol bus paruoštas 
valgis ir mūsų džiaugsmas taps visiškas. Mergina žaidė su ma- 


“ Neirūzas, arba Neurūzas, — persų Naujųjų metų 


šventė, švenčiama per pavasario 
lygiadienį, kovo 21-ąją. 

nimi, o aš žaidžiau su ja: čia ji atsidurdavo viršuje, čia aš. Ji 

buvo apsvaigusi nuo vyno, truktelėjo mano virvelę ir atrišo ją 

be kokių nors kėslų, kad tarp mūsų įvyktų kas nors abejotina, 

tačiau mano plačkelnės bežaidžiant nusmuko, ir kaip tik tuo me- 

tu netikėtai įėjo jaunuolis. Pamatęs tai jis supyko ir pabėgo, kaip 

pabėga arabų kumelaitė, išgirdusi žąslų žŽvangėjimą. Jis išėjo... 
Tuo tarpu išaušo rytas, ir Šachrazada nutraukė pasakojimą. 
Šeši šimtai devyniasdešimt penktoji 

naktis 


Kai atėjo šeši šimtai devyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad mergina kalbėjo Hu- 
seinui al Haliui: 

— Mano mylimasis pamatęs, kad mudvi su Sirano verge Žai- 
džiame, kaip jau tau pasakojau, įpykęs išėjo ir štai jau treji metai, 
o senoli, aš prašau jo atleidimo ir stengiuosi jam prisimeilinti 
bei palenkti jį. Bet jis net nepažvelgia į mane, neparašo nė vie- 
nos raidelės ir nieko neperduoda per pasiuntinį, jis nenori net 
poros mano žodžių išklausyti. 

— O mergaite, — paklausiau, — jis arabas ar persas? 

— Vargas tau! — sušuko mergina. — Žinoma, jis iš Basros 
didžiūnų. 

— O jis senas ar jaunas? — paklausiau. 

Mergina skersom pažvelgė į mane: 

— Tu kvailas, iš tiesų! Jis tarsi mėnulis pilnaties naktį, dailus 
ir be barzdos, ir neturi jis nė dėmelės, išskyrus tai, kad ven- 
gia manęs. 

— Kuo jis vardu? — paklausiau. 

— O kam tau reikia žinoti? — paklausė mergina. 

— Pasistengsiu susitikti su tavo mylimuoju, kad pasiekčiau 
jųdviejų suartėjimo. 

— Su sąlyga, kad tu nuneši jam raštelį, — tarė mergina. 

— Galiu tą padaryti, — atsakiau. 

— Jo vardas Damra ibn al Mugyra, o pavardė Abu s Sacha, 
jo rūmai yra Mirbade, — atsakė mergina. 

Ji šūktelėjo kažkam, kas buvo namuose: 

— Paduokite rašalo ir popieriaus! 

Pasiraitojusi rankoves ji apnuogino rankas, panašias į sidabro 
vėrinius, ir po Alacho vardo parašė: 

„O mano pone, tai, kad aš praleidžiu savo laiško pradžio- 
je maldą, rodo mano bejėgiškumą. Žinok, jei mano malda būtų 
buvusi priimta, mudu nebūtume išsiskyrę, juk aš taip dažnai mel- 
džiausi, kad tu manęs nepaliktum, o tu palikai. Ir jeigu mano 
pastangos nebūtų pasiekusios bejėgiškumo slenksčio, tai, ko da- 
bar tavo tarnaitė ėmėsi rašydama šį laišką, būtų jai paguoda. 
Bet ji jau prarado viltį, nes žino, kad tu nesiteiksi atsakyti. Pats 
didžiausias jos noras, o pone, tik vienintelį kartą žvilgtelėti į tave, 
kai gatve grįžti namo. Tas žvilgsnis atgaivins mirusią sielą. O 
dar brangiau būtų, jeigu tu savo ranka (teapdovanoja ją Ala- 
chas visomis vertybėmis!) parašytum raštelį ir pasiųstum jį mai- 
nais už tuos mudviejų vakarus ir naktis, kurie kažkada buvo, 
ir tu juos prisimeni. O mano pone, argi aš tavęs nemyliu ir nesu 
išsekinta? Jeigu tu patenkinsi šį prašymą, aš būsiu dėkinga tau, 
garbė Alachui, ir baigiu“. 

Aš paėmiau laišką ir išėjau. Rytą nuėjau prie Muchamedo 
ibn Suleimano vartų ir radau jo priėmimų menę pilną didžiū- 
nų. Pamačiau ten jaunuolį, kuris puošė visą šį suėjimą ir visus 
ten buvusius pranoko grožiu ir spindesiu. Emyras išaukštino jį 
prieš visus susirinkusius. Aš paklausiau, kas jis toks, ir pasiro- 
dė, kad tai ir yra Damra ibn al Mugyra. Tada aš tariau sau: 
„Iš tiesų vargšelė, kad įkliuvo, tai jau įkliuvo!“ 

Aš išėjau ir nuėjau į Mirbadą, atsistojau prie Damros namų 
vartų. Netrukus jis grįžo su visa svita. Aš prišokau prie jo, ėmiau 
uoliai linkėti jam visokių gėrybių ir padaviau raštelį. Damra per- 
skaitė jį ir supratęs, kas tai, tarė man: 

— O senoli, aš jau pakeičiau ją kita. Ar nenorėtum žvilgtelėti 
į ją? 

— Gerai, — tariau aš. 

Damra šūktelėjo, ir pasirodė gražuolė, nustelbianti saulę ir 
mėnulį, aukštakrūtė, einanti skubančiojo eisena ir nesidrovinti. 
Damra padavė jai raštelį taręs: „Atsakyk į šį laišką!“ Mergina 
perskaitė, ir jos veidas pagelto, nes ji suprato, apie ką čia kal- 
bama. Ji sušuko: 

— O senoli, prašyk Alacho atleidimo už tai, dėl ko tu čia 
atsiradai! 

Aš išėjau, o tikratikių valdove, vos vilkdamas kojas ir nu- 
ėjau pas tą merginą. Pasiprašiau įleidžiamas, o ji sutikusi ma- 
ne paklausė: 

— Ką parnešei? 

— Bėdą ir neviltį, — atsakiau. 

— Tau tai nebus bėda, — atsakė mergina, — bet kurgi Ala- 
chas su savo galybe? 

Ji paliepė duoti man penkis šimtus dinarų, ir aš išėjau. Po 
kelių dienų ėjau pro ten ir pamačiau daugybę tarnų ir raitelių. 
Įėjau į namus, ir pasirodė, jog tai Damros žmonės, o Damra 
prašė grįžti merginą pas jį, bet ji sakė jam: „Ne! Prisiekiu Ala- 
chu, aš nepažvelgsiu į tavo veidą!“ 

Aš puoliau žemėn dėkodamas Alachui, o tikratikių valdo- 
ve, iš pikto džiaugsmo dėl Damros. Paskui priėjau prie merginos, 
kuri ištiesė man raštelį. Jame po Alacho vardu buvo parašyta: 
„Mano ponia, jei aš nebūčiau tavęs gailėjęsis, — teprailgina Ala- 
chas tavo gyvenimą! — būčiau tau aprašęs, kas per tave įvyko, 
ir būčiau išdėstęs, kuo tu mane įžeidei. Tai tu užtraukei nelaimę 
sau ir man, parodei netikusį bendravimą ir neištikimybę, vie- 
toj manęs pasirinkdama kitą. Tu pasielgei neatsižvelgdama į ma- 
no meilę, tik Alachas gali išgelbėti tai, kas atsitiko tavo valia. 
Ramybė tau!“ Mergina parodė man dovanas ir retenybes, ku- 
rias jai atsiuntė Damra, jų vertė siekė trisdešimt tūkstančių di- 
narų. 

Aš mačiau tą merginą ir po to, Damra ją vedė... 

Ar Rašidas sušuko: 

— Jei Damra nebūtų manęs aplenkęs, aš pats būčiau turė- 
jęs su ja svarbų reikalą! 


254 


695 naktis 


Pasakojimas 
apie Ischaką Mosulietį ir neregį 


Pasakojama, o karaliau, kad Ischakas ibn Ibrahimas Mosu- 
lietis pasakojo: 

Kartą žiemą aš sėdėjau savo namuose. Susigrūdo debesys, 
lietus nesiliaudamas pylė tarsi iš kiauro burdiuko. Per tokį lietų 
ir purvą kiekvienas keleivis atsisako klajoti keliais. Man spau- 
dė krūtinę, nes jau kuris laikas manęs nelankė niekas iš draugų, 
o ir aš per tą purvą ir darganą negalėjau pas juos nueiti. 

— Atnešk man ką nors, kad turėčiau ką veikti, — liepiau 
tarnui. 

Jis atnešė man valgių ir gėrimų, bet visa tai man pasirodė 
kartu, nes nebuvo šalia nieko, kas mane išblaškytų. Visą laiką 
žvelgiau pro langą neatitraukdamas akių nuo kelio. Taip atėjo 
naktis. Tada aš prisiminiau vergę, priklausiusią vienam iš al Mah- 
dijaus?' sūnų. Aš ją mylėjau (ji mokėjo dainuoti ir išgauti garsus 
iš muzikos instrumentų) ir tariau sau: „Jeigu ji šįvakar būtų čia, 
mano džiaugsmas būtų tikras, sutrumpėtų naktis, apmąstymai 
ir nerimas“. 

Staiga kažkas pasibeldė į vartus ir paklausė: 

— Ar bus įleistas mylimasis, stovintis už vartų? 

„Nejaugi troškimų medis būtų sunokinęs vaisius?“ — pama- 
niau sau ir nuskubėjau prie vartų. O ten stovėjo mano drau- 
gė. Ji buvo susisupusi į žalią apsiaustą, galvą apsirišusi broka- 
to skraiste, saugančia nuo lietaus. Mergina iki kelių skendėjo 


" Al Mahdijus - trečiasis abasidų dinastijos kalifas, 
Harūno ar Rašido tėvas (valdė 
775-785 m.). 

purve, o visi jos drabužiai buvo permirkę. Ji visa atrodė tarsi 
išlieta nuostabioje formoje“. 

— O mano ponia, — nustebęs tariau aš, — kas atvedė tave 
per tokią darganą? 

Mergina atsakė: 

— Atėjo tavo pasiuntinys ir apsakė, kokia didelė tavo mei- 
lė ir ilgesys, ir man beliko tiktai skubėti pas tave. 

Aš labai stebėjausi... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt šeštoji naktis 


Kai atėjo šeši šimtai devyniasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad kai mergina atėjo 
ir pasibeldė į Ischako vartus, jis išėjo ir paklausė: 

— O ponia, kas atvedė tave čionai per tokią darganą? 

Mergina atsakė: 

— Atėjo tavo pasiuntinys ir papasakojo, kaip tu myli ir il- 
giesi, ir man beliko tik skubėti pas tave. 

Aš nustebau, — pasakojo Ischakas, — ir norėjau pasakyti: „Aš 
nieko pas tave nesiunčiau“, tačiau tik sušukau: 

— Garbė Alachui, kad po tokių laukimo kančių jis suvedė 
mudu. Jeigu tu būtum privertusi laukti dar minutę, būčiau tu- 
rėjęs pats pas tave bėgti: taip ilgiuosi tavęs ir myliu. 

Tarnui tariau: 

— Atnešk vandens. 

Jis atnešė katilėlį su karštu vandeniu, kad mergina galėtų su- 
sitvarkyti. Aš liepiau jam pilti vandenį merginai ant kojų ir pats 
ėmiau jas plauti, o paskui liepiau paduoti pačius puošniausius 
drabužius, ir kai ji nusimetė tai, ką vilkėjo, aprengiau ją. Mu- 
du susėdome, aš įsakiau paduoti valgius, bet mergina atsisakė 
valgyti. 

— Gal tu norėtum išgerti? — paklausiau. 

— Taip, — atsakė mergina. 

Ji išgėrė kelias taures ir paklausė: 


* T.y. šlapi drabužiai išryškino jos kūno formas. 

— Kas dainuos? 

— Aš, o ponia, — atsakiau. 

— Nenoriu, — atsakė mergina. 

— Tada kuri nors iš mano vergių, — pasiūliau. 


— Ne! — sušuko mergina. 
— Dainuok pati! 
— Ir aš nedainuosiu! — atsakė ji. 


— Tai kas gi tau dainuos? 

— Eik ir paieškok, kas galėtų man padainuoti. 

Aš išėjau paklusęs jai, tačiau neturėjau vilties ir buvau tikras, 
kad nieko tokiu metu nerasiu. Aš ėjau, kol priėjau aikštę, o ten 
netikėtai pamačiau neregį, kuris baksnojo savo lazdele į žemę 
ir kalbėjo: 

— Teneatlygins geru Alachas tiems, pas kuriuos buvau. Kai 
aš dainavau, jie nesiklausė, o kai tylėjau, jie iš manęs juokėsi. 

— Tu dainius? — paklausiau. 

— Taip, — atsakė jis. 

— Ar nenorėtum šį vakarą užbaigti pas mus ir palinksmin- 
ti mus? 

— Jei nori, imk mane už rankos ir vesk, — tarė neregys. 

Aš paėmiau jį už rankos ir parsivedžiau namo. 

— O ponia, — tariau merginai, — aš atvedžiau neregį, mes 
juo gėrėsimės, o jis mūsų nematys. 

— Vesk jį čionai! — sušuko ji. 

Aš įvedžiau neregį ir pasiūliau jam valgyti. Jis truputį užkan- 
do ir nusiplovė rankas. Tada aš jam padaviau vyno, ir jis iš- 
gėrė tris taures. 

— Kas tu toks būsi? — paklausė jis. 

— Ischakas, Ibrahimo Mosuliečio sūnus, — atsakiau. 


— Esu girdėjęs apie tave, — atsakė neregys, — džiaugiuosi, 
kad sėdžiu prie vieno stalo su tavim. 
— O pone, aš džiaugiuosi, kad tu patenkintas, — atsakiau. 


— Padainuok man, o Ischakai, — paprašė neregys. 

Aš juokdamasis paėmiau liutnią ir tariau: 

— Klausau ir vykdau! 

Kai baigiau dainą, neregys pasakė: 

— O Ischakai, tau nedaug trūksta, kad galėtum būti dainiumi. 

Mano siela pasirodė man nieko verta, ir aš nubloškiau liutnią 
į šalį. 

— Nejaugi tu neturi nieko, kas gerai dainuotų? — paklausė 
neregys. 

— Turiu vergę, — atsakiau. 

— Liepk jai padainuoti. 

— O tu ar padainuosi išgirdęs ją? — paklausiau. 

— Taip, — atsakė neregys. 

Kai mergina padainavo, neregys sušuko: 

— Ne, tu neparodei jokio meno! 

Mergina supykusi nubloškė liutnią ir pasakė: 

— Mes parodėme tai, ką sugebame, o jei tu irgi ką nors mo- 
ki, būk malonus. 

— Duokite man liutnią, kurios dar nelietė ranka, — tarė ne- 
Tegys. 

Aš liepiau tarnui atnešti naują liutnią, neregys ją suderino 
ir užgrojo nepažįstamu stiliumi. Jis ėmė dainuoti, o žodžiai buvo 
tokie: 


Per tamsą bėgo mylimoji, 
Kada atbėgti, ji žinojo. 


Ir pasibeldė štai mergaitė: 
„Ar leisi mylimai įeiti?“ 


Mergina kreivai pažvelgė į mane ir tarė: 

— Mūsų paslapties tu neišsaugojai nė valandos, patikėjai ją 
šiam Žmogui. 

Aš ėmiau jai prisiekinėti ir atsiprašinėti, bučiavau jai rankas, 
kutenau krūtis ir kandžiojau žandus, kol ji ėmė juoktis. Tada 
kreipiausi į neregį: 

— Padainuok dar, o pone! 

Neregys paėmė liutnią ir padainavo štai ką: 


Aš savo gražuolę lankiau neretai, 
Dažytus pirštus glamonėjau karštai. 


Karštai bučiavau jos krūtų granatus, 
Ir glaudėsi švelniai jos skruostas skaistus. 

— O ponia, kas gi dabar jam pasakė, ką mes ką tik veikėme? 

— Iš tiesų! — nustebo mergina. 

Mes pasitraukėme nuo neregio šiek tiek į šalį, o jis tarė: 

— Aš noriu nusišlapinti! 

— Ei, tarne! — šūktelėjau aš. — Paimk žvakę ir eik pirmas. 

Neregys išėjęs užtruko, mes sukrutome jo ieškoti, bet nie- 
kur neradome. Pasirodė, kad vartai uždaryti, o raktai sandėliuke. 
Mes nežinojome, ar jis pakilo į dangų, ar prasmego į žemę. Ta- 
da supratau, kad tai buvo Iblis ir tapo jis mūsų sąvadautoju. 

Paskui mergina išėjo, o aš prisiminiau Abu Nuvasą, kuris 
yra pasakęs: 


Stebiuos išdidybe buikuolio Ibliso, 
Stebiuos jo šunybėm, kurios jau įgriso! 


Adomui jisai nusilenkt nenorėjo, 
Po to jo vaikams sąvadauti pradėjo. 

Pasakojimas 
apie Ibrahimą ir jaunuolį 


Pasakojama, kad Ibrahimas, Ischako sūnus“? kalbėjo: 

— Aš visada buvau ištikimas Barmakidams. Kartą man be- 
sėdint namuose į vartus kažkas pasibeldė ir tarnas nuėjo pažiū- 
rėti. Grįžęs pasakė: 

— Prie vartų dailus jaunikaitis, jis prašo leidimo užeiti. 

Aš leidau, ir pas mane įėjo jaunuolis, kuris atrodė ligotas. 
Jis tarė: 

— Aš jau kuris laikas stengiuosi su tavim susitikti. Turiu į 
tave reikalą. 

— Kokį? — paklausiau. 

Jaunuolis ištiesė tris šimtus dinarų ir padėjęs juos priešais 
mane tarė: 

— Prašau, paimk juos iš manęs ir sukurk man posmą pagal 
dvieilius, kuriuos aš tau paskaitysiu. 

— Nagi paskaityk, — tariau. 

Ir jaunuolis paskaitė... 


Tuo tarpu išaušo rytas, ir Šachrazada nutraukė pasakojimą. 


9 Originale aiški klaida — turi būti „Ibrahimas, Ischako 
tėvas“. Turimas galvoje Ibrahimas Mosulietis, 
žinomas dainininkas ir muzikantas (mirė, 
atrodo, 804 m.), ne mažiau talentingo 
muziko Ischako ibn Ibrahimo 
(mirė 849 ar 850 m.) 
tėvas. 


260 


696 naktis 


Šeši šimtai devyniasdešimt septintoji 
naktis 


Kai atėjo šeši šimtai devyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad kai Ibrahimas lie- 
pė jaunuoliui skaityti dvieilius, tas perskaitė: 


Akie, kuri man įkyri jau daraisi, 
Nuplauki tu ašarom širdgėlą baisią. 


Likimas su tais, kur mums meilės pavydi, 
Neteks, nors numirčiau, mielosios matyti. 


Aš sukūriau jam dainą, panašią į raudą, — kalbėjo Ibrahi- 
mas, — ir padainavau ją. Jaunuolis apalpo, o atsigavęs paprašė: 

— Pakartok! 

Aš ėmiau atkalbinėti jį Alacho vardu, sakiau: 

— Bijau, kad tu numirsi. 

— O, jeigu taip būtų! — sušuko jaunuolis. 

Jis nenustojo žemintis ir maldauti, kol aš jo pasigailėjau ir 
pakartojau posmą. Jaunuolis baisiai sukliko, ir aš pamaniau, ar 
lik jis nemirė, ėmiau šlakstyti jį rožių vandeniu. Pagaliau jis at- 
sipeikėjęs atsisėdo, aš pašlovinau Alachą, padėjau priešais jį jo 
dinarus ir liepiau: 

— Imk savo pinigus ir eik šalin nuo manęs! 

— Man jų nereikia, — atsakė jaunuolis, — aš tau duosiu an- 
tratiek, jeigu dar kartą padainuosi posmą. 

Aš panūdau pinigų ir tariau jaunuoliui: 

— Pakartosiu, bet tik su trimis sąlygomis: pirma — tu turė- 
si likti pas mane ir užvalgyti, kad sustiprėtų tavo siela, antra — 
turėsi išgerti vyno, tai sulaikys tavyje tavo širdį ir trečia — tu 
turėsi papasakoti man savo istoriją. 

Jaunuolis sutiko ir netrukus jau pasakojo man: 

— Aš esu Medinos gyventojas. Kartą išėjau pasivaikščioti ir 
drauge su savo broliais ėjau keliu link al Akiko“. Mes pama- 

* Al Akikas — vandens užliejamas slėnis netoli Medi- 


nos. Po gausių žiemos lietų per slėnį liejasi audringas 
srautas, toks pat platus ir greitas kaip Eufratas. 

tėme tarp kitų merginų vieną, panašią į liauną šakelę, nuber- 
tą rasos. Merginos laukė pavėsyje, kol baigsis diena, paskui nu- 
ėjo, o aš pajutau širdyje ilgai negysiančią žaizdą. Grįžau ir no- 
rėjau ką nors apie ją sužinoti, tačiau nesutikau nieko, kas būtų 
ją pažinojęs, ir susirgau iš sielvarto. Papasakojau šią istoriją gi- 
minaičiui, O jis tarė: 

— Ne bėda! Pavasaris dar nesibaigė, dangus tuojau papils 
lietų, ir ji išeis, pasirodys. Aš eisiu su tavim, o tu daryk tai, ką 
panorėsi. 

Mano siela nurimo, ir kai al Akikas paplūdo vandeniu, ėmė 
rinktis žmonės. Mes su broliais taip pat išėjome. Susėdome toje 
pat vietoje ir po valandėlės pamatėme atbėgančias merginas. Aš 
paprašiau vieną savo giminaitę, kad pasakytų tai merginai: „Štai 
tas žmogus sako, kad pasižymėjo poetas, pasakęs tokius žodžius: 


Paleido ji strėlę širdin man iš tyko, 
Išėjo ir kruvinus randus paliko“. 


Giminaitė nuėjo ir viską perdavė. O mergina liepė atsaky- 
ti: „Sakyk jam, kad pasižymėjo tas, kuris atsakė štai tokiais žo- 
džiais: 


Ir man taip nutiko. Kentėkime dviese, 
Gal Viešpats atsiųs dar mums valandą šviesią“. 


Aš daugiau nekalbėjau bijodamas apsijuokti. Pakilau eiti, ir 
ta mergina pakilo. Aš sekiau paskui ją, ir ji mane pamatė. Su- 
žinojau, kur ji gyvena, ji ėmė vaikščioti pas mane, o aš pas ją. 
Tai vis dažnėjo ir tapo niekam nebe paslaptis, jos tėvas irgi viską 
sužinojo. O aš vis mėginau sutikti tą merginą ir pasiskundžiau 
savo tėvui. Jis surinko giminaičius ir nuvyko pas merginos tė- 
vą piršlybų. 

— Jei tai būtų įvykę anksčiau, nei jis užtraukė jai gėdą, aš 
būčiau tikriausiai sutikęs, — pasakė merginos tėvas. — Dabar visi 
viską žino, o aš ne toks, kad patvirtinčiau žmonių plepalus... 

Ir aš pakartojau jaunuoliui dainą, — kalbėjo Ibrahimas, — 
ir mes susidraugavome. 

Kartą Džafaras ibn Jahja suruošė priėmimą, ir aš, kaip įpras- 
ta, nuvykau tenai ir padainavau jam to jaunuolio eiles. Džafaras 
buvo sužavėtas, jis paklausė manęs: 

— Vargas tau, kieno tai daina? 

Ir aš jam papasakojau to jaunuolio istoriją. Jis liepė man ke- 
liauti ir atvesti jį, aš nuvykau ir atvedžiau. Džafaras privertė jį 
pakartoti visą istoriją. Kai jaunuolis papasakojo, kalifas sušuko: 

— Aš globosiu tave, kol apvesdinsiu su ja! 

Jaunuolio siela nurimo, jis liko su mumis, o rytą Džafaras 
nuvyko pas Rašidą ir papasakojo visą istoriją. Kalifas patvirti- 
no, kad ji nuostabi. Jis liepė visiems susirinkti, įsakė pakarto- 
ti dainą ir išgėrė jos klausydamasis. Paskui liepė parašyti laiš- 
ką al Chidžazo valdytojui, kad tas su pagarba pristatytų jam tos 
merginos tėvą ir jos šeimą ir kad negailėtų pinigų jų išlaidoms. 

Neilgai trukus ir jie atvyko. Ar Rašidas įsakė atvesti mer- 
ginos tėvą ir liepė jam išleisti dukterį už jaunuolio, davęs jam 
šimtą tūkstančių dinarų. Jaunuolis tapo Džafaro pašnekovu prie 
jo stalo, ir truko tai tol, kol atsitiko tai, kas atsitiko“. Tada jau- 
nuolis su visa šeima grįžo į al Mediną — tepasigaili Alachas jų 
visų sielų! 


“ Turimas omeny vizirių Barmakidų dinastijos nuverti- 
mas 803 m. Viziris Džafaras buvo užmuštas, 
žiauriai susidorota ir su kitais 
šios šeimos nariais. 

Pasakojimas 
apie vizirį ibn Mervaną ir jaunuolį 


Pasakojama, o laimingasai karaliau, kad viziriui Abu Amyrui 
ibn Mervanui“ padovanojo krikščionį berniuką (nieko puikes- 
nio akys nėra regėjusios!). Kartą jį pastebėjo al Malikas an Na- 
syras ir paklausė jo poną: 

— Iš kur tu jį turi? 

— Jis nuo Alacho, — atsakė Abu Amyras. 

— Nejaugi tu gąsdini mane žvaigždėmis ir mėnulio padeda- 
mas paimsi nelaisvėn? — paklausė an Nasyras. 

Viziris atsiprašė jo. Paskui jis suruošė dovaną ir pasiuntė ją 
an Nasyrui su tuo berniuku, taręs jam: 

— Būk šios dovanos dalis, ir jei ne būtinybė, mano siela ne- 
būtų sutikusi tave kam nors atiduoti. 

Dar jis parašė ir pasiuntė kartu šias eiles: 


Valdove, te mėnuo šis dangų pasiekia, 
Geriau jam danguj negu žemėj, tikėki. 


Siunčiu savo sielą, nors man ji brangiausia, 
Nesu niekam siuntęs aš jos, 0 tu gausi. 


An Nasyrui tai patiko, jis apdovanojo vizirį dideliais pini- 
gais, ir Abu Amyro valdžia sustiprėjo. 


“* Abu Amyras ibn Mervanas — viziris sultono 
Salach ad Dino (Saladino), garsėjusio neapykanta 
krikščionims ir praminto al Maliku an Nasyru — 

„pergaliguoju karaliumi“ (valdė 
1175-1193 m.). 

Paskui viziriui padovanojo merginą, vieną iš labiausiai vertų 
moterų žemėje. Viziris išsigando, kad kas nors praneš apie tai 
an Nasyrui ir šis jos pareikalaus — atsitiks tokia pat istorija kaip 
su berniuku. Jis suruošė dar didesnę dovaną nei pirma ir pa- 
siuntė kartu su mergina... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt aštuntoji 
naktis 


Kai atėjo šeši šimtai devyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad viziris Abu Amy- 
ras suruošė dar didesnę dovaną nei pirma ir pasiuntė kartu su 
mergina, parašęs šias eiles: 


Valdove, štai saulė (siunčiau jau mėnulį), 
Tegu jie abu teikia džiaugsmą didžiulį. 


Prisiekiu gyvybe, tu būsi laimingas 
Su jais tartum rojaus laukuos stebuklinguos. 


Kaip jie tokio trečio neras nieks, prisiekiu, 
Ir antro kaip tu nieks neras, batikėki. 


Ir vizirio valdžia po to dar dvigubai sustiprėjo. Tačiau po 
kiek laiko kažkas iš vizirio pusės paskundė an Nasyrui, kad jis 
išsaugojo dar šiek tiek meilės berniukui ir dažnai jį prisimena. 
An Nasyras atsakė skundikui: 

— Nemalk leižuviu, o jei ne — nulėks tavo galva! 

"Tačiau viziriui parašė raštelį neva nuo to berniuko: „O mano 
valdove, tu žinai, kad buvai man vienintelis, ir aš buvau laimin- 
gas su tavim. Nors aš dabar su sultonu, vis tiek norėčiau pa- 
būti su tavim, bet bijau karaliaus pykčio. Sugalvok kokią nors 
gudrybę ir pasiimk mane“. Nasyras pasiuntė šį raštelį su ma- 
žu berniuku, liepęs jam sakyti: „Šis raštelis nuo to ir to, o su 
karaliumi aš nekalbėjau“. 

Abu Amyras perskaitė raštelį, eunuchas jam primelavo, kaip 

buvo pamokytas, tačiau viziris pajuto šiame gėrime nuodą ir ant- 
roje laiško pusėje parašė šias eilutes: 


Kai daugsyk likimo žabangose būta, 
Ar verta brotingam vėl erzinti liutą? 


Ne, aš ne iš tų, kurie protą praranda, 
Tegu bavyduoliai dar sykį išbando. 


Tave tartum sielą siunčiau aš, vaikeli, 
O siela į kūną sugrįžti negali. 


An Nasyras perskaitęs atsakymą nustebo dėl vizirio nuovo- 
kumo ir daugiau nebenorėjo klausytis jokių jį šmeižiančių skun- 
dikų. O vėliau kartą jis buvo paklaustas: 

— Kaip tu tatai išnarpliojai? 

— Mano protas meilės pančiais neapipintas, — atsakė viziris. 

Pasakojimas apie 
Dalilą Gudruolę ir Ali Zeibaką 
Kairietį 


Pasakojama, o laimingasai karaliau, kad Harūno ar Rašido 
laikais gyveno vienas žmogus, vardu Achmedas ad Danafas, o 
kitas — vardu Hasanas Šumanas. Jie sugalvodavo visokiausių gud- 
rybių, mokėjo spęsti žabangas ir atlikdavo nuostabius darbus, 
todėl kalifas apdovanojo Achmedą ad Danafą garbės drabužiais 
ir paskyrė jį dešiniosios pusės vadu; Hasaną Šumaną taip pat 
apdovanojo garbės drabužiais ir paskyrė kairiosios pusės vadu. 
Katras iš jų gaudavo atlyginimą — po tūkstantį dinarų kas mė- 
nesį, katras iš jų visada turėjo po ranka po keturiasdešimt 
žmonių. 

Achmedui ad Danafui buvo paskirta stebėti sausumą. Išjojo 
Achmedas ad Danafas su Hasanu Šumanu ir savo valdiniais raiti. 
Juos lydėjo emyras Halidas Valis, o šauklys šaukė: 

— Kalifo įsakymu Bagdade nėra kito dešinės pusės vado, iš- 
skyrus vadą Achmedą ad Danafą, ir nėra Bagdade kito kairės 
pusės vado, išskyrus vadą Hasaną Šumaną. Jų žodžių privalu 
klausyti ir privalu juos gerbti! 

Mieste gyveno sena moteriškė — Dalila Gudruolė, ji turė- 
jo dukterį, vardu Zeinabė Apgavikė. Jodvi išgirdo šauklio rė- 
kalojimą, ir Zeinabė tarė motinai Dalilai: 

— Pažvelk tik, motute, Achmedas ad Danafas atėjo iš Kai- 
ro, iš kur buvo išvytas ir krėtė visokius juokus Bagdade, o dabar 
suartėjo su kalifu ir tapo dešinės pusės vadu. O tas nušašęs vai- 
kis, Hasanas Šumanas, tapo kairės pusės vadu. Jiems rytais ir 
vakarais padengiamas stalas ir skiriama alga — katram po tūks- 
tantį dinarų per mėnesį. O mes sėdime šiuose namuose be dar- 

bo ir niekas mūsų nei vertina, nei gerbia. Mes neturime nie- 
ko, kas už mus paprašytų. 

O Dalilos vyras anksčiau buvo viršininkas Bagdade ir taip 
pat gaudavo po tūkstantį dinarų kas mėnesį. Mirdamas jis paliko 
dvi dukteris: vieną ištekėjusią, kuri turėjo sūnų Achmedą al La- 
kitą, o kitą netekėjusią, vardu Zeinabė Apgavikė. Dalila suge- 
bėjo regzti gudrybes, apgavystes ir pinkles, ji galėjo išvilioti iš 
urvo didelę gyvatę, o Iblis išmonės mokėsi iš jos. Jos tėvas buvo 
kalifo bokštininkas ir taip pat gaudavo algą — kas mėnesį po 
tūkstantį dinarų. Jis mokė pašto karvelius, kurie nešiojo laiškus 
ir siuntinius. Ir bet kuris paukštis reikalui esant kalifui buvo bran- 
gesnis nei kuris nors iš jo sūnų. 

Taigi Zeinabė tarė motinai: 

— Eik, iškrėsk kokią gudrybę ar suktybę, kad pasklistų apie 
mus žinia po visą Bagdadą, gal ir mums paskirs algą kaip ir 
tėvui... 

Tuo tarpu išaušo rytas, ir Šachrazada nutraukė pasakojimą. 


Šeši šimtai devyniasdešimt devintoji 
naktis 


Kai atėjo šeši šimtai devyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad Zeinabė Apgavikė 
tarė savo motinai: 

— Eik, iškrėsk kokią gudrybę ar suktybę, kad pasklistų gandai 
apie mus ir garbė po visą Bagdadą, gal ir mums paskirs tokią 
algą kaip tėvui. 

— Prisiekiu tavo gyvenimu, o dukrele, — tarė Dalila, aš iš- 
krėsiu Bagdade rimtesnių dalykų nei Achmedas ad Danafas ir 
Hasanas Šumanas. 

Ji pakilo, užsidengė veidą skarele ir apsirengė fakyrų bei su- 
fijų“", drabužiais, kurie siekė jai iki kulnų, apsisiautė vilnoniu 
chalatu ir susijuosė plačia juosta. Tada pasiėmė ąsotį, pripylė 
kupiną vandens, o ant kaklelio uždėjo tris dinarus ir uždengė 


* Sufijai (nuo sufi — vilna) — musulmonų mistikai, jie 
nešioja baltus vilnonius drabužius. 

palmių plaušais. Ant kaklo pasikabino vėrinį, didumo sulig mal- 
kų ryšuliu, į ranką pasiėmė lazdą, apraišiotą raudonais ir gel- 
tonais skudurais, ir išėjo sakydama: 

— O Alache! O Alache! 

Jos liežuvis kalbėjo pagarbinimus, o širdis šuoliavo po bjau- 
rasties lauką. Ji vaikščiojo dairydamasi, ką čia mieste iškrėtus. 
Eidama iš vieno skersgatvio į kitą, priėjo vieną — dailiai išgrįstą, 
pašluotą ir palaistytą. 

Ji pamatė skliautuotus vartus, marmurinį slenkstį ir sargą 
magribietį, stovintį prie vartų. Tai buvo kalifo čiaušų“ vado na- 
mai, kurių šeimininkas turėjo daug laukų ir kaimų ir gaudavo 
didelę algą. Jį vadino emyru Hasanu Šar at Tariku“, ir tai todėl, 
kad jis pirma kirsdavo, o tik po to perspėdavo. 

Jis buvo vedęs gražią moterį ir ją mylėjo. Tą naktį, kai jis 
pas ją įėjo, ji išgavo priesaiką, kad jis nieko daugiau neves ir 
niekada nenakvos ne namie. Vieną dieną jos vyras nuėjo į di- 
vaną ir pastebėjo greta kiekvieno emyro po sūnų ar net du. O 
kai nuėjo į pirtį, pažvelgė į savo veidą veidrodyje ir pamatė, 
kad žilų plaukų jo barzdoje daugiau nei juodų. „Nejaugi tas, 
kuris pasiėmė tavo tėvą, neapdovanos tavęs sūnumi?“ — pagal- 
vojo jis. 

Tądien pas žmoną jis nuėjo piktas. 

— Labas vakaras, — pasisveikino ji. 

Tačiau emyras ją atstūmė: 

— Eik šalin! Nuo tos dienos, kai aš su tavim, nemačiau nieko 
gero. 

— Kodėl gi? — paklausė žmona. 

— Tą naktį, kai įėjau pas tave, tu išgavai priesaiką, kad aš 
nieko daugiau, be tavęs, nevesiu. O šiandien pamačiau, kad kiek- 
vienas emyras turi po sūnų, kai kurie net po du. Man atėjo min- 
tis apie mirtį ir pagalvojau, kad neturiu nei sūnaus, nei duk- 
ters, o kas neturi sūnaus, lieka užmirštas. Štai todėl aš ir pykstu, 
kad tu bevaisė ir nepastoji nuo manęs! 

— Alachas viską mato! — sušuko žmona. — Aš sudilinau visas 
grūstuves trindama vilnas ir žoleles, mano kaltės čia nėra, kaltas 


* Čiaušas — sargybinis, asmens sargas. * Šar at Ta- 
rikas — išvertus būtų „kelio blogis“. 

tu: tu plokščianosis mulas, tavo baltymas skystas — nuo tokio 
nepastojama ir nebūna vaikų. 

— Kai grįšiu iš kelionės, vesiu kitą, — pažadėjo emyras. 

— Mano laimė Alacho rankose! — tarė jo žmona. 

Emyras paliko ją ir išėjo. Tačiau abu gailėjosi, kad įžeidė 
vienas kitą. 

Kai emyro žmona žvelgė pro langą, panaši į nuotaką iš lo- 
byno, tiek turėjo visokių papuošalų, ją staiga pamatė Dalila. Ji 
sustojo, nužvelgė šią moterį, pamatė visus jos papuošalus, bran- 
gius drabužius ir tarė sau: „Nebus didesnės gudrybės, o Dali- 
la, nei išsivilioti šią moterį iš vyro namų ir palikti be papuo- 
šalų ir drabužių. Jie turėtų atitekti man“. 

Ji sustojo po rūmų langu ir ėmė minėti Alachą. Emyro žmo- 
na pamatė baltai apsirengusią senutę, panašią į šviesos kupo- 
lą, atrodančią kaip sufijai, o ši vis kartojo: „O apsireikškite, Ala- 
cho draugai!“ 

Tos gatvės moterys iškišo galvas pro langus ir ėmė kalbėti: 

— Štai kur aiškus Alacho palaikymas! Iš šios senelės veido 
spinduliuoja šviesa! 

Chatūnė, emyro Hasano žmona, pravirko ir tarė vergei: 

— Nusileisk ir pabučiuok ranką vartų sargui šeichui Abu Ali, 
sakyk jam: „Leisk jai įeiti, šiai senelei, kad gautume per ją pa- 
laimą“. 

Vergė nusileido, pabučiavo vartų sargui ranką ir tarė: 

— Mano ponia sako tau: „Leisk šiai senelei įeiti pas mane, 
kad gaučiau palaimą per ją...“ 

Tuo tarpu išaušo rytas, ir Šachrazada nutraukė pasakojimą. 


Septynišimtoji naktis 


Kai atėjo septynišimtoji naktis, Šachrazada tęsė: 

Pasakojama, o laimingasai karaliau, kad vergė nusileido pas 
vartų sargą ir tarė jam: 

— Mano ponia sako tau: „Leisk šiai senelei įeiti pas mane, 
kad gaučiau palaimą per ją, gal toji palaima apgaubs mus vi- 
sus“. 

Vartų sargas nuėjo pas Dalilą ir norėjo pabučiuoti jai ran- 
ką, tačiau ši nesileido sakydama: 

— Pasitrauk nuo manęs, nesuteršk mano apsiplovimo! Tu taip 
pat sufijas — tave stebi Alacho draugai, o Alachas atleido ta- 
ve nuo šios tarnystės, o Abu Ali. 

Vartų sargui priklausė iš emyro atlyginimas už tris mėnesius. 
Jau spaudė nepriteklius, o jis neišmanė, kaip tuos pinigus išlupti 
iš emyro. 

— O motute, pagirdyk mane iš savo ąsočio, kad aš per tave 
gaučiau palaimą, — paprašė jis Dalilą. 

Toji nusikėlė nuo peties ąsotį, pamojavo juo ore ir taip kres- 
telėjo ranką, kad plaušai nukrito ir trys dinarai nuriedėjo že- 
me. Vartų sargas pamatė juos ir pakėlė: „Štai kas tikrai nuo Ala- 
cho! — aiktelėjo jis. — Ši senutė — viena iš šventų brangenybių! 
Ji viską žino apie mane, net tai, kad man striuka su pinigais. 
Ji sugebėjo gauti tris dinarus iš oro“. Ir jis ištiesė ranką su di- 
narais Dalilai: 

— Paimk, tetule, tris dinarus, jie iškrito iš tavo ąsočio. 

— Patrauk juos toliau nuo manęs, aš esu iš tų žmonių, kurie 
niekada neužsiima žemiškais reikalais. Pasiimk pinigus ir išleisk 
juos savo reikalams vietoj tų, kuriuos tau skolingas emyras. 

— Štai kur aiškus Alacho palaikymas, čia jau bus apreiški- 
mas! — šūktelėjo vartų sargas. 

O vergė pabučiavo senei ranką ir nusivedė aukštyn, pas savo 
ponią. 

Dalila įėjo ir pamatė, kad vergės ponia panaši į lobį, nuo 
kurio nuimti talismanai. Chatūnė pasveikino ją ir pabučiavo jai 
ranką. 

— O mano dukra, — tarė senė, — aš atėjau su patarimu. 

Chatūnė pavaišino ją, tačiau Dalila pasakė: 

— O dukrele, aš valgau tik rojaus valgius ir nuolat pasnin- 
kauju, nutraukiu pasninką tik penkias dienas per metus. Bet aš 
matau, dukrele, tu susikrimtusi, ir noriu, kad pasakytum man 
dėl ko. 

— O motute, — atsakė Chatūnė, — tą naktį, kai vyras pas 
mane įėjo, aš išprašiau iš jo priesaiką, kad neves kitos moters. 
Bet jis pamatė kitų vaikus ir užsinorėjo pats jų turėti. Jis kal- 
tino mane: „Tu bevaisė!“ O aš pasakiau: „Tu mulas, nuo ku- 
rio nepastojama!“ Jis išėjo piktas ir išeidamas pasakė: „Kai grįšiu 
iš kelionės, vesiu kitą!“ Bijau, kad jis išsiskirs su manim ir pa- 

sirinks kitą. Jis turi daug kaimų ir laukų ir gauna didelį atly- 
ginimą. Jei kita pagimdys jam vaikų, tai visi pinigai ir kaimai 
atiteks ne man, o jiems. 

— O dukrele, — tarė Dalila, — ar tu nieko nesi girdėjusi apie 
šeichą Abu *1 Hamalatą!'“? Už kiekvieną, kuris yra įsiskolinęs 
ir ateina pas jį, Alachas atiduoda skolas, o jei jį aplanko be- 
vaisė, ji pastoja. 

— O motute, — tarė Chatūnė, — nuo tos dienos, kai vyras 
įėjo pas mane, aš nebuvau išėjusi nei nusiraminimo ieškoti, nei 
džiaugsmo teikti. 

— O dukrele, aš pasiimsiu tave ir nuvesiu pas Abu 1 Ha- 
malatą — pasakysi jam savo rūpestį ir duosi pažadą. Galbūt, kai 
tavo vyras grįš iš kelionės ir paims tave, tu pastosi ir turėsi sūnų 
arba dukterį. Ir tas, kuris gims, — ar tai būtų berniukas, ar mer- 
gaitė, — taps šeicho Abu '1 Hamalato dervišu. 

Moteris apsirengė pačiais puošniausiais drabužiais, susikabino 
visus papuošalus ir paliepė vergei: 

— Prižiūrėk namus! 

— Klausau ir vykdau, o ponia! — atsakė ši. 

Kai Chatūnė nusileido žemyn, ją pasitiko šeichas Abu Ali 
ir paklausė: 

— Kurgi tu, o ponia? 

— Aš einu aplankyti šeicho Abu '| Hamalato. 

— Man būtinas metų pasninkas! — sušuko vartų sargas. — 
Iš tiesų ši senolė — šventoji, ji kupina šventumo. Ji, o ponia, 
šventoji su lobiu, nes davė man tris raudonojo aukso dinarus 
ir viską apie mane pasakė net nepaklausta. Ji žinojo, jog man 
reikia pinigų! 

Senė išėjo, o su ja ir emyro Hasano Šar at Tariko žmona. 
Gudruolė Dalila kalbėjo moteriai: 

— Kai tu aplankysi Abu '| Hamalatą, jei Alachas panorės, 
o dukrele, tavo širdis išgis. Alachui leidus, tu pastosi ir tave vėl 
pamils tavo vyras emyras Hasanas. Ta palaima — nuo šio šei- 
cho, ir tau daugiau nebereikės klausytis širdį užgaunančių žo- 
džių. 


'* Abu *1 Hamalatas reiškia: „nešulių globėjas“, tai 
yra nėščiųjų globėjas. 

— Aš būtinai jį aplankysiu, o motute, — tarė moteris. 

O senė galvojo: „Kurgi man ją išrengti ir pasiimti drabužius? 
Tie žmonės zuja šen ir ten!“ 

— O dukrele, — tarė ji moteriai, — kai eini, eik man iš paskos 
tokiu atstumu, kad matytum mane, tavo motutė neša didelę naš- 
tą, nes kiekvienas, kuris turi kokį nors sunkumą, užkrauna jį 
man. Be to, kiekvienas, kuris turi ką atnašauti, atnašauja ir bu- 
čiuoja man ranką. 

Moteris atsiliko nuo Dalilos ir ėmė sekti paskui ją iš tolo. 
Taip eidamos jos pasiekė pirklių turgų, ten skambčiojo apyran- 
kės, žvangėjo monetos. Dalila praėjo pro vieno pirklio sūnaus 
krautuvę. Jo vardas buvo Sidi Hasanas (jis buvo gražus, o ant 
skruostų jam dar niekas nežėlė). Pamatęs praeinančią moterį, 
jis ėmė skersomis į ją žvilgčioti. Senė tai pastebėjo ir mirkte- 
lėjusi moteriai pasakė: 

— Pasėdėk šalia šios krautuvėlės, kol aš ateisiu! 

Moteris įvykdė jos paliepimą ir atsisėdo priešais pirklio sū- 
naus krautuvėlę. Pirklio sūnus pažvelgė į ją žvilgsniu, kuris sukėlė 
tūkstančius atodūsių. Senė priėjo prie jo, pasveikino ir paklausė: 

— Ar tai tave vadina Sidi Hasanu, pirklio Muhsino sūnumi? 

— Taip, — atsakė jaunuolis, — kas tau pasakė mano vardą? 

— Geri žmonės, — atsakė senė. — Žinok, kad ši mergina — 
mano duktė. Jos tėvas buvo pirklys, jis numirė palikęs jai di- 
delius pinigus. Ji subrendo, o protingi yra pasakę: „Piršk savo 
dukterį, tik nepiršk savo sūnui“. Ji iki šios dienos nebuvo išėjusi 
iš namų. Aš gavau nurodymą, ir mano širdyje kilo poreikis iš- 
leisti ją už tavęs, o jei tu neturtingas, tai aš duosiu tau pinigų 
ir vietoj šios krautuvėlės atidarysi dvi. 

Pirklio sūnus pamanė: „Aš prašiau Alacho tik nuotakos, o 
jis pasiuntė man tris daiktus: piniginę, moterį ir drabužius“. O 
garsiai tarė: 

— O motute, kaip puiku tai, ką tu patarei. Mano motina jau 
seniai kalba man: „Noriu tave apvesdinti“. O aš sutinku ir sakau: 
„Gerai, aš vesiu, bet ne anksčiau, nei pamatęs savo akimis!“!, 


'0! Pagal musulmonų paprotį jaunikis galėjo pamatyti 
nuotakos veidą ne anksčiau kaip 
vestuvių dieną. 

— Kelkis ir eime, aš tau parodysiu ją nuogą, — tarė Dali- 
la. Jaunuolis nuėjo su ja, spėjęs dar pasiimti tūkstantį dinarų, 
nes sumetė mintyse: „Galbūt mums prireiks ko nusipirkti“... 

Tuo tarpu išaušo rytas, ir Šachrazada nutraukė pasakojimą. 


Septyni šimtai pirmoji naktis 


Kai atėjo septyni šimtai pirmoji naktis, Šachrazada tęsė: 

Pasakojama, o laimingasai karaliau, kad senė pasakė Hasanui, 
pirklio Muhsino sūnui: 

— Kelkis ir eime su manim, aš parodysiu tau ją nuogą. 

Jaunuolis pakilo ir nuėjo su ja, pasiėmęs tūkstantį dinarų, 
nes sumetė mintyse: „O gal mums prireiks ko nusipirkti ar su- 
mokėti kokią nors sumą už sutarties sudarymą“. 

— Eik paskui ją per atstumą, tik per tokį, kad nepamestum 
iš akių, — tarė jam senė, o pati sau galvojo: „Kurgi man su jais 
nueiti, kad galėčiau išrengti ir pirklio sūnų, ir moterį?“ Ji ėjo, 
moteris sekė paskui ją, o pirklio sūnus — paskui moterį. Taip 
beeidami priėjo dažyklą, kurioje dirbo meistras, vardu Chadž 
Muchamedas. Jis buvo panašus į ajerų pardavėjo peilį, nukirp- 
davo ir vyrišką, ir moterišką, o valgyti mėgo figas ir granatus. 

Jis išgirdo žiedų skimbčiojimą ir pakėlęs akis pamatė mer- 
giną ir moterį. O senė prisėdo prie jo, pasisveikino ir paklausė: 

— Ar tu Chadž Muchamedas, dažytojas? 

— Taip, aš Chadž Muchamedas, ko tu nori? 

— Man tave nurodė geri žmonės, — tarė Dalila. — Pažvelk 
į šią gražią merginą — tai mano duktė, o šis bebarzdis jaunuo- 
lis — mano sūnus. Juos aš išauklėjau ir išleidau tam daug pi- 
nigų. Aš turiu didelį sukiužusį namą, paramsčiau jį mediniais 
basliais, bet statybininkas pasakė man: „Apsigyvenk kur nors ki- 
tur. Gali atsitikti, kad namas tave užgrius, jeigu neperstatysi jo. 
Po to galėtum grįžti ir ramiai sau gyventi“. Aš ir išėjau ieškotis 
kokios nors priebėgos, o geri žmonės man nurodė tave. Norė- 
čiau apgyvendinti pas tave savo dukterį ir sūnų. 

„Teko tau paplotys su sviestu!“ — pagalvojo dažytojas ir tarė 
senei: 

— Aš turiu namą, jame yra svetainė ir kambarys, bet negaliu 
išsiversti be šių patalpų — reikia svečiams, valstiečiams ir indigui. 

— O sūneli, — paprašė Dalila, — tai daugių daugiausia mė- 
nesiui ar dviem, kol mes perstatysime namą. O esame mes sve- 
timšalės. Įleiskk mus į svečių kambarį, ir jis bus bendras mums 
abiem. Prisiekiu tavo gyvenimu, o sūnau, jei tu pareikalausi, kad 
tavo svečiai būtų mūsų svečiai, pasveikinsime juos, ir valgysi- 
me kartu su jais, ir miegosime. 

Ir dažytojas atidavė Dalilai raktus: vieną didelį, vieną ma- 
žą ir vieną kreivą. Didysis buvo nuo namo, kreivasis nuo sve- 
tainės, o mažasis nuo kambario. Dalila paėmė raktus, moteris 
nuėjo paskui ją, o pirklio sūnus — paskui moterį. 

Dalila nuėjo į vieną skersgatvį, pamatė vartus ir atrakino juos. 
Moteriai ji pasakė: 

— O dukrele, šis namas — šeicho Anu '1 Hamalato (ir pa- 
rodė jai į svetainę). Pakilk į kambarį ir atsirišk izarą, o aš at- 
eisiu pas tave. 

Moteris įėjo į kambarį ir prisėdo. Tuo tarpu pasirodė pir- 
klio sūnus, senė jį pasitiko ir tarė: 

— Pasėdėk svetainėje, o aš tau atvesiu savo dukterį, kad ga- 
lėtum ją apžiūrėti. 

Ir jaunuolis atsisėdo svetainėje. Senė įėjo pas moterį, kuri 
jau nekantravo: 

— Aš noriu aplankyti Abu 1 Hamalatą, kol nepradėjo rinktis 
žmonės. 

— O dukrele, aš bijau dėl tavęs, — tarė senė. 

— Ko gi? — paklausė moteris. 

— Cia yra mano sūnus, jis kvailelis — neskiria vasaros nuo 
žiemos ir vaikšto nuogas. Jis yra šeicho parankinis, ir jeigu ateina 
mergina, tokia kaip tu, norėdama aplankyti šeichą, jis griebia 
jos auskarus, perplėšia jai ausį, drasko šilkinius drabužius. Nu- 
siimk savo brangenybes ir nusirenk drabužius, aš tau viską pa- 
saugosiu, kol tu būsi pas šeichą. 

Moteris nusiėmė brangenybes ir kartu su drabužiais atida- 
vė senei. O ta pasakė: 

— Aš padėsiu juos šeicho pastogėje, ir tau bus ramu, — ir 
išėjo su visais daiktais. 

Moteris liko kambaryje tik su baltiniais ir kelnėmis, o senė 
paslėpė visus daiktus po laiptais. Tada ji nuėjo pas pirklio sūnų 
ir rado jį laukiantį moters. 

— Kur tavo duktė, aš noriu apžiūrėti ją? — paklausė jaunuolis. 

O senė ėmė muštis į krūtinę. 

— Kas tau? — paklausė jaunuolis. 

— Tenebūna pikto kaimyno, — šaukė senė, — ir tenebūna 
pavydžių kaimynų! Jie matė, kaip tu įėjai su manim ir ėmė tei- 
rautis apie tave, aš pasakiau: „Išleidžiu už jo savo dukterį“. Tada 
jie ėmė man pavydėti ir mano dukters paklausė: „Ar tavo motina 
taip pavargo tave išlaikydama, kad išleidžia tave už raupsuotojo?“ 
Ir turėjau prisiekti jai, kad leisiu pamatyti tave nuogą. 

— O Alache, apsaugok nuo pavyduolių! — sušuko jaunuo- 
lis ir apnuogino rankas. 

Dalila pamatė, kad jos tarsi nulietos iš sidabro, ir tarė: 

— Nieko nebijok! Aš leisiu tau pamatyti ją nuogą, o jai — 
tave nuogą. 

— Tegul ateina ir žiūri į mane, — tarė jaunuolis ir nusivil- 
ko sabalo kailinius, nusisegė diržą ir peilį, nusirengė visus dra- 
bužius, liko tik su baltiniais ir apatinėm kelnėm. Savo tūkstantį 
dinarų jis padėjo kartu su drabužiais. 

Senė tarė jam: 

— Duok savo daiktus, aš juos pasaugosiu. 

Ji paėmė jaunuolio daiktus ir sudėjo į krūvą su moters daik- 
tais. Viską pasiėmė, išėjo pro duris, juodu užrakino ir patrau- 
kė savais keliais... 

Tuo tarpu išaušo rytas, ir Šachrazada nutraukė pasakojimą. 


Septyni šimtai antroji naktis 


Kai atėjo septyni šimtai antroji naktis, Šachrazada tęsė: 

Pasakojama, o laimingasai karaliau, kad senė pasiėmusi visus 
pirklio sūnaus ir moters daiktus užrakino juos abu tame name 
ir patraukė savais keliais. Visa tai, ką pasiėmė, jį paliko pas vieną 
cheminių prekių pardavėją, o pati nuėjo pas dažytoją, kuris sė- 
dėjo ir laukė jos. 

— Ar Alachui panorėjus atsitiko taip, kad namas jums pa- 
tiko? — paklausė jis. 

— Jis palaimingas, — atsakė Dalila, — einu ieškoti nešikų, kad 
perneštų mūsų daiktus ir kilimus. O mano vaikai užsinorėjo mė- 

sos su duona, tad imk šį dinarą, nupirk jiems duonos, mėsos 
ir eik, papietauk su jais. 

— O kas pasaugos dažyklą, kurioje svetimi daiktai? 

— Tavo pasiuntinukas, — atsakė Dalila. 

— Na gerai! — atsakė dažytojas ir pasiėmęs dubenį nuėjo 
ruošti pietų. 

Štai kaip buvo su dažytoju, bet apie jį dar ne viskas. O senė 
atsiėmė iš cheminių prekių pardavėjo tos moters ir pirklio sūnaus 
daiktus ir nuėjusi į dažyklą tarė ten buvusiam pasiuntinukui: 

— Vykis savo šeimininką, o aš iš čia nesitrauksiu, kol jūs abu 
negrįšite. 

— Klausau ir vykdau, — atsakė berniūkštis. 

O Dalila susirinko viską, kas tik buvo dažykloje. Staiga priėjo 
vienas asilų varovas, hašišo megėjas, kuris jau savaitę neturė- 
jo darbo, ir senė pašaukė jį: 

— Eikš čionai, varove. Ar tu pažįsti mano sūnų, dažytoją? 

— Taip, pažįstu, — atsakė varovas. 

— Vargšelis, visai nusigyveno, prisidarė skolų, ir kiekvieną 
kartą, kai jį sodina į kalėjimą, aš jį vaduoju. Mes norime pa- 
tvirtinti tai, kad jis neturtingas, todėl einu atiduoti daiktus jų šei- 
mininkams, paskolink man asilą. Aš ant jo sudėjus nugabensiu 
žmonėms daiktus, o tu še dinarą už asilo nuomą. Kai aš išei- 
siu, paimk nedidelę pialą ir išsemk viską, kas yra puoduose, su- 
daužyk puodus bei ąsočius, ir kai ateis kadžio siųstas tardyto- 
jas, žiūrėk, kad dažykloje nieko nebūtų. 

— Šeimininkas kadai yra parodęs man malonę, ir aš būti- 
nai kuo nors jam padėsiu, vardan Alacho, — mielai sutiko asilų 
varovas. 

Senė užvertė daiktus ant asilo, ir paslėpė ją paslepianty- 
sis — ji patraukė tiesiai namo. 

Jai parėjus, dukra Zeinabė tarė: 

— Mano širdis buvo su tavim, motute! Kokią gi iškrėtei gud- 
rybę? 

— Aš iškrėčiau keturias gudrybes keturiems žmonėms: pir- 
klio sūnui, čiaušo žmonai, dažytojui ir asilų varovui. Ir visus jų 
daiktus parsigabenau varovo asilu. 

— O motute, — tarė Zeinabė, — tu negalėsi daugiau eiti per 
miestą dėl čiaušo, kurio žmonos daiktus pasisavinai, dėl pirklio 

sūnaus, kurį tu palikai pliką, dėl dažytojo, iš kurio dažyklos iš- 
nešei daiktus, ir dėl asilų varovo, asilo šeimininko. 

— Et, dukrele, — atsakė Dalila, — aš nerimauju tik dėl asi- 
lų varovo: jis tai mane pažintų. 

Dažytojas tuo metu paruošė duonos su mėsa ir sukrovęs vis- 
ką savo tarnui ant galvos ėjo per dažyklą. Čia pamatė asilų va- 
rovą, daužantį puodus. Dažykloje nebuvo nei audinių, nei ki- 
tų daiktų, ji buvo siaubte nusiaubta. 

— Liaukis, asilų varove! — suriko jis. Varovas nustojo dau- 
žęs ir pasisveikino: 

— Garbė Alachui už mums suteiktą gerovę, o šeimininke! 
Mano širdis užjaučia tave. 

— Kas čia atsitiko? — paklausė dažytojas. 

— Tu nusigyvenai, ir tau surašytas nuskurdimo liudijimas. 

— Kas tau taip sakė? — paklausė dažytojas. 

— Tavo motina, — paaiškino varovas. — Ir dar ji liepė su- 
daužyti ąsočius ir išsemti puodus bijodama, kad atėjęs tardytojas 
gali čia dar ką nors rasti. 

- Teapgauna Alachas nutolusįjį'*, — sušuko dažytojas, — ma- 
no motina seniai mirusi! 

Jis ėmė muštis į krūtinę ir šaukti: 

— Prapuolė ir mano turtas, ir žmonių turtas! 

Asilų varovas taip pat pravirko: 

— Prapuolė mano asilas! — O atsisukęs į dažytoją užsipuo- 
lė: — Grąžink man mano asilą, jį nusivedė tavo motina! 

Dažytojas kibo į asilų varovą ir paleido į darbą kumščius. 

— Atvesk man tą senę! — reikalavo jis. 

O asilų varovas šaukė: 

— Atvesk man asilą! 

Aplink juos ėmė rinktis žmonės... 

Tuo tarpu išaušo rytas, ir Šachrazada nutraukė pasako- 
jimą. 


2 Žodį „nutolusysis“ arabai dažnai vartoja vietoj asme- 
ninio įvardžio. Pasakotojas, matyt, bijosi, kad išgirdęs 
įvardį „tu“ kas nors iš klausytojų gali tai, 
kas sakoma, priskirti sau. 

Septyni šimtai trečioji naktis 


Kai atėjo septyni šimtai trečioji naktis, Šachrazada tęsė: 

Pasakojama, o laimingasai karaliau, kad dažytojas kibo į asilų 
varovą, o šis į dažytoją ir ėmė abu peštis kaltindami vienas kitą. 
Aplink juos ėmė rinktis žmonės, ir vienas jų paklausė: 

— Kas jums nutiko, o meistre Muchamedai? 

Asilų varovas sušuko: 

— Aš jums papasakosiu šią istoriją! 

Ir jis papasakojo viską, kas jam nutiko, ir pridūrė: 

— Aš maniau, kad užsitarnausiu meistro padėką, tačiau jis 
mane pamatęs ėmė muštis į krūtinę: „Mano motina mirusi!“ O 
aš reikalauju iš jo savo asilo, nes tai jis sugalvojo visa tai, no- 
rėdamas pražudyti mano asilą. 

— O meistre Muchamedai, — kreipėsi žmonės, — tu, matyt, 
pažįsti tą senutę, jei patikėjai jai dažyklą ir tai, kas joje buvo? 

— Aš jos nepažįstu, — kalbėjo dažytojas, — ji tik šiandien ap- 
sigyveno pas mane kartu su sūnumi ir dukra. 

— Po teisybei, — pasakė kažkas, — tai dažytojas turėtų at- 
sakyti už asilą. 

— Kodėl? — paklausė jį žmonės. 

— O todėl, kad asilų varovas ramiai atidavė savo asilą se- 
nutei tik pamatęs, jog dažytojas patikėjo jai dažyklą su viskuo, 
kas ten buvo. 

Tada kažkas tarė: 

— O meistre, jei apgyvendinai ją pas save, turi grąžinti va- 
rovui jo asilą. 

Tada visi patraukė link dažytojo namų, ir apie juos dar pa- 
kalbėsime. O pirklio sūnus laukė ateinant senės, tačiau ta vis 
neatvedė savo dukters. Moteris taip pat laukė, kada senė pa- 
kvies pas savo sūnų, Alacho išrinktąjį ir šeicho Abu “1 Hama- 
lato parankinį, tačiau senoji vis negrįžo. Tada Chatūnė pakilo 
eiti pas šeichą, ir čia ją staiga pašaukė pirklio sūnus: 

— Eikš čia! Kur tavo motina, kuri atvedė mane čionai, kad 
aš tave apžiūrėčiau? 

— Mano motina mirusi, — atsakė moteris, — o ar tu tos senės 
sūnus, Alacho išrinktasis ir šeicho Abu '1 Hamalato parankinis? 

— Ta senė ne mano motina, ji akių dūmikė, ji mane apgavo 
ir išsinešė mano drabužius ir tūkstantį dinarų. 

— Mane ji taip pat apgavo. Atsivedė čionai aplankyti šeicho 
Abu '| Hamalato ir išrengė mane, — tarė moteris. 

Pirklio sūnus ėmė jai sakyti: 

— Aš iš tavęs vis tiek sužinosiu, kur mano drabužiai ir pi- 
nigai! 

O moteris tvirtino: 

— Aš irgi iš tavęs iškvosiu, kur mano daiktai ir brangeny- 
bės! Atvesk savo motiną! 

Tuo tarpu pas juos įėjo dažytojas, pamatė pliką pirklio sūnų 
ir pliką moterį ir ėmė reikalauti: 

— Sakykite, kur jūsų motina! 

Moteris papasakojo viską, ką patyrusi, pirklio sūnus taip pat 
papasakojo viską, kas jam atsitiko. 

— Dingo mano turtas, dingo žmonių turtas! — nusiminęs tarė 
dažytojas. 

— Dingo mano asilas! — ėmė šaukti asilų varovas. 

— Toji senė — apgavikė, — tarė dažytojas, — eikite iš čia, 
aš užrakinsiu duris. 

— Tau bus gėda, kad mes, atėję čia apsirengę, išeisime 
nuogi, — pasakė pirklio sūnus. 

Taigi dažytojas turėjo aprengti ir jį, ir moterį ir išsiųsti juodu 
namo. Apie tą moterį dar bus kalba, kai grįš iš kelionės jos vy- 
ras. 

Dažytojas užrakino dažyklą ir tarė pirklio sūnui: 

— Eime su mumis ieškoti senės, atiduosime ją valiui. 

Pirklio sūnus patraukė su juo, asilų varovas irgi. Jie nuėjo 
pas valį ir pasiskundė. Valis paklausė: 

— O žmonės, kas gi jus ištiko? 

Jie viską papasakojo. 

Valis tarė: 

— Mieste daugybė senių! Eikite, ieškokite jos ir sučiupkite, 
o aš priversiu ją prisipažinti. 

Visi trys ėmė vaikščioti ieškodami Dalilos, ir apie juos dar 
papasakosime. 

O senė Dalila Gudruolė pasakė savo dukrai Zeinabei: 

— Dukrele, man knieti iškrėsti gudrybę. 

— O motule, man baugu dėl tavęs, — atsakė Zeinabė. 

— Aš gi tarsi pupos luobas, nebijau nei vandens, nei ug- 
nies! — atsakė senė. 

Ji apsirengė taip, kaip rengiasi didžiūnų tarnaitės, ir išėjo dai- 
rydamasi, ką čia iškrėtus. Netrukus jai pasitaikė eiti skersgatviu, 
išklotu audiniais, ten kabėjo žibintai, girdėjosi dainininkių balsai 
ir būgno dundėjimas. Ji pamatė vergę, kuriai ant pečių sėdė- 
jo berniukas sidabru siuvinėtais marškinėliais. Jo drabužiai buvo 
labai gražūs, ant galvos — tarbušas, apvedžiotas perlais, o ant 
kaklo — auksinis vėrinys su brangiaisiais akmenimis. Be to, jis 
buvo apgobtas aksominiu apsiaustu. 

Šis namas priklausė Bagdado pirklių viršininkui, o vaikas bu- 
vo jo sūnus. Be to, jis turėjo dukterį, dar nekaltą, kuriai pasi- 
piršo jaunikis ir tą dieną jie kėlė vestuves. Pas jos motiną su- 
sirinko daug moterų ir dainininkių, ir kiekvieną kartą, kai motina 
įeidavo ar išeidavo, vaikas kabindavosi į ją. Pagaliau pasišau- 
kusi vergę motina liepė: 

— Pabūk su ponaičiu, pažaisk su juo, kol išsiskirstys svečiai. 

Tuo metu priėjo Dalila ir pamačiusi vergę su berniuku pa- 
klausė: 

— Kokios iškilmės tavo ponios namuose? 

— Šiandien jos dukters vestuvės ir pas ją susirinko daininin- 
kės, — atsakė vergė. 

Tada senė pamanė sau: „O Dalila, nebus puikesnės išdai- 
gos, kaip paimti iš vergės šį berniuką...“ 

Tuo tarpu išaušo rytas, ir Šachrazada nutraukė pasakojimą. 


Septyni šimtai ketvirtoji naktis 


Kai atėjo septyni šimtai ketvirtoji naktis, Šachrazada tęsė: 

Pasakojama, o laimingasai karaliau, kad senė tarė pati sau: 
„O Dalila, nebus puikesnės išdaigos, kaip paimti iš vergės šį ber- 
niuką!“ 

— Oi, kokia man gėda! — sušuko ji, išsitraukė iš užančio ma- 
žą varinę skardelę, panašią į dinarą, ir tarė vergei: — Imk šį di- 
narą, nueik pas savo ponią ir pasakyk jai: „Um al Hairė džiau- 
giasi už tave, ir tavo malonės ją įpareigoja. Šventės dieną ji ateis 
su savo dukterimis ir įteiks dovanas tavo kambarinėms“. 

Vergė buvo kvaišelė ir tepaklausė tik tiek: 

— Motute, o kaipgi mano mažasis ponas? Kiekvieną kartą 
pamatęs savo motiną jis įsikimba į ją. 

— Duokš jį man, pabus su manim, kol tu nueisi ir sugrį- 
ši, — tarė ji. 

Vergė pasiėmė varinę skardelę ir nuėjo į namus, o senė pa- 
ėmė vaiką ir išėjusi į skersgatvį nuėmė nuo jo papuošalus ir nu- 
rengė puikius drabužius. „O Dalila, — tarė ji pati sau, — jei esi 
tokia išradinga, tai lygiai taip pat, kaip iškrėtei pokštą su ver- 
ge ir paėmei iš jos vaiką, dabar turi atiduoti jį kaip užstatą už 
kokį nors daiktą, kurio vertė būtų tūkstantis dinarų!“ 

Ji nuėjo į turgų, kur buvo prekiaujama brangiaisiais akme- 
nimis, ir pamatė žydą juvelyrą. Prieš jį stovėjo pintinė, pilna 
brangenybių. Senė tarė sau: „Kaipgi dabar apgauti šį žydą ir 
pasiimti brangenybių už tūkstantį dinarų, užstatu palikus jam ber- 
niuką“. 

Pamatęs senę su berniuku, žydas pažino, kad tai pirklių vir- 
šininko sūnus. Tas žydas turėjo krūvą pinigų ir pavydėdavo kai- 
mynui, jei tas ką nors parduodavo, o jis ne. 

— Ko norėtum, o ponia? — paklausė jis. 

— Žyde, ar tu meistras Azra? (Ji prieš tai sužinojo, koks jo 
vardas.) 

— Taip, — atsakė žydas. 

— Šio berniuko seseriai, — tarė Dalila, — pirklių viršininko 
dukteriai, pasipiršo jaunikis ir šiandien jos vestuvės. Jai reikia 
brangenybių. Duok man dvi poras auksinių kojų žiedų, porą 
auksinių apyrankių, perlų auskarus, diržą, durklą ir žiedą. 

Ji prisirinko daiktų už tūkstantį dinarų ir tarė: 

— Pasiimsiu šias brangenybes ir pasitarsiu — kas joms pa- 
tiks, tą ir pasiliks, tada atnešiu pinigus, o tu pasilaikyk pas save 
šį berniuką. 

— Tebus, kaip tu nori, — atsakė juvelyras. 

Dalila pasiėmė brangenybes ir nuėjo namo. 

Jos duktė paklausė: 

— Kokią suktybę šįsyk sugalvojai? 

— Aš padariau štai ką: paėmiau pirklių viršininko sūnų ir 
išrengiau jį, po to nuėjau ir užstačiau jį vienam žydui už daiktus, 
kurių vertė tūkstantis dinarų. 

— Tu nebegalėsi daugiau vaikščioti po miestą, — perspėjo 
ją duktė. 

O vergė nuėjo pas savo ponią ir tarė: 

— Ponia, Um al Hairė linki tau ramybės ir džiaugiasi už tave, 
o šventės dieną ji ateis su savo dukterimis ir atneš dovanų. 

— O kur tavo ponaitis? — paklausė ponia. 

— Aš palikau jai pasaugoti jį bijodama, kad jei parsinešiu, 
jis panorės likti su tavim. Viešnia įdavė man dovaną parnešti 
dainininkėms. 

— Paimk savo dovaną, — mostelėjo ponia dainininkių vyres- 
niajai. 

Ši paėmė ir pamatė, kad tai tik varinė skardelė. 

— Leiskis žemyn, o palaidūne, žiūrėk, kur tavo ponaitis! — 
suriko ponia vergei. 

Mergina nusileido ir neberado nei vaiko, nei senės. Ji su- 
kliko ir krito kniūbsčia. Taip džiaugsmas virto liūdesiu. 

Tuo tarpu grįžo pirklių viršininkas, žmona papasakojo jam, 
kas atsitiko, ir jis išėjo ieškoti sūnaus. Visi pirkliai naršė visuose 
keliuose. Ieškojo tol, kol pamatė išrengtą berniuką prie žydo 
krautuvėlės. 

— Tai mano sūnus? — paklausė pirklių viršininkas. 

— Taip, — atsakė žydas. 

Tėvas stvėrė berniuką ir iš to džiaugsmo net nepasiteiravo, 
kur jo drabužėliai. Žydas matydamas, kad pirklys pasiėmė ber- 
niuką, įsikibo į jį ir sušuko: 

— Alacho padedamas, aš skųsiuosi kalifui! 

— Kas tau, o žyde? — nustebo pirklys. 

— Senė paėmė iš manęs brangenybių už tūkstantį dinarų tavo 
dukteriai ir paliko man kaip užstatą šį berniuką. Aš tik todėl 
jai daviau, kad paliko mainais vaiką, antraip nebūčiau ja pati- 
kėjęs, jei nebūčiau žinojęs, kad jis — tavo sūnus. 

— Mano dukteriai nereikia jokių brangenybių, eik ir atnešk 
man vaiko drabužėlius, — pareikalavo pirklys. 

— Musulmonai, padėkite! — ėmė šaukti žydas. 

Pro šalį ėjo asilų varovas, dažytojas ir pirklio sūnus, kurie 
vaikščiojo ieškodami senės. Jie prisiartino ir paklausė pirklio ir 
žydo, ko jie susiginčiję. Tie papasakojo, kas atsitiko, ir trijulė 
susižvalgė. 

— Ta senė — apgavikė, ji apmulkino mus dar anksčiau negu 
jus. — Ir jie papasakojo viską, ką jiems buvo iškrėtusi senė. 

Pirklių viršininkas tarė: 

— Aš radau savo sūnų, o jei surasiu ir tą senę, tai pareika- 
lausiu ją grąžinti jo drabužėlius. 

Pirklių viršininkas su sūnumi grįžo pas savo žmoną, ir ta la- 
bai apsidžiaugė, kad vaikas sveikas. O žydas paklausė trijulės: 

— Kur einate? 

— Einame ieškoti senės, — atsakė tie. 

— Priimkite ir mane kartu, — paprašė žydas. Po to jis pa- 
klausė: — Ar iš jūsų kas nors pažintų ją? 

— Aš pažinsiu! — sušuko asilų varovas. 

— Jei vaikščiosime visi kartu, — tarė žydas, — mes jos ne- 
pagausime, ji pabėgs. Eikime atskirai, kiekvienas kitu keliu, ir 
susitiksime prie chadžio Masudo, kirpėjo magribiečio, krautu- 
vėlės. 

Ir patraukė kiekvienas skirtingu keliu. O Dalila tuo metu vėl 
iškrėtė naujų suktybių, bet asilų varovas pamatė ją ir nutvėrė 
šaukdamas: “ 

— Vargas tau! Ar seniai tuo vertiesi? 

— Ko tu nori? — paklausė senė. 

— Mano asilas! — sušuko varovas. — Grąžink jį! 

— Slėpk tai, ką slepia Alachas, o mano sūnau, — tarė se- 
nė. — Ar tu reikalauji savo asilo, ar žmonių daiktų? 

— Aš noriu tik savo asilo, — atsakė šis. 

Tada senė tarė: 

— Aš pamačiau, kad tu vargšas, ir pastačiau tavo asilą pas 
kirpėją magribietį. Pastovėk nuošaliau, nueisiu pas jį ir gražiai 
paprašysiu, kad atiduotų tau jį. 

Ji nuėjo pas kirpėją, pabučiavo jam ranką ir pravirko. Kir- 
pėjas paklausė: 

— Kas tau? 

— O mano vaike, pažvelk į mano sūnų, kuris stovi va ten. 
Jis sirgdamas peršalo ir pasimaišė jam protas. Anksčiau jis pirk- 
davo asilus, tai dabar vos atsikėlęs jau ir šneka: „Mano asilas“. 
Atsisėdęs vėl: „Mano asilas“. Kai vaikšto, vėl: „Mano asilas“. Vie- 
nas daktaras man pasakė, esą aptemo protas ir išgydyti jį ga- 

lima tik išrovus du dantis ir du kartus prideginus smilkinius. Imk 
šį dinarą, kviesk jį ir pasakyk: „Tavo asilas pas mane“. 

— Man būtinai reikės metus pasninkauti! — sušuko kirpė- 
jas. — Aš atiduosiu jo asilą jam tiesiai į rankas. 

Jis turėjo du pagalbininkus, tad paliepė vienam iš jų: 

— Eik ir įkaitink dvi vinis. 

Po to pasikvietė asilų varovą, o senė nudrožė savais keliais. 

Kai asilų varovas prisiartino, kirpėjas tarė: 

— Tavo asilas pas mane, o vargšeli! Eikš čionai, prisiekiu gy- 
venimu, aš atiduosiu tau jį tiesiai į rankas. 

Jis įsivedė asilų varovą į tamsų kambarį ir staiga trenkė jam 
kumščiu. Varovas parkrito, jam surišo rankas ir kojas ir nutempė. 
Magribietis išrovė jam du dantis ir du kartus pridegino smil- 
kinius, o po to paliko ramybėje. 

Asilų varovas pakilo ir paklausė: 

— O magribieti, kodėl tu taip pasielgei su manim? 

— Todėl, kad tavo motina papasakojo man, jog tau aptemo 
protas, nes peršalai, kai sirgai, ir tu vos atsikėlęs sakai: „Ma- 
no asilas“, sėdėdamas vėl kalbi: „Mano asilas“. Štai tavo asilas 
tavo rankose! 

— Klius tau nuo Alacho, kad išrovei man iltinius dantis! — 
sušuko asilų varovas. 

O magribietis atsakė: 

— Tavo motina manęs to prašė. 

Ir papasakojo viską, ką jinai jam kalbėjo. 

— Teapsunkins Alachas jos gyvenimą! — sušuko asilų varovas. 

Taip besižodžiaudami su magribiečiu, jiedu išėjo iš kambario, 
o magribietis buvo palikęs savo krautuvėlę ir grįžęs joje nieko 
neberado: kai jis nusivedė asilų varovą, senė paėmė iš jo krau- 
tuvėlės viską, ką jis ten turėjo. 

Parėjusi ji papasakojo dukrai, kaip sekėsi ir ką nuveikusi. 

Magribietis pamatęs, kad jo krautuvėlė tuščia, užsipuolė asilų 
varovą: 

— Atvesk man savo motiną! 

— Tai ne mano motina, tai apgavikė, kuri apmulkino jau 
daugybę žmonių ir pavogė mano asilą, — aiškino varovas. 

Tuo metu priėjo dažytojas, žydas ir pirklio sūnus. Jie pamatė 
susikibusius magribietį ir varovą, pastebėjo, kad varovui pride- 
ginti smilkiniai. 

— Kas tau atsitiko, varove? — paklausė jie. 

Ir varovas viską papasakojo. Magribietis irgi papasakojo, kas 
jam nutiko. 

— Toji senė — apgavikė, ji apdūmė mus visus! 

Magribietis uždarė savo krautuvę, patraukė su jais į valio na- 
mus ir pasakė jam: 

— Tik iš tavęs laukiame pagalbos ir žinių apie mūsų turtą. 

— Mieste daugybė senių! — tarė valis. — Ar kuris nors iš jūsų 
pažintų ją? 

— Aš ją pažinsiu, tik duok mums dešimt savo pavaldi- 
nių, — atsakė varovas. 

Ir asilų varovas išėjo su valio pavaldiniais, o likusieji — iš 
paskos. Jie visi ėmė sukti ratus po miestą, pamatė senę Dali- 
lą, ir asilų varovas su valio pavaldiniais sučiupo ją. Nuvedė ją 
pas valį ir sustojo po rūmų langais laukdami, kada išeis valis. 

Valio pavaldiniai ėmė snausti, nes tarnaudami pas valį mažai 
temiegodavo, o senė taip pat apsimetė mieganti. Varovas su 
draugais irgi užsnūdo. Tada Dalila tylutėliai paspruko nuo jų 
ir įėjusi į valio haremą pabučiavo šeimininkei ranką. 

— Kur valis? — paklausė ji. 

— Miega, o ko tu nori? — paklausė haremo ponia. 

— Mano vyras prekiauja vergais, — tarė Dalila, — jis davė 
man penkis vergus, kad aš juos parduočiau, o pats išvyko. Valis 
sutiko mane ir suderėjo juos už tūkstantį dinarų, prižadėjęs dar 
du šimtus dinarų man, ir pasakė: „Atvesk juos prie rūmų!“ Štai 
aš ir atvedžiau... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penktoji naktis 


Kai atėjo septyni šimtai penktoji naktis, Šachrazada tęsė: 

Pasakojama, o laimingasai karaliau, kad senė įėjo į valio ha- 
remą ir pasakė jo žmonai: 

— Valis suderėjo iš manęs vergus už tūkstantį dinarų, pri- 
žadėjęs dar du šimtus dinarų man, ir pasakė: „Atvesk man juos 
į namus!“ Štai aš ir atvedžiau. 

O valis kaip tik turėjo tūkstantį dinarų ir buvo sakęs žmonai: 
„Pasaugok, pirksime už juos vergų“. Taigi išgirdusi tokius se- 

nės žodžius valio žmona patikėjo, kad vyras bus jau sulygęs. 

— Kur tie vergai? — paklausė ji. 

— O ponia, jie miega po rūmų langais, — atsakė senė. 

Ponia dirstelėjo pro langą ir pamatė magribietį, apsirengusį 
vergo drabužiais, pirklio sūnų, apsitaisiusį lyg vergas, dažyto- 
ją su asilų varovu ir žydą, kurie panėšėjo į nuskustus belaisvius, 
ir pagalvojo: „Kiekvienas iš jų vertas daugiau nei tūkstančio di- 
narų“. Ji atidarė skrynią ir padavė senei tūkstantį dinarų saky- 
dama: 

— Eik, o kai valis pamiegojęs atsikels, mes paimsime tuos 
du šimtus dinarų. 

— O ponia, — tarė senė, — tegu šimtas iš jų bus tau gėri- 
mui iš ąsočio, kurį gėrei, o kitą šimtą tu man pasaugok, kol aš 
ateisiu. O dabar išleisk mane pro slaptąsias duris. 

Valio žmona išvedė senę pro duris, ir paslėpė ją paslepian- 
tysis, ir parėjo ji pas savo dukterį. 

— O motute, ką tu dabar nuveikei? — paklausė Zeinabė. 

— Dukrele, aš iškrėčiau gudrybę ir už tūkstantį dinarų parda- 
viau valio žmonai visą penketą: asilų varovą, žydą, dažytoją, kir- 
pėją ir pirklio sūnų. Padariau juos vergais. Bet va, dukrele, nė 
vienas iš jų nėra man toks pavojingas kaip asilų varovas — jis 
mane pažins. 

— O motute, — ėmė įkalbinėti Zeinabė, — pabūk namie, už- 
tenka jau ir to, ką padarei! Ąsotis tik lig laiko vandenį nešioja! 

Kai valis atsibudo, žmona jam tarė: 

— O aš jau pasidžiaugiau penkiais vergais, kuriuos tu pir- 
kai iš senės. 

— Kokiais vergais? — nustebo valis. 

— Ko tu nuo manęs slepi? — sušuko žmona. — Jei Alachas 
panorės, jie galės užimti aukštas pareigas, kaip ir tu. 

— Prisiekiu savo galia, aš nepirkau jokių vergų! Kas tau tai 
pasakė? 

— Senė tarpininkė, su kuria tu suderėjai ir pažadėjai jai tūks- 
tantį dinarų už juos ir dar du šimtus jai. 

— Ir tu atidavei jai pinigus? — paklausė valis. 

— Taip, ir savo akimis mačiau vergus. Kiekvienas iš jų vilkėjo 
drabužiais, vertais tų tūkstančio dinarų. Aš pasiunčiau pas juos 

prižiūrėtoją ir liepiau jam tvarkytis. 

Valis nusileido žemyn ir pamatė žydą, asilų varovą, magri- 
bietį, dažytoją, pirklio sūnų ir paklausė: 

— O prižiūrėtojau, kur tie penki vergai, pirkti iš senės už 
tūkstantį dinarų? 

— Čia nėra jokių vergų, mes matėme tik šiuos penkis, ku- 
rie atvedė sučiupę senę. Mums užsnūdus, senė paspruko ir nuėjo 
į haremą. Po kiek laiko atėjo vergė ir paklausė: „Ar tie pen- 
ki, kuriuos atvedė senė, čia?“ — „Taip“, — atsakėme mes. 

Valis sušuko: 

— Prisiekiu Alachu, tai pati didžiausia apgavystė! 

O tie penki nenustojo reikalauti: 

— Tu privalai padėti surasti mūsų daiktus! 

— Senė, jūsų palydovė, pardavė jus man už tūkstantį dina- 
rų, — atšovė valis. 

— To neleidžia Alachas! — pasipiktino visas penketas, — mes 
laisvi, o ne parduodami, mes eisime su tavim pas kalifą. 

— Jūs patys parodėte jai kelią pas mane, — pasakė valis, — 
bet jei dar ir grasinate, tai aš parduosiu jus į laivus po du šimtus 
dinarų. 

Tuo metu, kai visa tai vyko, iš kelionės grįžo emyras Ha- 
sanas Šar at Tarikas ir pamatė, kad jo žmona netekusi drabužių 
ir papuošalų. Jis suaimanavo: 

— Valis turi atsakyti už tai! 

Jis nuėjo pas valį ir užsipuolė: 

— Kaip tu gali leisti visokioms senėms vaikštinėti po mies- 
tą ir atiminėti iš žmonių turtą? Tai tu privalai atsakyti ir surasti 
mano žmonos daiktus. 

Po to jis paklausė tuos penkis: 

— Kas jums nutiko? 

Ir tie papasakojo visus savo nuotykius. 

— Taigi jūs nuskriausti! — sušuko emyras ir kreipėsi į va- 
lį: — Kodėl tu laikai juos uždarytus? 

— Jie patys parodė senei kelią į mano namus, o ji pasisa- 
vino mano pinigus — tūkstantį dinarų — ir pardavė juos man. 

— O emyre Hasanai, padėk mums, — ėmė maldauti tie 
penki. 

— Tavo žmonos daiktus aš turiu surasti, — pagaliau sutiko 
valis, — aš atsakau ir už senę, bet kas iš jūsų ją pažins? 

— Mes ją pažinsime, — atsakė visi, — pasiųsk su mumis de- 
šimt sargybinių, ir mes ją sučiupsime! 

Valis davė jiems dešimt sargybinių, o asilų varovas tarė: 

— Eikite paskui mane, aš ją pažinsiu iš žydrų akių!!“ 

Tuo tarpu iš skersgatvio išėjo Dalila, tie ją sučiupo ir nu- 
vedė į valio namus. Valis pamatęs ją paklausė: 

— Kur žmonių daiktai? 

— Aš jų neturėjau ir nemačiau, — atsakė senė. 

Valis paliepė kalėjimo sargui: 

— Uždaryk ją iki rytojaus. 

Bet kalėjimo sargas užginčijo: 

— Aš jos neimsiu ir nerakinsiu, nes bijau, kad ji vėl ką nors 
iškrės, o aš turėsiu atsakyti. 

Valis sėdo ant žirgo, pasiėmė senę ir visų tų žmonių lydi- 
mas nujojo į Tigro pakrantę. Pasišaukė deglo nešėją ir liepė jam 
pririšti senę už plaukų prie kryžiaus. Deglo nešėjas kilstelėjęs 
pririšo senę, paliko dešimt žmonių ją saugoti, o valis sugrįžo 
namo. Sutemo, ir sargai sumigo. 

O kartą atsitiko taip, kad vienas beduinas išgirdo kažką šne- 
kantis. Vienas klausė: 

— Garbė Alachui, kad viskas gerai! Kurgi tu buvai dingęs? 

O kitas atsakė: 

— Buvau Bagdade ir valgiau ten pietums pyragėlių su me- 
dumi. 

Beduinas irgi panoro pyragėlių ir pagalvojo: „Būtinai nuvyk- 
siu į Bagdadą ir paragausiu pyragėlių su medumi“. (O jis gy- 
venime nebuvo buvęs Bagdade.) 

Taigi jis sėdo ant arklio ir iškeliavo kalbėdamas sau: „Už- 
kąsti pyragėlių — tai puiku! Prisiekiu arabų garbe, aš ten val- 
gysiu tik pyragėlius su medumi...“ 

Tuo tarpu išaušo rytas, ir Šachrazada nutraukė pasakojimą. 


Septyni šimtai šeštoji naktis 
Kai atėjo septyni šimtai šeštoji naktis, Šachrazada tęsė: 


18 Žydros akys arabų buvo laikomos nedoro būdo 
bruožu. 

Pasakojama, o laimingasai karaliau, kad beduinas sėdo ant 
arklio ir pasuko į Bagdadą kalbėdamas sau: „Puiku būtų paval- 
gyti pyragėlių! Prisiekiu arabų garbe, aš valgysiu tik pyragėlius 
su medumi“. 

Jo kelias ėjo pro Dalilos kryžių, ir ji išgirdo beduino žodžius. 
O beduinas pamatęs ją paklausė: 

— Kas gi čia dabar? 

— Aš tavo valioje, o arabų šeiche! — atsakė Dalila. 

— Alachas jau apsaugojo tave, — atsakė beduinas, — o ko- 
dėl gi tave nukryžiavo? 

— Aš turiu priešą — prekiją, kuris kepa pyragėlius, — atsa- 
kė Dalila. — Sustojau šio to nusipirkti, spjoviau, netyčia patai- 
kiau ant pyragėlių, ir prekijas pasiskundė teisėjui. Teisėjas liepė 
mane nukryžiuoti ir tarė: „Aš priteisiu paimti dešimt ritlių py- 
ragėlių su medumi ir ant kryžiaus priversti ją suvalgyti juos. Jeigu 
suvalgys — paleiskite, jei ne — palikite ant kryžiaus“. O mano 
širdis nepriima nieko saldaus. 

— Prisiekiu arabų garbe, — sušuko beduinas, — aš atvykau 
iš klajoklių stovyklos tik tam, kad pavalgyčiau pyragėlių su me- 
dumi, aš suvalgysiu juos už tave! 

— Šių pyragėlių gaus tik tas, kuris pasikabins mano vieto- 
je! — atsakė Dalila. 

Gudrybė pavyko. Beduinas atrišo Dalilą, o ši pririšo jį sa- 
vo vieton, prieš tai nurengusi jo drabužius ir apvilkusi jį savai- 
siais. O pati apsirengė klajoklio drabužiais, apsirišo jo turbaną, 
sėdo ant arklio ir nujojo pas dukterį. 

— Kas čia per apdaras? — nusistebėjo Zeinabė. 

— Mane buvo nukryžiavę, — atsakė Dalila ir papasakojo jai, 
kaip atsitiko su beduinu. 

Štai kaip jai klojosi. Tuo tarpu vienas sargas pabudo, pa- 
žadino saviškius ir visi pamatė, kad jau išaušę. Vienas jų pa- 
kėlė akis ir šūktelėjo: 

— Ei, Dalila! 

O beduinas jam atsakė: 

— Prisiekiu Alachu, aš nevalgysiu balilos. Ar atnešėte pyra- 
gėlių su medumi? 

— Tai beduinas! — apžiūrėję sušuko sargai. 

— O beduine, kur Dalila ir kas ją atrišo? 

— Aš ją atrišau, — atsakė beduinas, — ji nevalgys pyragėlių 
per prievartą, nes jos širdis nepriima saldumynų. 

Sargai suprato, kad beduinas nieko apie ją nėra girdėjęs ir 
kad ji apgavo jį. Jie ėmė tartis: „Ar mums dingti iš čia, ar pa- 
silikti ir laukti savo atpildo, kaip paskyrė Alachas?“ 

Tuo tarpu pasirodė valis su visu būriu tų, kuriuos Dalila bu- 
vo apgavusi. 

— Kelkitės, atriškite Dalilą! — sušuko valis sargams. 

— Aš nevalgysiu balilos, — atsiliepė beduinas, — ar atnešėte 
pyragėlių su medumi? 

Valis pakėlė akis į kryžioką ir pamatė ten beduiną vietoj 
senės. 

— Kas čia? — paklausė jis sargų. 

— Pasigailėk, o pone! — ėmė maldauti tie. 

— Papasakokite, kas atsitiko? — liepė valis. 

— Iš pradžių mes nemiegojome, o po to tarėme: „Dalila juk 
ant kryžiaus!“ ir užsnūdome, o kai atsibudome, radome nukry- 
žiuotą štai šį beduiną. Daryk mums, ką nori. 

— O žmonės, tai apgavikė, ir Alachas jūsų pasigailės! — tarė 
valis. | 

Beduiną atrišo, o jis įsikirto į valį: 

— Tepadės Alachas rasti man teisybę pas kalifą! Kur mano 
žirgas ir drabužiai, gali pasakyti tik tu! 

Valis iškamantinėjo jį ir paklausė: 

— Kodėl tu ją atrišai? 

— Aš nežinojau, kad ji apgavikė, — atsakė beduinas. 

Visi susirinkusieji vėl ėmė tvirtinti: 

— Norime sužinoti, kur mūsų daiktai, o vali! Mes perdavėme 
senę tau ir tu turi už ją atsakyti, o jei ne, eisime su tavim į kalifo 
divaną. 

O Hasanas at Tarikas atvyko į divaną ir mato: eina valis, 
beduinas ir tie penketas ir kalba: 

— Mus nuskriaudė! 

— Kas jus nuskriaudė? — paklausė kalifas. 

Kiekvienas atėjusysis žengė į priekį ir pasakojo apie save, 
net valis tarė: 

— O tikratikių valdove, ji mane apgavo ir pardavė man šį 
penketą už tūkstantį dinarų, nors jie yra laisvi žmonės. 

— Visa tai, kas jums dingo — mano rūpestis, — tarė kalifas. 

Jis liepė valiui: 

— Aš įpareigoju tave sugauti senę! 

Tačiau valis papurtė apykaklę!“* ir sušuko: 

— Aš neapsiimu to padaryti. Jau buvau pakabinęs ją ant kry- 
žiaus, O ji apmovė šį beduiną ir pakabino jį vietoj savęs, be to, 
dar pasiėmė jo drabužius ir arklį. 

— Tai ką, man paskirti ką nors kitą vietoj tavęs? — susimąstė 
kalifas. 

— Paskirk Achmedą ad Danafą, — tarė valis, — jis kas mėnesį 
gauna po tūkstantį dinarų ir valdo keturiasdešimt vieną žmo- 
gų, kurie taip pat gauna po šimtą dinarų kas mėnesį. 

— O vyresnysis Achmedai! — pašaukė kalifas. 

— Aš čia, o tikratikių valdove, — atsiliepė Achmedas. 

— Aš įsakau tau atvesti senę, — tarė kalifas. 

— Pasižadu atvesti ją, — atsakė Achmedas. 

O tuos penkis ir beduiną kalifas pasiliko pas save... 

Tuo tarpu išaušo rytas, ir Šachrazada nutraukė pasakojimą. 


Septyni šimtai septintoji naktis 


Kai atėjo septyni šimtai septintoji naktis, Šachrazada tęsė: 

Pasakojama, o laimingasai karaliau, kad Achmedas ad Da- 
nafas, kalifo įpareigotas atvesti senę, prižadėjo: 

— Aš atsakau už ją, o tikratikių valdove! 

Tačiau nuėjęs į kareivines ėmė tartis su savo žmonėmis ir 
kalbėjo: 

— Kaipgi mes ją pagausime, juk mieste šitiek senių. 

Vienas karys, vardu Ali Katf al Džamalis, paklausė Achmedą 
ad Danafą: 

— Dėl ko jūs čia su Hasanu Šumanu tariatės? Negi Hasa- 
nas Šumanas aukščiau visko? 

— O Ali, — šūktelėjo Hasanas, — kaip tu taip mane žemi- 
ni! Prisiekiu Alachu, šiame darbe aš jums ne pagalbininkas! — 
Ir piktas išėjo. O Achmedas ad Danafas paliepė: 


'* Judesys, rodantis, kad pavedimas ar įsakymas nebus 
įvykdytas. 

— O narsuoliai, imkite kiekvienas po dešimtį žmonių, eiki- 
te į skirtingus kvartalus ir ieškokite Dalilos. 

Ali Katf al Džamalis pasiėmė dešimt žmonių kaip ir kiti va- 
dai. Visi pasirinko po kvartalą, o prieš išsiskirstydami susitarė: 
„Susitiksime tokioje ir tokioje gatvėje, tokiame ir tokiame skers- 
gatvyje“. 

Mieste pasklido gandas, kad Achmedas ad Danafas turi su- 
gauti Dalilą Gudruolę, ir Zeinabė tarė: 

— O motute, jei tu mikli, apmulkink Achmedą ad Danafą 
ir jo Žmones. 

— Dukrele, aš nebijau nieko, tik Hasano Šumano, — atsa- 
kė Dalila. 

— Prisiekiu savo garbanomis, — sušuko duktė, — aš gausiu 
tau tų keturiasdešimt vieno drabužius! 

Ji pakilo ir apsirengusi bei užsimetusi skraistę nuėjo pas vieną 
cheminių prekių pardavėją, kuris turėjo kambarį su dvejomis du- 
rimis. Pasisveikino, davė jam dinarą ir tarė: 

— Imk šį dinarą ir užleisk man šį kambarį iki vakaro. 

Pardavėjas davė jai raktus, ir Zeinabė, sukrovusi kilimus ant 
varovo asilo, atgabeno čionai. 

Išklojo jais kambarį, po kiekvienu portiku patiesė po stal- 
tiesę su valgiais ir vynu, o paskui atsistojo prie durų atsiden- 
gusi veidą. 

Netrukus su savo žmonėmis pasirodė Ali Katf al Džamalis, 
ir Zeinabė pabučiavo jam ranką. Ali pamatė, jog tai graži mer- 
gina, ir pamilo ją. Jis paklausė: 

— Ko tu nori? 

— Ar tai tu vyresnysis Achmedas ad Danafas? — paklausė 
Zeinabė. 

— Ne, aš tik vienas iš jo žmonių, mane vadina Ali Katf al 
Džamaliu. 

— Kur jūs einate? — paklausė Zeinabė. 

— Mes vaikštome ieškodami vienos senos apgavikės, kuri pa- 
ėmė svetimus daiktus, mes turime ją sučiupti. O kas tu tokia 
ir ką veiki? 

— Mano tėvas Mosule prekiavo vynu, — atsakė Zeinabė, — 
bet jis numirė ir paliko didelius pinigus. Aš atvažiavau į šį miestą 

bijodama teisėjų. Paklausiau, kas mane galėtų apginti, ir žmonės 
man atsakė: „Tave apgins nebent Achmedas ad Danafas“. 

— Šiandien pat tu pateksi jo globon, — atsakė Ali Katf al 
Džamalio žmonės. 

— Ar nenorėtumėt užgydyti mano širdies ir suvalgyti po kąs- 
nelį ir išgerti gurkšnelį vandens? — paklausė Zeinabė. 

Jiems sutikus, Zeinabė įsivedė juos į vidų, pavaišino ir pa- 
girdė. O kad į maistą ji buvo įdėjusi bandžo, visi apkvaito ir 
tada ji nurengė juos. Lygiai taip pat ji pasielgė ir su likusiai- 
siais. 

Achmedas ad Danafas vaikščiojo ir ieškojo Dalilos, tačiau 
nerado jos, be to, neberado nė vieno iš savo pavaldinių. At- 
sitiko taip, kad ir jis ėjo pro Zeinabę, ir ši pabučiavo jam ranką. 
Jis pamatė ją ir pamilo, o ji paklausė: 

— Ar tu vyresnysis Achmedas ad Danafas? 

— Taip, o kas tu? — paklausė jis. 

— Aš svetimšalė iš Mosulo, mano tėvas ten prekiavo vynu, 
bet jis mirė ir paliko man daug pinigų. Aš ir atvažiavau su jais 
čionai, bijodama teisėjų. Atidariau čia vyno krautuvėlę, o va- 
lis reikalauja iš manęs mokesčių. Aš norėčiau, kad tu mane glo- 
botum. Tai, ką ima jisai, labiau tiktų gauti tau, — aiškino Zei- 
nabė. 

— Neduok jam nieko, o pati sveika atvykusi! — tarė jai Ach- 
medas ad Danafas. 

— Užgydyk mano širdį, paragauk mano valgio, — paprašė 
Zeinabė. 

Achmedas ad Danafas įėjo vidun, pavalgė, išgėrė vyno ir 
apsvaigęs nuvirto. Zeinabė ir jį apkvaitino bandžu ir paėmė jo 
drabužius. Visus drabužius ji susikrovė ant beduino arklio ir asilų 
varovo asilo, pažadino Ali Katf al Džamalį ir išėjo. 

Ali atsibudęs apsižiūrėjo esąs nuogas ir pamatė, kad Ach- 
medas ad Danafas ir jo žmonės guli apkvaitę. Jis turėjo prie- 
monę nuo bandžo ir atgaivino juos. Visi pamatė esą išrengti, 
o Achmedas ad Danafas pasakė: 

— Na ir dalykėliai, o mano narsuoliai! Mes vaikštome ir ieš- 
kome senės norėdami ją apgauti, o ji sugavo mus. Tai juoktųsi 
iš mūsų Hasanas Šumanas. Teks palaukti tamsos, o po to iš- 
eiti. 

Hasanas Šumanas paklausė kareivių prižiūrėtojo: 

— Kur visi žmonės? 

Tam dar nespėjus paaiškinti, sugrįžo ir pražuvėliai, visi nu- 
rengti. Ta proga Hasanas Šumanas pasakė tokias eiles: 


Išeidami banašūs būna žmonės, 
Skirtingi jie tik bradžioje kelionės. 


Kvailių tarb vyrų rasi ir protingų, 
Kaip tarb žvaigždžių blausių ir sbindulingų. 


— Kas jus taip apmulkino ir išrengė? — paklausė jis priėju- 
siųjų. 

— Mes apsiėmėme surasti vieną senę ir ieškojome jos, o iš- 
rengė mus graži moteris. 

— Puikiai ji apsielgė su jumis, — tarė Hasanas. 

— Argi tu ją pažįsti, o Hasanai? — paklausė gaudytojai. 

— Pažįstu ir ją, ir senę, — atsakė Hasanas. 

— Ką gi tu pasakysi kalifui? 

— O Danafai, — atsakė Šumanas, — papurtyk prieš kalifą savo 
apykaklę, ir tada kalifas paklaus: „Kas apsiima ją pagauti?“ O 
jeigu jis paklaus tavęs: „Kodėl tu jos nepagavai?“ — pasakyk jam: 
„Aš nežinau, bet liepk Hasanui Šumanui, jis pagaus“. Ir jeigu 
būsiu įpareigotas, aš ją sugausiu. 

Permiegoję naktį, rytą visi susirinko pas kalifą į divaną ir 
pabučiavo žemę. 

— Kur senė, o vyresnysis Achmedai? — paklausė kalifas. 

Achmedas ad Danafas papurtė apykaklę. 

— Kodėl? — paklausė. kalifas. 

— Nežinau, — atsakė Achmedas, — bet įgaliok tai padaryti 
Šumaną. Jis pažįsta ir ją, ir jos dukterį ir sako, kad ji visus šiuos 
pokštus iškrėtė ne svetimų pinigų trokšdama, o kad parodytų 
savo ir savo dukters vikrumą ir kad tu paskirtum jai vyro at- 
lyginimą, o jos dukteriai — tokį pat atlyginimą, koks buvo jos 
tėvo. 

Šumanas paprašė, kad kai jis atves Dalilą, jos neužmuštų. 
Kalifas šūktelėjo: 

— Prisiekiu savo senelių gyvybėm, jei ji grąžins žmonėms jų 
daiktus, pasigailėsiu jos. Ją saugos tavo užtarimas, o Šumanai! 

— Leisk man paduoti jai pasigailėjimo skepetaitę, o tikrati- 
kių valdove, — paprašė Šumanas. 

— Ją saugos tavo užtarimas, — patvirtino kalifas ir davė jam 
pasigailėjimo skepetaitę. 

umanas išėjo ir patraukė prie Dalilos namų. Šūktelėjo ją, 
ir atsiliepė jos duktė Zeinabė: 

— Kur tavo motina? — paklausė Šumanas. 

— Viršuje, — atsakė Zeinabė. 

— Pasakyk jai, kad neštų čionai visus žmonių daiktus ir eitų 
su manim pas kalifą. Aš atnešiau jai pasigailėjimo skepetaitę, 
ir jeigu ji neis savo valia, tegu kaltina pati save. 

Dalila nusileido, užsirišo skepetaitę ant kaklo ir atidavė Šu- 
manui svetimus daiktus. Juos sukrovė ant arklio ir asilo. 

— Dar lieka mano vyresniojo bei jo žmonių drabužiai, — pri- 
minė Šumanas. 

* — Prisiekiu Aukščiausiojo vardu, aš jų nenurenginėjau, — at- 
sakė Dalila. 

— Tavo tiesa, — atsakė Šumanas, — tačiau tai tavo dukters 
Zeinabės pokštai — tai paslauga, kurią ji padarė tau. 

Kartu su sene jiedu nuėjo į kalifo divaną ir Hasanas, žen- 
gęs į priekį, parodė kalifui daiktus ir privedė artyn Dalilą. 

Kalifas, vos tik ją pamatęs, liepė vesti ją ant kraujo kilimėlio. 

— Aš tavo valioje, o Šumanai! — sušuko Dalila. 

Šumanas pakilo, pabučiavo kalifui ranką ir tarė: 

— Pasigailėk jos, tu gi suteikei jai atleidimą! 

— Ją apsaugos tavo didžiadvasiškumas, — tarė kalifas. — Pri- 
eik arčiau, sene, kuo tu vardu? — paklausė jis. 


— Mano vardas Dalila, — tarė senė. 
— Tu iš tiesų esi gudri ir sumani! — pasakė kalifas. — Tau 
linka vardas Dalila Gudruolė! — Paskui paklausė: — Kam tu 


spendei šias žabangas ir kodėl taip iškamavai mūsų širdis? 

— Aš tai dariau ne todėl, kad troškau svetimo gero, o to- 
dėl, kad išgirdusi apie Achmedo ad Danafo ir Hasano apgaules 
Bagdade nusprendžiau: „Ir aš padarysiu taip kaip jie“. O žmonių 
daiktus aš jau grąžinau. 

Čia pakilo asilų varovas: 

— Mus turi teisti Alacho teismas! Jai neužteko mano asilo, 
ji dar užsiundė ant manęs tą magribietį kirpėją, kuris išrovė man 
du dantis ir du kartus pridegino smilkinius... 

Tuo tarpu išaušo rytas, ir Šachrazada nutraukė pasakojimą. 


Septyni šimtai aštuntoji naktis 


Kai atėjo septyni šimtai aštuntoji naktis, Šachrazada tęsė: 

Pasakojama, o laimingasai karaliau, kad asilų varovas pakilo 
ir tarė: 

— Mus turi teisti Alacho teismas! Jai neužteko mano asilo, 
ji dar užsiundė ant manęs magribietį kirpėją, kuris išrovė man 
du dantis ir du kartus pridegino smilkinius. 

Kalifas liepė sumokėti šimtą dinarų asilų varovui ir šimtą da- 
žytojui, kad šis galėtų vėl atidaryti savo dažyklą. Jiedu palinkėjo 
kalifui geros kloties ir išėjo. O beduinas, atgavęs savo daiktus 
ir arklį, nusprendė: „Niekad daugiau nejosiu į Bagdadą valgyti 
pyragėlių su medumi“. 

Visi atgavo savo daiktus ir išsiskirstė, o Dalilai kalifas tarė: 

— Gali prašyti manęs, ko nori, o Dalila! 

Dalila tarė: 

— Mano tėvas pas tave tvarkė laiškus ir augino pašto kar- 
velius, o vyras buvo Bagdado vyresnysis. Aš norėčiau gauti savo 
vyro atlyginimą, o duktė norėtų gauti tėvo atlyginimą. 

Kalifas paskyrė joms tai, ko jos norėjo, o po to Dalila dar 
paprašė: 

— Norėčiau būti chano prižiūrėtoja. 

Ir kalifas pastatė jai chaną iš trijų namų, ir davė keturias- 
dešimt vergų bei keturiasdešimt šunų, kuriuos jis buvo parsi- 
vežęs iš Suleimanijos. Šunims padarė antkaklius. Chane buvo 
vergas — virėjas, kuris gamino valgį vergams ir šėrė šunis. 

— O Dalila, — pasakė kalifas, — aš skiriu tave chano prižiū- 
rėtoja, bet jei iš ten kas nors dings, turėsi atsakyti. 

— Gerai, — atsakė Dalila, — tik apgyvendink mano dukte- 
rį kambaryje virš chano vartų. Ten yra aikštelė, o norint mo- 
kyti karvelius, reikia erdvės. 

Kalifas įsakė taip ir padaryti, ir jos duktė persinešė visus daik- 


tus į kambarį virš chano vartų. O Dalila perėmė keturiasdešimt 

paukščių, kurie nešiojo laiškus. Zeinabė pasikabino savo kam- 
baryje tuos keturiasdešimt drabužių, taip pat Achmedo ad Da- 
nafo drabužius. 

Dalilą kalifas paskyrė keturiasdešimties vergų prižiūrėtoja ir 
liepė jiems klausyti jos. Dalila apsigyveno šalia chano ir ėmė 
kiekvieną dieną vaikščioti į divaną — o gal kalifui prireiks pa- 
siųsti laišką į kurią nors šalį, — ir neišeidavo iš ten iki vakaro. 

Tie keturiasdešimt vergų stovėjo ir saugojo chaną, o kai at- 
eidavo naktis, Dalila paleisdavo šunis, kad tie saugotų chaną 
nakčia. 


Tai štai kaip nutiko Bagdade Dalilai Gudruolei. 

O Ali az Zeibakas Kairietis buvo vikruolis, gyvenęs Kaire 
tuo metu, kai divano vadovu buvo žmogus, vardu Salahas Egip- 
tietis. Jis turėjo keturiasdešimt pavaldinių. Salaho pavaldiniai 
spendė spąstus vikruoliui Ali ir vis manė, kad jis įklius, tačiau 
tekdavo jo ieškoti ir ieškoti, o jis vis pabėgdavo ir pabėgdavo 
tarsi gyvsidabris. Todėl jį žmonės ir praminė Kairo Gyvsidabriu. 

Ir štai vieną kartą vikruolis Ali sėdėjo kareivinėse kartu su 
savo bendražygiais, o širdyje jam buvo neramu ir krūtinę spaudė 
sunkumas. Kareivinių viršininkas pamatė, kad jis sėdi paniurusiu 
veidu, ir paklausė: 

— Kas tau? Jei sunkumas spaudžia krūtinę, pereik kartelį per 
Kairą. Kai pasivaikščiosi po jo turgus, tavo rūpesčiai išsisklai- 
dys. 

Ali pakilo ir išėjo pasivaikščioti po Kairą, tačiau jo liūde- 
sys ir rūpestis tik dar padidėjo. 

Jis ėjo pro vyno krautuvėlę ir tarė sau: „Užeisiu ir atsi- 
gersiu!“ 

Įėjęs pamatė septynias eiles žmonių. 

— O vyno pardavėjau, — tarė jis, — aš noriu sėdėti pats vie- 
nas. 

Vyno pardavėjas pasodino jį kambarėlyje vieną ir atnešė vy- 
no. Ali gėrė, kol pasaulis išnyko jam iš akių. 

Po kiek laiko jis išėjo iš krautuvėlės ir patraukė per Kairą. 
Jis tol vaikščiojo aikštėmis, kol priėjo Raudonąją gatvę. Žmo- 
nės jam davė kelią, nes visi jo prisibijojo. Atsisukęs Ali pamatė 

vandens nešiotoją, kuris girdė žmones iš ąsočio ir šaukė visai 
gatvei: 

— O Alacho kūrėjau! Nėra kito gėrimo, išskyrus tą, iš vy- 
nuogių; nėra artumo, kitokio kaip su mylimu; nesėdi garbingoje 
vietoje niekas kitas, tik protingas! 

— Prieik, pagirdyk mane, — tarė Ali. 

Vandens nešiotojas pažvelgė į jį ir padavė ąsotį. 

Ali pažiūrėjo į ąsotį, pateliuskavo jį ir išpylė žemėn. 

— Tu negersi? — paklausė jo vandens nešiotojas. 

— Pagirdyk mane, — liepė Ali. 

Vandens nešiotojas vėl pripildė ąsotį. Ali paėmė, papurtė jį 
ir išpylė žemėn, ir trečią kartą padarė tą patį. Vandens nešiotojas 
tarė: 

— Jei tu negersi, aš einu sau. 

— Pagirdyk mane, — vėl paliepė Ali. 

Vandens nešiotojas pripildė ąsotį ir padavė Ali. Tas paėmė 
jį ir išgėrė. Tada padavė vandens nešiotojui dinarą, tas pažvelgė 
į ji, bet šis pasirodė jam menkas, ir tarė: 

— Teapdovanos tave Alachas, teapdovanos tave Alachas, o 
jaunuoli! Kai kam ir maži žmonės — dideli žmonės... 

Tuo tarpu išaušo rytas, ir Šachrazada nutraukė pasakojimą. 


Septyni šimtai devintoji naktis 


Kai atėjo septyni šimtai devintoji naktis, Šachrazada tęsė: 

Pasakojama, o laimingasai karaliau, kad kai vikruolis Ali davė 
vandens nešiotojui dinarą, šis pažvelgė į jį, palaikė jį mažai vertu 
ir tarė: 

— Teapdovanos tave Alachas, teapdovanos tave Alachas! Kai 
kam ir maži Žmonės — dideli žmonės! 

Vikruolis Ali priėjo prie vandens nešiotojo, stvėrė jį už dra- 
bužių ir išsitraukė brangų durklą, tokį, apie kokį kalbama ei- 
lėse: 


Aštriuoju durklu tu galingai smok, 
Tik Viešpaties pasauly tebijok. 


Ir neturėki polinkių žemų, 
Iki mirties garsėki kilnumu. 

— O senoli, — tarė Ali, — pakalbėk su manim protingai! Ta- 
vo burdiuko kaina, net jei jis ir brangus, nesieks daugiau kaip 
du dirhemus, o į tris ąsočius, kuriuos aš išpyliau žemėn, tilps 
apie ritlį vandens. 

— Taip, — atsakė vandens nešiotojas. 

— O aš tau daviau auksinį dinarą, kodėl gi tu mane žemi- 
ni? — paklausė Ali. — Argi tu kada matei ką nors, kas būtų šau- 
nesnis ir garbingesnis už mane? 

— Aš mačiau žmogų, šaunesnį ir garbingesnį už tave; kol 
moterys gimdys, neatsiras žemėje kito tokio šaunaus ir garbin- 
go, — atsakė vandens nešiotojas. 

— Ką tokį tu matei šaunesnį ir garbingesnį? — paklausė Ali. 

Vandens nešiotojas ėmė pasakoti: 

— Žinok, man yra atsitikęs nuostabus dalykas. Mano tėvas 
buvo Kaire pardavėjų, girdančių vandeniu, seniūnas. Mirdamas 
jis paliko man penkis kupranugarius ir mulą, krautuvėlę ir namą. 
Bet neturtingam juk niekada negana, o kai gana, jis numiršta. 
Ir aš tariau sau: „Vyksiu į Hindžarą!“ Surinkau karavaną kup- 
ranugarių ir tol skolinausi pinigus, kol susiskolinau penkis šimtus 
dinarų! Tačiau per chadžą!“* visa tai man prapuolė, ir aš tariau 
sau: „Jei grįšiu į Kairą, žmonės uždarys mane į kalėjimą, nes 
aš nebeturiu pinigų“. Ir tada su sirų karavanu atvykau iki Cha- 
lebo, o iš Chalebo išvykau į Bagdadą. Ten paklausiau, kur rasti 
Bagdado vandens nešiotojų seniūną, ir žmonės man parodė. Aš 
įėjau pas jį ir perskaičiau „Fatihą“. Jis išklausinėjo mane, o aš 
jam papasakojau viską, kas man atsitiko. 

Tada jis paskyrė man krautuvėlę, davė burdiuką ir visa kita. 
Išleido mane Alachas pro vartus, ir išėjau aš vaikščioti po miestą. 
Padaviau ąsotį atsigerti vienam žmogui, o tas man ir sako: 

— Aš nieko nevalgau ir neturiu ko užgėrinėti. Šiandien mane 
pasikvietė šykštuolis ir atnešęs pastatė du ąsočius, o aš jam pa- 
sakiau: „O bjaurybės sūnau, argi tu mane kuo nors pavalgydinai, 
kad duodi atsigerti?“ Eik šalin, vandens nešiotojau, palauk, kol 
aš ko nors pavalgysiu, tada ir pagirdyk. 

Aš priėjau prie kito, o jis man sako: 


W“ Chadžas — musulmonams būtina šventoji 
kelionė į Meką. 

— Alachas tau atlygins! 

Taip ir vaikščiojau iki vidurdienio, ir niekas man nieko ne- 
davė. „Jau geriau būčiau nėjęs į tą Bagdadą“, — pagalvojau. Tik 
staiga pamačiau greitai bėgančius žmones ir leidausi paskui juos. 
Išvydau puikią eiseną, kur žmonės ėjo po du, visi buvo su šli- 
kėmis, čalmomis, vilkėjo burnusais ir veltinio striukėmis, ir dar 
buvo apsikaustę plienu. 

— Kieno čia svita? — paklausiau kažko šalia. 

— Tai vyresniojo Achmedo ad Danafo svita, — atsakė pa- 
klaustasis. 

— Kokios jo pareigos? 

— Jis divano vadovas, didelis viršininkas Bagdade, jis rūpinasi 
sausumos priežiūra. Kiekvieną mėnesį gauna iš kalifo po tūkstantį 
dinarų, o jo pavaldiniai — po šimtą dinarų. Hasanas Šumanas 
taip pat gauna po tūkstantį dinarų ir dabar jis eina iš divano 
į savo kareivines. 

Tuo metu Achmedas ad Danafas pamatė mane ir tarė: 

— Pagirdyk mane! 

Aš pripyliau ąsotį ir padaviau jam. Jis pateliuskavo jį ir iš- 
pylė, ir antrą kartą taip padarė, ir trečią, o ketvirtą kartą atsigėrė, 
kaip tu, ir paklausė: 

— O vandens nešėjau, iš kur tu? 


— Iš Kairo! — atsakiau. 
— Tesveikina Alachas Kairą ir jo gyventojus! — tarė Achme- 
das ad Danafas. — O ko tu atkeliavai į šį miestą? 


Aš papasakojau jam savo istoriją ir leidau suprasti, kad esu 
įsiskolinęs ir bėgu nuo skolų ir vargo. Achmedas ad Danafas 
sušuko: 

— Sveikas atvykęs! 

Jis padavė man penkis dinarus ir atsisuko į savo pavaldinius: 

— Siekite Alacho ir parodykite jam malonę! 

Tada visi jo pavaldiniai davė man po dinarą, o Achmedas 
ad Danafas tarė: 

— O senoli, kol tu būsi Bagdade, gausi iš mūsų lygiai tiek 
pat kiekvieną kartą, kai mus pagirdysi. 

Aš ėmiau vaikščioti pas juos, gaudavau pinigų ir po kelių 
dienų suskaičiavau, kad jau turiu tūkstantį dinarų. „Dabar tei- 

singiausia būtų grįžti gimtinėn“, — pagalvojau sau. Nuėjau į ka- 
reivines ir pabučiavau Achmedui rankas, o jis paklausė: 
— Ko nori? 


— Aš ruošiuosi išvykti, — atsakiau ir pridūriau: 


Svečioj šaly buvimas įkyrėjo, 
Tarytum rūmų statymas iš vėjo. 


Išblaško vėjas tai, ką jis sukūrė, 
Ir svetimšalis į namus grįžt turi. 


— Į Kairą išeina karavanas, ir aš noriu keliauti pas savo šei- 
mą, — paaiškinau jam. 

Jis davė man mulą, šimtą dinarų ir tarė: 

— O šeiche, aš noriu pasiųsti su tavim pranešimą. Ar tu pa- 
žįsti Kairo gyventojus? 

— Taip, — atsakiau jam... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dešimtoji naktis 


Kai atėjo septyni šimtai dešimtoji naktis, Šachrazada tęsė: 

Pasakojama, o laimingasai karaliau, kad vandens nešiotojas 
pasakojo: 

Achmedas ad Danafas davė man mulą, šimtą dinarų ir tarė: 

— Noriu pasiųsti su tavim pranešimą. Ar tu pažįsti Kairo gy- 
ventojus? 

— Taip, — atsakiau jam. 

— Paimk štai šį laišką, nunešk jį Ali Zeibakui Kairiečiui ir 
pasakyk: „Tavo vyresnysis linki tau ramybės, o pats dabar tar- 
nauja kalifui“. 

Aš paėmiau laišką ir iškeliavau į Kairą. Ten mane susira- 
do mano skolintojai, ir aš jiems atidaviau pinigus. Vėl tapau van- 
dens nešiotoju, bet taip ir nenunešiau laiško, nes nežinau, kur 
yra Ali Zeibako Kairiečio kareivinės... 

Tada Ali pasakė vandens nešiotojui: 

— O senoli, nuramink savo sielą ir atvėsink akis! Aš ir esu 
Ali Zeibakas Kairietis, pirmasis iš vyresniojo Achmedo ad Da- 
nafo narsuolių. Duokš laišką! 


303 


710 naktis 


Vandens nešėjas padavė laišką. Ali jį išvyniojo ir perskai- 
tė, o ten buvo ir šios eilutės: 


Rašau aš tau, gražuoli neregėtas, 
Nuskris tas laiškas, vėjo balytėtas. 


Ir aš norėčiau skrist tavęs išvysti, 
Bet bakirbti sparnai neleidžia skristi. 


O toliau: „Achmedas ad Danafas sveikina vyriausiąjį iš savo 
vaikų — Ali Zeibaką Kairietį. Pranešu tau, kad aš tol kamavau 
Salah ad Diną Egiptietį ir tol krėčiau jam pokštus, kol palaidojau 
ji gyvą. Dabar jo narsuoliai klauso manęs, o tarp jų yra Ali Katf 
al Džamalis. Bagdade aš tapau kalifo divano vadovu ir turiu pri- 
žiūrėti sausumą. Jei tu laikaisi mūsų susitarimo, tai atvyk pas 
mane. Galbūt nuveiksi Bagdade ką nors tokio, kas suartintų tave 
su kalifu, ir tu stosi jam tarnauti. Gausi atlyginimą ir tau pa- 
statys kareivines. Štai dėl ko aš rašau. Ramybės tau!“ 

Ali perskaitė laišką, pabučiavo jį ir priglaudė prie galvos. 
Vandens nešėjui jis padavė dešimt dinarų ir padėkojo už ge- 
rą žinią. Po to nuėjo į kareivines pas savo narsuolius ir viską 
jiems pranešė sakydamas: 

— Pavedu jus vienas kitam! 

Jis nusirengė tai, ką vilkėjo, apsivilko apsiaustą, užsidėjo tar- 
bušą ir pasiėmė iečių įdėklą, kuriame buvo drotikas!“ (jo da- 
lys susimauna viena į kitą). Viršininkas paklausė: 

— Kaipgi tu iškeliausi, kai iždas tuščias? 

— Kai nuvyksiu į Siriją, atsiųsiu tiek, kad jums užtektų, — 
tarė Ali ir išėjo. 

Jis pasivijo jau besiruošiantį išvykti karavaną ir pamatė ten 
pirklių vyresnįjį, o su juo keturiasdešimt pirklių. Pirkliai krovė 
savo ryšulius, o vyresniojo ryšuliai gulėjo ant žemės. Ali ma- 
tė, kad karavano vadovas — žmogus iš Sirijos, jis kalbėjo mu- 
lų varovams: „Padėkite man kas nors“, — tačiau tie tik barė ir 
koneveikė jį. 


'6 Drotikas — ietis trumpu kotu. 

Ali pagalvojo: „Niekur nerasiu geriau kaip keliaudamas su 
šiuo vadovu!“ 

Ali buvo bebarzdis, gražus, jis priėjo prie vadovo ir pasi- 
sveikino. Vadovas atsakė jam ir paklausė: 

— Ko tu nori? 

— O dėdule, aš matau, kad tu vienas, o krovinių turi ke- 
turiasdešimčiai mulų. Kodėl gi tu neatsivedei žmonių, kad tau 
padėtų? 

— O vaikeli, — atsakė vadovas, — aš buvau pasisamdęs du 
jaunikaičius, aprengiau juos ir kiekvienam įkišau į užantį po du 
šimtus dinarų. Jie padėjo man iki vienuolyno, o paskui pabėgo. 

— Kur jūs keliaujate? — paklausė Ali. 

— Į Chalebą, — atsakė vadovas. 

— Aš tau padėsiu, — pasisiūlė Ali. 

Jiedu sukrovė nešulius, ir karavanas pajudėjo. Pirklių vyres- 
nysis taip pat sėdo ant mulo. Karavano vadovas iš Sirijos bu- 
vo patenkintas, kad atsirado pagalbininkas, ir pamilo Ali. 

Atėjus nakčiai, karavanas sustojo poilsio. Žmonės pavalgė, 
atsigėrė, o kai atėjo metas miegoti, Ali atsigulė ant žemės ir ap- 
simetė miegąs, o karavano vadovas atsigulė šalia jo. Tada Ali 
atsikėlė ir atsisėdo prie įėjimo į palapinę. Vadovas pasivertė ir 
norėjo apglėbti Ali, tačiau neradęs jo pagalvojo: „Gal jis bu- 
vo kam nors pažadėjęs ir tas pasiėmė jį, bet juk aš vertesnis, 
kitą naktį reikės jį uždaryti“. 

O Ali prasėdėjo prie įėjimo iki aušros, tada atėjo ir atsigulė 
šalia vadovo. Pabudęs tas pamatė Ali ir tarė sau: „Jei aš jo pa- 
klausiu, kur buvo, tai užpyks ir paliks mane“. 

Taip Ali ir apgaudinėjo jį, kol karavanas priartėjo prie vienos 
olos, kurioje buvo plėšraus liūto guolis. Kiekvieną kartą, kai ka- 
ravanas traukdavo pro šalį, keliautojai mesdavo burtus. Tą, ku- 
riam krisdavo burtas, palikdavo liūtui. 

Ir dabar metė burtus, ir krito jis pirklių vyriausiajam. Tuo 
metu pasirodė ir pats liūtas: jis stovėjo skersai kelio dairydamasis, 
kuris gi jam atiteks iš karavano. 

Pirklių vyresnysis labai nusiminė ir tarė karavano vadovui: 

— Teapgaus Alachas tavo laimę ir tavo kelionę! Aš prisa- 
kau tau po mano mirties mano ryšulius atiduoti mano vaikams. 

— Kas čia per istorija? — paklausė vikruolis Ali. 

Ir tas jam viską papasakojo. O jis tik nusijuokė: 

— Ir ko gi jūs bėgate nuo stepių katės? Aš jums girdint pri- 
žadu ją užmušti. 

Vadovas nuėjo pas pirklį ir viską papasakojo. Pirklys apsi- 
džiaugė: 

— Jei užmuš, duosiu jam tūkstantį dinarų. 

Kiti pirkliai taip pat pridūrė: 

— Mes irgi duosime jam pinigų. 

Tada Ali nusivilko apsiaustą (po juo sužvilgo plieno šarvai), 
išsitraukė plieninį kardą ir vienas stojo prieš liūtą. Jis riktelė- 
jo liūtui, ir tas puolė jį. Ali Kairietis smogė liūtui kardu į tar- 
puakį ir perkirto vargšą pusiau. Karavano vadovas ir pirkliai žiū- 
rėjo į jį. 

— Nebijok, o dėdule! — sušuko Ali. 

— O mano vaike, aš tavo tarnas! — sušuko karavano vadovas. 

Pirklys pakilo, apkabino Ali ir pabučiavo jį į kaktą. Be to, 
jis davė Ali tūkstantį dinarų, o visi kiti pirkliai — po dvidešimt. 
Visus pinigus Ali susidėjo pas pirklį. 

Jie permiegojo naktį ir vėl patraukė Bagdado link. Prijojo 
Liūtų slėnį ir Šunų klonį, o ten buvo įsitaisęs niekam nepaklūs- 
tantis pakelės plėšikas beduinas. Jis turėjo visą būrį savo gen- 
tainių. 

Plėšikas puolė karavaną, ir žmonės išsibėgiojo. 

— Prapuolė mano pinigai! — sušuko pirklys. 

Tuo metu pasirodė Ali, apsigobęs kailiu, nukabinėtu skam- 
balėliais. Jis išsitraukė savo drotiką, sumovė jo dalis vieną ant 
kitos, po to, pagrobęs vieną iš beduino žirgų, sėdo raitas ir tarė 
beduinui: 

— Stok prieš mane, pasigalynėkime ietimis! 

Jis pasipurtė, skambalėliai sutilindžiavo, ir beduino žirgas pa- 
sibaidė. Ali dūrė beduinui ietimi ir sulaužė ją, tada dar mos- 
telėjo per sprandą ir nuritino jam galvą. 

Tai pamatę, beduino žmonės susispietė aplink Ali, o tas su- 
šuko: 

— Alachas didis! — puolė juos kapoti ir netrukus išvaikė į 
visas puses. Tada beduino galvą pasmeigė ant ieties ir grįžo pas 
pirklius. Šie parodė jam didelę malonę, ir netrukus vėl visi pa- 
traukė toliau. 

Pasiekus Bagdadą Ali pareikalavo iš pirklio savo pinigų ir 
atidavė juos karavano vadovui sakydamas: 

— Kai grįši į Kairą, paklausk, kur mano kareivinės, ir ati- 
duok pinigus jų viršininkui. 

Permiegojęs naktį, rytą Ali nuėjo į miestą ir ėmė vaikščio- 
ti klausinėdamas, kur Achmedo ad Danafo kareivinės, tačiau nie- 
kas jam neparodė. 

Taip Ali klaidžiojo, kol priėjo Sukrėtimų aikštę. Ten pamatė 
žaidžiančius vaikus, tarp kurių buvo vienas berniukas, vardu Ach- 
medas al Lakitas. Ali tarė sau: „Iš kur daugiau gausi žinių, jeigu 
ne iš vaikų!“ 

Jis apsidairė, pamatė saldumynų pardavėją ir priėjęs nusi- 
pirko šio to. Tada šūktelėjo vaikams, Achmedas al Lakitas nu- 
stūmė kitus, o pats priėjo ir paklausė Ali: 

— Ko nori? 

— Aš turėjau vaiką, — tarė Ali, — jis numirė, o aš susapna- 
vau, kad jis prašo saldaus, todėl nupirkau saldumynų ir noriu 
duoti kiekvienam berniukui po gabalėlį. 

Jis ištiesė gabalėlį saldumyno Achmedui al Lakitui, o šis pa- 
žvelgęs į jį pamatė prilipusį dinarą ir pasakė: 

— Eik sau, manyje nėra bjaurasties, gali pasiklausti žmonių. 

Tačiau Ali jį sulaikė sakydamas: 

— O vaike mano, tik sumanus moka ir tik sumanus gauna 
užmokestį. Aš vaikščiojau po miestą, visur ieškodamas Achmedo 
ad Danafo kareivinių, bet man niekas neparodė. Šis dinaras — 
užmokestis tau, jei tu man parodysi ten kelią. 

— Aš bėgsiu pirmas, — tarė tada Achmedas, — o tu bėk iš 
paskos. Kai pribėgsime kareivines, aš spirsiu koja akmenėlį į var- 
tus — taip tu ir sužinosi. 

Berniukas nubėgo, o Ali pasileido paskui jį. Pagaliau jis už- 
kliudė koja akmenėlį ir spyrė jį į vartus. Taip Ali rado karei- 
vines... 

Tuo tarpu išaušo rytas, ir Šachrazada nutraukė pasakojimą. 


Septyni šimtai vienuoliktoji naktis 


Kai atėjo septyni šimtai vienuoliktoji naktis, Šachrazada tęsė: 
Pasakojama, o laimingasai karaliau, kad kai Achmedas al La- 

kitas bėgo pirma vikruolio Ali rodydamas kelią ir kai pagaliau 
pasiekė kareivines, Ali sučiupo berniūkštį ir norėjo atimti dinarą, 
tačiau šis neatidavė. Tada Ali paleido jį sakydamas: 

— Eik, tu užsitarnavai užmokestį, esi vikrus berniukas, sveiko 
proto ir drąsus. Jei Alachas panorės, kai aš imsiu tarnauti ka- 
lifui, padarysiu tave vienu iš savo valdinių. 

Berniukas nubėgo, o Ali Zeibakas Kairietis pasibeldė į ka- 
reivinių vartus. Achmedas ad Danafas paliepė vartų sargui: 

— O vartų sarge, atverk vartus, tai beldžiasi Ali Zeibakas Kai- 
rietis. 

Vartų sargas atvėrė vartus, ir Ali įėjo pas Achmedą ad Da- 
nafą. Tas pasveikino jį ir apkabino. Keturiasdešimt jo žmonių 
taip pat pasisveikino su Ali. Achmedas ad Danafas aprengė jį 
puošniais drabužiais ir paaiškino: 

— Kalifas, paskyręs mane šion tarnybon, aprengė visus mano 
pavaldinius, o šiuos drabužius aš palikau tau. 

Jis pasodino Ali garbingoje vietoje, atnešė valgių, ir visi pa- 
valgė, atnešė gėrimų, ir atsigėrė. Gėrė iki pat ryto, po to Ach- 
medas ad Danafas perspėjo Ali Zeibaką Kairietį: 

— Venk vaikščioti po Bagdadą, verčiau lik kareivinėse. 

— Kodėl? — nustebo Ali. — Aš atvykau ne tam, kad užsi- 
sklęsčiau, o tam, kad pasižvalgyčiau. 

— O vaike mano, — tarė Achmedas ad Danafas, — nema- 
nyk, kad Bagdade taip kaip Kaire. Čia yra Bagdadas, čia gy- 
vena kalifas ir daugybė vikruolių, gudrybės čia auga kaip dar- 
žovės žemėje. 

Ali išbuvo kareivinėse tris dienas, tada Achmedas ad Da- 
nafas tarė Ali Kairiečiui: 

— Aš noriu pristatyti tave kalifui, kad jis paskirtų tau 
algą. 

— Dar ne laikas, — atsakė Ali, ir Achmedas paliko jį ramy- 
bėje. 

Vieną dieną Ali sėdėjo kareivinėse ir jam taip sugėlė širdį 
ir suspaudė krūtinę, kad jis tarė pats sau: „Eik, pasivaikščiok 
po Bagdadą, tegu atsigauna tavo širdis“. 

Jis išėjo ir ėmė vaikščioti iš skersgatvio į skersgatvį. Vidury 
turgaus pamatė krautuvėlę, papietavo ten ir išėjo laukan nusi- 
plauti rankų. Staiga mato — eina keturiasdešimt vergų, apsiren- 

gusių veltinio striukėmis, ir nešasi plieno kardus. Visi išsirikiavę 
po du, o iš paskos raita ant mulo joja Dalila Gudruolė. Ant gal- 
vos jai paauksuotas šalmas su plieniniu bumbulu, vilki ji šar- 
vais ir turi visa, kas prie tos aprangos dera. 

Dalila grįžo iš divano ir vyko į chaną. Ji pamatė Ali Zei- 
baką Kairietį, atidžiai pažvelgė į jį ir pastebėjo, kad jis ir ūgiu, 
ir stotu panašus į Achmedą ad Danafą. Pastebėjo, kad jis vil- 
ki apsiaustu ir burnusu, turi plieninį šalmą, o drąsa taip ir sklin- 
da iš jo, liudydama už jį, o ne prieš jį. 

Grįžusi į chaną Dalila susitiko su savo dukterimi Zeinabe, 
atsinešė lentą su smėliu ir ėmė burti. Išbūrė, kad šio žmogaus 
vardas Ali Kairietis ir kad jam laimės teksią daugiau negu jai 
ir jos dukteriai Zeinabei. 

— O motute, ką gi tu išbūrei iš tos lentos? — paklausė Zei- 
nabė. 

— Šiandien aš mačiau jaunuolį, — atsakė Dalila, — kuris pa- 
našus į Achmedą ad Danafą ir jo narsuolius. Jis ateis į chaną 
ir iškrės kokią gudrybę, kad atkeršytų už savo vyresnįjį ir už 
jo keturiasdešimt pavaldinių. Aš manau, kad jis gyvena Achmedo 
ad Danafo kareivinėse. 

— Kas gi čia dabar? — tarė Zeinabė. — Panašu, kad tu la- 
bai daug apie jį galvoji. 

Ji apsirengė pačiais puošniausiais drabužiais ir išėjo į miestą. 
Vos tik žmonės pamatydavo ją — tuoj įsimylėdvo, o ji žadėjo, 
prisiekinėjo, ir visus lenkte lenkė į save. Taip ėjo iš turgaus į 
turgų, kol pamatė Ali Kairietį. Užkliudė jį pečiu, atsisuko ir šūk- 
telėjo: 

— Tepratęsia Alachas protingų žmonių gyvenimą! Kaip tu 
puikiai atrodai! 

— Kieno tu? — paklausė Ali. 

— Tokio pat dagilio kaip tu, — atsakė Zeinabė. 

— Ar tu ištekėjusi, ar ne? — paklausė Ali. 

— Ištekėjusi, — atsakė Zeinabė. 

— Pas mane ar pas tave? — paklausė Ali. 

— Aš pirklio duktė, — atsakė Zeinabė, — mano vyras taip 
pat pirklys, ir aš niekada gyvenime nebuvau niekur išėjusi, iš- 
skyrus šį kartą. Matai, aš paruošiau valgį ir ketinau valgyti, bet 
neturėjau noro. O kai pamačiau tave, mano širdį užplūdo meilė. 

Ar galimas dalykas, kad tu panorėsi užgydyti mano širdį ir su- 
valgyti kąsnelį mano vaišių? 

— Jei kas kviečia, to dera paklausyti, — atsakė Ali. 

Zeinabė nuėjo pirma, o Ali nusekė iš paskos. Jie ėjo iš skers- 
gatvio į skersgatvį ir Ali ėmė galvoti: „Ką gi tu darai? Tu sve- 
timšalis, o pamokymai sako: „Kas padarys nuodėmę svečioje ša- 
lyje, tam Alachas lems likti apgautam“. Tik atsisakyti reikia 
švelniai“. 

— Paimk šį dinarą, — tarė jis moteriai, — ir tebūnie tai ki- 
tą kartą. 

Zeinabė sušuko: 

— Prisiekiu didžiojo Alacho vardu, negali būti, kad tu da- 
bar neitum su manim namo! Aš tau būsiu gera! 

Ir Ali nusekė paskui ją. Jie priėjo aukštų skliautuotų namų 
vartus, bet jų sklendė buvo užstumta. 

— Atidaryk! — tarė Zeinabė. 

— O kur raktas? — paklausė Ali. 

— Dingo, — atsakė Zeinabė. 

— Kiekvienas, kas atidaro sklendę be rakto, yra nusikaltė- 
lis, ir teisėjas turi jį nubausti, o aš neišmanau, kaip galėčiau ati- 
daryti vartus be rakto, — paaiškino Ali. 

Zeinabė kilstelėjo nuo veido izarą, Ali pažvelgė į ją, ir tas 
žvilgsnis sukėlė jo krūtinėje tūkstančius atodūsių. Zeinabė už- 
metė izarą ant sklendės ir sušnibždėjusi Musos motinos vardą 
atvėrė ją be raktų. Jiedu žengė vidun. Ali eidamas iš paskos ma- 
tė kardus ir kitokius plieninius ginklus. 

Zeinabė nusimetė izarą ir atsisėdo greta Ali. Šis pagalvojo: 
„Pasiimk viską, ką tau skyrė Alachas!“ — ir pasilenkė pabučiuoti 
jos skruostą, tačiau moteris prisidengė ranka ir pasakė: 

— Malonumai ne anksčiau, nei ateis naktis! 

Ji atnešė staltiesę su valgiais ir vynu. Abu pavalgė ir išgė- 
rė. Tada Zeinabė išėjo, pasėmė iš šulinio ąsotį vandens ir už- 
pylė Ali ant rankų, kad tas nusiplautų jas. Staiga Zeinabė su- 
davė kumšteliu sau į krūtinę ir sušuko: 

— Mano vyras turėjo žiedą su rubinu, užstatytą už penkis šim- 
tus dinarų. Aš jį užsimoviau, bet jis buvo per didelis, tai aš vaš- 
ku susiaurinau, o kai leidau kibirą, jis nusmuko ir įkrito į šu- 

linį. Tu nusisuk į duris, o aš nusirengsiu, nusileisiu į šulinį ir 
ištrauksiu jį. 

— Bus gėda, jei man čia esant tu leisiesi į šulinį, — tarė 
Ali, — leisiuosi tik aš. 

Jis nusirengė, apsirišo virve, ir Zeinabė nuleido jį į šulinį. 
Ten buvo daug vandens, ir Zeinabė pasakė: 

— Virvės neužtenka, bet tu atsirišk ir leiskis. 

Ali atsirišo, nusileido į vandenį, pasinėrė kelių sieksnių gylin, 
bet dugno nepasiekė. O Zeinabė užsimetė izarą, pasiėmė Ali 
drabužius ir nuėjo pas savo motiną... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvyliktoji naktis 


Kai atėjo septyni šimtai dvyliktoji naktis, Šachrazada tęsė: 

Pasakojama, o laimingasai karaliau, kad Ali Kairiečiui nu- 
sileidus į šulinį, Zeinabė užsimetė izarą, pasiėmė jo drabužius 
ir nuėjusi pas savo motiną pasakė: 

— Aš išrengiau Ali Kairieųį ir palikau jį emyro Hasano, namų 
šeimininko, šulinyje. Negali būti, kad jis iš ten išliptų. 

Emyro Hasano tuo metu nebuvo namie, o grįžęs iš divano 
jis pamatė, kad namai atviri, ir paklausė arklininką: 

— Kodėl tu neužstūmei sklendės? 

— O pone, aš savo rankomis ją užstūmiau, — atsakė arkli- 
ninkas. 

— Prisiekiu savo galva, — sušuko emyras, — į mano namus 
bus įsigavęs vagis! 

Emyras Hasanas apžiūrėjo visus namus, bet nieko nerado, 
tada paliepė arklininkui: 

— Pripilk ąsotį, aš noriu apsiplauti. 

Arklininkas paėmė kibirą, nuleido jį šulinin, patraukė ir pa- 
juto, kad sunku kelti. Pažvelgė į šulinį ir pamatė, kad kibire kaž- 
kas sėdi. Jis paleido kibirą į šulinį šaukdamas: 

— O pone, iš šulinio lenda ifritas! 

Emyras Hasanas pamokė: 

— Eik ir atvesk keturis fakihus, tegu paskaito virš jo Kora- 
ną — ir jis išnyks. 

Arklininkas atvedė fakihus, ir emyras Hasanas liepė jiems: 

— Sustokite aplink šulinį ir paskaitykite Koraną virš ifrito. 

Atėjo dar vienas vergas ir kartu su arklininku nuleido kibirą. 
Ali įsitvėrė, pasislėpė jame ir palaukęs, kol jį ištrauks, greitai 
iššoko iš kibiro ir atsisėdo šalia fakihų. Tie ėmė mušti vienas 
kitą per žandus šaukdami: 

— Ifritas! Ifritas! 

Tačiau emyras Hasanas pamatė, kad tas jaunuolis — žmo- 
gus, ir paklausė: 

— Tu vagis? 

— Ne, — atsakė Ali. 

— Tai ko gi nusileidai į šulinį? — kamantinėjo emyras. 

— Aš miegodamas susitepiau, — atsakė Ali, — išėjau norė- 
damas nusiprausti Tigro upėje. Pasinėriau, ir vanduo įtraukė ma- 
ne po žeme taip, kad išlindau tik šiame šuliny. 

— Sakyk teisybę! — spyrė emyras. 

Ir Ali buvo priverstas papasakoti viską, kas jam atsitiko. Emy- 
ras aprengė jį senais drabužiais ir išleido iš savo namų. 

Ali nuėjo į Achmedo ad Danafo kareivines ir papasakojo, 
kas jam nutiko. Achmedas tarė: 

— Argi aš tau nesakiau, kad Bagdade yra moterų, kurios vy- 
rams krečia išdaigas. 

— Aukščiausiojo vardu, — paprašė Ali Katf al Džamalis, — 
papasakok, kaipgi tu, Kairo narsuolių vadeiva, leidaisi moters 
išrengiamas? 

Ali buvo sunku ir jis mėgino teisintis. Achmedas ad Danafas 
perrengė jį kitais drabužiais, o po to Hasanas Šumanas paklausė: 

— Ar tu pažįsti tą moterį? 

— Ne, — atsakė Ali. 

— Tai Zeinabė, Dalilos Gudruolės duktė, — pasakė Hasanas, 
ji valdo kalifo chaną. Negi tu būsi patekęs į jos pinkles? 

— Taip, — atsakė Ali. 

— Ir ko gi tu nori? — paklausė Hasanas. 

— Aš noriu ją vesti, — atsakė Ali. 

— To nebus! Nuramink savo širdį kuo nors kitu, be jos! — 
sušuko Hasanas. 

Bet Ali nenurimo: 

— Kaip man sugudrauti, kad laimėčiau ją? 

— Būk sveikas! Jei tu gersi iš mano rankų ir eisi po mano 

vėliava, aš tau padėsiu pasiekti, ko tu trokšti, — tarė Šumanas. 

— Gerai, — sutiko Ali. 

— Nusirenk, o Ali! — paliepė Hasanas. 

Ali nusirengė, o Hasanas paėmė katilą ir užvirė kažką pa- 
našaus į dervą. Ištepė ja Ali, ir šis tapo panašus į juodąjį vergą. 
Jis nudažė jam lūpas ir žandus, stibiu nutepė akis ir aprengė 
tarno drabužiais. Po to atnešė staltiesę su kebabu ir vynu ir tarė: 

— Chane yra juodasis vergas — virėjas, tu dabar panašus į 
jį. Jis turguje perka tik mėsą ir žalumynus. Eik pas jį ir atsar- 
giai užkalbink tik tokiais žodžiais, kaip kalba vergai, pasisvei- 
kink ir sakyk: „Seniai jau bebuvom susiėję su tavim prie bu- 
zos!“ Jis atsakys: „Aš užimtas, man ant sprando keturiasdešimt 
vergų, aš gaminu jiems maistą pietums, vakarienei, šeriu šunis, 
turiu paruošti stalą Dalilai ir jos dukteriai Zeinabei“. O tu vis 
įkalbinėk jį: „Eime, suvalgysim kebabą ir išgersime buzos“. Ateik 
su juo į kareivines ir nugirdyk jį. Po to išklausinėk, ką jis ga- 
mina, iš kelių patiekalų, ką duoda šunims, paklausk, kur rak- 
tai nuo virtuvės ir nuo rūsio. Jis tau viską papasakos, — girtas 
pasako viską, ką slepia būdamas blaivus. Po to užmigdyk jį ban- 
džu, apsirenk jo drabužiais, užsikišk už diržo peilį, pasiimk pin- 
tinę ir nuėjęs į turgų nupirk mėsos bei žalumynų. Tada grįžk 
į virtuvę, nusileisk į rūsį ir išvirk viralą. Viską išpilstyk ir nu- 
nešk į chaną Dalilai. Į maistą įdėk bandžo, kad užmigdytum ir 
šunis, ir vergus, ir Dalilą, ir jos dukterį Zeinabę. Paskui įeik į 
namus ir išnešk iš ten visus drabužius. O jei nori vesti Zeina- 
bę, atsinešk iš ten keturiasdešimt paukščių, kurie nešioja laiš- 
kus. 

Ali išėjo, sutiko vergą virėją, pasisveikino ir pasakė: 

— Seniai jau mes su tavim buvom susitikę prie buzos. 

— Aš užimtas, gaminu maistą vergams ir šunims, — atsakė 
virėjas. 

Bet Ali jį perkalbėjo ir nugirdė. Paskui ėmė klausinėti apie 
valgį — iš kelių patiekalų jis būnąs. Virėjas atsakė: 

— Kasdien gaminu penkis patiekalus pietums, penkis vaka- 
rienei. O vakar jie pareikalavo dar ir šešto patiekalo — ryžių 
Su medumi, o septinto — viralo iš granatų grūdelių. 

— Kaip atrodo visas tas valgymas, kurį tu ruoši? — pasiteiravo 


Ali. 

— Aš nunešu valgį Zeinabei, po to nunešu Dalilai, po to pa- 
duodu vakarienę vergams, tada — vakarinis šunų šėrimas. Jiems 
duodu mėsos, o mažiausiai jiems reikia ritlio. 

Likimas taip panoro, kad Ali užmirštų paklausti, kur raktai. 
Kai vergas užmigo, Ali apsirengė jo drabužius, pasiėmė pinti- 
nę ir nuėjo į turgų pirkti mėsos ir žalumynų... 

Tuo tarpu išaušo rytas, ir Šachrazada nutraukė pasakojimą. 


Septyni šimtai tryliktoji naktis 


Kai atėjo septyni šimtai tryliktoji naktis, Šachrazada tęsė: 

Pasakojama, o laimingasai karaliau, kad Ali Zeibakas Kai- 
rietis apkvaitinęs vergą virėją pasiėmė peilius ir užsikišo už diržo. 
Po to pastvėręs pintinę nuėjo į turgų ir nupirko mėsos ir ža- 
lumynų. Grįžęs jis įžengė pro vartus ir pamatė Dalilą, kuri sėdėjo 
ir stebėjo įeinančius ir išeinančius, pamatė taip pat ir keturias- 
dešimt ginkluotų vergų. Ali padrąsino pats save, tačiau Dalila 
pamačiusi jį pažino ir sušuko: 

— Drožk atgal, vagių vadeiva! Ar tu ir chane nori man krėsti 
eibes! 

Ali Kairietis, kuris dabar atrodė kaip negras, atsisuko į Dalilą 
ir paklausė: 

— Ką tu čia kalbi, o vartų sergėtoja? 

— Ką tu padarei vergui virėjui? — sušuko Dalila. — Ar nu- 
žudei jį, ar bandžu užmigdei? 

— Kokiam vergui virėjui? Ar čia yra, be manęs, dar vienas 
vergas virėjas? — paklausė Ali. 

— Meluoji, tu esi Ali Zeibakas Kairietis! — šaukė senė. 

Ali jos paklausė vergų kalba: 

— O vartų sergėtoja, ar kairiečiai balti, ar juodi? Aš dau- 
giau čia nebetarnausiu. 

— Kas tau, o mūsų dėdės sūnau? — paklausė jo vergai. 

— Tai ne jūsų dėdės sūnus, — tarė Dalila, — tai Ali Zeibakas 
Kairietis. Panašu, kad jis bus apkvaitinęs jūsų dėdės sūnų ir už- 
mušęs jį. 

— Tai mūsų dėdės sūnus Sad Alachas, virėjas, — ėmė gin- 
čytis vergai. 

— Tai ne jūsų dėdės sūnus, tai Ali Kairietis, tik nusidažęs 
odą! — aiškino Dalila. 

— Kas toks yra Ali? Aš esu Sad Alachas, — laikėsi savo Ali. 

— Aš turiu tepalo, tuoj patikrinsim, — pasakė Dalila. 

Ji atsinešė kažkokio tepalo, patepė Ali ranką, ėmė trinti ją, 
tačiau juodumas nenyko. 

— Leisk jam eiti ruošti mums pietų! — paprašė vergai. 

— Jei tai jūsų dėdės sūnus, jis žinos, ko jūs prašėte iš jo vakar 
vakare ir kiek jis kasdien ruošia patiekalų, — nusileido Dalila. 

Jis buvo paklaustas apie patiekalus ir apie tai, ko prašė vakar 
vakare. Ali atsakė: 

— Lęšių, ryžių, sriubos, troškintos mėsos ir rožių vandens gė- 
rimo. Šeštasis patiekalas buvo ryžiai su medumi, o septintasis 
granatų grūdeliai. Vakarienei buvo tas pats. 


— Teisybė! — sušuko vergai. 
— Eikite su juo, ir jeigu jis pažins virtuvę ir rūsį, tai jis jū- 
sų dėdės sūnus, o jei ne, užmuškite jį! — tarė Dalila. 


Virėjas buvo prisijaukinęs katę, kuri jo laukdavo prie virtuvės 
durų, o kai jis pareidavo, užšokdavo jam ant peties. Ali numetė 
ją, ta nubėgo pirm jo į virtuvę. Jis susigaudė, kad katė susto- 
jo prie virtuvės durų, paėmė raktus ir pamatė tarp jų vieną, ap- 
lipusį plunksnomis. Taip pažino, kad tai virtuvės raktas. Jis at- 
rakino virtuvę, padėjo žalumynus ir išėjo, o katė išbėgo pirm 
jo ir pasuko link rūsio. Ali vėl suprato, kad ten rūsys. Jis vėl 
pasiėmė raktus ir išsirinkęs tą, ant kurio buvo riebalų dėmės, 
atrakino duris. 

— O Dalila, — kalbėjo vergai, — jei tai būtų svetimas, jis ne- 
būtų žinojęs, kur yra virtuvė ir kur rūsys, jis nebūtų pažinęs rak- 
tų. Tai tikrai mūsų dėdės sūnus Sad Alachas. 

— Kur kas yra, jam parodė katė, o raktus jis pažino iš iš- 
vaizdos, bet manęs tikrai neapmausi! — sušuko Dalila. 

O Ali nuėjo į virtuvę, pagamino valgį, nunešė Zeinabei ir 
jos kambaryje pamatė savo drabužius. Po to jis nunešė valgį Da- 
lilai, padavė pietus vergams ir pašėrė šunis. Per vakarienę jis 
padarė tą patį. 

Vartai būdavo atidaromi ir uždaromi su saule: rytą ir va- 
karą. Ali išėjo ir sušuko: 

— O gyventojai, vergai nemiega ir saugo, mes paleidome šu- 
nis, taigi kiekvienas, kuris įeis, tekaltina pats save! 

Ali užtruko su vakariniu šėrimu, į ėdesį pridėjo nuodų ir vė- 
liau jį sušėrė šunims. Šunys suėdė ir nugaišo. Ali apsvaigino ban- 
džu visus vergus, Dalilą ir jos dukterį Zeinabę, po to surinko 
drabužius, pašto karvelius ir atsirakinęs chaną išėjo, grįžo į ka- 
reivines. 

Hasanas Šumanas pamatė jį ir paklausė: 

— Ką gi tu nuveikei? 

Ali jam viską papasakojo ir Šumanas jį pagyrė. Ali nusirengė, 
o Šumanas užvirino vienos žolės, nuprausė tuo nuoviru Ali, ir 
jis vėl tapo baltas, kaip buvęs. 

Ali nuėjo pas vergą, aprengė jį jo drabužiais ir atgaivino po 
bandžo. Vergas atsikėlė, nuėjo pas žalumynų pardavėją, nusi- 
pirko, ko jam reikia, ir grįžo į chaną. 

Štai kaip klojosi Ali Zeibakui Kairiečiui. O dėl Dalilos Gud- 
ruolės, tai pas ją buvo apsigyvenęs kaip nuomininkas vienas pir- 
klys. Rytui auštant jis išėjo iš savo kambario ir pamatė, kad cha- 
no vartai atviri, vergai apsvaigę, o šunys negyvi. Jis įėjo pas 
Dalilą ir pamatė, kad toji apkvaitusi, o ant jos kaklo — popierėlis. 
Šalia galvos jis rado kempinę su bandžo priešnuodžiu. Šis pakišo 
kempinę jai po nosimi, ir ta atsigavo, o atsigavusi paklausė: 


— Kur aš? 
— Aš išėjau ir pamačiau, kad chano vartai atviri, kad tu ap- 
svaiginta, vergai irgi, o šunys negyvi, — paaiškino pirklys. 


Dalila paėmė popierėlį ir perskaitė: „Tai padarė ne kas kitas, 
o Ali Kairietis“. Ji davė vergams ir savo dukteriai Zeinabei pa- 
uostyti bandžo priešnuodžio ir paklausė: 

— Ar nesakiau aš jums, kad tai Ali Kairietis? 

Ir ji prisakė vergams tylėti, niekam nieko apie tai nepasa- 
koti, o savo dukrai tarė: 

— Kiek kartų aš tau sakiau, kad Ali neatsisakys keršto. Jis 
taip padarė dėl to, kad tu su juo taip pasielgei, galėjo pada- 
ryti ir dar daugiau, tačiau pasitenkino, nes trokšta išsaugoti kalifo 
malonę ir nori, kad tarp mūsų būtų geri santykiai. 

Tada Dalila nusirengė vyriškus drabužius ir apsivilko mo- 
teriškus, pasirišo po kaklu skarelę ir išėjo į Achmedo ad Da- 
nafo kareivines. Kai Ali grįžo į kareivines su drabužiais ir pa- 

što karveliais, Šumanas davė tarnui pinigų keturiasdešimčiai kar- 
velių, ir šis nuėjęs nupirko juos, išvirė ir padalino žmonėms. 
Atėjusi Dalila pasibeldė į vartus. Achmedas ad Danafas tarė: 
— Tai beldžiasi Dalila, atidaryk jai, o sarge! 
Sargas atidarė Dalilai, ir ji įėjo... 
Tuo tarpu išaušo rytas, ir Šachrazada nutraukė pasakojimą. 


Septyni šimtai keturioliktoji naktis 


Kai atėjo septyni šimtai keturioliktoji naktis, Šachrazada tęsė: 

Pasakojama, o laimingasai karaliau, kad kai prižiūrėtojas ati- 
darė vartus, Dalila įėjo, ir Šumanas paklausė jos: 

— Kas atvedė tave čionai, o nelaboji sene? Tu išvien su savo 
broliu Zureiku Žuvininku! 

— O vyresnysis, — atsakė senė, — įstatymas prieš mane ir 
štai tau mano kaklas. Bet kas tas šaunuolis, kuris iškrėtė man 
tokią gudrybę? Kas jis? 

— Tai pirmasis iš mano šaunuolių, — atsakė Achmedas ad 
Danafas. 

— Tu, — tarė Dalila, — mano užtarėjas, liepk jam, kad grą- 
žintų pašto karvelius ir visa kita, tegu tai bus tavo malonė man. 

— Alachas pasitiks tave su atlygiu, o Ali! Kam tu išvirei tuos 
karvelius? — sušuko Šumanas. 

— O aš ir nežinojau, kad tai pašto karveliai, — atsakė Ali. 

— O prižiūrėtojau, — tarė Achmedas, — duokš juos čionai! 

Prižiūrėtojas padavė karvelius. Dalila pakando kąsnelį kar- 
velienos ir pakramčiusi tarė: 

— Tai ne pašto karvelių mėsa. Aš lesinau juos muskuso grū- 
deliais, ir jų mėsa tampa kaip muskusas. 

— Jei tu nori atgauti pašto karvelius, įvykdyk Ali Kairiečio 
norą, — tarė Šumanas. 

— O koks jo noras? — paklausė Dalila. 

— Jis nori, kad tu išleistum už jo savo dukterį Zeinabę. 

— Aš galiu paveikti ją tik geruoju, — atsakė Dalila. 

— Atiduok jai karvelius, — liepė Hasanas Ali Kairiečiui. 

Ir Ali atidavė juos Dalilai. 

Dalila pasiėmė ir apsidžiaugė, o Šumanas pasakė: 

— Tu būtinai turi duoti atsakymą, kuris mus tenkintų. 

— Jei jis nori ją vesti, — tarė senė, — tai ta apgavystė, ku- 
rią jis surezgė, dar ne vikrumas. Vikrumas bus tada, jei jis pa- 
sipirš jai per jos dėdę, viršininką Zureiką. Jis yra jos globėjas 
ir šaukia: „Ei, štai ritlis žuvies už porą džedidų!"“! Jis pakabino 
pas save krautuvėje kapšą ir įdėjo į jį aukso už du tūkstančius 
dinarų. 

Kai žmonės išgirdo Dalilą taip kalbant, pašoko ir tarė: 

— Ką tu šneki, o pasileidėle! Tu paprasčiausiai nori, kad mes 
netektume savo brolio Ali Kairiečio! 

Dalila paliko juos ir grįžusi į chaną papasakojo savo duk- 
rai Zeinabei, kad Ali Kairietis peršasi jai. Zeinabė apsidžiaugė, 
nes spėjo pamilti jį už tai, kad jis susilaikė nuo jos, ir paklau- 
sė savo motinos, kaip tas atsitiko. Motina pasakė: 

— Aš iškėliau jam sąlygą, kad jis pasipirštų tau per tavo dė- 
dę — taip jis tikrai pražus. 

O Ali Kairietis kreipėsi į savo draugus, prašydamas paaiš- 
kinti, kas yra Zureikas. Tie jam paaiškino: 

— Jis Irako žemės narsuolių vadas. Jei tik kas, jis gali pra- 
gręžti kalną, sučiupti žvaigždę ir nuimti stibį nuo akių. Tokiuose 
dalykuose jam niekas neprilygsta, tačiau dabar jis ėmė atgailauti 
ir atidarė žuvies krautuvėlę. Prekiaudamas žuvimi sukaupė du 
tūkstančius dinarų ir padėjo juos į kapšą, prie jo pririšo šilki- 
nę virvelę, o ant virvelės prikabinėjo mažučių varpelių ir barš- 
kalėlių. Šią virvelę pririšo prie kuoliukų už krautuvėlės durų. 
Kiekvieną kartą, kai atidaro krautuvėlę, Zureikas pakabina kapšą 
ir šaukia: „Ei, kur jūs, Kairo vikruoliai, Irako narsuoliai, per- 
sų šalių išdaigininkai! Zureikas Žuvininkas pakabino savo krau- 
tuvėje kapšą, ir jei tas, kurį traukia gudrybė, paims jį, tai tam 
ir atiteks!“ Ir eina mitruoliai, kurie yra godūs, ir nori paimti kap- 
šą, tačiau nesugeba, nes kai Zureikas kepa ar kuria ugnį, de- 
dasi sau po kojomis švino gabalus, ir jei ateina koks gudruo- 
lis, norintis atitraukti jo dėmesį ir paimti kapšą, jis meta į jį tuo 
švino papločiu ir sužeidžia arba užmuša. Jei tu eisi prieš jį, O 
Ali, tai būsi kaip tas, kuris laidotuvėse muša save per veidą, tik 
nežino, kas numirė. Tu neturi galimybės kovoti su juo, jis tau 


17 Džedidas — smulki moneta. 

pavojingas. Ir nereikia tau vesti Zeinabės — tas, kuris ko nors 
atsisako, išsiverčia ir be to. 

— Tai gėda, o žmonės, — atsakė Ali, — aš būtinai turiu pa- 
imti tą kapšą, tik duokite man moteriškus drabužius. 

Jam buvo atnešti moteriški drabužiai, jis persirengė, nusidažė 
rankas ir nuleido skraistę. Po to dar papjovė avinuką, nuleido 
kraują, ištraukė žarnas, išvalė jas ir apačioje surišo. Tada pri- 
pylė jas kraujo ir prisirišo sau prie šonų. Dar užsitraukė kelnes 
ir batus. 

Iš paukščių gurklių jis padarė sau krūtis ir pripildė jas pieno. 
Ant pilvo pasirišo šiek tiek medžiagos, o tarp jos ir pilvo pri- 
sikimšo medvilnės ir apgaubė iš viršaus krakmolyta servetėle. 
Kiekvienas, dabar jį pamatęs, kalbėjo: „Koks puikus tai minkš- 
timas“. 

Priėjo asilų varovas, Ali davė jam dinarą, ir varovas, paso- 
dinęs jį ant asilo, pasuko Zureiko Žuvininko krautuvėlės link. 
Ali pamatė, kad kabo kapšas, o iš jo kyšo auksas. 

Zureikas kepė žuvį. Ali tarė: 

— O asilų varove, koks čia kvapas? 

— Zureiko žuvies kvapas, — atsakė asilų varovas. 

— Aš nėščia moteris, — pasakė Ali, — ir šis kvapas man ken- 
kia. Atnešk man gabalėlį žuvies. 

Asilų varovas tarė Zureikui: 

— Tavo kvapai jau riečia nosį nėščioms moterims! Su ma- 
nim Hasano at Tariko žmona, ji užuodė šį kvapą, o yra nėš- 
čia; duok jai gabalėlį žuvies — vaisius jos pilve sukrutėjo. O glo- 
bėjau, apsaugok mus nuo šios dienos! 

Zureikas paėmė gabalėlį žuvies ir norėjo jį iškepti, tačiau ug- 
nis užgeso ir Zureikas įėjo vidun jos uždegti. O Ali sėdėdamas 
ant asilo pasirėmė į žarnas, ir tos prakiuro. Kraujas ėmė tekėti 
jam tarp kojų. Ali ėmė šaukti: 

— Ach, šoną, ach, nugarą! 

Varovas atsisuko ir pamatė kraują. 

— Kas tau, o mano ponia? — paklausė jis. 

— Mano vaisius iškrito, — atsakė persirengęs moterimi Ali. 

Žureikas iškišo galvą ir pamatęs kraują išsigandęs įbėgo krau- 
tuvėlėn. Asilų varovas ėmė jam sakyti: 

— Tesudrumsčia Alachas tavo gyvenimą, o Zureikai! Ši mo- 
teris neteko vaisiaus, o tu likai kaltas jos vyrui. Ko tu ją apdavei 
savo kvapu? Sakiau gi — duok jai gabalėlį žuvies, o tu neklausei. 

Asilų varovas pasiėmė asilą ir patraukė savo keliu. Kai Žu- 
reikas įsmuko į krautuvėlę, Ali Kairietis ištiesė ranką į kapšą, 
bet vos palietė jį, ir auksas, buvęs jame, sužvangėjo, varpeliai, 
barškalėliai ir žiedeliai suskambėjo, o Zureikas šūktelėjo: 

— Štai ir išlindo tavo apgaulė, o netikėli! Tu nori man ap- 
dumti akis pasivertęs moterimi! Še, imk kas tau priklauso, — ir 
metė į jį švininį paplotį, tačiau pataikė kitam žmogui. Tada ap- 
linkiniai puolė Zureiką sakydami: 

— Tu prekijas ar mušeika? Jei prekijas, tai nuimk tą mai- 
šą ir nevesk Žmonių į pagundą. 

— Vardan Alacho! Klausau! — atsakė Zureikas. 

O Ali grįžo į kareivines ir Šumanas paklausė: 

— Ką gi tu padarei? 

Ali jam viską papasakojo ir nusirengė moteriškus drabužius. 
Po to paprašė: 

— O Šumanai, duok man arklininko drabužius. 

Šumanas atnešė jam drabužius, Ali apsirengė jais, pasiėmė 
dubenį ir penkis dirhemus ir vėl nuėjo pas Zureiką Žuvininką. 

— Ko norėtum, o pone? — paklausė Zureikas. 

Ali parodė dirhemus rankoje, ir Zureikas norėjo duoti jam 
žuvies, kuri buvo ant prekystalio. Tačiau Ali pareikalavo: 

— Aš noriu karštos žuvies. 

Zureikas įdėjo žuvį į keptuvę ir norėjo iškepti, bet ugnis už- 
geso ir jis nuėjo jos uždegti. Tada Ali Kairietis ištiesė ranką ir 
norėjo paimti kapšą, tačiau vos palietus suskambėjo barškalė- 
liai, žiedai ir varpeliai. Zureikas sušuko: 

— Tavo gudrybė nepavyko, nors tu atėjai apsimetęs arkli- 
ninku. Aš pažinau tave iš to, kaip tu laikai rankoje pinigus ir 
dubenį... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkioliktoji naktis 


Kai atėjo septyni šimiai penkioliktoji naktis, Šachrazada tęsė: 
Pasakojama, o laimingasai karaliau, kad kai tik Ali Kairie- 

tis ištiesė ranką norėdamas paimti kapšą, suskambėjo varpeliai 
ir žiedai, ir Zureikas tarė: 

— Tavo gudrybė nepavyko, nors tu atėjai apsimetęs arkli- 
ninku. Aš pažinau tave iš to, kaip tu laikai rankoje pinigus ir 
dubenį. 
kė į keptuvę, pilną karštų taukų. Keptuvė sudužo, o taukai už- 
tiško pro šalį ėjusiam kadžiui ant peties. Ne tik ant peties, bet 
nutekėjo ir už ančio ir pasiekė jo gėdą. Kadis kad pakilo šaukti: 

— Oi, mano gėda! Kaip tai bjauru, o nelaimingasai! Kas man 
taip padarė? 

Žmonės ėmė jį raminti: 

— O mūsų valdove, tai mažas berniukas metė akmenį ir pa- 
taikė į keptuvę, Alachas tave apsaugojo, galėjo baigtis dar bai- 
siau. 

Po to jie apsižiūrėjo, pamatė švino paplotį ir suprato, kad 
metė jį ne kas kitas, o Zureikas Žuvininkas. Jie vėl užsipuolė 
JE 

— To Alachas neleidžia, o Zureikai! Nuimk tą maišą! Taip 
bus geriau! 

— Jei Alachas panorės, nuimsiu, — tarė Zureikas. 

Ali Kairietis grįžo į kareivines, ir žmonės jį pamatę paklausė: 

— Kur maišas? 

Ali papasakojo viską, kas jam atsitiko, o žmonės pasakė: 

— Tu jau įveikei du trečdalius jo vikrumo. 

Ali vėl persirengė, šį kartą pirkliu. Išėjęs pamatė gyvačių gau- 
dytoją, jis turėjo maišą su gyvatėmis ir krepšį, kur buvo sudėti 
jo reikmenys. 

— O gyvačių gaudytojau, — tarė Ali, — aš norėčiau, kad tu 
palinksmintum mano vaikus ir gautum už tai atlygį. 

Jis atsivedė jį į kareivines, pavalgydino, apsvaigino bandžu 
ir persirengęs jo drabužiais nuėjo pas Zureiką Žuvininką. 

Priėjęs ėmė pūsti dūdelę, o Zureikas tarė: 

— Alachas tau atlygins! 

Ali staiga ištraukė gyvates ir metė priešais jį, o Zureikas bi- 
jojo gyvačių ir pasislėpė nuo jų krautuvėlėje. Tada Ali pasiė- 
inė gyvates, susikišo į maišą ir ištiesė ranką į kapšą. Bet vos pa- 

lietė jo kraštą, suskambėjo varpeliai, žiedai ir skambalėliai. Zu- 
reikas sušuko: 

— Tu vis dar stengiesi mane apgauti ir net apsimetei gyvačių 
gaudytoju! 

Ir jis metė į Ali švino paplotį. Tuo metu pro šalį ėjo kareivis, 
o paskui jį — arklininkas. Švinas pataikė arklininkui į galvą ir 
pargriovė jį. Kareivis apsidairė ir klausia: 

— Kas jį pargriovė? 

— Tai akmuo, nuo stogo nukritęs, — atsakė žmonės. 

Kareivis nuėjo, o žmonės apsižiūrėjo ir pamatė švininį pa- 
plotį. Jie užsipuolė Zureiką sakydami: 

— Nuimk maišą! 

— Jei Alachas panorės, šįvakar aš jį nuimsiu, — atsakė Zu- 
reikas. 

Ali rezgė gudrybę po gudrybės, kol jų susidarė net septy- 
nios, bet taip ir nepaėmė kapšo. Jis grąžino gyvačių gaudyto- 
jui jo drabužius, reikmenis ir užmokėjo jam. Po to dar kartą 
grįžo prie Zureiko krautuvėlės ir išgirdo jį kalbant: „Jei palik- 
siu kapšą krautuvėje nakčiai, vikruolis prakrapštys sieną ir paims 
jį. Geriau pasiimsiu jį į namus“. 

Zureikas pakilo, išėjo iš krautuvėlės ir nukabinęs maišelį įsi- 
kišo jį užantin. Ali sekė jį iki pat namų. 

Zureikas pamatė, kad pas kaimynus vestuvės, ir pamanė: „Ei- 
siu namo, atiduosiu kapšą žmonai, persirengsiu ir grįšiu į ves- 
tuves“. Jis nuėjo toliau, o Ali sekė įkandin. 

Zureikas buvo vedęs juodąją vergę iš tų, kurias viziris Dža- 
faras paleido į laisvę. Ji pagimdė jam sūnų, kurį jis pavadino 
Abd Alachu. Zureikas buvo pažadėjęs žmonai, kad už pinigus 
iš to maišo surengsiąs berniuko apipjaustymo apeigas ir apves- 
dinsiąs jį, tai yra išleisiąs pinigus jo vestuvėms. 

Zureikas nuėjo pas žmoną susirūpinusiu veidu, ir ši paklausė: 

— Ko tu susirūpinęs? 

— Mūsų valdovas nutarė išmėginti mane, — atsakė Zurei- 
kas, — pasiųsdamas man vikruolį, kuris sugalvojo septynias gud- 
rybes norėdamas paimti kapšą, bet jam nepavyko. 

— Duok šen, aš jį paslėpsiu ir pasaugosiu berniuko vestu- 
vėms, — tarė žmona Zureikui. 

Ir tas atidavė jai kapšą. O Ali Kairietis pasislėpęs vienoje 
vietoje viską girdėjo ir matė. 

Zureikas nusirengė viską, kuo vilkėjo, apsitaisė kitais drabu- 
žiais ir pasakė žmonai: 

— Saugok kapšą, o Um Abd Alache, aš eisiu į vestuves. 

— Numik truputėlį, — pasiūlė žmona. 

Zureikas atsigulė, o Ali tylutėliai ant pirštų galų prisėlino ir 
paėmė kapšą. Tada nuėjo prie namo, kur vyko vestuvės, sustojo 
ir Žiūri. 

Zureikas tuo metu susapnavo, kad paukštis pagriebė jo kapšą, 
išsigandęs pabudo ir paprašė Um Abd Alachę: 

— Kelkis pažiūrėk, kur kapšas! 

Moteris pakilo pasižiūrėti ir nerado jo. Ji ėmė muštis per vei- 
dą šaukdama: 

— O, kokia juoda tavo laimė, Um Abd Alache! Vikruolis 
nudžiovė kapšą! 

— Prisiekiu Alachu, — aimanavo Zureikas, — jį paėmė vik- 
ruolis Ali, ne kas kitas! Aš būtinai jį atimsiu! 

— Jei tu neparneši kapšo, — pasakė jam žmona, — aš užra- 
kinsiu vartus tau prieš nosį ir paliksiu nakvoti gatvėje! 

Zureikas nuėjo prie namo, kur vyko vestuvės, ir pamatė, kad 
vikruolis Ali stovi ir žiūri. Jis pakartojo sau: „Štai kas paėmė 
kapšą! O jis gyvena Achmedo ad Danafo kareivinėse“. 

Zureikas atėjo į kareivines pirmiau už Ali, užlipo ant sto- 
go, nusileido į kiemą ir pamatė, kad visi žmonės miega. Tuo 
tarpu parėjo Ali ir pabeldė į vartus. Zureikas paklausė: 

— Kas ten? 

— Ali Kairietis, — atsakė Ali. 

— Ar atnešei kapšą? — paklausė Zureikas. 

Ali pamanė, jog tai Šumanas, ir atsakė: 

— Atnešiau, atidaryk vartus! 

O Zureikas tarė: 

— Aš negaliu tau atverti, kol nepamatysiu jo, nes mes su tavo 
vyresniuoju sukirtome lažybų. 

— Ištiesk ranką, — liepė Ali. 

Ir Zureikas iškišo ranką pro vartų šoninę angą, o Ali padavė 
kapšą. 

Zureikas paėmė jį ir išėjo tuo pačiu keliu, kuriuo buvo atėjęs. 
Ir patraukė sau į vestuves. 

O Ali stovėjo už vartų, ir niekas jam neatidarė. Tada jis ėmė 
trankyti vartus, žmonės pabudo ir suprato, jog beldžiasi Ali Kai- 
rietis. Vartų sargas atidarė jam duris ir paklausė: 

— Ar atnešei maišą? 

— Gana juokauti, Šumanai! Argi aš tau nepadaviau kapšo 
pro šoninę vartų angą? O tu man dar pasakei: „Prisiekiu, ne- 
atversiu tau vartų, kol neparodysi man maišo“. 

— Prisiekiu Alachu, — nustebęs tarė Šumanas, — aš jo ne- 
ėmiau, tai Zureikas bus jį iš tavęs paėmęs! 

— Aš būtinai jį atgausiu! — supyko Ali. 

Ali išėjo ir patraukė ten, kur buvo vestuvės. Jis išgirdo juok- 
darį sakant: „Tai dovana, o Abu Abd Alachai, tavo sūnui bus 
gerai!“ Tada Ali pamanė: „Sekasi man!“ Jis nuėjo į Zureiko na- 
mus, užlipo ant stogo ir nusileido vidun. Ten pamatė, kad vergė, 
Zureiko žmona, miega. Jis apsvaigino ją bandžu ir paėmęs ant 
rankų berniuką ėmė vaikščioti ir šniukštinėti. Rado pintinę su 
sausainiais, skirtais šventei, kurie liko čia dėl Zureiko šykštumo. 

O Zureikas priėjo prie savo namų ir pabeldė į vartus. Ali 
apsimetė verge ir paklausė: 

— Kas ten? 

— Abu Abd Alachas, — atsakė Zureikas. 

— Prisiekiu, — tarė Ali, — neatidarysiu vartų, kol tu neparneši 
maišo. 


— Aš parnešiau maišą, — tarė Zureikas. 
— Duokš pirma maišą, — šūktelėjo Ali, — o paskui aš tau 
atidarysiu. 


— Nuleisk virvę su pintine ir galėsi užsikelti maišą, — pasiūlė 
Zureikas. 

Ali nuleido pintinę, ir Zureikas įdėjo į ją kapšą. Vikruolis 
paėmė jį, apsvaigino bandžu berniuką ir pažadino vergę. 

Iš namų jis išsmuko tuo pačiu keliu, kuriuo buvo atėjęs. Grį- 
žo į kareivines ir parodė žmonėms maišą ir vaiką, kurį atsinešė. 
Ji pagyrė, o Ali pavaišino juos sausainiais. 

— Sumanai, — tarė Ali, — šis vaikas — Zureiko sūnus, pa- 
slėpk jį pas save. 

Šumanas paslėpė berniuką, o paskui atsivedė aviną, papjovė 
ir padavė prižiūrėtojui, kad šis jį visą, nepjaustytą, iškeptų. Kai 
iškepė, suvyniojo į antklodę ir paguldė tarsi numirėlį. 

O Zureikas vis stovėjo prie vartų ir nesulaukęs atidarant ėmė 
garsiai belstis. Vergė paklausė: 

— Ar parnešei maišą? 

— O argi tu negavai jo su pintine, kurią buvai nuleidu- 
si? — paklausė Zureikas. 

— Aš nebuvau nuleidusi jokios pintinės, nemačiau jokio mai- 
šo ir neėmiau jo! 

— Prisiekiu Alachu, vikruolis Ali bus aplenkęs mane ir pa- 
ėmęs jį! — sušuko Zureikas. 

Jis apsižvalgė po namus ir pamatė, kad dingę sausainiai ir 
vaikas. 

— Oje, mano vaikas! — ėmė šaukti Zureikas. 

O vergė mušėsi sau į krūtinę kalbėdama: 

— Aš eisiu su tavim pas vizirį. Mano vaiką užmušė ne kas 
kitas, o vikruolis, kuris krečia tau eibes. Viskas atsitiko per tave! 

— Aš prižadu jį parvesti! — tarė Zureikas. 

Zureikas užsirišo ant kaklo skarelę ir nuėjo į Achmedo ad 
Danafo kareivines. Pasibeldė, ir prižiūrėtojas atidarė jam var- 
tus. Zureikui įėjus Šumanas paklausė: 

— Kas tave atvedė čionai? 

— Jūs man užtarėjai prieš Ali Kairietį. Liepkite, kad jis ati- 
duotų man mano vaiką, ir aš paliksiu jam maišą su auksu. 

— Tepasitinka tave Alachas su atlygiu, o Ali! — sušuko Šu- 
manas. — Kodėl tu nepasakei man, kad tai jo sūnus? 

— Kas jam atsitiko? — paklausė Zureikas. 

— Mes maitinome jį razinomis, jis užspringo ir numirė, štai 
jis, — parodė Šumanas. 

— Oje, mano vaike! — sušuko Zureikas. — Ką aš pasakysiu 
jo motinai? 

Jis pakilo, praskleidė antklodę ir pamatė ten avino skeletą. 

— Tu sukrėtei mane, o Ali! — sušuko Zureikas. 

Jam atidavė sūnų, o Achmedas ad Danafas pasakė: 

— Tu pakabinai kapšą, kad kiekvienas, kuris ryšis, galėtų jį 
paimti, ir jei kuris paimtų, tai kapšas taptų jo nuosavybe. Taigi 
dabar jis tapo Ali Kairiečio nuosavybe. 

— Aš dovanoju jam kapšą, — tarė Zureikas. 

O Ali Zeibakas jam pasakė: 

— Priimk jį vardan savo dukterėčios Zeinabės. 

— Aš priimu jį, — atsakė Zureikas. 

— Mes peršame jai Ali Kairietį. 

— Aš galiu paveikti ją tiktai geruoju, — perspėjo Zureikas. 

Jis pasiėmė sūnų, pasiėmė kapšą ir jau norėjo eiti, bet Šu- 
manas jo dar paklausė: 

— Ar tu priimi mūsų piršimąsi? 

— Aš priimu jį iš to, kas gaus jai išpirką. 

— O kokia ta išpirka? — paklausė Šumanas. 

— Ji prisiekė, — tarė Zureikas, — kad niekas kitas neatsisės 
jai ant krūtinės, išskyrus tą, kuris atneš Kamarės, žydo Azros 
dukters, drabužius, vainiką, diržą, auksines kurpaites ir kitus jos 
daiktus... 

Tuo tarpu išaušo rytas, ir Šachrazada nutraukė pasakojimą. 


Septyni šimtai šešioliktoji naktis 


Kai atėjo septyni šimtai šešioliktoji naktis, Šachrazada tęsė: 

Pasakojama, o laimingasai karaliau, kad Zureikas paaiškino 
Šumanui: 

— Zeinabė prisiekė, kad niekas kitas neatsisės jai ant krū- 
tinės, išskyrus tą, kuris atneš jai Kamarės, žydo Azros dukters, 
drabužius, vainiką, diržą ir auksines kurpaites. 

— Jei aš jų neatnešiu šį vakarą, — sušuko Ali, — neturėsiu 
teisės pirštis! 

— O Ali, tu mirsi, jei mėginsi ją apgauti, — tarė Šumanas. 

— Kodėl gi? — paklausė Ali. 

— Azra — žydas burtininkas, jis klastingas apgavikas, priver- 
čiantis sau tarnauti džinus. Jis turi už miesto rūmus, kurių sienose 
viena plyta iš aukso, o kita iš sidabro. Kai Azra namie, tie rūmai 
matomi, o vos tik jis palieka juos, jie išnyksta. Azra turi duk- 
terį Kamarę, jis parnešė jai tuos drabužius iš lobyno. Jis juos 
padeda ant padėklo, atveria rūmų langus ir šaukia: „Kur Egipto 
vikruoliai, Irako šaunuoliai ir persų išdaigininkai? Jei kas sugebės 
paimti šiuos drabužius, tam jie ir atiteks!“ Daug mitruolių mė- 

gino jį apgauti, bet nesugebėjo pasiekti tų drabužių, ir Azra už- 
būrė juos, pavertė beždžionėmis ir asilais. 

— Aš būtinai juos gausiu, — sušuko Ali, — ir Zeinabė, Da- 
lilos duktė, galės rodytis su jais! 

Jis nuėjo prie žydo krautuvėlės ir pamatė, kad tas piktas ir 
šiurkštus. Prieš jį buvo svarstyklės, svarsčiai, auksas ir sidabras, 
visokios dėžės, o šalia stovėjo mulas. 

Žydas uždarė krautuvėlę, susidėjo auksą ir sidabrą į du kap- 
šelius, kapšelius sukrovė į maišą, maišą užkėlė ant mulo, pats 
sėdo raitas ir nujojo. Jojo tol, kol išjojo už miesto. Ali Kairietis 
visą laiką ėjo iš paskos, o jis šito nematė. 

Žydas išsitraukė iš užančio maišelį su žeme, kažką pašnibž- 
dėjo virš jos ir paleido pavėjui. Staiga priešais atsirado rūmai, 
kokių Ali nebuvo regėjęs. Mulas su žydu ėmė lipti laiptais ir 
pasirodė, kad šis mulas — dvasia, kurią žydas privertė jo klausyti. 

Jis nuėmė nuo mulo maišą, mulas nuėjo ir dingo, o žydas 
liko sėdėti rūmuose. Ali matė viską, ką jis daro: atsinešė 
auksinę kartį, auksinėmis grandinėlėmis pakabino ant jos auksinį 
dubenį ir padėjo ant jo drabužius. Ali iš už durų visa tai 
matė. 

Žydas suriko: 

— Kur Egipto vikruoliai, Irako šaunuoliai, persų išdaigininkai? 
Kam pakaks gudrumo paimti šiuos drabužius, tas juos ir gaus! 

Jis dar kartą pabūrė prieš save, ir atsirado staltiesė su val- 
giais. 

Žydas pavalgė, ir staltiesė pati išnyko. Azra vėl pabūrė, ir 
atsirado staltiesė su vynu. Žydas ėmė gerti, o Ali pagalvojo: 
„Drabužius galėsiu paimti tik tuo metu, kai jis geria!“ Jis tyliai 
prisėlino prie žydo iš užnugario ir išsitraukė savo plieno kar- 
dą. Jau buvo iškėlęs ranką, bet Azra atsisuko, pabūrė ir tarė 
Ali rankai: 

— Sustok ir nenuleisk kardo! 

Ali ranka sustingo ore. Jis ištiesė kitą ranką, ji taip pat su- 
stingo, 0 po to sustingo dešinė koja, ir jis liko stovėti ant vie- 
nos kojos. Tada žydas panaikino visus kerus, ir Ali Kairietis vėl 
lapo toks, koks buvo. 

Žydas pabūrė lentoje su smėliu ir sužinojo, kad šio žmogaus 
vardas — Ali Zeibakas Kairietis. Azra kreipėsi į jį: 

— Ateik arčiau! Kas tu toks ir kokį čia turi reikalą? 

— Aš esu Ali Kairietis, Achmedo ad Danafo narsuolis, — at- 
sakė Ali, — aš pasipiršau Zeinabei, Dalilos dukteriai, ir jos pa- 
prašė iš manęs išpirkos — tavo dukters drabužių. Atiduok man 
juos, jei nori išsigelbėti ir tapti musulmonu. 

— Tik po tavo mirties! — tarė žydas. — Daug žmonių mė- 
gino mane apgauti, kad įsigytų šiuos drabužius, bet nepajėgė. 
Jei tu klausai gerų patarimų — gelbėkis pats. Jos pareikalavo iš 
tavęs šių drabužių tik todėl, kad nori pražudyti tave, ir jei aš 
nebūčiau pamatęs, kad tavo laimė viršija mano laimę, tikriau- 
siai būčiau nukirtęs tau galvą. 

Ali nudžiugo, kad žydas išbūrė jo laimę esant didesnę nei 
jo paties, ir tarė: 

— Aš būtinai turiu gauti tuos drabužius, o tu tapsi musul- 
monu. 

— Ar tai toks tavo noras, ir tai nebeišvengiama? — paklausė 
žydas. 

— Taip! — atsakė Ali. 

Žydas paėmė puodelį, pripylė vandens, pabūrė virš jo ir ap- 
tėškė Ali sakydamas: 

— Prarask žmogaus pavidalą ir tapk asilu! 

Ali pavirto asilu — su kanopomis, ilgomis ausimis — ir ėmė 
bliauti kaip asilas. Po to žydas apvedė apie Ali ratą, kuris ta- 
po jam siena, o pats iki ryto gėrė. Rytą jis tarė Ali: 

— Aš josiu ant tavęs, o mului duosiu pailsėti. 

Žydas sudėjo drabužius, dubenį, kartį ir grandinėles į spin- 
tutę, pabūrė ties asilu, ir Ali nusekė paskui jį. Žydas užkėlė ant 
asilo maišą, atsisėdo pats, o rūmai dingo iš akių. 

Ali žingsniavo, o žydas jojo ant jo, kol nulipo prie savo krau- 
tuvėlės. Jis išpylė kapšus su auksu ir sidabru į dėželes, stovinčias 
prieš jį, o Ali pririšo. Ali buvo asilo išvaizdos, jis viską girdė- 
jo ir suprato, tik negalėjo kalbėti. 

Priėjo vieno pirklio sūnus, nuskriaustasis, kuris nerado sau 
lengvesnio verslo, kaip nešioti vandenį. Jis atnešė savo žmonos 
apyrankes žydui ir paprašė: 

— Duok man už jas tiek, kad galėčiau nusipirkti asilą. 

— O ką tu ant jo nešiosi? — paklausė žydas. 

— O meistre, aš pripilsiu iš upės burdiuką vandens ir mi- 
siu tuo, ką uždirbsiu. 

— Tai imk iš manęs šį asilą, — pasiūlė žydas. 

Pirklio sūnus pardavė jam apyrankes, o už dalį pinigų nu- 
sipirko asilą. Žydas grąžino jam pinigų kiek liko, ir pirklio sūnus 
nuvedė Ali Kairietį, paverstą asilu, pas save namo. 

Ali tarė sau: „Kai asilų varovas užkraus tau lentą ir burdiuką, 
suvaikščiosi taip dešimt kartų, neteksi sveikatos ir mirsi“. 

Kai prie Ali priėjo vandens nešiotojo žmona, norėdama pa- 
duoti pašaro, Ali trenkė jai galva taip, kad ji pargriuvo aukš- 
tielninka. Tada jis užšoko ant jos, sudavė snukiu per galvą ir 
nuleido tai, ką jam paliko tėvas. Moteris ėmė rėkti, subėgo kai- 
mynai, apkūlė Ali ir nutempė jį nuo moters. 

Tuo metu grįžo jos vyras, kuris norėjo tapti vandens nešio- 
toju, ir Žmona tarė jam: 

— Arba tu su manim skiriesi, arba grąžinsi asilą jo šeimi- 
ninkui! 

— Kas atsitiko? — paklausė vyras. 

— Tai šėtonas, pasivertęs asilu, — pasiskundė žmona. — Jis 
užšoko ant manęs, ir jeigu kaimynai nebūtų jo nutempę, tikriau- 
siai būtų atlikęs su manim nedorą reikalą. 

Moters vyras paėmė Ali ir nuvedė jį žydui. Tas paklausė: 

— Kodėl tu atvedei asilą atgal? 

— Jis blogai pasielgė su mano žmona, — atsakė vandens ne- 
šiotojas. 

Žydas atidavė vandens nešiotojui pinigus, ir šis nuėjo. O Az- 
ra atsisuko į Ali ir tarė: 

— Tai tu pradedi krėsti tokias išdaigas, o nelaimingasis, kad 
tave net grąžina man'.. 

Tuo tarpu išaušo rytas, ir Šachrazada nutraukė pasakojimą. 


Septyni šimtai septynioliktoji naktis 
Kai atėjo septyni šimtai septynioliktoji naktis, Šachrazada tęsė: 
Pasakojama, o laimingasai karaliau, kad kai vandens nešio- 


tojas grąžino žydui asilą, šis atidavė jam pinigus ir kreipėsi į Ali 
Kairietį: 

— Tai tu pradedi krėsti tokias išdaigas, o nelaimingasis, kad 
tave net grąžina man? Jei nebenori būti asilu, aš padarysiu tave 
žaisliuku mažam ir dideliam! 

Azra sėdo ant asilo, išjojo už miesto, išsitraukęs iš užančio 
pelenų pabūrė ir išbarstė juos. Staiga išdygo rūmai. 

Žydas įėjo į rūmus, nuėmė asilui nuo nugaros maišą ir iš- 
traukė iš jo abu kapšus su pinigais. Po to paėmė kartį ir pa- 
kabino ant jos dubenį su drabužiais. Tada sušuko: 

— Kur visų šalių vikruoliai? Kas galite paimti šiuos drabu- 
žius? 

Jis vėl šiek tiek pabūrė, ir prieš jį atsirado valgis. Pavalgęs 
vėl pabūrė — atsirado vynas, ir jis atsigėrė. Pasiėmęs puodelį 
su vandeniu, žydas Azra pabūrė virš jo ir aptėškė tuo vande- 
niu asilą sakydamas: 

— Prarask šį pavidalą ir įgauk savo buvusįjį. 

Ali vėl tapo žmogumi. 

— O Ali, — tarė žydas, — paklausyk gero patarimo ir išsi- 
vaduok nuo mano blogio! Nėra tau ko vesti Zeinabės ir siek- 
ti mano dukters drabužių — tai bus tau nelengva, verčiau at- 
sisakyk godumo. O jei ne, aš užbursiu tave ir paversiu meška 
ar beždžione, arba atiduosiu dvasiai, kuri perneš tave per Kafo 
kalnus. 

— O Azra, — tarė Ali, — aš prižadėjau paimti drabužius ir 
privalau tą padaryti. Tu priimsi islamą, o jei ne — aš tave už- 
mušiu. 

— O Ali, — atsakė žydas, — tu kaip riešutas — jei jo neper- 
skelsi, tai ir nesuvalgysi. 

Jis vėl pabūrė virš puodelio su vandeniu ir aptėškė Ali tar- 
damas: 

— Pavirsk meška! 

Ir Ali tuojau pavirto meška. Žydas uždėjo jam antkaklį, surišo 
nasrus ir įkalė žemėn geležinį kuolą. Pats valgė, ir meškai nu- 
mesdavo gabalėlį, išpildavo likučius iš puodelio. 

Išaušus rytui, žydas nuėmė dubenį su drabužiais, pabūrė virš 
meškos, ir ta nuėjo jam iš paskos į krautuvėlę. Žydas ten at- 
sisėdo, išpylė iš dėžutės auksą ir sidabrą, o mešką pririšo gran- 
dine, kuri kabojo jai ant kaklo. Ali viską girdėjo ir suvokė, tik 
negalėjo kalbėti. 

Staiga prie krautuvėlės priėjo vienas pirklys ir paklausė: 

— O meistre, ar neparduotum man šios meškos? Aš turiu 
žmoną, savo dėdės dukterį, jai reikia užvalgyti meškos mėsos 
ir pasitepti jos taukais. 

Žydas apsidžiaugė: „Parduosiu jį, kad pirklys papjautų, ir at- 
sikratysiu juo!“ O Ali mintyse sušuko: „Prisiekiu Alachu, šis žmo- 
gus nori mane papjauti, ir mano likimas — Alacho rankose!“ 

— Aš tau padovanosiu ją, — tarė žydas. 

Pirklys pasiėmė mešką ir nusivedė. Eidamas pro mėsininką 
tarė jam: 

— Pasiimk savo įrankius ir eikš su manim! 

Mėsininkas pasiėmė peilius ir nusekė iš paskos. 

Parėjęs mėsininkas pririšo Ali ir ėmė galąsti peilius. Ali pa- 
matęs, jog mėsininkas artinasi prie jo norėdamas papjauti, šo- 
ko bėgti ir staiga ėmė skristi tarp dangaus ir žemės ir tol skrido, 
kol nusileido žydo rūmų kieme. 

O tai atsitiko štai kaip. Kai žydas, atidavęs pirkliui mešką, 
grįžo į rūmus, jo duktė ėmė klausinėti, ir jis jai viską papasa- 
kojo. Tada ji tarė: 

— Pašauk dvasią ir paklausk jos apie Ali Kairietį: ar tai jis, 
ar koks kitas žmogus krečia mieste išdaigas? 

Žydas pabūrė ir išsikvietęs dvasią paklausė: 

— Ar tai Ali Kairietis krečia mieste išdaigas, ar koks kitas 
žmogus? 

Ir tada dvasia pagrobė Ali, atnešė jį į rūmus ir tarė: 

— Štai jis, Ali Kairietis. Mėsininkas jį surišo, išsigalando pei- 
lius ir jau norėjo pjauti, bet aš pagriebiau jį ir atnešiau čionai. 

Žydas pabūrė virš puodelio su vandeniu, aptėškė Ali ir pa- 
sakė: 

— Atgauk savo pirmykštį pavidalą! 

Ir Ali vėl tapo toks, koks buvo anksčiau. Kamarė, žydo duk- 
tė, pamačiusi, jog tai gražus jaunikaitis, pamilo jį, o ir jam ji- 
nai krito į širdį. Kamarė paklausė: 

— O nelaimingasis, kodėl tu sieki mano drabužių ir kodėl 
mano tėvas išdarinėja su tavim tokius dalykus? 

— Aš pažadėjau gauti juos apgavikei Zeinabei, kad galėčiau 
ją vesti, — atsakė Ali. 

— Kiti taip pat mėgino visaip apdumti mano tėvą, — tarė Ka- 
marė, — jie norėjo gauti mano drabužius, bet nepavyko. Nebūk 
ir tu toks godus. 

O Ali atsakė: 

— Man būtinai reikia paimti tuos drabužius, o tavo tėvas pri- 
ims islamą. Jei ne — aš jį užmušiu. 

— Pažvelk, dukrele, į šį nelaimėlį, kaip jis ieško savo pra- 
žūties! — sušuko Kamarės tėvas. Po to jis tarė: 

— Aš paversiu tave šunimi! 

Jis pasiėmė išrašytą puodelį su vandeniu, pabūrė virš jo ir 
aptėškė Ali sakydamas: 

— Pavirsk šunimi! 

Ir Ali virto šunimi. O žydas su dukra puotavo iki ryto. 

Rytą žydas pakilo, paėmė drabužius ir dubenį, sėdo ant mu- 
lo, pabūrė ties šunimi, ir šis nusekė jam iš paskos. Kiti šunys 
ėmė loti ant Ali. Kai jie ėjo pro senienų krautuvėlę, šeimininkas 
išėjo ir nuvijo nuo Ali šunis, o Ali atsigulė prieš senienų par- 
davėją. Po kurio laiko žydas apsidairė, tačiau šuns jau nebebuvo. 
Kai senienų pardavėjas išėjo iš krautuvėlės ir pasuko namo, šuva 
nusekė jam iš paskos. Pardavėjas įėjo vidun, o ten jo duktė pa- 
žvelgė į šunį ir užsidengė veidą sakydama: 

— O tėveli, tu parsivedei svetimą vyrą ir įleidai pas mane! 

— Dukrele, juk tai šuo, — tarė pardavėjas. 

— Tai ne šuo, o Ali Kairietis, kurį žydas užbūrė, — atsakė 
duktė. 

Pardavėjas pasisuko į Ali ir paklausė: 

— Ar tu Ali Kairietis? 

— Taip! — galva parodė jam Ali. 

Merginos tėvas paklausė dukterį: 

— O kodėl žydas jį užbūrė? 

— Užbūrė dėl savo dukters Kamarės drabužių, o aš galiu jį 
išvaduoti, — pasigyrė ji. 

— Jei tai geras darbas, tai dabar jam laikas! — sušuko par- 
davėjas. 

— Jei jis mane ves, aš jį atkerėsiu, — tarė pardavėjo duktė. 

Ali vėl parodė galva: „Taip!“ 

Tada mergina paėmė puodelį su įrašais ir pabūrė virš jo. 
Staiga pasigirdo garsus riksmas, ir puodelis iškrito jai iš rankų. 


332 


717 naktis 


A 
1 
|| 


, 4 “/ 
A 
M ž 
4 » 
1 


-— ——— 
4 


ar 
- 


r "A „a 


p 
LS ii ai 
“ KŽų 

Ik“ 


2 


= 


ž -— 


rs 


> 


Mergina atsisuko ir pamatė, kad tai šaukė jos tėvo vergė. Ji ėmė 
kalbėti merginai: 

— O mano ponia, argi taip buvome susitarusios? Ne kas ki- 
tas, 0 aš išmokiau tave šio meno, ir mudvi sutarėme, kad tu 
nieko nebursi nepasitarusi su manim ir kad tas, kuris ves ta- 
ve, ves ir mane, ir bus viena naktis tau, o kita man. 

— Taip, — atsakė mergina. 

Senienų pardavėjas, išgirdęs tokius vergės žodžius, paklau- 
sė dukterį: 

— O kas išmokė šią vergę? 

— Tėveli, — atsakė duktė, — ji išmokė mane, o kas išmo- 
kė ją, klausk jos pačios. 

Pardavėjas paklausė, ir vergė papasakojo: 

— Žinok, mano pone, kai aš buvau pas žydą Azrą, slapčiomis 
klausydavausi, kaip jis taria užkeikimus, o kai jis išeidavo į krau- 
tuvėlę, aš atsiversdavau knygas ir skaičiau jas. Taip ir išmokau 
daug ko apie dvasias. Vieną dieną žydas prisigėrė ir pakvietė 
mane į guolį, o aš atsisakiau tarusi: „Neleisiu tau to daryti, kol 
tu nepriimsi islamo“. Jis nesutiko, tada aš ištariau: „Į sultono 
turgų!“ — ir jis pardavė mane tau. Aš atėjau į tavo namus ir 
išmokiau kerėti savo ponią, tik su sąlyga, kad ji nieko neburs 
nepasitarusi su manim ir kad tas, kuris ją ves, ves ir mane, ir 
bus viena naktis man, o kita jai. 

Vergė paėmė puodelį su vandeniu, pabūrė ir aptėškė šunį 
sakydama: 

— Pasirodyk toks, koks buvai! 

Ir Ali vėl atvirto žmogumi. 

Senienų pardavėjas palinkėjo jam ramybės ir paklausė, kodėl 
jis buvęs užburtas. Ir Ali papasakojo viską, ką jam teko pa- 
tirti. 

Tuo tarpu išaušo rytas, ir Šachrazada nutraukė pasakojimą. 

Septyni šimtai aštuonioliktoji naktis 

Kai atėjo septyni šimtai aštuonioliktoji naktis, Šachrazada tęsė: 

Pasakojama, o laimingasai karaliau, kad senienų pardavėjas 


palinkėjo Ali ramybės ir paklausė, kodėl jis buvęs užburtas ir 
ką jam tekę patirti. Ali papasakojo viską, kas jam nutiko. 

— Ar tau užteks mano dukters ir vergės? — paklausė par- 
davėjas. 

— Būtinai reikia pasiimti Zeinabę, — atsakė Ali. 

Tuo metu kažkas pasibeldė į duris. 

— Kas ten už durų? — paklausė vergė. 

O ten buvo Kamarė, žydo duktė. Ji klausė: 

— Ar Ali Kairietis pas jus? 

— O žydo dukra, — paklausė pardavėjo duktė, — jei jis pas 
mus, ką tu jam padarysi? Nusileisk, o verge, atidaryk jai duris. 

Vergė atidarė duris ir Kamarė įėjo vidun. Ji pamatė Ali, o 
Ali pamatė ją ir sušuko: 

— Ko tu čia atėjai, o šuns dukra? 

— Liudiju, kad nėra kito dievo, išskyrus Alachą, ir liudiju, 
kad Mahometas — Alacho pasiuntinys. 

Ji priėmė islamą ir paklausė Ali: 

— Ar pagal islamo tikėjimą vyrai duoda išpirką moterims, 
ar moterys duoda išpirką vyrams? 

— Vyrai duoda moterims, — pasakė Ali. 

Tada ji tarė: 

— O aš atėjau ir atnešiau tau už save drabužius, kartį, gran- 
dinėles ir mano tėvo — tavo ir Alacho priešo — galvą. 

Ir ji metė priešais jį savo tėvo galvą sakydama: 

— Štai mano tėvo galva, tai tavo ir Alacho priešo galva! 

O užmušė ji tėvą štai kodėl. Kai žydas pavertė Ali šunimi, 
sapne ji pamatė žmogų, sakantį: „Priimk islamą!“ Ir ji priėmė 
islamą, o atsibudusi pasiūlė jį ir savo tėvui, tačiau jis atsisakė, 
duktė apsvaigino jį bandžu ir užmušė. 

Ali pasiėmė daiktus ir pasakė senienų pardavėjui: 

— Rytoj susitiksime pas kalifą ir aš vesiu tavo dukterį ir 
vergę. 

Jis patenkintas išėjo ir pasuko į kareivines, o daiktus nešėsi 
su savim. Staiga pamatė saldumynų pardavėją, kuris plojo ran- 
komis ir šaukė: 

— Nėra jėgos ir galybės, didesnės už aukščiausiojo Alacho! 
Žmonių darbas virto niekais, įsigali tik padirbinėjimai. Prašau 
tave, Alacho vardu, paragauk šių saldumynų! 

Ali paėmė saldų kąsnelį ir suvalgė, o jame buvo įdėta ban- 
džo. Taip pardavėjas apsvaigino Ali ir paėmė iš jo drabužius, 

kartį ir grandinėles. Viską sudėjo į skrynią su saldumynais ir 
nuėjo sau. 

Staiga vienas kadis suriko jam: 

— Ei, pardavėjau, prieik! 

Pardavėjas sustojo, pastatė savo stovą, ant kurio buvo pa- 
dėklas, ir paklausė: 

— Ko prašysi? 

— Chalvos ir saldainių, — tarė kadis ir paėmęs truputėlį chal- 
vos paragavo. 

Paragavęs tarė: 

— Ši chalva ir saldainiai turi prieskonį. 

Jis išsitraukė iš užančio gabalėlį chalvos ir pasakė parda- 
vėjui: 

— Pažvelk, kaip puikiai ji pagaminta! Paragauk ir pagamink 
tokią pat! 

Pardavėjas paėmė chalvą ir suvalgė ją, o ten buvo bandžo. 
Taip kadis apsvaigino prekiautoją ir paėmė iš jo stovą, skrynią, 
drabužius ir visa kita. 

Jis sukišo ir patį prekiautoją į stovą ir nunešė viską į karei- 
vines, kur gyveno Achmedas ad Danafas. 

Šis kadis buvo persirengęs Hasanas Šumanas. O taip atsi- 
tiko štai dėl ko. Kai Ali pasižadėjo paimti drabužius ir išėjo jų 
ieškoti, niekas apie jį nieko nebegirdėjo, ir Achmedas ad Da- 
nafas pasakė: 

— (O šaunuoliai, eikite, ieškokite mūsų brolio Ali Kairiečio! 

Jie išėjo ir pradėjo naršyti po visą miestą. Hasanas, persi- 
rengęs kadžiu, taip pat išėjo ir sutikęs saldumynų pardavėją pa- 
žino, jog tai Achmedas al Lakitas. Jis apsvaigino jį bandžu ir 
pasiėmė kartu su daiktais į kareivines. 

O tie keturiasdešimt vis dar vaikščiojo gatvėmis ir ieškojo 
Ali. 

Ali Katf al Džamalis atsiskyrė nuo visų ir nuėjo vienas. Staiga 
išvydo minią žmonių, pasuko ton pusėn ir pamatė tarp jų Ali, 
apsvaigusį nuo bandžo. Ali Katf pažadino Ali Kairietį ir šis at- 
sibudęs pamatė, kad apie jį susirinkę žmonės. 

— Atsipeikėk! — tarė Ali Katf al Džamalis. 

— Kur aš? — paklausė Ali. 

Ali Katf al Džamalis ir jo žmonės atsakė: 

— Mes radome tave apsvaigusį ir nežinome, kas tai pa- 
darė. 

— Mane apdavė vienas saldumynų pardavėjas, jis paėmė ma- 
no daiktus. Tik kur jis nuėjo? — paklausė Ali. 

— Mes nieko nematėme, — atsakė tie jam, — eime į karei- 
vines. 

Jis nuėjo į kareivines ir rado ten Achmedą ad Danafą. Tas 
pasisveikino ir paklausė: 

— O Ali, ar atnešei drabužius? 

— Aš nešiau ir juos, ir visa kita. Ir dar žydo galvą, — atsakė 
Ali, — tačiau pasipainiojo saldumynų pardavėjas, apsvaigino ma- 
ne ir visa tai paėmė. 

Ali papasakojo Achmedui viską, kas atsitiko, ir pridūrė: 

— Jei aš pamatyčiau tą pardavėją, tai atsilyginčiau jam. 

Tuo metu iš kito kambario išėjo Hasanas Šumanas ir pa- 
klausė: 

— O Ali, ar atnešei daiktus? 

— Aš nešiau ir juos, ir žydo galvą, bet sutikau saldumynų 
pardavėją, jis apdavė mane, paėmė drabužius ir visus kitus daik- 
tus, ir aš nežinau, kur jis nuėjo. Jei žinočiau, kur jis, aš jam pri- 
sūdyčiau! — pasakė Ali. — Ar tu kartais nenumanai, kur din- 
go tas prekeivis? 

— Aš žinau, kur jis, — atsakė Hasanas. 

Jis atidarė duris į gretimą kambarį, ir Ali pamatė ten par- 
davėją, apkvaitintą bandžu. Ali atgaivino jį, šis atsimerkė ir pa- 
matęs prieš save Ali, Achmedą ad Danafą ir keturiasdešimt jo 
pavaldinių apmirė. 

— Kur aš ir kas mane pagavo? — paklausė jis. 

— Tai aš tave pagavau, — atsakė Šumanas. 

— O klastingasis, tai tu išdarinėji tokius niekus! — sušuko Alli 
ir norėjo papjauti pardavėją. 

Tačiau Hasanas Šumanas jį sulaikė: 

— Nekelk rankos, jis tapo tavo giminaičiu. 

— Mano giminaičiu? Kaip? — paklausė Ali. 

— Tai Achmedas al Lakitas, — atsakė Šumanas, — jis yra Zei- 
nabės sesers sūnus. 

— Kodėl tu visa tai padarei, o Lakitai? — paklausė Ali. 

Berniukas atsakė: 

— Man taip liepė mano senelė Dalila Gudruolė. O taip at- 
sitiko todėl, kad Zureikas Žuvininkas susitiko mano senelę Dalilą 
Gudruolę ir pasakė jai: „Ali Kairietis — reto miklumo vikruo- 
lis, jis būtinai užmuš žydą ir atneš drabužius“. Tada ji pasišaukė 
mane ir paklausė: „O Achmedai, ar pažįsti Ali Kairietį?“ — „Pa- 
žįstu, — atsakiau, — aš jį nuvedžiau prie Achmedo ad Danafo 
kareivinių“. Tada ji paliepė man: „Eik paspęsk jam pinkles, o 
jei jis atneš daiktus, sugalvok gudrybę ir atimk iš jo“. Aš ėmiau 
vaikščioti miesto gatvėmis, pamačiau saldumynų pardavėją ir da- 
vęs jam dešimt dinarų pasiskolinau jo drabužius, saldumynus 
ir įrangą, o po to atsitiko tai, ką tu jau Žinai. 

Tada Ali Kairietis tarė Achmedui al Lakitui: 

— Eik pas savo senelę ir pas Zureiką Žuvininką ir pranešk 
jiems, kad aš atnešiau drabužius ir kitus daiktus bei žydo galvą. 
Sakyk: „Rytoj pasitikite jį divane ir priimkite iš jo išpirką už Zei- 
nabę“. 

Achmedas ad Danafas nudžiugęs kalbėjo: 

— Tavo auklėjimas manęs neapgavo, o Ali! 

Išaušus rytui Ali Kairietis pasiėmė drabužius, dubenį, kar- 
tį ir auksines grandinėles bei žydo Azros galvą ir išėjo į diva- 
ną. Kartu su juo ėjo ir jo dėdė su savo šaunuoliais. Jie visi pa- 
bučiavo žemę tarp kalifo rankų... 

Tuo tarpu išaušo rytas, ir Šachrazada nutraukė pasakojimą. 


Septyni šimtai devynioliktoji naktis 


Kai atėjo septyni šimtai devynioliktoji naktis, Šachrazada tęsė: 

Pasakojama, o laimingasai karaliau, kad kai Ali Kairietis kar- 
tu su savo dėde Achmedu ad Danafu ir jo vikruoliais nuėjo į 
divaną, pabučiavo žemę tarp kalifo rankų, kalifas pažvelgė ir 
pamatė gražų jaunuolį, šaunesnio už kurį nebūtų radęs tarp vyrų. 
Jis pasiteiravo žmones apie jį, ir Achmedas ad Danafas atsakė: 

— O tikratikių valdove, tai Ali Zeibakas Kairietis. Jis buvo 
Egipto vikruolių vadeiva, o dabar yra pirmas tarp mano šau- 
nuolių. 

Kalifas pamilo Ali iš pirmo žvilgsnio, nes iš jo akių švietė 
narsa ir liudijo už jį, o ne prieš jį. 

Ali pakilo, numetė po kojom žydo galvą ir pasakė: 

— Tavo priešas štai toks kaip šis, o tikratikių valdove! 

— Kieno tai galva? — paklausė kalifas. 

— Tai žydo Azros galva, — atsakė Ali. 

— Kas jį užmušė? — paklausė kalifas. 

Ir Ali Kairietis papasakojo viską, kas atsitiko, nuo pradžios 
iki galo. Tada kalifas pasakė: 

— Aš nemanau, kad tai tu užmušei žydą, nes jis buvo bur- 
tininkas. 

— O tikratikių karaliau, mano Dievas suteikė man galią jį 
užmušti, — tarė Ali. 

Kalifas pasiuntė valį į žydo rūmus, ir tas pamatė jį be galvos. 
Įdėjo jį į dėžę ir atnešė kalifui, o kalifas liepė sudeginti kūną. 
Tuo metu atėjo Kamarė, žydo duktė. Ji pabučiavo kalifui ranką, 
pasisakė esanti žydo Azros duktė, tapusi musulmone. 

Kalifui girdint ji dar kartą patvirtino savo atsidavimą isla- 
mui ir paprašė: 

— Būk mano užtarėju prieš vikruolį Ali Zeibaką Kairietį, aš 
noriu, kad jis mane vestų. 

Ji įgaliojo kalifą patvirtinti jos vedybas su Ali. Kalifas pado- 
vanojo Ali Kairiečiui žydo rūmus su viskuo, kas ten buvo, ir 
tarė: 

— Prašyk dar ko nors iš manęs! 

— Aš norėčiau, — atsakė Ali, — turėti teisę stovėti ant tavo 
kilimo ir valgyti nuo tavo stalo. | 

— O Ali, — paklausė kalifas, — ar tu turi savo žmonių? 

— Turiu keturiasdešimt narsuolių, bet jie visi Kaire, — at- 
sakė Ali. 

— O Ali, ar tu turi kareivines? — paklausė kalifas. 

— Ne, — atsakė Ali. 

Tada atsiliepė Hasanas Šumanas: 

— Aš dovanoju jam savo kareivines su visu tuo, kas ten yra, 
o tikratikių valdove! 

— Tavo kareivinės liks tau, o Hasanai, — tarė kalifas ir liepė 
iždininkui paduoti statybininkui dešimt tūkstančių dinarų. Tas 
pastatė Ali kareivines su keturiais portikais ir keturiasdešimčia 
kambarių narsuoliams. 

— O Ali, — paklausė kalifas, — ar tu turi dar kokį nors pra- 
šymą, mes tuoj pat jį įvykdysime. 

— O laiko karaliau, — paprašė Ali, — būk mano patikėtiniu 
prieš Dalilą Gudruolę, tegu ji išleidžia už manęs savo dukterį 
Zeinabę ir priima žydo dukters drabužius ir jos daiktus kaip iš- 
pirką už Zeinabę. 

Dalila sutiko su kalifo tarpininkavimu ir paėmė dubenį, dra- 
bužius ir kartį bei auksines grandinėles ir surašė Zeinabės su 
Ali vedybų sutartį. Tokias pat sutartis surašė su senienų par- 
davėjo dukterimi bei verge ir su Kamare, žydo dukra. 

Kalifas paskyrė Ali atlyginimą ir liepė duoti jam pietus bei 
vakarienę, taip pat produktų, pašaro ir lėšų. O Ali Kairietis ėmė 
ruoštis vestuvėms. Taip prabėgo trisdešimt dienų. Ali Kairietis 
pasiuntė savo narsuoliams į Kairą laišką, kuriame paminėjo įgijęs 
kalifo pagarbą. Po to pridūrė: „Jūs būtinai turite atvykti, kad 
spėtumėte į vestuves, nes aš vedu keturias merginas“. 

Neilgai trukus atvyko visi keturiasdešimt jo vyrų ir pataikė 
tiesiai į vestuves. Ali apgyvendino juos kareivinėse ir parodė vi- 
sokeriopą pagarbą. Po to jis pristatė juos kalifui ir kalifas juos 
apdovanojo. 

Tarnaitė ėmė rodyti Ali Kairiečiui Zeinabę, aprengtą tais 
nuostabiais drabužiais. Jis įėjo pas ją ir patyrė, kad ji dar ne- 
pragręžtas perlas, neišjodinėta kumelaitė. Po jos jis įėjo pas kitas 
tris merginas ir pamatė, kad jos tobulos ir grožiu, ir meile. 

Paskui vieną kartą atsitiko taip, kad Ali Kairietis leido naktį 
nemiegodamas pas kalifą, ir šis paprašė: 

— Norėčiau, o Ali, kad tu papasakotum viską, kas tau yra 
atsitikę, nuo pradžios iki galo. 

Ir Ali papasakojo jam viską, kas jam nutiko su Dalila Gud- 
ruole, apgavike Zeinabe ir Zureiku Žuvininku. Kalifas liepė visa 
tai užrašyti ir padėti į valstybės iždą. Ir užrašė viską, kas nu- 
tiko Ali, ir padėjo tarp kitų pasakojimų apie nutikimus kaip už- 
rašus apie verčiausiąjį iš Žmonių. 

Paskui visi puikiai ir maloniai gyveno, kol juos aplankė Ma- 
lonumų Griovėja ir Suėjimų Ardytoja. O Alachas (didis jis ir 
garbingas!) geriau visa tai Žino. 

Pasakojimas 
apie Ardešyrą ir Hajat an Nufusę 


Pasakojama, o laimingasai karaliau, kad Širazo!“ mieste gy- 
veno didysis karalius as Seif al Azamšachas. Jis sulaukė ilgų me- 
tų, bet neturėjo sūnaus. Susikvietė jis kartą gydytojus ir žiniuonis 
ir tarė: 

— Man jau daug metų, ir jūs žinote, kokia mano padėtis, 
žinote, kaip laikosi mūsų karalystė ir kaip ji valdoma. Aš jau- 
dinuosi dėl savo valdinių likimo po mano mirties, mat iki šiol 
neturiu sūnaus. 

— Mes paruošime tau žolių antpilo, kuris, jei Alachas pano- 
rės, padės tau, — pasakė žiniuonys. 

Ir jie paruošė antpilo, karalius išgėrė jo ir suėjo su savo žmo- 
na. Didžiajam Alachui, kuris sako „Būk!“ ir tai atsiranda, lei- 
dus, ji pastojo ir praėjus skirtiems mėnesiams pagimdė berniuką. 
Jis buvo panašus į mėnulį, ir karalius pavadino jį Ardešyru!“. 
Berniukas brendo, mokėsi tikėjimo dalykų ir pasaulietinių moks- 
lų, kol sulaukė penkiolikos metų. 

O Irake tuo metu gyveno karalius, vardu Abd al Kadyras. 
Jis turėjo dukterį, panašią į tekantį mėnulį, vardu Hajat an Nu- 
fusė. Ji nekentė vyrų ir niekas nedrįsdavo jai net užsiminti apie 


'* Širazas — persiškos Farso provincijos pagrindinis 
miestas, išsidėstęs slėnyje į pietus nuo Isfahano. Šis 
miestas — žymių persų poctų Hafizo ir Saadžio 
gimtinė. “* Ardešyras — kelių persų karalių 
vardai. Trys iš jų priklausė Sasanidų dinasti- 
jai. Europietiški šaltiniai pateikia šį 
vardą jo graikiška forma: 

Artakserksas. 

juos. Daug kas ateidavo pas jos tėvą, Chosrovų valdovą, ir pir- 
šosi jai. Tėvas mėgino įkalbėti dukrą, tačiau ji atsakydavo: „Aš 
to niekada nedarysiu, o jei tu mane priversi, pakelsiu ranką prieš 
save“. 

Karalaitis Ardešyras prisiklausė apie ją kalbų ir viską papa- 
sakojo tėvui. Tėvas, matydamas jo būseną, pagailėjo jo ir pa- 
žadėjo padėti ją vesti. Jis pasiuntė savo vizirį pas merginos tėvą, 
kad jai pasipirštų, bet jam buvo atsakyta. Grįžęs iš karaliaus Abd 
al Kadyro, viziris papasakojo, kaip viskas buvo, ir pranešė Ši- 
razo karaliui apie neigiamą atsakymą. Karaliui pasidarė sunku, 
ir jis labai supykęs sušuko: 

— Kai toks kaip aš kreipiasi į ką nors iš karalių su prašy- 
mu, argi galima to prašymo nepatenkinti! 

Jis liepė šaukliui kviesti karius, kad statytų palapines ir rimtai 
ruoštųsi, nors tektų dėl to turėti išlaidų, ir pareiškė: 

— Aš negrįšiu, kol nenuniokosiu Abd al Kadyro žemių, ne- 
išžudysiu jo Žmonių, nenutrinsiu jo pėdų Žemėje ir neužgrob- 
siu jo turto! 

Jo sūnus Ardešyras sužinojęs apie tai pakilo iš patalo, nu- 
ėjo pas savo tėvą karalių ir pabučiavęs žemę priešais jį tarė: 

— (O aukščiausiasis karaliau, neapsunkink savęs... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimtoji naktis 


Kai atėjo septyni šimtai dvidešimtoji naktis, Šachrazada tęsė: 

Pasakojama, o laimingasai karaliau, kad karalaitis sužinojęs 
apie tai nuėjo pas savo tėvą karalių ir pabučiavęs žemę prie- 
šais jį tarė: 

— O aukščiausiasis karaliau, neapsunkink savęs, nekviesk kar- 
žygių ir karių, neeikvok pinigų. Tu stipresnis už jį. Kai surinksi 
prieš jį šią kariuomenę, sugriausi jo šalį ir nuniokosi žemes, už- 
muši jo vyrus ir karžygius, užgrobsi jo turtą ir nugalabysi jį patį, 
žinia apie tai, kas ištiko per tave jos tėvą ir kitus, būtinai pa- 
sieks karalaitę, ir ji pakels ranką prieš save. O aš tada numirsiu, 
negyvensiu ilgiau. 

— Tai ką tu sugalvojai, o vaike mano? — paklausė karalius. 

Ardešyras atsakė: 

— To, ko aš noriu, keliausiu ieškoti vienas, apsirengsiu pirklio 
drabužiais, pasistengsiu patekti pas ją ir pagalvosiu, kaip suartėti 
su ja ir patenkinti savo troškimą. 

— Tu taip nusprendei? — paklausė tėvas. 

— Taip, o tėve, — atsakė karalaitis. 

Tada karalius pasikvietė vizirį ir tarė: 

— Keliauk su mano sūnumi, mano širdies džiaugsmu, ir pa- 
dėk jam vadovaudamasis savo teisinga nuomone. Būk jam vietoj 
manęs. 

— Klausau ir vykdau! — atsakė viziris. 

Karalius davė savo sūnui tris tūkstančius dinarų auksu, davė 
rubinų, brangakmenių ir aukso dirbinių. Jaunuolis nuėjo pas mo- 
tiną, pabučiavo jai rankas ir paprašė, kad pasimelstų. Motina 
pasimeldė už jį, o pakilusi tuojau pat atidarė savo iždą ir ėmė 
traukti sūnui brangenybes, apyrankes, aukso dirbinius, retenybes 
ir kita, kas buvo likę nuo ankstesnių karalių laikų ir ko neįver- 
tinsi pinigais. Karalaitis pasiėmė vergus, tarnus, gyvulius ir tai, 
ko galėjo prireikti kelyje, abu su viziriu ir visais kitais persirengė 
pirkliais ir atsisveikino su tėvais, giminėmis bei artimaisiais. Jie 
keliavo kirsdami dykumas ir stepes dieną ir naktį. 

Kelias prailgo, ir jaunuolis prakalbo eilėmis: 


Aš myliu, ir širdį neliauna skaudėti, 
Ir niekas basauly negali padėti. 


Sietynui meldžiuosi aš naktį juodžiausią, 
Tarytum iš meilės tapau bpamaldžiausiu. 


Aš laukiu rytinės žvaigždės, o kai teka 
Jinai, aš ir vėl laistau ašarom taką. 


Prisiekiu — bo meilės menu vien tik pyktį, 
Bet myliu, ir akys negali užmigti. 


Pailsęs esu, išsiilgęs ramybės, 
Imu be tavęs aš netekti kantrybės. 


Tačiau dar kenčiu, kol suves mus Kūrėjas 
Ir briešus kentėti privers panorėjęs. 

Baigęs eiles, kuriam laikui neteko nuovokos, ir viziris turėjo 
pašlakstyti jį rožių vandeniu. Karalaičiui atsigavus, viziris paguo- 
dė jį: 

— (O karalaiti, sustiprink savo sielą — tas, kas ištvermingas, 
sulaukia palengvėjimo. Tu jau arti to, ko trokšti! 

Viziris tol įkalbinėjo Ardešyrą ir ramino jį, kol atslūgo su- 
sijaudinimas, ir jie vėl paspartino žingsnį. Kai karalaičiui vėl ke- 
lias prailgo, jis prisiminė mylimąją ir tarė: 


Vienatvė ilgėja, gėla neatstoja, 
Baisingoj ugny mano siela liebsnoja. 


Pražilo galva — šitiek sielvarto teko 
Patirti dėl meilės, vien ašaros teka. 


Tavęsb, mano džiaugsme, svajonėm aš skrieju, 
Prisiekiu šakų ir lapijos Kūrėju, 


Kad meilė beviltiška širdį man engia, — 
Tokios net galiūnai pakelt neįstengia. 


Paklauski nakties tu — ar aš nebudėjau 
Lig ryto, bent sykį akis ar sudėjau? 


Pabaigęs šias eiles, jis graudžiai pravirko ir ėmė skųstis savo 
begaline aistra. Viziris vėl turėjo jį raminti ir guosti, žadėti, kad 
netrukus jis pasieks tai, ko trokšta. Dar po kelių dienų jie pri- 
artėjo prie Baltojo miesto, tai atsitiko patekėjus saulei, ir vizi- 
ris tarė karalaičiui: 

— Džiaukis, o karalaiti, mums puikiai sekasi, tik pažvelk į 
šį Baltąjį miestą, kurį mes prieiname. 

Karalaitis labai nudžiugo ir atsiliepė eilėmis: 


O mano bičiuliai, gal siela besotė, 
Kad jos nepaleidžia ta meilė bebrotė? 


Lyg draugui numirus, nemigdamas raudu, 
Kai vakaras temsta ir širdį man skauda. 


Tik vėjui papūtus iš tavo gimtinės, 
Jaučiu gaivią vėsą ant savo krūtinės. 

Ir ašarom vėl mano akys patvinsta, 
Ir siela į ašarų jūrą vėl grimzta. 


Įžengę į Baltąjį miestą, jie paklausė, kur yra pirklių chanas 
ir turtingųjų Žmonių kvartalas. Palydėti į chaną, jie ten apsistojo 
ir pasiėmė tris sandėlius. Gavę raktus atsirakino juos ir susinešė 
ten visas prekes ir daiktus. Jie gyveno chane, kol pailsėjo, o po 
to viziris ėmė sukti galvą, kaip čia karalaičiui pasiekus tikslą... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt pirmoji naktis 


Kai atėjo septyni šimtai dvidešimt pirmoji naktis, Šachrazada 
tęsė: 

Pasakojama, o laimingasai karaliau, kad viziris ir karalaitis 
apsistojo chane, susinešė į sandėlius prekes ir įvedė ten savo 
tarnus. O patys gyveno chane tol, kol pailsėjo, tada viziris ėmė 
sukti galvą, kaip čia karalaičiui pasiekus tikslą. 

— Man atėjo į galvą viena mintis, jei didysis Alachas panorės, 
turėtų tai išeiti į gera. 

— O viziri, tu turi puikią nuovoką, daryk, ką sugalvojai, ir 
tepakreipia tavo mintis Alachas! — atsakė karalaitis. 

Viziris paaiškino: 

— Aš ketinu išnuomoti tau turguje audinių krautuvėlę ir tu 
ten sėdėsi. Turgus reikalingas visiems — ir garsiam, ir papras- 
tam žmogui. Aš manau, kad kai tu pasirodysi krautuvėlėje, žmo- 
nės žvelgs į tave ir taps palankūs tau, taip lengviau pasieksi tai, 
ko trokšti. Tuo labiau kad tu gražus, ir protas linksta prie ta- 
vęs, o akys pralinksmėja. 

— Daryk, kaip išmanai ir kaip nori, — sutiko karalaitis. 

Viziris tuojau pat pakilo ir apsirengė pačiais puošniausiais 
drabužiais, karalaitis padarė tą patį ir paslėpė užantin kapšą su 
tūkstančiu dinarų. 

Žmonės žvelgė į juos, stebėjosi karalaičio grožiu ir kal- 
bėjo: 

— Garbė tam, kas iš vandens sukūrė tokį jaunikaitį! Palai- 
mintas Alachas, geriausias iš kūrėjų. 

Apie jaunuolį ėmė sklisti girdas, žmonės kalbėjo: 

— Tai ne žmogus, tai aukštybių angelas!!?. 

O kai kurie sakė: 

— Tikriausiai Ridvanas, rojaus sargas, užsižiopsojo, ir šis jau- 
nuolis bus išėjęs pro rojaus vartus. 

Žmonės ėmė sekti jam iš paskos ir ėjo iki pat audinių tur- 
gaus, o ten visi sustojo. Prie jų priėjo garbus, savo vertę jau- 
čiantis senolis, pasisveikino ir išgirdęs atsakymą paklausė: 

— O ponai, ar jūs turite kokį nors prašymą, kurį patenkinti 
mes laikytume garbe? 

— O kas tu toks, senoli? — paklausė viziris. 

— Aš turgaus prižiūrėtojas, — atsakė senolis. 

Tada viziris pasakė: 

— Žinok, kad šis jaunuolis yra mano sūnus, ir aš ketinu jam 
šiame turguje išrinkti krautuvėlę, kad mokytųsi pardavinėti ir 
pirkti, imti ir duoti, išmoktų pirklių amato paslaptis. 

— Klausau ir vykdau! — atsakė prižiūrėtojas. 

Tą pat valandą ir tą pat minutę jis atnešė jiems raktus nuo 
vienos krautuvėlės ir liepė patarnautojams ją iššluoti. Jie iššla- 
vė ir išvalė ją, o viziris pasiuntė atnešti krautuvėlėn aukštą krėslą, 
prikimštą stručio plunksnų. Ant krėslo gulėjo maldos kilimėlis, 
apsiūtas grynu auksu, ir pagalvėlė. Pilną krautuvėlę prinešė pre- 
kių ir audinių. 

Kitą dieną jaunuolis atėjo, atsirakino krautuvėlę ir sėdo krės- 
lan. Prieš save jis pasistatė du belaisvius, aprengtus puikiausiais 
drabužiais. Krautuvėlės gilumoje jis pastatė du vergus, du puikius 
abisinus. 

Savo paslaptį viziris liepė jaunuoliui slėpti nuo žmonių, kad 
būtų lengviau pasiekti tikslą. Tada viziris paliko jaunuolį krau- 
tuvėje, o pats grįžo į sandėlius perspėjęs, kad tas kasdien pra- 
nešinėtų jam, kaip sekėsi. 

Jaunuolis sėdėjo krautuvėlėje tarsi mėnulio pilnatis. Žmonės, 
nugirdę apie jį ir jo grožį, užeidavo be jokio reikalo, vien pa- 
žvelgti į jo grožį ir dailumą, į stoto liaunumą. Jie šlovino di- 
dįjį Alachą, kuris sukūrė jį tokį tobulą. Sunku buvo pereiti per 
šį turgų, nes ties jaunuolio krautuvėle visada būriuodavosi minia 
žmonių. 

"9 Tai žodžiai iš Korano XII suros apie Nuostabųjį 
Jusufą. 

Karalaitis dairėsi į visas puses, nebeišmanydamas, ką ir daryti 
su visais tais žmonėmis, kurie buvo juo sužavėti. Jis tikėjosi, kad 
pasiseks užmegzti draugystę su kuo nors iš artimesnių karaliaus 
žmonių, gal net pavyktų išgirsti ką nors apie karaliaus dukte- 
rį. Bet tam vis nepasitaikydavo progos, ir jo krūtinę slėgė sun- 
kumas. Viziris kiekvieną dieną stengėsi palaikyti jo viltį ir nuo- 
taiką. 

Taip karalaitis praleido labai daug laiko, ir štai vieną die- 
ną jam besėdint krautuvėlėje priėjo sena moteris. Ji buvo ori 
ir išdidi, vilkėjo šventuoliškais drabužiais, o jai iš paskos ėjo dvi 
vergės tarsi pora mėnesių. Ji sustojo šalia krautuvėlės ir kurį laiką 
žiūrėjo į jaunuolį, o po to sušuko: 

— Garbė tam, kas užbaigė šį kūrinį! 

Ji palinkėjo jaunuoliui ramybės, o šis jai atsakė tuo pačiu 
ir pakvietė sėstis greta. Senė paklausė: 

— Iš kokios tu šalies, o gražusis jaunuoli? 

— Iš Indijos kraštų, o motute, — atsakė karalaitis, — aš at- 
ėjau į šį miestą norėdamas prasiblaškyti. 

— Tebūsi tu pagerbtas tarp atėjusiųjų! — tarė senė. — Ko- 
kių turi prekių, daiktų ir audinių? Parodyk man ką nors gra- 
žaus, tinkamo karaliams. 

— Tu prašai ko nors gražaus? Gerai, parodysiu, — pasakė 
jaunuolis, — aš turiu daug puikių daiktų. 

— O vaike mano, — tarė moteris, — aš noriu ko nors bran- 
gaus ir gražaus, paties geriausio, ką tu turi. 

— Tu privalai pasakyti man, kam perki prekę, — sušuko jau- 
nuolis, — kad aš galėčiau parodyti tai, kas atitiktų pirkėjo pa- 
dėtį! 

— Tavo tiesa, o vaike mano, — atsakė senė, — aš noriu ko 
nors savo poniai Hajat an Nufusei, karaliaus Abd al Kadyro, 
šios žemės valdovo ir šios šalies karaliaus, dukteriai. 

Išgirdus šiuos žodžius, karalaitį užplūdo džiaugsmas ir ėmė 
virpėti širdis. Jis ištiesė ranką ir nieko nesakęs nei belaisviams, 
nei vergams pats pasiekė kapšelį su šimtu dinarų ir padavė jį 
moteriai sakydamas: 

— Štai tau drabužiams skalbti. 

Po to vėl įkišo ranką į ryšulį ir ištraukė iš jo suknelę, kai- 
nuojančią dešimt tūkstančių dinarų ar net daugiau, ir pasakė: 

— Tai tik dalis to, ką aš atvežiau į jūsų Žemę. 

Senoji pažvelgė į suknelę, ji patiko jai. 

— Už kiek parduosi ją, o nuostabiausias? 

— Nemokamai, — atsakė jaunuolis. 

Senoji padėkojo jam ir pakartojo klausimą. 

— Prisiekiu Alachu, — sušuko karalaitis, — aš neimsiu už ją 
jokio užmokesčio! Tai bus mano dovana tau, jei karalaitė ne- 
priimtų jos. Tebus ji tau mano svetingumo ženklas. Garbė Ala- 
chui, kuris suvedė tave su manim. Jei man kada ko nors pri- 
reiktų, aš prašysiu tavo pagalbos. 

Senąją moteriškę nustebino tokie gražūs žodžiai ir didelis ka- 
ralaičio dosnumas bei mandagumas. Ji paklausė: 

— Koks tavo vardas, o pone? 

— Ardešyras, — atsakė karalaitis. 

— Prisiekiu Alachu, — sušuko senoji, — tai retas vardas, to- 
kiais vardais pavadinami karalių vaikai, o tu atrodai kaip pir- 
klio sūnus! 

— Tėvas iš didelės meilės davė man šį vardą, bet vardas dar 
nieko nesako, — atsiliepė jaunikaitis. 

Senė nenustojo stebėtis ir dar kartą pasiūlė: 

— Sūneli, paimk užmokestį už savo prekę. 

Bet karalaitis prisiekė nieko neimsiąs, tuomet senė pasakė: 

— O mano mylimasis, žinok, kad teisybė yra pats didžiau- 
sias dalykas. Tos malonės, kuriom tu mane dabar apipylei, bus 
iš reikalo, ne kitaip. Pasakyk man savo tikslą ir slaptas mintis, 
galbūt tu turi kokį norą ir aš galėčiau padėti tau jį įvykdyti? 

Tada jaunuolis paėmė senosios moters ranką į savąją ir gavęs 
iš jos pažadą slėpti paslaptį papasakojo jai visą savo istoriją. Pa- 
pasakojo ir apie savo meilę karalaitei ir kaip jis dėl to kamuojasi. 

Senė palingavo galvą ir tarė: 

— Štai kaip! Bet vaike mano, žinoma patarlė, sukurta pro- 
tingų Žmonių, sako: „Jei nori, kad tavęs neklausytų, prašyk to, 
kas negalima“. Tu esi, vaike mano, pirklys ir turėk tu nors raktus 
nuo stebuklingų lobių, nepavadinsi tavęs kitaip, kaip pirkliu. Jei 
nori pasilypėti ant aukštesnės pakopos, ieškok kadžio ar emy- 
ro dukters; kodėl gi tu prašai tik mūsų laikų ir amžiaus kara- 
liaus dukters? Ji nekalta mergina, dar mergaitė, kuri nieko ne- 

išmano apie žemiškuosius dalykus ir gyvenime nėra mačiusi nie- 
ko, išskyrus rūmus, kuriuose gyvena. Tačiau nors ji jauna, bet 
yra protinga, išmintinga, gyva, supratinga, nuovoki, puikiai mąsto, 
gerai elgiasi. Tėvas ją vieną teturi ir ji jam brangesnė už gy- 
vybę. Jis kiekvieną dieną ateina pas ją ir linki labo ryto. Visi, 
kas tik yra rūmuose, bijosi jos. Nemanyk, vaike mano, kad kas 
nors galėtų su ja pasišnekėti apie tai, ir ten man kelio nėra. Pri- 
siekiu Alachu, mano širdis ir mano kūnas linksta į tave, ir aš 
būčiau patenkinta, jei tu liktum su ja. Aš tave šio to pamoky- 
siu, ir galbūt Alachas pagydys tavo širdį. Statysiu į pavojų sa- 
vo gyvybę ir padėtį, kad nuraminčiau tavo troškimą. 

— O kas gi tai būtų, motute? — paklausė karalaitis. 

— Prašyk manęs vizirio arba emyro dukters. Jei tu šitai pa- 
darysi, aš priimsiu tavo prašymą. Juk niekas negali vienu šuoliu 
pakilti nuo žemės į dangų. 

Tačiau jaunuolis protingai ir mandagiai atsakė: 

— O motinėle, tu protinga moteris ir žinai, kaip būna to- 
kiais atvejais. Argi žmogus, jei jam skauda galvą, apsiriša ranką? 

— Ne, prisiekiu Alachu, vaike mano, — atsakė senė. 

— Taigi, — atsakė Ardešyras, — ir mano širdis netrokšta nieko 
kito, išskyrus ją, mane žudyte žudo meilė jai. Prisiekiu Alachu, 
gali vadinti mane Žuvusiu, jei aš nesurasiu, kas mane pamokytų 
ir pagelbėtų man! Vardan Alacho, o motute, pasigailėk manęs, 
svetimšalio, ir mano byrančių ašarų... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt antroji naktis 


Kai atėjo septyni šimtai dvidešimt antroji naktis, Šachraza- 
da tęsė: 

Pasakojama, o laimingasai karaliau, kad Ardešyras, karaliaus 
sūnus, pasakė senajai moteriai: 

— Vardan Alacho, o motinėle, pasigailėk manęs, svetimša- 
lio, ir mano byrančių ašarų. 

Ji atsakė: 

— Prisiekiu Alachu, vaike mano, nuo tokių tavo žodžių man 
širdis plyšte plyšta. Aš nežinau tokios gudrybės, kad būtų ga- 
lima kaip nors tai padaryti. 

— Aš prašau tavo malonės, noriu, kad tu paimtum štai šį 
lapelį, nuneštum jį karalaitei ir pabučiuotum už mane jai ran- 
ką, — tarė Ardešyras. 

Moteriai pagailo jo ir ji tarė: 

— Rašyk, ką nori, aš nunešiu karalaitei. 

Tai išgirdęs karalaitis kone pašoko iš džiaugsmo, pareika- 
lavo rašalinės ir kotelio ir parašė šias eiles: 


Dosni vėlei būki, o sielų gyvybe, 
Tam, kurs dėl tavęs paaukojo ramybę. 


Džiaugsmingai, laimingai gyvenęs kadaise, 
Dabar aš jaučiu sieloj sumaištį baisią. 


Dabar negaliu visą naktį užmigti, 
Kai reikia tamsoj man su širdgėla likti. 


Ak, to bagailėki, kurs vienišas sėdi, 
Baisus ilgesys jau akis jam išėdė. 


Bet rytas išauš, kai nereiks mums vėl skirtis 
Ir meilės rasa svaigulingai nugirdys. 


Baigęs rašyti laišką, Ardešyras susuko jį, pabučiavo ir ati- 
davė senei. Paskui vėl įkišo ranką į skrynią, ištraukė kitą kapšą 
su šimtu dinarų ir padavė jį moteriai sakydamas: 

— Išdalink tai vergėms. 

Bet senė atsisakė: 

— Prisiekiu Alachu, vaike mano, aš einu išvien su tavim visai 
ne dėl tokių dalykų! 

Jaunuolis padėkojo ir pakartojo: 

— Tai būtina! 

Senė paėmė iš jo kapšą ir pabučiavusi jam rankas išėjo. 

Nuėjusi pas karalaitę ji tarė: 

— O ponia, aš atnešiau tau tai, ko neturi mūsų miesto gy- 
ventojai. Tai nuo gražaus jaunikaičio, už kurį puikesnio Žemėje 
nėra. 

— O aukle, iš kur tas jaunikaitis? 

— Iš Indijos kraštų, — atsakė senė, — jis davė man šią suk- 
nelę, išsiuvinėtą auksu, papuoštą perlais ir brangenybėmis. Ji ver- 
ta Kisros ir Cezario karalysčių. 

Kai moteris išskleidė tą suknelę, nušvito visi rūmai — taip 
ji puikiai buvo pasiūta ir tiek daug ant jos buvo akmenų ir ru- 
binų. Visi, kas buvo rūmuose, stebėjosi ja, o karalaitė pažvel- 
gė ir nerado jai kitos kainos, kaip visos karalystės žemės mo- 
kestis už visus metus. 

— O aukle, — paklausė jinai senąją moteriškę, — šis drabužis 
nuo jo ar ne nuo jo? 

— Nuo jo, — patvirtino senė. 

— O aukle, ar tas pirklys iš mūsų miesto, ar svetimšalis? — 
paklausė karalaitė. 

— Jis svetimšalis, o ponia, ir tik neseniai atvyko į mūsų mies- 
tą, — atsakė senė. — Prisiekiu Alachu, jis turi tarnų ir dvariš- 
kių, jo veidas labai gražus, stuomuo lieknas, o krūtinė plati. Jis 
dorai išauklėtas, ir aš nemačiau nieko puikesnio už jį, nebent 
tave. 

— Iš tiesų nuostabu, — tarė karalaitė, — kaip tokie drabu- 
žiai, kurių neįmanoma įvertinti pinigais, galėjo atsidurti pas pirklį. 
O kokią kainą jis tau pasakė, auklyte? 

— O ponia, — atsakė auklė, — jis neminėjo kainos, tik pa- 
sakė: „Neimsiu užmokesčio, ši suknelė — mano dovana kara- 
laitei: ji tinka tik jai“. Jis neėmė to aukso, kurį tu man įdavei, 
ir dar pridūrė: „Ši suknia — tavo, jei karalaitė jos atsisakytų“. 

— Prisiekiu Alachu, tai didelis kilniadvasiškumas ir dar di- 
desnis dosnumas. Bijau, kad tai gali prišaukti nelaimę, — pasakė 
karalaitė. — Kodėl tu jo nepaklausei, auklyte, ar jam iš mūsų 
ko nors nereikia? 

— O ponia, — atsakė senė, — aš jo klausiau ir sakiau: „Ar 
tu turi kokį norą?“ O jis atsakė: „Taip, aš turiu norą, — bet ne- 
pasakė jo, tik padavė šį lapelį prašydamas: — „Perduok jį ka- 
ralaitei“. 

Mergina paėmė lapelį ir išvyniojusi visą perskaitė. Jos išvaizda 
pasikeitė, ji net prarado nuovoką, o veidas pagelto. Tada ta- 
rė senajai moteriškei: 

— Vargas tau, o aukle, kuo vardu tasai šuo, kuris drįsta kal- 
bėti tokius žodžius karaliaus dukteriai? Ir kas sieja mane ir tą 

šunį, kuris man rašo? Prisiekiu Alachu, Zemzemo!!! ir al Cha- 
timo!!* valdovu, jeigu aš nebijočiau Alacho, — didis jis! — pa- 
siųsčiau pas tą šunį sargybą, kad jam surištų rankas, išplėštų šner- 
ves, nupjautų nosį ir ausis, subjaurotų jį, o po to nukryžiuotų 
ant vartų to turgaus, kur yra jo krautuvėlė. 

Išgirdus tokius žodžius, senės veidas pagelto, pakinkliai ėmė 
drebėti, o liežuvis sustingo. Bet paskui ji įsidrąsino ir tarė: 

— Gerai, ponia, o kas gi buvo tame lapelyje, kad jis tave 
taip sujaudino? Argi ten ne skundas, kurį tau pirklys siunčia 
guosdamasis bloga padėtimi ar neteisybe, tikėdamasis, kad tu 
suteiksi malonę ar užgydysi nuoskaudą? 

— Ne, prisiekiu Alachu, o aukle, — atsakė karalaitė, — prie- 
šingai, tai eilės ir negarbingi žodžiai. Tas šuo, o aukle, matyt, 
yra arba pamišėlis, kuris nebeturi proto ir ieško savo pražūties, 
arba jam padeda labai stiprus žmogus, turintis didelę valdžią, 
arba jam kas nors pasakė, kad aš esu viena iš šio miesto pa- 
sileidėlių, kurios nakvoja pas tą, kuris pasikviečia nakčiai ar 
dviem, — jis juk siunčia man nedorus laiškus, norėdamas sujaukti 
mano protą. 

— Prisiekiu Alachu, ponia, tu teisi! — atsakė senoji mote- 
ris. — Tačiau nesuk sau galvos tokiais klausimais. Tu gyveni savo 
rūmuose, aukštuose ir neprieinamuose, iki kurių nepakyla paukš- 
čiai ir virš kurių nesimaino oras, sutrikęs dėl tokio aukščio. Pa- 
rašyk jam laišką ir išbark jį, nenutylėk nė vieno keiksmažodžio, 
grasink baisiausiomis bausmėmis ir mirtimi. Sakyk jam: „Iš kur 
tu mane pažįsti, kad rašai man, o pirklių šunie, o tu, kuris visą 
amžių blaškeisi po stepes ir dykumas, kad uždirbtum dirhemą 
ar dinarą? Prisiekiu Alachu, jei tu nepabusi iš šio sapno ir neiš- 
siblaivysi nuo apgirtimo, aš nukryžiuosiu tave ant vartų turgaus, 
kur yra tavo krautuvėlė!“ 

— Bijau, kad jei aš jam parašysiu, tai jis manęs pasi- 
gvieš, — atsakė karalaitė. 


'" Zemzemas — šventasis šulinys Mekoje, jo vandenį 
musulmonai laiko gydančiuoju. "ž Al Chatimas — 
siena, stovinti į šiaurės vakarus nuo Kaabos. 
Erdvė tarp šios sienos ir Kaabos vartų 
kažkada įėjo į šventovės ribas ir todėl 
laikoma šventa vieta. 

— O kas jis toks, — sušuko senė, — kad tavęs pasigvieštų! 
Mes jam parašysime tik todėl, kad jis atsisakytų savo ketinimų 
ir išsigąstų. 

Ji tol gudravo įtikinėdama karalaitę, kol šioji pagaliau lie- 
pė atnešti rašalinę, popieriaus ir parašė: 


O tu, kurs aistros ir švelnumo maldauji, 
Kuris ber naktis aimanuoti neliauji, 


Tu pilnatį vėlei brašai suartėti, 
Bet argi kam pilnatį teko lytėti? 


Tave aš įsbėjau, teklauso, kas girdi: 
Mesk tai, nes patirsi nelaimę ar mirtį! 


Jei brašymais savo ir vėl įkyrėsi, 
Žinoki, ne taip kaip dabar nukentėsi. 


Tad buki protingas, kuklus, ištvermingas! 
Toksai batarimas tau mano širdingas. 


Prisiekiu aš tuo, kuris viską sukūrė, 
Padangėj šviesiuosius žvaigždynus subūrė, — 


Jei savo žodžius tu bentsyk pakartosi, 
Tave aš ant medžio liemens nukryžiuosiu! 


Tada ji susuko laišką ir padavė senajai moteriškei, ši nunešė 
jį į jaunuolio krautuvėlę ir atidavė jam... 
Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt trečioji naktis 


Kai atėjo septyni šimtai dvidešimt trečioji naktis, Šachrazada 
tęsė: 

Pasakojama, o laimingasai karaliau, kad senoji moteris pa- 
ėmusi Hajat an Nufusės laišką nuėjo pas jaunikaitį, sėdėjusį krau- 
tuvėlėje, ir padavė jam. 

— Skaityk atsakymą, — pasakė ji, — ir žinok, kad perskaičiusi 
ji baisiai supyko ir aš ilgai turėjau ją įkalbinėti, jog parašytų at- 
sakymą. 

Jaunuolis su džiaugsmu paėmė laišką, bet perskaitęs jį ir su- 
vokęs jo esmę graudžiai pravirko. Senei suspaudė širdį ir ji pa- 
sakė: 

— Vaike mano, teneverčia Alachas tavo akių verkti, teneliū- 
dina tavo širdies! Ar gali būti kas nors švelniau, kaip atsakyti 
į tavo laišką, kai tu šitaip pasielgei? 

— O motute, ką man dar gudriau sugalvoti, jeigu ji grasi- 
na man mirtimi ir nukryžiavimu ir draudžia rašyti jai? — klausė 
jaunuolis. — Prisiekiu Alachu, aš manau, kad man geriau mirti, 
nei gyventi, bet aš vėl noriu paprašyti, kad tu nuneštum kara- 
laitei dar vieną laišką. 

— Rašyk, o aš pasistengsiu atnešti atsakymą, — tarė senė, — 
prisiekiu Alachu, aš statysiu į pavojų savo gyvybę, netgi žūsiu, 
kad tik tave patenkinčiau. 

Jaunuolis padėkojo senei, pabučiavo jai rankas ir parašė: 


Už aistrą grasinat mane nužudyti, — 
Gal bent bo mirties rasiu atilsį didį. 


Pamilusiam mirti geriau nei gyventi, 
Kai gyvas jisai vien tik sielvartą kentė. 


Bet nepbagailėkit man savo malonės, 
Už darbus gerus visad šlovino žmonės. 


O jeigu kitaib jūs nuspręsit, tai nieko — 
Aš vergas, o vergas nelaisvėje lieka. 


Tačiau ką daryt, jei sunku man be draugės? 
Kas mylinčią širdį nuo myrio išsaugos ? 


Valdove, atleiskite tam, kuris myli: 
Kas vergą išlaisvino — nenusivylė. 


Tada susuko laišką ir atidavė jį senei. Be to, davė jai du kap- 
šus, kuriuose buvo du šimtai dinarų. Ji atsisakė juos imti, bet 
jaunuolis pradėjo maldauti, tada ji pasakė: 

— Aš būtinai pasieksiu, kad tu gautum, ko trokšti, visų ta- 
vo priešų pykčiui! 

Senoji moteris išėjo ir nuėjusi pas Hajat an Nufusę atidavė 
jai laišką. Karalaitė paklausė: 

— Kas gi tai, o auklyte? Pasirodo, mes keičiamės laiškais, 
o tu vaikštai ir juos nešioji. Aš bijau, kad tai iškils į viešumą 
ir patirsime gėdą! 

— Kaipgi taip, o ponia, ir kas gali sakyti tokius žodžius? — 
tarė senoji. 

Mergina paėmė laišką, perskaitė, suprato viską, kas ten buvo 
parašyta, ir suplojo rankomis: 

— Na ir bėda mus užgriuvo! Ir iš kur jis čia atsirado, tas 
jaunuolis! 

— O ponia, — tarė auklė, — vardan Alacho, parašyk jam laiš- 
ką, tik būk griežta ir pasakyk tiesiai: „Jei tu dar atsiųsi laišką, 
aš nukirsiu tau galvą!“ 

— O auklyte, — atsakė karalaitė, — aš žinau, kad tai šiaip 
sau nesibaigs. Geriausia — visai nerašyti, o jei tas šuo neatsi- 
sakys savo ketinimų, aš nukirsiu jam galvą. 

— Taip jam ir parašyk, — tarė senė. 

Karalaitė paprašė rašalinės, popieriaus ir parašė: 


O tu, jau bamiršęs, kiek teko kentėti, 
Kuris iki šiolei geidi suartėti, 


Pažvelki — nejaugi pasieksi tu dangų 
Ar pilnatį šviesią pasieksi bro langą? 


Tave aš iškepsiu ant laužo karščiausio, 
Tave sukaposiu aš kardu aštriausiu. 


Ne tau iki pilnaties, mielas, pakilti, 
Greičiau sbės galva nuo nelaimių pražilti. 


Priimki verčiau patarimą protingą, 
Pamirški tas išmonės, — tau jos netinka. 


Vėl susuko laišką ir atidavė senajai, o pati buvo lyg nesa- 
va nuo tokių savo žodžių. Senė pasiėmė laišką ir nunešė jį. Ga- 
vęs atsakymą Ardešyras jį perskaitė ir nuleidęs galvą tylėdamas 
ėmė pirštu vedžioti po žemę. 

— O vaike mano, ko gi tu nekalbi ir nesiruoši atsakyti? — 
paklausė senė. 

— O motute, — atsakė Ardešyras, — ką gi man sakyti, jei 
ji tik grasina ir darosi vis žiauresnė ir atšiauresnė? 

— Parašyk jai laiške, ką nori, o aš tave ginsiu, ir tavo šir- 
džiai taps lengva, aš būtinai jus suvesiu, — kalbėjo moteris. 

Ardešyras padėkojo jai už malonę, pabučiavo rankas ir pa- 
rašė karalaitei tokius žodžius: 


Alache, absaugok tu kietą jos širdį 
Ir tą, kuri trokšta vien meilę patirti! 


Apsaugok akis, kurias ašaros budo, 
Kai tamsiosios naktys šviesumą pražudo. 


Ak, pasigailėkit, suteikit malonę 
Tam, kurs teturėjo tik meilės svajonę! 


Negali užmigt jis, nebuna jam šventės, 
Jis dega, nors ašarų jūroj paskendęs. 


Paguoskite širdį! Grąžinkit jai dangų, 
Nelaisvėj ji liūdi ir virpa tarb rankų. 


Tada jis susuko laišką ir padavė jį senei, pridėjęs tris šim- 
tus dinarų: „Tai tau rankoms plauti“. Senoji padėkojo jam, pa- 
bučiavo jam rankas ir išėjo. Grįžusi nuėjo pas karalaitę ir ati- 
davė jai laišką. Mergina paėmė jį, perskaitė ir nubloškė šalin. 
Pašokusi ant kojų ėmė žingsniuoti savo auksinėmis kurpaitėmis, 
papuoštomis perlais ir brangakmeniais. Ji pasuko į rūmus pas 
tėvą (o jos tarpuakyje tvinksėjo pykčio gyslelė, ir niekas neiš- 
drįso paklausti, kas jai). Atėjusi į rūmus, paklausė, kur karalius, 
jos tėvas. Vergės ir sugulovės atsakė, kad jis išvykęs medžioklėn. 

Karalaitė grįžo tarsi kraujo ištroškęs liūtas. Tris valandas su 
niekuo nesikalbėjo, tik tada jos veidas pragiedrėjo, o pyktis nu- 
slūgo. Senoji pamačiusi, kad karalaitės nusiminimas ir pyktis pra- 
ėjo, prisiartino prie jos, pabučiavo Žemę priešais ją ir paklausė: 

— O ponia, kurlink tu buvai nukreipusi savo garbinguosius 
žingsnius? 

— Į savo tėvo rūmus, — atsakė karalaitė. 

— O ponia, argi niekas kitas negalėjo įvykdyti tavo palie- 
pimo? 

— Aš ėjau, — aiškino karalaitė, — pranešti jam, kas atsitiko 
su tuo šunimi pirkliu ir atiduoti jį tėvo valiai, kad jis sučiup- 
tų jį ir visus kitus tame turguje, nukryžiuotų ant krautuvėlių ir 
neleistų nei pirkliams, nei svetimšaliams pasilikti mūsų mieste. 

— Tu ėjai pas tėvą, o ponia, tik dėl to? — paklausė se- 
noji. 

— Taip, — atsakė mergina, bet neradau jo, tik sužinojau, kad 
jis išvyko į medžioklę, ir dabar laukiu jo grįžtant. 

— Šaukiuosi Alacho, girdinčiojo ir žinančiojo! — šūktelėjo se- 
nė. — O ponia, garbė Alachui, tu pati protingiausia tarp žmonių, 
kaipgi tu praneši karaliui apie šiuos paikus žodžius, kurių niekam 
nedera girdėti? 

— O kodėl gi ne? — paklausė karalaitė. 

— Įsivaizduok, — pradėjo aiškinti senė, — kad tu randi ka- 
ralių ir pasakoji apie šias kalbas. Jis gi nusiųs sargybą ir lieps 
visus pirklius pakarti ant krautuvių. Žmonės pamatys visa tai ir 
ims klausinėti: „Kodėl juos pakorė?“, o mes turėtume atsaky- 
ti: „Jie pasikėsino į karaliaus dukters garbę“... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt ketvirtoji 
naktis 


Kai atėjo septyni šimtai dvidešimt ketvirtoji naktis, Šachrazada 
tęsė: 

Pasakojama, o laimingasai karaliau, kad senė pasakė kara- 
laitei: 

— Įsivaizduok, kad tu praneši viską karaliui ir jis įsako pakarti 
pirklius. Bet juk žmonės pamatę klaus: „Kodėl juos pakorė?“ 
Ir išgirs atsakymą: „Jie kėsinosi į karaliaus dukters garbę“. Žmo- 
nės ims skleisti paskalas. Kas nors sakys: „Pabėgusi iš namų ji 
sėdėjo pas juos dešimt dienų, kol tie ja pasisotino“. Kiti sugalvos 
dar ką nors, o garbė, mano ponia, tai kaip pienas — menkiausia 
dulkelė ją suteršia, ir kaip stiklas — jei jau įskyla, tai nesukli- 
juosi. Geriau nepasakok nei tėvui, nei kam kitam apie šį da- 


357 


724 naktis 


lyką, kad nesuterštum savo garbės. Tai, kad tu viską pagarsinsi, 
neatneš tau jokios naudos. Pamąstyk savo sveiku protu apie šiuos 
žodžius ir jei manysi, kad jie neteisingi, daryk, ką išmanai. 

Karalaitė apgalvojo senosios moters žodžius ir nusprendė, 
kad jie be galo teisingi. Ji tarė: 

— Visa, ką tu pasakei, o auklyte, teisinga, tai pyktis buvo 
aptemdęs man širdį. 

— Tavo ketinimas niekam nepasakoti patiktų didžiajam Ala- 
chui, — tarė senė, — tačiau liko dar vienas dalykas: mes nety- 
lėsime apie to šuns, niekingiausiojo iš pirklių, begėdystę. Parašyk 
jam laišką ir pasakyk: „O niekingiausias iš pirklių, jei karalius 
nebūtų išvykęs, aš tuojau pat būčiau įsakiusi pakarti tave ir visus 
tavo kaimynus. Šito tu neišvengsi. Prisiekiu didžiuoju Alachu, 
jei tu vėl imsiesi tokių kalbų, aš ištrinsiu tavo pėdsakus žemėje“. 
Būk su juo šiurkšti, kad atgrasintum nuo tokio elgesio ir pami- 
šimo. 

— Manai, jam pakaks tokių žodžių ir jis liausis? — abejojo 
karalaitė. 

— Kaip jis nesiliaus, jei aš pakalbėsiu su juo ir papasako- 
siu, kas čia buvo? 

Karalaitė paprašė rašalinės, popieriaus ir parašė jaunuoliui 
šiuos Žodžius: 


Su savo viltim negali pasitraukti, 
Vilies vis iš mūsų malonės sulaukti. 


Tik aklas į pražūtį eina be baimės, 
Visai nenujausdamas savo nelaimės. 


Nesi juk sultonas, nesi juk emyras, 
Nestos tavęs ginti nė vienas juk vyras. 


Jei taib įžulauti išdrįstų kas kitas, 
Jau butų pražilęs, šunų abdraskytas. 


Tačiau dar atleisiu, tavęs nenuskriausiu, 
Tikiuos, kad už savo kaltes atgailausi. 


Ji padavė laišką senei ir paprašė: 

— O auklyte, sutramdyk šį šunį, kad aš nenukirsčiau jam gal- 
vos ir mes per jį nepuliume į nuodėmę. 

— Prisiekiu Alachu, — sušuko auklė, — o ponia, aš nepaliksiu 
jame sveiko šono, kad galėtų pasivartyti! 

Ji paėmė laišką ir nuėjusi pas jaunuolį pasveikino jį. Arde- 
šyras atsakė jai tuo pačiu ir paėmęs laišką perskaitė jį. Perskaitęs 
palingavo galva ir sušuko: 

— Iš tiesų mes priklausome Alachui ir grįžtame pas jį! 

Kiek patylėjęs jis paklausė: 

— O motute, ką man dabar daryti, kai nebeliko kantrybės 
ir ištirpo atkaklumas? 

— Vaike mano, — atsakė senė, — pasisemk kantrybės, gal 
Alachas galų gale užbaigs šį darbą. Parašyk jai, kas guli ant šir- 
dies, o aš atnešiu tau atsakymą. Nuramink savo sielą ir atvė- 
sink akis. Aš būtinai tave su ja suvesiu, jei tik didysis Alachas 
to panorės. 

Ardešyras palinkėjo moteriškei gerovės ir parašė merginai 
tokį laišką: 


Jei vaisto nuo savo aistros nesurasiu, 
Atrodo, numirsiu, ilgiau neiškęsiu, — 


Teks, širdžiai liebsnojant, per dieną kentėti, 
Per naktį ilgiausią akių nesudėti. 


Kodėl aš tavęs nebijau, mano meile, 
Ir to, ką pagrobus esi, man negaila? 


Prašiau atleidimo brie Viešpaties sosto, — 
Juk Viešpats už meilę gražuolėms neglosto, — 


Kad greitai atsiųstų jis meilę džiaugsmingą, 
Juk meilės baisybių ir taib man nestinga. 


Susuko popieriaus lapą ir padavė jį senei, pridėjęs kapšelį 
su keturiais šimtais dinarų. Ji viską paėmė ir nuėjusi pas karaliaus 
dukterį padavė jai laišką, tačiau mergina neėmė jo, tik paklausė? 

— Kas čia per lapelis? 

— Tai atsakymas į laišką, kurį tu pasiuntei tam šuniui pir- 


kliui. 

— Ar tu perspėjai jį, kaip aš tave mokiau? — paklausė ka- 
ralaitė. 

— Taip, ir štai jo atsakymas. 

Karalaitė paėmė laišką ir perskaitė jį iki galo. Po to atsisuko 
į senę ir paklausė: 

— Ko verti tavo žodžiai? 

— O pone, verti jo atsakymo, kuriame jis visko atsisako, gai- 
lisi ir atsiprašo tavęs už tai, kas įvyko. 

— Ne, prisiekiu Alachu, — sušuko mergina, — priešingai, jis 
tik dar daugiau pridūrė! 

— O ponia, — atsakė senė, — parašyk jam atsakymą ir tuoj 
pat pamatysi, ką aš jam padarysiu. 

— Nereikia man nei laiško, nei atsakymo, — pratarė mergina. 

— Atsakyk būtinai, — sušuko senė, — kad aš galėčiau jį iš- 
barti ir sugriauti jo vilų! 

— Sugriauk viltį be laiško, — atsakė karalaitė. 

Bet senė nenusileido: 

— Kad galėčiau jį išbarti ir sugriauti viltį, man būtinai rei- 
kia turėti laišką. 

Karalaitė paprašė atnešti rašalo, popieriaus ir parašė Arde- 
šyrui tokius žodžius: 


Man priekaištus savo siunti ir toliau tu, 
O šitiek eilių parašiau, kad paliautum! 


Paslėbk savo aistrą, nešūkauki garsiai, 
Jei nepaklausysi, — tavęs neužtarsiu. 


O jei negali toks blepunas nebūti, 
Šauklys greit praneš apie tavąją žūtį. 


Ir vėjai netruks prie lavono atsklęsti, 
Ir baukščiai dykynių sulėks kuno lesti. 


Sugrįžki į protą — ir greitai basveiksi, 
O jeigu man vėl įkyrėsi, — pribaigsiu. 


Baigusi rašyti ji piktai numetė lapą. Senoji moteriškė pakėlė 
jį ir išėjo. Nuėjusi pas jaunuolį padavė jam laišką, šis perskai- 

tė ir suprato, kad karalaitė nė kiek nesušvelnėjo, o tik dar la- 
biau supyko, ir kad jis jos nepasieks. Ir atėjo jam į galvą mintis 
parašyti jai atsakymą ir palinkėti blogo. Jis parašė: 


Maldauju, išgelbėki, Viešpatie didis, 
Nuo tos, kurios pykčio jau nieks neišgydys! 


Žinai, kaip liepsnoja širdy mano meilė, 
Žinai, kaip manęs kietaširdė negaili. 


Nelaimėlis aš — negaliu jos palenkti, 
Ar leisi tu jai ir toliau mane engti? 


Įkritęs į meilės bedugnę besaulę, 
Surast negaliu, kas badėtų basauly. 


Dažnai, kai tamsa visą žemę apkrinta, 
Ir tyliai, ir garsiai aš raudu lig švintant. 


Neatneša meilė nė lašo baguodos, 
Ir kuo basiguost, kai gyvenimas juodas? 


O paukšte vienatvės, aš noriu baklausti: 
Gal teiksis likimas ir ją greit nubausti? 


Susukęs laišką padavė senei, pridėjęs dar ir kapšelį su pen- 
kiais šimtais dinarų. Šioji paėmė laišką ir nunešė jį karalaitei. 
Mergina perskaitė laišką, numetė jį ir sušuko: 

— Sakyk, piktoji sene, kodėl mane visa tai ištiko? Tai vis per 
tavo pinkles ir pagyras jam! Aš rašau jam laišką po laiško, o 
tu visą laiką bėgioji su pavedimais, surengei mūsų susirašinė- 
jimą ir visokiausias istorijas. Tu visą laiką sakai: „Aš išvaduo- 
siu tave nuo jo blogio ir nutrauksiu jo kalbas“. Bet taip kalbi 
tik dėl to, kad aš parašyčiau jam dar vieną laišką. Tu lakstai 
tarp mūsų pirmyn atgal ir jau suteršei mano garbę. Ei tarnai, 
čiupkite ją! 

Ji liepė tarnams perti senę, ir tie mušė ją tol, kol ši apsi- 
pylė krauju ir neteko sąmonės. Tada karalius liepė vergėms ją 
ištempti, tos išvilko ją už kojų ir numetė rūmų gale. Vienai ver- 
gei karalaitė įsakė budėti prie jos, o kai atsipeikės, pasakyti: „Ka- 

ralaitė prisiekė, kad tu negrįši į šiuos rūmus ir neįeisi čionai, 
o jei sugrįši, ji lieps tave sukapoti į gabalus“. Kai senoji atsi- 
peikėjo, vergė perdavė jai viską, ką liepė karalaitė. Senoji teištarė: 

— Dėmesys ir paklusnumas! 

Vergės atnešė pintinę ir liepė nešikui nugabenti senutę namo. 
Nešikas taip ir padarė. O karalaitė pasiuntė jai gydytoją, liepusi 
jam rūpestingai slaugyti ligonę. Gydytojas taip ir darė. Kai pa- 
sveiko, senutė išsiruošė pas jaunuolį. Šis buvo labai nusiminęs, 
kad senoji nesirodo, ir ilgėjosi jos Žinių. 

Pamatęs ją ateinančią, jis atsistojo ją pagerbdamas ir palin- 
kėjo ramybės. Jaunuolis atkreipė dėmesį į tai, kad senoji nu- 
silpusi, ir paklausė, kas jai atsitiko. Sužinojus jam tapo labai ne- 
smagu, jis suplojo rankomis ir sušuko: 

— Prisiekiu Alachu, sunku man girdėti, kad tau taip atsiti- 
ko! Bet kodėl gi, motute, karalaitė taip nekenčia vyrų? 

— O vaike mano, — atsakė senutė, — žinok, ji turi puikų so- 
dą, gražesnio nėra visame pasaulyje. Vieną kartą ji ten naktį mie- 
gojo ir susapnavo, kad vaikšto po sodą ir mato medžiotoją. Jis 
ištempė tinklus, pabėrė kviečių ir atsisėdęs tolėliau laukia, kas 
į juos paklius. Praėjo ne daugiau kaip valanda, ir susirinko 
paukščiai. Jie lesė grūdus ir vienas paukštis — patinėlis — pa- 
kliuvo į tinklą ir ėmė blaškytis jame. Kiti paukščiai išsigandę 
pakilo. Tarp jų buvo ir jo patelė, tačiau ji neilgai teskraidė, o 
greitai grįžo atgal ir prilėkusi prie tinklo ėmė krapštytis ties ta 
kilpute, kurion buvo įstrigusi patinėlio koja. Ji tol krapštė snapu, 
kol sudraskė kilputę ir išlaisvino savo patinėlį. Medžiotojas tuo 
metu snaudė. Pabudęs pamatė, kad tinklas sugadintas, sutaisė 
jį, vėl pabėrė kviečių ir pasitraukęs šonan prisėdo. Po kiek laiko 
vėl susirinko paukščiai, tarp jų buvo ir ta patelė su patinėliu. 
Paukščiai ėmė lesti grūdus, ir šįsyk patelė įkliuvo į tinklą ir ėmė 
blaškytis jame. Visi kiti balandžiai nuskrido šalin, o su jais ir 
patinėlis, kurį jinai išgelbėjo. Bet jis pas ją nebegrįžo. O me- 
džiotojas buvo kietai įmigęs ir pabudo tik po daugelio valan- 
dų. Pabudęs pamatė paukštę tinkle, priėjęs išpainiojo ją ir už- 
mušė. Karalaitė pabudo išsigandusi ir pasakė: „Tai štai kaip vyrai 
elgiasi su moterimis! Moteris gailisi vyro ir puola jam padėti bė- 
doje, o kai, visagaliui lėmus, bėdon patenka ji, vyras praeina 
pro šalį jos negelbėdamas. Taip ir prapuola gėris, kurį jinai su- 

kūrė. Tegu Alachas prakeikia tą, kas pasikliauja vyrais! Jie ne- 
prisimena, ką gero jiems yra padariusios moterys“. Ir nuo to 
laiko karalaitė nekenčia vyrų. 

— O motute, — paklausė karalaitis, — argi ji niekados ne- 
išeina į viešumą? 

— Ne, — atsakė senoji, — bet ji turi sodą (o tai pati puikiausia 
vieta pasivaikščioti) ir kiekvienais metais, kai sunoksta vaisiai, 
ji ten nueina ir visą dieną vaikšto. O nakvoja ji tik savo rūmuo- 
se, į sodą išeidama pro slaptąsias dureles. Aš tave kai ko pa- 
mokysiu, ir jei Alachas panorės, tai viskas bus gerai. Žinok, kad 
iki vaisių sunokimo liko vienas mėnuo — tada karalaitė nusileis 
pasivaikščioti į sodą. O aš tau prisakau: šiandien pat eik pas 
sodininką ir susidraugauk su juo. Jis nė vienam Alacho kūri- 
niui neleidžia įeiti į tą sodą, mat jis šliejasi prie karalaitės rū- 
mų. Kai karalaitė ruošis išeiti į sodą, aš tau pranešiu prieš dvi 
dienas. Tu, kaip paprastai, nueisi ten, pateksi į sodą ir įsigudrinsi 
likti ten nakčiai. Kai karalaitė išeis, tu būsi kur nors pasislėpęs... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt penktoji naktis 


Kai atėjo septyni šimtai dvidešimt penktoji naktis, Šachra- 
zada tęsė: 

Pasakojama, o laimingasai karaliau, kad senutė pamokė ka- 
ralaitį: 

— Karalaitė nusileis į sodą (aš tau apie tai pranešiu prieš dvi 
dienas), o tu lauksi jos pasislėpęs kur nors. Kai pamatysi ją, eik 
pasitikti. Ji pamatys tave ir pamils, o meilė viską pamiršta. Ir 
žinok, mano vaike, jei ji tave būtų pamačiusi, tai tikrų tikriausiai 
jau būtų įsimylėjusi, nes tu gražus. Atvėsink akis ir nuramink 
savo sielą, o vaike mano, aš būtinai tave su ja suvesiu. 

Karalaitis padėkojo senutei ir pabučiavęs jai rankas pada- 
vė tris atraižas Aleksandrijos šilko ir tris atraižas įvairių spal- 
vų atlaso. Prie kiekvienos atraižos buvo ir kitas gabalėlis me- 
džiagos plačkelnėms, juosmens skarelei, be to, baalbekiškas 
audinys pamušalui. Taip senoji įsigijo iš karto tris pamainas dra- 
bužių, vieną puikesnę už kitą. Be to, karalaitis davė jai kapšelį 
su šešiais šimtais dinarų ir pasakė: 


363 


725 naktis 


— Tai už siuvimą. 

Senoji paėmė visa tai ir paklausė: 

— Vaike mano, ar nori žinoti kelią į mano namus ir ar nori, 
kad aš žinočiau, kur tu gyveni? 

— Taip, — atsakė karalaitis. 

Jis pasiuntė su ja vergą, kad sužinotų, kur jos būstas, o jai 
parodytų jo namą. Kai senoji išėjo, karalaitis liepė tarnams už- 
daryti krautuvėlę ir nuėjo pas savo vizirį, pranešė jam apie tai, 
ką susitarė su senąja moteriške. Viziris išklausė ir pasiteiravo: 

— Vaike mano, o jeigu Hajat an Nufusė išeis ir tas susiti- 
kimas bus ne toks malonus, kaip tu tikiesi, ką tada darysi? 

— Neturėsiu kitos išeities, kaip pereiti nuo žodžių prie dar- 
bų, — atsakė karalaitis. — Aš pasirinksiu pavojingą kelią: ten pat 
tarnams matant pavogsiu ją, pasisodinsiu ant žirgo ir išjosiu į 
stepių platybes. Jei išsigelbėsiu — būsiu pasiekęs, ko trokštu, jei 
ne — pailsėsiu nuo šio apgailėtino gyvenimo. 

— Vaike mano, argi su tokiu protu tu išgyvensi? Kaipgi mes 
išjosime, kai tarp mūsų ir jūsų šalies toks didelis atstumas? Kaip 
tu gali taip pasielgti su karalių karaliumi, kuris turi savo žinioje 
šimtą tūkstančių pavadžių'. Gali būti, kad jis pasiųs ką nors 
iš savo kariuomenės, kad atkirstų mums kelią. Tai netinkamas 
poelgis ir protingas taip nedarytų. 

— Tai kaipgi pasielgti, o išmintingasis viziri? Aš tikriausiai 
mirsiu, — maldavo jaunuolis. 

— Pakentėk iki rytojaus, — patarė viziris, — pamatysime tą 
sodą ir žiūrėsime, kaip ten mums susiklostys su sodininku. 

Rytą viziris su karalaičiu atsikėlė, įsikišo užantin tūkstantį di- 
narų ir nuėjo sodo link. Priėję pamatė, kad jį juosia aukštos ir 
tvirtos sienos, jame auga daugybė medžių, kanalai pilni vandens, 
noksta vaisiai, kvepia gėlės, čiulba paukščiai. Tai buvo sodas, 
panašus į rojaus sodą. Už vartų ant suolelio sėdėjo senas senu- 
tėlis. Jis pamatė besiartinančius, garbią jų išvaizdą ir iš karto 
atsistojo, vos tik šie palinkėjo jam ramybės. Atsakęs į pasvei- 
kinimą, sargas paklausė: 

— O mano ponai, gal jums ko reikia? Man bus garbė jums 
pasitarnauti. 


"3 T.y. raitelių. 

— O senoli, — atsakė viziris, — mes esame svetimšaliai, iš- 
leipę kaitroje, o gyvename toli, miesto gale. Būtų gerai, tavo 
malonybe, jei paimtum šiuos du dinarus ir nupirktum mums ko 
nors užkąsti, jei atvertum mums šio sodo vartus ir mes galėtume 
pasėdėti pavėsyje, kur yra šalto vandens. Pailsėsime čia, kol tu 
atneši valgį, visi kartu užkąsime ir po to eisime savo keliu. 

Viziris įkišo ranką užantin, išsitraukė du dinarus ir įdėjo so- 
dininkui į delną. Šiam sodininkui buvo jau septyniasdešimt metų, 
ir jis gyvenime nebuvo laikęs rankose tokių pinigų. Pamačius 
dinarus, jo protas išgaravo, jis tuoj pat atidarė vartus, įleido vizirį 
ir jaunuolį ir pasodino po vaisiais apkibusiu medžiu, kur bu- 
vo geras pavėsis. 

— Pasėdėkite čia, tik jokiu būdu neikite į sodą, — pasakė sar- 
gas. — Ten yra slaptos durys, vedančios į karalaitės Hajat an 
Nufusės rūmus. 

— Mes nepajudėsime nė iš vietos, — patikino jį ateiviai. 

Ir senukas sodininkas nuėjo pirkti jiems to, ko jie prašė. Ne- 
trukus jis grįžo su nešiku, kuris nešė ant galvos keptą avinuką 
ir duonos. 

Visi kartu pavalgė ir išgėrė, truputį pasikalbėjo, o po to vi- 
ziris ėmė dairytis kairėn dešinėn apžiūrinėdamas sodą, kol jo 
gilumoje pastebėjo rūmus. Tai buvo aukštas pastatas, tačiau ap- 
leistas, nuo jo sienų luposi kalkės, o kampai buvo apgriuvę. 

— Senoli, — paklausė viziris, — šis sodas — tai tavo nuosa- 
vybė ar tu ji nuomoji? 

— O valdove, — atsakė sodininkas, — tai ne mano nuosa- 
vybė ir aš jo nenuomoju, aš tiktai saugau jį. 

— O koks tavo atlyginimas? — paklausė viziris. 

— Po dinarą kas mėnesį, o pone, — atsakė sodininkas. 

— Tai tave skriaudžia, juolab jei turi šeimą, — tarė viziris. 

— Prisiekiu Alachu, o pone, aš turiu šeimą — aštuonetas vai- 
kų ir aš pats. 

— Prisiekiu Alachu, tu apsunkinai mane savo rūpesčiu, o 
vargšeli! Ką tu pasakytum, jei aš tau kiek nors padėčiau? 

— O valdove, — atsakė senolis, — kad ir ką tu padarytum 
gero, tai pravers tau stojus prieš Alachą. 

— Žinok, o senoli, — tęsė viziris, — šis sodas — graži vieta, 
jame stovi rūmai, tik labai apleisti ir apgriuvę. Aš noriu juos 

pagražinti: nubaltinčiau ir nudažyčiau, kad ši vieta būtų pati nuo- 
stabiausia visam sode. Kai ateis sodo šeimininkas ir pamatys, 
jog rūmai atstatyti ir pagražėję, paklaus tavęs, kas juos atstatė, 
o tu jam sakyk: „Tai aš, valdove, atstačiau. Mačiau, kad jie ap- 
griuvę ir niekas ten negyvena, nes jie suirę ir apleisti. Štai aš 
atstačiau juos ir išleidau tam daug pinigų“. Jei jis paklaus: „Iš 
kur ėmei pinigus šiam darbui?“ — atsakyk: „Naudojau savus. No- 
rėjau pasistengti ir tikėjausi tavo malonės“. Jis būtinai tave ap- 
dovanos už tai, kad pasistengei, ir dar už savus. O aš rytoj at- 
vesiu statybininkus, tinkuotojus ir dažytojus, kad jie čia viską 
sutvarkytų. Ir dar duosiu tau tai, ką pažadėjau. 

Viziris išsitraukė iš užančio maišelį, kuriame buvo penki šim- 
tai dinarų, ir pasakė sodininkui: 

— Imk šiuos dinarus ir leisk savo šeimos reikalams, tegu tai 
atneša palaimą man ir mano sūnui. 

Vėliau karalaitis paklausė jo: 

— Kodėl tu taip pasielgei? 

— Netrukus tau viskas paaiškės, — atsakė viziris... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt šeštoji 
naktis 


Kai atėjo septyni šimtai dvidešimt šeštoji naktis, Šachraza- 
da tęsė: 

Pasakojama, o laimingasai karaliau, kad viziris padavė so- 
dininkui penkis šimtus dinarų ir pasakė: 

— Imk šiuos dinarus ir leisk juos savo šeimos reikalams. Te- 
gu tai atneš palaimą man ir mano sūnui. 

Senukas, pamatęs auksą, prarado nuovoką ir puolė viziriui 
į kojas, ėmė jas bučiuoti ir linkėti gėrio jam ir jo sūnui. Jau iš- 
einantiems jis šūktelėjo: 

— Rytoj lauksiu jūsų, ir teneatskirs didysis Alachas manęs 
nuo jūsų nei naktį, nei dieną! 

Išaušus kitos dienos rytui, viziris liepė pašaukti meistrą sta- 
tybininką ir kartu su juo nuėjo į sodą. Sodininkas apsidžiaugė 
ji pamatęs, o viziris davė meistrui pinigų išlaikyti darbininkams 

ir nupirkti visko, ko reikėjo rūmams atstatyti. Kai rūmai buvo 
atstatyti, nubaltinti ir nudažyti, viziris pasikvietė dažytojus ir pa- 
sakė: 

— O meistrai, paklausykite, ką aš jums pasakysiu, ir įsidė- 
mėkite mano norus ir ketinimus. Žinokite, kad aš turiu sodą, 
tokį kaip šis. Ir štai vieną naktį aš miegojau sode ir susapna- 
vau, kad medžiotojas ištempė tinklus ir pabarstė aplink kviečių. 
Paukščiai susirinko jų lesti, ir vienas jų, patinėlis, įsipainiojo į 
tinklus. Visi paukščiai pakilę nuskrido, tarp jų ir jo patelė. Tačiau 
ji dingo neilgam, netrukus grįžo ir sudraskė kilpą, kurioje bu- 
vo įstrigusi patinėlio koja. Jis vėl galėjo skristi. Medžiotojas tuo 
metu buvo užsnūdęs, o pabudęs pamatė, kad tinklas pradrėkstas, 
pataisė jį ir vėl pabarstė kviečių. Laukdamas, kol laimikis pa- 
teks į tinklą, pats atsisėdo tolėliau. Paukščiai vėl atskrido lesti 
grūdų ir prisiartino prie tinklo, tarp jų buvo ir toji patelė. Šį 
kartą ji įsipainiojo į tinklą, ir visi paukščiai nuskrido palikę ją. 
Tarp jų buvo ir jos patinėlis. Jis pas ją negrįžo, ir medžioto- 
jas priėjęs išėmė ją ir papjovė. O patinėlį, kai jis nuskrido su 
kitais paukščiais, sučiupo plėšrūnas grobuonis ir užmušė jį, ir 
išgėrė jo kraują, sulesė mėsą. Aš norėčiau, kad jūs nupieštumėt 
man visą šį sapną taip, kaip aš jums papasakojau. Pieškite gerais 
dažais ir pavaizduokite viską — sodo sienas, medžius, paukščius. 
Tegul ten bus medžiotojas, jo tinklai ir visa tai, kas atsitiko, kai 
patinas susidūrė su plėšrūnu. Kai visa tai padarysite, parodykite, 
ir jei man patiks, aš apdovanosiu jus daugiau nei užmokesčiu, 
jūsų širdys džiaugsis neatsidžiaugdamos. 

Meistrai įsidėmėjo vizirio aiškinimą ir ėmė dirbti. Paveiks- 
las išėjo tiesiog tobulas. Kai viskas buvo baigta, jie parodė pa- 
veikslą viziriui, ir šiam jis patiko: sapnas, kurį jis papasakojo 
meistrams, piešinyje buvo kaip gyvas. Viziris padėkojo ir gausiai 
atlygino jiems už tai. 

Po kiek laiko, kaip paprastai, atėjo karalaitis ir prisiartino 
prie rūmų (o jis nežinojo, ką padarė viziris). Pažvelgęs pama- 
tė išpieštą sodą, medžiotoją, tinklus, paukščius ir patinėlį, su- 
gniaužtą plėšrūno naguose. Šis užmušė jį, išgėrė jo kraują ir su- 
lesė jo mėsą. Karalaičio galvoje viskas susijaukė, jis grįžo pas 
vizirį ir tarė: 

— O didžiai išmintingas viziri, šiandien aš mačiau tokį ste- 
buklą, kad jei tai būtų surašyta adatomis akių kampučiuose — 
būtų pamokymas tiems, kurie mokosi. 

— O kas tai, mano pone? — paklausė viziris. 

— Ar aš tau pasakojau apie sapną, kurį susapnavusi kara- 
laitė pradėjo nekęsti vyrų? 

— Taip, pasakojai, — atsakė viziris. 

— Prisiekiu Alachu, o viziri, — sušuko jaunuolis, — aš pa- 
mačiau šį sapną čia, tarp kitų piešinių, taip aiškiai, lyg pats bū- 
čiau sapnavęs. Be to, pamačiau ir kai ką daugiau, ko nepamatė 
karalaitė. Štai tuo ir reikia remtis, kad pasiektume, ko trokštame! 

— O kas gi tai, vaike mano? — paklausė viziris. 

— Aš pamačiau, kad patinėlį, kuris nuskrido palikęs pakliu- 
vusią į tinklą patelę, sugavo plėšrūnas. Jis užmušė jį, išgėrė jo 
kraują ir sulesė mėsą. Jei karalaitė būtų pamačiusi visą sapną 
iki galo, ji būtų sužinojusi, kad patinėlį pagavo plėšrūnas ir tik 
todėl jis nesugrįžo ir neišlaisvino patelės! 

— O laimingasis karaliau, — šūktelėjo viziris, — prisiekiu Ala- 
chu, tai iš Liesų stebuklingas dalykas ir priklauso labai retiems 
atsitikimams! 

Karalaitis stebėjosi šiuo piešiniu ir gailėjosi, kad karalaitė ne- 
pamatė viso sapno. Mintyse jis kalbėjo: „O, kad karalaitė bū- 
tų mačiusi šį sapną iki galo ar kad dar kartą pamatytų visą, nors 
trumpais gabalėliais!“ O viziris tarė: 

— Atsimeni, tu paklausei: „Kodėl tu statai šioje vietoje?“ — 
o aš atsakiau: „Netrukus tu pamatysi, kokia iš to nauda“. Tai 
va — šį darbą padariau aš. Liepiau meistrams nupiešti tą sap- 
ną ir būtinai pavaizduoti patinėlį grobuonies naguose, kad būtų 
matyti, jog šis jį užmušė, išgėrė kraują ir sulesė mėsą. Karalaitė 
išėjusi pasivaikščioti pažvelgs į šį paveikslą ir pamatys, kad pa- 
tinėlį sugavo plėšrūnas, ir atleis jam. Ji liausis neapkęsti vyrų. 

Karalaitis pabučiavo viziriui rankas, padėkojo jam už šį darbą 
ir sušuko: 

— Toks kaip tu turėtų būti aukščiausiuoju viziriu! Prisiekiu 
Alachu, jei aš pasieksiu, ko trokštu, ir džiugus grįšiu pas tėvą, 
viską jam papasakosiu ir paprašysiu, kad jis rodytų tau dar di- 
desnę pagarbą, paaukštintų pareigose ir klausytų tavo patarimų. 

Viziris pabučiavo jam ranką ir abu nuėjo pas sodininką. 

— Pažvelk čionai, — tarė jie, — kaip čia gražu! 

— Dėkui jums už tai! — atsakė sodininkas. 

— O senoli, — kreipėsi viziris, — jei tavęs šeimininkas paklaus, 
kas atstatė šiuos rūmus, tu atsakyk: „Aš atstačiau juos už savo 
pinigus, kad tau būtų gera ir smagu“. 

— Klausau ir vykdau, — atsakė senukas. 

Karalaitis ir toliau lankėsi pas sodininką. 

O dėl Hajat an Nufusės, tai jos nebevargino laiškais ir ne- 
besirodė senutė auklė. Karalaitė pamanė, kad jaunuolis išvyko 
į savo šalį, ir buvo labai patenkinta. Kažkurią dieną ji gavo tėvo 
atsiųstą uždengtą dubenį. Atidengusi pamatė jame puikiausius 
vaisius ir paklausė: 

— Argi jau metas šiems vaisiams? 

— Taip, — atsakė jai. 

— O kas, jei susiruoštume ir pasivaikščiotume po sodą?.. 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt septintoji 
naktis 


Kai atėjo septyni šimtai dvidešimt septintoji naktis, Šachra- 
zada tęsė: 

Pasakojama, o laimingasai karaliau, kad karalaitė, pamačiusi 
tėvo atsiųstus vaisius, paklausė: 

— Argi jau atėjo metas šiems vaisiams? 

— Taip, — atsakė jai. 

— O kas, jei mes susiruoštume ir pasivaikščiotume po so- 
dą? — sušuko karalaitė. 

— Puiki mintis, o ponia, — atsakė jos vergės. — Prisiekiame 
Alachu, mes jau pasiilgome sodo. 

— Tačiau ką gi daryti, — susirūpino karalaitė, — kiekvienais 
metais mus po sodą vedžiodavo ir visokius medžius rodydavo 
auklė, o aš ją primušiau ir uždraudžiau pas mane ateiti. Gai- 
liuosi, ką jai padariau, juk kad ir kaip ten būtų, ji — mano auklė 
ir aš privalau būti dėkinga jai už auklėjimą. Nėra jėgos ir ga- 
lybės, didesnės už Alacho, didžiojo ir aukščiausiojo! 

Tai išgirdusios vergės pakilo, pabučiavo žemę prieš karalaitę 
ir tarė: 

— Vardan Alacho, o ponia, atleisk jai ir liepk ją atvesti! 

— Prisiekiu Alachu, — atsakė karalaitė, — aš pasirengusi tai 
padaryti! Kas iš jūsų nueis pas ją? Aš paruošiu jai puikius dra- 
bužius. 

Prie karalaitės priėjo dvi vergės. Vienos vardas buvo Bul- 
bulė, kitos Savad al Aina!“ (tai buvo pačios vyriausios ir ar- 
timiausios karalaitės vergės, gražios ir dailios). Jos pasakė: 

— Mes eisime, o karalaite. 

— Leidžiu jums elgtis, kaip sumanysite, — išlydėjo jas kara- 
laitė. 

Jos nuėjo pas auklę į namus ir pasibeldusios į vartus įėjo 
vidun. Auklė pažino jas ir pasitiko glėbesčiuodama ir sveikin- 
dama. Kai visos susėdo, vergės tarė: 

— O aukle, karalaitė atsiprašo tavęs ir atleidžia tau. 

Tačiau senutė susijaudino: 

— To niekada nebus, nors mane girdytų iš mirties taurės! 
Argi aš galiu pamiršti, kaip mane kankino mylinčiųjų ir pavy- 
duolių akivaizdoje, kol mano drabužiai nusidažė krauju. Aš vos 
nemiriau nuo žiauraus mušimo, o po to mane nutempė už kojų 
tarsi nudvėsusį šunį ir išmetė už vartų! Prisiekiu Alachu, nie- 
kada pas ją negrįšiu ir niekada neleisiu savo akims jos matyti! 

Vergės ėmė įkalbinėti: 

— Nepaleisk vėjais mūsų pastangų! Kurgi tavo pagarba 
mums? Pažvelk, kas pas tave atėjo ir aplankė, — argi rasi ką 
nors dar aukštesnės padėties karalaitės rūmuose? 

— Šaukiuosi Alacho, — atsakė senutė, — aš žinau, kad ma- 
no luomas žemesnis už jūsų, tik karalaitė išaukštino mane sa- 
vo vergių ir tarnų akyse, ir kai aš pykdavau ant vyriausios iš 
jų, ji gyva žemėn lįsdavo. 

— Viskas liko kaip buvę, — tikino ją vergės, — niekas ne- 
pasikeitė, priešingai, tapo netgi geriau, nei tu manai. Karalai- 
tė nusižemino prieš tave ir prašo susitaikymo be tarpininkų. 

— Prisiekiu Alachu, — sušuko senutė, — jeigu ne jūs, aš ne- 
grįžčiau pas ją, net jei ji būtų įsakiusi mane užmušti! 


"* Bulbulė — lakštingala, Savad al Aina — akių 
juodumas. 

Vergės padėkojo jai, o senutė tuojau pat pakilo, apsirengė 
ir visos kartu išėjo. Kai jos įžengė pas karalaitę, ši atsistojo, o 
auklė sušuko: 

— Alache, Alache, o karalaite, tavo kaltė ar mano? 

— Kaltė mano, o atleidimas ir malonė tavo, — atsakė kara- 
laitė. — Prisiekiu Alachu, aš tave labai vertinu ir esu dėkinga 
tau už auklėjimą. Bet juk tu žinai, kad Alachas — didis jis ir 
garbingas! — skyrė visoms būtybėms keturis dalykus: užgimimą, 
gyvybę, dalią ir trukmę. Ir ne žmogaus valioje pakeisti nuosp- 
rendį. Aš nesuvaldžiau savo sielos, nebegalėjau suturėti jos; aš 
jau apgailėjau tai, ką padariau, o auklyte! 

Senutės pyktis ištirpo ir ji priėjusi pabučiavo žemę prieš ka- 
ralaitę. Šioji liepė paduoti puošnius drabužius ir aprengė jais auk- 
lę. O auklė džiaugėsi ir didžiavosi tuo, mat stovėjo apsupta eu- 
nuchų ir vergų. Kai baigėsi šis susitikimas, karalaitė paklausė: 

— O aukle, kaip ten su vaisiais ir mūsų sodais? 

— Prisiekiu Alachu, o ponia, daugumą vaisių aš jau mačiau 
mieste. Šiandien pat apie tai sužinosiu ir pranešiu tau. 

Ir auklė, patyrusi aukščiausią pagarbą, paliko karalaitę ir pa- 
sišalino. Ji nuėjo pas karalaitį, kuris labai džiaugsmingai ją pri- 
ėmė ir apkabino. Jis buvo laimingas ją matydamas, jo krūtinė 
atlėgo, juk jis taip ilgai laukė jos pasirodant. Senutė papasakojo 
jam, kas nutiko jai su karalaite ir kad karalaitė tokią ir tokią 
dieną norėtų nusileisti į sodą... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt aštuntoji 
naktis 


Kai atėjo septyni šimtai dvidešimt aštuntoji naktis, Šachra- 
zada tęsė: 

Pasakojama, o laimingasai karaliau, kad senutė nuėjo pas ka- 
ralaitį ir papasakojo, kas jai atsitiko su karalaite Hajat an Nu- 
fuse ir kad ši tokią ir tokią dieną nusileis į sodą. Tada ji pa- 
klausė: 

— Ar padarei tą, ką aš tau liepiau, su sodo sargu, ar įgijai 
jo malonę? 

— Taip, — atsakė jaunuolis, — jis tapo mano draugu, ir jo 
kelias — mano kelias. Jis tik ir laukia, kad man atsirastų į jį koks 
nors reikalas. 

Ir jis papasakojo, kaip jiedviem su viziriu sekėsi, kaip tas lie- 
pė nutapyti sapną, kurį sapnavo karalaitė, ir visą tą istoriją su 
medžiotoju, tinklu ir plėšrūnu. Senutė tai išklausiusi labai nu- 
džiugo: 

— Užkeikiu tave Alachu, tebus tavo viziris savo širdies vi- 
duryje, jo elgesys rodo didį jo protą. Jis padėjo tau siekti to, 
ko tu trokšti. Kelkis tuojau pat, vaike mano, eik į pirtį, apsi- 
renk savo puošniausiais drabužiais, — nebėra didesnės gudry- 
bės už šią! — ir eik pas savo sargą. Kaip nors sugudrauk, kad 
jis leistų tau sode pernakvoti. Bet jis, jei net visą Žemę apipil- 
tum auksu, niekam neleidžia įžengti į sodą. Kai įeisi, pasislėpk, 
kad tavęs niekieno akis nepamatytų, ir tupėk taip, kol išgirsi ma- 
ne sakant: „O paslaptingai maloningasai, išgelbėk mus nuo to, 
ko mes bijome!“ Tada išlįsk iš savo priedangos visu savo gra- 
žumu ir dailumu ir sustok po medžiais, juk tavo grožis verčia 
mėnulį susigėsti. 

Kai karalaitė Hajat an Nufusė pamatys tave, jos širdis pri- 
sipildys meilės tau, ir tu gausi tai, ko nori ir trokšti, ir dings 
tavo rūpesčiai. 

— Girdžiu ir paklūstu! — atsakė jaunikaitis. 

Jis išsiėmė kapšą, kuriame buvo tūkstantis dinarų, senutė pa- 
ėmė jį ir išėjo. 

O karalaitis tą pat valandą ir tą pat minutę susiruošė į pirtį 
ir išsipėrė. Apsirengė puikiais karalių Chosrovų drabužiais ir ap- 
sijuosė diržą, į kurį prisidėjo visokių brangiųjų akmenų. Užsi- 
dėjo turbaną, išsiuvinėtą gryno aukso siūlais, apvedžiotą rubi- 
nais ir perlais. Jo žandai degė, lūpos paraudo, o akys būtų 
pavergusios gazelę. Jis siubavo tarsi apsvaigęs, tiesiog spindė- 
jo grožiu ir dailumu. Pasilyginusios su jo liaunu liemeniu, su- 
sigėdo net medžių šakelės. 

Karalaitis įsikišo užantin kapšą su tūkstančiu dinarų ir atėjo 
prie sodo. Pasibeldė į vartus, sargas atsiliepė ir atidarė jam. Pa- 
matęs karalailį apsidžiaugė ir pasveikino jį pačiu iškilmingiau- 
siu pasveikinimu, bet pastebėjo, kad jaunuolio išraiška nelinksma, 
ir paklausė, kas jam yra. Karalaitis atsakė: 

— Žinok, o senoli, tėvas visada mane gerbė ir iki pat šios 
dienos nėra palietęs manęs ranka. Šiandien mes šnekėjomės, o 
jis mane išbarė, kirto per veidą, sumušė lazda ir išvijo. O aš 
čia neturėjau nė vieno draugo ir išsigandau laiko apgaulės, tu 
juk žinai, tėvų pyktis — baisus dalykas. Štai aš ir atėjau pas tave, 
o dėdule, — mano tėvui apie tave pranešta, — ir prašyčiau ta- 
vo malonės. Gal tu leistum pasilikti man sode iki vakaro arba 
pernakvoti jame. Gal Alachas sutvarkys mano ir tėvo santykius. 

Sodininkas susirūpino ir nuliūdo išgirdęs, kad jaunuolis su- 
sipyko su tėvu. Jis paklausė: 

— O pone, ar tu leistum, kad aš nueičiau pas tavo tėvą ir 
pamėginčiau judu sutaikyti? 

— Dėdule, — atsakė jaunuolis, — žinok, kad mano tėvas 
ūmaus būdo, ir jei tu pasiūlysi jam taikytis, kol jis liepsnoja pyk- 
čiu, jis net nepažiūrės į tave. 

— Klausau ir vykdau! — atsakė sodininkas. — Tada eikime, 
o pone, į mano namus, aš paklosiu tau tarp vaikų ir žmonos, 
ir mūsų niekas nepasmerks. 

— Dėdule, kai aš pykstu, visada noriu pasilikti vienas, — švel- 
niai paprieštaravo karalaitis. 

— Man bus sunku, kad tu miegosi vienas sode, kai aš tu- 
riu namus. 

— O dėdule, aš juk noriu to, nes manau, kad taip greičiau 
praeis pyktis. Aš žinau, mano tėvas atleis man, ir jo širdis su- 
minkštės. 

— Jei taip jau būtina tai, — sumurmėjo sodininkas, — aš at- 
nešiu tau patalynę atsigulti ir užsikloti. 

— O dėdule, būtų neblogai! — atsakė karalaitis. 

Senukas atsistojo, atrakino sodo vartus ir atnešė patalynę (o 
jis nežinojo, kad karalaitė nori išeiti į sodą). 

Štai kaip buvo karalaičiui. O dėl auklės, tai ji nuėjo pas ka- 
ralaitę ir papasakojo jai, kad vaisiai jau sunokę, ir mergina pa- 
prašė: 

— Aukle, eikime rytoj į sodą ir pasivaikščiokime ten, jei di- 
dysis Alachas neprieštaraus. Pasiųsk ką nors pas sargą ir pra- 
nešk jam, kad rytoj būsime sode. 

Senutė pasiuntė sargui žinią, kad rytoj karalaitė vaikščios po 
sodą ir kad jis nepaliktų sode laistytojų ir darbininkų ir jokiam 

Alacho kūriniui neleistų nė kojos įkelti ten. Sargas, gavęs šią 
žinią, sutvarkė laistymo kanalus ir susitikęs su karalaičiu pasakė 
jam: 

— Karalaitė — šio sodo šeimininkė, ir tu, o pone, atleisk man. 
Ši vieta — tavo vieta, ir aš gyvenu tik iš tavo malonės, tačiau 
aš laikau primynęs savo liežuvį!?. Pranešu tau, kad karalaitė Ha- 
jat an Nufusė nori rytoj rytą nusileisti į sodą ir liepė pasirūpinti, 
kad niekas sode jos nepamatytų. Aš prašau tavo malonybės šį- 
vakar išeiti iš sodo, karalaitė ten bus ne ilgiau kaip iki popie- 
tės, o paskui ištisus mėnesius, metus ir amžius sodas bus tavo. 

— O senoli, — atsakė karalaitis, — gal tu patyrei iš mūsų ką 
nors bloga? 

— Ne, prisiekiu Alachu, — sušuko sodininkas, — iš tavęs aš 
susilaukiau tik pagarbos! 

— Jei taip, — tarė jaunuolis, — tai tu ir toliau patirsi tik gera. 
Aš pasislėpsiu čia ir manęs niekas nepamatys, kol karalaitė išeis 
iš sodo. 

— O pone, — liūdnai tarė sodininkas, — jei ji pamatys bent 
žmogaus šešėlį, nukirs man galvą... 

Tuo tarpu išaušo rytas, ir Šachrazada nutraukė pasakojimą. 


Septyni šimtai dvidešimt devintoji 
naktis 


Kai atėjo septyni šimtai dvidešimt devintoji naktis, Šachra- 
zada tęsė: 

Pasakojama, o laimingasai karaliau, kad senukas tarė jaunuo- 
liui: 

— Jei karalaitė pamatys bent žmogaus šešėlį, nukirs man 
galvą. 

— Aš ničniekam neleisiu savęs pamatyti, — patikino jaunuo- 
lis. — Be abejo, šiandien tau trūksta šeimos išlaidoms, — pri- 
dūrė jis. Ir išsiėmęs iš kapšo padavė sargui penkis šimtus di- 
narų sakydamas: — Imk šį auksą ir leisk savo giminaičiams, tegul 
tavo širdis būna dėl jų rami! 


"5 T.y. neturiu balso, teisės prieštarauti. 

Pamačius auksą, senuko siela neatlaikė ir jis tik dar kartą 
primokė jaunuolį, kad šis nesirodytų, ir karalaitis liko nakvo- 
ti. Štai kaip jam sekėsi. 

Išaušus rytui, pas karalaitę susirinko tarnai, ir ji liepė atrakinti 
slaptas dureles, vedančias į sodą, kur stovėjo rūmai. Ji apsirengė 
karališkais drabužiais, papuoštais perlais, rubinais ir brangakme- 
niais, 0 po tais drabužiais vilkėjo plonus marškinius, taip pat 
puoštus rubinais, o po visu tuo buvo tai, ko negalima aprašy- 
ti, nuo ko susidrumsčia siela ir dėl ko bailys gali virsti drąsuoliu. 
Ant galvos ji turėjo gryno aukso vainiką, papuoštą perlais ir 
brangakmeniais, avėjo kurpaitėmis iš gryno aukso, papuoštomis 
šviežiais perlais ir brangiaisiais akmenimis bei metalais. Ji pa- 
dėjo ranką senutei ant peties ir liepė eiti pro slaptąsias duris. 
Senoji pažvelgė į sodą ir pamatė, kad jis pilnas tarnų ir vergų, 
kurie valgė vaisius, drumstė kanalus, norėdami iki valiai šią die- 
ną prisižaisti ir pasivaikščioti. Auklė tarė karalaitei: 

— Tu esi didelio proto, nuovoki ir žinai, kad sode tau tie 
žmonės nereikalingi. Jeigu eitum kur nors iš tėvo rūmų, tai jų 
palyda suteiktų tau didybės, bet dabar tu, o ponia, išeini pro 
slaptąsias duris į sodą ir tavęs nemato joks Alacho kūrinys. 

— Tu teisi, o auklyte, tai kaipgi mums dabar pasielgti? — 
paklausė karalaitė. 

— Liepk tarnams grįžti. Aš tai sakau tik iš pagarbos ka- 
raliui. 

Karalaitė liepė tarnams grįžti, o auklė pridūrė: 

— Liko dar keli tarnai, kurie nori nusidėti ant žemės, atleisk 
juos. Pasilik tik dvi verges, su kuriomis mes ir papramogausime. 

Pamačiusi, kad karalaitės širdis nusigiedrijo ir laikas ėmė 
slinkti nerūpestingai, auklė tarė: 

— Štai dabar mes puikiai pasivaikščiosime, eime į sodą. 

Karalaitė vėl padėjo ranką auklei ant peties ir jos išėjo pro 
slaptąsias duris. Vergės ėjo priešais jas ir karalaitė juokavo su 
jomis, net siūbuodama į šonus su visais savo puošniaisiais dra- 
bužiais. Auklė ėjo pirma, rodė karalaitei medžius ir valgydino 
ją vaisiais. Jos vaikščiojo, kol priėjo rūmus. Karalaitė pažvelgė 
į juos ir pamatė, kad jie atnaujinti. Ji šūktelėjo: 

— Auklyte, ar matai, kad atstatytos šių rūmų kolonos ir nu- 
baltintos sienos? 

— Prisiekiu Alachu, o ponia, — tarė auklė, — aš girdėjau kal- 
bas, kad sodininkas paėmė iš kai kurių pirklių audinių ir par- 
davė juos, o už gautus pinigus nusipirko plytų, kalkių, gipso, 
akmenų ir kitko. Kai aš jo paklausiau, ką su visu tuo darys, jis 
atsakė: „Atstatysiu apleistuosius rūmus“. Po to jis dar pridūrė: 
„Pirkliai pareikalavo iš manęs to, ką aš jiems skolingas, ir aš 
pasakiau: „Štai karalaitė nusileis į sodą, pamatys statinį ir jis jai 
patiks. Kai ji ateis, aš paimsiu tai, ką ji man malonės, ir atiduo- 
siu skolą pirkliams! — ir jie nurimo“. Aš jo paklausiau: „Kas pa- 
skatino tave taip daryti?“, o jis atsakė: „Mačiau, jog rūmai ap- 
griuvę, kolonos apirusios, tinkas nusilupęs ir niekas nerodo 
dosnumo, kad visa tai būtų pataisyta. Tada aš savo rizika pa- 
siskolinau pinigų ir atstačiau rūmus tikėdamasis, kad karalaitė 
padarys tai, kas jai dera“. Aš atsakiau jam: „Karalaitė yra gy- 
vas gėris ir atpildas“. O jis, žinok, padarė visa tai tik tikėda- 
masis malonės iš tavęs. 

— Prisiekiu Alachu, — sušuko karalaitė, jis atstatė rūmus ve- 
damas garbingų tikslų, padarė kilnų darbą! Pakviesk man iždi- 
ninkę! 

Auklė pakvietė iždininkę, ir ši tuojau pat atėjo pas karalaitę. 
Karalaitė įsakė duoti sodininkui du tūkstančius dinarų, o senoji 
auklė pasiuntė žmogų pas sodininką, kuris pasakė jam: 

— Tu turi įvykdyti karalaitės paliepimą. 

Tai išgirdus sodininkui suvirpėjo pakinkliai, jėgos išgaravo, 
o mintyse jis sumetė: „Be abejonės, karalaitė pamatė jaunuo- 
lį, ir šioji diena bus man pati nelaimingiausia“. Jis nuėjo namo, 
viską pranešė žmonai ir vaikams, surašė testamentą ir su visais 
atsisveikino. Giminės ėmėsi apraudoti jį, o pats sodininkas pri- 
sistatė karalaitei. Jo veidas buvo tarsi šafranas, ir jis vos besi- 
laikė neparkritęs visu ilgiu. Auklė pastebėjo tai ir pagelbėjo jam 
sakydama: 

— O senoli, bučiuok žemę dėkodamas didžiajam Alachui ir 
kalbėk maldą už karalaitę. Aš paaiškinau jai viską, kiek tu nu- 
veikei atstatydamas apleistuosius rūmus, ji apsidžiaugė ir skiria 
tau už tai du tūkstančius dinarų. Paimk juos iš iždininkės ir pa- 
simelsk už karalaitę, pabučiuok žemę priešais ją, o po to eik 
savo keliu. 

Sodininkas išklausė, paėmė iš iždininkės du tūkstančius di- 
narų ir pabučiavęs žemę priešais karaliaus dukterį palinkėjo jai 
gerovės. Po to jis grįžo į savo būstą, kur artimieji pamatę jį be 
galo apsidžiaugė ir palinkėjo gerovės tam, kas nulėmė visą šį 
įvykį... 

Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimtoji naktis 


Kai atėjo septyni šimtai trisdešimtoji naktis, Šachrazada tęsė: 

Pasakojama, o laimingasai karaliau, kad senukas sargas pa- 
ėmė iš karalaitės du tūkstančius dinarų ir grįžo namo. Jo ar- 
timieji apsidžiaugė ir palinkėjo gerovės tam, kas nulėmė visą šį 
įvykį. 

O senoji auklė tuo tarpu tarė: 

— Ponia, ši vieta tapo gražesnė, aš niekada nemačiau bal- 
tesnių kalkių ir geresnių dažų. Kad taip pažiūrėjus, ar jis sutvarkė 
rūmus ir iš lauko, ir iš vidaus, ar iš lauko padengė tinku, o iš 
vidaus tik suodžiais? Įeikime, pažvelkime į juos iš vidaus. 

Auklė žengė vidun, o karalaitė — iš paskos. Jos pamatė, kad 
viduje rūmai išpiešti nuostabiausiais piešiniais. Karalaitė pažvelgė 
į dešinę, į kairę, jos žvilgsnis pasiekė portiko vidurį ir ten il- 
gam įstrigo. Auklė suprato, kad jos akys pastebėjo nupieštą sap- 
ną. Ji pasišaukė abi verges, kad šios netrukdytų karalaitei. Su- 
pratusi, kad taip pavaizduotas jos pačios sapnas, ji suplojo 
rankomis ir nustebusi kreipėsi į auklę: 

— O aukle, eikš ir pažvelk čia. Tai taip nuostabu, kad jei 
būtų surašyta adatomis akių kampučiuose, būtų pamokymas be- 
simokantiems. 

— O kas gi tai, mano ponia? — apsimetė nesupratusi auklė. 

— Įeik į portiko vidurį ir pažvelk, o tada pasakysi man, ką 
ten matei. 

Senutė įėjo, apžiūrėjo pavaizduotą sapną ir nustebusi išėjo. 

— Prisiekiu Alachu, o ponia, — tarė ji, — ten pavaizduotas 
sodas, medžiotojas, jo tinklas ir visa tai, ką tu sapnavai. Pasi- 
rodo, patinėliui, kai jis nuskrido, neleido grįžti pas patelę di- 
džiulė kliūtis, todėl jis ir neišlaisvino jos iš medžiotojo tinklų. 
Aš pamačiau, jog jis — plėšrūno naguose, šis užmušė jį, išgė- 

rė kraują ir sulesė mėsą. Štai kodėl jis užtruko, negrįžo pas pa- 
telę ir neišgelbėjo jos. Bet stebuklas, o mano ponia, tas, kad 
šis sapnas nupieštas dažais, ir jeigu tu būtum panorėjusi tai pa- 
daryti, nebūtų pavykę. Prisiekiu Alachu, prieš mus — rečiausias 
dalykas, ir tai būtina aprašyti knygose! Gali būti, o ponia, kad 
angelai, siųstieji Adomo sūnaus, sužinojo, kad paukštis, patinėlis, 
yra nelaimingas, nes mes jį įžeidėme priekaištaudamos, jog ne- 
grįžo gelbėti patelės. Gali būti, kad taip jie pateikė įrodymą ir 
išteisino jį. Štai dabar aš jį aiškiai įsivaizduoju užmuštą, plėš- 
rūno naguose. 

— O auklyte, — suaimanavo karalaitė, — šis paukštis paty- 
rė teismą ir nuosprendį, o mes jį įžeidėme. 

— O ponia, besibylinėjantys susitiks tarp Alacho rankų, — 
tarė senutė. — Bet mes dabar žinome tiesą, o ponia, ir paaiš- 
kėjo, kad paukštį, patinėlį, galima pateisinti. Jei į jį nebūtų su- 
smigę plėšrūno nagai, jis nebūtų jo užmušęs, išgėręs kraujo ir 
sulesęs mėsos, patinėlis nebūtų užtrukęs ir būtų grįžęs pas sa- 
vo patelę. Juk jis veržėsi pas ją norėdamas išlaisvinti iš tinklo, 
bet prieš mirtį nepagudrausi. O Adomo sūnus juo labiau save 
marins badu, bet pamaitins žmoną, nurengs save, o žmoną ap- 
rengs. Jis supykdys savo artimuosius, o jai įsiteiks, jis nepaklausys 
ar atsakys gimdytojams, o žmonai paklus. Ji žino jo slapčiau- 
sius ketinimus ir negali iškentėti be jo nė minutės, ir jeigu jis 
kurią naktį negrįžtų, ji nesumerktų akių. Ji neturi nieko bran- 
gesnio už jį, jai jis svarbiau už tėvus. Eidami gulti jie apsika- 
bina ir vyras deda ranką po žmonos galva, o ji deda ranką po 
galva vyrui, kaip pasakė poetas: 


Tariau aš, bakišęs bo galva jai ranką: 
„O tęeskis, naktie, man tavęs neužtenka“. 


Naktis! Panašios dar neteko regėti — 
Saldu ją sutikti, sunku palydėti. 


O paskui vyras bučiuoja žmoną, o žmona bučiuoja vyrą. 

Kaip kartą yra atsitikę vienam karaliui ir jo žmonai: kai ji 
susirgo ir numirė, tai karalius gyvas pasilaidojo kartu su ja. Jis 
sutiko mirti iš meilės ir begalinio prisirišimo. Tas pats atsitiko, 

kai kitas karalius susirgo ir numirė. Kai jį norėjo palaidoti, žmo- 
na tarė artimiesiems: „Palaidokite ir mane kartu su juo, o jei 
ne, tai aš nusižudysiu, ir tai bus jūsų kaltė“. Supratę, kad ji taip 
ir padarytų, žmonės paliko ją ramybėje, o ji puolė į kapą pas 
vyrą ir liko su juo. Tai vis iš didelės meilės ir liūdesio. 

Auklė tol pasakojo karalaitei visokiausias istorijas apie vy- 
rus ir moteris, kol jos širdyje nebeliko buvusios neapykantos vy- 
rams. Supratusi, jog karalaitė vėl palankiai nusiteikusi vyrų at- 
žvilgiu, senutė tarė: 

— O dabar pats laikas pasivaikščioti po sodą. 

Jos išėjo iš rūmų ir ėmė vaikščioti tarp medžių. Ten jas ir 
pamatė karalaitis. Jo žvilgsnis pagavo karalaitės pavidalą, jos liek- 
ną stuomenį, rožinius skruostus, juodas akis ir nuostabų grakš- 
tumą, jos žėrintį grožį ir visišką tobulumą. Jo protas buvo pri- 
blokštas, žvilgsnis tik ir sekė ją, o sveikas suvokimas išgaravo. 
Aistra peržengė ribą, viskas viduje suliepsnojo kaitria ugnimi ir 
jis netekęs sąmonės krito žemėn. Atsipeikėjęs pamatė, kad ka- 
ralaitė dingusi iš akių... 

Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimt pirmoji naktis 


Kai atėjo septyni šimtai trisdešimt pirmoji naktis, Šachrazada 
tęsė: 

Pasakojama, o laimingasai karaliau, kad karalaitis Ardešy- 
ras slėpėsi sode, o karalaitė ir senoji auklė išėjo ir ėmė vaikš- 
tinėti tarp medžių. Karalaitis ją pamatęs iš didelės meilės prarado 
nuovoką, o atsipeikėjęs pamatė, kad karalaitė dingusi iš akių, 
matyt, nutolusi už medžių. Karalaitis iš visos širdies atsiduso ir 
ėmė kalbėti eilėmis: 

Kada ji prieš mano akis suspindėjo, 
Skausminga aistra mano sielą užliejo. 


Apalbęs tada pbarkritau ant žolynų, 
Tačiau to šviesi karalaitė nežino. 


Pamilusią širdį jinai apkerėjo, — 
Atkreibk savo žvilgsnį, padėk man, Kuūrėjau! 

Maldauju, te širdys greičiau suartėja, 
Kol negailestinga mirtis neatėjo! 


Te manosios lupos paliečia jos bluostą 
Ir tūkstantį kartų bučiuoja jai skruostą. 


Auklė tol vedžiojo karalaitę po sodą, kol priėjo tą vietą, kur 
turėjo slėptis jaunikaitis. Tada senutė ištarė: 

— O paslaptingai maloningasai, išgelbėk mus nuo to, ko mes 
bijome! 

Karalaitis išgirdo sutartą ženklą, išėjo iš savo priedangos ir 
ėmė išdidžiai, be galo patenkintas savim vaikščioti tarp medžių. 
Jo stotas - tarsi liauna šakelė, kakta nusėta prakaito karoliukų, 
o skruostai liepsnojo tarsi aušra — garbė didžiajam Alachui už 
tai, ką jis sukūrė! Karalaitė žvilgtelėjo ir staiga pastebėjo jį. Jos 
žvilgsnis stabtelėjo ties juo, ji ėmė smalsiai tyrinėti jo grožį ir 
dailumą, jo akis, kurios būtų galėjusios gazelę pavergti, jo liekną 
stuomenį nelyg gluosnio šaka. Karalaitis užvaldė jos protą, atėmė 
nuovoką ir akių strėlėmis sužeidė širdį. Karalaitė paklausė: 

— O aukle, iš kur pas mus tas puikus jaunuolis? 

— Kur jis, o ponia? — paklausė senutė. 

— Štai jis netoliese tarp medžių, — parodė karalaitė. 

Senutė ėmė dairytis dešinėn kairėn, tarsi nieko apie jį ne- 
būtų žinojusi, ir paklausė: 

— O kas jam parodė kelią į mūsų sodą? 

Tačiau Hajat an Nufusė nebesiklausė, ji tik šūktelėjo: 

— O, kas galėtų mums papasakoti apie šį jaunuolį? Garbė 
tam, kuris sukūrė vyrus! Gal tu, aukle, pažįsti jį? 

— O ponia, tai tas pats jaunuolis, kuris per mane siuntė tau 
laiškelius, — atsakė senutė. 

Karalaitė (o ji jau skendo meilės jūroje ir aistros bei potrau- 
kio liepsnose) sušuko: 

— O aukle, koks nuostabus šis jaunuolis! Jis toks dailus, ir 
aš manau, kad pasaulyje nėra nieko puikesnio! 

Supratusi, kad karalaitę užvaldė meilė jaunuoliui, senutė tarė: 

— Argi aš nesakiau tau, o ponia, kad tai gražus, šviesaus vei- 
do jaunuolis? 

Karalaitė atsakė: 


381 


731 naktis 


— O aukle, karalių vaikai nepažįsta žemiškojo gyvenimo, jie 
nedaug išmano, kokie yra tie, kurie gyvena žemėje, jie su niekuo 
nebendrauja, iš nieko neima ir niekam neduoda. O aukle, kaip 
man prie jo prieiti ir kokią gudrybę suregzti, kad galėčiau pa- 
žvelgti į jį, ką jam pasakyti ir ką jis man pasakys? 

— O kokia gi čia gudrybė dabar gali būti? — atsiliepė senu- 
tė. — Aš nežinau, kaip dabar elgtis, ir tu pati dėl to kalta. 

— O aukle, — sušuko karalaitė, — dar niekas taip nemirė iš 
aistros kaip aš! Esu įsitikinusi, jog mirsiu tuojau pat, ir tai at- 
sitiks nuo meilės ugnies. 

Auklė klausėsi jos, matė jos aistrą ir meilę jaunuoliui ir 
tarė: 

— O ponia, dėl jo atėjimo pas tave, tai tas yra neįmanoma, 
o tau atleistina, kad neapsilankei pas jį, nes tu jaunutė. Bet eime 
su manim, aš vesiu tave, o kai priartėsime prie jo, aš jį užkal- 
binsiu, tau dėl to nebus gėda, ir tarp jųdviejų akimirksniu už- 
simegs draugystė. 

— Vesk mane, nes to, ką liepė Alachas, nepakeisi, — tarė 
karalaitė. 

Ir auklė su karalaite žengė link karalaičio, kuris sėdėjo pa- 
našus į pilnaties mėnulį. Kai jodvi prisiartino, auklė tarė: 

— Pažvelk, o jaunikaiti, kas pas tave atėjo — tai mūsų am- 
žiaus karaliaus duktė Hajat an Nufusė. Įvertink ją ir tai, kad ji 
ėjo ir atėjo pas tave. Atsistok pagerbdamas ją ir stovėk. 

Karalaitis akimirksniu pašoko ant kojų, ir jo žvilgsnis susi- 
tiko su jos žvilgsniu. Abu jie apsvaigo be vyno, o karalaičio mei- 
lė ir aistra jai dar padidėjo. Karalaitė išskėtė rankas, karalaitis 
taip pat, ir jiedu, apimti begalinio alpulio, apsikabino. Juodu 
įveikė meilė ir aistra, ir abu be sąmonės krito žemėn. Taip be 
gyvybės ženklo jiedu gulėjo gana ilgai, auklė net išsigando, kad 
neužsitrauktų gėdos, ir įnešė juos į rūmus, o pati atsisėdo prie 
durų. Vergėms ji pasakė: 

— Naudokitės laisve, vaikštinėkite, karalaitė miega. 

Vergės išėjo pasivaikščioti. O įsimylėjėliai atsibudo ir apsi- 
žiūrėjo esą viduje. Jaunuolis prabilo: 

— Alacho vardu klausiu tavęs, o gražuolių valdove, ar tai 
sapnas, ar sapno nuotrupos? 

Jie vėl apsikabino apsvaigę, nors ir negėrę vyno, ėmė skųstis 
vienas kitam aistros jauduliu ir jaunuolis pasakė šias eilutes: 


Jos veidas tarytumei saulė nušvinta, 
Žara rytmetinė ant skruostų jos plinta. 


Kai akys išvysta jos veidą iš tolo, 
Žvaigždė susigėdus badangėj prapuola. 


Kada jos šybsnių spinduliai ima sklisti, 
Pradingsta tamsa, rytas pradeda švisti. 


Kai liemenį grakštų ji ima lankstyti, 
Net gluosnio liaunoji šaka jai pavydi. 


Pakanka išvyst ją — ir aš jau laimingas, 
Apsaugok ją, Viešbatie mūsų galingas! 


Skaistesnė už pilnaties šviesą ji žengia, 
Ir saulė su ja lenktyniaut neįstengia. 


Nebūna jau saulių tokių švelniašonių, 
Negali ir mėnuo suteikt tiek malonių. 


Ar drįstų mane kas pasmerkti, išbarti, 
Kad aš negaliu be jos meilės ištverti? 


Tik sykį pažvelgus, užvaldė ji širdį, 
Ir kas gi basauly įstengs mus išskirti? 


Tuo tarpu išaušo rytas, ir Šachrazada nutraukė pasakojimą. 
Septyni šimtai trisdešimt antroji naktis 


Kai atėjo septyni šimtai trisdešimt antroji naktis, Šachraza- 
da tęsė: 

Pasakojama, o laimingasai karaliau, kad kai karalaitis bai- 
gė eiles, karalaitė priglaudė jį prie krūtinės, pabučiavo į lūpas 
ir į kaktą, ir jaunikaičiui vėl grįžo siela. Jis ėmė skųstis savo aist- 
ros stiprybe, meilės žiaurumu, begaliniu ilgesiu ir jauduliu, guo- 

dėsi tuo, kas jį ištiko dėl jos širdies atšiaurumo. Karalaitė klausėsi 
jo ir bučiavo jam rankas ir kojas, apnuogino galvą, ir sutemo 
žemėje, o virš jos nušvito mėnuo. 

— O mylimasis, o mano troškimų viršūne, — šnibždėjo ji, — 
teneišauš išsiskyrimo diena ir teneprivers Alachas jos pas mus 
sugrįžti. 

Apsikabinę juodu verkė, o karalaitė kalbėjo eilėmis: 


Gražesnis esi už mėnulį ir saulę, 
Grožiu tuo užstoji man visą pasaulį. 


It kardas mane bakirtai tu iš karto, 
Nes kurgi babėgsi nuo žvilgsnio it kardo? 


Iš antakių lanko tu strėlę ugninę 
Paleidai — bataikei į mano krūtinę. 


Lyg rojaus rausvi obuoliai skruostai spindi — 
Nejaugi galiu aš ištvert, jų neskinti? 


Liemuo tartum gluosnis bražydęs palinksta, 
Ir mylinčioms rankoms skabyti jį linksma. 


Ir trauki mane tu galia neregėta, 
Ir myliu tave aš, bamiršusi gėdą. 


Alachas tave tegu saugo kas dieną, 
Tesuveda mūsų kelius jis į vieną. 


Paguoski tu širdį, kuri tiek kentėjo 
Ir tavo pagalbos ieškoti atėjo! 


Kai baigė savo eiles, ją užplūdo meilė, ji tarsi be galvos ėmė 
liete lieti gausias ašaras ir uždegė jaunuolio širdį. Šis pavirto mei- 
lės vergu, taip pat prarado galvą, pripuolęs ėmė bučiuoti ka- 
ralaitei rankas ir graudžiai verkti. Taip jie nenustodami keitė- 
si priekaištais, kalbėjo ir skaitė eiles, ir nebuvo tarp jų nieko 
daugiau. 

Kai atėjo laikas skirtis, karalaitė paklausė: 

— O mano akių šviesa, o paskutinis mano širdies atodūsi, 
dabar išsiskyrimo laikas, o kada gi bus susitikimas? 

Jaunuolis, kurį pervėrė jos žodžių strėlės, sušuko: 

— Prisiekiu Alachu, aš nenoriu nė galvoti apie išsiskyrimą! 

Karalaitė išėjo iš rūmų, o Ardešyras žiūrėjo jai pavymui, jis 
girdėjo jos aimanas, nuo kurių, rodės, išsilydytų akmenys, matė 
jos ašaras, kurios lijo lyg lietus. Ir jis iš meilės jūros paniro iš- 
gyvenimų jūron ir tarė: 


O sielos palaima, karščiau dar mylėti 
Imu aš — ir kur man dabar pasidėti? 


Tarytumei rytas šviesus tavo veidas, 
Tarytumei naktys tos kasos palaidos. 


O tavo liemuo tartum gluosnio šakelė, 
Kai vėjai šiauriniai ją lenkia ir kelia. 


Greiti, nesugaunami žvilgsniai tavieji 
Tarytum gazelės ber stebę nuskrieja. 


Ir strėnas plačias palytėti mums noris, 
Jos sunkios, o tavo liemuo lengvasvoris. 


O tavosios lūpos svaigesnės už vyną, 
Tarytumei muskusas kvepia, svaigina. 


O stepių gazele, nereikia nuliūsti, 
Bent savo šešėlį skubėk man atsiųsti. 


Karalaitė, išgirdusi šiuos žodžius, taip išaukštinusius ją, grįžo 
pas jaunuolį, apkabino jį, jos širdis degė ugnimi, kurią kurstė 
išsiskyrimas, o gesino vien bučiniai ir glamonės. Ji tarė: 

— Sako priežodis: „Kentėti be mylimojo, bet neprarasti 
jo“, — ir aš būtinai ką nors sugalvosiu, kad mes susitiktume. 

Ji atsisveikino ir išėjo. Žengė apkvaitusi nuo meilės, nema- 
tydama, kur stato koją, kol pagaliau pasijuto parėjusi į savo kam- 
barį. 

Jaunuolis liko lyg be galvos, jį kankino ilgesys ir paliko mie- 
go saldybė. Karalaitė neprisilietė maisto, jos kantrybė tirpte tirpo 
ir visai neliko tvirtybės. 

Išaušus rytui, ji pasikvietė auklę, o šioji atėjusi pamatė, kad 
karalaitė persimainiusi. 

— Neklausk, kas man — visa, kas man darosi, yra tavo dar- 
bas, — pasakė ji auklei. Po to paklausė: — Kur mano širdies nu- 
mylėtasis? 

— O ponia, — tarė auklė, — juk jūs ką tik išsiskyrėte! Tu bu- 
vai be jo tik vieną naktį. 

— O! Argi galima iškęsti be jo bent vieną minutę? — sušuko 
karalaitė. — Kelkis ir sugalvok kokią gudrybę, greičiau suvesk 
mane su juo, nes mano siela tuoj paliks mane. 

— Pasisemk kantrybės, o ponia, kol aš sugalvosiu ką nors 
ypatinga, juk apie judu niekas neturi žinoti, — tarė auklė. 

— Prisiekiu didžiuoju Alachu, jei tu man jo šiandien neat- 
vesi, aš būtinai papasakosiu karaliui ir pasakysiu, kad tu ma- 
ne sugadinai. Ir jis nukirs tau galvą. 

— Prašau, pakentėk, nedaryk šito, vardan Alacho, juk šis rei- 
kalas pavojingas, — tarė senutė. 

Ji tol įkalbinėjo ir Žeminosi, kol karalaitė sutiko pakentėti 
tris dienas sakydama: 

— O aukle, tos trys dienos man atrodys lyg treji metai. Jei 
ketvirtąją dieną tu man jo neatvesi, aš pasistengsiu tave užmušti. 

Palikusi karalaitę, auklė grįžo namo, o ketvirtosios dienos 
rytą ji susikvietė visas miesto kambarines ir pareikalavo iš jų gerų 
dažų, kuriais būtų galima išdažyti nekaltą mergaitę. Jos atnešė 
viską, ko buvo prašytos, ir pačios geriausios rūšies. Tada pasi- 
kvietė jaunuolį, ir kai šis atsirado pas ją, atvožė skrynią ir paėmė 
iš ten ryšulį moteriškų drabužių, kainavusių penkis tūkstančius 
dinarų, ir raištį, nusagstytą įvairiais brangiaisiais akmenimis. Se- 
nutė paklausė jaunuolį: 

— O vaike mano, ar nori susitikti su Hajat an Nufuse? 

— Taip! — atsakė karalaitis. 

Tada auklė pasiėmusi žnyplutes išpešiojo jaunuoliui nuo vei- 
do visus plaukelius, pajuodino stibiu, po to apnuogino jį ir iš- 
piešė raštus ant rankų — nuo nagų iki pečių, ir ant kojų nuo 
pečių iki klubų. Išmargino visą jo kūną — tatai atrodė kaip rau- 
dona rožė ant marmuro plokštės. Neilgai trukus ji nuprausė jau- 
nuolį, sutvarkė, padavė jam marškinius ir aprengė karališkais 
drabužiais su raiščiu ir skraiste. Po to pamokė vaikščioti: 

— Statyk priekin kairę koją ir atstatyk dešiniąją. 

Jaunuolis pabandė, ir jam sekėsi, jis žengė prieš senutę tarsi 
hurija, ištrūkusi iš rojaus. 

— Padrąsink savo širdį, — pagaliau tarė auklė, — tu eisi į ka- 
raliaus rūmus, o prie vartų tikrai stovės kareiviai ir tarnai. Jei 
tu jų išsigąsi ar pasiduosi baimei, jie pradės atidžiai į tave žiūrėti 
ir atpažins, mus ištiks bėda ir prapuls mūsų sielos. Jei nesi tam 
pasiryžęs, sakyk iš karto. 

— Tai manęs negąsdina, tebūna tavo širdis rami, atvėsink 
akis, — tarė jaunuolis. 

Jiedu išėjo. Senutė žengė pirma ir netrukus priėjo rūmų var- 
tus, prie kurių buvo galybė eunuchų. Senutė atsisuko į jaunuolį 
pažiūrėti, ar šis nesibaimina. Ji pamatė, kad jaunuolis atrodo vis 
taip pat, niekas nepasikeitę. Prie vartų vyriausiasis eunuchas pa- 
žvelgė ir pažino ją. Pamatęs paskui auklę einančią merginą, to- 
kią, kad net pasakojimas apie ją sujauktų protą, pagalvojo pats 
sau: „Toji senė — tai auklė, o dėl tos, kuri eina paskui ją, tai 
nėra žemėje merginos, panašios į ją išvaizda ar bent artimos gro- 
žiu ir grakštumu, jei tiktai ne karalaitė Hajat an Nufusė, bet- 
gi ji uždaryta ir niekados neišeina. Kad taip sužinojus, kaip ji 
išėjo. Kažin ar ji gavo karaliaus leidimą tam, ar ne?“ 

Jis atsistojo ketindamas išsiaiškinti šį dalyką, o paskui jį nu- 
sekė dar trisdešimt eunuchų. Tai pamačiusi senutė ištarė: 

— Iš tiesų mes priklausome Alachui ir sugrįžtame pas jį! Da- 
bar tai jau mūsų sielos prapuolė tikrų tikriausiai... 

Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimt trečioji naktis 


Kai atėjo septyni šimtai trisdešimt trečioji naktis, Šachrazada 
tęsė: 

Pasakojama, o laimingasai karaliau, kad kai senutė pama- 
tė vyriausiąjį eunuchą su savo tarnais besiartinantį prie jųdviejų, 
ją pagavo didžiulė baimė ir ji sušuko: 

— Nėra jėgos ir galybės, didesnės už Alacho! Iš tiesų mes 
priklausome Alachui ir sugrįžtame pas jį! Dabar tai jau mūsų 
sielos prapuolė tikrų tikriausiai! 

Vyriausiasis eunuchas, išgirdęs senutės žodžius, pats išsigando, 
nes žinojo, kokia smarki yra karalaitė, o jos tėvas visur jos 

klauso. „Gali būti, kad karalius paliepė auklei vestis jo dukrą 
ir atlikti ką nors, bet nenori, kad kas apie tai žinotų, — pamanė 
jisai. — Jei aš joms sutrukdysiu, jos širdyje kils priešiškumas man 
ir ji pasakys: „Štai eunuchas man pasipriešino norėdamas atskleis- 
ti mano užduotį“, — ir pasistengs mane nugalabyti, o aš to visai 
nenoriu“. Ir jis pasuko atgal, o kartu su juo ir visi kiti trisde- 
šimt eunuchų. Jis netgi nuvaikė kitus žmones nuo vartų, kad mo- 
terys galėtų laisvai įeiti. Senoji auklė praeidama pasisveikino su 
juo linktelėdama galvą, o visi trisdešimt eunuchų atsistojo pa- 
gerbdami ją ir atsakė į pasveikinimą. Patekusi į rūmus, auklė 
vedė jaunikaitį pro visokias duris, ėjo per įvairius kambarius, 
o paslepiantysis sėkmingai slėpė juos. Pagaliau priėjo septintąsias 
duris. Tai buvo durys į didžiausią menę, kurioje stovėjo kara- 
liškasis sostas. Per šią menę buvo galima patekti į sugulovių kam- 
barius, į haremą ir į karaliaus dukters rūmus. 

Senutė ten sustojo ir tarė: 

— Vaike mano, štai mes ir atėjome, tebus pagarbintas, kuris 
atvedė mus iki čia! O susitikimas įvyks tiktai naktį, ne anksčiau, 
nes naktis — priedanga bijančiam. 

— Tu teisi. Tai ką gi darysime? — paklausė jaunuolis. 

— Pasislėpk šioje tamsioje vietoje, — paliepė auklė. 

Jaunikaitis pasislėpė šulinyje, o auklė nuėjo sau. Jis pratū- 
nojo ten, kol ėmė leistis saulė. Tada pasirodė senutė, ištraukė 
jį iš šulinio ir jiedu patraukė į karalaitės rūmus. Jie ėjo nuo vienų 
durų prie kitų, kol atsidūrė ties Hajat an Nufusės durimis. Auklė 
pasibeldė, ir pasirodė mažytė vergė. 

— Kas ten? — paklausė ji. 

— Aš, — atsakė auklė. 

Vergė grįžo pas savo ponią ir paklausė, ar auklė gali įeiti. 

— Atidaryk jai, — pasakė karalaitė, — ir leisk įeiti tam, kas 
yra su ja. 

Taip abu ir įėjo. 

Apsidairiusi auklė pamatė, kad Hajat an Nufusė jau paruošusi 
kambarį ir išdėliojusi žibintus. Suoliukus ir portikus užtiesusi ki- 
limais, padėjusi pagalvėles ir sidabrinėse bei auksinėse žvakidėse 
uždegusi žvakes. Ji jam parengė vaišes, vaisius ir saldumynus, 
uždegė muskusą su aloja ir ambra, o pati atsisėdo tarp šių žvakių 
ir žibintų. Jos veidas švytėjo labiau nei jų visų šviesa. 

— O aukle, kur mano širdies numylėtasis? — paklausė ji. 

— O ponia, — atsakė auklė, — aš jo nesutikau ir nemačiau, 
bet atvedžiau tau jo seserį. Ji to paties tėvo ir tos pačios mo- 
tinos. 

— Ką sakai, apsėstoji? — sušuko karalaitė. — Kam man jo 
sesuo? Ar kai žmogui skauda galvą, jis apsiriša ranką? 

— Ne, prisiekiu Alachu, — atsakė auklė, — bet pažvelk į ją, 
ir jei patiks, pasilik ją pas save. 

Ji atidengė jaunuolio veidą, ir karalaitė, pažinusi, kas tai toks, 
pašoko ir apkabino jį. Jiedu krito ant žemės ir ilgai gulėjo be 
žado. Auklė pašlakstė juos rožių vandeniu, ir jie atsipeikėjo. 
Karalaitė pabučiavo jį į lūpas daugiau nei tūkstantį kartų ir 
tarė: 


Mielasis aplankė mane tamsoje, 
Prisėst paprašiau jį nakties tyloje. 


Tariau: „O brangiausias, šalia tu esi! 
Sargyba jokia naktį mums nebaisi“. 


Atsakė jisai: „Aš vis tiek jos bijau, 
Bet meilė kamuoja mane dar labiau“. 


Mes brigulėm apsikabinę tvirtai, 
Ir jau nebaugino sargybos kardai. 


Pakilom bo to be minčių nedorų, 
Nupurtėm rūbus — nė dulkelės ant jų... 


Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimt ketvirtoji 
naktis 


Kai atėjo septyni šimtai trisdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad kai pas Hajat an Nu- 
fusę į rūmus atėjo jos mylimasis, abu apsikabino ir karalaitė iš- 
tarė tinkamus šia proga žodžius, o po to sušuko: 

— Argi tai tiesa, kad aš matau tave savo namuose ir tu — 
mano pašnekovas ir draugas? 

Jos meilė vis didėjo, jaudulys kankino taip, kad ji iš džiaugs- 
mo beveik neteko proto ir vėl prakalbo eilėmis: 


Mieliausias man tas, kur tamsoj sutinku. 
Atėjo jisai sutartuoju laiku. 


Išgirdus, kad jis užraudojo ūmai, 
Tariau: „Tebus jaukūs tau šitie namai!“ 


Ir tūkstantį sykių aš jį bučiavau, 
Ir tukstantį sykių karštai mylavau. 


Tariau: „Išsibildė, ko troškom kadai, 
Alachui dabar badėkokim už tai!“ 


Ir mes kaip norėjom miegojom pernakt, 
Kol ruškaną tamsą išsklaidė diena. 


Išaušus rytui, ji nuvedė jaunikaitį į vieną iš savo kambarių, 
ir šis nesirodė jai iki kitos nakties. Tada karalaitė jį vėl pasi- 
kvietė ir abu susėdę ėmė kalbėtis. 

— Aš norėčiau, — sakė jaunikaitis, — sugrįžti į savo kraštus 
ir pranešti tėvui apie tave. Tegul jis pasiunčia pas tavo tėvą savo 
vizirį, kad šie tau išpirštų mane. 

— O mylimasai, — tarė karalaitė, — aš bijau, kad kai tu iš- 
vyksi į savo šalį, tave apims valdžios troškulys ir tu mane pa- 
mirši, arba tavo tėvas nesutiks, ir aš tada numirsiu, mane ištiks 
galas. Geriausia būtų, kad tu liktumei su manim, mano rankose 
ir žvelgtumei į mano veidą, o aš žvelgčiau į tavąjį. Sugalvosiu 
kokią nors gudrybę, ir mudu vieną naktį paspruksime iš čia ir 
iškeliausime į tavo šalį. Aš jau pasiryžau tam ir nieko nebelaukiu 
iš savo artimųjų. 

Ardešyras sutiko. 

Jiedu toliau gėrė vyną. 

Vieną iš naktų vynas buvo jiems toks malonus, kad abu ne- 
migo iki pat aušros. O tąkart atsitiko taip, kad vienas karalius 
atsiuntė karalaitės tėvui dovanų, tarp kurių buvo vėrinys iš re- 

čiausių brangiųjų akmenų, iš viso dvidešimt devyni karoliukai. 
Šios puošmenos vertės nebūtų padengusios visos karaliaus bran- 
genybės. Jis tarė: 

— Sis vėrinys tinka tik mano dukteriai Hajat an Nufusei! 

Jis pasišaukė vieną eunuchą, kuriam karalaitė buvo išrovusi 
dantis, nes taip susiklostė, kad šito reikėjo. Taigi pasišaukė tą 
eunuchą ir liepė jam: 

— Imk šį vėrinį, nunešk Hajat an Nufusei ir pasakyk: „Vienas 
karalius atsiuntė jį dovanų tavo tėvui, ir nėra tokių pinigų, kuriais 
būtų galima sumokėti už jį. Pasikabink jį ant kaklo“. 

Tarnas paėmė vėrinį tardamas: „Tegu didysis Alachas pa- 
darys jį paskutiniu papuošalu, kuriuo ji pasipuoš šiame gyve- 
nime, nes ji išrovė man dantis!“ 

Nuėjęs prie karalaitės rūmų durų, rado jas uždarytas, o prie 
jų miegančią auklę. Jis pažadino ją, ir šioji pabudo išsigandusi. 

— Ko tau reikia? — paklausė auklė. 

— Karalius siunčia mane su reikalu pas savo dukterį, — atsakė 
eunuchas. 

— Neturiu rakto, — atsakė senutė, — eik sau, o aš atnešiu 
raktą. 

— Aš negaliu taip eiti pas karalių, — pasakė eunuchas. 

Senutė nuėjo atnešti rakto, ją apėmė baimė ir ji pabėgo ieš- 
kodama sielos išsigelbėjimo. Eunuchui nusibodo laukti ir jis 
stumtelėjo duris, papurtė jas, ir kaištis sulūžo, durys atsivėrė. 
Eunuchas įžengė vidun ir ėjo pro vienas duris, pro kitas, kol 
priėjo septintąsias duris — į karalaitės kambarį. Pamatė, kad jis 
išklotas puikiausiais kilimais, visur žvakės ir ąsočiai. Eunuchą 
tai nustebino, jis priėjo prie gulto, užtraukto brokato užuolai- 
da ir tinkleliu iš brangakmenių. Pakėlęs šią uždangą, eunuchas 
išvydo karalaitę, kuri gulėjo laikydama glėbyje jaunuolį, dar gra- 
žesnį už save. Eunuchas pagarbino aukščiausiąjį Alachą, kuris 
sukūrė jį tokį iš niekingo vandens, ir sušuko: 

— Štai puikiausias užsiėmimas tai, kuri nekenčia vyrų! Kaip 
ji iki to priėjo? Aš manau, kad kaip tik dėl jo ji man ir išro- 
vė dantis! 

Jis paleido užuolaidą ir nuskubėjo prie durų. Karalaitė pa- 
budo, išsigando ir spėjo pamatyti eunuchą Jafūrą. Ji šūktelėjo 
jam, bet šis neatsiliepė. Tada ji šoko iš guolio, pasivijo Jafūrą 

ir nutvėrusi jo drabužio skverną užsidėjo sau ant galvos. Pabu- 
čiavusi jam kojas prašė: 

— Pridenk tai, ką pridengė pats Alachas! 

— Tenepridengs Alachas nei tavęs, nei to, kas dengia ta- 
ve! — sušuko eunuchas, — tu išrovei man dantis sakydama: „Te- 
gu niekas nedrįsta man nė žodeliu užsiminti apie vyrus“. 

Jis išsivadavo iš jos rankų, bėgte išbėgo pro duris, uždarė 
jas ir prisakė vienam eunuchui jas saugoti. 

Jis nuėjo pas karalių, o karalius paklausė: 

— Ar atidavei Hajat an Nufusei vėrinį? 

Eunuchas atsakė: 

— Prisiekiu Alachu, tu vertas daugiau nei visa tai! 

— O kas atsitiko? — paklausė karalius. — Sakyk man, sakyk 
greičiau! 

— Galiu pasakyti tik tau vienam, — atsakė eunuchas. 

— Sakyk prie visų! — šaukė karalius. 

— Pažadėk man atleidimą, — paprašė eunuchas. 

Ir karalius numetė jam atleidimo skepetaitę. Tada eunuchas 
pasakė: 

— O karaliau, aš nuėjau pas karalaitę Hajat an Nufusę ir ra- 
dau ją kambaryje, išklotame kilimais. Ji miegojo apsikabinusi 
jaunuolį, aš juos užrakinau ir atėjau pas tave. 

Tai išgirdęs karalius pašoko ant kojų, stvėrė kardą ir pašau- 
kęs vyriausiąjį eunuchą liepė: 

— Imk savo narsuolius, eikite pas Hajat an Nulusę ir atneš- 
kite ją ir tą, kuris yra pas ją, atneškite su visu guoliu, užden- 
gę apklotais... 

Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimt penktoji naktis 


Kai atėjo septyni šimtai trisdešimt penktoji naktis, Šachra- 
zada tęsė: 

Pasakojama, o laimingasai karaliau, kad įpykęs karalius liepė 
eunuchui su savo žmonėmis eiti pas Hajat an Nulusę ir atnešti 
ją ir tą, kas buvo su ja. Eunuchas su savo žmonėmis nuėjo pas 
karalaitę ir rado ją atsikėlusią ir paplūdusią ašaromis. Ji raudojo, 
karalaitis taip pat. Vyriausiasis eunuchas paliepė jaunuoliui: 

— Gulkis guolin kaip pirma, o tu, karalaite, taip pat. 

Karalaitė išsigando dėl jaunuolio ir sušnibždėjo jam: 

— Dabar ne laikas ginčytis. 

Jie abu atsigulė, ir eunuchai nunešė juos karaliui. Kai ka- 
ralius pakėlė apklotą, karalaitė šoko ant kojų, o karalius tik pa- 
žvelgė ir norėjo nukirsti jai galvą, bet čia suskubo jaunuolis ir 
puolė karaliui ant krūtinės sakydamas: 

— O karaliau, ji nekalta, tai aš kaltas. Užmušk pirma mane. 

Karalius pakėlė virš jo kardą, bet tada prie tėvo pripuolė 
Hajat an Nufusė šaukdama: 

— Užmušk mane, bet palik jį gyvą. Jis yra sūnus galingiau- 
siojo karaliaus, kuris valdo visą žemę skersai išilgai. 

Tai išgirdęs karalius kreipėsi patarimo į savo vyriausiąjį vizirį 
(kuris buvo visų blogių įsikūnijmas), o šis atsakė: 

— Aš pasakysiu taip: kiekvienas, patekęs į tokią bėdą, pri- 
verstas meluoti, ir nelieka nieko kito, kaip nukirsti jiems gal- 
vas, prieš tai dar gerokai pakankinus. 

Karalius pasikvietė bausmės kardo nešiotoją ir šis atvyko su 

— Imkite šį niekdarį ir nukirskite jam galvą, o po to šiai pa- 
laidūnei, ir sudeginkite juos, antrą kartą manęs nieko ne- 
klausę. 

Budelis uždėjo ranką merginai ant peties norėdamas ją pri- 
sitraukti, bet karalius suriko ant jo ir paleido į jį kažkuo, kas 
pasitaikė po ranka, vos neužmušė, ir suriko: 

— O šunie, kaip tu gali būti toks drovus, kai aš įsiutęs? 
Čiupk ją už plaukų ir vilk kniūbsčią! 

Eunuchas padarė taip, kaip liepė jo ponas, ir nuvilko kara- 
laitę su jaunuoliu į bausmės vietą. Atrėžęs gabalėlį savo dra- 
bužio, užrišo jaunuoliui akis ir išsitraukė kardą (o jis buvo ašt- 
rus). Karalaitės bausmę jis vilkino tikėdamasis jai atleidimo. 
Pirmiausia ėmėsi jaunuolio, tris kartus apsimetė bekertantis (o 
visi apstoję ratu verkė ir meldė Alacho, kad pasigailėtų jųdviejų) 
ir jau pakėlė ranką, bet staiga pakilo dulkės ir ėmė dengti 
dangų. 

O buvo štai kaip. Karalius, jaunuolio tėvas, ilgai negavęs iš 
sūnaus jokių žinių, surinko didžiulę kariuomenę ir pats su ja iš- 
vyko ieškoti sūnaus. 

Karalius Abd al Kadyras, pamatęs šias dulkes, paklausė: 

— O žmonės, kas atsitiko ir iš kur tos dulkės, kurios tem- 
do žvilgsnius? 

Didysis viziris pakilo, išėjo ir pasuko link dulkių debesies, 
norėdamas sužinoti teisybę. Jis pamatė daugybę žmonių, tarsi 
skėrių. Jų skaičius buvo begalinis, o jie vis plūdo ir plūdo už- 
pildydami kalnus, slėnius ir kalvas. Viziris grįžo pas karalių ir 
viską jam papasakojo. 

— Eik ir sužinok, kas tai per kariuomenė ir ko ji atėjo į mūsų 
šalį. Paklausk, kas veda tuos karius ir perduok jam mano lin- 
kėjimus. Paklausk jo, ko čia atvyko, ir jei jis turi kokį nors rei- 
kalą, mes galime jam padėti, o jei jis ketina atkeršyti kokiam 
nors karaliui, eisime kartu su juo. Jeigu jis nori dovanų, mes 
apdovanosime, nes jų yra baisinga gausybė, galinga kariuomenė, 
o mes nenorime jo pykčio. 

Viziris ėjo pro palapines, sargybinius ir kareivius nuo ryto 
iki pat vakaro. Tada priėjo tuos, kurie nešiojo paauksuotus kar- 
dus ir turėjo žvaigždėmis išsiūtas palapines. Po to priėjo emy- 
rus, vizirius, dvariškius ir vietininkus. Ir dar ėjo tol, kol pasiekė 
sultoną. Pamatė, jog tai galingas karalius, ir jo didikai pama- 
tę vizirį ėmė šaukti: 

— Bučiuok žemę! Bučiuok žemę! 

Jis pabučiavo žemę ir atsistojo, tada jam sušuko antrą kartą, 
trečią ir galų gale, kai jis norėjo pakelti galvą ir atsistoti, iš tos 
didelės baimės ir nuolankumo išsitiesė kaip ilgas. Galų gale šiaip 
ne taip atsistojęs priešais karalių, pasakė jam: 

— Teprailgins Alachas tavo dienas, teišaukštins tavo valdžią, 
teiškels tavo padėtį, o laimingasai karaliau! — O po to pridū- 
rė: — Karalius Abd al Kadyras sveikina tave, bučiuoja prieš tave 
žemę ir klausia, kokį rūpestį tu turi? Jei nori kam nors atker- 
šyti, jis pasiruošęs prisijungti prie tavęs, jei turi tikslą, kurį jis 
galėtų padėti tau įgyvendinti, jis pasiruošęs tarnauti tau. 

Karalius atsakė: 

— O pasiuntiny, eik pas savo poną ir pasakyk jam: „Didy- 
sis karalius turi sūnų, kuris ilgai negrįžta, iš jo nėra žinių, jo 
pėdsakai dingo. Jei jis yra šiame mieste, karalius jį pasiims ir 
paliks jus ramybėje, o jei jam atsitiko kas nors bloga ar įvyko 
kas nors neatleistina, jo tėvas nuniokos jūsų žemes, išgrobstys 

turtą, užmuš vyrus, išsives nelaisvėn moteris“. Grįžk greičiau pas 
savo poną ir pranešk tai anksčiau, nei jį ištiks nelaimė. 

— Klausau ir vykdau! — sušuko viziris. 

Jis jau norėjo išeiti, bet didikai vėl ėmė šaukti: 

“  — Bučiuok žemę! Bučiuok žemę! 

Jis pabučiavo žemę dvidešimt kartų ir atsistojo tik tada, kai 
širdis buvo beveik pasiekusi nosį. Išėjęs iš karališkosios patal- 
pos, visą kelią, iki grįžo pas karalių Abd al Kadyrą, nepalio- 
vė galvojęs apie šio karaliaus rūpestį ir gausią jo kariuomenę. 
Jo veidas tapo bespalvis, o pats buvo taip įsibaiminęs, kad net 
pakinkliai drebėjo. Viską, ką sužinojo, jis persakė karaliui... 

Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimt šeštoji naktis 


Kai atėjo septyni šimtai trisdešimt šeštoji naktis, Šachraza- 
da tęsė: 

Pasakojama, o laimingasai karaliau, kad kai viziris grįžo nuo 
galingojo karaliaus pas karalių Abd al Kadyrą ir papasakojo, 
kaip jam sekėsi (o jo veidas buvo išbalęs ir pakinkliai drebė- 
jo iš baimės), karalius Abd al Kadyras labai sunerimo ir išsi- 
gando dėl savęs ir savo Žmonių. 

— O viziri, — paklausė jis, — kas gi toks galėtų būti to ka- 
raliaus sūnus? 

— Jo sūnus — tasai, kurį tu liepei užmušti, ir garbė Alachui, 
kad to neįvyko anksčiau, tada jo tėvas neišvengiamai būtų nu- 
siaubęs mūsų žemes ir išsivežęs turtą, — atsakė viziris. 

— Matai, — sušuko karalius, — koks netikęs buvo tavo pa- 
tarimas jį užmušti! Kurgi jaunuolis, šio garbingojo karaliaus 
sūnus? 

— (O garbingasai karaliau, tu liepei jį užmušti, — priminė vi- 
Ziris. 

Tai išgirdus karaliui susimaišė protas, jis iš visų jėgų sušuko: 

— Vargas jums, bėkite pas budelį, kad jis jo nenužudytų! 

Tuojau pat atvedė budelį, kuris stojęs prieš karalių pasakė: 

— O laiko karaliau, aš nukirtau jam galvą, kaip tu liepei. 

— Šunie, — sušuko karalius, — jei tai tiesa, tai paskui jį aš 
pasiųsiu ir tave. 

— O karaliau, — tarė budelis, — tu man liepei užmušti jį ir 
antrą kartą neklausti. 

— Aš juk buvau įpykęs! Sakyk teisybę, kol dar nežuvo ta- 
vo siela! 

— Jis dar gyvenimo grandinėse, o karaliau, — atsakė budelis. 

Karalius apsidžiaugė, jo širdis nurimo ir jis liepė atvesti jau- 
nuolį. Kai šis atėjo, karalius atsistojo ir pabučiavęs jį į lūpas pa- 
sakė: 

— O vaike mano, prašau didžiojo Alacho atleidimo už tai, 
kaip su tavim pasielgiau. Nekalbėk apie tai, kas pažemintų tave 
tavo tėvo, didžiojo karaliaus, akyse. 

— O laiko karaliau, kurgi didysis karalius? — paklausė jau- 
nuolis. 

— Vaike mano, jis atėjo tavęs. 

— Prisiekiu savo pagarba tau, aš nepajudėsiu iš vietos, kol 
nenuplausiu nuo savo garbės ir tavo dukters garbės to, kuo tu 
mane apkaltinai! — sušuko jaunikaitis. — Ji nekalta! Pašauk auk- 
les, kad jos prie tavęs ją apžiūrėtų, ir jei paaiškės, kad jos ne- 
kaltybė atimta, mano gyvybė — tavo rankose, o jei ji nekalta, 
paskelbk, kad ir mano, ir jos garbė nesuteršta. 

Karalius pakvietė aukles ir šios apžiūrėjusios merginą pamatė, 
kad ji nekalta, pranešė apie tai karaliui ir pareikalavo apdova- 
nojimo. Karalius apdovanojo jas ir aprengė tuo, ką pats vilkėjo. 
Apdovanojo taip pat visus, buvusius hareme. Buvo atnešti 
padėklai su smilkalais, ir visi didikai išsikvėpino. Visi buvo lai- 
mingi. Karalius apkabino jaunuolį ir elgėsi su juo rimtai ir pa- 
garbiai. Liepė artimiausiems savo tarnams palydėti jį į pirtį, o 
kai sugrįžo, aprengė puošniais drabužiais ir uždėjo ant galvos 
vainiką iš brangiųjų akmenų, juosmenį apjuosė brokato diržu, 
išsiuvinėtu grynu auksu ir papuoštu perlais ir brangenybėmis. 
Pasodino karalaitį ant vieno iš geriausių savo žirgų, pabalno- 
to aukso balnu, nusagstytu deimantais ir brangakmeniais. Sa- 
vo didikams karalius liepė joti kartu ir patarnauti karalaičiui, 
kol šis pasieks savo tėvą. O jaunuoliui pavedė perduoti savo tė- 
vui: „Karalius Abd al Kadyras — tavo valdžioje, pavaldus tau 
ir paklus, ką tik jam įsakysi ar uždrausi“. 

— Aš būtinai jam pasakysiu, — atsakė jaunuolis, atsisveiki- 
no ir išjojo. 

Pamatęs sūnų, jo tėvas kone galvą pametė iš džiaugsmo. Jis 
pašoko ant kojų, priėjo ir apkabino Ardešyrą. Džiaugsmas ir 
linksmybės kilo visoje didžiojo karaliaus stovykloje, rinkosi vi- 
ziriai, dvariškiai, kariai ir jų vadai, visi bučiavo žemę prieš jau- 
nuolį ir džiaugėsi jo sugrįžimu. Išties tai buvo džiugi diena. Ka- 
ralaitis leido tiems, kurie jį atlydėjo, ir kitiems karaliaus Abd 
al Kadyro miesto gyventojams apžiūrėti didžiojo karaliaus ka- 
riuomenę ir įsakė jiems netrukdyti, kad jie galėtų pamatyti, kokia 
gausi ši kariuomenė ir kokia stipri jo valdžia. Visi, kas vaikš- 
čiojo į audinių turgų ir buvo matę jaunuolį, sėdintį ten krau- 
tuvėlėje, stebėjosi, kaip jis galėjo ryžtis tam, būdamas toks gar- 
bingas ir tokios aukštos padėties. O tai padaryti jį privertė 
siekimas ir meilė karalaitei. 

Gandas apie didžiulę kariuomenę pasklido ir pasiekė Hajat 
an Nufusę. Ji užlipo į rūmų bokštą ir pažvelgusi į kalnus pa- 
matė, kad jie pilni kariuomenės. O ji, uždaryta savo tėvo rū- 
muose, buvo saugojama. Visi laukė, ką įsakys karalius — ar do- 
vanoti ir išleisti, ar užmušti ir sudeginti. 

Hajat an Nufusė, pamačiusi tokią galybę ir supratusi, jog tai 
Ardešyro tėvo kariai, pabūgo, kad karalaitis ją užmirš ir abu 
su tėvu, palikę ją, išvyks, o jos tėvas tada ją užmuš. Karalaitė 
pasikvietė vergę, kuri buvo kambaryje kartu su ja ir turėjo jai 
patarnauti, ir paliepė jai: 

— Nueik pas Ardešyrą, karaliaus sūnų. Nieko nebijok, o kai 
pamatysi jį, pabučiuok žemę prieš jį, pasisakyk, kas esi, ir tark: 
„Mano ponia sveikina tave. Dabar ji uždaryta savo tėvo pily- 
je ir yra saugoma. Nežinia, ar tėvas jai atleis, ar užmuš. Ji prašo 
tavęs nepamiršti jos ir nepalikti, — tu juk dabar galingas, ir ko 
tu panorėtum, niekas neprieštaraus. Jei teiksiesi ją išvaduoti nuo 
tėvo valios ir pasiimti pas save, ji laikys tai tavo malone. Juk 
per tave ji patyrė visus tuos sunkumus. Jei tu nemanysi tai esant 
gerai, nes daugiau jos nebegeidi, paprašyk savo tėvą, didįjį ka- 
ralių, gal jis užtars ją prieš jos tėvą ir privers jį pažadėti, jog 
nepadarys jai nieko bloga ir neketins užmušti. Štai ir viskas, ką 
norėjau pasakyti, ir teneverčia tavęs Alachas ilgėtis. Ramybė 
tau...“ 

Tuo tarpu išaušo rytas, ir Šachrazada nutraukė pasakojimą. 

Septyni šimtai trisdešimt septintoji 
naktis 


Kai atėjo sptyni šimtai trisdešimt septintoji naktis, Šachra- 
zada tęsė: 

Pasakojama, o laimingasai karaliau, kad vergė, kurią Hajat 
an Nufusė pasiuntė pas Ardešyrą, galingojo karaliaus sūnų, atėjo 
pas jį ir perdavė savo ponios žodžius. Karalaitis tai išgirdęs grau- 
džiai pravirko ir pasakė vergei: 

— Žinok, kad Hajat an Nufusė — mano ponia, o aš jos vergas 
ir meilės belaisvis. Aš neužmiršau nei to, kas buvo tarp mūsų, 
nei išsiskyrimo kartėlio. Perduok jai po to, kai pabučiuosi ko- 
jas, kad aš pasakiau: „Pasikalbėsiu apie tave su savo tėvu ir jis 
pasiųs pas tavo tėvą vizirį, kuris jau lankėsi pas jį, kad dar kartą 
tau pasipirštų. Tavo tėvas negalės ginčytis. Jei jis atsiųs ką nors 
pasitarti su tavim, neprieštarauk. Be tavęs aš į savo šalį neiš- 
vyksiu“. 

Vergė sugrįžo pas savo ponią, pabučiavo jai rankas ir per- 
davė karalaičio žodžius. Hajat an Nufusė iš to begalinio džiaugs- 
mo net apsiverkė ir palaimino didįjį Alachą. 

Na, o jaunuolis tą naktį liko vienas su savo tėvu ir jo klau- 
sinėjamas išpasakojo viską, kas jam buvo atsitikę. Tada tėvas 
paklausė: 

— Ko tu norėtum, vaike, kad aš jam padaryčiau? Jei nori 
jį pražudyti, aš sugriausiu jo šalį, pagrobsiu turtus ir išniekin- 
siu žmonas. 

— Nieko tokio aš nenoriu, o tėve, — atsakė jaunuolis, — nes 
jis nepadarė nieko, kad būtų to vertas. Priešingai, aš trokštu ka- 
ralaitės artumo ir prašau tavo malonės, kad paruoštum dova- 
ną ir nuneštum jos tėvui, tik tegu ta dovana būna brangi. Pa- 
siųsk su ja savo vizirį, kuris moka teisingai mąstyti. 

— Klausau ir vykdau! — atsakė tėvas. 

Jis nuėjo ten, kur jau nuo seno buvo sukaupęs įvairiausių 
dalykų, ir atrinko tai, kas brangiausia. Parodė brangenybes sūnui, 
ir šios jam patiko. 

Tada karalius pasikvietė vizirį ir padavė jam visa tai, liepęs 
nunešti tuos daiktus karaliui Abd al Kadyrui ir pasipiršti jo duk- 
teriai, sakyti: „Priimk šias dovanas ir duok karaliui atsakymą“. 

Viziris viską paėmė ir nuėjo pas karalių Abd al Kadyrą. O 
šis nuo pat tos minutės, kai išleido karalaitį, buvo nusiminęs ir 
visos jo mintys sukosi apie tai, kad netrukus gali sugriauti jo 
šalį ir užgrobti kaimus. Ir štai atvyko viziris, pasveikino jį ir pa- 
bučiavo žemę priešais jį. Karalius pasitiko jį atsistodamas ir su- 
tiko jį su pagarba. Viziris skubiai pripuolė. prie jo kojų ir ėmė 
bučiuoti jas sakydamas: 

— Atleisk, o laiko karaliau! Toks kaip tu neturi stotis dėl to- 
kio kaip aš, aš niekingiausias vergas iš tavo tarnų. Žinok, o ka- 
raliau, kad karalaitis kalbėjosi su savo tėvu ir papasakojo apie 
kai kurias tavo malones jam ir gerus poelgius, ir karalius dė- 
koja tau už tai. Per savo tarną, kuris priešais tave, jis pasiun- 
tė tau dovaną. Karalius linki tau ramybės ir jaučia tau ypatingą 
draugiškumą ir pagarbą. 

Karalius iš tos baimės net nepatikėjo tuo, ką girdi. Buvo at- 
nešta dovana, ir pamatęs jis suprato, kad pinigais jos neįmanoma 
įvertinti. Joks žemės karalius nebūtų galėjęs nieko panašaus su- 
rinkti, ir Abd al Kadyras pasijuto menkas prieš visa tai. Jis at- 
sistojo, pagarbino didįjį Alachą, palaimino jį ir padėkojo jau- 
nuoliui. O viziris tarė jam: 

— O garbingasai karaliau, įsiklausyk į mano žodžius ir Ži- 
nok, kad galingasis karalius atvyko pas tave ir siekia tavo ar- 
tumo. Aš esu jo pasiuntinys, siekiantis tavo dukters, saugomos 
ponios ir paslėpto perlo — Hajat an Nufusės — vedybų su jo 
sūnumi Ardešyru. Jei tu sutinki ir jei tai tinka tau, tarkimės dėl 
išpirkos. 

— Klausau ir vykdau! — sušuko tai išgirdęs karalius. — Iš ma- 
no pusės nėra jokių kliūčių, jis pats maloniausias man žmogus. 
O dėl dukters, tai ji jau subrendusi ir protinga, sprendimas — 
jos pačios rankose. Žinok, kad šis dalykas yra dukters valioje, 
tad tegu ji pati ir sprendžia. 

Karalius kreipėsi į vyriausiąjį eunuchą: 

— Nueik pas mano dukterį ir pranešk jai visa tai. 

Eunuchas nuėjo pas karalaitę ir pabučiavęs jai rankas pa- 
pasakojo, ką kalbėjo karalius. Tada paklausė: 

— Koks bus tavo atsakymas? 

— Klausau ir vykdau! — atsakė karalaitė... 

Tuo tarpu išaušo rytas, ir Šachrazada nutraukė pasakojimą. 

Septyni šimtai trisdešimt aštuntoji 
naktis 


Kai atėjo septyni šimtai trisdešimt aštuntoji naktis, Šachra- 
zada tęsė: 

Pasakojama, o laimingasai karaliau, kad kai vyriausiasis ha- 
remo eunuchas pasakė, jog jai peršamas galingiausiojo karaliaus 
sūnus, karalaitė tarė: 

— Girdžiu ir paklūstu! 

Vyriausiasis eunuchas sugrįžo pas karalių ir perdavė jos at- 
sakymą. Karalius labai apsidžiaugė, liepė atnešti viziriui puoš- 
nius drabužius ir dešimtį tūkstančių dinarų. 

— Perduok karaliui atsakymą, — tarė jis, — ir paprašyk jo 
leidimo man apsilankyti. 

— Klausau ir vykdau! — atsakė viziris ir palikęs karalių Abd 
al Kadyrą grįžo pas savo valdovą. 

Jis perdavė atsakymą ir žodžius, kuriuos buvo prašytas per- 
duoti, ir karalius liko patenkintas. O karalaitis iš džiaugsmo pa- 
metė galvą, jo krūtinė lengviau atsikvėpė. Galingasis karalius lei- 
do karaliui Abd al Kadyrui atvykti ir susitikti su juo. Kitą dieną 
karalius Abd al Kadyras sėdo ant žirgo ir prisistatė galingajam 
karaliui, šis pasitiko jį, išaukštino jo padėtį ir pasveikino jį. Abu 
susėdo, o karalaitis stovėjo prieš juos. Tada atsistojo oratorius 
iš karaliaus Abd al Kadyro svitos ir pasakė gražią kalbą, svei- 
kindamas karalaitį su jo svajonių išsipildymu, su jo ir karalai- 
tės, visų karalaičių ponios, vedybomis. Kai oratorius atsisėdo, 
galingasis karalius liepė atnešti skrynią, pilną perlų ir brangak- 
menių, penkiasdešimt tūkstančių dinarų ir tarė karaliui Abd al 
Kadyrui: 

— Aš esu savo sūnaus patikėtinis. 

Karalius Abd al Kadyras patvirtino gavęs išpirką, be to, pen- 
kiasdešimt tūkstančių dinarų, skirtų jo dukters, karališkųjų duk- 
terų ponios Hajat an Nufusės, vestuvėms. 

Po visų šių kalbų buvo pakviesti teisėjai ir liudytojai ir surašė 
sutartį tarp karaliaus Abd al Kadyro dukters ir galingojo kara- 
liaus sūnaus Ardešyro. Tai buvo iškilminga diena — džiaugėsi 
visi mylintys, virė pykčiu ir neapykanta visi pavyduoliai. Po to 
buvo surengta puota ir kviestinės vaišės. 

Karalaitis įėjo pas merginą ir įsitikino, kad ji dar nepragręžtas 
perlas, neišjodinėta kumelaitė, vienintelė išsaugota, paslėpta bran- 
genybė, ir visa tai tapo žinoma jos tėvui. 

Tada galingasis karalius paklausė savo sūnaus, ar prieš iš- 
keliaujant jo širdyje liko dar koks noras, ir karalaitis atsakė: 

— Taip, o karaliau. Žinok, aš noriu atkeršyti viziriui, kuris 
padarė mums bloga, ir eunuchui, kuris išgalvojo melą apie mus. 

Galingasis karalius tuoj pat pasiuntė pasiuntinį pas karalių 
Abd al Kadyrą reikalaudamas iš jo to vizirio ir eunucho. Šis 
atidavė juos ir karalius liepė pakarti juos ant miesto vartų. 

Kurį laiką atvykėliai dar pabuvo šiame mieste, prašydami 
karaliaus Abd al Kadyro leisti savo dukteriai išvykti. Tėvas pa- 
rengė ją į kelionę ir pasodino į gryno aukso neštuvus, papuoštus 
perlais ir brangakmeniais. Juos nešė grynakraujai žirgai. Karalaitė 
pasiėmė su savim visas savo verges ir eunuchus, o pabėgusi auk- 
lė vėl grįžo į savo vietą ir ėmė gyventi kaip gyvenusi. Galin- 
gasis karalius su savo sūnumi sėdo ant žirgų, tą pati padarė ir 
karalius Abd al Kadyras bei kiti karalystės gyventojai, ir išjo- 
jo palydėti jo dukters ir žento. Gerokai nutolus nuo miesto, ga- 
lingasis karalius ėmė įkalbinėti savo naująjį giminaitį toliau ne- 
belydėti ir grįžti į savo šalį. Karalius Abd al Kadyras pasuko 
atgal, prieš tai atsisveikinęs su karalaičiu, priglaudęs jį prie krū- 
tinės ir pabučiavęs į kaktą. Jis padėkojo už malonę ir gerus 
darbus ir patikėjo jam savo dukterį. Atsisveikinęs su galinguoju 
karaliumi ir jo sūnumi, Abd al Kadyras atsisuko į dukterį, ap- 
kabino ją, o ji pabučiavo jam rankas. Išsiskirdami abu apsiverkė. 

Karalius Abd al Kadyras grįžo į savo karalystę, o galingo- 
jo karaliaus sūnus su savo žmona ir tėvu jojo toliau, kol pasiekė 
savo žemes ir ten dar kartą atšventė vestuves. Toliau gyveno 
patį maloniausią, džiaugsmingiausią ir saldžiausią gyvenimą, kol 
sulaukė Malonumų Griovėjos ir Suėjimų Ardytojos, kuri sugriau- 
na rūmus ir apgyvendina kapus, štai ir viso šio pasakojimo pa- 


baiga. 

Pasakojimas 
apie Bedr Basimą ir Džauharą 


Pasakojama, o laimingasai karaliau, kad senais laikais ir pra- 
ėjusiais amžiais persų žemėse gyveno karalius, kurį vadino Šach- 
ramanu. Jo sostas buvo Chorasano mieste. Karalius turėjo šimtą 
sugulovių, bet per visą gyvenimą jos nepagimdė jam nei ber- 
niuko, nei mergaitės. Vieną dieną jis pagalvojo apie tai ir la- 
bai nuliūdo, nes jau buvo praėjusi didžioji jo gyvenimo dalis, 
o jis dar neturėjo vyriškos giminės palikuonio, kuris po jo mirties 
paveldėtų karalystę taip, kaip jis pats paveldėjo ją iš savo tė- 
vų ir senelių. Karalius dėl to didžiai nusiminė, susirūpino ir bai- 
siai nuliūdo. Taip jam vieną dieną besėdint, atėjo vergas ir pra- 
nešė: 

— O pone, prie vartų stovi pirklys su verge, už kurią gra- 
Žesnės nesame matę. 

— Veskite šen ir pirklį, ir vergę! — įsakė karalius. 

Pirklys su verge atėjo, ir karalius, dirstelėjęs į merginą, pa- 
matė, kad šioji panaši į rudeiniškąją ietį, apsuptą auksu išsiu- 
vinėtu šilkiniu izaru. 

Pirklys atidengė merginos veidą, ir kambarys net nušvito nuo 
jos grožio. Jos plaukai buvo supinti į septynias kasas, kurios lei- 
dosi tarsi arklio uodegos ir siekė net kojų žiedus. Jos akys buvo 
pajuodintos, klubai sunkūs, o liemuo liaunas. Tokia išgydo li- 
gonio negalią ir numalšina trokštančiojo liepsną, kaip yra pa- 
sakęs apie tai vienas iš poetų: 


Aš myliu ją! Jinai puiki, 
Be to, drovi ir nuolanki. 

Nei ber žema, nei ber aukšta, 
Tiktai suknia šlaunims ankšta. 


Liemuo nei plonas, nei stambus, 
Jisai iš tikro nuostabus. 


Ilga — lig žemės — jos kasa, 
Ji švyti kaib aušra visa. 


Pasigrožėjo karalius merginos dailumu, grožiu, stuomens 
grakštumu ir paklausė pirklį: 

— O šeiche, kiek nori už šią vergę? 

— O pone, — atsakė pirklys, — aš pirkau ją iš pirklio, ku- 
riam ji anksčiau priklausė, už du tūkstančius dinarų. Be to, štai 
jau treji metai su ja keliauju ir išleidau jai dar tris tūkstančius 
dinarų. O dabar mes atvykome į šiuos kraštus, ir ji bus tau do- 
vana nuo manęs. 

Karalius paskyrė jam puošnius drabužius ir sumokėjo dešimt 
tūkstančių dinarų. Pirklys paėmė juos, pabučiavo karaliui ran- 
kas, padėkojo jam už malonę ir išėjo. Karalius perdavė naująją 
vergę kambarinėms ir liepė: 

— Priimkite ją ir papuoškite, parenkite jai kambarį ir nuves- 
kite ją ten. 

Dvariškiams liepė, kad atneštų vergei visko, ko tik jai rei- 
kės. Karalystė, kurioje gyveno karalius Šachramanas, buvo ant 
jūros kranto, o jo miestą vadino Baltuoju miestu. Merginą nu- 
vedė į jos kambarį, kuriame buvo langai, išeinantys į jūrą... 

Tuo tarpu išaušo rytas, ir Šachrazada nutraukė pasakojimą. 


Septyni šimtai trisdešimt devintoji 
naktis 


Kai atėjo septyni šimtai trisdešimt devintoji naktis, Šachra- 
zada tęsė: 

Pasakojama, o laimingasai karaliau, kad karalius nusipirkęs 
vergę atidavė ją kambarinėms ir tarė: 

— Priimkite ją ir nuveskite į jos kambarį. 

O dvariškiams liepė atnešti jai visko, ko prireiks, ir po to 
uždaryti to kambario duris (o kambaryje buvo langai, išeinantys 
į jūrą). 

Netrukus karalius užėjo pas merginą, tačiau ji nepratarė jam 
nė žodžio ir net negalvojo apie jį. „Panašu, kad ji gyveno pas 
žmones, kurie neišmokė jos gražiai elgtis“, — pamanė karalius. 

Žiūrėjo karalius į vergę ir matė, kad ji reto grožio, daili, liek- 
na, taisyklingai sudėta. Jos veidas panašus į mėnulio skritulį pil- 
naties naktį arba į neuždengtą saulę giedrame danguje. Stebė- 
damasis jos grožiu, dailumu, grakštumu ir puikiu sudėjimu, jis 
aukštino kūrėją Alachą — didi jo galybė! Priėjęs prie vergės, ka- 
ralius atsisėdo greta ir priglaudė ją prie krūtinės. Paskui pasi- 
sodino ją ant kelių ir ėmė čiulpti jos lūpų drėgmę, jos pasirodė 
jam saldesnės už medų. Vėliau karalius liepė padengti stalus su 
įmantriais valgiais ir visokiausiais patiekalais. Valgė pats ir dėjo 
kąsnelius vergei į burną, kol ši pasisotino. Per visą tą laiką 
mergina nepratarė nė žodžio. Karalius ėmė ją kalbinti, klausi- 
nėti, kuo ji vardu, tačiau mergina tylėjo neištardama nė garso 
ir neatsakydama jam. Ji visą laiką sėdėjo nuleidusi galvą ir nuo 
karaliaus pykčio ją saugojo tik begalinis grožis, dailumas ir iš- 
puoselėjimas. Mintyse karalius kalbėjo: „Garbė Alachui, šios mer- 
ginos kūrėjui! Kokia ji nuostabi! Tiesa, ji nekalba, tačiau jos to- 
bulumo neužginčysi“. 

Karalius paklausė kitų vergių, ar ši mergina iš viso yra ką 
nors pasakiusi, ir išgirdo: 

— Nuo pat atvykimo minutės iki šio meto ji nepratarė nė 
žodžio, visai negirdėjome jos kalbant. 

Pasikvietęs keletą vergių ir sugulovių, karalius liepė joms dai- 
nuoti merginai ir linksmintis su ja — galbūt ji prakalbės. Ir vergės 
ir sugulovės ėmė groti visokiausiais instrumentais, žaidė žaidi- 
mus ir kalbėjo kitomis kalbomis, dainavo taip, kad neliko abe- 
jingas niekas, kas buvo tame kambaryje. Tačiau mergina tylė- 
dama žvelgė į jas ir nei juokėsi, nei prakalbo. Suspaudė karaliui 
krūtinę, atleido jis visas verges ir pasiliko su mergina vienas. 
Nusirengė pats ir savo ranka apnuogino merginą. Žvelgė į jos 
kūną ir matė, kad jis tarsi sidabro luitas, ir pamilo karalius mer- 
giną karšta meile. Jis sunaikino jos mergystę, pajuto, kad ji dar 
nekalta, labai dėl to apsidžiaugė ir mintyse nusistebėjo: „O Ala- 
cho stebukle! Kaip šitokią merginą, nuostabią grakštumu ir iš- 
vaizda, pirkliai paliko nekaltą, kaip buvusią!“ 

Jam taip jinai patiko, kad paliko ir nebežiūrėjo daugiau į 
visas kitas verges, suguloves ir mylimąsias. Ištisi metai jam pra- 
lėkė su ta mergina tarsi viena diena, o ji vis nekalbėjo. Vieną 
dieną karalius (o jo meilė ir aistra jai vis didėjo) tarė: 

— (O mano širdies troškime, mano meilė tau tokia didelė, 
kad aš palikau dėl tavęs visas savo verges, suguloves, žmonas 
ir mylimąsias. Tu tapai mano gyvenimo lemtimi, aš kentėjau iš- 
tisus metus ir prašau didžiojo Alacho malonės, kad jis suminkš- 
tintų tavo širdį ir tu pagaliau prakalbėtum. Jei tu nebylė — duok 
man ženklą, kad aš nebeturėčiau vilties ir nebelaukčiau tavo bal- 
so. Prašau Alacho — garbė jam! — kad jis man padovanotų per 
tave vyriškos lyties kūdikį, kuris po mano mirties paveldėtų ka- 
ralystę — aš esu vienui vienas ir neturiu įpėdinio, man jau daug 
metų. Maldauju tavęs Alacho vardu, jei myli mane — atsakyk. 

Mergina nuleido galvą susimąsčiusi, paskui pakėlė ją, nusi- 
šypsojo karaliui (jam pasirodė, kad į kambarį trenkė Žaibas) ir 
prakalbo: 

— O garbingasis karaliau, bebaimi liūte, Alachas atsiliepė į 
tavo maldą, aš nešioju tavo kūdikį. Netruks ateiti jo metas, tik 
aš nežinau, ar bus berniukas, ar mergaitė. Jei nesilaukčiau nuo 
tavęs, nebūčiau pratarusi tau nė Žodžio. 

Karaliaus veidas nušvito iš džiaugsmo ir laimės, jis ėmė bu- 
čiuoti jai galvą ir rankas ir sušuko: 

— Garbė Alachui, kuris pasiuntė man tai, ko taip troškau: 
pirmiausia — tu prakalbai, o antra — pasakei, kad laukiesi nuo 
manęs! 

Įšėjęs karalius sėdo į valstybės sostą. Apimtas pakilios nuo- 
tiems varguoliams šimtą tūkstančių dinarų. Ši išmalda turėjo būti 
kaip padėka didžiajam Alachui. Viziris padarė tai, ką lieptas, 
po to karalius vėl nuėjo pas merginą, sėdėjo laikydamas ją glė- 
byje, glausdamas prie krūtinės ir kalbėjo jai: 

— O mano ponia ir mano vergystės valdove, kodėl tu tiek 
laiko tylėjai? Esi pas mane jau visi metai, naktį ir dieną, mie- 
gi ir vaikštai, o prakalbėjai tik šiandien. Kokia gi to tylėjimo 
priežastis? 

— Paklausyk, o laiko karaliau, — atsakė vergė, — žinok, aš 
esu neturtinga svetimšalė sudužusia širdimi, palikusi motiną ir 
brolį, taip pat kitus artimuosius. 

Karalius suprato, ką ji norėjo pasakyti, ir ėmė ją raminti: 

— Dėl tavo žodžio „neturtinga“, tai tokių kalbų neturėtų būti. 
Visa mano valdžia, visas turtas ir tai, ką aš turiu, yra tavo, ir 
aš pats tapau tavo belaisviu. O dėl to, kad tu palikai savo ar- 
timuosius, tai tik pasakyk man, kur jie yra, ir aš pasiųsiu pa- 
siuntinius ir pargabensiu juos pas tave. 

— Žinok, o laimingasis karaliau, — tarė mergina, — mano var- 
das Džulanarė, gyvenanti jūroje, mano tėvas buvo vienas iš jūrų 
karalių, jis mirė ir paliko mums karalystę. Mano motina taip pat 
yra jūrų moteris, be to, aš turiu brolį, vardu Salihas. Kartą mudu 
su broliu susiginčijome, ir aš prisiekiau, kad išeisiu iš jūros pas 
sausumos žmogų. Aš išėjau iš vandens ir šviečiant mėnuliui sė- 
dėjau ant salos kranto. Pro šalį ėjo žmogus, jis pasiėmė mane 
ir nusivedė į savo būstą. Ten ėmė man meilintis, ir aš taip su- 
daviau jam per galvą, kad jis vos nenumirė. Tada jis išvedė ma- 
ne ir pardavė žmogui, iš kurio tu mane nupirkai. O tai buvo 
puikus ir doras žmogus: tikintis, sąžiningas ir garbingas. Jei tu 
nebūtum manęs visa širdimi pamilęs, jei nebūtum vertinęs la- 
biau už visas savo suguloves, aš nebūčiau išbuvusi pas tave nė 
vienos valandos. Būčiau pro šį langą iššokusi į jūrą ir grįžusi 
pas motiną ir artimuosius. O dabar man gėda eiti pas juos, nes 
aš nešioju kūdikį, ir jie pamanytų apie mane ką nors negera. 
Jie nepatikėtų manim, jei aš jiems papasakočiau ir net pri- 
siekčiau, kad mane už pinigus nupirko karalius ir padarė savo 
gyvenimo lemtimi, kad jis pasirinko mane vietoj visų savo žmonų 
ir viso to, ką valdo jo dešinioji. Štai ir visas mano pasakojimas... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimtoji naktis 


Kai atėjo septyni šimtai keturiasdešimtoji naktis, Šachraza- 
da tęsė: 

Pasakojama, o laimingasai karaliau, kad Džulanarė, gyvenanti 
jūroje, karaliaus Šachramano klausinėjama papasakojo jam visą 
savo istoriją. Karalius padėkojo jai ir pabučiavęs į kaktą pasakė: 

— Prisiekiu Alachu, o mano ponia, mano akių šviesa, aš ne- 
galiu skirtis su tavim nė vienai valandai, o jei tu mane palik- 
si, tuojau pat mirsiu. Tai ką gi daryti? 

— O pone, — atsakė vergė, — artėja laikas man gimdyti, ir 
mano artimieji būtinai turi būti čia, kad mane prižiūrėtų, nes 
sausumos moterys neišmano, kaip gimdo jūros moterys. Kai ma- 
no artimieji atvyks, aš su jais susitaikysiu, ir jie man atleis. 

— O kaip jie vaikšto jūroje ir nesušlampa? — pasidomėjo ka- 
ralius. 

— Mes vaikštome po jūrą, kaip jūs vaikštote po žemę, pa- 
dedant vardams, surašytiems ant Suleimano, Daūdo sūnaus, — 
ramybė jiems abiems! — žiedo. Tiktai, o karaliau, kai susirinks 
mano artimieji ir broliai, aš jiems pasakysiu, kad tu pirkai mane 
už pinigus, buvai man maloningas ir geras, o tu turėtum pa- 
tvirtinti mano žodžius, kad jie savo akimis pamatytų kas ir kaip 
ir sužinotų, kad esi karalius, karaliaus sūnus. 

— O ponia, — sušuko karalius, — daryk, kaip sugalvosi, aš 
klausysiu tavęs, kad ir ką tu sakytum. 

— Žinok, o laiko karaliau, — tarė vergė, — mes jūroje vaikš- 
tome atviromis akimis ir matome viską, kas ten yra, — saulę, 
mėnulį, žvaigždes ir dangų, — lyg būtume ant žemės, ir visa tai 
mums nekenkia. Žinok, kad jūroje yra daug genčių ir įvairių 
įvairiausių padarų. Kai kas iš jų gyvena žemėje, bet žinok, kad, 
palyginus su jūra, tų, kurie gyvena žemėje, yra labai nedaug. 

Karalius klausėsi ir stebėjosi. Paskui vergė išsiėmė iš užančio 
du gabalėlius kamparo alavijo, įkūrė ugnį, užmetė ant jos tuos 
gabalėlius ir šaižiai sušvilpė. Ėmė kalbėti užkeikimus, kurių nie- 
kas nesuprato, ir netrukus iš jos rankovių ėmė virsti juodi dūmai. 
Karalius sėdėjo ir žiūrėjo. 

— O karaliau, pasislėpk kur nors, ir aš tau parodysiu savo 
brolį, motiną ir artimuosius taip, kad jie tavęs nematytų. Aš no- 
riu juos pasikviesti, ir tu netrukus čia pamatysi stebuklą. Tu nu- 
stebsi pamatęs, kokių įvairiausių pavidalų ir neįtikėtinų išvaz- 
dų yra sukūręs didysis Alachas. 

Karalius pakilo, tuoj pat pasislėpė gretimam kambary ir ėmė 
žiūrėti, ką darys Džulanarė. O ji uždegė smilkalus ir tol būrė, 
kol jūros paviršius suputojo ir subangavo. Išlipo iš jūros neregėto 
dailumo jaunikaitis, panašus į mėnulio pilnatį, — švytinčia kakta, 
rausvais skruostais ir burna tarsi rubinas ir perlai. Jis buvo be 
galo panašus į savo seserį, o eilėmis apie jį būtų galima taip 


pasakyti: 

Kas mėnesį mėnulis bilnas šviečia, 
O tavo sbindesys kas dieną kviečia. 
Viena žvaigždė mėnulį įsileidžia, 

0 pamatyt tave kiekvienas geidžia. 


Paskui jį iš jūros išėjo Žila moteris su penkiomis mergino- 
mis tarsi mėnesiai. Visos jos buvo panašios į Džulanarę. Karalius 
matė, kad ir jaunuolis, ir senoji moteris, ir merginos eina van- 
dens paviršiumi. Kai jie priartėjo prie lango, Džulanarė pašo- 
ko, džiugi ir laiminga pasitiko juos. Ateiviai pažino ją, įėjo vidun 
ir apkabinę ją pravirko. 

— O Džulanare, kaip tu galėjai palikti mus net ketveriems 
metams? Mes nežinojome, kur tu, — kalbėjo jie, — prisiekiame 
Alachu, pasaulis tapo mums ankštas, kai mes kentėme išsisky- 
rimo su tavim skausmą, mes nejutome malonumo nei gerdami, 
nei valgydami, tik verkėme ir verkėme, dieną ir naktį, tavęs il- 
gėdamiesi.. 

Džulanarė pabučiavo rankas jaunuoliui, savo broliui, taip pat 
motinai ir savo pusseserėms. Visi susėdo ir ėmė klausinėti, kaip 
ji gyvenusi, kaip jai sekėsi ir kaip besilaikanti dabar. Džulanarė 
papasakojo jiems: 

— Žinokite, kai palikusi jus išėjau iš jūros, sėdėjau ant sa- 
los kranto, kol atėjęs vienas Žmogus nusivedė mane ir parda- 
vė pirkliui, o pirklys atvedė į šį miestą ir už dešimtį tūkstan- 
čių dinarų pardavė mane karaliui. Karalius labai rūpinosi manim, 
jis paliko visas suguloves, žmonas, mylimąsias ir taip susidomėjo 
manim, kad užmiršo viską, ką turėjo mieste. 

Džulanarės brolis išklausęs visa tai sušuko: 

— Garbė Alachui, kuris mus vėl suvedė, bet aš norėčiau, o 
sesute, kad tu dabar pakiltumei ir eitumei su mumis į mūsų šalį, 
pas mūsų artimuosius. 

Karaliui, išgirdus merginos brolio žodžius, net protas aptemo 
iš baimės, kad Džulanarė paklausys brolio, o jis nepajėgs jai su- 
trukdyti. Jis buvo taip įsimylėjęs ją, kaip be galvos, mat labai 
bijojo jos netekti. 

Tačiau Džulanarė atsakė broliui: 

— Prisiekiu Alachu, o mano broli, žmogus, kuris mane nu- 
pirko, yra šio miesto valdovas. Tai galingas karalius ir protin- 


408 


740 naktis 


gas žmogus, jis geros širdies, puikus ir be galo dosnus. Jis pa- 
garbiai su manim elgiasi, yra kilnus ir labai turtingas, tačiau ne- 
turi vaikų — nei mergaitės, nei berniuko. Jis buvo geras man 
ir viskuo aprūpino. Nuo pat tos dienos, kai esu pas jį, negir- 
dėjau blogo žodžio, kuris būtų užgavęs man širdį, jis visada labai 
meilus ir nieko nedaro nepasitaręs su manim. Aš čia puikiau- 
siai gyvenu ir esu visiškai patenkinta, be to, jei aš jį palikčiau, 
jis neišgyventų to, juk jis visiškai negali be manęs. Jis sunkiai 
palieka mane bent vienai minutei, o ir aš, jei išsiskirtume, nu- 
mirčiau, nes be galo jį myliu. Juk jis buvo toks malonus man 
čia visą laiką, ir jei būtų gyvas mano tėvas, tai mano gyveni- 
mas pas jį nebūtų geresnis nei pas šį didįjį karalių, užimantį to- 
kią aukštą padėtį. Jūs matote, kad aš nešioju jo kūdikį, ir garbė 
Alachui, kuris sukūrė mane jūros karaliaus dukra, o vyrą da- 
vė didįjį sausumos karalių. Nesutrukdė man Alachas ir atseikėjo 
geru. Karalius neturi nė vieno vaiko, nei berniuko, nei mer- 
gaitės... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt pirmoji 
naktis 


Kai atėjo septyni šimtai keturiasdešimt pirmoji naktis, Šach- 
razada tęsė: 

Pasakojama, o laimingasai karaliau, kad Džulanarė — jūri- 
nė — papasakojo broliui visą savo istoriją ir pasakė: 

— Didysis Alachas nesutrukdė man ir atseikėjo geru. Karalius 
neturi vaikų, nei berniuko, nei mergaitės, ir aš prašau didįjį Ala- 
chą, kad jis apdovanotų mane sūnumi, kuris paveldėtų po šio 
karaliaus tai, ką jam suteikė didysis Alachas — pastatus, valdas 
ir rūmus. 

Po tokio Džulanarės paaiškinimo jos artimieji nurimo, tik dar 
pakartojo: 

— O Džulanare, tu žinai mūsų meilę tau ir gali būti tikra, 
kad esi brangesnė mums negu bet kas kitas. Tu juk tiki, kad 
mes norime tau laimės, gyvenimo be sunkumų ir rūpesčių. Jei 
tu bent truputį nelaiminga, eime su mumis į mūsų šalį pas savo 
artimuosius, o jei tu čia laiminga ir gyveni didybėje ir džiaugs- 

me, tai to mes ir trokštame ir linkime tik laimės tau, kad ir kas 
būtų. 

— Prisiekiu Alachu, — atsakė Džulanarė, — aš čia esu visiškai 
laiminga, gyvenu vien malonumais bei didybe ir esu patenkinta. 

Karalius apsidžiaugė išgirdęs tokius jos žodžius, jo širdis nu- 
rimo, jis buvo dėkingas Džulanarei už tai ir pamilo ją dar karš- 
čiau. Meilė jai pasiekė pačias jo širdies gelmes, dabar jis žinojo, 
kad ji myli jį taip kaip ir jis ją ir nori gyventi pas jį, kad pa- 
matytų jų kūdikį. 

Džulanarė — jūrinė — liepė savo vergėms padengti stalą ir 
patiekti visokiausių valgių (Džulanarė pati gamindavo maistą 
virtuvėje). Vergės atnešė valgių, saldumynų, vaisių ir visi pavalgė. 

Po to Džulanarės giminės paklausė: 

— O Džulanare, tavo ponas — svetimas mums žmogus, bet 
mes įėjome į jo namus be leidimo, jis mūsų nepažįsta, o tu giri 
mums jo dorybes ir vaišini jo valgiais. Mes pavalgėme ir ne- 
susitikome su juo, net nematėme jo, ir jis mūsų nematė. Jis ne- 
pasirodė ir nevalgė su mumis, o juk to reikėtų, kad tarp mū- 
sų būtų taika ir supratimas. 

Visi nustojo valgyti ir piktai sužiuro į Džulanarę. Iš jų burnų 
ėmė veržtis ugnis, ir atrodė, lyg liepsnotų deglai. Tai pamatęs 
minaičių ir apmaldė jų širdis, o tada nuėjo į kambarį, kuria- 
me buvo karalius, jos ponas, ir pasakė jam: 

— O pone, ar tu girdėjai ir matei, kaip aš išgyriau tave savo 
artimiesiems, ar girdėjai, kad jie norėtų pasiimti mane į mūsų 
šalį? 

— Aš viską mačiau ir girdėjau — teatlygina tau Alachas už 
tai gėriu! Prisiekiu Alachu, aš tik šią palaimintą minutę sužinojau, 
kaip tu mane myli, ir neabejoju tuo. 

— O pone, — tarė Džulanarė, — ar už gėrį atlyginama kuo 
kitu, išskyrus gėrį? Tu parodei man malonę, suteikei daug gero, 
ir aš matau, kad labai myli mane. Tu išaukštinai mane, pasi- 
rinkęs vieną iš visų, ką mylėjai ir ko troškai. Kaipgi mano šir- 
džiai gali būti malonu išsiskirti su tavim ir palikti tave? Negi 
taip gali atsitikti, kai tu toks geras man ir malonus? Aš prašau 
tavo malonės ateiti ir pasisveikinti su mano artimaisiais. Noriu, 
kad tu juos pamatytum, ir jie pamatytų tave, noriu, kad tarp 

jūsų būtų geri santykiai ir draugystė. Žinok, o laiko karaliau, 
kad mano brolis, mano motina ir mano pusseserės tave labai 
pamilo, kai aš tave jiems išgyriau, ir pasakė: „Mes negrįšime 
į savo šalį, kol nesusitiksime su karaliumi ir nepalinkėsime jam 
ramybės“. Jie nori pamatyti tave ir susidraugauti. 

— Sutinku, — atsakė karalius, — juk lygiai tokia pat ir ma- 
no nuomonė. 

Karalius pakilo iš savo vietos, nuėjo prie svečių ir labai gra- 
žiai juos pasveikino. Džulanarės artimieji pasiskubino atsistoti 
prieš karalių ir pagarbiai jį sutiko, karalius prisėdo ir visi kartu 
dar užkando. Giminaičiai viešėjo rūmuose trisdešimt dienų, o 
po to panoro grįžti į savo šalį, į savo namus. Jie atsisveikino 
su karaliumi, su karaliene Džulanare — jūrine — ir pagarbiai ka- 
raliaus palydėti išvyko. 

Džulanarės dienos baigėsi ir atėjus laikui ji pagimdė berniu- 
ką, panašų į mėnulio pilnatį. Karalius buvo nežmoniškai laimin- 
gas, juk jis iki šiol nebuvo turėjęs nei sūnaus, nei dukters. Sep- 
tynias dienas buvo puošiamas miestas ir rengiamos iškilmės, o 
karalius vaikščiojo sužavėtas ir džiugus. Septintąją dieną suži- 
noję, kad Džulanarė pagimdė, apsilankė karalienės Džulanarės 
motina, brolis ir visos pusseserės... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt antroji 
naktis 


Kai atėjo septyni šimtai keturiasdešimt antroji naktis, Šach- 
razada tęsė: 

Pasakojama, o laimingasai karaliau, kad kai Džulanarė pa- 
gimdė ir apsilankė jos giminaičiai, karalius pasitiko juos ir ap- 
sidžiaugė: 

— Aš sakiau, kad neduosiu sūnui vardo, kol jūs neateisite 
ir nepavadinsite jo. 

Berniuką pavadino Bedr Basimu!"“, ir visi su tuo sutiko. Vai- 
ką parodė jo dėdei Salihui, ir šis paėmęs jį ant rankų ėmė vaikš- 
čioti po rūmus. Po to išėjo pro vartus, nusileido prie Sūriosios 


"6 Bedr Basimas reiškia: besišypsantis mėnulis. 

jūros ir ėjo tolyn, kol dingo karaliui iš akių. Pamatęs, kad Salihas 
paėmė kūdikį ir dingo jūros gelmėse, karalius išsigando, jog nie- 
kada jo nebematys, ir ėmė verkti raudoti. Pamačiusi jį tokį, Džu- 
lanarė ėmė raminti: 

— O laiko karaliau, nebijok ir nesijaudink dėl savo sūnaus, 
aš myliu savo vaiką labiau nei tu, ir mano vaikas yra su ma- 
no broliu. Negalvok apie jūrą, nemanyk, kad jis paskęs. Jei ma- 
no brolis žinotų, kad gali pakenkti mažiukui, jis niekaip nebūtų 
to daręs. Jei Alachas panorės, netrukus jis parneš tavo vaiką svei- 
ką ir gyvą. 

Nepraėjo nė valanda, ir staiga jūra sušniokštė, subangavo, 
ir išėjo iš ten dėdė su karaliaus sūnumi ant rankų. Jiedu skriste 
atskrido prie laukiančiųjų, vaikas buvo sveikutėlis, jis tylėjo, o 
jo veidas švietė kaip mėnulis pilnaties naktį. Kūdikio dėdė pa- 
žvelgė į karalių ir paklausė: 

— Tu, ko gero, išsigandai, kad tavo kūdikiui atsitiks kas nors 
bloga, kai aš su juo nusileidau į jūrą? 

— Taip, o pone, — atsakė karalius, — aš išsigandau ir visai 
nesitikėjau, kad jis išsigelbės. 

— O žemės karaliau, — atsakė Salihas, — mes išdažėme jį 
stibiu, kurį tik mes žinome, ir perskaitėme virš jo vardus, su- 
rašytus Suleimano, Daūdo sūnaus, — ramybė jiems abiems! — 
žiede. Kai mums gimsta kūdikis, mes visada taip elgiamės. Ne- 
bijok, kad jis paskęs ar uždus, ir nepakenks jam jokia jūra, kai 
jis į ją nusileis. Kaip jūs vaikštote sausuma, taip mes vaikšto- 
me po jūrą. 

Salihas išsiėmė iš užančio skrynelę, visą dailiai išrašytą ir už- 
antspauduotą. Sulaužęs antspaudą, pabėrė iš jos tai, kas ten bu- 
vo. Ir pabyrėjo vėriniai, suverti iš įvairiausių rubinų ir perlų, 
trys šimtai smaragdinių lazdelių ir trys šimtai stambių perlų, dy- 
džio sulig stručio kiaušiniu. Jie švietė ryškiau už saulę ir mė- 
nulį. Salihas tarė: 

— O laiko karaliau, šie perlai ir rubinai — tai mano dova- 
na tau, juk mes tau dar nieko nedovanojome, nes nežinojome, 
kur yra Džulanarė, nematėme jos pėdsakų ir neturėjome jokių 
žinių. O kai įsitikinome, kad tu tapai jai artimas ir mes dabar 
viena šeima, dovanojame tau šią dovaną. Kas kelios dienos, jei 

Alachas to panorės, mes dovanosime tau po tiek pat, mat perlų 
ir rubinų turime daugiau nei jūs čia, žemėje, akmenėlių. Mes 
skiriame vertingus akmenis nuo niekam tikusių ir žinome visus 
kelius prie jų ir jų vietas, mums nesunku jų gauti. 

Karalius apstulbo pamatęs tuos akmenis ir rubinus, net protas 
susijaukė. Jis sušuko: 

— Prisiekiu Alachu, kiekvienas iš šių akmenėlių savo kaina 
prilygsta mano karalystei! 

Karalius padėkojo Salihui iš jūros už jo malonę ir atsisukęs 
į Džulanarę pasakė: 

— Man gėda prieš tavo brolį, jis parodė man malonę ir įteikė 
tokią brangią dovaną, kurios negalėtų surinkti žemės žmogus. 

Džulanarė taip pat padėkojo broliui, o šis pasakė: 

— O laiko karaliau, mes juk buvome skolingi tau ir turėjome 
padėkoti už tai, kad tu buvai maloningas mano seseriai, ir už 
tai, kad priėmei mus savo namuose ir vaišinai. Juk poetas pa- 
sakė: 


Jei birmas būčiau aš raudot pradėjęs, 
Manoji siela būtų nuskaidrėjus. 


Tačiau jinai birmoji užraudojo, 
Ir aš tariau: „Tebus teisi pirmoji!“ 


— O jeigu, — kalbėjo Salihas, — mes ir tūkstantį metų bū- 
tume tarnavę tau, nebūtume galėję atsimokėti tuo pačiu, ir tai 
būtų buvę per maža. 

Karalius gražiai jam padėkojo, ir Salihas su savo motina ir 
pusseserėmis pasiliko pas karalių keturiasdešimčiai dienų. Praėjus 
šiam laikui, Salihas, Džulanarės brolis, atėjo pas karalių ir pa- 
bučiavo žemę priešais jį. 

— Ko tu nori, o Salihai? — paklausė karalius. 

— O laiko karaliau, — atsakė šis, — tu gerai mus priėmei, 
tačiau aš noriu tavo malonybės paprašyti, kad leistum mums iš- 
vykti — pasiillgome savo artimųjų, savo šalies ir giminių. Mes 
ir būdami jūroje nenustosime tarnavę tau, savo seseriai ir sa- 
vo sesers sūnui. Prisiekiu Alachu, o laiko karaliau, nesmagu ma- 
no širdžiai skirtis su jumis, bet ką gi daryti, jei mes užaugę jūroje 
ir žemėje mums nėra smagu. 

Karalius atsistojo, atsisveikino su Salihu iš jūros, jo motina 
ir pusseserėmis. Visi apsiverkė ir pasakė karaliui: 

— Greitai vėl atvyksime ir niekada nenutrauksime ryšių. Kas 
kelios dienos mes vis aplankysime jus. 

Ir visi išskrido, pasuko jūros link ir paniro į ją... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt trečioji 
naktis 


Kai atėjo septyni šimtai keturiasdešimt trečioji naktis, Šach- 
razada tęsė: 

Pasakojama, o laimingasai karaliau, kad kai Džulanarės — 
jūrinės — artimieji atsisveikino su karaliumi ir su ja, visi apsiver- 
kė, o po to išskrido, nusileido į jūrą ir dingo iš akių. Karalius 
toliau maloniai ir pagarbiai elgėsi su Džulanare, o berniukas pui- 
kiai augo. Jo dėdė, bobutė, teta ir jo motinos pusseserės kas 
kelios dienos lankydavosi karaliaus namuose ir prabūdavo čia 
po mėnesį ar du. Su bėgančiais metais tobulėjo berniuko grožis 
ir dailumas. Pagaliau jam sukako penkiolika metų. Jis buvo pats 
tobuliausias, liekniausias ir dailiausiai sudėtas jaunuolis. Jis iš- 
moko rašyti ir skaityti, žinojo padavimus, išmanė gramatiką ir 
leksiką, mokėjo laidyti strėles ir valdyti ietį, puikiai jodinėjo ir 
žinojo viską, ką privalo žinoti karalių vaikai. Mieste nebuvo žmo- 
gaus, vyro nei moters, kuris nebūtų gyręs šio berniuko, nes jis 
buvo kaip reta gražus ir nuostabus. Jo išvaizdą galima būtų nu- 
sakyti poeto žodžiais: 


Ant deimanto rašė pūkelis šviesus, 
Tarytum ant obuolio agatas aštrus: 


„Mus keri pažvelgę tamsieji vyzdžiai 
Ir skruostai be vyno nugirdo gražiai“. 


O kitas poetas yra pasakęs dar ir taip: 


Pūkelis ant jauno jo skruosto išdygo, 
Tačiau ir jaunystės drovumas išliko. 

Atrodė, kad aš bamačiau žibintėlį 
Ant ambros grandinių plaukų jo šešėly. 


Karalius jį labai mylėjo ir kartą susikvietęs vizirius, emyrus, 
didikus ir garsius karalystės žmones privertė juos prisiekti, kad 
pripažins po jo Bedr Basimą savo karaliumi. Visi prisiekė išti- 
kimai tą įvykdyti ir patenkinti išsiskirstė. Karalius buvo švelnus 
savo žmonėms ir maloniai kalbėdavo, jis buvo gerumo įsikū- 
nijimas ir galvojo vien apie tai, kaip čia dar ką nors gera žmo- 
nėms padarius. 

Kitą dieną karalius sėdo ant žirgo ir su savo didikais, emyrais 
ir kariais išjojo į miestą, o grįžęs nusėdo nuo žirgo parodyda- 
mas, kad tarnauja savo sūnui. Kartu su visais emyrais ir didi- 
kais jis nešė priešais jį gūnią taip, kad kiekvienas emyras ir di- 
dikas gavo pasikeisdami panėšėti. Taip jie ėjo iki rūmų vartų, 
o karalaitis jojo ant žirgo. Ties vartais jis nulipo, o tėvas ir emy- 
ras apkabino jį ir pasodino į karalystės sostą. Ir tėvas, ir visi 
emyrai liko stovėti prieš jį. Taigi Bedr Basimas ėmė valdyti: 
sprendė ginčus tarp žmonių, nušalindavo neteisųjį ir paaukštin- 
davo to vertą. Taip jis dirbo iki vidurdienio, paskui pakilo iš 
sosto ir nuėjo pas savo motiną Džulanarę — jūrinę, o ant gal- 
vos jis turėjo vainiką ir buvo panašus į mėnulį. Motina, pama- 
čiusi savo sūnų, prieš kurį ėjo karalius, atsistojo, pabučiavo jį 
ir pasveikino su sultono vardo suteikimu. Ji palinkėjo sūnui ir 
jo tėvui ilgai gyventi ir nepasiduoti jokiems priešams. Bedr Ba- 
simas dar kurį laiką pasėdėjo pas motiną ir pailsėjo. 

Atėjus pavakario maldos metui, berniukas su visais emyrais 
priešakyje nujojo į pratybų aikštelę ir kartu su tėvu ir kitais di- 
dikais mokėsi valdyti ginklą. Tai truko iki vakarinės maldos, tada 
visi patraukė į rūmus. Ir vėl visi žmonės ėjo priešais jį. Dabar 
kiekvieną dieną jis jodavo į pratybų lauką, o grįžęs sėsdavo 
spręsti ginčų ir buvo teisingas tiek emyrui, tiek vargetai. Taip 
jis gyveno ištisus metus, o po to ėmė dalyvauti medžioklėse. Iš- 
jodinėjo visas šalis ir klimatus, kurie buvo jam pavaldūs, visur 
jo pasirodymas skelbė saugumą ir ramybę, elgėsi taip, kaip el- 
giasi karaliai. Tarp savo žmonių jis buvo vienintelis toks didis, 
garbingas ir teisingas. 

Atsitiko taip, kad vieną dieną karalius, Bedr Basimo tėvas, 
susirgo: sudrebėjo jo širdis, ir pajuto jis, jog pereis į amžiną- 
ją buveinę. Liga stiprėjo, ir jis buvo jau nebetoli mirties. Ta- 
da pasišaukė savo sūnų ir prisakė rūpintis savo valdiniais, pa- 
vedė jam jo motiną, visus valstybės didikus ir dvariškius, o iš 
jų dar kartą išgirdo pasižadėjimą ir priesaikas klausyti jo sūnaus. 
Po kelių dienų karalius perėjo didžiojo Alacho malonėn. Liū- 
dėjo jo sūnus Bedr Basimas, žmona Džulanarė, emyrai, viziriai 
ir didikai. Karaliui paruošė kapą ir palaidojo jį, o Džulanarė visą 
mėnesį priiminėjo užuojautas. Atėjo Salihas, jos brolis, taip pat 
jos motina, pusseserės, ir visi guodė ją sakydami: 

— O Džulanare, karalius mirė, bet jis paliko šį nuostabų jau- 
nikaitį, o kas palieka ką nors panašaus, tas nemarus. Štai jis, 
neprilygstamasis, jis lyg galingas liūtas... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt ketvirtoji 
naktis 


Kai atėjo septyni šimtai keturiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad Džulanarės brolis 
Salihas, jos motina ir pusseserės kalbėjo karalienei: 

— Karalius numirė, bet jis paliko šį neprilygstamą jaunikaitį, 
kuris tarsi galingas liūtas ir spindintis mėnulis. 

Rūmų didikai ir garsūs žmonės, aplankę Bedr Basimą, kal- 
bėjo: 

— O sultone, liūdna netekus karaliaus, bet gailauti tinka tik 
moterims. Neapsunkink savo ir mūsų širdies liūdesiu — tėvas 
mirė, bet paliko tave, o kas palieka tokį kaip tu, tas nemarus. 

Jie kalbėjo su karalaičiu ir ramino jį, o po to palydėjo į pirtį. 
Po pirties Bedr Basimas apsirengė puošniais drabužiais, išsiu- 
vinėtais auksu ir papuoštais brangakmeniais. Ant galvos užsidėjo 
karališkąjį vainiką ir sėdo į karalystės sostą. Jis vėl sprendė rei- 
kalus, atkurdavo silpnojo teisybę prieš stiprųjį ir grąžindavo var- 
guoliui tai, kas jam priklausydavo iš emyro. Žmonės labai pamilo 
jį, ir jis valdė taip ištisus metus. Kartkartėm jį aplankydavo jū- 

riniai giminaičiai, ir gyvenimas jam tapo malonus, ir akys ne- 
bekarščiavo. 

Taip tęsėsi ilgai. Kartą vakare atvyko jo dėdė Salihas ir nuėjo 
pas Džulanarę. Jis pasisveikino, Džulanarė atsistojo, apkabino 
jį ir pasisodinusi greta paklausė: 

— O broli mano, kaip tu gyveni, kaip gyvena mano motutė 
ir mano dėdės dukterys? 

— Sesute, — atsakė Salihas, — jos sveikos ir gyvos, gyvena 
gerai ir laimingai, tik baisiai trokšta bent žvilgsnį mesti į tavo 
veidą. 

Džulanarė padavė Salihui valgyti ir jis užkando. Po to ėmė 
šnekučiuotis, kalba pakrypo apie Bedr Basimą ir jo grožį, dai- 
lumą, grakštumą, puikų sudėjimą, šaunumą, protą ir išsilavinimą. 
Karalaitis Bedr Basimas tuo metu gulėjo ir išgirdęs, kad jo mo- 
tina ir dėdė ėmė kalbėti apie jį, apsimetė užmigęs, o iš tiesų 
klausėsi jų pokalbio. Salihas tarė Džulanarei: 

— Tavo sūnui jau septyniolika metų, o dar nevedęs. Mes bi- 
jome, kad jam kas nors neatsitiktų ir kad nebūtų taip, kad jis 
neturės sūnaus. Aš noriu apvesdinti jį su kuo nors iš jūrų ka- 
ralaičių, tokia pat gražia ir dailia kaip jis. 

— Paminėk man jas, — paprašė Džulanarė, — aš jas pažįstu. 

Salihas ėmė vardyti jai karalaites vieną po kitos, o ji vis sakė: 

— Nenoriu savo sūnui šitos, aš apvesdinsiu jį tik su ta, kuri 
prilygs jam grožiu ir dailumu, protu ir tikėjimu, išsilavinimu ir 
dora, valdžia, kilme ir gimine. 

— Aš daugiau nebepažįstu nė vienos jūrų karalaitės, — at- 
siduso Salihas, — jau išvardijau daugiau nei šimtą, ir nė viena 
tau nepatiko. Bet pažvelk, o sesute, ar miega tavo sūnus, ar ne. 

Džulanarė pajudino Bedr Basimą ir jai pasirodė, kad jis 
miega. 

— Miega, — pasakė ji, — o ką tu nori pasakyti ir kodėl tau 
reikia, kad jis miegotų? 

— Sesute, — atsakė Salihas, — žinok, kad aš prisiminiau vieną 
merginą iš jūrų dukterų, kuri tiktų tavo sūnui. Tačiau bijau, kad 
jei užsiminsiu apie ją tavo sūnui girdint, ji įkris jam į širdį, o 
gali atsitikti taip, kad ji bus mums nepasiekiama, ir tada nusi- 
kamuosime ir mes, ir jis, ir karalystės didžiūnai. Užsitrauksime 
tik rūpestį, kaip pasakė poetas: 

Kai meilė užgimsta — ji seilė meilinga, 
Kai širdį užvaldo — ji jūra audringa. 


Tai išgirdusi, Saliho sesuo paprašė: 

— Pasakyk man, kokia tai mergaitė ir koks jos vardas, aš pa- 
žįstu ir jūros karalių dukteris, ir kitas. Jei pamatysiu, kad ji tin- 
kama, pasipiršime jai, net jeigu tektų išleisti tam reikalui viską, 
ką valdo mano rankos. Papasakok man apie ją ir nieko nebi- 
jok, mano sūnus miega. 

— Bijau, kad jis nemiega, — tarė Salihas, — juk poetas yra 
pasakęs: 


Išgirdęs abie ją, aš pamilau ją tyliai, — 
Ausis dažnai anksčiau už akį įsimyli. 


— Kalbėk, tik trumpiau, o broli mano, ir nieko nebijok, — 
tarė Džulanarė. 

— Prisiekiu Alachu, o sesute, — pradėjo Salihas, — tavo sūnui 
netinka niekas, išskyrus karalaitę Džauharą, karaliaus as Saman- 
dalio dukterį. Ji panaši į jį savo grožiu, dailumu, žavesiu ir to- 
bulumu. Nei sausumoje, nei jūroje neatrasi švelnesnės ir mie- 
lesnių bruožų už ją. Ji nuostabi, daili, liekna, puikiai sudėta, jos 
skruostai rausvi, kakta švyti, dantys tarsi perlai, o akys tamsios. 
Jos klubai sunkūs, liemuo liaunas, o veidas tiesiog nuostabus. 
Nuo jos žvilgsnio susigėsta gemzės ir gazelės, kai ji eina, jai pa- 
vydi gluosnių šakos, o atidengusi veidą ji nustelbia saulę ir mė- 
nulį. Ji pakeri kiekvieną žiūrintįjį, jos lūpos švelnios, o rankos 
ir kojos neapsakomai lanksčios. 

Tai girdėdama Džulanarė pritarė: 

— Tu teisus, o broli mano! Aš mačiau ją daugybę kartų. Kai 
buvome mažos, mudvi draugavome, o šiandien esame nutolusios 
viena nuo kitos ir nieko nebežinome viena apie kitą. Štai jau 
aštuoniolika metų, kai aš jos nemačiau. Prisiekiu Alachu, nie- 
kas kitas netinka mano sūnui taip kaip ji. 

Bedr Basimas girdėjo visus jų žodžius ir viską suprato, ką 
jie kalbėjo apie merginą, kurią paminėjo Salihas, tai yra apie 
karalaitę Džauharą, karaliaus as Samandalio dukterį. Jis pamilo 
ją vien iš pasakojimo ir toliau apsimetė miegantis, o jo širdį jau 

apsiautė meilės liepsna, ir jis paniro į jūrą, kur nėra nei dug- 
no, nei krantų... 
Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt penktoji 
naktis 


Kai atėjo septyni šimtai keturiasdešimt penktoji naktis, Šach- 
razada tęsė: 

Pasakojama, o laimingasai karaliau, kad karalius Bedr Ba- 
simas, išgirdęs savo dėdės Saliho ir motinos Džulanarės pokalbį 
apie karaliaus as Samandalio dukterį, užsidegė meile jai, ir jis 
nugrimzdo į jūrą, kur nėra nei dugno, nei krantų. O Salihas 
pažiūrėjo į savo seserį Džulanarę ir tarė: 

— Prisiekiu Alachu, sesute, nėra tarp jūros karalių kvailes- 
nio ir piktesnio už Džauharos tėvą! Nieko dar nesakyk savo sū- 
nui apie šią merginą, kol mes nepasipiršime jai. Jeigu jos tė- 
vas duos sutikimą, mes pagarbinsime didįjį Alachą, o jei jis mus 
atstums ir nesutiks jos leisti už tavo sūnaus, išvengsime to blogio 
ir pasipiršime kitai. 

Pagalvojusi Džulanarė sutiko: 

— Tu teisingai nusprendei, — pasakė ji broliui. 

Daugiau jie nebesikalbėjo ir nuėjo miegoti. 

O karaliaus Bedr Basimo širdis liepsnote liepsnojo meile ka- 
ralaitei Džauharai, tačiau jis viską slėpė ir nieko nesakė nei mo- 
tinai, nei dėdei, nors jautėsi tarsi ant žarijų. Rytą karalius ir jo 
dėdė nuėjo į pirtį ir nusiprausė, išėję atsigėrė, ir jiems pada- 
vė valgį. Karalius Bedr Basimas su motina ir dėde valgė, kol 
pasisotino, nusiplovė rankas, tada Salihas atsistojo ir pasakė ka- 
raliui Bedr Basimui ir jo motinai Džulanarei: 

— Jums leidus, aš ketinu keliauti pas savo motiną. Čia sve- 
čiuojuosi keletą dienų, ir artimųjų širdys tikriausiai jau nerimauja, 
jie laukia manęs. 

— Pabūk dar šiandien su mumis, — paprašė Bedr Basimas 
savo dėdę Salihą. Šis paklausė jo ir pasiliko. Netrukus Bedr Ba- 
simas pasiūlė: 

— Eime, o dėde, pasivaikščioti po sodą. 

Jiedu išėjo į sodą ir ilgai ten vaikščiojo. Paskui Bedr Basi- 
mas atsisėdo po kupliu medžiu ir norėjo pailsėti ir snustelėti, 
bet čia jis prisiminė tai, ką naktį kalbėjo jo dėdė Salihas, kaip 
jis pasakojo apie merginos grožį ir dailumą. Nuo tos minties jam 
ėmė upeliais srūti ašaros, ir jis pasakė tokias eiles: 


Jei baklaustų mane (o liebsnotų širdis, 
Visą kūną man degintų meilės ugnis): 


„Ko tu trokšti labiau: ar sulaukt mylimos, 
Ar vandens atsigert?“ — atsakyčiau aš: „Jos' 


(14 


Po to ėmė aimanuoti, dejuoti ir verkti kalbėdamas: 


Aš mergaitės danielės nemylėt negalėčiau, 
Tos, kuri tartum saulė — ne, skaisčiau dar ji šviečia! 


Mano siela lig šiolei meilės rašto neskaitė, 
Bet bamilo staiga ji vandenų karalaitę. 


Jo dėdė Salihas tai išgirdęs suplojo rankomis ir sušuko: 

— Nėra kito dievo, išskyrus Alachą, o Mahometas — Alacho 
pasiuntinys, ir nėra jėgos ir galybės, didesnės nei Alacho, di- 
džiojo ir aukščiausiojo. 

Paskui jis paklausė: 

— Argi tu girdėjai, o vaike mano, ką mudu su tavo moti- 
na kalbėjome apie karalaitę Džauharą ir kaip mes ją apibūdi- 
nome? 

— Taip, o dėdule, kai išgirdau jus taip kalbant, aš pamilau 
ją vien iš pasakojimo, mano širdis palinko į ją, ir aš negaliu be 
jos tverti, — atsakė Bedr Basimas. 

— O karaliau, — tarė Salihas, — grįžkime pas tavo motiną 
ir praneškime jai, kas atsitiko. Aš paprašysiu jos leidimo pasi- 
imti tave su savim ir pasipiršti karalaitei Džauharai. Bijau, kad 
jei pasiimsiu tave ir išvyksiu be jos leidimo, tavo motina supyks 
ant manęs, ir ji bus teisi, nes aš būsiu kaltas, kad jūs išsisky- 
rėte ir kad tu išvykai. Miestas liks be karaliaus, o valdiniai be 
valdovo, kuris spręstų jų reikalus. Gali pašlyti karalystės reikalai 
ir išsprūsti valdžia iš tavo rankų. 

Bedr Basimas, išklausęs savo dėdę Salihą, tarė jam: 

— Žinok, jei grįšiu pas savo motiną pasitarti, ji man šito ne- 
leis. Aš neisiu pas ją ir niekada su ja nesitarsiu! 

Jis pravirko ir ėmė prašyti: 

— Aš eisiu su tavim nieko jai nesakęs, o po to sugrįšiu. 
Gerai? 

Salihas tai girdėdamas nebeišmanė, ką daryti, ir tepasakė: 

— Prašau didžiojo Alacho pagalbos, kad ir kas atsitiktų! 

Kai Bedr Basimo dėdė Salihas pamatė, kokia jo sūnėno bū- 
sena, ir suprato, kad jis nenori grįžti pas savo motiną ir pra- 
nešti jai, o iš karto eis su juo, tai nusimovė nuo piršto žiedą, 
kuriame buvo surašyti didžiojo Alacho vardai, ir padavė jį ka- 
raliui Bedr Basimui sakydamas: 

— Užsimauk jį ant piršto: tada nepaskęsi ir negrės tau ki- 
tos bėdos, būsi apsaugotas nuo jūros gyvūnų ir žuvų. 

Karalius Bedr Basimas paėmė savo dėdės Saliho žiedą ir už- 
simovė jį. Tada abu paniro į vandenį... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt šeštoji 
naktis 


Kai atėjo septyni šimtai keturiasdešimt šeštoji naktis, Šach- 
razada tęsė: 

Pasakojama, o laimingasai karaliau, kad karalius Bedr Ba- 
simas ir jo dėdė Salihas panėrę po vandeniu ėjo tol, kol pri- 
ėjo Saliho rūmus. Kai įžengė vidun, Bedr Basimą pamatė jo bo- 
butė, jo motinos motina, kuri sėdėjo tarp savo artimųjų. Karalius 
su Salihu pabučiavo jiems rankas, o Bedr Basimo bobutė atsi- 
stojo, pabučiavo jaunuolį į kaktą ir pasakė: 

— Palaimintas tavo atvykimas, o vaike mano! Kaip tu pali- 
kai savo motiną Džulanarę? 

— Palikau ją sveiką ir patenkintą, — atsakė Bedr Basi- 
mas, — ji linki ramybės tau ir savo pusseserėms. 

Tada Salihas papasakojo motinai, koks pokalbis įvyko su 
Džulanare ir kaip karalius Bedr Basimas vien iš pasakojimo pa- 
milo karalaitę Džauharą, karaliaus as Samandalio dukterį. Apsakė 
viską, kaip buvo, nuo pradžios iki galo. 

— Jis atėjo čionai tik dėl to, kad paprašytų jos tėvą karalaitės 
rankos ir vestų ją, — paaiškino Salihas. 

Karaliaus Bedr Basimo bobutė, išgirdusi Saliho žodžius, labai 
užpyko ant jo. Ji sunerimo, nuliūdo ir pasakė: 

— Vaike mano, tu suklydai paminėdamas sūnėnui karalai- 
tę Džauharą, karaliaus as Samandalio dukterį. Tu juk žinai, kad 
karalius as Samandalis — kvailys, engėjas, menkaprotis ir labai 
piktas. Jam gaila atiduoti savo dukterį Džauharą jaunikiams, visi 
jūros karaliai piršosi jai, bet jis visiems atsakė ir nesutiko leisti 
jos nė už vieno. Priešingai, jis visus atstūmė ir pasakė: „Nely- 
gūs jūs jai nei grožiu, nei dailumu, nei kuo nors kitu“. Ir aš 
bijau, kad jeigu pasipiršime, jis gali atsakyti mums, kaip atsa- 
kė visiems kitiems, o mes išdidūs ir grįšime sudužusiomis šir- 
dimis. 

Tai išgirdęs Salihas paklausė motiną: 

— O motute, tai ką gi daryti? Juk kai aš kalbėjau su savo 
seserimi Džulanare, ji pasakė: „Būtinai prašysime jos tėvą ka- 
ralaitės rankos, nors tektų atiduoti visą savo karalystę“. Bedr Ba- 
simas tvirtina, kad jei neves jos, tai numirs iš aistros ir meilės 
jai. 

Be to, Salihas pasakė motinai: 

— Žinok, kad mano sūnėnas gražesnis ir nuostabesnis už ją, 
jo tėvas buvo visos Persijos karalius, o dabar ir jis pats kara- 
lius. Taigi Džauhara netinka niekam kitam, tik jam. Aš ruošiuosi 
paimti brangenybių — rubinų ir kitokių brangakmenių — ir nu- 
nešti karaliui dovaną. Tada aš paprašysiu jo dukters rankos Bedr 
Basimui, ir jeigu jis sakys, kad jis — karalius, tai juk Bedr Ba- 
simas — taip pat karalius, karaliaus sūnus, o jei jis paminės savo 
dukters grožį, tai Bedr Basimas juk gražesnis už ją, jei jis sa- 
kys, kad jo karalystė labai didelė, tai juk Bedr Basimo karalystė 
didesnė nei jo ir jis turi daugiau karių ir asmens sargybinių. Jo 
karalystė didesnė už jos tėvo, ir aš būtinai pasistengsiu įvykdyti 
savo sūnėno norą, nors turėčiau ir gyvybę paaukoti. Juk aš kaltas 
dėl visos šios istorijos, ir jeigu jau pastūmėjau jį meilės jūron, 
tai pasistengsiu jį ir apvesdinti su ja, o didysis Alachas man 
padės. 

— Daryk kaip nori, — tarė jam motina, — tik stenkis nebūti 
šiurkštus kalbėdamas su jos tėvu. Tu gi žinai jo kvailumą ir pik- 

tumą, bijau, kad jis užsipuls tave, nes jis negerbia jokio luomo. 

— Girdžiu ir paklūstu! — atsakė Salihas. Jis atsistojo ir pa- 
siėmė du maišus su brangenybėmis: rubinais, smaragdo lazde- 
lėmis, brangiaisiais metalais ir visokiausiais akmenimis. Maišus 
davė nešti tarnams, o pats su savo sūnėnu nuėjo į karaliaus as 
Samandalio rūmus. Paprašė leidimo įeiti, ir karalius priėmė jį. 
Įėjęs Salihas pabučiavo priešais jį žemę ir pasveikino puikiau- 
siu pasveikinimu. Pamatęs Salihą, karalius as Samandalis pakilo, 
parodė jam didelę pagarbą ir paprašė sėstis. Salihas atsisėdo ir 
karalius tarė: 

— Palaimintas tavo atėjimas! Tu privertei mus ilgėtis, o Sa- 
lihai! Kokią turi bėdą, kad atėjai pas mane? Dėstyk savo rei- 
kalą, kad galėčiau padėti. 

Salihas atsistojo, antrą kartą pabučiavo žemę ir prabilo: 

— O laiko karaliau, mano reikalas priklauso nuo Alacho ir 
susijęs su garbingu karaliumi, bebaimiu liūtu, kalbas apie jį ne- 
šioja visi keliaujantys, visuose klimatuose ir šalyse sklinda gandas 
apie jo dosnumą, malones, atlaidumą, geranoriškumą ir mokė- 
jimą elgtis. 

Salihas atrišo maišus, pažėrė akmenis bei kitas brangenybes 
prieš karalių as Samandalį ir tęsė: 

— O laiko karaliau, gal tu priimsi mano dovaną, parodysi 
man malonę ir išgydysi man širdį priimdamas visa tai... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt septintoji 
naktis 


Kai atėjo septyni šimtai keturiasdešimt septintoji naktis, Šach- 
razada tęsė: 

Pasakojama, o laimingasai karaliau, kad Salihas pasiūlė ka- 
raliui as Samandaliui dovaną sakydamas: 

— Aš noriu, karaliau, kad parodytum man malonę, užgydy- 
tum man širdį priimdamas visa tai. 

Karalius as Samandalis paklausė: 

— Kodėl tu duodi man šią dovaną? Papasakok savo istori- 
ją ir pasakyk, kokį norą turi. Jei aš galėsiu jį patenkinti, tai pa- 

tenkinsiu šią pat minutę, o jei aš nepajėgus to padaryti, tai Ala- 
chas juk skiria žmogui tik tiek, kiek jis paneša. 

Salihas atsistojo, tris kartus pabučiavo žemę ir pasakė: 

— O laiko karaliau, mano norą patenkinti tu gali, tai tavo 
valioje. Aš neužkrausiu tau sunkumų, juk nesu pakvaišęs, kad 
kalbėčiau su karaliumi apie tai, ko jis negali. Kažkas iš išminčių 
yra pasakęs: „Jei nori, kad tavęs klausytų, prašyk tik to, kas įma- 
noma!“ O dėl mano prašymo, su kuriuo aš atėjau, tai visa tai, 
karaliau, — tesaugo tave Alachas! — yra tavo valioje. 

— Prašyk, ko tau reikia, dėstyk savo reikalą ir sakyk, ko no- 
ri, — paliepė karalius. 

Ir Salihas prabilo: 

— O laiko karaliau, žinok, kad atėjau pas tave kaip piršlys 
prašyti tavo vienintelio perlo, paslėptos brangenybės — karalaitės 
Džauharos, mūsų valdovo dukters, rankos. Neapvilk, karaliau, 
tikėjimo to, kuris atėjo pas tave su prašymu. 

Išgirdęs Saliho norą, karalius ėmė taip juoktis, kad net nu- 
virto aukštielninkas tyčiodamasis iš jo ir sakydamas: 

— O Salihai, aš laikiau tave protingu žmogumi, garbingu jau- 
nuoliu, kuris elgiasi tik išmintingai ir kalba tik sąmoningai. Kas 
gi susuko tau galvą, kas paskatino tave ryžtis tokiam žingsniui 
ir lįsti į pavojų? Tu peršiesi karalių, klimatų ir šalių valdovų, 
dukterims? Arba tu pasiekei tokią aukštą padėtį, arba tavo protas 
sumenko taip, kad tu man į akis drįsti tarti tokius žodžius? 

— Tepataiso karalių Alachas! — sušuko Salihas, — aš gi per- 
šuosi ne pats. O jeigu ir prašyčiau jos sau, tai būčiau lygus jai, 
ne — būčiau aukštesnis už ją, nes tu žinai, kad mano tėvas buvo 
jūrų karalių karalius, nors šiandien tu esi mūsų valdovas. Tačiau 
aš peršu jai karalių Bedr Basimą, Persijos klimatų valdovą. Jo 
tėvas — karalius Šachramanas, kurio staigų būdą tu žinai. Sa- 
kai, kad tu didysis karalius, bet juk karalius Bedr Basimas — 
dar didesnis; tu sakai, kad tavo duktė — gražuolė, bet juk ka- 
ralius Bedr Basimas gražesnis už ją, jis dailesnio veido ir gar- 
sesnės kilmės bei genties, jis laikų karžygys. Jei tu sutiksi su tuo, 
ką aš tau siūlau, o laiko karaliau, tai padėsi daiktą į tinkamą 
vietą, o jei imsi didžiuotis prieš mus, tai būsi neteisingas mums 
ir neisi tiesos keliu. Tu gi žinai, o karaliau, kad karalaitė Džau- 
hara, mūsų valdovo dukra, neišvengs vedybų, juk ir išminčiai 

sako: „Neišvengs mergina vedybų nei mirties“. Ir jeigu tu ke- 
tini ją išleisti už vyro, tai mano sesers sūnus vertas jos labiau 
už visus kitus žmones. 

Tai išgirdęs karalius baisiai perpyko, jam susimaišė protas 
ir siela vos nepaliko kūno. Jis sušuko: 

— O šunie tarp vyrų, argi toks kaip tu gali kreiptis į ma- 
ne tokiais žodžiais! Tu susibūrimuose mini mano dukterį ir sakai, 
kad tavo sesers Džulanarės sūnus yra jai lygus! O kas tu pats 
toks ir kas tavo sesuo, kas jos sūnus ir kas jos tėvas, kad tu sakai 
man tokius žodžius ir kreipiesi su tokiom kalbom? Argi jūs ne 
šunys, palyginus su ja? 

Jis mostelėjo savo tarnams: 

— Ei, tarnai, nuimkite šiam valkatai galvą! 

Tarnai stvėrė kardus, apnuogino juos ir ėmė artintis prie Sa- 
liho. Šis apsisuko ir pasileido rūmų vartų link. Prie vartų pa- 
matė savo giminaičius, artimuosius, kareivius ir tarnus, kurių bu- 
vo daugiau kaip tūkstantis. Visi buvo apsikaustę geležimi ir 
apsišarvavę, o rankose laikė ietis ir baltus durklus. Visus šiuos 
žmones motina buvo pasiuntusi savo sūnui į pagalbą. Jie pa- 
matė bėgantį Salihą ir paklausė: 

— Kas alsitiko? 

Salihas papasakojo, ir jie suprato, kad karalius as Samandalis 
apkvaitęs ir įpykęs. Jie nulipo nuo arklių ir apnuoginę kardus 
įėjo vidun. 

Karalius as Samandalis sėdėjo soste baisiai įtūžęs ant Sali- 
ho ir net nepastebėjo įėjusiųjų. Saliho žmonės pamatė, kad ka- 
raliaus tarnai, patarnautojai ir asmens sargybiniai neginkluoti. 
Pagaliau karalius pastebėjo Saliho žmones su apnuogintais kar- 
dais ir sušuko saviškiams: 

— Vargas jums! Nuimkite šitiems šunims galvas! 

Tačiau nepraėjo nė minutė, ir karaliaus as Samandalio tarnai 
buvo priversti bėgti, o pats karalius surištas... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt aštuntoji 
naktis 


Kai atėjo septyni šimtai keturiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad Salihas ir jo artimieji 
surišo karalių as Samandalį. Karalaitė Džauhara pabudusi su- 
žinojo, kad jos tėvas paimtas į nelaisvę, o sargybiniai užmuš- 
ti. Išsigandusi ji išbėgo iš rūmų ir kažkurioje saloje susiradusi 
aukštą medį pasislėpė jame. 

Rūmuose vykstant mūšiui, keletas as Samandalio sargybinių 
pabėgo. Bedr Basimas juos pamatė ir paklausė, kas atsitiko, o 
tie jam viską papasakojo. Sužinojęs, kad karalius as Samandalis 
susikovė su jo dėde Salihu, Bedr Basimas išsigando dėl savęs 
ir pabėgo taręs: „Šie neramumai kilo dėl manęs ir dabar ma- 
nęs ieškos“. 

Jis bėgo norėdamas išsigelbėti, bet nesumetė, kur geriau pa- 
sislėpti. Likimas taip lėmė, kad jis pataikė į tą salą, kur buvo 
Džauhara, karaliaus as Samandalio duktė. Jis priėjo kaip tik prie 
to paties medžio, krito žemėn kaip negyvas norėdamas pailsėti, 
tačiau jis nežinojo, kad persekiojamam žmogui nelemta pailsėti, 
ir niekas nežino, kas yra jam skirta ir paslėpta nuo jo. 

Atsigulęs po medžiu Bedr Basimas pakėlė akis aukštyn, ir 
jo žvilgsnis susitiko su Džauharos žvilgsniu. Karalius pažvelgė 
į ją, pamatė, kad ji panaši į švytintį mėnulį, ir sušuko sau: „Gar- 
bė šio malonaus veido kūrėjui, jis sukūrė viską, ir viskas jam 
pavaldu! Garbė didžiajam Alachui, kūrėjui, statytojui ir vaizduo- 
tojui! Prisiekiu Alachu, jei aš teisingai spėju, tai bus Džauha- 
ra, karaliaus as Samandalio duktė! Aš manau, ji išgirdo, kad 
tarp mūsų kilo kova, ir pabėgusi atsidūrė šioje saloje, pasislė- 
pė medyje. O jeigu ši mergina ne pati karalaitė Džauhara, tai 
ji puikesnė už ją“. 

Bedr Basimas dar kiek pamąstė apie merginą ir nusprendė: 
„Atsikelsiu ir paklausiu, kas jai atsitiko. Jei tai iš tiesų jinai, pats 
pasipiršiu jai. Juk to ir norėjau“. 

Jis atsistojo ir kreipėsi į Džauharą: 

— O troškimų viršūne, kas tu esi ir kas tave atvedė šion vie- 
ton? 

Džauhara taip pat apžiūrėjo Bedr Basimą ir pamatė, kad šis 
panašus į mėnulį, išlindusį iš už debesies. Jis buvo lieknas ir 
gražiai šypsojosi. Karalaitė atsakė jam: 

— O gražusis jaunikaiti, aš esu karalaitė Džauhara, karaliaus 
as Samandalio duktė. Atbėgau čionai todėl, kad Salihas ir jo 

kariuomenė susikovė su mano tėvu, užmušė jo karius, paėmė 
į nelaisvę jį patį ir dalį kariuomenės. O aš išsigandau jų ir pa- 
bėgau, nes bijojau būti užmušta, ir nežinau, kas per tą laiką at- 
sitiko mano tėvui. 

Bedr Basimas buvo nustebintas tokio keisto sutapimo. Jis pa- 
manė: „Jeigu jos tėvas nelaisvėje, tai aš tikrai pasieksiu to, ko 
trokštu!“ Jis pažvelgė į merginą ir kreipėsi: 

— Nusileisk, o ponia, aš mirštu iš meilės tau, tavo akys mane 
pavergė. Visa ši painiava ir visas šis mūšis įvyko dėl tavęs ir 
manęs. Žinok, kad aš esu karalius Bedr Basimas, persų kara- 
lius, o Salihas — mano dėdė iš motinos pusės. Jis nuėjo pas tavo 
tėvą ir norėjo išpiršti tave man. Aš palikau dėl tavęs savo ka- 
ralystę, o tai, kad mes čia susitikome, — nuostabus atsitiktinu- 
mas. Eikš gi, nusileisk pas mane, mudu kartu nueisime į tavo 
tėvo rūmus, aš paprašysiu savo dėdę Salihą paleisti tavo tėvą 
ir vesiu tave taip, kaip liepia papročiai. 

Išklausiusi Bedr Basimo žodžius, Džauhara pagalvojo: „Štai 
dėl šito bjauraus netikėlio viskas ir įvyko. Mano tėvas paimtas 
į nelaisvę, dvariškiai ir tarnai išžudyti ir sumušti, aš buvau 
priversta palikti rūmus ir kaip kokia belaisvė bėgti ir slėptis me- 
dyje! Jei aš nesuregsiu kokios nors gudrybės, kaip nuo jo ap- 
sisaugoti, jis paims mane ir pasieks to, ko nori, nes yra įsimy- 
lėjęs, o įsimylėjėlis, kad ir ką jis daro, nesmerkiamas“. 

Ji sumanė užkalbėti jam dantį meiliais žodžiais (o šis nenu- 
jautė, ką ji sumaniusi). 

— O mano pone, — tarė mergina, — o mano akių šviesa, ar 
tai tu esi karalius Bedr Basimas, karalienės Džulanarės sūnus? 

— Taip, o mano ponia, — atsakė Bedr Basimas... 

Tuo tarpu išaušo rytas, ir Šachrazada nutraukė pasakojimą. 


Septyni šimtai keturiasdešimt devintoji 
naktis 


Kai atėjo keturi šimtai keturiasdešimt devintoji naktis, Šach- 
razada tęsė: 


Pasakojama, o laimingasai karaliau, kad Džauhara, karaliaus 
as Samandalio duktė, paklausė karalių Bedr Basimą: 

— Ar tai tu, o mano pone, esi karalius Bedr Basimas, ka- 
ralienės Džulanarės sūnus? 

— Taip, o mano ponia, — atsakė Bedr Basimas. 

— Tegu užkankina Alachas mano tėvą, — sušuko karalai- 
tė, — ir teatima iš jo karalystę, teneužgydo jo širdies ir tenegrą- 
žina iš svetimos šalies, jeigu jis nori ko nors daugiau už tave 
ir ko nors puikesnio už šiuos švelnius bruožus! Prisiekiu Ala- 
chu, menkas jo protas ir nuovoka! O laiko karaliau, — kalbė- 
jo ji toliau, — nesmerk mano tėvo už tai, ką jis padarė, ir jei 
tu pamilai mane per pėdą, tai aš pamilau tave per uolektį. Aš 
patekau į tavo meilės tinklus ir atsidūriau tarp meilės pražudy- 
tųjų! Meilė iš tavęs persikėlė į mane, ir tau teliko tik dešimtoji 
dalis to, kas yra manyje. 

Mergina išlipo iš medžio, priėjusi prie jaunuolio apkabino 
ji, prispaudė prie krūtinės ir ėmė bučiuoti. Kai ji ėmė taip elgtis, 
karaliaus Bedr Basimo meilė jai dar labiau sustiprėjo, jo aist- 
ra vis didėjo ir jis pamanė, kad karalaitė jį myli, todėl prara- 
do budrumą, ėmė ją glausti prie savęs ir bučiuoti. 

— O karalaite, — kalbėjo jis, — prisiekiu Alachu, mano dėdė 
Salihas nenupasakojo nė ketvirčio dešimtosios dalies tavo grožio 
ir nė ketvirčio kirato iš dvidešimt keturių kiratų!!'. 

Staiga Džauhara prispaudė jį prie krūtinės, ištarė nesupran- 
tamus žodžius ir spjovė jam į veidą sakydama: 

— Prarask žmogaus pavidalą ir pavirsk paukščiu. Būk gra- 
žiausias iš visų paukščių, su baltomis plunksnomis, raudonu sna- 
pu ir kojomis! 

Dar jai nespėjus baigti tų žodžių, karalius Bedr Basimas pa- 
virto paukščiu — nuostabiausiu iš visų, kokie tik būna. Jis pa- 
sipurtė, atsistojo ir žiūri į Džauharą. O ši turėjo vergę, vardu 
Marsina. 

Karalaitė atsisuko į ją ir tarė: 

— Prisiekiu Alachu, jei manęs nebaugintų tai, kad mano tėvas 
yra jo dėdės nelaisvėje, aš jį užmuščiau! Teneatlygins jam 
"7 Kiratas — svorio matas, lygus maždaug 0,19 g. 

Vaizdžiai šnekant, posakis „dvidešimt keturių kiratų“ 
vartojamas norint išreikšti kieno nors išbaigtumą 
ir tobulumą. Jei žmogus „dvidešimt keturių 
kiratų“, vadinasi, jis be priekaištų, 
visais atžvilgiais tobulas. 

Alachas geru! Jo atėjimas atnešė mums nelaimę, visa ši painia- 
va — per jį! Imk jį, o verge, nuvesk į salą, kur nėra vandens, 
ir palik ten, kad mirtų iš troškulio. 

Vergė paėmė Bedr Basimą ir nuvedė į salą. Jau buvo be- 
nueinanti atgal, tačiau pamanė sau: „Prisiekiu Alachu, toks grožio 
ir dailumo įsikūnijimas neužsitarnavo būti numarintas troškuliu!“ 
Ir ji grįžo, pasiėmė jį ir nuvedė į kitą salą, kur buvo daug me- 
džių, vaisių ir kanalų. Palikusi jį ten, grįžo pas savo ponią ir 
pasakė: 

— Palikau jį bevandenėje saloje. 

Štai kaip buvo Bedr Basimui, o dėl Saliho, karaliaus Bedr 
Basimo dėdės, tai jis, paėmęs nelaisvėn karalių as Samandalį, 
užmušė jo tarnus ir sargybą, ėmė ieškoti Džauharos, karaliaus 
dukters, tačiau nerado jos. Jis grįžo į rūmus pas savo motiną 
ir paklausė: 

— O motute, kur mano sūnėnas, karalius Bedr Basimas? 

— Vaike mano, — atsakė ji, — prisiekiu Alachu, aš nieko apie 
jį nežinau ir nenutuokiu, kur jis dingo. Patyręs, kad tu susikovei 
su karaliumi as Samandaliu ir tarp jūsų užvirė mūšis, jis išsi- 
gando ir pabėgo. | 

Tai išgirdęs Salihas susirūpino dėl savo sūnėno ir pasakė: 

— Prisiekiu Alachu, mes neatidžiai elgėmės su karaliumi Bedr 
Basimu, aš bijau, kad jis pražus arba sutiks ką nors iš karaliaus 
as Samandalio karių, arba pačią karalaitę Džauharą. Mes ne- 
patogiai jausimės prieš jo motiną, ir gero ji mums nepalinkės, 
nes aš paėmiau berniuką jos nepasiklausęs. 

Jis pasiuntė į jūrą ir visas kitas puses sargybinius ir seklius 
ieškoti Bedr Basimo, tačiau jie negavo nė žinelės apie jį ir su- 
grįžę pasakė tai karaliui Salihui. Salihas dar labiau susirūpino 
ir nusiminė, jo krūtinę suspaudė Bedr Basimo ilgesys. 

Štai kaip buvo karaliui Bedr Basimui ir jo dėdei Salihui. O 
dėl jo motinos Džulanarės - jūrinės — kai jos sūnus Bedr Ba- 
simas išvyko su savo dėde Salihu, ji laukė jo, bet taip ir ne- 
sulaukė, negavo apie jį jokios žinelės. Praslinko daug laukimo 
dienų. Motina paliko miestą, nusileido į jūrą ir nuskubėjo pas 
motiną. Pamačiusi dukterį, senutė pakilo, pabučiavo ir priglaudė 
ją, taip pat pasielgė ir jos pusseserės. Tada Džulanarė paklausė 

savo motinos, ar ši nieko nežinanti apie Bedr Basimą, ir mo- 
tina atsakė: 

— O dukrele, jis buvo atėjęs su savo dėde, pasiėmė rubi- 
nų ir kitų brangiųjų akmenų ir nunešė juos karaliui as Saman- 
daliui. Jie norėjo pasipiršti as Samandalio dukrai, bet as Saman- 
dalis nesutiko ir šiurkščiai atkirto jam. Aš pasiunčiau į pagalbą 
tavo broliui tūkstantį karžygių, ir tarp jų ir karaliaus as Saman- 
dalio kilo karas. Alachas padėjo tavo broliui jį nugalėti, jis už- 
mušė jo sargybinius ir karius, o patį as Samandalį paėmė į ne- 
laisvę. Kai tavo sūnus sužinojo tai, panašu, kad išsigando ir 
pabėgo nieko mums nepasakęs. Nuo to laiko jis nebegrįžta ir 
mes nieko apie jį negirdėjome. 

Tada Džulanarė ėmė klausinėti motiną apie savo brolį Sa- 
lihą. Ši papasakojo, kad Salihas dabar sėdi karaliaus as Saman- 
dalio rūmuose, jo karalystės soste, ir yra pasiuntęs į visas pu- 
ses pasiuntinius, kad surastų jos sūnų Bedr Basimą ir karalaitę 
Džauharą. Tai sužinojusi Džulanarė dar labiau nuliūdo dėl savo 
sūnaus ir užsirūstino ant savo brolio Saliho — juk tai jis pasi- 
ėmė jos sūnų ir be jos leidimo išsivedė į jūrą. 

— O motute, — tarė ji, — man neramu dėl mūsų karalystės, 
nes aš atėjau čionai nieko neperspėjusi. Bijau, kad jei aš užtruk- 
siu, pašlis karalystės reikalai ir valdžia išsprūs mums iš rankų. 
Bus teisingiau, jeigu aš, kol Alachas sutvarkys mano sūnaus rei- 
kalus, grįšiu valdyti valstybės. Neužmirškite mano sūnaus ir bū- 
kite atidesni. Jeigu jam atsitiks kas nors bloga, aš nebegyven- 
siu, nes tik jis yra mano gyvenimo prasmė ir džiaugiuosi tik jo 
gyvenimu. 

— Žinoma, o dukrele! — atsakė Džulanarės motina. — Tu ge- 
riau nė neklausk, kaip mes jaučiamės, kai jis prapuolė. 

Senutė taip pat pasiuntė tarnus ieškoti jaunuolio, o jo mo- 
tina Džulanarė skaudama širdimi ir ašarodama grįžo į savo ka- 
ralystę. Pasaulis jai tapo toks tuščias... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkiasdešimtoji naktis 


Kai atėjo septyni šimtai penkiasdešimtoji naktis, Šachraza- 
da tęsė: 

Pasakojama, o laimingasai karaliau, kad karalienė Džulanarė 
grįžo iš motinos į savo karalystę suspausta širdimi, ir jos liūdesys 
kasdien vis didėjo. 

O dėl Bedr Basimo, tai jį karalaitė Džauhara užbūrė ir pa- 
liepė vergei nuvesti į bevandenę salą, kad jis ten numirtų iš troš- 
kulio. Tačiau vergė jo pasigailėjo ir paliko jį žaliuojančioje ir 
derlingoje saloje, kur augo medžiai ir ribuliavo kanalai. Bedr 
Basimas mito vaisiais ir gėrė vandenį iš kanalų. Taip praėjo ke- 
letas dienų ir naktų, o karalius, paverstas paukščiu, neišmanė, 
nei kur eiti, nei kaip pakilti. Ir štai vieną dieną jam bebūnant 
toje saloje užklydo medžiotojas, ieškantis sau kokio grobio. Jis 
pamatė karalių Bedr Basimą, kuris dabar buvo baltaplunksnis 
paukštis raudonu snapu ir raudonomis kojomis. Jis buvo dai- 
lus, kerėjo žvilgsnį ir žavėjo protą. Medžiotojui jis labai patiko. 
„Koks nuostabus šis paukštis, — tarė jis sau, — nemačiau kito 
tokio gražaus“. Jis užmetė tinklą, pagavo paukštį ir nusinešė jį 
į miestą galvodamas: „Turėčiau jį nepigiai parduoti“. Medžio- 
tojas sutiko vieną miesto gyventoją, kuris paklausė: 

— Kiek nori už tą paukštį? 

— O ką tu darysi jį nusipirkęs? — paklausė medžiotojas. 

— Papjausiu ir suvalgysiu, — atsakė miestelėnas. 

— Kieno gi širdis prisivers papjauti tokį paukštį ir suvalgy- 
ti jį! — sušuko medžiotojas. — Aš verčiau padovanosiu jį karaliui, 
jis duos man daugiau pinigų, nei duotum tu, ir ne papjaus jį, 
o žiūrės ir gėrėsis jo dailumu. Juk per visą gyvenimą, kiek me- 
džioju, nebuvau regėjęs nieko panašaus nei tarp jūros, nei tarp 
sausumos paukščių. O tu, jeigu susigundytum ir duotum už jį 
ne daugiau kaip dirhemą, prisiekiu didžiuoju Alachu, aš jo ne- 
parduočiau. 

Ir medžiotojas nunešė paukšų į karaliaus rūmus. Karalius pa- 
matė paukštį, jam patiko jo dailumas, raudonas snapas ir ko- 
jos. Jis pasiuntė pas medžiotoją eunuchą, liepęs nupirkti paukštį. 
Eunuchas priėjo prie jo ir paklausė: 

— Tu parduodi šį paukštį? 

— Ne, neparduodu, jis bus mano dovana karaliui, — atsa- 
kė medžiotojas. 

Eunuchas paėmė paukštį, nunešė jį karaliui, persakė, ką kal- 
bėjo medžiotojas, ir karalius paėmė paukštį, o medžiotojui pa- 

siuntė dešimt dinarų. Medžiotojas paėmė juos, pabučiavo žemę 
ir išėjo. 

Eunuchas patupdė paukštį į gražų narvelį ir pakabino jį, o 
šalia padėjo maisto ir vandens. Karalius sugrįžęs paklausė eu- 
nuchą: 

— Kur paukštis? Atnešk, aš noriu į jį pažiūrėti, prisiekiu Ala- 
chu, jis tikrai gražus! 

Eunuchas atnešė paukštį ir padėjo narvelį priešais karalių. 
Čia jis pamatė, kad paukštis nesulesė padėto maisto. 

— Prisiekiu Alachu, — susirūpino karalius, — aš nežinau, ką 
šis paukštis lesa ir kuo jį maitinti! 

Netrukus karalius liepė padengti stalus, atnešti valgių ir pats 
ėmė valgyti, o paukštis pamatęs mėsą, saldumynus ir vaisius pri- 
ėjo ir paragavo visko, kas buvo ant staltiesės, patiestos priešais 
karalių. Karalius apstulbo pamatęs, ką paukštis valgo, kiti taip 
pat stebėjosi. 

— Gyvenime nesu matęs, — tarė karalius savo tarnams ir ver- 
gams, — kad paukštis valgytų taip kaip šis! 

Jis liepė pakviesti žmoną, kad ši pažvelgtų į paukštį. Eunu- 
chas nuėjo pas karalienę ir tarė jai: 

— O ponia, karalius kviečia tave, kad pasižiūrėtum, kokį 
paukštį jis nusipirko. Kai mes atnešėme valgį, jis išskrido iš nar- 
velio ir atsitūpęs ant stalo paragavo visko, kas ten buvo. Kel- 
kis, ponia, ir eime, pažvelgsi į jį, jis ne tik gražus, bet ir bai- 
siai keistas. 

Karalienė skubiai atėjo, tačiau pažvelgusi į paukštį ir kaip 
reikiant įsižiūrėjusi jį užsidengė veidą ir pasuko atgal. Karalius 
išsekė paskui ją ir paklausė: 

— Kodėl tu užsidengei veidą, jei šalia nebuvo nieko, išskyrus 
verges, eunuchus ir tavo vyrą? 

— O karaliau, — atsakė karalienė, — šis paukštis — ne paukš- 
tis, tai toks pat žmogus kaip tu. 

— Meluoji, — tarė karalius išgirdęs žmonos žodžius, — tu ne- 
juokauk! Kaipgi tai gali būti ne paukštis? 

— Prisiekiu Alachu, aš nejuokauju su tavim ir pasakiau tik 
teisybę, — atsakė karalienė. — Tas paukštis — tai karalius Bedr 
Basimas, karaliaus Šachramano, persų šalies valdovo, sūnus. O 
jo motina Džulanarė — jūrinė... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkiasdešimt pirmoji 
naktis 


Kai atėjo septyni šimtai penkiasdešimt pirmoji naktis, Šach- 
razada tęsė: 

Pasakojama, o laimingasai karaliau, kad kai karaliaus žmona 
pasakė savo vyrui: „Tai ne paukštis, o žmogus kaip ir tu, tai 
karalius Bedr Basimas, karaliaus Šachramano sūnus, o jo mo- 
tina Džulanarė — jūrinė“, jis paklausė: 

— O kaip jis tokiu pavirto? 

— Jį užkeikė karalaitė Džauhara, karaliaus as Samandalio duk- 
tė, — atsakė karalienė. 

Ir ji papasakojo, kas atsitiko Bedr Basimui: kaip jis pasipiršo 
karalaitei Džauharai ir kaip jos tėvas nesutiko, kaip jo dėdė Sa- 
lihas stojo į mūšį su karaliumi as Samandaliu, nugalėjo jį ir pa- 
ėmė į nelaisvę. Karalius klausėsi savo žmonos ir vis labiau ste- 
bėjosi. O ši karalienė, jo žmona, buvo pati gabiausia to meto 
burtininkė, tad karalius paprašė: 

— Vardan mano gyvenimo, išlaisvink jį iš kerų, nepalik kan- 
kintis. O Alache, nukirsk Džauharai ranką! Kokia ji bjauri, koks 
menkas jos tikėjimas ir kokias baisias niekšybes ir pinkles ji su- 
rezgė! 

— Paliepk Bedr Basimui įeiti į šį kambarį, — tarė karalienė. 

Karalius pašaukė Bedr Basimą, ir šis įėjo į kambarį. Kara- 
lienė užsidengė veidą, paėmė puodelį su vandeniu, sušnibždėjo 
virš jo kažkokius nesuprantamus žodžius, o tada tarė Bedr Ba- 
simui: 

— Užkeikiu tave šiais didžiausiais vardais ir garbingais burtais, 
užkeikiu didžiuoju Alachu, dangaus ir žemės kūrėju, atgaivinan- 
čiu mirusius ir skiriančiu dalią ir likimus, — palik šį pavidalą 
ir pavirsk tokiu, kokį tave sukūrė Alachas! 

Nespėjo ji baigti tų žodžių, o Bedr Basimas sudrebėjo ir vėl 
virto žmogumi. Karalius pamatė, kad tai puikus jaunuolis, už 
kurį gražesnio nerasi žemėje. Bedr Basimas nužvelgė save ir iš- 
tarė: 

— Nėra kito dievo, išskyrus Alachą, o Mahometas — Alacho 
pasiuntinys! Garbė visų būtybių Kūrėjui, nulemiančiam jų da- 
lią ir baigtį! 

Bedr Basimas pabučiavo karaliui ranką ir palinkėjo jam il- 
go gyvenimo, o karalius pabučiavo Bedr Basimą į galvą ir pa- 
prašė: 

— O Bedr Basimai, papasakok man viską apie save. 

Ir karalius Bedr Basimas papasakojo jam visą savo istoriją, 
nieko neslėpdamas. Karalius labai stebėjosi ir paklausė: 

— O Bedr Basimai, Alachas išvadavo tave iš kerų, ką gi ke- 
tini toliau daryti? 

— O karaliau, aš noriu tavęs paprašyti, kad parengtum man 
laivą ir duotum visko, ko reikia. Aš jau ilgai nebuvau namie 
ir nežinau, ar dar tebėra mano karalystė. Nemanau, kad ma- 
no motina tebebūtų gyva, nes aš ją palikau. Greičiausiai ji bus 
mirusi iš liūdesio dėl manęs, nes nežino, kas man atsitiko, ne- 
žino, ar aš gyvas, ar miręs. Prašau tavęs, o karaliau, būk ma- 
lonus iki galo ir duok man tai, ko prašau. 

— Klausau ir vykdau! — atsakė karalius, susižavėjęs jo grožiu, 
dailumu ir gražbylyste. 

Karalius paruošė jam laivą ir davė viską, ko galėjo prireikti. 
Be to, paskyrė jam kelis savo tarnus. Bedr Basimas atsisveiki- 
no su karaliumi, įlipo į laivą ir išplaukė jūron, o vėjas buvo jam 
palankus. Taip jie plaukė dešimų dienų, o vienuoliktąją jūra labai 
įsibangavo, ėmė taip mėtyti laivą aukštyn žemyn, kad jūreiviai 
nebegalėjo jo suvaldyti. Bangos žaidė su laivu tol, kol šis pri- 
plaukė prie uolėtos salos, o tada akmenys ėmė kristi ant jo ir 
sudaužė. Paskendo viskas, kas jame buvo, išsigelbėjo tik karalius 
Bedr Basimas — ir tik po to, kai pasižiūrėjęs mirčiai į akis su- 
gebėjo užsiropšti ant sudužusio laivo lentos. Lenta plukdė jį per 
jūrą, ir jis nenutuokė, kur plaukia, nes neturėjo kuo vairuoti len- 
tą, ji pati nešė jį ten, kur ginė bangos ir vėjas. Taip jis plau- 
kė tris dienas, o ketvirtąją lenta prisiplakė prie kranto. Jis pa- 
matė ten baltą miestą, savo baltumu panėšintį į balandį. Miestas 
stovėjo saloje vidury jūros. Matėsi aukštos kolonos, puikūs sta- 
tiniai, namų sienos kilo aukštyn, o jūra plakėsi į miesto sienas. 
Bedr Basimas labai apsidžiaugė pamatęs šią salą ir šį miestą, 
nes jau buvo bemirštąs iš bado ir troškulio. Jis nulipo nuo lentos 

ir jau norėjo eiti į miestą, bet iš kažkur ėmė rinktis mulai, asilai 
ir arkliai. Jų buvo begalė, tarsi smiltelių, ir visi ėmė jį spardyti 
ir trukdyti išlipti į krantą. Tada Bedr Basimas nuplaukė tolyn 
nuo miesto ir išlipo į sausumą ten, kur nieko nebuvo. Jis bu- 
vo nustebęs: „Kas ten per vieta, jei nėra karaliaus, nėra nieko, 
išskyrus tuos mulus, asilus ir arklius, kurie neleido man įeiti į 
miestą!“ 

Taip mąstydamas jis ėjo pats nežinodamas kur, tik staiga pa- 
matė senuką, pardavinėjantį daržoves. Karalius Bedr Basimas pa- 
sveikino jį, ir šis atsakė jam tuo pačiu. Senukas nužvelgė Bedr 
Basimą, pamatė, kad tai gražus jaunuolis, ir paklausė: 

— Iš kur tu atėjai ir kas tave atvedė į šį miestą? 

Bedr Basimas papasakojo jam visą savo istoriją nuo pradžios 
iki galo, ir senukas nustebęs paklausė: 

— Vaike mano, argi tu nieko nematei kelyje? 

— O tėvuk, — atsakė jaunuolis, — aš stebiuosi šiuo miestu, 
nes jame nėra Žmonių. 

— O vaike mano, eik į krautuvėlę, kad ko neatsitiktų, — pa- 
liepė senukas. 

Bedr Basimas įėjo ir atsisėdo. Senukas atnešė jam šio to už- 
kąsti ir tarė: 

— O vaike mano, būk krautuvėlėje. Garbė tam, kas išgel- 
bėjo tave nuo šios velniavos! 

Karalių Bedr Basimą tai išgąsdino, tačiau jis sočiai pavalgė 
ir nusiplovė rankas, o po to paklausė senuką: 

— Pone mano, kodėl tu taip kalbi? Aš imu bijoti šio miesto 
ir jo gyventojų. 

— Vaike mano, — atsakė senolis, — žinok, kad šis mies- 
tas — burtininkų miestas. Jame gyvena karalaitė burtininkė, tikras 
šėtonas. Ji žynė kerėtoja ir piktavalė apgavikė. Tavo matyti ar- 
kliai, mulai ir asilai yra Adomo sūnūs, tokie kaip tu ir aš, ta- 
čiau jie svetimšaliai. Kiekvieną, kuris pasiekia šį miestą, jei jis 
yra jaunikaitis, toks kaip tu, ši niekdarė kerėtoja parsiveda pas 
save ir gyvena su juo keturiasdešimt dienų, paskui užburia jį, 
ir jis pavirsta mulu, arkliu ar asilu, kuriuos tu matei ant jūros 
kranto... 

"Tuo tarpu išaušo rytas, ir Šachrazada nutraukė pasakojimą. 

Septyni šimtai penkiasdešimt antroji 
naktis 


Kai atėjo septyni šimtai penkiasdešimt antroji naktis, Šach- 
razada tęsė: 

Pasakojama, o laimingasai karaliau, kad daržovių pardavėjas 
papasakojo Bedr Basimui apie karalaitės burtininkės išmones ir 
pridūrė: 

— Visus miesto gyventojus ji užkerėjo. O kai tu norėjai iš- 
eiti į sausumą, jie pabūgo, kad ir tave ji užkerės, ir norėjo tau 
pasakyti: „Neik čionai, kad burtininkė tavęs nepamatytų“. Jie gai- 
lėjosi tavęs — juk ji galėjo padaryti su tavim tą patį, ką ir su 
jais. Savo burtais ji atėmė miestui jo gyventojus. Tos burtininkės 
vardas — karalaitė Labė, arabiškai tai reiškia „saulės kalendo- 
rius“!!8, 

Bedr Basimas, išgirdęs tokius dalykus, labai persigando ir 
ėmė virpėti tarsi nendrė vėjyje. 

— Vos spėjau patikėti, kad išsigelbėjau nuo nelaimės, išti- 
kusios mane per burtus, o čia vėl likimas nušveitė į dar bjau- 
resnę padėtį! — pasiguodė jis senukui pardavėjui. 

Karalius Bedr Basimas liūdnas mąstė apie savo padėtį ir apie 
tai, kas jį ištiko. Senukas žvelgė į jį ir matė, kad jis labai išsi- 
gandęs, tad pamėgino jį guosti. 

— O vaike mano, — sakė jis, — išeik, sėsk prie krautuvėlės 
ir žiūrėk į šiuos padarus, į jų aprangą, išvaizdą, ir žinok, kad 
visi jie užburti, tik nieko nebijok. Ir karalaitė, ir visi kiti, esantys 
mieste, myli ir gerbia mane, jie nenorės užgauti man širdies ar 
užkrauti rūpesčio. 

Bedr Basimas paklausė senuko, išėjo, atsisėdo prie krautu- 
vėlės durų ir ėmė viską stebėti. Pro krautuvėlę ėjo daugybė žmo- 
nių, kurie klausinėjo senuką: 

— O senoli, ar tai tavo belaisvis ir tavo šių dienų grobis? 

— Tai mano brolio sūnus, — atsakinėjo senukas. — Aš su- 
žinojau, jog numirė jo tėvas ir pasikviečiau jaunikaitį pas save, 
kad lengviau būtų kentėti liūdesį. 

"8 Reikėtų sakyti tiesiog Saulė. Kodėl pasakotojui 


prireikė būtent taip pasakyti 
karalaitės vardą, neaišku. 

— Vaikinas pačioje jaunystėje, — sakė žmonės, — mums baisu, 
kad karalaitė Labė nepadarytų jam ko nors blogo. Kad tik ji 
nesiimtų kokios nors apgaulės ir neatimtų jo iš tavęs, juk ji mėgs- 
ta gražius jaunikaičius. 

— Karalaitė nedrįs prieštarauti mano žodžiui, — aiškino se- 
nukas, — ji mane gerbia ir myli. Kai pasakysiu, kad tai mano 
sūnėnas, ji nesistengs jam kenkti ir neliūdins manęs, neužgaus 
man širdies. 

Bedr Basimas pragyveno pas senolį daug mėnesių. Šis jį mai- 
tino, girdė ir labai pamilo. Vieną dieną, kai Bedr Basimas sėdėjo 
prie krautuvėlės, staiga pasirodė tūkstantis eunuchų su plikais 
kardais rankose. Jie buvo apsirengę įvairiausiais drabužiais, pa- 
puoštais brangiaisiais akmenimis, jojo ant arabiškų žirgų ir buvo 
prisijuosę indiškus kardus. Jodami pro senuko krautuvėlę, pa- 
sveikino jį ir nujojo toliau. Iš paskos pasirodė tūkstantis mer- 
ginų, panašių į mėnulius, apsirengusių įvairiausiais drabužiais 
iš lygiojo šilko, puoštais aukso siuvinėjimu ir įvairiais akmeni- 
mis. Visos turėjo pasirišusios po ietį. Tarp jų visų ant arabiš- 
ko žirgo jojo mergina, kurios balnas buvo iš aukso, papuoštas 
visokiausiais akmenimis ir rubinais. Eidamos pro krautuvėlę, jos 
taip pat pasisveikino ir patraukė tolyn. Tada pasirodė pati ka- 
ralaitė Labė, apsupta puikiausios palydos. Priartėjusi prie krau- 
tuvėlės, ji pamatė sėdintį karalių Bedr Basimą, tarsi mėnulį pil- 
naties naktį. Karalaitė Labė apstulbo ir sutriko išvydusi jo grožį. 
Ji iškart susijaudino ir pamilo jį. Prijojusi prie pat krautuvėlės, 
nulipo nuo žirgo ir atsisėdusi šalia Bedr Basimo paklausė se- 
nuką: 

— Iš kur pas tave šis gražuolis? 

— Tai mano brolio sūnus, jis neseniai atvyko, — atsakė se- 
nukas. 

— Tegul jis šįvakar ateina pas mane, mudu pasikalbėsi- 
me, — tarė karalaitė Labė. 

— Tu paimsi jį iš manęs ir neužbursi? — paklausė senukas. 

— Ne, — atsakė karalaitė. 

— Prisiek man, — paprašė senukas. 

Ir karalaitė prisiekė, kad nenuskriaus jaunuolio ir neužburs 
jo. Po to ji liepė atvesti jam dailų žirgą, pabalnotą ir pakamanotą 
auksinėm kamanom (ir visa kita, kas buvo ant žirgo, buvo iš 

aukso ir papuošta brangakmeniais). O senukui ji padavė tūkstantų 
dinarų sakydama: 

— Leisk juos savo nuožiūra! 

Po to kartu su Bedr Basimu (o jis buvo panašus į mėnulį 
keturioliktąją naktį) karalaitė Labė nujojo. Sutikti žmonės, išvydę 
Bedr Basimo grožį ir dailumą, kalbėjo: „Prisiekiam Alachu, šis 
jaunuolis neužsitarnavo, kad ta prakeiktoji užkerėtų jį“. Bedr Ba- 
simas girdėjo visa tai, tačiau tylėjo ir patikėjo savo likimą Ala- 
chui. Jie jojo rūmų link... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkiasdešimt trečioji 
naktis 


Kai atėjo septyni šimtai penkiasdešimt trečioji naktis, Šach- 
razada tęsė: 

Pasakojama, o laimingasai karaliau, kad karalius Bedr Ba- 
simas kartu su karalaite Labe ir jos palyda jojo tol, kol pasie- 
kė rūmų vartus. Ten emyrai, eunuchai ir didikai nusėdo nuo 
žirgų, ir karalaitė liepė visiems dvariškiams pasišalinti. Jie pa- 
bučiavo žemę ir išsiskirstė, o karalaitė su eunuchais ir vergė- 
mis įėjo į rūmus. Pamatęs šiuos rūmus, Bedr Basimas suprato, 
kad nieko panašaus dar nebuvo matęs: rūmų sienos buvo iš auk- 
so, o vidury telkšojo vandens sklidinas tvenkinys, apsuptas didžiu- 
lio sodo. Sode Bedr Basimas pamatė daugybę paukščių, kurie 
čiulbėjo visais balsais, giedojo linksmai ir liūdnai. Tų paukščių 
buvo įvairiausių rūšių ir spalvų. Pamatęs tokią didingą karalystę, 
Bedr Basimas atsiduso: 

— Garbė Alachui! Per savo dosnumą ir gerumą jis apdova- 
nojo net tuos, kurie ne jį garbina. 

Karalaitė atsisėdo prie lango, žvelgiančio į sodą (o sėdėjo 
ji ant dramblio kaulo gulto, užkloto storais patalais). Karalius 
Bedr Basimas atsisėdo greta, ji ėmė jį bučiuoti ir glausti prie 
krūtinės. Po to liepė vergėms atnešti staliuką, ir šios atnešė jį, 
visą iš gryno aukso, nusagstytą perlais ir brangakmeniais. Sta- 
liukas buvo nukrautas įvairiausiais valgiais. Karalaitė kartu su 
Bedr Basimu iki soties pavalgė ir nusiplovė rankas. Tada ver- 

gės atnešė auksinius, sidabrinius ir krištolinius indus, taip pat 
įvairiausių gėlių ir padėklus su užkandžiais. Karalaitė liepė pa- 
šaukti dainininkes, ir atėjo dešimt vergių, panašių į mėnulius 
(rankose jos turėjo visokiausius muzikos instrumentus). Karalaitė 
prisipylė taurę ir išgėrė, pripylė antrą ir padavė Bedr Basimui. 
Taip jie gėrė, kol atsigėrė iki valios. 

Karalaitė liepė merginoms dainuoti, ir jos uždainavo įvairiau- 
siais balsais. Bedr Basimui atrodė, kad visi rūmai susižavėję šoka, 
jo protas pritemo, krūtinė lengviau atsikvėpė, jis pamiršo, kad 
yra svetimoje vietoje, ir tarė sau: „Ši karalaitė — jauna, graži, 
ir aš niekada iš čia neišeisiu, juk jos karalystė puikesnė už mano 
ir ji pati puikesnė už karalaitę Džauharą“. Bedr Basimas su ka- 
ralaite gėrė, kol atėjo vakaras. Tada uždegė žibintus ir žvakes, 
apsismilkė smilkalais ir vėl abu gėrė, kol apsvaigo. O dainininkės 
vis dainavo. Apsvaigusi karalaitė Labė pakilo, atsigulė guolin 
ir liepė vergėms pasišalinti, o karalių Bedr Basimą pasikvietė 
gultis šalia. Ir jis maloniai praleido su ja naktį iki pat ryto... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkiasdešimt ketvirtoji 
naktis 


Kai atėjo septyni šimtai penkiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad karalaitė pabudu- 
si iš miego nuėjo į rūmų pirtį. Karalius Bedr Basimas nuėjo kar- 
tu su ja ir abu išsimaudė. Po pirties karalaitė aprengė Bedr Ba- 
simą pačiais dailiausiais drabužiais ir liepė paduoti gėrimus. 
Vergės viską atnešė, ir jiedu atsigėrė. Tada karalaitė paėmė Bedr 
Basimą už rankos ir abu susėdo ant suolelio. Buvo liepta pa- 
duoti valgius, abu pavalgė ir nusiplovė rankas, o po to vergės 
atnešė jiems indus su vynu, vaisiais, gėlėmis ir užkandžiais. Jie 
abu be paliovos valgė, gėrė, o vergės visais balsais dainavo iki 
pat vakaro. Taip karalaitė su jaunuoliu valgydami, dainuoda- 
mi ir linksmindamiesi praleido keturiasdešimt dienų. Tada ka- 
ralaitė paklausė: 

— O Bedr Basimai, ar ši vieta geresnė, ar tavo dėdės, dar- 
žovių pardavėjo, krautuvėlė? 

— Prisiekiu Alachu, — atsakė Bedr Basimas, — čia geriau, 
nes mano dėdė neturtingas žmogus ir verčiasi parduodamas dar- 
žoves. 

Karalaitę prajuokino toks Bedr Basimo atsakymas, ir jie vėl 
kuo puikiausiai praleido naktį iki ryto. Rytą karalius Bedr Ba- 
simas pabudo ir nerado šalia karalaitės Labės. 

„Kažin kur ji galėjo išeiti?“ — pagalvojo jis ir nusiminė, kad 
jos nėra, nebeišmanė, ką daryti. Karalaitės nebuvo ilgai, ji vis 
negrįžo, ir Bedr Basimas kankinosi nežinodamas, kur ji dingo. 

Pagaliau karalius apsirengė ir ėmė visur jos ieškoti. „Galbūt 
ji išėjo į sodą“, — galvojo jis ir pasuko į sodą. Ten pamatė sru- 
venantį kanalą, o šalia jo — baltą paukštę. Ant kanalo kranto 
augo medis, o jame knibždėte knibždėjo įvairiausių spalvų paukš- 
čiai. Bedr Basimas žiūrėjo į paukščius, o šie nematė, kad yra 
stebimi. Staiga vienas juodas paukštis nusileido ant baltosios 
paukštės ir ėmė kibinti ją, kaip kad daro meilindamiesi balan- 
džiai. Po to juodasis paukštis tris kartus užšoko ant baltosios 
paukštės, o šioji po minutės virto žmogumi. Bedr Basimas nu- 
stebo pamatęs, jog tai karalaitė Labė! Jis suprato, kad juoda- 
sis paukštis — užburtas žmogus, o karalaitė jį myli ir kreipiasi 
į šį paukštį, kad tas ją užgultų. Jį apėmė pavydas ir pyktis. 

Bedr Basimas grįžo atgal į savo patalą, o po minutės įėjo 
karalaitė Labė. Ji ėmė bučiuoti Bedr Basimą ir žaisti su juo. Ta- 
čiau jis buvo labai įpykęs ir nepratarė nė žodžio. Karalaitė pa- 
juto, kas jam yra, ir suprato, kad jis matė ją, pasivertusią paukšte, 
kai juodasis paukštis ją užgulinėjo. Tačiau ji nieko nepasakė Bedr 
Basimui ir nuslėpė tai, ką galvojo. Bedr Basimas, patenkinęs jos 
geismą, tarė jai: 

— O karalaite, norėčiau, kad tu leistum man nueiti į dėdės 
krautuvėlę. Aš pasiilgau, jau keturiasdešimt dienų jo nemačiau. 

— Eik, — leido karalaitė, — tik neužtruk, aš negaliu su ta- 
vim skirtis, man sunku ištverti be tavęs bent valandą. 

— Klausau ir vykdau, — atsakė Bedr Basimas. 

Jis sėdo ant žirgo ir nujojo pas senuką, pardavinėjantį dar- 
žoves. Senukas atsistojo, pasveikino jį ir apkabinęs paklausė: 

— Kaip tau ten sekėsi su ta nelabąja? 

— Man buvo gerai, — atsakė Bedr Basimas, — buvau paten- 
kintas ir laimingas. Tik štai šiandien naktį ji užmigo greta manęs, 

o atsibudęs neberadau jos. Apsirengęs išėjau jos ieškoti ir už- 
sukau į sodą. 

Ir jis viską papasakojo senukui: apie kanalą ir paukščius me- 
dyje. 

— Saugokis jos! — perspėjo senukas. — Žinok, kad paukščiai 
medyje — tai svetimšaliai jaunikaičiai, kuriuos karalaitė mylėjo, 
užbūrė ir pavertė paukščiais. O juodasis paukštis, kurį tu ma- 
tei, tai vienas iš jos belaisvių. Ji labai jį mylėjo, tačiau jis at- 
kreipė žvilgsnį į vieną belaisvę, ir karalaitė jį užbūrė... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkiasdešimt penktoji 
naktis 


Kai atėjo septyni šimtai penkiasdešimt penktoji naktis, Šach- 
razada tęsė: 

Pasakojama, o laimingasai karaliau, kad kai Bedr Basimas 
papasakojo senukui daržovių pardavėjui visą savo atsitikimą su 
karalaite Labe ir tai, ką jis matė, senukas paaiškino jam, kad 
medyje buvę paukščiai — tai karalaitės užburti svetimšaliai jau- 
nikaičiai, o juodasis paukštis — taip pat žmogus. Tai buvęs jos 
belaisvis, kurį ji pavertė juodu paukščiu, ir kiekvieną kartą, kai 
karalaitė jo nori, pati pasiverčia paukšte, kad jis ją pamylėtų, 
nes pati karalaitė jį myli. 

— Kai ji suprato, — pasakė senukas, — jog tu atvėrei jos pa- 
slaptį, užgniaužė savyje pyktį, ir daugiau ji tau nebe draugė. Bet 
ji tau nepakenks, kol aš tavim rūpinuosi, nieko nebijok! Aš mu- 
sulmonas, ir mane vadina Abd Alachu. Mūsų laikais nesurasi 
geresnio burtininko už mane, tačiau aš naudojuosi burtais tik 
tada, kai esu priverstas. Daugybę kartų naikinau tos prakeiktosios 
burtus ir išlaisvindavau žmones. Nesuk galvos, ji neturi būdo 
manęs įveikti, priešingai, ji manęs labai bijo, ir visi kiti mies- 
to burtininkai tokie pat, jie irgi manęs bijo. Visi jie yra to paties 
tikėjimo ir garbina ne visavaldį valdovą, o ugnį. Rytoj ateisi pas 
mane ir papasakosi, ką ji darys, — šiąnakt ji stengsis tave pra- 
žudyti, ir aš patarsiu tau, kaip elgtis su ja, kad išvengtum jos 


gudrybės. 

Bedr Basimas atsisveikino su senuku ir grįžo pas karalaitę, 
o ši jau laukė jo. Pamačiusi jaunuolį, ji pakilo, pasveikino jį ir 
pasodino greta savęs. Padavė valgių, gėrimų, ir jiedu valgė, kol 
pasisotino, o paskui nusiplovė rankas. Karalaitė liepė atnešti vy- 
no, o kai atnešė, abu gėrė iki vidurnakčio. Karalaitė Labė lenkėsi 
ir lenkėsi prie Bedr Basimo su taure ir girdė jį tol, kol jis ap- 
svaigo, pasidarė bejausmis ir prarado protą. Pamačiusi jį tokį, 
karalaitė tarė: 

— Užkeikiu tave Alacho vardu ir didybe to, ką tu garbini, 
jei aš tavęs paklausiu vieno dalyko, ar tu man pasakysi teisy- 
bę ir ar sutiksi su tuo, ką aš pasakysiu? 

Ir Bedr Basimas, būdamas girtas, sutiko: 

— Taip, o mano ponia! 

Tada karalaitė pasakė: 

— O mano pone ir mano akių šviesa, kai tu pabudai iš mie- 
go ir neradai manęs, išėjai ieškoti ir pamatei mane sode, pa- 
sivertusią balta paukšte. Tu pamatei ir juodą paukštį, kuris už- 
šoko ant manęs. Aš tau papasakosiu apie šį paukštį visą teisybę. 
Tai buvo vienas iš mano belaisvių, aš jį labai karštai mylėjau, 
bet kartą jis įsižiūrėjo vieną mano belaisvę, ir mane pagavo pa- 
vydas. Aš paverčiau jį juodu paukščiu, o belaisvę užmušiau. Ir 
dabar aš negaliu be jo kentėti nė minutės. Kiekvieną kartą, kai 
jo pasiilgstu, pasiverčiu paukšte ir einu pas jį, kad jis užšoktų 
ir užvaldytų mane, kaip tu matei. Ar ne dėl to tu taip pyksti 
ant manęs, nors aš — prisiekiau ugnimi ir šviesa, vėsa ir karš- 
čiu, — dar labiau tave pamilau ir tu tapai mano gyvenimo lem- 
timi. 

Bedr Basimas, vis dar būdamas apsvaigęs, atsakė jai: 

— Tai, ką tu supratai apie mano užsirūstinimo priežastį, yra 
teisinga, kitos priežasties mano pykčiui nėra. 

Karalaitė ėmė jį glausti ir bučiuoti, rodė jam meilumą ir at- 
sigulė, o jis taip pat atsigulė greta jos. Kai atėjo vidurnaktis, ka- 
ralaitė pakilo iš guolio. Karalius Bedr Basimas taip pat atsibudo, 
bet apsimetė miegąs, o iš tiesų paslapčia žiūrėjo, ką ji darys. 
Pamatė, kad ji išsitraukė iš raudono maišo kažką raudona ir pa- 
žėrė vidury rūmų. Staiga tas kažkas virto upe, kuri raibuliavo 
lyg jūra. Tada karalaitė pasisėmė saują miežių, išbarstė ant žemės 

ir palaistė tuo vandeniu. Grūdai virto plaukiančiais javais. Ka- 
ralaitė surinko tuos grūdus ir sumalė į miltus. Miltus padėjo vie- 
non vieton, o pati grįžo guolin ir pramiegojo šalia Bedr Basi- 
mo iki ryto. Rytą karalius Bedr Basimas atsikėlė, nusiprausė 
veidą ir paprašė karalaitės leidimo aplankyti senuką. Karalaitė 
leido, ir jis išėjo. Nuėjęs papasakojo, ką naktį matęs. Senukas 
nusijuokė ir tarė: 

— Prisiekiu Alachu, ši negarbinga burtininkė sumanė tau pin- 
kles, bet tu nieko neimk į galvą. 

Jis atnešė Bedr Basimui ritlį saviko!!? ir tarė: 

— Imk jį ir žinok, kad kai ji pamatys šį saviką, paklaus: „Kas 
tai ir ką tu su juo darysi?“ O tu atsakyk: „Jei gėrio daugiau, 
tai geriau“, — ir valgyk. Tada ji atsineš savojo saviko ir sakys: 
„Paragauk ir šio saviko“. Tu apsimesk, kad ragauji, o iš tiesų 
valgyk savąjį ir saugokis atsikąsti bent trupinėlį jos saviko, ne- 
nuryk nė vieno trupinėlio. Jei suvalgysi bent vieną trupinėlį, tapsi 
prieinamas jos burtams, ir ji užburs tave pasakiusi: „Prarask žmo- 
giškąjį pavidalą“. Ir pavirsi tuo, kuo ji panorės. O jei tu nepa- 
ragausi jos saviko, burtai neveiks, ir ji niekuo tau nepakenks, 
tik bus be galo sutrikusi, sakys: „Aš tik pajuokavau su tavim“. 
Po to pradės meilintis tau ir ieškoti draugystės, bet visa tai — 
veidmainystė ir klasta. Tu taip pat parodyk jai meilumą ir pa- 
sakyk: „O mano ponia, mano akių šviesa, paragauk šio saviko 
ir pajusk, koks jis saldus“. Ir jei ji suvalgys nors vieną trupinėlį, 
pasemk vandens, šliūkštelėk jai į veidą ir tark: „Prarask žmo- 
giškąjį pavidalą!“ Ir ji įgaus tokį pavidalą, kokio tu panorėsi. Ta- 
da palik ją ir ateik pas mane, o aš ką nors sugalvosiu. 

Bedr Basimas atsisveikino su senuku ir grįžo į rūmus. Kai 
jis nuėjo pas karalaitę, ši sušuko: 

— Šeima — tai jaukumas ir erdvė! — Tada pakilo, pabučiavo 
Bedr Basimą ir tarė: — Tu privertei mane laukti, o pone! 

— Aš buvau pas savo dėdę, — atsakė Bedr Basimas, — ir jis 
pavalgydino mane štai tokiu saviku. 


119 


"9 Savikas - miežiniai miltai. Taip vadinosi daugybė 
valgių, pagamintų su šių miltų priemaiša (sriubos, tešla 
ir t.t.). Šiuo atveju greičiausiai turima omenyje 
kažkas panašu į apkepą, kuris 
imamas kelionėn. 

— O mes turime saviką, dar geresnį už šį, — tarė karalai- 
tė ir įdėjo jo saviką į vieną dubenį, o savąjį į kitą. 

— Valgyk šį saviką, — tarė ji, — jis geresnis už tavąjį. 

Bedr Basimas apsimetė valgąs jos saviką, o karalaitė, nuspren- 
dusi, kad jis jau prisivalgė, pasėmė vandens ir aptėškė jaunuolį 
sakydama: 

— Prarask savąjį pavidalą, o netikėli, o bjaurybe, ir virsk mu- 
lu, vienaakiu ir šlykščiu. 

Tačiau Bedr Basimas nepasikeitė. Pamačiusi, kad jis liko toks 
pat ir nepasikeitė, karalaitė pakilo ir pabučiavusi jį į kaktą tarė: 

— O mano mylimasai, aš tik pajuokavau su tavim, nepyk ant 
manęs. 

— Prisieku Alachu, o ponia, — atsiliepė Bedr Basimas, — aš 
nė kiek neužpykau ir esu tikras, kad tu mane myli. Paragauk 
mano saviko. 

Karalaitė paėmė gabalėlį ir suvalgė. Kai kąsnelis nuslinko 
jos skrandin, ji visa net sudrebėjo, o karalius Bedr Basimas pa- 
sėmė šlakelį vandens ir šliūkštelėjo į veidą sakydamas: 

— Prarask žŽmogiškąjį pavidalą ir pavirsk keršu mulu! 

Nespėjo karalaitė nė atsitokėti, ir pavirto mulu, kaip norė- 
jo Bedr Basimas. Jos skruostais ėmė riedėti ašaros, o ji pati pra- 
dėjo trintis į Bedr Basimo kojas. Jaunuolis atsistojo ketindamas 
pakamanoti mulą, bet tas nesileido, ir Bedr Basimas paliko jį 
ramybėje. Nuėjęs pas senuką, Bedr Basimas viską jam papasa- 
kojo, senukas išnešė jam kitas kamanas ir tarė: 

— Imk šias kamanas ir pakamanok mulą. 

Bedr Basimas paėmė kamanas ir nuėjo pas karalaitę. Ši pa- 
mačiusi jį priėjo, ir karalius ją pažabojo. Po to sėdo ant mu- 
lo, išjojo iš rūmų ir atjojo pas senuką Abd Alachą. Pamatęs ka- 
ralaitę, Abd Alachas pakilo ir tarė: 

— Tesugėdys tave didysis Alachas, o prakeiktoji! 

O Bedr Basimui jis pasakė: 

— Vaike mano, tu nebegali ilgiau būti šiame mieste. Sėsk 
ant šio mulo ir jok kur nori, tik saugokis, niekam neatiduok ka- 
manų. 

Karalius Bedr Basimas padėkojo senukui ir išjojo. Jojo tris 
dienas nesustodamas, kol prijojo vieną miestą. Jį pasitiko visiškai 
žilas senukas ir paklausė: 

— O vaike mano, iš kur tu atvykai? 

— Iš burtininkės miesto, — atsakė Bedr Basimas. 

— Šį vakarą tu mano svečias, — tarė senukas. 

Bedr Basimas sutiko ir nuėjo drauge su juo. Staiga pasiro- 
dė viena sena moteris, kuri pažvelgusi į mulą pravirko ir tarė: 

— Nėra kito dievo, išskyrus Alachą! Šis gyvulys panašus į 
mano sūnaus nugaišusį mulą. Mano sūnus miršta, ir man labai 
negera sieloje. Prašau tave, Alacho vardu, o pone, parduok man 
šį mulą. 

— Prisiekiu Alachu, o motinėle, aš negaliu jo parduoti, — 
atsakė Bedr Basimas. 

— Alacho vardu prašau tavęs, — sušuko senė, — neatmesk 
mano prašymo. Jei aš nenupirksiu sūnui šio mulo, jis tikrai nu- 
mirs. 

Ir ji ėmė taip prašyti ir maldauti, kad galų gale Bedr Ba- 
simas tarė jai: 

— Aš parduosiu jį tik už tūkstantį dinarų, ne kitaip. 

O pats sau galvojo: „Iš kur ši senutė gaus tūkstantį dinarų?“ 
Tačiau ji išsitraukė iš už diržo tūkstantį dinarų, ir Bedr Basi- 
mas tai pamatęs ėmė atsikalbinėti: 

— O motute, aš tik pajuokavau, negaliu parduoti tau šio 
mulo. 

Senė pažvelgė į jį ir pasakė: 

— O mano vaike, šiame mieste niekas nemeluoja, o tas, ku- 
riam taip pasitaikė, užmušamas. 

Ir karalius Bedr Basimas nulipo nuo mulo... 

Tuo tarpu išaušo rytas, ir Šachrazada nutraukė pasakojimą. 


Septyni šimtai penkiasdešimt šeštoji 
naktis 


Kai atėjo septyni šimtai penkiasdešimt šeštoji naktis, Šach- 
razada tęsė: 

Pasakojama, o laimingasai karaliau, kad karalius Bedr Ba- 
simas nulipo nuo mulo ir atidavė jį senajai moteriškei. Ši pa- 
ėmusi už kamanų išžabojo mulą ir pasėmusi vandens aptėškė 
jį sakydama: 


446 


756 naktis 


— O dukra mano, prarask šį pavidalą ir atgauk pirmykštį. 

Mulas tuojau pat atvirto žmogumi, ir abi moterys puolė viena 
kitai į glėbį. Karalius Bedr Basimas suprato, kad ši senė — ka- 
ralaitės motina, ir norėjo pasprukti, tačiau senė staiga sušvilpė, 
ir prieš ją išdygo ifritas, didžiulis nelyginant kalnas. Karalius Bedr 
Basimas išsigando ir liko stovėti. Senė sėdo ifritui ant nugaros, 
savo dukterį pasisodino už savęs, Bedr Basimą — priekyje, ir visi 
nuskrido. Nepraėjo nė valanda, o jie jau atsidūrė karalaitės Labės 
rūmuose. Karalaitė sėdo į savo sostą ir kreipėsi į karalių Bedr 
Basimą sakydama: 

— O netikėli, aš grįžau į šią vietą ir išsivadavau, o dabar 
pamatysi, ką padarysiu tau ir tam seniui, daržovių pardavėjui! 
Kiek aš jam dariau gero, o jis atsilygino piktu, tu pasiekei sa- 
vo tikslą tik jo padedamas. 

Ji pasėmė vandens, aptėškė Bedr Basimą ir pasakė: 

— Prarask šį pavidalą ir pavirsk bjauriu paukščiu, pačiu bjau- 
riausiu, koks tik gali būti. 

Karalaitė patupdė jį į narvelį ir nebedavė nei valgyti, nei ger- 
ti. Tačiau viena vergė jo pasigailėjo ir ėmė karalaitei nematant 
jį maitinti ir girdyti. Vieną dieną vergė apsižiūrėjusi, kad karalaitė 
nepastebės, išėjo iš rūmų ir nuėjusi pas senuką pardavėją pranešė 
jam: 

— Karalaitė Labė ketina pražudyti tavo sūnėną. 

Senukas padėkojo jai ir tarė: 

— Aš būtinai atimsiu iš jos miestą, o tu tapsi karaliene vietoje 
jos. 

Senukas garsiai sušvilpė, ir prieš jį išdygo ilfritas su keturiais 
sparnais. Senukas tarė jam: 

— Imk šią merginą ir skrisk su ja į Džulanarės — jūrinės — 
miestą pas jos motiną Farašą“? — jos geriausios iš visų kerėtojų, 
kokias tik galima rasti žemėje. 

O vergei jis pasakė: 

— Kai tu ten nuvyksi, papasakok, kad karalius Bedr Basimas 
yra karalaitės Labės nelaisvėje. 

Ifritas čiupo merginą ir nuskrido. Praėjo ne daugiau kaip va- 
landa, ir jis nutūpė karalienės Džulanarės — jūrinės — rūmuo- 


19 Faraša reiškia: drugelis. 

se. Vergė nusileido nuo rūmų stogo ir įėjusi pas karalienę Džu- 
lanarę pabučiavo žemę ir apsakė, kas ištiko jos sūnų. Džulanarė 
atsistojo parodydama jai pagarbą. Mieste ėmė mušti litaurus, ir 
karalienė pranešė miesto gyventojams, kad atsirado karalius Bedr 
Basimas. 

Tada Džulanarė — jūrinė — jos motina Faraša ir brolis Sa- 
lihas sušaukė visas džinų gentis ir jūrų kariuomenes, mat po to, 
kai karalius as Samandalis buvo nugalėtas, jai tapo paklusnūs 
džinų karaliai. Visi pakilo į orą ir nuskrido į burtininkės miestą, 
ten užgrobė jos rūmus ir akimirksniu išmušė visus netikėlius. 
Džulanarė paklausė vergę: 

— Kur mano sūnus? 

Vergė paėmė narvelį ir atnešė jį Džulanarei rodydama į 
paukštį: 

— Štai tavo sūnus! 

Karalienė Džulanarė išėmė paukštį iš narvelio ir panėrusi ran- 
ką į vandenį aptėškė jį sakydama: 

— Prarask šį pavidalą ir pavirsk tuo, kuo buvai anksčiau. 

Dar nebaigė ji šių žodžių, o Bedr Basimas pasipurtė ir at- 
virto žmogumi. Pamačiusi jį tokį, koks buvo, motina apkabino 
ji, o Bedr Basimas pravirko graudžiomis ašaromis, pravirko ir 
jo dėdė Salihas, ir jo bobutė Faraša, ir visos pusseserės. Visi 
bučiavo jam rankas ir kojas. 

Džulanarė pasiuntė pakviesti šeichą Abd Alachą ir padėkojo 
jam už gerą elgesį su jos sūnumi, apvesdino su verge, kurią jis 
pasiuntė pas ją su žiniomis apie sūnų. Šeichas įėjo pas ją, 0 po 
to Džulanarė padarė jį šio miesto karaliumi. Tada buvo sukviesti 
visi išlikę miesto gyventojai musulmonai ir turėjo prisiekti šei- 
chui Abd Alachui. Džulanarė pareikalavo iš jų priesaikos ir įža- 
dų, kad klausys jo ir tarnaus jam. Visi atsakė: „Klausome ir vyk- 
dome!“ 

Tada Džulanarė ir jos giminės atsisveikino su šeichu Abd 
Alachu ir išvyko į savo miestą. Kai jie įėjo į rūmus, miesto gy- 
ventojai linksmai sutiko juos mušdami litaurus. Tris dienas žmo- 
nės puošė miestą, nes visi labai džiaugėsi sulaukę savojo kara- 
liaus Bedr Basimo. 

Po kiek laiko karalius Bedr Basimas tarė savo motinai: 

— O motute, man beliko tik vesti, ir vėl būsime visi kartu. 

— Vaike mano, — atsakė jam motina, — tai puiki mintis, pa- 
lūkėk tik, kol mes apklausinėsime, kas iš karališkųjų dukterų tau 
geriausiai tiktų į žmonas. 

O jo bobutė Faraša, pusseserės ir dėdė pridūrė: 

— Bedr Basimai, mes visi dabar padėsime pasiekti tai, ko 
tu nori. 

Kiekviena iš moterų pakilo ir iškeliavo į įvairias šalis, o Džu- 
lanarė — jūrinė — pasodino savo verges ifritams ant sprandų ir 
liepė joms: 

— Nepraleiskite nė vieno miesto ar karališkųjų rūmų, apžiū- 
rėkite visas visas gražias merginas. 

Pamatęs tokias dideles visų pastangas, Bedr Basimas paprašė 
motinos: 

— O motute, nedaryk šito, niekas manęs nepatenkins, išskyrus 
Džauharą, karaliaus as Samandalio dukterį. Juk ji — brangenybė, 
tai matyti iš jos vardo. 

— Aš suprantu, ko tu nori, — tarė motina. 

Ji tuojau pasiuntė žmones, kad atvestų karalių as Samandalį, 
ir šis akimirksniu buvo atvestas. Tada ji pranešė Bedr Basimui, 
kad karalius as Samandalis jau čia. Bedr Basimas nuėjo pas jį, 
o karalius as Samandalis pamatęs jį atsistojo, palinkėjo jam ra- 
mybės ir pasveikino jį. Karalius Bedr Basimas pasipiršo jo duk- 
teriai Džauharai, ir karalius tarė: 

— Ji tavo paslaugoms ir tavo belaisvė. Ji — prieš tave. 

Ir karalius as Samandalis pasiuntė kelis valdinius į savo šalį, 
liepęs atgabenti dukterį Džauharą ir pranešti jai, kad jos tėvas 
yra pas karalių Bedr Basimą, Džulanarės — jūrinės — sūnų. 

Valdiniai nuskrido oru ir dingo iš akių, o po kiek laiko grįžo 
su karalaite Džauhara. Pamačiusi savo tėvą, ji priėjo ir apka- 
bino jį, o karalius pažvelgė į ją ir pasakė: 

— O dukra mano, žinok, kad aš išleidžiu tave už šio gar- 
bingo karaliaus, bebaimio liūto — Bedr Basimo, karalienės Džu- 
lanarės sūnaus. Jis puikiausias šio meto žmogus ir pats gražiau- 
sias iš visų. Jo luomas aukščiausias, o giminė garbingiausia. Jis 
tinka tik tau, o tu tinki tik jam. 

— O tėveli, — atsakė karalaitė, — aš negaliu tau prieštarauti, 
daryk, kaip išmanai. Baigėsi rūpesčiai ir kančios, aš — viena iš 
jo tarnaičių. 

Buvo sukviesti teisėjai ir liudininkai ir surašyta karaliaus Bedr 
Basimo, karalienės Džulanarės — jūrinės — sūnaus, ir karalai- 
tės Džauharos sutartis. Miesto gyventojai išpuošė miestą, ėmė 
gausti litaurai ir paleisti iš kalėjimų visi kaliniai. Karalius aprengė 
našles ir našlaičius, apdovanojo dvariškius, didikus ir emyrus. 
Po to suruošė dideles iškilmes ir puotą, ir truko visa tai nuo 
ryto iki vakaro dešimįį dienų. O nuotaka buvo rodoma Bedr 
Basimui su dešimčia įvairiausių apdarų. 

Karalius Bedr Basimas apdovanojo karalių as Samandalį ir 
grąžino jį atgal į jo šalį, pas namiškius ir artimuosius. Ir visi kuo 
puikiausiai gyveno maloniai leisdami laiką, vaišindamiesi, ger- 
dami ir linksmindamiesi, kol atėjo Malonumų Griovėja ir Su- 
ėjimų Ardytoja. Štai ir visos jų istorijos pabaiga, tebus Alachas 
jiems visiems maloningas! 

